
Se spune că strămoșii care au murit fără de vreme, 
Cu sânge tânăr încă-n vine, 

Cu patimi mari în sânge, 

Cu soare viu în patimi, 

Vin, 

Vin să-și trăiască mai departe în noi, 

Viața netrăită. 


LUCIAN BLAGA 


Un an pierdut în van 


Șuierând, un șoim sur săgetează văzduhul, de la răsărit la 
apus, deasupra câmpului de luptă din preajma cetăţii Vidinului. 
Sfârlează zurlie se răsucește în hăurile albastre, urcă șuie în a 
cerului cruce și pogoară, ţipând ascuţit, drept în mijlocul locului 
unde oamenii, otomani și români, se bat cu îndârjire. Scutură 
din coadă și din aripi, parcă s-ar bucura că vede cum acești 
uriași se luptă, iar sângele ţâșnește din răni, negru-roșu, cu 
miros dulce-sălciu, numai bun de supt. Cu glas de durere și 
mânie, Mihai-vodă a poruncit atacul: 

— Din stânga, Novac. Din dreapta, Farcaș. Dinspre pâlcul de 
sălcii ruginii, să lovească Radu Buzescu și Udrea. Furtunos și 
fără cruţare!... De vă rătăciţi în luptă sau inima vă tremură, 
priviţi barda-mi cu două tăișuri. Veţi afla-o, totdeauna, pe calea 
dreptăţii și a biruinţei! Porniţi! 

Și, drept, înfipt în șa, neclintit - cu tot neastâmpărul 
armăsarului negru - privește, o vreme, șoimește, când roată jur 
împrejur, când ţinteș, drept înainte: toți se zbat și lovesc, parcă 
mintea lui i-ar mișca și cu mâinile lui s-ar bate. La vreo sută de 
pași spre stânga, Stroe Buzescu își strunește roibul. Gândește 
numai la încăierarea asta vrăjmașă și-și mușcă buza de jos:... 
„De ce? De ce atâta năucă omucidere?... De ce?...” 

Armăsarul voievodului tropotă. Sforăie. Cabrează. Sporește 
frământarea din sufletul și trupul stăpânului. Nu sufere zăbala, 
când atâţia armăsari sar și galopează nebunește. Vrea să intre-n 
furtună. Ci, deodată, peste o sută de spahii, pe cai albi și suri, cu 
frâie și căpestre aurite, cu tarhat roșu, răzbesc călăreţii 
căpitanului Farcaș și-i abat în latura stângă. Prin golul deschis, 
năbuiesc viforos două pâlcuri de spahii, sticlindu-și iataganele, 
fluturând în vânt steguleţe verzi și roșii. Mihai-vodă încruntă 
sprânceana, ridică barda, face semn străjii din jur și strigă 
tunător: 

— Stroe, lovește! și însuși s-aruncă năprasnic în luptă. 

Șoimul sur mai săgetează de trei ori văzduhul, ţipând 
înspăimântător, parc-ar vrea să aţâţe și mai tare pojarul și 
nebunia bătăliei. Mihai-vodă izbește, icnind, furios. Cad 
turbanele albe cu fund roșu, ca rostogolite de vântoasă. 
Voievodul deschide pârtie în noianul potrivnicilor. Îl urmează, 
îndeaproape, State Boldur și Petru Orăș, ca două umbre, lărgind 


poteca. Și Stroe se aruncă-n vârtej, cu Dan Buzdugan lângă el. 
Așteptând porunca, se gândise că la Nicopol, acum un an, 
măria-sa a doborât singur paisprezece dușmani... „Poate așa o 
să-i trimiteţi steagul de domnie și n-o să mai cutezați a i-l lua, 
hapsânilor!...” Intrat în vârtej, lovește. Lovește mereu, la 
întrecere. Izbiți de secure și de spadă, împunși de suliță și de 
săgeți, spahiii se poticnesc, cad, se resfiră, se depărtează. Unul 
mărunţel și gros ca un polobocel, pălit în umăr, cade din șaua-i 
verde și se rostogolește de-a berbeleacul, printre picioarele 
cailor. Alţi trei se reped asupra lui Mihai-vodă: s-aleg cu semnul 
morţii în piepturi și se prăbușesc. 

Dar, deodată, din stânga și din dreapta, ţâșnind de după 
dâmburi, lovesc alte două pâlcuri mari de spahii. Boldur și Orăș 
fac faţă și strigă după ajutor. Ars de mânie, vodă se duce înainte 
ca o flacără în vijelie, pocnind în stânga și-n dreapta, cu icnet și 
sete cumplită. Nu simte că-l înconjoară vreo zece spahii. Hafiz 
Ahmed, pașa Vidinului însuși, îl vede împresurat și urlă scos din 
minţi de o sălbatecă bucurie: 

— Esir!... Esir!... 

Abia când aude urletul pașei, Mihai-vodă înţelege în ce mare 
primejdie s-a înfundat. Dar nu se lasă. Nu se mai poate lăsa: se 
bate cu șapte-odată. Răpune doi... trei... patru potrivnici. Dar un 
spahiu din faţă își repede sulița și-l izbește, în piept; fierul 
lunecă pe rotundul pieptarului și se înfige în pântecele 
voievodului. Nu simte arsura ranei, ci doar brâncitura loviturii și 
ceva rece la marginea cămășii de zale. Înșfacă sulița cu dreapta, 
să nu i-o împlânte potrivnicul mai adânc, și se apără cu stânga, 
pocnind cruciș și curmeziș. Mai doboară încă doi. Dar pe spahiul 
care i-a înfipt sulița în pântece nu-l poate ajunge cu barda. ÎI 
vede cum se străduie din răsputeri să-l ridice-n vârf de suliță, 
ca-ntr-o frigare blestemată. Ci nu poate: voievodul a lăsat 
barda, a apucat sulița cu amândouă mâinile și-o ţine c-o 
urieșească și deznădăjduită putere. Abia în clipa când îi văd 
securea clătinându-se, Stroe și Preda Buzescu înțeleg că 
voievodul se luptă cu moartea. S-aruncă, amândoi odată, într- 
acolo. Li se alătură Condur Pantelimon și Dan Buzdugan. 
Risipesc repede pâlcul otoman. Stroe doboară de pe cal spahiul 
care mai ţinea încă sulița în pântecele voievodului. Căzând, 
scapă arma din mâini. Voievodul și-o scoate din rană și-l 
pocnește cu ea în cap, doborându-l de istov. Câţiva oșteni îl 


strivesc în copitele cailor. Stroe, Preda, State, Orăș mai luptă 
câteva minute. Strângând, cu dreapta, rana, Mihai-vodă se trage 
ceva mai înapoi, lovind cu stânga și poruncind, cu glas înalt, 
urmărirea potrivnicului. 

— După ei!... Să nu scape!... 

Otomanii, în cap cu Hafiz Ahmed, se trag îndărăt, spre Dunăre 
și spre cetate. Înfierbântat, voievodul nu bagă samă că pe capul 
șelei se prelinge sânge. Numai când încăierarea s-a depărtat și 
în jur s-a făcut rariște mare, Stroe vede zalele, șaua și crupa 
calului roșite: 

— Măria-ta, ești... 

— Nu spune la nimeni. 

— Leagă-te cu fașa asta... 

Repede, Mihai-vodă se strânge tare, cu fașa de in întinsă de 
Stroe Buzescu, râzând ca să nu ţipe de durere: 

— Nu dau matele decât dacă... faceţi din ele ștreang întru 
sugrumarea lui Hafiz-pașa. Nu, a sultanului Mahomed! 

Izbirea gărzii, cu vodă în frunte, a hotărât biruinţa. Otomanii 
fost-au prinși, răpuși ori s-au risipit. Pe ziduri ridicatu-s-au 
steaguri albe. Pe câmpul de luptă, cai și oameni morți: zeci, 
sute. În jurul lor - bălți de sânge închegat în colb, arme rupte, 
aruncate. Oștenii lui Mihai le culeg în grabă. 

— Radu Buzescu, intră-n cetate și adă-l pe pașă, aici la cortul 
meu, poruncește măria-sa, scoțându-și zalele. Că poate, 
trândavii Apusului, auzind că noi am mai cucerit încă o cetate și- 
am mai prins un pașă, se grăbesc și alcătuiesc Liga creștină... 
Republica Christiana... 

Când văd rana, Boldur, Stroe strigă înspăimântați: 

— Stai întins, măria-ta! în pat... Repede, doftorul!... 

— Oblojește-mă, vraciule, ca pe-o babă... râde vodă spre 
doctor. Ci, scoțând tripticul din buzunarul de la piept, află 
adâncă înțepătură de vârf de suliță. Surâde: Aici lovitu-m-ai, 
vrăjmașe?! Mă răni potrivnicul, Stroe, dar nu m-a ucis. 

— Ci Vidinul e al nostru! lar turcii tremură de frică! 

Oștenii înfățișează la cortul măriei-sale patru steaguri 
otomane, frumoase și scumpe. Mai ales unul, cu o semilună de 
aur în vârful prăjinii. Stroe privește și oftează: 

— Totuși, noi cu otomanii sântem ca David cu Goliat. 

— Leul nu se bate cu iepurii, și nici șoimul nu prinde muște, 
surâde măria-sa abia stăpânindu-și durerile. 


* 


După victoria de la Vidin, Țara Românească a avut liniște o 
vreme. De altfel, Buzeștii știau că, după obicei, la Kasân, adică 
la 26 octombrie, la Sfântu Dumitru, otomanii pun capăt 
războiului, până la Nesruz, la 23 aprilie, la Sfântu Gheorghe. 
Armeanca Araxi, baclavagiţa, mai scrie că sultanul bucuros este 
să aibă prieteșug cu ghiaurul Mihai, să nu lovească la vremea 
înghetțului, cetăţile de la Dunăre, sau să treacă Balcanii, cum i-a 
mai trecut de atâtea ori. 


* 


Mult s-a speriat doamna Stanca, aflând de la Teodosie 
logofătul că măria-sa a primit rană în bătălie și nețărmurit s-a 
bucurat că s-a tămăduit repede, în două săptămâni de hodină în 
casele din Craiova: „Are carne bună și sânge sănătos, fierbinte... 
Prea fierbinte”... a suspinat, peste câteva ceasuri, când aga 
Leca, iscoada ei de taină pe lângă voievod, o înștiințează că l-a 
vizitat ibovnica din Transilvania. 


* 

Ninge. Se albește lumea; din Bran în Giurgiu și din Giurgiu în 
Balcani. La Țarigrad plouă. Pe Bosfor umblă ceţuri sure. ȘI 
vreme de iarnă fiind, lăsata secului, Buzeștii s-au strâns, cu toţii, 
la Stănești. Gazde primitoare, Sima și Cătălina au încărcat masa 
cu friptură de căprior, împănată cu stroh de cimbru, pulbere de 
piper, seminţe de chimion, frunze de dafin și strașnic mujdei de 
usturoi. Mănâncă și beau, de nădejde. Oleacă ameţit, Preda nu 
mai contenește să-și laude nevasta. Radu, în schimb, amintește 
de niște moșii cumpărate în toamnă. 

— O să ai bocluc cu ţăranii, îl previne Stroe. 

— Ei și? Mi ţi-i chem la mine, chiar pe-o cățea de vreme ca 
asta, și-ndată pun degetul pe hrisov. Că de nu... 

Simei nu-i place să-și audă soţul ciondănindu-se cu fraţii, din 
pricina căilor de strângere a bogăției. Se trage spre iatacul ei și 
gândește la vorbele lui frate-su mai mare, dar nu mai puţin 
poftitor de avere: ...„Acum pot spune că Buzeștii nu-s numai 
neastâmpăraţi, ci sânt și cei mai viteji luptători ai măriei-sale... 
Dar vrednicia le dă dreptul să se-navuțească? Radu și Teodosie 
zic că da. Eu mă-ngaim...” 


* 


În Praga, la 17 februarie 1597, împăratul Rudolf l-a primit, 
împreună cu craiul Sigismund Báthory, și pe banul Mihalcea. Ci 
pe român nici nu l-a băgat în samă. La trufie, Mihalcea a 
răspuns cu batjocură: ...„Noi n-am spălat putina din fața 
otomanilor, cum făcură vitejii de la Agria”... 

La întoarcere, povestește în sfatul domnesc, cu haz: 

— Mulți prinți de la curte, când văd pe unul ca mine, cârmesc 
nasul într-o parte. Oi mai fi aburind oare mireasmă de 
pastramă? Totuși, am mai dobândit ceva ajutoare. Și mai ales 
un dram de învățătură: craiul Sigismund nu se gândește acum la 
războiul cu sultanul, ci la despărțenia de Maria Cristina. Că o 
mamă prilestitoare și dată preacurviei, cum a fost Erszbet- 
crăiasa, a odrăslit un nemernic. Împăratul nu-i împotriva 
despărţeniei. Numai că neputinciosul cerșește, în schimb, 
„Ordinul teutonic” și Colanul „Lâna de aur”. Cică i se cuvin. 

— Nestatornicia lui Sigismund Báthory năucește lumea: seara 
nu mai are părerile de dimineaţă, iar noaptea i se răvășește 
totul în cap, adaugă Radu Buzescu. Zice: „Las împăratului 
Transilvania, dacă mă ajută să scot Ungaria mea de sub turci; să 
ucid pe pașa din Buda și iau locul vechilor regi unguri.” Vrea 
chiar în primăvara asta să pornească iar asupra Agriei și a 
laurinului. Alba lulia i se pare o cetate prea mică, pentru firea-i 
aleasă. 

În Buda, zice, n-o să mai întâlnesc atâţia valahi eretici... 

— „Şi Rudolf-împărat?” 

— Cică i-ar hi făgăduit două ducate în Silezia și titulușul de 
prinţ al împărăției. 

— Și Transilvania? Cui rămâne? 

— Crăiesei Maria Cristina: că dacă nu s-a învrednicit să-i 
zămislească prunc, își plătește neputinta cu o... ţară. 

— Petre Grigorovici, întreabă Radu Buzescu, socrul meu, 
banul Mihalcea, grăiește adevărul? 

— Adevărul. Le știu însumi pe toate, dar... 

— Au nu te plătim îndeajuns de nu ni le destăinui? 

— Mi-a luat-o jupân Mihalcea înainte. Împăratul ne-a promis 
ajutor în bani, pentru lefegii. 

— Și dacă ni-i înșfacă Sigismund? Ori Ștefan losica? 

— Nu, jupân Preda; craiul nu știe. 


— Până nu-i spui tu, taler cu două fețe. 

— Dacă mă batjocoriți, chiar în șagă, părăsesc slujba asta. 

— Ei, voi sforari și amăgitori cu nume de laudă: diplomaţi, 
soli, misionari. 

Grăiește Baba Novac, ca să stingă începutul de zâzanie. 

— De ne-ajută, în șase luni, noi le dăruim Țarigradul. 

— Sigismund cunoaște ăst gând al nostru, Grigorovici? 

— Da. Dar foarte se teme ca nu cumva împăratul să afle ce 
om vrednic este Mihai-vodă. 

— Adeveresc, îl sprijină banul Mihalcea. Pentru un cuvânt bun 
rostit de Rudolf despre voievodul nostru, s-a mâniat așa de tare, 
încât a plecat napristan din Praga, lăsând în odaia lui losica, 
nedesfăcute, scrisorile împărătești. 

— Așa i se cuvine cancelarului, că-i cată-n coarne și-l 
lingușește din pruncie, surâde amar Teodosie logofătul 
Rudeanu, răsucind fire din barba-i stufoasă, învârstată cu șuvițe 
albe. Îl știa pe craiul la suflet mărunţel ca un broscoi și l-a umflat 
cu laude până l-a făcut mai dihai ca un bou. 

— L-am văzut pe crai în ziua plecării, deșartă Grigorovici 
desaga ştirilor, cu toate că voise a le păstra numai pentru 
măria-sa. Biciuia caii ca un smintit. Urla. Bătea slujitorii. Își 
sfâșia hainele de pe el. Pomenea mereu despre niște vrăji și 
despre răscoala nemeșilor. După plecarea năprasnică din Praga, 
mult s-a trudit losica să-i împace pe nemți și să ducă mai 
departe tocmelile începute. 

— Dar despre noi, ce se mai spune? 

— Când am înfățișat scrisorile mitropolitului Rally al Târnovei, 
răspunde Grigorovici, vădind că toată creștinătatea de la 
miazăzi de Dunăre se închină lui Mihai-vodă, că însuși patriarhul 
Țarigradului îl așteaptă ca pe-un izbăvitor, când am arătat că 
dacă nu ne-ajută apusenii cerem sprijin ţarului Moscovei și 
regelui Poloniei, atunci împăratul mi-a făgăduit banii. 

— li împrumută de la neguțătorul Lazar Menggl, din Viena, și-i 
aduce maestrul de mustră Eric Lassota, împreună cu 4.000 
ostași, mai spune banul Mihalcea. 

— Cere doar să porniţi, la vară, împotriva Țarigradului. 


* 


Dar peste trei zile, în sfatul domnesc, logofătul Teodosie 
vestește că, prin Ali-ceaușul, sultanul a scris lui Sigismund 


despre pace, iar acesta a răspuns că-i gata a-i săruta papucul. 
Mihai-vodă se ridică din jilț, pășește apăsat, sunând din pinteni, 
spre fereastra luminată de-o primăvăratecă rază: 

— Hm... Vorbesc de pace și cară la Nicopol șăici și grinzi, 
pentru pod mare peste Dunăre. lar caii, zeci de mii, pasc otavă 
pe malul bulgăresc... Războiul! Trebuie să-l ducem până la 
Bosfor. Novac, Cocea și Leca să-mi caute câte două mii de 
oșteni: români, sârbi, bulgari, cazaci. Să facem oaste de lefegii, 
căpitanii mei! Strângeți-mi voinici viteji, să-mi fie de folos pentru 
gândul meu cel mare. 

Mulți sfetnici rămân în mirare mută. Vodă îi lasă așa, anume, 
și trece la pricini de judecată. Ci în zilele următoare plecat-au 
ștafetari tainici: Gruia, lui Novac, la bulgari și sârbi; Leca, la 
arnăuţi; Cocea, la moldoveni și cazaci; Petru Orăș, la poloni; lon 
Tamaș, la secui, să adune oaste cu plată. 


* 


„Araxi, fata lui Manea Hagigadur, ocârmuitorul isnafului de 
baclavagii din Tarigrad, se închină înaintea domniei-tale, cinstite 
Stroe Buzescu, și-ţi povestește cum a fost, în aprilie 1596, când 
Sinan-pașa și-a plătit datoria cea de istov și a plecat în raiul lui 
Mahomed-Profetul. Până acum n-am avut vreme a scrie despre 
asta, și nici toate nu le-am cunoscut. 

Era zi senină și-nflorise iasomia. Îmbrăcatu-m-am turc și m- 
am dus să mă încredințez că-l pun în pământ... Precum veti fi 
auzit, Kogea Sinan-pașa, albanez de obârşie, fost-a luat de mic 
copil rob la Istanbul. A deprins repede meșteșugul armelor, iar 
Coranul îl știa ca apa. Frumușel fiind, a intrat în serai copil de 
casă, icoglani. Apoi ceașni-girbași la Soliman, Sultanul cel mare, 
slujbă de foarte mare credință: priveghea gătitul bucatelor 
pentru masa padișahului. Știa multe, dar mai ales cum să 
ocârmuiască oști și să lingușească. A slujit patru sultani și de 
cinci ori a fost mare vizir și seraschier. Cu bunele-i însușiri de 
comandant, dar și cu răutatea, cu uneltirile și mituirile ajuns-a 
cel mai de vază dregător din împărăție. Zicea: «Cred numai în 
sultanul care mă hrănește, în puterea aurului și-n steaua mea.» 
II număr printre cei care siliră cele patruzeci de cadâne să bea 
sângele lui Murad al treilea padișah, iar acum, pentru astă 
spurcată faptă, sânt aruncate-n mare din chioșcul turnului. A 
cucerit multe cetăţi și țări Sinan, faimă mai mare ca un sultan 


făcându-și. | s-a zis Fatih i Yemen - cuceritor al Yemenului. Dar a 
fost înfrânt în «micuța Țară Românească» Kükücük Eflak. De- 
atunci l-au numit serdâr-i bi-âr, serdarul fără rușine ori 
muhannes ibni muhannes - fricosul fricoșilor. Și și-ar fi pierdut 
capul atunci, în 1595, dacă nu avea Kisesi Kebir ve hamilari 
Kesâr - punga mare și protectori mulţi. Ci padișahul i-a luat 
toate averile. Scriu aici despre câteva, cum le-am auzit la un 
bătrân vrednic de crezare: vreo 200 scule de aur, 1.000 ocale de 
argint, 4.000 ocale de pietre preţioase, două sertare pline cu 
topaze, 900 ocale de perle, 30 diamante roz, 48 scuturi bătute-n 
pietre scumpe, 20 ibrice de aur, 140 coifuri împodobite cu 
nestemate, 600 blănuri de samur și tot atâtea de râs, peste 
1.000 de bucăţi de stofă de mătase tesute cu pietre scumpe. 
Zeci de șei lucrate în perle și cu scări de aur, săbii, iatagane, 
hangere, buzdugane încrustate cu pietre preţioase, vase de 
argint de peste 5.000 ocale, 1.000 costume de mătase, postav 
ori bumbac. Și aici nu pot să însemn moșiile, casele și caii, 
trăsurile, mobilele și porțelanurile. S-a rânduit, precum se vede, 
printre cei mai bogaţi oameni ai vremii noastre. Cu acest om 
mare și bogat v-aţi bătut voi, la Călugăreni. Rușinea și mâhnirea 
înfrângerii i-au grăbit moartea. Cred, că până și-a dat duhul a 
simţit mirosul și gustul apei din mlaștina Neajlovului... 

Despre putinele cu miere și sacii cu miez de nucă va grăi 
omul nostru. Și mai ieften să ni le lași, de bucurie. Că un 
cronicar otoman scrie despre luptele voastre din 1595: «O 
asemenea retragere dezastruoasă și înfrângere n-a mai fost 
pomenită în istorie.» Toate le știu de la Kăzlar-agasi, mai marele 
peste haremuri, al treilea dregător ca însemnătate, în împărăție. 
Are sub a lui poruncă peste 6.000 de cadâne...” 


* 


Din Transilvania a venit răvaş tainic lui Mihai-vodă, despre 
noua ceartă dintre crai și crăiasă, pentru ibovnic. Se teme acum 
și de losica. Totuși, se lasă lingușit și-l umple de danii: argintărie 
scumpă și un castel frumos cu peste treizeci de sate. La rându-i, 
Ștefan losica primește darurile, dar se teme să nu-i ia, într-o 
noapte, viaţa. „De aceea cancelarul ar vrea acum să te facă pe 
măria-ta crai în Transilvania și-apoi în Bulgaria.” Mai scrie acel 
răvaș că Sigismund a plecat iară la Praga, valvârtej. Rudolf- 
împărat l-a chemat, să-i dea Colanul „Mielul de Aur”, trimis de 
Filip II, craiul Spaniei, pentru victoriile din 1595. „Adevărul este 
că iezuiţii și împăratul, aflând că se lasă ademenit de sultan, îl 
lingușesc cu decorații. Vor să-l ţină lângă dânșii, hrănindu-i 
trufia cu tinichele...” 


* 


Și doamna Stanca, într-un răvășel de la lon Chisăr, citește că 
în casa Velicăi-doamna de pe ulița Giuvaergiilor ar fi intrat însuși 
vodă, în strai de oștean de rând. Și-a rămas acolo trei zile și trei 
nopţi... „L-am știut la vânătoare, în munte și căprioara-i în Alba 
lulia cetate. Nu, nu se mai poate...” 

Cu același tainic ștafetar și logofătul Teodosie Rudeanu a 
primit scrisoare tot de la Chisăr, prin care-l ruga să stăruie pe 
lângă voievod a încheia pace cu sultanul. Hasan-pașa a scris lui 
Sigismund-craiul: „Voi n-aţi vrut a vă ridica împotriva 
puternicului padişah, ci doar să vă răzbunaţi pe Sinan-pașa. 
Murind el, plecaţi-vă acuma capul, fiţi cu aceeași credinţă cu 
care-ați fost mai înainte; fiți dușmanii dușmanilor padișahului și 
prietenii prietenilor lui. Dacă nu, aflaţi că am făcut pod la 
Panciova și vin asupra Transilvaniei cu toată oastea măritului 
sultan, îndată ce va încolţi iarba...” 

— Vrea să strigăm „aman!” râse Preda Buzescu. 


* 


Velica-doamna nu-i bucuroasă că Ștefan losica îi calcă prea 
des pragul. De fiecare dată caută să mai fie cineva cu dânsa. 
Acum ţine băieţelul pe-un taburet, la picioarele ei: 

— Petru, signor cancelar losica e cel mai mare om din 
Transilvania. Ascultă-i vorbirea. 

Și losica povestește, cu haz, despre noua călătorie a craiului 


la Praga: 

— S-a întors cu o haraba de laude și cu una de făgăduieli, dar 
numai cu câteva pungi de galbeni și fără niciun ostaș. lar 
neprețuitului nostru crai, care până acum ardea de dorinţa 
faptelor mari, i s-a cam urât a fi ceea ce... nu este. 

— Da? Și-atunci, de ce nu gândești serios să-l... schimbi? 

Cancelarul face ochii mici și se apropie de Velica, lingușitor. In 
oră de amurg primăvăratec, cu alte gânduri s-a strecurat în casa 
asta cu tablouri de maeștri italieni și cu aer plăcut de 
gospodărie bine orânduită. Gândeşte: „Numai de iscodiri se 
ține”. Surprins de întrebare, șovăie: 

— Nici nu m-am gândit ca, după ce l-am făcut, să-l... 

— Îţi cunosc lozinca, losica: Majus bonum est mea vita, quarn 
universorum. 

— Da; Viaţa mea-i bun mai de preţ ca viaţa tuturor celorlalţi la 
un loc. De aceea vreau să... 

— Te-njosesc multe patimi urâte, losica, suspină Velica, 
văzându-l poticnit în a doua minciună; dar măcar una te înalță: 
patima pentru artă. Ţi-ai umplut casa cu tablouri de preţ. Și 
craiului i-ai insuflat gustul pentru frumuseţe artistică. 

— Ai dreptate... Vin la tine ca să pot grăi românește. 

— Grăita-i tu și cu tata... Poate de aceea l-ai ucis. 

— Tot mai crezi că eu... 

— Dacă noi românii eram uniți și unii nu treceam la legea 
catolică, azi eram stăpâni aici. Că sântem și mulţi și băștinași. 
Dar ne-a plăcut să lingușim veneticii. Și să le îngăduim a ne 
porunci. 

— Au spadă mai tare. Și-apoi... 

— Ci cunosc eu o samă de boieri, români ca și noi, nu-l lasă 
Velica să isprăvească vorba, care bucuroși ar merge la Rudolf să 
dobândească pentru Mihai-vodă ţara asta nefericită. 

— Mă bucur că înţelepciunea nu ţi-i nicicum mai prejos de 
strălucitoarea-ţi frumusețe, cearcă losica să topească gheaţa cu 
care-l respinge Velica. Însumi aș vrea să grăiesc cu împăratul 
despre asta. Transilvania-i bogată în aur, sare și vite, are 
meșteri și neguțători buni, iar Valahia se laudă cu grâne, miere, 
pește. Împreună, bună casă ar duce. 

— Mihai, mult iubit de popoarele de la miazăzi de Dunăre, 
repede ar alunga otomanii din Europa. Și-ar aduce pacea-n 
lume. 


— Mda... mărâie losica, iscodind lacom trupul Velicăi, și 
azvârlind suliți de ură asupra băieţelului care stă cu tâmpla 
lipită de genunchii mumei. Numai că aceste popoare sânt 
eretice. 

— Ciudat: când aveţi nevoie de sângele lor ca să vă apăraţi 
libertatea, uitaţi că-i sânge eretic... Ceea ce ţi-am spus n-are alt 
temei decât inima și închipuirea mea. L-am auzit pe Sigismund 
lăudându-te. A dat soţiei tale, Barbara Fuzy, castelul Gerend, cu 
nouă sate în comitatul Turdei. Dar mai știu că încrederea lui în 
tine se clatină rău. 

— Da; vorbește de abdicare, iar pe sub ascuns uneltește, la 
Târgoviște, să răscoale lefegiii împotriva lui Mihai-vodă, să-l 
atragă pe Baba Novac, pe Deli Marcu și pe Leca... 

— Leca? 

— Ah! Cum izbutești să-mi smulgi niște taine care... 

— Taine? Toată lumea din Alba lulia le știe. lar tu, în loc să mă 
cercetezi, la ceas de-amurg cu gânduri pidosnice, ai face mai 
bine să te ferești de cei care-ţi vâră-n cap ideea c-ai putea fi 
crai. 

— Ei, asta nu-i adevărat! 

— Te ispitesc anume, ca să te vândă. 

— Nemaipomenit! 

— Nu te mira, ci fii cu luare aminte. Îţi spune asta o femeie, 
din același neam, care mult ar jeli văzându-te cum dai cu gâtul 
în ștreang. 

— Ha-ha-ha! se face a râde, deși nici când, ca acum, n-a fost 
umilit de-o femeie. Gândește: „Asta îl dă de-a dura și pe 
dracul...” | se adresează în italienește: Ai dobândit necrezută 
faimă de femeie fără prihană. Dar tocmai de asta mă tem să nu 
te răpună Sigismund. Îţi dăruiesc acest pumnal: împlântă-i-l în 
inimă, dacă îndrăznește să... 

— losica, au nu ești multumit cu puterea și rangul de 
cancelar, cu titlul de... craiul neîncoronat al Transilvaniei? 

— Vreau să ajung stăpân deplin! Cât o să mai port în spinare 
un nevolnic? Vreau să ridic nobilii români, să... 

Și parcă uitând de ce-a venit, lasă stiletul pe măsuţa 
florentină de nuc castaniu și pleacă, abătut. Velica privește lung 
după acest bărbat falnic, deștept, frumos, dar orbit de patima 
puterii. la stiletul, trage lama din teacă și-i încearcă ascuţișul cu 
buricul roz al degetului mare. Apoi, zâmbind, îl potrivește la 


centură: ...„Ar vrea să-l ucid pe Sigismund, ca să-i ia locul. 
Strașnică idee!... Dar câte pumnale de-astea va fi răspândit? 
Trebuie, neapărat, să plec la Bran; mă așteaptă Boldur...” 


* 


Primăvară luminoasă, caldă îmbălsămată de miresme. 
Pământul se scaldă-n valuri verzi, cu creștete de flori albe, 
galbene, roșii. În văgăunile sure ale Pietrei Craiului sclipesc încă 
omăturile ca marmura. În trăsuri mari, deschise, călătoresc 
cumnatele: Preda, Cătălina, Sima. Caii merg în trap lin, pe drum 
bine zbicit. În urmă, trăsura Velicăi-doamna, cu doi cai roibi și cu 
unul alb alături, tânăr, ca de trei ani, frumos cum nu se mai află, 
nalt, cu coama în vânt, cuminte și înţelept: Fulger. Opresc la 
Gurbănești, satul lui Radu Buzescu, unde le așteaptă bărbaţii 
veniți din Târgoviște să se desfete cu vânătoarea, în sălbăticia 
codrilor și a munţilor. Vânaseră ceva căprioare și păsăret, iar 
acum hodineau în cerdac, sporovăind: 

— Cum o fi arătând musafira de peste munţi? 

— Despre ibovnica lui vodă nimeni n-are voie a cârtire. 

— Fraţilor, își amintește Stroe, uite pe ăst drum am întâlnit-o 
întâia oară pe Maria căpitanului Dragoș. 

— Cine și-ar fi închipuit că fetița aceea smârdă și fricoasă îl va 
înfrunta pe Caraiman și pe Sinan-pașa? 

— Adevărat, dar cine-ar fi zis, atunci, că noi vom ajunge până 
la Adrianopol? întreabă Preda. 

— Lăsaţi Adrianopolul că, uite, vin jupânesele, arată spre 
drum Teodosie Rudeanu. 

Coboară toţi patru în ogradă. Radu Buzescu le probuluiește 
din ochi: Preda, gospodina fără cusur; Cătălina, îndrăgostita fără 
margini; Sima, bunătatea și gingășia întruchipată; Velica... „de 
unde-o fi adunat în ea atâta neprihănită frumusețe, tinereţe și 
vioiciune?” 

După ce-i îmbrățișează pe toţi, Velica râde, povestește, 
mănâncă, bea cu veselie. Apoi, așezate pe lăicere de lână, jos, 
în livadă, gazdele îi ascultă cântecul zis cu struna teorbei și cu 
glasul. Când soarele înclină spre apus, se ridică și pleacă. 

Înainte de a urca în trăsură, cu ochii în lacrimi, Velica mângâie 
botul cald și părul lucios al lui Fulger. 

— Aș vrea să vi-l las, dar... mă tem, Sima. 

— Mai ţine-l la Alba; poate vine e/, anume, să-și ia darul. 


A treia zi, Buzeștii pun acolo, în livadă la Gurbănești, o cruce, 
întru amintirea zilei de 27 mai 1597, cu inscripţia: „Această 
cruce s-a ridicat în cinstea și pohvala Duminicii și a tuturor 
sfinţilor, în zilele lui lo Mihai-voievod și a doamnei Stanca...” 

— Bine c-ai pomenit-o și pe dânsa, Radule, râde Preda. Că 
dacă se ivea aici și-o vedea pe Velica, ne opărea pe toți. 

— Tot o să afle: are iscoade printre slujitorii noștri. 


* 


Din pan Taranowski, Petru Orăș și-a făcut bun ajutor în 
strângerea lefegiilor. Mulți leși știau românește, iar alții erau 
români din Moldova. A venit și cu trei căpitani leși, oameni de 
rang, pani: Walawski - voinic, tânăr și bălai; Kulinski - negricios 
și gras ca un poloboc, și Sadurski - slăbănog și deznodat, dar 
nespus de guraliv. Cât banul Mihalcea le face prețul, Mihai-vodă 
îi măsoară cu privirea. La Sadurski, încruntă sprânceana, 
nemultumit: 

— Coști cam scump, leahule! 

— Sânt nobil, pan, din ţinutul Lublin! 

— Cunosc locul. Am vândut multe vite pe-acolo și văzut-am 
oameni nalţi și tari de virtute, nu sfrijiți ca tine. 

— Și-acum închiriezi viteji, măria-ta! Cei mai vestiți viteji din 
lume! Eu, pan Sadurski, am luptat și cu ţăranii răsculați. În 
frigări i-am fript. Câte patru-cinci odată. 

— Bane Mihalcea, lui Sadurski ăsta plătește-i și lăudăroșenia, 
că fudulia ne-o dă ca scăzământ. Și-nvaţă-l zicala românească: 
fală mare, traistă goală. 

— Știu puţin și românește. 

— Cu atât mai bine. 


* 


În ziua de 15 iunie, trecând cu scrisoarea sultanului spre Alba 
lulia, ceaușul Ali Masar cere primire la vodă. Destăinuie că, în 
adevăr, tătarii au poruncă să lovească Transilvania, dar fără a 
se atinge de Țara Românească. 

— In schimb, măria-ta ajută-l pe Saturgi-pașa... 

— Să mă gândesc, surâde voievodul. Că dacă nu l-am răpus la 
Călugăreni... 

După plecarea ceaușului, Radu Buzescu se miră: 

— S-a purtat prietenește, parcă nu ne-am fi sfădit nicicând. 


— Și parcă n-a auzit că sârbii și bulgarii ne cheamă, cu 
deznădejde, să trecem Dunărea. 

— Nici că Baba Novac a cuprins, acum o săptămână, Vașiţa și 
Cladova, sporește Stroe mirarea. A, dacă Sigismund nu ne-ar 
tăia legăturile cu împăratul și ne-ar ajuta să armăm noroadele 
de la miazăziua Dunării... 

Dar peste o zi, o depeșă de la Araxi îl vestește că însuși 
patriarhul cel nou, Meletie Pigas, a primit poruncă să-l împace 
pe Mihai-vodă cu sultanul: „Are padișahul atâta nevoie de pace 
la Dunăre, că uită toate vătămările, necazurile și răutăţile 
pricinuite. Va să-l primească iar pe Mihai-voievod, în mila sa. E 
gata să trimită la Târgoviște pe însuși patriarhul, ca mijlocitor 
pentru negociere”. 

— Văd, încă o dată, Buzeștilor, că armeanca voastră știe bine 
de unde să culeagă știri, surâde vodă. Ceaușul mi-a arătat și 
scrisoarea padișahului către Sigismund: e scrisă cu cerneală 
blândă, chiar cu rugăminţi, să nu turbure hotarul împărăției. 
Însăși sultana-mamă făgăduiește sprijin întru tocmirea păcii. 

— Întocmai scrie și Araxi, doar cu un adaus: „Sub această 
prietenească poftire de pace se ascund pregătirile de război 
împotriva Vienei”. 

— Fără îndoială, Stroe, scutură măria-sa din cap. Așa că noi 
trebuie să sporim oastea și să-l sprijinim pe Sigismund. 
Altminteri, Zamoyski, cancelarul leah, îl pune crai în Transilvania 
pe Andrei Báthory. S-a și înțeles cu Gáspár Kornis și cu Ștefan 
Czâki, amândoi sătul de nestatornicia craiului. 

— Pentru noi, cardinalul Andrei - nenorocire! suspină 
Mihalcea. Ne-am afla între doi... sultani. Chiar dacă unuia la gât 
îi spânzură crucea. 

O clipă se lasă tăcerea: privirile cată spre banul Mihalcea. 
Doar Stroe Buzescu își destăinuie gândul: 

— Să vină! Îl gonim cu spada și, având Transilvania, puterea 
noastră se împătrește. Încă mai uimiţi, boierii tac iară; nici 
logofătul Teodosie nu cutează a cuvânta. Voievodul încruntă 
sprânceana și rostește aspru: 

— Boieri și căpitani, treceţi și cercetaţi-vă cetele. Când se 
vorbește mult de pace, războiul e foarte aproape. 


* 
Leca a adus opt sute de lefegii și-i laudă foarte: 


— Oastea de ţărani - lucru învechit, nepotrivit cu vremea. 
Lefegiii? Oamenii bătăliei! Ostași de meserie, vârtoși, bravi, 
sălbatici! Arnăuţi, sârbi, greci, bulgari, români, trăitori din 
mânuirea armelor de foc, din pradă, din omor. 

Stroe se uită la dânșii cu un ciudat simţțământ de îngrijorare, 
de teamă: „Cum să-l înduplec pe bărbosul ăla ca un urs că 
trebuie să  sângereze și chiar să moară pentru Țara 
Românească?” Și tocmai când aleg oști noi, pun căpitani și 
încep deprinderile luptei, aud că Eric Lassota, trimisul lui Rudolf- 
împărat a fost oprit și pus sub pază, la Alba lulia. Buzeștii ţin, cât 
pot mai mult ascunsă asemenea veste rea. Dar oștenii cu plată 
află, se răscoală și, furioși, ameţiţi de băutură, năvălesc în 
palatul domnului, cu nerușinate sudălmi și ocări. 

— Toată iarna ne-aţi amăgit că ne duceti la biruinţă! 

— Bani! Bani, fără zăbavă, ori vă luăm capul! 

— N-am câștigat nimic de-un an și jumătate. Vă ucidem! 

Cu capul descoperit, în tunică neagră, strânsă pe trup, cu 
ciubote roșii, cu pinteni de argint, Mihai-vodă iese în cerdac: 
încrucișează braţele și încruntă sprânceana. Intre lefegii se 
stârnește un fel de murmur și, dintr-o dată, tac. Ingheață. 

— Sânteţi ostași ori adunătură de golani? întreabă vodă, 
răstit. Dacă vă obrăzniciţi, v-atârn în ștreang, din zece în zece! 

Un secui voinic, trecut de treizeci de ani, văzând că vodă-i 
fără armă, trage spada cu huiet mare și strigă, repezindu-se 
spre cerdac: 

— Nu vorbe!... Nu dăscăleală... Bani!... Bani!... 

Într-o clipă, Tudor Maldăr, Oprea Rîcman, State Boldur sânt în 
jurul măriei-sale, cu săbiile afară din teacă. Stroe Buzescu iese 
în întâmpinarea războinicului. Un salt. Cinci ciocniri fulgerătoare 
de spadă și chipul îndrăzneţului se umple de sânge: Stroe i-a 
scris pe frunte slova „S”. 

— Dă-mi spada, secuiule! 

Preschimbat într-un fricos, furiosul întinde spada, tremurând. 
Toţi se trag înapoi, spre poartă. Vodă primește spada 
răzvrătitului, face semn și grăiește, răstit: 

— İl pot ucide! Dar nu vreau. Sânt încredințat că, de-acum, va 
fi cel mai ascultător lefegiu... Căpitani, la mustru! Să le treacă 
pofta de răzmeriţă. Că de bani, am eu grijă, să nu fie nimeni 
păgubit. Eu sânt voievod, nu conaottiere!... 

Lefegiii se trag spre odăile lor, spășiţi, blestemând stârnitorii 


la răscoală. Vodă intră în spătărie și grăiește, supărat: 

— Tocmai voiam să le dau un banchet, în semn de prietenie și 
cinstire. Preda Buzescu, împrumută-mi douăzeci pungi de 
galbeni. Radu Buzescu pleci, în goană, la Alba lulia. Faci pe 
dracul în patru și-aduci solul împăratului cu banii. 

Peste câteva ceasuri, Preda numără banii, în vistierie, lui 
Stoichiţă. Și se minuna, în fața lui vodă, că Leca s-a rănit cu 
sulița, deși n-a luptat cu lefegiii răzvrătiți. 

— Îl bănuiești de vreun șiretlic? 

— N-am probe. Dar mă întreb: când a fost rănit? 


* 


De mult, Buzeștii se îngrijesc a face faimă bună voievodului în 
Transilvania. Ci acum, odată cu Radu Buzescu, au trecut pe la 
Bran încă șapte neguțători și șase călugări, cu misiunea tainică 
de a răspândi dincolo de munţi știri despre Mihai-vodă. De la 
Cozia, maica Teofana a mai trimes trei călugări, până la Peri, la 
egumenul Serghie, iar pe drum să grăiască tot despre isprăvile 
și vitejiile voievodului de la Țara Românească. Înainte de a se 
înfățișa la curtea din Alba lulia, Buzescu trece s-o vadă pe 
Velica-doamna. li povestește despre necazurile cu lefegiii: 

— N-avem cu ce-i plăti. Trebuie să-l duc pe trimisul 
împăratului cu banii, la Târgoviște, cu orice preţ. 

— Eric Lassota se află, sub pază, chiar în casa lui losica. Și nu- 
| putem scoate decât cu vicleșugul. 

— Cum? 

— Să mă gândesc... Îl poftesc pe losica aici. 

Cancelarul răspunde grabnic și fericit la invitaţie. Admiră 
portretul gazdei făcut de pictorul italian, trimis de călugărul Fra 
Geremia, și cere o copie pentru dânsul. 

— Aud că împăratul adună portrete de prințese frumoase și le 
privește zile și nopţi, până se satură. După asta le descântă și le 
înțeapă cu acul în inimă, și le face să moară de dragoste pentru 
dânsul. De aceea nici nu s-a însurat până acum. 

— Am înţeles: să nu-mi vadă cumva portretul că... 

— Nu râde! Pierde Transilvania cel mai prețios giuvaer. 

— Nu mă ocări cu glume, Ștefan losica; ci, mai bine, lasă-l 
slobod pe Lassota: oamenii lui Rudolf-împărat zic că prigonești 
solii. Și nu-i bine pentru tine. 

Peste două ceasuri, doi slujitori îl călăuzesc pe Eric Lassota 


spre han. Cum se lasă înserarea, Radu Buzescu cu șase oameni 
tocmiţi din vreme de Condur Pantelimon și de Onea Vale îl scot 
pe neamt din cetate, cu tot bagajul. Până la ziuă ajung la Turnul 
Roșu. Găzduiesc la un ţăran român, prieten cu Buzeștii. Om 
mărunţel dar voinic, vioi, isteţ, înțelegând repede orice 
împrejurare, gâcind dintr-o privire feleșagul oamenilor, Eric 
Lassota se bucură de caș proaspăt și friptură de berbec, 
îndemnate cu răchie de afine. Zgârcește mustăţile ca un cotoi, 
își ferește părul de pe frunte, își umflă nările, largi ca niște surle 
și înfulecă zgomotos. Repetă mereu: 

— Credeam că sânteţi niște lotri... Da, lotri... 

Din Târgoviște, Lassota scrie împăratului, înfăţișându-l pe 
Mihai ca pe un bărbat foarte îndrăzneţ și viteaz, cu mare tragere 
de inimă pentru creștini. Urmărește nu numai să strice 
împărăţia otomană, ci chiar să elibereze Constantinopolul. Il 
înflăcărează gânduri înalte și-i sprijinit de inima bărbată a celor 
din jur, boieri și căpitani, ales Buzeștii. Dar ţara i-i mereu călcată 
de turci și de tătari și-i mult prea mică spre a lupta fără ajutor 
din afară. 

— Mi-aţi câștigat inima, prieteni, spune la plecare; făgăduiesc 
să mă fac luntre și punte să vă trimit 30.000 de florini și 3.000 
de mercenari. Și, dacă se va putea, să vin eu însuși să vă ajut la 
orânduirea și muștruluirea lor. 


* 


La curtea din Praga mișună felurite zvonuri. De pildă, se zice 
că, pe sub ascuns, nobilii maghiari se zbat să refacă vechea 
Ungarie, sub ocrotirea sultanului. Unii spun că asta ar face-o 
Sigismund Báthory; alţii vorbesc de Andrei Báthory, vărul 
craiului, cardinal în Polonia. Temându-se de necredinţa lui 
Sigismund, arhiducele Maximilian trimite în mare grabă, la Alba 
lulia, pe Gall Pappel și pe Sigismund della Torre. Aflând despre 
această solie, Mihai-vodă îi și repede pe banul Mihalcea și pe 
Preda Buzescu să-i întâmpine, să se jăluie în cuvinte cât mai 
aspre că Sigismund Báthory le răpește ajutoarele și-și dă 
coatele cu sultanul. Protestele românilor îi înduplecă pe solii 
imperiali; patru mii de lefegii din oastea lui Ferrante Gonzaga 
vor veni în Valahia. Furia lui Sigismund întrece măsura: 

— Della Torre, valahul e un mișel! Oamenii lui umplu 
Transilvania cu zvonuri ticăloase despre mine și cu laude 


hiperbolice despre el. Strânge oaste ca să mă alunge de pe 
tron! 

— Deocamdată, noi avem altfel de știri... 

— Așa? Bineee... Aflaţi că pot fi rege la Buda, ca Ștefan cel 
Sfânt! 

Peste un ceas, poruncește lui Moise Secuiul să meargă la 
Brașov, cu patru mii oaste, să se repeadă peste munţi și să-l 
prindă pe Mihai-vodă. Solii împăratului mult se miră de purtarea 
craiului, mai ales că, îndată după asta, se tânguie: 

— Sânt foarte obosit și sătul a stăpâni noroade. Am aur 
destul. Doresc să-l cheltuiesc... Da: să cutreier lumea cu câţiva 
prieteni italieni, după gustul meu: cu lacobus cetitorul în stele, 
cu Petro Busto muzicantul... Mi-am făcut datoria cu prisosinţă: 
de la douăzeci și doi de ani sânt Athleta Christi. Sânt 
Sigismundus rex, eroul glorios de la Lipova, Târgoviște, Giurgiu! 
Dar nu m-ajută nimeni. Impăratul, regii, papa stau deoparte şi- 
mi caută cusururi. Nu mă pot bizui pe nimeni. Nimeni! Dacă n-aș 
avea pe lacobus astrologul și pe Emeric Sixai aș înnebuni de 
urât. Și Petro Busto, cu muzica lui... Nu-s făcut pentru astă 
sălbatică Alba lulia. Merit măcar Buda lui Mateiaș-craiul. Mai 
bine las împăratului ăst tron mizer... Chiar cancelarul losica mă 
trădează. Mai am un pic de încredere în Fabio Genga, cu fraţii lui 
Simone și Gianbatistta, care, secretar al sfântului părinte fiind, 
îmi mai deschide ușile prin Roma... 

indignat că Velica-doamna l-a păcălit și i l-a smuls pe Eric 
Lassota cu bani cu tot, Ștefan losica îl cheamă pe Fabio Genga 
și-l dojenește aspru că nu-i în stare să-și consume un 
matrimoniu legiuit. 

— Ce, ilustre cancelar, ţi-i ciudă că te-a refuzat? 

— E-un scandal public... 

— Scandalul e că-i calci pragul prea des, cancelare. Și te rog, 
poruncește-mi să fac orice, dar nu cum să mă port cu soţia-mi 
legitimă. 

Totuși, peste două ceasuri, coboară din cea mai luxoasă 
trăsură în faţa casei de pe strada Giuvaergiilor. 

— Domnia-ta? se miră Velica-doamna. Ce s-a întâmplat? 

— Am venit ca... soţ legitim. M-a trimis... losica. 


x 
Banul lani și Țicalidi, oamenii banului Mihalcea la Țarigrad, 


lucrat-au bine: joi 20 iulie, un alt ceauș aduce scrisori 
măgulitoare prin care-l întărește pe Mihai-vodă domn pe viață, 
iar pe Nicolae Pătrașcu urmaș. Aduce și semnele domniei: sabie 
și buzdugan, precum și un cal înșeuat cu tarhat scump. Cere, în 
schimb, liniște la Dunăre și jumătate din tributul datorat înainte 
de răscoală. 

— Uite, tată  Mihalceo, râde Radu Buzescu, la unii, 
cumsecădenia naște din frică. Papara de la Vidin a rodit acum. 

— Vrea măritul padişah să aibă mână slobodă în războiul 
împotriva Vienei, arată Preda. Și-apoi, poc! iar împotrivă-ne. 

Vodă se bucură și poruncește sfeștanie și masă 
sărbătorească; la masă închină cu fiecare căpitan și dăruiește 
câte un galben și câte 10 coţi de postav fiecărui oștean. Dar mai 
ales doamna Stanca tremură de fericire: 

— Nicolae, fi-vei și tu domn! 


* 


A treia zi, nu departe de Giurgiu, Petru Orăş prinde un străin 
trecând Dunărea: 

— Du-mă în fața generalilor tăi, cere răstit, scuturându-și 
pletele negre corb. Mă cheamă Niccolo di Luca. 

În fața lui Stroe Buzescu, vorbește: 

— În împărăţia turcă, mare sărăcie, foamete și trândăvie. 
Chiar ceaușul de casă al lui Ibrahim-pașa se plânge că rabdă de 
foame. Mulţi cai au pierit în război ori de molimă. Sultanul a 
poruncit lui Saturgi-pașa să curme bătălia cu creștinii. Sultana 
valide nu-l lasă pe padișah să meargă-n tabără cu niște 
războinici neascultători și dezmăţaţi. Cele 2.000 de cămile din 
tabăra lui Saturgi-pașa sânt așa de slabe că se scoală de jos 
doar cu proptele. Cum să mai poarte poveri? Când primesc 
poruncă să meargă la luptă, spahiii leapădă furioși lăncile la 
pământ, blestemă și se vaită: „Anul trecut aveam fiecare câte 
șapte cai, iar acum câte-o biată mârțoagă”. Unii și-au vândut 
chiar șaua și călăresc pe samar. Acum un an erau 12.000 de 
steaguri roșii, iar acum dacă sânt 1.000. Se plâng, de asemeni, 
că li s-a dat leafa în bani falși. 

— Despre noi ce zic? 

— De Mihai-vodă au cumplită spaimă. Însumi am lăţit știrea 
că aveţi 70.000 oaste cu 360 tunuri. Că împăratul Rudolf are oști 
nenumărate, împărțite în trei tabere: la Strigoniu, la Pojar și la 


Panciova. Că, în cel mai scurt timp, craiul Sigismund al 
Transilvaniei va porni să cucerească Buda. 

— ȘI... i-ai speriat cu aste născociri, taliene? 

— Nici când, ca anul acesta, creștinii n-au avut prilej mai bun 
să lovească Semiluna cu mai multă izbândă. 

— Noi râvnim să continuăm războiul, cinstite Niccolo di Luca, 
dar creștinii nu-s nici pe departe așa cum i-ai înfățișat domnia- 
ta. Sânt sfădiţi între ei și cârcotași. Noi abia încropim plata 
oștirii. Tătarii pradă acum Moldova, iar noi, de teamă, ţinem 
tabăra lângă Buzău. losica a trimis știre că Sigismund-craiul 
pornește mare expediţie în Moldova. 

— Ar fi foarte bine. 

— Dacă n-ar fi o minciună, pentru cei care întreabă de ce stă 
Moise Secuiul cu 4.000 oșteni la Brașov. 


* 


— Mi-i foarte foame, răcnește craiul Sigismund, sculându-se 
de la masă, furios, făcând să zornăie farfuriile și tacâmurile de 
argint. Dar nu mănânc până nu vine losica să ia credenza. lar 
când apare cancelarul, își moaie glasul în miere: Nu-i așa, 
dragule, că moartea mă ameninţă în fiecare zi, iar tu te jertfești 
pentru mine în fiecare ceas? 

— Da, ilustrissime. Toţi marii principi sânt urmăriţi de ucigași. 
Dar știu să se apere și să se răzbune. Prinţul Ferrante din 
Neapole, când își invita rivalii la masă, le cerea să vină îmbrăcați 
în cele mai bogate costume. 

— Și... chefuia cu dânșii? 

— Da, i/ustrissime, până-i îmbăta turtă. Apoi îi dezbrăca, îi 
închidea în cuști de fier și-i ucidea cu cruzime și perversitate. 
Apoi îi îmbălsăma, îi îmbrăca în straiele cele sărbătorești și-i 
așeza în vitrine, într-o mare galerie a palatului, să-i vadă și să 
râdă de ei, după poftă. 

— Așa trebuia să-l îmbălsămez pe văru-meu, Baltazar... 
lacobus mi-a adus de la măscăriciul lui Mihai-vodă un smaragd 
care întărește... bărbăţia. L-a sustras din casa valahului, să-l 
lase neputincios în fața femeilor. Ce zici? 

— Cum e voia măriei-tale... Deocamdată, mergem până la 
Bran să ne întâlnim cu Mihai-vodă, așa cum ai făgăduit nunţiului 
Visconti. 

— Merg numai dacă-l prind pe valah, îl închid la Vinţ și-i iau 


tara. 

— Ilustrissime, Mihai-vodă ni-i foarte de trebuinţă în războiul 
cu otomanii. 

— Ai dreptate... Atunci Visconti să plece la Moise Secuiul și, 
cu cei 4.000 de ostași, să mi-l aducă pe voievod cu... alai. 


* 

Pălăria mare, albă din pai de orez, cu panglici roșii, o apără de 
soare și-o face mai tânără și mai frumoasă. Coboară din trăsură 
singură, fără ajutorul străjerilor, și pătrunde în curtea mănăstirii 
Căluiu, ţanţoșă, cu pas hotărât, foșnind prin iarbă fusta de 
mătasă neagră, cu bluză vișinie. Călugărul clopotar privește, 
prostit; nu-i vine a crede. Din cerdacul casei ctitorești, o zărește 
Sima-stolniceasa, leapădă ghergheful și aleargă în cale-i: 

— Mărită doamnă, singură? De ce n-ai trimis veste? 

— Am fost pe la Brâncoveni și, în drum spre Tismana, m-am 
abătut și pe la tine, dragă vară... Vreau să văd zugrăveala 
bisericii. 

— Poftește. E lumină mare și se vede bine. 

În răcoarea dintre ziduri, doamna Stanca admiră chipul măreț 
al voievodului și al ei; dar încruntă sprânceana: 

— De când n-a mai fost măria-sa pe-aici? 

— De anul trecut, când a primit rană în războiul de la Vidin. 

— Da? Cum de-a izbutit zugravul Mina să-ţi facă chip atât 
de... de frumos? 

— Se uita la mine cu luare aminte și, cum însuși spunea, 
„pensula parcă umbla singură pe zid”. 

— Mda... L-aţi pus și pe vodă Petru? 

— E fratele măriei-sale și noi, Buzeștii, l-am avut prieten: a 
vrut să facă ţara slobodă și-a pierit, precum știi, jupuit de păgâni 
și azvârlit în Bosfor. 

— Câte sate aţi dăruit mănăstirii? 

— Vianul, Siliștea Socului, Popeștii, Crucea, Pleniţa... 

Doamnei nu-i place ist pomelnic: prea-i fudulă stolniceasa cu 
averile Buzeștilor. Cată spre turla cea de deasupra naosului, 
neobișnuit de largă și de înaltă, numără cele douăsprezece 
ferestre, înguste dar foarte înalte, care fac din cupolă un izvor 
de lumină sporită de aurul catapetesmei. O cearcă o undă de 
umilință: ...„Ctitorie domnească, nu boierească, asta-i Căluiul. 
Dacă vodă n-ar umbla tot prin taberi, am zidi o ctitorie mai 


frumoasă ca biserica de la Curtea de Argeș...” Intră apoi în 
chilie, urcă în catul de sus, se odihnește în jilț, adulmecă 
mireasma de pâine aburândă de la cuhnie. Gustă dulceaţa de 
vișine și bea paharul cu apă proaspătă adusă de Sima, de la 
izvor. 

— Meremetisire bună ai aici. Unde ţi-s cumnatele? 

— Pe la treburile lor. Și eu plec, mâine, la Stănești, cu 
Cătălina, pe care-o aştept să vină de la Craiova, cu târguieli. 

— Și... cum de te afli aici, dragă vară? 

— Un pic de hodină și multă gospodărie. Se cere. 

Pentru că n-a crezut că nu aștepta niște musafiri anume, 
petrece seara cu Sima și cu Cătălina, și pleacă a doua zi, 
împreună, până la Drăgășani. 

— Sima, nu-i așa că doamna amiroase... urmele voievodului? 
întreabă Cătălina, privind după trăsura doamnei, cum se 
depărtează pe ulițele Drăgășanilor. 

— Așa cred și eu. 


* 


În auritul lui palat din Crâm, hanul a primit, cu aleasă cinstire, 
solia lui Radu Buzescu. În vreme ce sfătuirea se desfăşura cu 
tălmaci iscusiți, Tudor Maldăr se plimba prin ganguri, să vadă 
unde se adunau bogățiile jefuite de pe atâtea noroade. Eunucii îl 
priveau ca pe-o minune: își șopteau la ureche ori chihoteau 
piţigăiat, ca lătratul cățeilor. Românul, înalt și falnic, își sună pe 
lespezi pintenii de argint, fluturând pe umeri conţășul alb cu 
sarad negru. Își scutură pletele castanii și cată spre ferestrele 
zăbrelite de la catul doi și trei. Parcă zărește niscaiva ochi de 
tătăroaică: blânzi, luminoși, rugători. ...„Mă caută?... Rău îmi 
pare că n-o pot vedea în totul ei tot...” Se mai răsucește de vreo 
câteva ori, încoace și-n colo. Și când se apropie de-un stâlp de 
marmură, îi pică, în faţă un trandafir roșu. Îl prinde din zbor cu 
mare agerime. Cată în sus. Ci ochii de la zăbrele au dispărut. 

— Și-aici găsiși muieri? întreabă Radu Buzescu. 

— Mi-a trimis o floare, semn că vrea să mă vadă. 

— E Silun, copila cumnatului hanului leti Calga, îi șoptește un 
bătrân slujitor care, rezimat de-un stâlp, văzuse totul. Și eu sânt 
român, de la Soroca, robit de tânăr. 

— Jupân Radu, eu o răpesc. 

— Sântem soli, nu lotri. 


* 


După ce s-a povăţuit cu Stroe și cu cumnații, Sima a luat-o cu 
sine pe Ancuţa Maldăr și pe Oprea Ricman și au trecut în 
Transilvania, la Prislop. Pe vlădica lon îl află la sfat cu călugărul 
Cosma, trimisul mitropolitului Eftimie din Târgoviște. 

— Fiind noi acum sub oblăduirea mitropoliei din Târgoviște, 
craiul, și cu el toți maghiarii cei mari, recunosc că toţi sântem 
de-o lege și de-un neam, români, că vorbim același grai și-avem 
aceeași credinţă. Trebuie să construim o biserică a mitropoliei la 
Alba lulia. 

— Prin daruri! 

— Strângi și tu bani, Sima? 

— Da, împreună cu stareţii mănăstirilor. 

— Și cu mine! se apropie Velica-doamna cu neauziţi pași de 
pâslă. 

— Aici erai, Mândruţa!? se bucură Sima de întâlnirea 
neașteptată, deși anume pentru dânsa trecuse munții. 

Vlădica lon înseamnă pe-un tartaj de ceaslov numele celor 
care, din Țara Românească și din Transilvania, s-ar putea numi 
ctitori la biserica mitropoliei din Alba lulia. 

— Zic să cerem și moldovenilor. 

— Prea bine, Mândruța. 

— Tot vreau eu să călătoresc până la Nestor Ureche. 

— Mă iei și pe mine? 

— Bucuroasă! Numai losica să ne dea îndreptările. 

A treia zi pornesc prin Brașov și Oituz, în două trăsuri, însoţite 
de Oprea și Onea Vale. Pe Condur, Sima îl trimite s-o însoțească 
pe Ancuţa, la Măldărești, și să-l vestească pe Stroe despre 
călătoria în Moldova. Schimbând caii din poștă în poștă, într-o zi 
jumătate ajung la Bacău. Aici află că Nestor Ureche a trecut la 
Secul, ctitoria lui din munții Neamţului. 

— Hai acolo, Sima. Ai să-ţi amintești de Tismana. 

Lasă trăsurile în Târgu Neamţ și urmează drumul călare. Pe 
înserat, intră în ograda mănăstirii: e micuță, dar o apără ziduri 
foarte puternice și înalte. li găsesc pe Nestor Ureche și pe 
jupâneasa Mitrofana, tăifăsuind cu un bărbat voinic cu fașă 
neagră peste ochiul stâng. 

— Stroe! strigă Sima, îngrijorată ca de-o vedenie. 

— Sima! Și tu aici? Ce s-a-ntâmplat? 


— Ti-am luat urma, împreună cu Velica-doamna. 

— Eram în solie de mare taină; cum de-aţi aflat? 

— Când strângi ajutoare pentru biserici, capeţi harul gâcirii... 
dorului. 

Dar cel mai mult se miră Nestor Ureche de această cu totul 
nebănuită întâmplare: 

— Fără să vă fi vorbit, vă întâlniți în ist colț depărtat de ţară? 
Ce semn să fie aista? 

— Dragostea și frăţietatea, cinstite logofete, ele ne cheamă și 
ne leagă, de la sine, surâde Velica. Și acesta-i semnul; semnul 
cel bun, jupân Nestor. 

In cerdacul arhondaricului se curăţă de colbul drumului, se 
spală, ospătează bucate dăruite de stareţ și hodinesc până-n 
zori; apoi ţin sfat, îndelung: 

— Eu asta te rog, logofete: să-l ferești pe leremia Movilă de 
epitropie leșască. 

— Peste poate, stolnice Stroe! E-nrudit cu polonii cei mari și 
are, adică avem... moșii bune dincolo de Nistru. Noi, înspre leși 
ne-am îndreptat și rămânem. 

— Atunci fă-l să iasă de sub ascultarea sultanului, cearcă 
Velica. 

— Tot așa de greu. După înțeparea lui Răzvan, sultanul însuși 
a trimis lui leremia-vodă daruri bogate, cu steagul, buzduganul 
și caftanul de domn. Și, ceea ce nu s-a mai întâmplat, a poruncit 
să prindă toți fiii de domn aflaţi în Țarigrad, să-i schingiuiască și 
să-i ucidă. 

— A lăsat, totuși, unul, întemnițat, anume ca să aibă leremia- 
vodă de ce se teme, arată Stroe, că nu i-s străine asemenea 
fapte. 

— De ce uiţi, întreabă cu durere Velica-doamna, că spada lui 
Aron-vodă, spârcuind în otomani, a făcut ca Moldova să trăiască 
acum în pace? 

— Noi socotim că acel tiran ne-a adus numai nenorocire. 

Când aude de bani pentru mitropolia din Alba lulia, Logofătul 
Ureche tresare bucuros: 

— A, iată o faptă înțeleaptă și mare! Că noi un neam sântem 
și o credință avem, în tustrele ţările. Și mult îl laud pe Mihai- 
vodă că a pus și pe transilvăneni sub oblăduirea mitropoliei 
Ungro-Vlahiei. Dacă s-ar uni și cu mitropolia Sucevei, ar fi un pas 
spre întregire. 


— Ci noi am venit tocmai ca să te poftim la acest pas mare și 
hotărâtor pentru întregire. 

— Râvnesc, dar știu că nu se poate... Rău îmi pare că n-am 
mai mulți bani: am cheltuit mult cu mănăstirea asta. Vedeţi? l- 
am turnat ziduri de cetate. Ba l-am împrumutat și pe vodă să 
termine Suceviţa. Și-apoi, lefegiii leşi ne sărăcesc ţara: plata lor 
ne ustură ca o rană la picior, zgândărită în fiece dimineaţă. 

Sima mulțumește pentru danie și laudă mănăstirea: 

— Și noi, la Căluiu, trebuie să mai înălțăm zidurile. 

Dacă Sima și Velica s-au încredinţat că pe Nestor Ureche îl 
pasc acum alte gânduri, Stroe mai stăruie: 

— Logofete Nestor Ureche, de ce nu mai crezi domnia-ta, de 
fel, în biruinţa creștinilor împotriva sultanului? 

— Războiul din 1595 a costat prea scump. Am văzut ce 
pustiită v-a fost ţara. Cumplit! Aţi biruit. Dar până când? Nu: 
trebuie să mai așteptăm. Vreo două veacuri. Ales că Sigismund- 
craiul nu-i decât un besmetic, iar Rudolf-împăratul îi samănă. 
Mihai-vodă vede întregirea ţării prin război. lertare, dar eu am 
văzut-o numai pe calea înțelegerii. Mai așteptăm. 

Se despart cu durere și tristețe. Velica îl îmbrățișează și-l 
sărută plângând cu hohote: 

— M-ai părăsit, prietene, marea mea nădejde... 

S-au oprit la Neamţ. Velica a vorbit cu trei călugări, cunoscuți 
de când sta în Cetatea Neamţ. Știau multe despre isprăvile lui 
Mihai-vodă și-l lăudau. 

— Vreti să fie domn și la Moldova? 

— Ei, cum nu? Că Movilă ne-a pus două juguri: unul leah și 
altul ismailitean. 

— Atunci, povestiți norodului despre vitejiile lui Mihai și 
așteptaţi-l cu candela aprinsă. 

Călătoresc împreună pe valea Siretului. La Focșani ospătează 
la apa Milcovului, mirându-se: 

— Cum putem ţine hotar la gârla asta? întreabă Sima. lar 
Velica: 

— Împrejurările, ambițiile și neînţelegerea între fraţi și... 

— Spune, Velica: nevrednicia noastră! se-ndurerează Stroe. 

La Bran trebuia să se despartă. Le era amar cerul gurii și arsă 
inima. De aceea, Velica cere popas în vârful muntelui. O ia pe 
Sima și se așază pe iarbă, mai deoparte. Amiroase florile din jur. 
Privesc, în mare și-ndelungă tăcere, panorama uriașă a Pietrei 


Craiului, luminată de soarele amiezii. 

— Sima, te am de mult la inima mea, ca pe-o soră, îngăduie- 
mi să-ţi destăinui ceva ce nici mitropolitului lon nu pot mărturisi. 

— Nici... măriei-sale? 

— Mai ales măria-sa nu se cade să știe, Sima. 

— Mă-nspăimânţi. De ce-i vorba? 

— De aur. L-am smuls de la Fabio Genga, pentru oastea 
măriei-sale. 

— Furt? 

— Mai rău: l-am păcălit cu făgăduieli... 

Sima o cuprinde de mijloc și-o sărută. 

— Să nu afle Mihai! Nu m-ar crede și nu m-ar ierta. 

— Doar nu-și închipuie că, soţ legitim fiind... 

— Am jurat în sinea-mi, să mă păstrez numai pentru el și-mi 
țiu jurământul. Rogu-te dă tu acest aur lui Mihalcea, pentru 
lefegii. Nimeni să nu știe că-i de la mine; iar tu să uiţi. 

— Ci lui Stroe n-am cum să nu-i spun. 

— Știu; dar o taină în trei e mai greu de păstrat... 

— Bine, Mândruţa. Totuși, măria-sa ţi-ar săruta genunchii. 

— Ori poate mi-ar împlânta junghierul în inimă. 

In necurmatele tăceri de de-asupra Pietrei Craiului, larg și lin, 
se rotește o pereche de vulturi. Se luptă ori se hârjonesc a 
dragoste? Cine știe... 


* 


Când toți sfârșiră vorba, Stroe Buzescu ridică ușurel legătura 
neagră de pe ochi și poftește ascultare pentru răvaș din 
Țarigrad: 

— „Scriu eu, Araxi, către cinstit boierul nostru Stroe stolnicul 
Buzescu, cu rugămintea să spună și măriei-sale cum că a venit 
aici la Istanbul solie maghiară, în cap cu castelanul de Halici și 
cu mare alai. Aflat-am că prin solia asta, Sigismund Bâthory a 
cerut pace și stăpânire deplină asupra Moldovei și Țării 
Românești, cu îndatorirea de a plăti haraciul cel deobște. Omul 
care ne-a adus urările de sănătate, zece putini de miere și o 
haraba cu miez de nucă, zicea că de-abia așteptați să îngheţe 
Dunărea. Și osmanlâii se tem de asta. Se zvonește că Ibrahim- 
pașa fi-va mazilit din vizirat. Celelalte ascultaţi-le de la omul cu 
chip de neguţător de miere înmiresmată cum n-a mai gustat de 
mult Țarigradul. Dar încă mai dulce și mai cu priință ar fi fost 


dacă o aducea Tudor Maldăr... Teamă mi-i că, după ce m-a 
văzut chinuită de caprele călăilor, i s-a făcut greață de mine. Să 
știe dumnealui: am o arșiță la inimă așa de mare că numai apa 
Cornului de Aur de sub podul lui Mahmud o poate potoli... Eu 
Araxi iscal.” 

In tăcerea întrebătoare, toți ochii cată spre Tudor Maldăr. 

— Jupân Stroe, înalță acesta fruntea, să plec după armeancă 
ori după tătăroaică? 

— Pentru că te-ai obrăznicit și ţi-ai făcut ibovnice în două 
împărății... 

— De... după pilda mai-marilor mei. 

— Amutește șaga! Pleacă tu, Orăș, cu noile harabale de miere 
și nuci. Și, vezi, n-o lăsa pe Araxi să treacă podul peste Cornul 
de Aur. Dar mai ales află gândurile noului vizir. 

— Mai frumoasă-i armeanca și-i creștină de-a noastră, surâde 
Orăș, ca să nu se risipească valul de veselie. 

— Ei, dar ce? Popii ţin de pomană cristelnița botezului? Şi- 
apoi, umblând după Silun, dau cu crucea și peste Dan-vistierul 
și-l iordănesc niţel. 

După scurt sfat cu boierii, Mihai-vodă poruncește solie tainică 
la Rudolf-împărat: Teodosie și Udrea Băleanu. 

— La Praga căutaţi-l pe Marini Polli și pe della Torre: să pună 
cuvânt bun pe lângă împărat; să ne ferească de smintelile lui 
Sigismund; să ne trimită mai departe bani pentru oaste; să 
pornească odată războiul împotriva sultanului. 

— Ci eu, măria-ta, doresc a pleca sol la Alba lulia, se roagă 
Preda Buzescu. 

— Numai dacă lucrezi și în treburile noastre cele de taină. 

— Prea bine, măria-ta. 

Rămași numai între dânșii, Buzeștii și logofătul Teodosie pun 
la cale treburi neguțătorești pentru sașii din Brașov și Sibiu. 

— Teodosie, ia cu tine și zece care de căciuli și cojoace de 
cele bune, să le vinzi la Praga. Eu iau pielicele de miel pentru 
sași. 

— O să iau. Că, drept vă spun, m-am cam săturat de război. 
Caut o îndeletnicire nevinovată: învăţ graiul păsărilor. Ajunsei să 
înțeleg cântecul de ieruncă și cel de mierlă. 

— De asta stai pitit în luncă și-n poieni? Eşti cam într-o 
ureche, cumnate, râde Radu Buzescu. Mai scrii cronica vremilor 
noastre? 


— Da. Multe le-am luat de la soră-mea, Sima. 

— Păi, logofete, noi asta facem: isprăvi vrednice de pomenire, 
ca să-ţi îmbogăţim cronica. 

— Cronica mea-i lucru neînsemnat. Ascultaţi! 

Dar tocmai în clipa asta pristavul vestește că au sosit 
polonezul Taranowski și neamţul Baltazar Walter. Buzeștii îi 
primesc cu cinste, în spătăria mare. 

— Venirăm pentru tocmeli de prieteșug cu țara voastră. 

În fața lui vodă, Walter rămâne uimit de înfăţișarea-i 
bărbătească. Îi ascultă cuvântul cu luare aminte și repede se 
încredinţează că tot ce i-a spus Dan-vistierul, pribeag la poloni, 
e minciună și batjocură: Mihai-vodă-i om întreg, drept, cinstit, 
luminat, bun orânduitor, viteaz. După ce a mai grăit cu mulți 
boieri, slujitori și oameni de rând, după ce a văzut ţara, Baltazar 
Walter a poftit să scrie istoria domniei lui Mihai-vodă în limba 
latină, s-o citească toată lumea. 

După ce Teodosie Rudeanu îi tălmăcește pre latinie, cronica 
sa, neamțul mult se bucură și-l laudă că a scris cu dreptate și 
adevăr, fără iz de părtinire ori lingușire. 

— Scrisei și binele și răul, aidoma cum a fost. Feritu-m-am ca 
de foc s-aduc laudă deșartă cuiva ori ponegrire nedreaptă. 

— Și măriei-sale îi place așa, adaogă Stroe. lubește faptele 
mari, viteze, povestite cinsteș, nebolmojite în pospai de vorbe 
cu duhoare de gudurătură. Pe Stavrinos îl ascultă, că stihurile lui 
grecești sună frumos, dar nu-l crede. 

— Voievodul vostru, zice Taranowski, cu voi împreună, a 
săvârșit fapte de pomină și de mare folos pentru creștinătate. || 
iubesc din inimă. Și, ca să-mi dovedesc spusa, mă voi strădui să- 
i trimit 3.000 de mercenari poloni, din cei mai buni. 


* 


De fapt, de când Maria Cristina l-a izgonit a treia oară din 
patul conjugal, ca pe un netrebnic, Sigismund Báthory a căzut 
într-o neagră deznădejde. Ci, gândind la multa bărbăție a 
voievodului Mihai, strânge pumnii și ia hotărâre surprinzătoare: 

— losica, pornesc să cuceresc Timișoara! Implinesc dorința 
papei și a împăratului care-mi trimit bani pentru oaste. 

Și, cu 20.000 oșteni, în trei zile-i sub zidurile Timișoarei. O 
bate cu tunurile, alte trei zile, fără izbândă. Îl ameţește huetul, îl 
cuprinde melancolia, îl lasă în locu-i pe Ștefan losica și, la 8 


octombrie, păzit de-o gardă de 2.000 de oameni, se-ntoarce la 
Alba lulia. Purtarea asta miră pe toţi: pe otomani - că abia-i 
plecase solia de pace din Istambul; pe creștini - că a pornit 
singur un război unde ar fi trebuit să aibă aliaţi. S-a retras spun 
unii, pentru că s-a temut să nu-l atace tătarii dinspre Oradea; 
alții cred că a vrut să obţină condiţii mai bune de la turci, iar alţii 
bănuiesc că ar urmări să-l compromită de istov pe Ștefan losica. 
În șoaptă, Fabio Genga răspândește zvonul că lacobus i-ar fi 
arătat că foarte erau stelele prielnice bărbaţilor întru copleșirea 
muierilor și, deci, s-a grăbit s-o întâlnească pe crăiasă. Când, la 
balul dat în cinstea Mariei Cristina, a treia zi după întoarcere, 
Velica-doamna îl întreabă de ce n-a așteptat să cucerească 
Timișoara, craiul răspunde: 

— Vinovat e bufonul Dumitru: a văzut planurile de bătaie și m- 
a întrebat: „Și vrei să intri în cetate, //ustrissime?” „Da, desigur!” 
am zis. „Frumos, numai că nu te-ai gândit cum ai să ieși de- 
acolo.” Și-atunci l-am lăsat pe cancelar să intre... La plecare i- 
am spus: „Dacă tu nu iei cetatea, eu îţi iau capul”. 

Velica nu știe dacă-i joc de cuvinte ori sminteală curată. 


* 


În 16 octombrie 1597, zi limpede de toamnă, cu luciri de 
frunze galbene legănate în văzduh și cu șiruri de cocoare 
săgetând miazăziua, Mihai-vodă îl primește pe Marini Polli, în 
cerdac, să sfătuiască. 

De faţă - logofătul Teodosie și Udrea Băleanu, abia sosiți de la 
Praga, Stroe și Preda Buzescu, chemaţi anume la sfat tainic. 
După câteva vorbe despre călătorie, măria-sa ascultă veștile 
aduse și promisiunile împăratului creștin. S-a cam săturat de 
făgăduieli, dar tace. Preda arată scrisori și mărturii că noroadele 
de dincolo de Dunăre - grecii, sârbii, bulgarii - îl cheamă pe 
măria-sa, cu stăruinţă. 

— Totuși, când îngheaţă Dunărea, pornim iar, vorbește vodă 
rar și apăsat. Cinstite sol, cere împăratului 10.000 ostași din 
care 2.000 reiteri și 2.000 valoni. Oamenii lui Baba Novac, Deli 
Marcu și Velișco se răscoală cum ne apropiem. Patriarhul, 
mitropoliţii din Adrianopol, Filipopol, Larissa, Târnova pot ridica 
până la 200.000 de oameni armati. Știţi ce-i asta? 

— Petru Orăș aduce veste din Țarigrad și Moldova că mișeii 
surghiuniţi la Zamoyski și la leremia ațâță limbile străine 


împotrivă-ne, vorbește Stroe Buzescu. Dar moldovenii ne 
cheamă în taină, să le mântuim ţara, să nu mai fie făgaș și sălaș 
tătar. Prietenul meu Crimca zice să cuprindem întâi Moldova și- 
apoi să trecem Dunărea. 

Vodă privește cu încântare înflăcărarea stolnicului Stroe, dar 
când să dea răspuns, straja vestește că un căpitan transilvan 
cere intrare în Curtea domnească. Și, în câteva minute, se 
înfățișează Moise Secuiul, însuși. Povestește că, de astă-vară, a 
fost trimis la Bran să-l aștepte pe Sigismund la o întâlnire cu 
Mihai-vodă. 

— Aveam 4.000 de oșteni cu care să te răpesc, măria-ta. Dar 
craiul n-a mai venit. M-a uitat acolo. 

— Şi, în loc să-i amintești, ai venit să mă vezi? 

— Am venit să mă închin măriei-tale. Vreau să lupt cu 
otomanii. 2.000 de secui mă așteaptă la Bran. 

— Da, Secuiule. Ne poţi fi de mare ajutor. Dar știu eu dacă nu 
vii cu gând ascuns? 

— Jur, măria-ta! Toţi nemeșii sânt sătui de șovăielile lui 
Sigismund, de aiureala lui. 

— Fii oaspetele nostru, până mai chibzuim, căpitane. 

Din spătăria cea mică vodă scrie împăratului: dacă îi trimite 
cei 10.000 oșteni va călca, toată iarna, ţinuturile până la 
Țarigrad, așa fel că sultanul să nu mai poată lovi creștinii 
apuseni în vara viitoare. 

— Scrisoarea s-o ducă Marcu Schânkebunck, brașoveanul. 

Buzeștii, și mai cu samă Stroe, se supun voinței lui vodă și 
poruncii acestui veac de a strânge și pregăti lefegii, cât mai 
mulți și mai buni. Se străduiesc, din răsputeri, să-i orânduiască 
și să le întrețină vigoarea de luptă. 


* 


În drum spre Târgovişte, egumenul lon din Prislop face popas 
la Cozia, la maica Teofana. După ce primeşte o stacană de apă, 
cu o lingură de dulceaţă de fragi, o ascultă pe Sima stolniceasa 
povestind că țara a prins iarăși măduvă. Apoi, cu vorbă rară, cu 
transilvană chibzuială, povestește despre cele ce se petreceau 
în Alba lulia. 

— S-or tâmplat oarece, că-n inima craiului nost’ s-or stâns de 
tot gândul războiului cu otomanii. Se zice că șiretul iezuit ava 
Carrillo, l-or hi înduplecat să lepede coruna Transilvaniei și s-o 


dea împăratului. 

— Na-ţi-o frântă! 

— Şi-i grăbit foarte să plece, baltă lăsând ţara și domnia. 

— Și ce va să facă măria-sa? întreabă maica Teofana. 

— Noi bucura-ne-am mult de-am scăpa de acest trufaș 
încurcă-lume, ce știe doar lauda de sine. Drept aceea, grăind 
aici în mare taină, povăţuiesc, ca și altădată: să vină măria-sa, 
că-i așteptat. Călugării mei și ai arhimandritului Serghie de la 
Peri, ca și oamenii Velicăi-doamna lucrează întru luminarea și 
pregătirea norodului. 

— Și Velica? 

— Da, maică Teofana. Solii noștri, umblând după banii pentru 
biserica mitropoliei, ajung până la Moldova să vestească norodul 
român că-i vine mântuitor. 

— Și eu grăiesc cu ciobanii care horhăiesc cu turmele din 
Maramureș în Dunăre, destăinuie Sima. Când mă duc cu 
Cătălina la Săliște, la losif Boer, baciul cel bătrân, tot despre 
asta sporovăim, cu rubedeniile. Ales că Andrei Boer e căpitan 
vestit în oastea măriei-sale. 

— Nu vă pot opri, dar foarte mă tem de asemenea sfat. Mai 
ales de... Velica mă tem. 

— Rogu-te, n-o osândi. E o făptură neobișnuit dăruită: bună, 
înțeleaptă, izvoditoare de gânduri înalte și dăruitoare de frumos. 
O înzestrează chiar o bărbătească vitejie, care covârșește firea 
muierească. O istețime, o ţinere de minte atât de mari că 
întrece zece cărturari și filosofi îndătinaţi. Și toate se brodează 
pe frumuseţea-i prea minunată. 

— Părinte, surâde maica Teofana, dacă nu te-aș vedea bătrân 
și călugăr, aș zice că ţi-i dragă. 

— Dragă foarte, precum dragă este unui părinte fiica sa, de 
laudă vrednică. 

— Cei treizeci de ani n-au scris pe chipul ei decât frumuseţe, 
întregește Sima. 

Bate toaca de vecernie; coboară în biserică și fac legământ: 

— Să întărim lucrarea începută întru împlinirea gândului 
măriei-sale. Om de legătură să ne fie Cristofor Norocea, fratele 
Velicăi. 

Când urcă iar în pridvor, Mihai-vodă, însoţit de State Boldur, 
descalecă în fața cerdacului de la stăreţie. 

— Bine te-am găsit, maică! strigă bucuros. 


— Fii bine venit, drag fiul meu... și-l îmbrățișează cu multă 
iubire. 

— Sânt și mai mulțumit când te văd sănătoasă și-nsoţită de 
prieteni. S-ar zice c-aţi ţinut sfat, părinte loane. 

— Întocmai, măria-ta. 

— Fără mine? 

— Fără tine, dar numai pentru tine, fiule. 


* 


— Ce aşteaptă craiul? răcnește cancelarul losica la Nicolae 
Viteaz, tremurând de ciudă. Vine ori nu cu oaste? Te-am trimis 
să-i spui că nu pot cuceri Timişoara. Ce-a zis? 

— A făgăduit că-n patru zile e-aici. 

Dar craiul continuă petrecerea cu muzicantul Petro Busto, ori 
omoară șobolani prin coridoarele castelului. Într-asta-i viteaz 
mare: a ucis optsprezece. Cu toată prorocirea lui lacobus, cu tot 
prileșagul stelelor, lângă crăiasă l-a cuprins același tremur 
amestecat cu sughiţuri și greață. 

— losica să bată Timișoara până la cea din urmă încărcătură 
de pulbere, i se adresează abatelui Carrillo. 

— Întocmai, i/ustrissime. 

— Dar ce să fac dacă nu sufăr ca altul să fie mai viteaz ca 
mine? De aceea dau dracului spada și mă călugăresc. 

— llustre principe, în faţa lui Dumnezeu, gloria călugărilor e 
mai slăvită decât a cavalerilor. 

Dar tocmai în clipa asta un ștafetar îl vestește că Ștefan losica 
a despresurat cetatea Timișoarei și, cu toată rușinea, se 
întoarce la Alba lulia. Ostașii, rebegiţi de lapoviță și frig, 
începuseră să se răscoale. 


* 


În ascuns, acum, asupra iernii, românii pregătesc trecerea 
peste Dunăre. Și Buzeștii sânt în frunte. li ajută Moise Secuiul 
căruia i-au venit două mii de lefegii. Nu aşteaptă decât să 
îngheţe apa. Cetele lui Deli Marcu și haiducii lui Baba Novac n- 
au liniște: trec noaptea, pradă câte o zi-două și se-ntorc ca de la 
nuntă, chiuind. 

Dar, luni 30 noiembrie, dis-de-dimineaţă, Moise Secuiul 
vestește pe măria-sa că se întoarce în Transilvania. Zadarnice 
toate rugăminţile boierilor și furia voievodului. 


— Te-ai îndopat toată vara, trândăvind și primind leafă, iar 
acum, când e nevoie, te tragi peste munţi, la iernat? îl 
ferchezuiește Radu Buzescu și-i întoarce spatele. 

— Zic să-i atragem parte din lefegii, mai ales românii 
moldoveni și transilvăneni, sfătuiește paharnicul Șerban, unchiul 
după mamă al Buzeștilor; sânt mai statornici. 

Aflând că Stroe Buzescu a poruncit lui Tudor Maldăr și lui 
Simion Dăramuș să sară cu cetele lor și să smulgă armele 
lefegiilor săi, Moise Secuiul s-a strecurat pe-ascuns și-a fugit 
numai cu câţiva, ca un fur. Mai mult de jumătate din lefegiii lui 
au rămas în slujba Buzeștilor. 


* 


Își scutură straiul de zloată și intră. Jupâneasa Sima îl poftește 
în jilț, la căldură. 

— Greu drumul, Petre Orăș? 

— Cam cu primejdie; altminteri, plăcut. 

— Și Araxi? Ce face? 

— Frumoasă, ochioasă și deșteaptă. lar vorba - descântec de 
vrajă. 

— Ei, aduseși răvaș? întreabă Stroe, setos de știri. 

— A spus că nu-i nevoie. Mi-a povestit din tainele împărăției. 
Mi-a înlesnit întâlnirea cu bailul Veneţiei și cu ambasadorul 
englez, pe care i-am rugat să ne împrietenească și pe noi cu 
Hasan-pașa Eunucul, noul mare vizir. Între pricinile mazilirii lui 
Ibrahim-pașa ne numărăm și noi. Și anume: a poruncit 
hantătarului să nu ne prade, ca prin asta să ne câștige inima 
întru tocmeala păcii. Dar tătarul l-a întrebat pe sultan: „Dacă nu 
mi-i îngăduit a prăda nici Moldova, nici Transilvania, nici Valahia, 
atunci din ce să trăiesc? Vrei să-mi pun mărzacii mei la plug?” 
lar padișahul s-a mirat: „Cum, n-ai prădat Valahia haina?” Și-a 
mai băgat o vină în desaga lui Ibrahim-pașa. Teama de români e 
tot mare la Țarigrad. Se zice că vom trece Dunărea iară, îndată 
ce va îngheţa. Nişte căpetenii de spahii care dumicau baclavale 
la Hagigadur și jucau ghiulbahar, se încurajau unii pe alţii 
spunând că hanul a și primit poruncă să-și repeadă hoardele 
asupră-ne, să ne pârjolească, iară pre voievod să-l prindă viu ori 
mort. Gătelile de război sânt în toi: sultanul a poruncit să se 
construiască opt galere pe socoteala sa, câte cinci pe sama 
vizirilor, douăzeci să facă neguţătorii evrei, iar grecii, 


cincisprezece. Slujbașii, fiecare după puterea lui, să dea birul 
corăbiilor. Vrea ca, într-un an, să aibă o flotă de două sute de 
galere. Dar, în mai puţin de-o săptămână, am văzut mare 
schimbare la față. Mijlocirea ambasadorului englez și a 
patriarhului, l-a făcut pe Hasan-pașa să ne scrie scrisori de 
îndemn la pace, dacă trimitem tributul. 

— Bine-ai lucrat, Orăș. 

— Numai că armeanca abia mi-a surâs. Doar la plecare m-a 
întrebat: „Când mai vii?” Și-a lăcrimat. 


* 


Purtarea aiurită, stranie, bolnavă a craiului Sigismund 
zăpăcea lumea. Ca să nu-l mai bage în samă, Velica-doamna s-a 
îndeletnicit încă mai mult de creșterea copilului, de 
înfrumusețarea casei din Alba lulia și de gospodărirea moșiei din 
Cetea, de înzestrarea cu odoare a bisericilor din Prislop și din 
Șcheii Brașovului, unde Aron și Mihai-vodă se pomeneau printre 
ctitori. În Brașov a întâlnit-o pe Dorothea Hirscher, fiica 
bogatului neguţător Valentin Hirscher, prim jude al cetăţii, o 
săsoaică zdravănă, cu roș de garofiță în obraz și cu păr ca 
fuiorul de in, mult iubitoare de călătorii și de frumusețile firii. 
Vorbea bine românește și-i plăcea să se laude că se va mărita 
cu acel tânăr, sas bineînţeles, care va urca, fără scară, până în 
vârful turlei de la Biserica Neagră. Peste o săptămână, s-au 
întâlnit la Sibiu, unde săsoaica a dus-o la un meșter argintar să 
cumpere podoabe. Vreme frumoasă de toamnă fiind, au trecut 
hotarul cu cărți de la burgmeșterul Sibiului, „pentru treburi de 
negoț”, și-au ajuns până la Cozia. Aici Dorothea Hirscher a 
târguit cu starețul mănăstirii ferecătura unei evanghelii, două 
potire de argint aurit și șase candele mari, tot de argint, 
dovedind că pricepe bine negotțul cu argintărie. Ca s-o vadă pe 
maica Teofana, Velica și-a dus prietena la Schitul din Ostrovul 
Călimăneștilor, unde se afla în acele zile, pentru rugă și post. 
Mult s-a minunat Dorothea de frumusețea și de viața întru 
pustnicie a mumei voievodului. A zis, cu dojană: 

— Noi sașii trăim în prea multă îmbuibare. 

— Ei, aveţi domniile voastre alte izvoare de câștig, vă bucuraţi 
de alt fel de viață. Noi, românii, trudim la pământ, să scoatem 
grâu, ori umblăm cu bâta după turme. Dar să știi domnia-ta că 
meșterii de la Sibiu ori Brașov, cu pâinea noastră se hrănesc, 


carnea vitelor noastre le umflă nările de plăcere la mese și cu 
lâna oilor noastre își țes postavurile cele moi și călduroase. Ci 
zic că dacă ai tocmit cu stareţul podoabe pentru mănăstire, adă- 
mi și mie o candelă frumos lucrată în argint și aur. lar iconiţa 
asta dă-o unui argintar să-i pună ramă tot de argint. 

— lar eu te rog, maică Teofana, când o veni Sima pe-aici, să-i 
dai ist inel-pecete, pentru Stroe. 

Călugăriţa ia inelul și-l privește cu multă luare aminte: 
pecetea ovală cu chenar înflorat în jurul înscrisului „Stroe stl.” 
adică stolnicul, cu o cruce păzită de un leu ridicat în două 
picioare, între două floricele. 

— Frumoasă și scumpă podoabă. Dar, fără supărare, Velica- 
doamna, și eu te rog ceva: pentru liniștea nurorei mele, nu mai 
trece munţii. 

Velica se cutremură și lasă privire în pământ. 

— Da, maică Teofana. Mă supun, cu toate că, de fapt, îmi iei 
lumina ochilor și inima mi-o junghii cu asemenea opreliște. 
Primește-o prietenă măcar pe Dorothea, să am prin cine trimite 
aici, din când în când, o vorbă și-un gând ce mă bucură, mă 
chinuie ori mă doboară. 


* 


În paraclisul din palatul său, craiul Sigismund se îmbracă în 
rantie albă de călugăr dominican, să vadă cum îi stă. Nu-i place: 
îl face prea gras, umflat. Se frământă și mârâie ca un tigru: ... 
„Cum de m-am îngrășat așa?” Leapădă rantia și aleargă prin 
palat. Se înăbușă în cetate. Se vaietă și suduie lumea asta 
nesimţitoare: nu-i în stare să-i preţuiască vitejia. Cere cal, 
încalecă, iese din cetate și gonește, năuc, prin lunca Mureșului. | 
se pare că armăsarul nu știe galopa. Se întoarce și poruncește 
să fie junghiat: 

— Să nu mai văd mârţoaga asta! 

Seara, se îmbracă în strai de curtean, își măscuiește obrajii și 
intră în cârciumi, bea și dezbracă femei bătrâne, să vadă cum 
râd golanii de ele. În zori, se-ntoarce în cetate, se-nveșmântă iar 
cu rasa călugărească, ia o carte de rugăciuni și citește cucernic. 
La prânz, îl cheamă pe Fabio Genga și-i șoptește la ureche: 

— Căro mio, știi că losica, valahul, vrea să-mi ia tronul? Dacă- 
mi ești prieten, Fabio, trimite-o la noapte pe Velica la mine. 

— Păi, serenissime, văd că ești... călugăr. 


— Sub strai călugăresc pofta și patima îmi sporesc! 

Seara, craiul îl cheamă, și-i vorbește mieros: 

— Ştii ce? M-am răzgândit: nu-mi mai trebuiesc muieri. Mă 
călugăresc! Să vină lacobus și toți bufonii! Și, cu alt glas: Ce 
vești ai de la Praga? Ce scrie Carrillo? Îmi dă împăratul banii ori 
nu? 

— A mai trimis 50.000 de taleri. 

— Numai atât? Vreau: o sută de mii! Nicio centimă mai puţin! 
O sută de mii! Altfel, închin ţara sultanului și-l dau dracului pe 
împărat, cu cruciada lui cu tot! Scrie și regelui Spaniei; cere-i și 
lui bani!... Știi ce? Las Mariei Cristina toată averea mea, numai 
să mă văd odată cu pălăria de cardinal... O să-mi stea bine, nu? 
Cel mai tânăr și mai viteaz cardinal al bisericii romane... O să 
port și spadă că sânt Athleta Christi, slăvit în Te Deum, în 
catedrala Sf. Petru din Roma... _ 

Buzeștii n-aveau știre despre zăluda purtare a craiului. Il 
însoțeau pe voievod la Alba lulia, la sărbătorile Crăciunului, întru 
firitisire: 

— ÎI vizităm pe Sigismund, aşa cum el l-a vizitat pe Rudolf? 

— Da, răspunde Stroe, scurt, la ironia lui Preda. Dacă nu 
cumva ne va cere să-i dăm luna de pe cer. 

li găzduiește Ștefan losica, foarte binevoitor. Craiul însă arată 
morocănos. Vorbește puţin și de sus. La dineul dat în cinstea 
românilor, ca să-și înveselească musafirii, losica o roagă pe 
Velica-doamna să cânte. Craiul o ascultă, apoi șoptește la 
urechea voievodului: 

— Rudele mele au urlat: nu te căsători cu o valahă, oricât de 
frumoasă... Rău am făcut că le-am ascultat. Ce mare berechet 
că m-am înrudit cu Casa de Austria? 

După dineu, Sigismund lasă pe cancelar să orânduiască toate 
treburile politicești și ostășești. Dar losica, în loc să se sfătuiască 
despre războiul cu otomanii, se preocupă de combinații 
matrimoniale: 

— Aș dori ori coconul măriei-tale s-o ia în căsătorie pe sora 
mea cea mai mică, ori fratele meu mai mic să se însoare cu 
domniţa Florica. 

— Încă nu am nici fecior de-nsurat, nici fată de măritat, 
cancelare, i-o taie scurt, voievodul. Deocamdată vreau a ști ce 
facem cu primejdia otomană, care ne ameninţă tot mai mult. 

— Pace cum Turca! Craiul va să fie mijlocitor între Rudolf- 


împărat și Mahomed-sultan. 

— Și eu vreau pace; dar pace în slobodă ţară. Or, sultanul nu 
ne lasă slobozenia, dacă n-o mai pecetluim, încă o dată, cu 
spada. 

— Ai dreptate, măria-ta, încuviințează losica. Dar craiul meu 
hotărăște. Să-l întreb. 

Răspunsul vine abia a treia zi, ziua plecării: 

— Vom hotărî prin solii anume alese în acest scop. Stroe 
Buzescu își așază fașa neagră pe ochiul beteag, strânge pumnul 
stâng pe mănunchiul spadei și izbucnește: 

— Ce nume să dau celor ca voi? Că lași, e prea puţin. 
Încurcaţi drumul cu o purtare șovăielnică, molâie, poncișă ori 
rău voitoare. De trei ani ne tot amăgiţi! Ne-am săturat! 

Spre mirarea celor de faţă, losica nu se supără, ci laudă 
frumuseţea bărbătească a voievodului și a stolnicului, apoi cere 
sfat de taină numai cu voievodul. 

— Cu... Sigismund nu merg lucrurile bine, șoptește după ce se 
află singuri. Și-or să meargă și mai rău. Drept aceea zic: ia 
măria-ta Transilvania și unește-o cu Țara Românească. Ai face o 
țară și-o oştire mare, să-l înfrunţi pe sultan mai cu izbândă ca 
Scanderbeg. Eu te-ajut. 

— Mă ajuţi ori mă ispitești spre făgaș alunecos și viclean? 

— Jur că nu! doar să păstrez slujba de cancelar. 

— Mada... Și cum te-ai gândit la una ca asta? 

— De fapt, ideea o am cules de la Velica-doamna. 

— Ei, minunat câmp de cules florile gândurilor. Numai că 
domnia-ta, cancelare, le cam îmbuchetezi greșit. Inţelegi? 

În ceasul rămasului bun, Sigismund a înclinat doar din cap. 
Mihai-vodă nu arăta supărat. În schimb, Stroe clocotea: 

— Mișelul și neputinciosul! Ar fi vrut să i ne închinăm ca unui 
stăpân? Ei, nu!... Măria-ta, pentru că mă simt cu inima arsă ca în 
mai 1594, îngăduie-mi, ca atunci, să plec singur, prin valea 
Oltului; să sorb văzduh burdușit de vântoase și tăiat de fulgere, 
să hăulesc până s-or surpa stâncile, închipuindu-mi că spada-mi 
trăsnește în toți nemernicii de pe lume și-i prăbușește-n hău. 

— Înfrânează-ţi mânia și hai cu noi. Gândește-te: dacă ne 
lovește, pe drum c-o suliță mișea? 

Abia a sfârșit măria-sa vorba și straja vestește că signor 
cancelar dorește a-i grăi grabnic. 

— lustrul crai și prinţ cere iertare, dar dorește să mai 


sfătuiască un pic cu măria-ta, se închină, ceremonios, losica. 

Peste trei sferturi de ceas, Mihai-vodă, însoţit de Stroe 
Buzescu și de State Boldur, se află în fața craiului. Românii se 
miră mult când îl văd îmbrăcat de mare ceremonie, cu spadă 
bătută-n rubine și împodobit cu Colanul, „Lânei de aur”. Se 
adresează ungurește, poftind ca losica să tălmăcească: 

— Doresc din inimă, ilustre principe, să facem între noi 
strașnic jurământ. 

Abia acum Stroe vede că în fundul sălii se află, în umbră, 
egumenul lon de la Prislop și episcopul Naprâgy. 

— Jurământ de prietenie, bucuros! pășește vodă fără voie, un 
pas înainte. Altfel de jurământ, nu! 

— Eu jur să fim prieteni și să nu ne părăsim unul pe altul până 
la moarte! strigă Sigismund în italienește. 

Vodă rotește privirea de la Stroe la Boldur, pune genunchiul 
drept pe lespezi, scoate cușma și rostește către stareț: 

— Părinte loane, apropie-te. Strălucite crai Sigismund Bâthory 
de Somlio, lo Mihail voievodul Țării Românești, jur să fim prieteni 
și să nu ne părăsim unul pe altul până la moarte. 

Episcopul Naprâgy ia jurământul craiului: 

— Strălucite Mihail voievod al Ţării Românești, eu 
Sigismundus Bâthory de Somlio, rex Transilvaniae, jur să fim 
prieteni și să nu ne părăsim unul pe altul până la moarte... 

Cei doi clerici șoptesc rugi în română și latină, iar craiul și 
voievodul se îmbrățișează. Strălucind de bucurie, craiul urează, 
în veliglas: 

— Să ajungem la Constantinopol! Numai noi, noi doi putem 
ajunge acolo. Eu Athleta Christi, rex et imperator... 

Vrăjit o clipă, Stroe simte, totuși, ghimpe în inimă: „Bine era 
de nu rosteai cuvintele din urmă, fălosule...” 


Un nebun aruncă o piatră în fântână 


Vântul șuiera în brazi și-n steiuri înghețate. Dinspre Moldova 
Nouă vine în goană un călăreț vestind satele că spahiii pașei din 
Belgrad se năpustesc după pradă, odată cu viscolul. 

— O mie de căpcăuni ne ard satele, ne fură copiii, ne 
batjocoresc muierile!... 

— Las’ că le dăm noi de hac! își freacă mâinile pârcălabul lon 
din Lugoș și-și apasă căciula brumărie pe cap să-i acopere 
urechile; apoi poruncește femeilor să se ascundă cu copiii în 
munte. In scurt, bărbaţii din zece sate de pe valea Neargăului se 
armează cu coase, furci, bâte, topoare, lănci, cârlige de înhățat 
și tras jos de pe cai și se adună la o strâmtoare, în codru. Când 
ajung spahiii acolo, românii dau chiot și se năpustesc cu mânie. 
Ucid peste două sute, iar șase sute optzeci și trei cad prinși. Pe 
cei răzleţiţi prin păduri îi prind și-i spânzură femeile. Însuși 
sangeacul Belgradului a pierit în luptă. Așa se aleg lugoșenii cu 
multă pradă, cu aproape o mie de cai frumoși, cu multe arme și 
lucruri de preţ. Trei otomani, cu un steag și cu trupul 
sangeacului în spinare, au fugit până la Belgrad. Pârcălabul lon 
a trimis capul acelui sangeac la craiul, în Alba lulia, mare 
bucurie făcându-i: 

— Vezi, losica? Tu n-ai putut cuceri Timișoara și niște ţărani 
valahi, supușii mei, îmi trimit căpăţâna sangeacului de Belgrad. 
Sânt, deci, apărătorul Belgradului, ca lancu de Hunedoara! 

— Da, ilustrissime! 

— Capul otomanului să fie pus în ţeapă, sus, pe ziduri, să afle 
lumea ce viteaz sânt... 

După jurământul cu Mihai-vodă, isprava bănățenilor întărește, 
nespus inima craiului Sigismund. Spune lui Carrillo: 

— Abate, nu mai abdic: cuceresc Constantinopolul! 


* 

Măcar că-i ger aspru, craiovenii ies pe uliți să-l întâmpine pe 
măria-sa, venit să cerceteze oastea Olteniei și să-l cunune pe 
fiul banului Mihalcea. Cetele Buzeștilor pornesc, în frunte, 
tanţoșe, lucind spadele și scuturile și fluturând steaguri roșii. 
Urmează cetele lui Udrea Băleanu, cu steaguri albastre și ale lui 
Șerban-paharnicul, cu steaguri verzi. Novac cu haiducii lui, 


voinici și uriași, popa Farcaș cu ţăranii lui îmbrăcaţi în cojoace, 
Tudor Maldăr cu măciucarii lui, Simion Dărămuș, Vlad și 
Dragomir cu „bardișele lor”, apoi lefegiii arnăuţi ai lui Leca, 
secuii lui Tamaş, cazacii și moldovenii lui Cocea și ai lui Orăș, 
leşii lui Walawski, toţi cu arme de foc grele și izvoditoare de 
spaime. Hatman peste toată oastea olteană, stă banul Mihalcea, 
ajutat de Radu Buzescu. 

— Nu-i în Europa oaste mai mândră ca asta, se bucură Eric 
Lassota, deși gerul îi pișcă picioarele. 

— O, dac-ar îngheţa Dunărea... șoptește Stroe, dacă 
Sigismund-craiul nu s-ar răzgândi, dacă apusenii n-ar șovăi... 

Vestea că Mihai-vodă-i la Craiova cu oastea ajunge la Vidin și 
pricinuiește mare spaimă otomanilor din cetate. Neguţătorii își 
încarcă tot calabalăâcul în căruţe, pe cai, pe măgari și părăsesc 
orașul.  lenicerii se pregătesc de luptă, iar norodul se 
adăpostește în bordeie, în lunca Dunării, departe. Olăcari 
aleargă după ajutor la Nicopole, Cladova, Rusciuc, Sofia, 
Țarigrad. 

Auzind de zarva stârnită la Vidin, Radu Buzescu trimite pe 
Tudor Maldăr, însoţit de Dan Buzdugan și de Ricman, să-l 
încredinţeze pe pașă că Mihai-vodă a venit la Craiova ca nuntaș. 
Dar dacă are chef și n-a uitat acel 13 noiembrie 1594, poate 
trece Dunărea s-audă... lăutarii din Craiova. Gruia lui Novac 
aduce știrea că, pentru orice întâmplare, 4.000 de ieniceri au și 
primit poruncă să facă, la Rusciuc, pod peste Dunăre. 

— De asemeni, Giafer-pașa are poruncă să ocupe Brăila și 
Giurgiul, să zidească iar cetăţile. 

Dar în zilele următoare s-a stârnit Crivăţul cel mare. Cât au 
nuntit domnul și căpitanii lui, Dunărea a înghețat din mal în mal, 
de la Turnul Severin până la Giurgiu. 

Și la 16 ianuarie 1598, Mihai-vodă își repede oștile peste 
fluviu: 

— Prădaţi fără milă, dar numai pe ismailiteni! 

După luptă crâncenă de șase ceasuri, Radu Buzescu alungă 
pe Hafiz-pașa din Nicopole, umple cetatea cu paie și-i dă foc. 
Preda Buzescu și Udrea Băleanu pradă Vidinul. Stroe, Maldăr și 
Gruia Novac ard Velgradul, Plevniţa, Oreva. Baba Novac cu Deli 
Marcu dau iama-n turcime, până la Belgrad, și ca fulgerul se- 
ntorc acasă, căci gerul se schimbă-n moină și se tem să nu se 
rupă gheaţa. Banul Mihalcea cu Șerban-paharnicul așază în sate 


sârbii și bulgarii, peste 16.000, trecuţi la miazănoapte de 
Dunăre, în curs de-o săptămână. Dunărea stă îngheţată, Mihai- 
vodă o trece cu 40.000 ostași. 

Ca să liniștească lumea otomană, Hasan-pașa, marele vizir, 
anunţă că-i pregătit să-l răzbune pe Sinan-pașa: „Fac trei 
poduri: la Vidin, Rusciuc și Silistra și pârjolesc ţara ghiaurului”... 

Dar sultanul, și mai cu seamă sultana valide, când aud că 
românii au ajuns iar la Balcani, îl îndepărtează pe Hasan-pașa și 
iar îl fac pe Ibrahim-pașa mare vizir. Acesta grăbeşte a spune că 
prădăciunile valahilor sânt doar ca pișcăturile de purece pentru 
o cămilă. Și, în loc de poduri și oști, poruncește jocuri și 
iluminații mari pe Bosfor. 


* 


Când aude că Mihai-vodă a trecut iar Dunărea și-a săvârșit noi 
isprăvi de arme, Sigismund Báthory se-negurează la chip: 
cheamă pe ava Carrillo și pe Fabio Genga: 

— Primesc rangul de cardinal și titlul de principe al imperiului. 
Aducețţi-mi actul de schimb: dau Transilvania pe ducatele 
Oppeln și Ratibor, plus o pensie de 50.000 de taleri pe an. Papa 
să desfacă matrimoniul cu Maria Cristina. Impăratul Rudolf s-o 
mărite cu urmașul meu: În câte-i azi? 

— 31 ianuarie 1598, răspunde Fabio Genga, uimit și îngrijorat 
de limpezimea și hotărârea cu care vorbește craiul. 

— Da; azi semnez actul de abdicare și plec, în taină. 

Nu i-a fost, totuși, de fel greu lui Ștefan Czâki să afle că 
Sigismund a abdicat. De astă-toamnă el lucra pentru aducerea 
cardinalului Andrei Bâthory crai în Transilvania. A răspândit bani 
și a fagăduit daruri printre secui, ca să mai moaie ura lor 
împotriva Bâthoreștilor. Pentru asta avea complicitatea lui loan 
Beldi. Apoi l-a plătit bine pe nunțiul Germanico Malaspina, să 
stăruie pe lângă papă. 

— Bâthoreștii au drepturi mai mari ca Rudolf, pe care 
magnații îl urăsc de moarte. Da, de moarte, pentru că s-a purtat 
crunt cu rudele din Ungaria stăpânită de el. 

La rândul lui, cardinalul Andrei Bâthory făgăduia cancelarului 
Zamoyski prietenie veșnică și împăcare cu sultanul. lar lui 
Rudolf, căsătoria cu Maria Cristina. 


* 


În acele zile ceţoase de la mijlocul lui faur, când află despre 
hotărârea lui Sigismund, Mihai-vodă strânge sfatul boierilor și al 
căpitanilor și le grăiește: 

— Craiul e mincinos și nestatornic. lar capetele încoronate ale 
Europei grijesc mai mult de hachițele lui decât de războiul 
pentru doborârea sultanului. În loc de ajutor, nouă ne trimit 
dojane că-i ţinem pe otomani la Dunăre și le mai tragem câte o 
scărmănătură. Nu vreau și nici nu pot să mai lupt singur. Craiul 
și-a călcat, mișelește, jurământul. Eric Lassota și Leca să trimită 
lefegiii acasă. Gândiţi ce solie să trimit la Poartă, pentru haraci 
și pace. 

— De aceea sângerat-am atâta, ca să ajungem de unde am 
plecat? întreabă Stroe, turburat foarte în inima lui și privind 
țintă, cu ochiul teafăr, în ochii voievodului. 

— Nu, n-am luptat în darn, ci n-am dobândit izbânda cuvenită, 
sclipesc privirile voievodului și o undă de surâs i se scrie, o clipă, 
pe buza de jos. 

— Fiind eu vulpe bătrână, cer să plec la Țarigrad, se ridică 
banul Mihalcea. Știu să adorm potrivnicul cu iscusite vorbe. 
Caut, totodată, pe lani. 

— Merge și Radu Buzescu. Luaţi și oarecare marfă și daruri. 
Le încărcați în corabia cea nouă făcută de noi la Brăila. 


* 


În adevăr, după ce a ascultat solia abatelui Carrillo și s-a 
bucurat că Transilvania vine în stăpânirea casei de Austria, mai 
repede decât și-a închipuit, Rudolf-împărat a luat luneta și, 
seară fiind, două ceasuri a urmărit stelele. Parc-ar căuta-o pe 
cea mai bună. Între timp, vine și arhiducele Mathias. 

— Frate, primeşti domnia voievodatului Transilvaniei? îl 
întrebă Rudolf, ferind luneta de la ochi. 

— Nu, maiestate. 

— De ce? Vrei să pierdem o ţară? 

— O ţară săracă, nefericită și o principesă urâtă. 

Pe Rudolf îl supără tare refuzul, ci nu se mânie; pune luneta la 
ochi și cată o stea din constelația Orion: 

— Primește, prinţe, această ţară ad majorem dei gloriam! 
Altminteri, o ia valahul... vorbește ca și cum ar citi în stele. Că 
eu de șapte ani îţi pregătesc acest tron și văd, cu durere că, 
acum când îl am, nu poftești a te așeza în el. 


— Să întrebăm întâi pe principesă, se moaie arhiducele. Dar 
peste două zile, când bârfelile au ajuns până la Mathias, a dat 
răspuns: Țara, da: muierea, ba. 

— N-am încotro, arhiduce, grăiește împăratul, răsfoind 
catastiful de însemnări ale astronomului Ticho Brahe, fără să-și 
privească fratele: Ţara e a ei, dotă de la soț. 


* 


Foarte s-a bucurat Araxi și Manea Hagigadur, baclavagiul, de 
oaspeți dragi. Și mult sfătuiesc despre cele ce se petrec în 
împărăție. Araxi privește pe fereastră și-și plimbă gândurile prin 
Târgoviște, amintindu-și cum, acolo, în faţa lui Mihai-vodă, a 
mușcat tocmai din baclavaua în care se afla ascuns diamantul 
Basarabilor. 

— Cu cât veți vorbi mai răspicat și mai hotărât, cu atât veți 
dobândi mai multe, îi sfătuiește pe Mihalcea și pe Radu Buzescu. 

Marele vizir Ibrahim-pașa i-a primit în chioșcul albastru, stând 
răstignit, tot înveșmântat numai în aur. 

— Mihai-vodă și sfatul Ţării Românești vor pace cu împărăția. 
Plătesc haraciul, cum zice hatihumaiunul dat lui Mircea Bătrânul. 
La orice altă schimbare, ne împotrivim cu armele. Țara și 
norodul român au drept la lumina soarelui, ca și împărăţia și 
norodul otoman, vorbește Mihalcea, fără a clipi. 

— Oprește-te, ghiaure! se-ndreaptă vizirul și strânge pumnul. 
Cutezi? 

— De cinci ani am învățat a vorbi slobod și îndrăzneț, pentru 
dreptul nostru. A trecut vremea când ne întreucideam spre 
folosul Înaltei Porti. 

— Pe ce vă bizuiţi când vorbiţi cu-atâta obrăznicie? 

— Nu vorbim obraznic, mărite vizir, ci drept și-adevărat, 
întemeiaţi pe biruinţele câștigate în acești ani și pe cele ce le 
vom câștiga dacă... 

Vizirul holbează o clipă ochii a mânie; ci se domolește înainte 
de a izbucni: 

— Fie! 

Astfel, chiar în acea zi de 31 martie, solii români primesc 
întărirea celor dintâi învoieli cu marele vizir, care se mulțumea 
numai cu tributul obișnuit, fără plocoane ori alte angarale, și 
fără a pomeni de cetăţile Giurgiu ori Brăila. 


* 


Din cerdacul casei mari, doamna Stanca priveşte cu luare 
aminte mugurii de pe ramuri, parcă i-ar număra și-ar însemna 
cu cât cresc în fiece clipă. Când ostenește, urcă privirea spre 
cerul albastru cu smocuri de nouri albi. Lângă dânsa, domnița 
Florica se străduie să sfârșească o înfloritură pe batista de 
borangic. Împunge cu acul și, ţinându-și răsuflarea, trage după 
dânsul firicelul de mătase, roșu. A greșit o cruciuliță, dar nu mai 
spune doamnei. Prea-i dusă cu gândurile. In odaia din stânga s- 
aud pași apăsaţi și, din când în când, glasul măriei-sale, tot mai 
răstit și mai mânios. Pentru dânsul, iarna a fost un canon: 
Dunărea a îngheţat prea puţină vreme; craiul Sigismund a 
plecat din Transilvania; ajutor de la Rudolf a primit pe sponci. 
Doamna Stanca îi spune, în gând: ...„Stai cuminte aici, în casa 
ta. Nu-ţi mai primejdui viaţa în fapte zadarnice...” Cunoaște și 
glasul banului Mihalcea, al logofătului Teodosie, al lui Radu și 
Stroe Buzescu. O, cum i-ar mai batjocori pe acești Buzești... „Ei 
- pricina ăstui zbucium necurmat. Războaie. Dacă plătea haraci 
sultanului, aveam liniște. Așa, ne numim prieteni cu creștinii, iar 
ei, mincinoși și nestatornici. Ne-au vârât în foc și ne-au lăsat de 
izbeliște...” 

Izbucnirile de mânie ale măriei-sale o sperie și pe domnița 
Florica; lasă batista și se apropie de doamna: 

— De ce-i supărat măria-sa, mamă? 

Doamna nu răspunde; cată să prindă firul vorbelor din 
spătăria mică. 

— .„..Unii se-mbuibă în belșug și huzuresc, iar eu le stau de 
strajă, cu mâinile goale! Fără arme, fără bani! 

— Vine lon Pojar cu banii; acum e la Cluj, zice Mihalcea. 

— Numai să nu-l oprească nemeșii. Ilon Marini Polli, treci prin 
Alba lulia și spune craiului, dacă mai este acolo, că vreau să 
știu, de mi-i prieten au ba. Să-mi trimită soli pe cancelarul losica 
și pe Bocscai. Numai cu ei aș putea grăi despre planurile mele 
cele mari. 

Doamna simte că i se rotește pământul sub tălpi: „Ce vânturi 
rele ori zănatece îți mai tulbură inima și mintea?” Se bucură că 
boierii pleacă. Le urmărește tropăitul ciubotelor pe scările de 
piatră. Se ridică și-i numără: douăzeci și doi. Lipsesc Udrea 
Băleanu, Teodosie Rudeanu și Stroe Buzescu. Aude cum straja îl 
cheamă și pe comisul Leca în spătăria mică. După o clipă de 


gândire, poruncește, în grabă, dulcețuri și cafele, să-l slujească 
însăși pe vodă. Slujnica ţine tava mare, de argint cizelat, iar 
Stanca ia cu linguriţa dulceaţa din chisea și cu drăgălășenie o 
așază în farfurioare: 

— Mulţumesc, doamnă, înclină vodă capul, surăzând. 

— Imi era foarte sete, exclamă Stroe; dar n-am îndrăznit să... 

— Nu îndrăzneala îţi lipsește, stolnice: cinstea. 

— Măria-ta, se ridică stolnicul adânc rănit, îngăduie-mi să 
plec! 

— Stolnice, stai jos și lasă mofturile!... Spuneai cândva că 
darea grea, pe țară, pusă acum doi ani, m-a depărtat, m-a rupt 
de ţărani. 

— Așa am spus, măria-ta. Amintește-ți că ţăranii din Dolj și 
Caracal n-au putut plăti. Și l-ai trimis pe Cocea cu 300 de lefegii, 
să-i silească. Unii au plătit. Dar mulţi fugiră peste Dunăre ori în 
Transilvania. Cei de peste Dunăre, de la Vidin, s-au întors într-o 
noapte cu vreo opt sute de ieniceri, au ridicat lefegiii din pat și i- 
au dus dincolo de apă, la turci... 

— İl prindea și pe Cocea, dacă nu-l ascundea o preoteasă, în 
beci, râde logofătul Teodosie. Și-l ascunsese, nu de frica turcilor, 
ci a popii. 

— Știu ce vrei, Stroe, cu povestirea asta, pe care n-am uitat-o. 
Dar ce să fac? Tu vezi prea bine că oastea de țară nu mai poate 
sta în faţa oștenilor de meserie. Ghioaga, arcul, securea, scutul 
căptușit cu câlți nu mai pot înfrunta archebuzele și tunurile. 

— Razboiul nou, de azi, se poartă cu mercenari, sare Leca și 
vorbește mișcându-se și țopăind în chip ciudat. Eu aduc noi cete 
de arnăuţi. 

— Dar cu ce-i plătim? De unde bani? 

— Cu venitul de pe moșii, Stroe. Voi, Buzeștii, aveţi peste o 
sută și preţuiesc peste un milion de aspri. 

— Bine, bane Mihalcea, numai să vrea și ginerele domniei-tale 
și fratele meu, Radu. Că, până la urmă, luăm tot de la ţărani, 
adică de la cei pe care vrem să-i dezrobim. 

— Cunosc nepotrivirea, ciudăţenia asta, adaugă vodă. Ci 
dacă-l îndepărtăm pe dușman, slobozi fiind, ne orânduim cum 
credem că-i mai bine pentru toți. 

— Numai că, odată stăpâni pe moșii, boierii se îngaimă și nu 
plătesc. 

— Cine nu plătește, Leca? 


— Mulţi: Vintilă-vornicul, Antonie Grama... Și chiar Buzeștii 
strâmbă din nas, măria-ta. 

— Da? Vor plăti! Vreau ţară slobodă. Și slobozenia n-o pot 
dobândi izbind doar cu ist pumn în zidurile Țarigradului. 
Înţelegeţi, boieri? Am pornit la o treabă? S-o ducem la bun 
sfârșit. Gata! 

Doamna a strâns farfurioarele, le-a pus pe tava purtată de 
slujnică și iese, speriată, pășind pe vârfuri. În iatacul ei, se 
așază-n jilţ și cade pe gânduri... „Cine l-a pus să ridice spada? 
Lefegiii să-i plătească povâăţuitorii”. 

Apropiindu-se în clinchet de zurgălăi de argint, măscăriciul 
Teleleu rupe încâlcitul fir al gândurilor doamnei: 

— De ce ești îngândurată, slăvită doamnă? Toţi sântem 
nebuni: unii au nebunia războiului, alţii nebunia păcii. Teferi nu-s 
nici cei care iau lucrurile așa cum sânt, pentru că, ori îi strivesc 
războinicii în copita cailor, ori mucezesc într-o pace pe care n-o 
înțeleg. 

— Măscărice, vorbești prea mult, îl dojenește Florica. 

— Asta însamnă că-s nerod foarte... Dar mărita doamnă știe 
că stăpânul nostru sfârșește ori bâldâbâc în Bosfor ori încoronat 
în Sfânta Sofia. 

— Taci, ticăloase! sare doamna, arsă de vorbele ardeiate ale 
măscăriciului. 

— Gura ticălosului adevăr grăiește, înaltă doamnă. 

Coboară seara peste cetate, cu o liniște adâncă de se aude 
bătaia inimii, precum tic-tacul cariului în grindă. Furată de 
nelămurite gânduri, domniţa Florica se înţeapă cu acul la deget 
și-i vâră în gură ca un copil, cu un „au” și un suspin gingaș. 


* 


Joi dimineața, voievodul îl întâlnește pe Preda Buzescu, în 
ceair: numără și cearcă armăsarii. Încalecă și el, pe deșelate, un 
armăsar tânăr, apoi altul și altul, până la cinci de toţi, și-i 
gonește până-i cuminţește. 

— Să nu crezi că-s... Machedon! 

— Te știm, măria-ta, de când ne băteam cu Dobromir-banul și 
ne săreai într-ajutor. 

— Preda, îl ia voievodul de braţ, spune-i Cătălinei că pleci la 
ostrovul Carpathos. 

— Să-l văd pe lani? N-ar fi mai bine ca Țicalidi... 


— Nu. Pentru că, în fapt, pleci la Feti chirai-han. 

— Grea solie, măria-ta. g 

— Anume pentru un dregător de nădejde, ca tine... Intre han 
tătar și sultan e sfadă mare. Poftește-l să-și unească puterea cu 
a noastră. Jură că-i mijlocim pacea cu împăratul Rudolf, dacă 
merge împotriva padișahului. 

— Prea bine, măria-ta! 

— Nu întârzia și nu te-ncurca printre tătăroaice; te află 
Cătălina și te jumulește. Da? 

— Da, măria-ta. Încalec și nevăzut mă fac, cu Dan Buzdugan, 
atât. 


* 


Ștefan losica lucrează cu neobosită hărnicie. Se zbate să-i 
convingă pe nemeși că trebuie să se teamă de habsburgi ca de 
satana. Face tot felul de intrigi, ca magnații să nu pună pe 
altcineva crai în Transilvania, în afară de dânsul. 

— Să alegem pe cel mai capabil, mai hotărât să cucerească 
independenţa principatului! 

Însoţit de tânărul cavaler Toma Nagy, vizitează castelele mai 
depărtate și gâdilă urechile castelanilor cu promisiuni ispititoare, 
ori le umple pungile cu aur. Pe cei care nu se lasă mituiţi, ca 
Bocskai ori Czâki, îi pârăște craiului că vor să-l alunge din 
domnie: cel dintâi, prin răscoală, cel de-al doilea, prin prietenii 
calvini. 

— Vin polonii cu Andrei Bâthory, cardinalul, îi sperie pe cei 
nehotărâţi; iar acela ne înhamă iar la harabaua otomană. 

Episcopului Malaspina îi arată cu elocinţă: 

— Sânt trei chipuri de a ocârmui Transilvania: să dea Rudolf- 
împăratul un crai, dintre fraţii săi; să fie aleasă guvernatoare 
Maria Cristina, ajutată de o epitropie de nobili; să se aleagă un 
crai dintre pământeni. 

— Și cine ar putea fi acel pământean? 

— Eu, ilustre; aș feri ţara de răscoale și de otomani. 

— De ce nu hotărăște succesiunea Sigismund însuși? 

— Pentru că-i bănuitor, minte cancelarul. Te rog mult, părinte, 
că-mi ești prieten vechi, vorbește cu împăratul pentru mine. I-s 
credincios până la moarte. lar dacă izbutim, îţi dăruiesc o mină 
de aur în Abrud. Două... dacă vrei. 


* 

Stau în tabără și așteaptă vești. Sorb adierea primăverii și se 
bucură de soare și de ninsoarea florilor de prim ori de cireș. 
Radu Buzescu crede că, dacă losica ajunge stăpânul 
Transilvaniei, românii au la Alba lulia un consângean și-un 
prieten. 

Citind, în scrisoarea trimisă de Velica-doamna, despre 
întâmplările transilvane și despre șovăielile craiului, voievodul 
se îngrijorează: 

— losica se încurcă într-o horă primejdioasă. Își va pierde 
capul. 

La prânz, când încă nu sfârșiseră vizita taberei de la Roșiorii 
de Vede, se ivește Petru Grigorovici: 

— Măria-ta, acum trei zile, generalul Schwarzenberg a cucerit 
cetatea Raab. Solia germană, în drum spre Polonia și Moscova, 
mi-a povestit cum a fost. Aflând, printr-o iscoadă, că straja 
cetății era foarte mică, generalul neamț, cu oameni aleși: valoni, 
francezi, cazaci și haiduci, s-a apropiat de cetate, trecând 
Dunărea noaptea, cu luntrile, în cea mai desăvârșită liniște. S-au 
pitulat în sălcii, unde au stat toată ziua. Seara, un inginer 
franţuz cu doisprezece oșteni, s-au apropiat, târâș, de poartă şi- 
au aprins o petardă. Poarta și o parte din zid au sărit în văzduh, 
învăluind totul în fum și pulbere. Oamenii lui Schwarzenberg au 
pătruns în cetate și-au dezlănţuit o bătălie cruntă pe întuneric și 
prin fum. Văzându-se înfrânți, otomanii s-au strâns în turnul 
pulberăriei și-au aprins butoaiele. Aruncaţi în cer, ca vreascurile, 
pieriră peste o mie șase sute, împreună cu pașa și cu aga 
ienicerilor. Creștinii au dobândit pradă multă și arme: 
archebuze, muniţie, bucate, straie și lucruri de preț. 

— Incepe bine războiul din 1598, surâde Stroe Buzescu. 

— Păcat că noi l-am întrerupt, căiește Șerban-paharnicul. 

Peste corturile boierilor trece o pală de vânt călduț. Din plopii 
mari, groși, stufoși, fulguie scamă albă și plouă pleava cafenie 
cojită de pe muguri. Printre ramuri, câteva păsări cearcă vrana 
glasurilor. 

— Amânăm desfacerea taberei, hotărăște vodă, privind în 
zarea senină. 


* 
Cu inima roasă de păreri de rău și înveninată de măselarița 


amărăciunilor, Sigismund pleacă să-și cerceteze moșiile și 
castelele. Călătorește în trăsură mare cu șase roţi, trasă de șase 
cai, pe drumul pietros spre Gheorghieni. In față stau Ștefan 
Bocskai, Emeric Sixai și Petru Huszár, iar alături Gáspár Kornis. 
Tac toţi și privesc văile acoperite cu o pânză subţire verde-aurie, 
împodobită cu mogâldeţele corcodușilor albi de floare. Pe 
ogoare, ţăranii români, în cămăși, desculți, cu cușme mari, 
apasă pe coarnele plugurilor, îndeamnă boii cu glasuri răgușite 
și lasă în urmă brazde negre, lucind în soare. Berzele se rotesc 
în stoluri mari și coboară pe pajiștile din preajma râurilor să 
ciugulească șerpi și broaște. 

— E frumoasă Transilvania, măria-ta; mai ales acum, 
primăvara, admiră Kornis, ca să spargă tăcerea. 

— Mi se sfâșie inima c-o părăsesc... Știi ce, Kornis? Nu lăsa 
ţara asta lui losica. Ține-o pentru tine! 

— Pentru... mine? 

— Știu că-ţi place să fii prinţ al Transilvaniei, Gáspár Kornis, 
scumpul meu general. Da? 

— /lustrissime, se miră Kornis, măgulit sânt, dar dieta... 

Ștefan Bocskai holbează ochii gata să-i pocnească de uimire, 
amestecată cu spaimă. Tremură și nu poate îngăima o vorbă. 
Abia a doua zi, după prânz, când rămâne singur cu craiul, în 
castelul de lângă Gheorghieni, îndrăznește să-l învăluie cu vorbe 
meșteșugite și să-l lingușească. Mișcat, Sigismund îl trage 
deoparte și-i șoptește: 

— Bocskai, te știu deștept și dibaci; dacă-ți trebuie 
Transilvania, ia-o! N-o lăsa, în niciun caz, lui losica. 

Singur Emeric Sixai încuviințează abdicarea lui Sigismund: 

— Părăsește, cât mai repede, ţara asta, //ustrissime. 
Eliberează Buda, Buda noastră!... 

Ca să zăpăcească și mai mult lucrurile, a patra zi, întors la 
Alba lulia, Sigismund trimite solie la Țarigrad să ceară tronul 
pentru losica. La câteva ceasuri după asta, poruncește lui Fabio 
Genga: 

— Scrie la Cașovia, lui Maximilian, să cheme înapoi comisarii 
imperiali, că mi-am schimbat gândul: nu mai abdic! 

Dar când losica, așa, din lingușire, îi spune că mulți magnați îl 
roagă să nu plece, Sigismund se-nfurie: 

— De ce să rămân aici? Să-i păzesc de turci, ca să 
preacurvească în liniște, prin castele, cu muierile? Să vină 


comisarii! 

Peste un ceas, îl primește pe Ștefan Czâky care-i grăiește, cu 
căldură și durere, despre ostenelile cheltuite de strămoșii 
arpadieni ca să ocupe Transilvania: 

— Las-o unuia din neamul mărie-tale; că dacă losica ajunge 
guvernator ori crai, noi, magnații unguri, trebuie să ne luăm 
tălpășița de pe-aici: răscoală valahii lui și ne-alungă. 

— Aha... Uneltește cu Mihai-vodă. Nici nu m-am ridicat de pe 
tron și-au și dat năvală să-l ocupe. Cât mai sânt eu aici, orice 
uneltitor, în ștreang! 


* 


Radu Buzescu are ştiri că losica ar vrea pe Maria Cristina 
crăiasă, dacă-l ia epitrop și cancelar. 

— Mărturisesc cu mâna pe inimă, zice Stroe, că, în ciuda 
multor păcate, losica merită să ocârmuiască Transilvania. E mai 
deștept, mai ambițios și mai șiret ca mulţi alții. lar dacă ajunge 
voievod, poate își amintește că-i român, stăpân peste români, și 
se prinde-n lupta cu sultanul. 


* 


Aşteptând trimişii împăratului Rudolf, craiul Sigismund 
priveghea împachetarea bogățiilor și împărțea slujitorilor tot ce i 
se părea greu de luat. Fabio Genga îi este într-asta sfetnic 
nepreţuit. Se tânguie italianul cu veliglas și amar, îndurerat 
foarte: 

— Ce mă voi face fără bunul și prea înțeleptul meu crai 
Sigismund? 

Și, drept mângâiere, își trage o parte cât mai mare din ce lasă 
craiul. 

Emeric Sixai îndreaptă carele cu averi spre Oppeln. Dar când 
încarcă în lăzi și visteria ţării, losica se împotrivește: 

— /lustrissime, e averea obștei. 

— Da? Bine... pare a ceda Sigismund; trimite însă, în galop, 
cincizeci de ostași la trei din castelele lui losica și pradă tot ce 
găsesc: giuvaeruri, vase de aur și argint, covoare scumpe. 
Aflând de la Fabio Genga despre isprava asta, Velica îl caută și-l 
povăţuiește: 

— Dacă ţi-i dragă viaţa, fugi, losica. 

— Niciodată. Mai ales câ... tot răul e spre bine: lovitura 


nebunului îmi sporește simpatia printre magnați. 

— Fraţii Buzești te așteaptă. Le-am scris și-s gata să te 
ocrotească, până trece primejdia. 

— Ha-Ha! Spaima ta mă înveselește. Înseamnă că mă iubești 
o ţâră. 

— Ești român și nu vreau să te știu sub satâr. 

— Nu mă tem! Pe acest smintit îl cresc de când avea caș la 
gură: știu cum să-l sucesc și răsucesc. Până la urmă, o să-mi 
dea și averile lui. Ai să vezi. 

— Deocamdată știu că ava Carrillo s-a întors; stă ascuns. 

— Ascuns? De ce?... Eh, dă-l dracului de popă! Toată 
Transilvania, de la vicleanul înrăit Bocskai și până la cel din 
urmă ţăran, e cu mine. Am oastea mea, iar craiul știe toate 
astea. Nu trece el peste mine! 


* 


În aceste zile de primăvară, Velica-doamna a poftit-o pe 
Dorothea Hirscher la dânsa. S-au plimbat prin cetate și prin 
sate. Au îngrijit calul tânăr, alb, abia deprins la călărie, și chiar l- 
au încălecat, pe rând, în plimbările pe malul Mureșului. 
Totdeauna se însoțesc cu cinci-șase fete sau soții aristocrate, 
dornice să iasă, călări, în luncă, să respire aer curat, să culeagă 
flori și să clevetească despre bărbaţi sau despre ibovnici, să se 
plângă de multele prostii săvârșite de dumnealor, în cap cu 
craiul și sfârșind cu losica. Apoi, când socoate de cuviință, 
înseamnă, foarte pe scurt, știrile vrednice a fi cunoscute și Onea 
Vale le duce la vărul Minodor Pomuţ din Cârța, iar acesta le 
repede până la Bran, la Toma Urs care, el știe cum, trece pitacul 
peste munte, la Anghel Molocea, fost slujitorul lui Radu 
Calomfirescu, iscusit și vijelios călăreț, așa că, într-o zi și o 
noapte, din mână în mână, pitacul ajunge din Alba lulia în 
Târgoviște. 


* 


Băuse până despre ziuă cu Czáki, cu Kornis, cu Petru Huszár 
și cu doctorul Muraltus, unul dintre comisarii imperiali, sosiți, în 
sfârșit, la Alba lulia. Se arătase darnic, curtenitor și a cheltuit 
multă retorică și pasiune ca să-i convingă să-l aleagă 
guvernator: „Am înţeles că arhiducii nu vor să vină aici. Deci... 
Eu cunosc bine toate treburile administrative, politice și militare 


ale Transilvaniei. Crăiasa Maria Cristina preferă să conducă 
ajutată de mine. Deci”... De mai multe ori, Kornis și Czâki au 
vrut să știe dacă nu cumva vrea să se înconjoare de români, să 
înnobileze țărani ori să-i facă pe Chendi, Banfy, Dragfy să-și zică 
iară Cândea, Ban, Drag... „De unde-au aflat asemenea gânduri? 
se miră losica. Nu le-am șoptit nimănui... Mai bine m-aș înţelege 
cu Buzeștii și cu Movileștii. Da, o Valahie ori, cum zic Buzeștii... 
o Românie, ar fi mai firească, mai... Că în Transilvania ungurii 
sânt o pojghiţă subţire, pe care-am mai îngroșat-o, o țâră și noi, 
românii trecuţi la catolicism, căsătorindu-ne cu maghiare și 
învăţându-le limba... Așa spune și Velica... Ea să-mi fi gâcit 
gândurile cele mai tainice și să...”. Adoarme târziu, mulțumit 
totuși că a câștigat de parte-i pe cei mai influenţi dintre 
magnați. Nu mai vede nicio piedică în calea spre stăpânirea 
Transilvaniei. „Peste trei ceasuri”... Dimineaţa, la plimbare, se 
leagănă în șa și-și face, în gând, cele din urmă socoteli. Intr-un 
luminiș, îl învăluie razele de aur ale răsăritului: „Soarele 
strălucirii mele”... Îl încântă ciripitul păsărelelor care-și dreg 
glasurile în ramurile de salcie ori plop. Il vrăjește duhul 
primăverii, aburind din fiece frunză fragedă, din fiece floare, din 
fiece cerceluș de arin... „Cine știe când voi mai gusta atâta 
dulce pace și liniște. Un crai niciodată nu-i singur... Cotește pe o 
cărare încă mai neumblată. Gândeşte cum va ocârmui ţara, cum 
își va făuri o aureolă de glorii, cum se va încorona... „Titlul de 
guvernator e provizoriu, până când”... Calul calcă într-o groapă, 
se poticnește și-și răstoarnă stăpânul. Lovit în coasta stângă, 
zgâriat la obraz într-un pociumb de arin, icnește de durere. 
Scutierul descalecă repede, îl ajută să se ridice, îi șterge sângele 
de pe obraz, îi prinde calul și-l ajută să încalece, din nou. Dar 
toate, cele așa de bine rânduite în inima cancelarului, se 
prăbușesc, dintr-o dată, și se risipesc. Intrând în casă o găsește 
pe Velica-doamna, musafira Barbarei: 

— Auzi, Sigismund ţi-a prădat și castelul de la Deva. 

— Când? 

— Astă-noapte, întărește Velica. Am venit să-ţi spun. 

— Nu se poate! Aveam acolo 40.000 de... 

— Fugi la Târgoviște! la trăsurile mele. 

— De cine să fug? Cu comisarii am tratat. Carrillo-i bolnav. Pe 
crai, dacă-i singur, îl am în buzunar. 

Se îmbracă pentru dietă, foarte luxos, numai mătase și aur. 


Pe degete își pune șapte inele, din cele mai preţioase și mai 
aducătoare de noroc. Își atârnă spada de Toledo, cu teacă aurită 
și cu mănunchiul încărcat de diamante. Pornește cu alai de 
șapte slujitori. Se bucură că azi e 7 aprilie. Că are de coborât 
șapte trepte. Că până la trăsură face exact șapte pași. Că 
Barbara i-a urat cu șapte cuvinte: „Mult noroc, iubitul meu soţ 
Ștefan losica”. Și că în trăsură găsește un buchet de șapte 
ghiocei. Se întristează când, numărând pe degete, vede că 
Velica are numai șase litere. Apoi, intrând în cetate, e surprins 
aflând că dieta, în loc să se deschidă, ca de obicei, în biserică, 
se ține în palatul craiului: „De ce?... Doar am numărat de șapte 
ori câte șapte”... O clipă șovăie: „Poate-ar trebui să-mi fac o 
strajă din”... Coboară, totuși, din trăsură și intră singur, mândru, 
plin de sine, gândind că, în cinstea lui, ca să-i asigure reușita, 
Sigismund a schimbat chiar un obicei străvechi. Il întâmpină 
Ștefan Lazăr, prefectul trabanţilor, și-i face semn că totul e bine. 
Răspunde cu un surâs darnic tuturor celor care-l salută cu 
respect. Pășește țanțoș spre jilțţul cel deobște al cancelarului. 
Mândria și fericirea îl fac să plutească de-asupra adunării. Dar 
simte o ascuţită înțepătură în inimă când îl vede pe abatele 
Carrillo... „N-a crăpat?” Și, napristan, pe ușa prin care trebuia să 
intre craiul în Dietă, se năpustește o duzină de trabanţi și, cu 
halebardele încrucișate îi taie calea, îl împresoară din toate 
părţile și, iute, îl împing spre ușa din stânga. 

— Ce vreţi? Ce-i asta? răcnește losica și dă să scoată spada. 
Dar un trabant atlet i-o smulge cu tot cu teacă. 

Dieta, în bună parte, înmărmurește. Ștefan Lazăr se face a 
striga la acei trabanţi, deși știe că nu-i vor asculta poruncile. De 
dincolo de uși răzbat strigătele și protestele deznădăjduite, dar 
tot mai depărtate ale cancelarului. Nimeni nu zice nimic. Doar 
Toma Nagy întreabă: 

— Ce-i mișelia asta? Cine a poruncit să... 

— Ștefan Bocskai, răspunde careva. 

— Jicnire a libertăţilor Dietei! Tiranie! De ce arestaţi singurul 
om care poate mântui Transilvania? 

— Asta-i voinţa craiului Sigismund, grăiește ava Carrillo cu 
fățarnică blândețe. 

— Sigismund e un mincinos! 

— Les maiestatis! asprește Carrillo glasul. Sigismund este 
încă rex. 


La o jumătate de ceas după asta, călăul tăia capul tânărului 
cavaler Toma Nagy, comandantul cetelor lui losica. 


* 


În noianul acestor nesăbuite schimbări, nobilii n-aveau timp 
să vadă călugării vlădicăi lon de la Prislop și ai arhimandritului 
Serghie de la Peri sau ciobanii Velicăi colindând Transilvania, 
grăind din om în om, în popasuri la fântâni, în dughene, la hore 
ori seara la focurile cele de obște, despre Mihai-vodă, domnul de 
la Țara Românească. Unii îl vedeau ca pe un Machedon 
ocârmuitor de oști ori ca pe un Făt-Frumos care trântește zmeii 
și taie balaurii, risipește demonii să nu mai fure lumina soarelui. 
EI, biruitorul ismailitenilor, merită cântarea cea de slavă: 
„Lăudaţi și preamăriţi pre Mihail, căpetenia oastei biruitoare 
care sfarmă Bosforul prin iscusinţa, virtutea și ascuţișul spadei 
sale.”... „Lăudaţi-i numele și așteptaţi-l că vine, curând, întru 
slobozire a noroadelor.” 


* 


Lovitura foarte îndrăzneață și cu totul neașteptată care a dus 
la arestarea lui Ștefan losica și la uciderea lui Toma Nagy a 
înspăimântat pe toţi. Abatele Alonso Carrillo convinge pe 
comisari să îndemne dieta să-l aleagă pe episcopul Dimitrie 
Naprâgy cancelar. Nimeni, nici chiar Czâki cel foarte înverșunat, 
nu se împotrivește învoielilor cu împăratul. În dietă, Sigismund 
intră solemn, împodobit cu toate semnele puterii. Unii cred că 
iar s-a răzgândit. Dar se ridică Bartolomeu Pezzen, comisarul 
imperial, și, încadrat de episcopul Ștefan Szuhây și de Nicolae 
Istvanffy, cu strălucite decorații, cu semnele de vice-palatin al 
Ungariei atârnate de gât, citește învoielile cu Rudolf: 

— Noi am venit să primim Transilvania pentru luminăţia-sa 
împăratul creștin, încheie Pezzen. _ 

În dietă se lasă tăcere mormântală. Îmboldit de ava Carrillo, 
Sigismund Bâthory se ridică și grăiește ca o mașină: 

— Aceasta este și voința mea. Împotrivitorii își lasă capetele 
sub săbiile trabanţilor de la uși! 

Lovitura părea măiastră, cu toate c-o oblăduia un smintit. 
Uimirea sporește și voința se topește cu desăvârșire, în cugetele 
tuturor. Doar episcopul Szuhây se ridică și flutură scrisoarea lui 
losica, prin care-l vestea pe arhiducele Maximilian că Sigismund 


îl lasă guvernator: 

— Declar solemn, strigă Sigismund, că acea scrisoare s-a 
ticluit fără consimțământul meu. Se adeverește, încă o dată, că 
losica este dușmanul înaltului și bunului împărat. De aceea îl 
predau înalţilor comisari să-l judece. 

Zăpăcită și îngrozită de atâtea prefaceri poncișe, dieta 
încuviinţează totul și jură, din buze, credinţă împăratului Rudolf. 
Comisarii jură și ei că vor păzi toate libertăţile ţării, starea de 
acum a religiilor și că vor folosi aceiași sfetnici în treburile 
ocârmuuirii. 


* 


La Târgoviște, Buzeștii, ca și Mihai-vodă, se bucură că vor 
avea vecin pe împăratul Rudolf: 

— Am scăpat de zălud. 

— Buzeștilor, ia sama doamna Stanca, nu vedeţi că toţi cei cu 
care ați pornit războiul au sfârșit în nenorocire? Unul, otrăvit, 
altul, tras în ţapă, iar al treilea... călugărit. Cătaţi mai bine pacea 
și tihna. 

— Numai cea dreaptă și slobodă, mărită doamnă, răspunde 
Stroe. 

— Oameni fără inimă și fără judecată... se-nciudează doamna. 

— Ba dimpotrivă, surâde domnul. Clocotă în noi râvna de a 
birui răul. Noi ne-am ridicat prin vitejie și numai prin ea trăim. 

— Dar tot prin ea o să și pieriţi. 


* 


La 10 aprilie, Velica, Împreună cu Dorothea Hirscher, a fost 
față, ca multe femei nobile, să-l vadă pe Sigismund luându-și 
rămas bun de la dietă. Arăta trist și foarte palid. Ochii i se 
scăldau în lacrimi. Vorbea încet, sugrumat de emoție: 

— Totdeauna am ţinut Transilvania de partea creștinilor. Dacă 
intru în rândul clericilor o fac ca să mă rog pentru Ungaria... 

„Viclenie ori lacrimi adevărate? se întreabă Velica, ștergându- 
și buzele cu batista. Oricum, mă scârbește.” 

Petru Huszâr cutează a cere eliberarea lui losica: 

— E rudă cu mulți dintre noi, și osândirea lui strică liniștea în 
Transilvania. 

— Bun și vrednic bărbat, valahul; iar mie, mai ceva ca un 
frate. Dar trebuia dată o pildă... 


Și, spălându-și mâinile ca Pilat din Pont, cel care a fost craiul 
Sigismund coboară, foarte ostenit, din scaun. Slugile îi iau 
mantaua, pălăria și spada. În iatacul lui, se trântește pe un 
divan și stă așa o vreme, frânt, ţeapăn. Apoi, deodată, sare în 
sus și cheamă slujitorii: 

— Ridicaţi din palat toate lucrurile de preţ și împachetaţi-le! 

Din cufere vechi, slujitorii scot daruri date de Soliman cel 
Mare lui lon Zapolya, vase de fildeș, de aur, de argint, statuete 
de abanos, și de porțelan. El însuși ia, pe apucate, o candelă, o 
bisactea, o bucată de stofă de mătase, un colier, o sabie de 
Damasc, o învelitoare de carte, tot lucruri desperecheate și fără 
rost. Când un slujitor intră și-i spune că lucrurile nu mai încap în 
căruțe, se-nfurie și urlă descreierat: 

— Dă-le foc! Foc! 

— Măria-ta, e păcat... 

— Păcat? și-l lovește cu pumnii. Dar să plec dintr-o ţară ca 
asta, nu-i păcat? 

Îndată însă își schimbă purtarea: cheamă bucătarii italieni, 
muzicanţii, dansatorii, măscăricii și dă fiecăruia cât poate duce. 
Când îl vede pe lacobus, se înfurie iar: 

— Tu m-ai înșelat, ticăloase! Tu cu Hunedoara al tău, cu 
Scanderberg al tău! Poruncesc să-ţi taie capul! 

Mânia i se-nvărtejește în minte tot mai cumplită. Trage 
policandrele jos, sparge oglinzile, ferestrele, icoanele. Apucă un 
sfeșnic mare de argint și ciocănește zidurile cu el. Sfâșie cu 
stiletul, cu unghiile, cu dinţii cortina cea mare din sala tronului și 
geme: 

— Tu... tu ai văzut gloria mea și a atâtor strămoși... A 

Slugile fug speriate de-atâta putere dezlănțuită sălbatic. În 
mâinile lui, sfeșnicul e mai cumplit ca ilăul cel mai greu din 
lume. Aruncă în foc scrisori și diplome otomane, de la începutul 
legăturilor cu sultanul. 

— Să ardă! Tot palatul!... Toată ţara... Lumea toată să ardă!... 

Vestit de slugi, abatele Carrillo se apropie încetișor, pândiș, ca 
de-o fiară turbată. Îl găsește într-o odăiţă întunecoasă, zgâriat 
pe obraz, plin de sânge și de sudoare, cu hainele sfâșiate. 

— Tu m-ai adus în starea asta... Te omor, popo! 

lezuitul îl ţintește c-o privire încruntată, mută; apoi se 
întoarce încet, dând să plece. Craiul tresare, ca dintr-un somn 
cu vise urâte. Il apucă spaima: 


— Părinte, unde te duci? De ce mă lași singur? 

| se aruncă la picioare, se târăște, plânge. In juru-i, pe 
lespezile de marmură, crâșcă sfărâmăturile de cristal și bucăţile 
de oglindă, sună aurul sau argintul desprinse din rame; toată 
bogăţia și podoabele palatului, distruse, parc-ar fi trecut 
căpcăunii lui Atilla. 

— De ce-am dat Transilvania, tată Carrillo? tremură de mânie 
și durere, de oboseală și rușine. De ce? 

— Ad majorem Dei gloria... Acolo la Oppeln, peste mai multe 
și mai bune te va pune. 

— Voi fi... cardinal sau nebun, cum zice soacră-mea? 

Când se ivește Genga, îi dă o biblie îmbrăcată în aur și cinci 
inele foarte scumpe. 

— Să vie soţia ta, să-i potrivesc pe deget inelul acesta. 
Frumos, nu? Dacă vrei, bătrâne, acum poţi să ţi-o faci soţie 
adevărată... Eu mă călugăresc. 

Mulţumindu-i pentru daruri, Genga îl invită la masă. 

— A, e timpul! Leșin de foame. 

Dar în fața farfuriilor și paharelor pline, intră-n panică: 

— Vai, cine-mi mai ia credenzza? Dacă mă otrăvești? 

— Pun pe masă cutioara asta cu limbi de șarpe și de năpârcă. 
E cel mai fără greș leac-talisman împotriva otrăvirilor, fie prin 
bucate, fie prin vrăji. _ 

La vederea Velicăi, îi scânteie ochii și-i tremură buzele. li dă 
nu un inel, ci-i încarcă toate degetele și-i înconjoară gâtul cu 
salbe, iar braţele, cu brățări de aur. Velica îi mulțumește și-i 
surâde blând, înduioșată de milă față de un smintit. 

— Velica, frumusețea ta m-a vrăjit. Perdite amavit... 

După plecare, Fabio Genga atrage atenţia că Velica-i născută 
în zodia Scorpiei: 

— De-aceea se strecoară în suflete cu venin viclean. 

— Zău? Atunci chiar ea m-a vrăjit. Să fie închisă la Vinţ. Să 
putrezească acolo ca și... Aron-vodă, ibovnicul. Capul ei cel 
frumos, șoldurile ei mai ispititoare ca orice pe lume, ametțitorii ei 
ochi, să mucezească în Vinţ... Ah, ce plăcere! Scorpie valahă! 
Unealta lui losica... 

Peste două ceasuri, cinci slujitori o ridică pe Velica de-acasă, 
de lângă Dorothea, o urcă într-o trăsură închisă și-o duce, în 
goană, la Vinţ. După două ore e zăvorâtă în temniţța unde a 
murit și Aron-vodă. Spaima îi crește când află că, în încăperea 


alăturată, e întemniţată Barbara Fuzy, soţia lui losica. 

În palat, Sigismund a poruncit scrisoare către crăiasa Maria 
Cristina, rugând-o să părăsească imediat Chioara și să vină la 
Alba lulia, ca guvernatoare. 

— Mi se rupe inima că plec; dar, părinte Carrillo, du-mă mai 
repede și împacă-mă cu lumea, cu Dumnezeu, cu mine însumi. 


* 


În aşteptarea evenimentelor, Stroe Buzescu pleacă la 
București, însoțit de slujitorul Condur Pantelimon. Intră în rândul 
cetelor de aici și poftește să-i arate că n-au uitat lupta. O zi 
întreagă, aleargă pe jos și călare, se luptă, sare garduri și râpi, 
trece prin apa Dâmboviţei, la rând ori în fruntea ostașilor, 
împarte câteva pedepse și câteva laude, dă tuturor câte o 
pâine, o bucată de cârnaț, câte o cană de vin, mănâncă și el, 
așezat jos pe iarbă, apoi se prinde în horă cu fetele care au 
venit să vadă oștenii cum știu să se bată. 

— Condure, hai cu mine. 

Incalecă și opresc la cel mai de samă pietrar din București, un 
italian venit din vremea lui Ștefan cel Surd. Îi cere să-i sculpteze 
o cruce mare din piatră albă. 

— Ce faci cu ea, stăpâne? întreabă Condur. 

— O pun pe locul unde, acum cinci ani, a murit Rada din 
Ilzvarna, strivită în copitele cailor celor năpustiţi asupră-mi. 
Veneam de la Țarigrad, să pregătesc intrarea măriei-sale în 
București. 

A patra zi crucea era înălțată, iar stolnicul Stroe, cel dintâi 
care și-a plecat genunchii înaintea ei. 


* 


Vestea despre abdicarea lui Sigismund și arestarea lui losica a 
născut mare vânzoleală în toate ţările megieșe. La poloni și la 
moldoveni au prins a se frământa Andrei Bâthory, cardinal de 
Ermland: „Am drept de moștenire și mă sprijină toţi magnații 
speriați de lăcomia habsburgilor”. La munteni, Buzeștii vor să 
afle ce fac comisarii împăratului. Turcii se grăbesc să-l sprijine 
pe cardinalul Andrei. In surghiunul lui din ţara leșească, Dan- 
vistierul nădăjduiește să-l aducă pe Simion Movilă domn la 
Târgoviște. Și pretutindeni mișună solii și iscoadele, furnicar. 

— Uite câte fire și câtă zgâlţăitură, pentru că un smintit a 


aruncat o piatră în baltă... se miră Radu Buzescu și adaugă: 
Trebuie să chemăm tot mai mulţi lefegii. 

— Ne-aduce Leca; la povaţa doamnei Stanca, măria-sa l-a 
făcut agă, zice Stroe. Adică a dat cheia casei în mâna tâlharului. 


* 


La Stănești, primăvara-i mai frumoasă ca oricând. Stroe și 
Sima-stolniceasa merg la pescuit în Olt; prind un coș de pește, 
cu ajutorul lui Condur Pantelimon, și pornesc spre Cozia s-o 
vadă pe maica Teofana. Bucuroasă de oaspeţi ca totdeauna, 
gazda pregătește, împreună cu Sima, în cuhnia mănăstirii, o 
plachie de crap și se ospătează în chilie, ca buni prieteni. Dar n- 
apucă să sfârșească masa, că se ivește State Boldur, prăfuit de 
drum și de repede galopare: 

— Măria-sa te roagă, cinstite stolnice, să vii în grabă la 
Târgoviște. 

— Ce s-a întâmplat? Ceva rău? 

— Comisarii împăratului îl poftește pe măria-sa la Alba lulia. 

— S-ar cuveni ca dumnealor să vină la Târgoviște. 
Deocamdată, ospătează cu noi. 

— Mai e ceva: pe Velica-doamna au închis-o la Vint. 

— Ei, Doamne, te pomenești c-o ucid... 

Se sfătuiește cu Sima: 

— Tu care ai scos-o pe Cătălina din harem... 

— Mda... Plec. Hai,. State Boldur. 


* 


Rămasă măcar cu numele, stăpână în Transilvania, prima 
grijă a Mariei Cristina este să-l facă nobil pe Pătrașcu din Berivoii 
Mari, să-i dea două moșii, ca nimeni să nu mai poată cârti că 
amestecă și spurcă sângele-i împărătesc cu al unui vlăjgan de 
rând, și, mai cu samă, ca să-l răsplătească pentru slujbele și 
credinţa sa. O faptă ca asta prilejuiește multe glume. Adică 
sporește cârtirea: 

— Vezi, Stroe, râde Preda, abia întors de la han-tătar, că și o 
crăiasă nu-i pentru cine se pregătește, ci tot pentru cine se 
nimerește?! 

— Adevărat; dar zicala asta tu o știi de la crăiasa... Erzsbet. 

— Mi-o ziseși... Pe Teleleu l-am auzit suspinând; „Vai de mine, 
ce mai drac, bărbat n-am și copii fac”... 


* 


Până la Oppeln a călătorit pe un pat aşezat într-o trăsură 
mare trasă de șase cai. Aici, în liniștea desăvârșită a castelului 
singuratic, pustiu și trist ca un cavou împărătesc, Sigismund 
Báthory se odihnește: doarme, se plimbă, citește rugi, îi ascultă 
pe Emeric Sixai și Macsedy când vin să-i aducă știri din afară și 
așteaptă să fie uns cardinal. Are o singură grijă: 

— O să-mi stea bine cu pălăria roz? Nu cumva trebuie să mai 
slăbesc? 

Dar, după o săptămână de liniște și meditaţie, află că a făcut 
o afacere tare proastă, dând o ţară pentru o pălărie de cardinal 
care... întârzie să sosească. 


* 


Dintr-un pitac al lui Cristofor Norocea, Buzeștii află că înalții 
comisari au poruncă de la împăratul Rudolf să-l viziteze pe 
Mihai-vodă la Târgoviște, să tocmească rânduiala ca ţara să 
intre sub scut creștin. 

— Așa da! se bucură Stroe. Dacă vin solii împăratului la noi, 
amuţesc și pările la sultan ori la leşi. 

Totuși, la 19 aprilie, Bartholomeu Pezzen îl roagă pe Mihai- 
vodă să urce până la Bran, să se întâlnească. Preda Buzescu s-a 
încredințat că, de fapt, magnații nu-l lăsau să coboare la 
Târgoviște. Și împreună cu banul Mihalcea, îl povăţuiesc pe 
voievod să spună că nu le poate ieși în cale: e săptămână 
patimilor, și datinele ţării cer ca domnul să fie față la slujba 
deniilor și la înviere. 

Dacă au aflat că Mihai-vodă nu vine, Kornis și Czâky i-au 
înspăimântat pe comisari cu primejdiile drumului: 

— În munţi sânt multe fiare și mișună tâlharii. 

— Dacă valahii vă întind o cursă? Nu vă duceți. 

Îngrijoraţi, Pezzen și ai lui se opresc la Brașov, poftindu-l pe 
Mihai la întâlnire, acolo. Drept răspuns, măria-sa trimite, întru 
întâmpinare, pe Radu Buzescu și pe Şerban-paharnicul, cu mult 
alai. Stroe se îmbracă în oștean de rând și, după ce trece 
graniţa, împreună cu Buzdugan și cu Pantelimon, o ia spre apus; 
galopează ca vijelia până la Vinţ. Dar n-o mai află pe Velica. O 
scoseseră vlădica lon și Fabio Genga și-o ascunseseră într-o 
chilie la Prislop. 


— Mi s-a făcut parte să stau închisă împreună cu Barbara 
Fuzy. Și, la nenorocire, ne-am aflat prietene. 

A treia zi, Condur Pantelimon și Dan Buzdugan o așeză la 
Stănești, în grija Simei-stolniceasa. 

— Vrei să-l vezi pe măria-sa? 

— Cum să nu?! De când închisu-m-au la Vinţ, mă chinuie, în 
fiecare noapte, un zburător. Vine pe fereastră, sub chipul unui 
flăcău frumos și voinic: mă sărută în somn, și mă trezesc 
bolnavă. 

— Să-ţi descânte Anghelina de zburător. 

Anghelina aduce, în graba mare, o mlădiţă de măcieș dreaptă, 
tânără de-o vară și-o taie pe măsura Velicăi, îi leagă strâns 
capetele cu sfoară și-o despică prin mijloc. O roagă să se 
dezbrace, goală, îi petrece trupul prin spintecătura mlădiţei și 
descântă cu glas și blând și răstit. 


— Când s-a face ăst măcieș copac mare... — Și-o petrece a 
doua oară: ... și s-a prinde și-a înfrunzi și-a înflori și-a face 
măcieșe... — Și-o petrece a treia oară: Și le-or culege oamenii și 


le-or mura și le-or mânca, atunci, tu, ceas rău cu zburător, s-o 
mai găsești pe Velica-doamna... Atunci și nici atunci... 

O măsură cu privirea, minunându-se, își face cruce și 
stupește: 

— Multe fete și femei descântai, strălucită doamnă, dar 
nicicând nu văzui trup așa plăcut, frumos, în toată zidirea lui. 
Ptiu! să nu fie de deochi... Dar aș zice că greu, tare greu îi vine 
bărbatului care te vede să nu se preschimbe în zburător. 


* 


Șerban-paharnicul și Radu Buzescu se întorc în ziua de Sfântu 
Gheorghe fără dobândă: Pezzen n-a primit să se miște din 
Brașov. Voievodul nevoit este să mai întindă o mână: trimite pe 
Teodosie-logofătul și pe Preda Buzescu la Brașov, să lămurească 
solia comisarilor că vodă nu poate, cu niciun preţ, părăsi cetatea 
de scaun în preajma Învierii. 

— Măria-sa făcut-a de mult jurământ de a trăi și a muri alături 
de creștinătate, zice Preda Buzescu. Și e gata, oricând, a dovedi 
ascultarea față de împărat, cu sângele său. Rog ţineţi sama de 
asta. 

Stăruind - mai cu voia bună, mai cu dibăcia - Preda Buzescu îi 
înduplecă pe comisari să vină ei la Târgoviște. Dar, la două 


ceasuri după plecarea boierilor români, sosesc Sennyei și Moise 
Secuiul: 

— lluștri comisari, dacă valahul nu se mișcă din bârlog, de 
bună samă că nutrește niscai gânduri ascunse. 


* 


Furișat în Alba lulia, Macsedy a vorbit cu un singur om: Ștefan 
Bocskai. Și a înțeles că nobilii sânt foarte nemulțumiți. ÎI urăsc 
pe împărat că-și alege sfetnici numai dintre sași, că nu dau 
nobilimii bani pentru mercenari, că nu le mai îngăduie să 
cumpere moșii: 

— Ne scot din slujbe și nici măcar la masă nu ne-au poftit, 
niciodată. Noi sântem oameni mândri și nu suportăm trufia 
altora. Cancelarul Naprâgy s-a făcut sluga imperialilor: a 
înșfăcat pecetea și n-o dă nici crăiesei: vrea să ocârmuiască 
singur. M-am sfădit cu Gáspár Kornis, pentru că a primit 
conducerea oastei transilvane. Sânt magnat, nu un nemeș 
oarecare. Am învăţătură politică bună, dacă nu-i rex nepotul 
meu Sigismund, de ce n-aș fi eu? 

Macsedy se întoarce la Oppeln cu scrisori cusute în 
căptușeala straiului; în ele Bocskai își vestește nepotul să se 
pregătească pentru lucruri mari în Transilvania. lar ca dar îi 
trimitea un armăsar de cale lungă. 


* 


În același timp, însă, la Varșovia, celălalt cardinal, Andrei 
Báthory, cu sprijinul lui Zamoyski, al unora dintre magnații 
maghiari, al lui leremia Movilă de la Moldova, și cu îngăduința 
sultanului, se pregătea să ocupe tronul Transilvaniei. 


* 


Ci sfătuind măria-sa cu stolnicul Stroe Buzescu despre 
rânduirea oștirii de lefegii, își amintește că Maria Dragomir n-a 
mai venit pe la curte. 

— A mai născut doi gemeni, măria-ta. 

— Ehei, și-aici tot căpităneasă. Băieți? 

— Da. Dăruie țării doi ostași: Mihai și Stroe. 

— Diece, scrie hrisov de danie pentru Mihai și Stroe, feciorii 
căpitanilor Maria și Dragomir Mârza; le dăruiesc un sfert din 
muntele Cozia, cu pădurile și poienile. Stroe, lefegiii leși cer 


lefuri mai mari. 

— Îi stârnesc căpitanii Walawski și Sadurski. lar Tudor Maldăr, 
Stoica Farcaș, Simion Dărămuș zic că nu-i mai ţii la nicio samă. 
Că ţi-s mai dragi arnăuţii și leşii. 

— Tu ce crezi, Stroe? 

— De vreme ce începem a folosi lefegii, însemnătatea oștirii 
de țară scade. Și, deci, aga Leca-i mai căutat decât noi, vechii 
tăi căpitani. 

— Așa se întâmplă? Nu-i drept, Stroe! Să vină cești căpitani la 
mine, să-i dojenesc și să-i încarc cu danii. 


* 
Pâra lui Sennyei și a Secuiului îi silesc pe comisarii imperiali 
să amine iar trecerea munţilor. De altfel, sașii îi ţin bine, pe 
mâncare și băutură, pe desfătări cu muzici și femei frumoase. Îl 
trimit pe Marcu Schânkhenbock, om cuminte și lui Mihai-vodă 
foarte de încredere, încă de pe când făceau împreună negoţ de 
vite, ca, însoţit de Hans Hodl, să-i ia jurământul de credinţă. 

— Sânt voievod conducător de ţară și nu jur decât în faţa 
arhiducelui Maximilian, dacă vine să se așeze în scaunul de la 
Alba lulia, răspunde Mihai-vodă, foarte hotărât. Până atunci, 
cum am trimis vorbă prin prietenul meu Valentin Hirscher, prim- 
judele Brașovului, țin legământul ce sânt dator creștinătății. 
Atât. Vreau ca, între mine și împărat, să nu se așeze nicio cușmă 
de nemeș, niciun moft maghiar. Eu vin cu buna credinţă și cu 
viața mea. Tot astfel se cuvine să mă întâmpine și înaltul 
împărat. Altcum, nu se poate. Așa să le spui, Marcule, iluștrilor 
comisari. 

În tot acest timp, lon din Prislop, lon Chira, Cristofor Norocea, 
Valentin Hirscher și Dorothea, fiică-sa, trimit vești boierilor și lui 
vodă, arătând că magnații nu-i vor nici pe comisari, nici pe 
Maximilian. Că vor să aducă principe pe Andrei Báthory. 

Strecurat în Moldova, State Boldur vestește că Andrei 
Báthory, cardinalul, a ajuns la curtea lui leremia Movilă și 
strânge oaste. Însuși cancelarul polon Zamoyski i-a dat o 
herghelie de cai și trei sute de pedeștri. 

— Anastasie Crâmca știe că pe Andreiaș Bâthory îl sprijină 
pașa din Buda și cel din Timișoara. De asemenea făgăduiește 
secuilor vechile libertăţi, ca să-i momească. 

— Deci, un crai se vrea popă și-un popă se vrea crai, se joacă 


Teleleu cu vorbele. Adică se-ncârduiește terchea cu berchea să 
facă trei bani perechea. 

În sfat tainic cu Buzeștii și cu Mihalcea, voievodul hotărăște să 
scrie crăiesei că Andrei Bâthory vrea să ia Transilvania, s-o 
închine sultanului: a și trimis la Țarigrad o strălucită solie: „Eu 
sânt gata a răzbuna pe împărat, adică să scot pe poloni din 
Moldova și pe toți Bâthoreștii vânduți necredinciosului sultan. 
Am ajutor întru aceasta și pe Constantin Vasile, ducele 
Ostroviei, care mi-i bun prieten.” 

La 20 mai, Radu Buzescu se află la Brașov cu această 
scrisoare și vorbește cu comisarii imperiali. Nu se lasă până nu 
făgăduiesc zece mii de taleri lui Mihai-vodă; cer, în schimb, 
coconul chezaș, cu partea lui din visterie. Cât privește zvonurile 
despre planurile lui Andrei Bâthory, nici Maria Cristina, nici 
comisarii nu le bagă în samă. Pezzen chiar râde când aude pe 
Radu Buzescu vorbind de primejdia ce-o înfățișează cardinalul. 
Se preface a nu înțelege: „Care cardinal? că-s doi”. 


* 


Numai tainica întâlnire cu Mihai-vodă, în chiliile Căluiului o 
tămăduiesc pe Velica de spaimele Vinţului: 

— Pentru că tu ești zburător adevărat, nu o năzăreală zăludă. 
Mă întristez foarte că nemeșii molfăie nerușinate minciuni și 
născocesc tot felul de piedici în calea legăturii tale nemijlocite 
cu Rudolf-împărat. Trebuie să mă întorc la Alba lulia. 

— E primejdios. 

— Pentru tine, nu cruţ nimic. Nici viaţa-mi. 


* 


— Cinstită Araxi, tu cea zugrăvit de frumoasă, știu că dorești 
să afli știri de la prietenii din Țara Românească. 

— Da, ilustre bail, doresc, doresc foarte. 

— Valahul a trimis haraciul, neguțătorii pot umbla acum pe 
Dunăre, așa că s-ar cuveni să mai ieftenești baclavalele. 

— Le voi iefteni. 

— Dar dacă, la adăpostul acestui tribut, românii pregătesc o 
nouă ispravă? 

— Nu mi-a spus acel sol, care se uita mai mult în ochii mei 
decât îmi răspundea la întrebări. Eu îl întrebam de oști; el îmi 
îndruga vorbe dulci despre mâinile și genele mele. 


— Are ochi buni valahul, râde bailul, hurducându-și pântecele. 
la sama să nu te răpească... 

Peste Cornul de Aur vântul înfioară apa și răspândește plăcute 
miresme. Ci Petru Orăș, solul măriei-sale la Țarigrad, lasă în 
hasnaua sultanului ceva aur și în dugheana cu baclavale toată 
inima. Și nu știe pentru care să-i pară mai rău; că de durut, 
amândouă îl dor. 


* 


În ziua asta de vineri 5 iunie 1598, culmile munților se scaldă 
în potop de lumină. Vântul sprinten scutură mirozna florilor de 
pe tăpșanuri ori de pe polițele dintre cleanțuri. Piatra Craiului 
lucește ca un uriaș palat de marmoră cu coamă zimţată, iar Țara 
Bârsei și a Făgărașului se răsfață la soare cu apa Oltului în 
braţe. Alaiul domnesc poposește în acest loc de mare înălțime și 
așteaptă sosirea comisarilor împărătești. În frunte se află Stroe 
Buzescu cu ceata lui de călări, îmbrăcaţi în straie roșii ca focul. 
Urmează ostașii din cetele banului Mihalcea, mândri în tunicile 
lor verzi ca fagul primăvara, apoi călărașii din Vâlcea cu Udrea 
spatarul Băleanu, iar la urmă, Baba Novac cu cei mai voinici și 
mai arătoși dintre haiducii lui, în pantaloni de aba albă și cu 
tunici negre sărăduite cu roșu. Pe partea cealaltă a drumului, 
tropotă cetele lui Radu și Preda Buzescu, îmbrăcate în albastru 
și roșu, ale lui Șerban-paharnicul, în galben și negru. Toţi par 
gata să cuprindă la mijloc înalții oaspeţi care atât amar de 
vreme lăsatu-s-au așteptați. Și nici acum nu veneau decât Șefan 
Szuhây, episcop de Vaţ și propalatinul Nicolae Istvanffy, cu o 
suită de magnați. Bolnav, doctorul Pezzen a rămas la Brașov, în 
gazdă la Valentin Hirscher. Buzeștii nu știau, dar Dorothea o 
vestise pe Velica-doamna că boala lui era o prefăcătorie: să nu-i 
supere prea tare pe magnați, care nu vor în ruptul capului ca 
omul împăratului să ajungă la Târgoviște. 

Când oaspeţii se apropie de vârful Muntelui lui Sas, 
buciumașii dau glasuri prelungi, de la locurile lor din piscuri, iar 
văile clocotesc de răsunete. Călăreţii înalţă sulițele și strigă 
urale de bun sosit. 

Gáspár Kornis se întreabă, rușinat:... „Ce voi răspunde dacă 
bagă samă c-am ponegrit pe valahi și ţara lor?” 

— Nici unui rege nu i s-a făcut o primire atât de strălucită, 
surâde episcopul Szuhây, privind din carâtă mândreţea oștilor 


înșiruite în lungul drumului. 

— Totul, în cinstea măritului Rudolf-împărat, pe care domniile 
voastre cu strălucire îl înfăţișaţi, lămurește banul Mihalcea, în 
italienește. 

— Și numai noi știm cât am râvnit să grăim de-a dreptul cu 
oamenii împăratului creștin, fără mijlocirea făţarnicilor, adaugă 
Stroe Buzescu. 

Boierii urcă în rădvane, urează bun sosit și chiar de pe acum 
încep vorbirile: banul Mihalcea cu episcopul Szuhây, Stroe 
Buzescu cu Istvanffy, iar Preda Buzescu cu Pancratie Sennyei și 
cu Kornis. Povestesc despre războiul din 1595, despre rănile 
primite, despre jefuirea ţării. 

— Dacă înţelegi românește, nu cumva bunicii... 

— Da, s-au numit Ștefan. Dar acum românii sânt toţi șerbi și 
nu ne mai place să ne amintim... surâde Istvanffy spre Stroe 
Buzescu. 

La un ceas depărtare de Târgoviște, îi întâmpină Nicolae 
Pătrașcu, tânărul cocon domnesc, cu un strălucit alai de trei mii 
de călăreți și pedeștri, rânduiţi de Tudor Maldăr și de Simion 
Dărămuș. Asta sporește și mai mult încrederea și bunăvoința 
comisarilor. lar întâlnirea cu voievodul îi copleșește: nu-și 
închipuiseră că vor vedea un bărbat atât de frumos, strălucitor, 
demn și binevoitor. Sfatul despre jurământul cuvenit împăratului 
și despre alianţa cu tătarii, care tocmai acum au aici sol pe leti 
Calga-han, cumnatul lui Gazi Ghirai-hanul, durează toată ziua de 
sâmbătă. Hotărăsc ca bărbaţii de sprijin ai voinței împărătești în 
Transilvania să fie vlădica lon, Gáspár Kornis, Pancratie Sennyei 
și Moise Secuiul, pe care mult îl susțin comisarii. 

Duminică 7 iunie, vodă poftește comisarii la liturghie, sus, în 
Mănăstirea Dealu. Vine și leti Calga-han, însoţit de Stroe 
Buzescu, și ascultă slujba din pridvor. Jurământul îl ia 
mitropolitul Iftimie, înconjurat de mare sobor preoţesc, aici în 
biserică, lângă lespedea de mormânt a lui Pătrașcu-vodă. Apoi, 
în cerdacul chiliilor, ţin iar sfat îndelung, cu îmbieri de 
mâncăruri, vin și dulciuri, iar Stroe Buzescu nu se lasă până 
când solul tătar nu jură prietenie și alianţă cu Rudolf-împărat, 
împotriva sultanului. 

— Rog pe înaltul împărat creștin, vorbește leti Calga-han, să 
nu se încreadă nicicum în padișah, că-i fără cuvânt și mincinos. 
Pe noi, tătarii, pentru toate slujbele aduse, ne-a răsplătit numai 


cu rău. Tot ce va cere Rudolf-împărat de la noi, cu voia lui Alah, 
va avea. 

Cuceriţi de vorba tătarului, comisarii îi făgăduiesc 10.000 de 
galbeni. lar leti Calga-han mulțumește lui Preda Buzescu că a 
fost sol la Crâm și l-a îmbiat pe Gazi Ghirai-han la alianţă cu 
creștinii. 

După asta s-a trecut la sfat de mare taină, sus, în munte, la 
vânătoare, unde n-au fost față decât cei doi comisari, măria-sa, 
banul Mihalcea și Stroe Buzescu. Au hotărât, mai cu samă, 
ajutorul pe care va să-l dea Rudolf în războiul cu sultanul. 

— Ţin să spuneţi măritului împărat că eu plătesc sultanului 
5.000 de galbeni haraci, mărturisește vodă. O sumă mică, 
simbolică, pentru răscumpărarea păcii și a neatârnării. 

— Și marele vizir a primit? 

— A urlat și și-a sfâșiat straiele, dar, când solul nostru i-a 
amintit că avem oaste bună, gata de luptă, a primit. 

Sennyei se bucură când îi aude pe români grăind așa. Se 
ridică de pe butucul unde a stat de când începuse sfatul, își 
rotește ochii peste poiana bogată în flori și-n zumzet de albine și 
ascultă strigătul unui vânător care s-a întâlnit cu un urs. 

Întorși în Târgoviște, comisarii iscălesc hrisov prin care 
împăratul se leagă să dea bani pentru plata a 5.000 de ostași, 
cât va dura războiul cu sultanul. Mihai-vodă este recunoscut 
domn de sine stătător, el și urmașii săi, într-o ţară neatârnată. În 
caz de nenorocire i se dă un castel în Transilvania. 

La 11 iunie, boierii rânduiesc ospăț îmbelșugat pentru 
comisari și pentru solul hantătarului. La masă, Kornis își zornăie 
pintenii, parcă anume, ca oaspeţii să nu uite nicio clipă, că 
domnia-sa, este „Cavaler al Pintenului de aur”. 

— Sânt mândru c-am trăit acele vremi, zice Radu Buzescu; 
dar mă întristez că în Roma a fost cinstit doar cel care, atunci 
când noi căsăpeam armia lui Sinan, el săvârșea doar o singură 
ispravă de pomină: se răsturna de pe calul speriat de un zălud, 
căruia noi îi zicem Dandu Dărădan. 

— Ba a mai săvârșit una: ne-a împiedicat de a urmări pe 
Sinan și la miazăzi de Dunăre; ne-a ameninţat chiar că ne 
lovește din spate dacă trecem fluviul, surâde Stroe. 

Când se îndulcesc binișor cu sucul cel minunat al vinului, 
episcopul Szuhây și Kornis dau dreptate românilor: Sigismund a 
fost doar un încurcă-lume. 


Mihai-vodă grăiește: 

— Acum când Țara Românească și Transilvania se află sub 
același epitrop, nu-i păcat să lipsească Moldova din tovărășia 
asta? 

— În Suceava-s ocrotiţi, adesea, niște pribegi vicleni și 
trădători, adaugă Stroe Buzescu. 

— Numai având Moldova, putem apăra Dunărea de la Belgrad 
până la Marea cea Mare, strânge vodă pumnul stâng și-l 
privește pe episcopul Szuhây, ţintă, crunt. 

Deși știe că Mihai-vodă are dreptate, totuși, comisarul tace: 
un diplomat e prudent. 

Boierii ciocnesc cupe și bardace cu vin, întru sporirea 
prieteniei și dezlegarea glasurilor. Când leti Calga-han își 
amintește că tătarii și ungurii sânt din aceeași viță scitică, 
Kornis strâmbă din nas și-și sună pintenul de aur, semn de 
vajnică împotrivire. La plecare, Szuhây îl încredinţează încă o 
dată pe Mihai-vodă: 

— În zece zile voi trimite și oastea și banii. 


x 


Cu toate că stă mai mult ascunsă, Velica află că arhiducele 
Maximilian vine să ia cârma Transilvaniei și-i vestește despre 
asta pe Buzești. Că Maria Cristina ar fi gata să-l ia de soț, dacă 
primește copilul pe care va să-l nască din căpitanul Pătrașcu. 


* 

— Cum zici că m-au zugrăvit? întreabă Sigismund pe Sixai. Cu 
capul în jos? 

— Da, /lustrissime; cu picioarele-n sus, iar în loc de cizme, o 
pălărie de cardinal cu o inscripție necuviincioasă... 

— Spune-o! 

— Nu cutez... Dar... „Nerodul care a schimbat o țară pentru o 
pălărie de cardinal”... 

— Ha! Tâlharii, au dreptate. Vedeţi și voi cât mă supără 
posomorâta singurătate din ăst mucegăit castel. 

Abatele Carrillo îl aude căindu-se tot mai des, de prostia 
făcută și nu găsește vorbă de mângâiere. 

— Abate, aveam un venit de 300.000 de florini, iar acum 
trăiesc din zălogirea ducatelor! Așa de jos a coborât un Athleta 
Christi? 


— Ai venit aici, //ustrissime, să meditezi și să mulţumești 
Domnului pentru faima... 

— Un glorios în zdrenţe! M-am săturat! 

Abatele Carrillo aleargă la Praga și se întoarce, după o 
săptămână, cu pensia pe o jumătate de an. Dar îndată după 
asta sosește și Macsedy cu vești din Transilvania: 

— Arhiducele Maximilian se află în drum spre Alba lulia. Se va 
căsători cu Maria Cristina. Ca să cucerească inima magnaţilor, 
umblă îmbrăcat ungurește. Femeile spun că-i șade foarte bine. 

— Ce mă fac? Cum recapăt tronul Transilvaniei? 

— Dacă plecăm imediat, ajungem înaintea arhiducelui. 

— Ah! va fi cea mai îndrăzneață aventură a istoriei! 

— Vei reîncepe războiul glorios cu sultanul. 

— Da, dar ce-o să spună Carrillo? 

— Dă-l dracului de şarlatan! Vrea să mucezești aici, în Oppeln. 

Spionând, abatele iezuit intră și curmă sfatul tainic. 

— Trădătorule! Mincinosule! îl înfruntă Sigismund. 

— Liniștește-te, //ustrissime; iar vei avea dureri de cap. 

— Tu ești vinovat că eu, cel mai tânăr atlet al lui Cristos, am 
ajuns un nebun călugărit. Mi-ai răpit tronul și m-ai înmormântat 
aici, într-o ruină. 

— Îl superi pe Dumnezeu... 

— Scuip pe toată călugărirea asta! Toţi mă mințiți. 

— Isus-Maria!... Închină-te, //ustrissime, că rău te cearcă 
necuratul... 

— Afară, că te ucid. Da! Să am de ce mă călugări. 

Noaptea se lasă, neagră, peste castelul din Oppeln. Dinspre 
apus se ridică o furtună mare, cu nouri de smoală sfâșiaţi de 
fulgere orbitoare. 


* 


Din Praga, Rudolf-împăratul scrie lui Mihai-vodă multumind de 
buna primire făcută comisarilor și de jurământul pentru cauza 
creștină. ÎI îndeamnă să rămână veșnic credincios și să aștepte 
ajutorul fratelui său, arhiducele Maximilian care vine în 
Transilvania, s-o guverneze. De Sfântul Ilie, Pancratie Sennyei 
trimite lui Mihai-vodă doi șoimi mari și frumoși, drept mulţumire 
pentru cinstea cu care l-a primit. Toţi par buni prieteni. Dar 
Velica scrie lui Stroe: „Nu vă bizuiţi pe cuvântul magnaţilor. 
Mulţi, în cap cu Bocskai, umblă să-l aducă iar pe Sigismund, 


care-i foarte nemulțumit, acolo, la Oppeln. Alţii îl primesc pe 
Andrei Báthory, numai să scape de Rudolf și de fratele lui, 
Maximilian.” 


* 


Vizita comisarilor imperiali a stârnit mare îmbulzeală de 
otomani la Dunăre. Ca răspuns, Buzeștii strâng tabără la Roșiori 
pe Vedea, iar măria-sa scrie lui Rudolf, la 30 iunie 1598: ...„Mi-a 
sosit știrea că sultanul își îndreaptă armia asupra ţării mele. 
Pașalele din Silistra, Rusciuc, Nicopole și Vidin au și pogorât la 
Dunăre. Deci, acum este timpul ca măria-ta să ne-ajuţi cu oaste 
și bani, că de vorbe frumoase sântem sătui... Dacă dușmanul 
creștinătății doboară ţara mea, ferească Dumnezeu, toată 
Europa-i primejduită...” La 6 iulie 1598, scrie și comisarilor: ... 
„Gata sânt a-mi vărsa sângele pentru obștea creștină. Dar dacă 
merg împotriva dușmanilor sau ei vor veni împotrivă-mi, n-am 
chip să le ţin piept: n-am bani pentru lefegii, și fără bani ei nu se 
bat. Ba chiar mă tem că se împrăștie. Le-am poruncit să mute 
tabăra și n-au vrut decât după ce-am pus trei dintre dânșii sub 
satâr. Zvonesc că domniile voastre mi-aţi trimis banii și că eu 
nu-i împart, ci-i ţin pentru mine. Am semne că vor să înceapă a 
jefui țara. Eu aș face mare pagubă sultanului, de-aș primi 
ajutorul făgăduit. Țineţi-vă cuvântul, cinstiţi soli împărătești! 
Altminteri, ne prăpădim: și noi și voi...” 

După ce tălmăcește scrisorile în grai latin, Teodosie logofătul 
Rudeanu simte în el poruncă a grăi: _ 

— Cumnate Stroe, trăim veac aspru, crâncen. In cetatea 
Genevei, un mare cărturar, pe nume Michel Șervet, fost-a 
osândit pentru că a cercetat mai cu luare aminte trupul 
omenesc, iar cele descoperite le-a scris în cărți. L-au suit pe rug, 
i-au pus pe cap cunună de pucioasă, i-au agăţat cărțile de gât și- 
au aprins focul. Flăcările-i mușcau carnea. Ochii i-au pocnit sub 
puterea pucioasei aprinse. Și urla bietul cărturar, de se 
cutremura cetatea. Dar cine să-l audă!... 

— Veac fioros de crud, cumnate Teodosie; ci noi l-am vrea 
blând și bun. 

— Cum? Dacă trebuie să folosim spada? Mereu spada? 


* 
Prudent, dacă nu fricos din fire, arhiducele Maximilian crede 


toate zvonurile ce împânzesc lumea. Poruncește comisarilor și 
tuturor nobililor unguri să-i facă o primire strălucită; dar se 
închide în vechea cetate Tokay. Bea, petrece cu femeile și 
mormăie, din când în când, indignat: 

— De ce-om fi având noi nevoie de o provincie nenorocită, cu 
nobili trufași și ţărani sălbatici? 

Așa îl află Stroe Buzescu, sol tainic al lui Mihai-vodă: chefuise 
toată noaptea; și acum asculta păsurile românului, moţăind. 

— Intră, serenissime, în Transilvania. Toţi românii te sprijină. 

— Da, da, vin... Numai să se mai limpezească apele. 

— Apele, noi le tulburăm, noi le limpezim, serenissime. 

— Da, da, vin. În... două-trei zile, pornesc. 

Stroe înţelege că minte; cere bani pentru lefegii. Arhiducele 
făgăduiește tot, cu ușurătate și fără răspundere. De aceea Stroe 
Buzescu pleacă furios și gonește până la Cetea, unde o 
întâlnește pe Velica: gospodărește, cu feciorașul alături. 

— Când te văd, Stroe, îmi trece dorul de Mihai; și-ndată mi se 
aprinde și mai tare. 

— Dacă mai vorbeşti așa, am să uit, Mândruţa, că-s soțul 
prietenei tale, Sima... Ci am venit să-ţi spun că ne încolţesc iară 
otomanii. Și leșii! În schimb, Maximilian se scaldă în vin de 
Tokay și se culcă pe catifelat braț de muiere. 

— Nu-s buni de nimic, Stroe. A venit vremea să treceţi voi 
munţii. Cu spada! 


* 


În taină, în Transilvania, se petrece o adevărată întrecere 
între cei care caută să-l ucidă pe Ștefan losica. E învinuit de 
crimen laese maiestatis şi de primejduirea ţării și a magnaţilor 
unguri. 

— A vrut să facă aici o Valahie, destăinuie Kornis. Băgați 
sama: îl apără românii și Maria Cristina. 

Bocskai vrea să scape cât mai repede de dânsul: ca nu cumva 
să împiedice întoarcerea lui Sigismund. Comisarii, dimpotrivă, îl 
acuză că a minţit și l-a ţinut pe Sigismund pe tron ca, în fapt, să 
conducă el. Episcopul Visconti e furios că losica n-a ajutat pe o 
rudă a papei să ocupe Transilvania. lar Andrei Bâthory și toţi 
ceilalți Bâthorești îl socotesc drept principalul vinovat de 
uciderea lui Baltazar Báthory. Îndemnaţi de Bocskai, comisarii 
poruncesc să-l chinuie în închisoare, ca să-și destăinuie 


complicii, în vreme ce Maria Cristina, prin doctorul Muraltus, bun 
prieten de petreceri al lui losica, mituiește pârcălabul cetății 
Satu Mare, cu 1.000 de galbeni; dar, după ce ia banii, acesta 
declară că nu poate să-l scoată din temniță. 


* 


În cerdacul cel mare al Curții domnești, domnul a sfârșit sfatul 
de taină. Ca de obicei, doamna Stanca, în strai sărbătoresc, 
aduce şerbet de fragi, mult lăudat de măria-sa. Și ca frunţile să 
se mai descrețească, îngăduie și lui Teleleu, măscăriciul, să 
intre. A găsit un Astrolog și citește, când cu haz, când cu tâlc: 

— Vor fi eclipsuri de soare și de lună. Și o stea cu coadă, ce se 
zice cometă, se va ivi pe cer. 

— Nu ne speria, caraghioase, râde Preda Buzescu. 

— Atunci să spun că Țarigradul seamănă și-n ist an tot 
spaime, gealaţi și ștreanguri... 

— Taci, măscărice! îl ameninţă aga Leca. 

— Liniștește-te, căpitane: despre hicleni, nimica nu scrie în ist 
Astrolog. lar, dac-ar scrie, n-aş cuteza a citire. Ţin la viaţa-mi, 
așa cocoșată cum e. 

Și pentru că boierii râd, Teleleu se strâmbă foarte caraghios și 
se dă de-a rostogolul, pe scări, până la chilia lui. 


* 


Dan-vistierul cel pribeag a venit la Suceava să spună lui 
leremia-vodă că, în Polonia, se vorbește tot mai stăruitor de Liga 
creştină: papa, Veneția, Spania, Austria, Toscana, Franța, toți 
pregătesc lupta împotriva otomanilor. Și-l cearcă o undă de 
păreri de rău. 

— Dacă tot sântem de-o limbă și de-o lege, de ce ne- 
nvrăjbim? se dojenește singur, în faţa lui Nestor Ureche. Indată 
însă, îi pare rău de ce-a spus: Ureche samănă mult cu Radu 
Buzescu. După ce, tânăr fiind, se bătuse pentru unirea 
românilor, acum strânge averi: are peste o sută de moșii, 
podgorie la Cotnar, case mari în lași, mori pe Siret, prăvălii la 
Suceava; neguțătorește vite, vin, ceară și miere la lași ori la 
turci, la leși, la tătari sau la Transilvania. lar acum, mai în urmă, 
slujește cu hărnicie pe Movilești. El, cel dintâi, a zis să-l facă pe 
Simion Movilă domn la Târgoviște: 

— Doi fraţi, în două ţări surori - o cale spre unire pașnică. 


— Da, dar asta însamnă ca voi boierii moldoveni să ocârmuiți. 
— Ei, împărţim noi puterea, după lege. Ocârmuirea va s-o 
aibă leremia-vodă, că-i bărbat vrednic și ambițios. 


* 


În noaptea Sfântului Laurenţiu, când cerul se împroșca feeric 
cu mii și mii de stele căzătoare, din castelul Oppeln ieșeau trei 
oameni înveșmântaţi în negru. Purtau spade și numai atâta 
tarhat cât putea duce fiecare pe calul său. Apucau pe drumul 
Cracoviei. 

La ziuă, descoperindu-se singur, abatele Carrillo își deșteaptă 
slujitorul, pune să-i încarce în trăsură puţinul bagaj, ia Biblia și 
pornește, spre Viena, cu gând să se închidă în colegiul iezuit de 
acolo. L-au copleșit minciunile și intrigile pe care însuși le-a 
urzit, o viață întreagă. 


* 


Îndurerată că nu-l poate salva pe losica, plictisită că trebuie 
să stea, oropsită, într-o ţară în care se zicea că-i guvernatoare, 
scârbită de intrigile magnaţilor și de batjocora lor când o aflară 
gravidă, înfricoșată de știrea adusă de Barbara Fuzy că nobilii 
vor gâtui orice progenitură de sânge valah, Maria Cristina 
hotărăște să plece la Viena. Până la Chioara o însoțește 
episcopul Dimitrie Naprâgy și corniţele Turri. Pleca și pentru că 
prea nu dorea să dea ochi cu Maximilian. Prea ar fi râs 
dezmăţatul, văzându-și virtuala logodnică, așa, cu burta la gură. 

Arhiducele Maximilian aude că pașa din Timișoara a trimis 
mulți ieniceri și spahii spre Alba lulia, în întâmpinarea 
cardinalului Andrei Bâthory și iar își amână plecarea din Tokay. 
Numai că i se înfățișează alt sol de la Mihai-vodă: 

— Ah, mă plictisește valahul cu stăruința lui! Spune-i că-s 
bolnav și nu-l pot primi. 

Dar, dintr-o dată, o știre ameţitoare: cardinalul Sigismund a 
fugit din Oppeln. Se bănuie că vine în Transilvania. 

— Deci, trei pe-un tron... Să vină solul valahului! 

În numele măriei-sale, State Boldur îl roagă pe arhiducele 
Maximilian să grăbească intrarea în Alba lulia. Dacă e nevoie, 
Mihai-vodă trece munţii cu oștirea, să-l ajute. 

— Bine, bine... Grăbesc!... Dar, după plecarea solului, 
mormăie: Nu mă mișc de-aici până nu-s încredinţat că ungurii 


îmi fac o primire împărătească! Aici, castelul e tare. Vinul, bun. 
Femeile, frumoase. 


* 


Cei trei călăreți, plecați în puterea nopții din Oppeln, au ajuns 
la Cracovia într-un ceas când regele Sigismund Vasa se afla, cu 
toată strălucita-i escortă, în biserica Sfânta Maria, la Te Deum. 
Doi laudă măreţia alaiului și cântările la orgă. Unul oftează din 
rărunchi: „Am fost și eu, cândva, crai cu strălucit alai, iar acum 
rătăcește, fugar, în straie de călugăr, cătând vad să mă strecor 
spre casa părăsită”. 


* 


Zăbava arhiducelui Maximilian şi amenințarea otomanilor îl 
silesc pe Mihai-vodă, după sfat cu Radu Buzescu, să trimită pe 
Șerban-paharnicul la Țarigrad, să ceară amânarea haraciului 
până la toamnă. 


* 


În noianul grijilor, Stroe Buzescu își amintește că are 
legământ cu Teodosie Rudeanu ca, în 1598, să vină la Drăgășani 
și să guste din vinul pus în gropi, cu doisprezece ani în urmă: vin 
călcat de Sima și de Rada din lzvarna. Destupă o groapă și-l află 
minunat de bun. Împreună cu fraţii, cu cumnaţii și cu alţi boieri, 
rânduiește o vânătoare în pădurile Parângului, cu ospăț mare la 
Drăgășani. Poftesc și pe măria-sa, cu doamna. Vânătoarea s-a 
arătat foarte rodnică: vodă a doborât doi urși, Stroe trei capre 
negre, iar Dan Buzdugan i-a uimit pe toţi în lupta cu lupii. In 
taină, îndată ce au pogorât la Drăgășani, Stroe și State Boldur, 
în numele măriei-sale, aprind lumânări pe mormântul hangiţei 
Voica. Și pentru că vinul, scos la lumină după o duzină de ani de 
întuneric, și-a arătat uriașa-i putere, toţi s-au îmbătat și-au căzut 
de pe scaune, ca butucii. Dar după câteva ceasuri de somn, se 
trezesc și iau petrecerea de la început. Ci, de data asta beau 
mai pe-ndelete, povestesc, cântă, spun glume, fac haz, așa că 
pot sta între bărbaţi și jupânesele, și chiar doamna Stanca, ales 
că-i place să știe că și în lupta cu pocalul măria-sa-i tot de 
neîntrecut ca și-n bătălia cu spada. Ci iată că, spre seară, în 
strai de păstoriţă se ivește și Velica-doamna. Vodă îl bănuia pe 
Stroe c-ar fi poftit-o; Stroe pe Sima; iar doamna Stanca pe toţi 


trei, și se-ntunecă văzându-i cum îi închină pocale cu vin, iar ea 
descântă cu stihurile unui stihuitor de la Persida. 

— „Prieten mi-i cel ce-mi închină un pocal de vin! Când voi 
muri, scăldaţi-mi trupul în must și-n sicriu puneţi-mi un ciorchine 
de struguri cu boabe rubinii...” Bea și cântă, ca o lăutăreasă: ... 
„Jalea te-nvaţă a cânta și bucuria a lucra... Cine-a făcut 
privighetorile meargă-n rai cu florile...” De la Câineni încoace, 
călătorind eu cu o căruţă cu cașuri mari cât roata, ne-au însoţit, 
o vreme, un stol de porumbei. Ba, o porumbiţă albă s-a așezat 
pe carul nostru și-a ciupit din caș. Am lăsat-o, că hulubiţa-i 
semnul păcii. 

— Al păcii? De ce? întreabă Preda Buzescu. 

— Cică, în vremea de demult, la grecii cei vechi, dumnezeul 
războiului, Ares numit, s-a îndrăgostit de Afrodita, zeița 
dragostei. Și-a lăsat armura și coiful afară și-a petrecut în palat, 
îndelungă vreme, în dulce și neostoită desfătare de dragoste. O 
porumbiţă albă, văzând coiful lui Ares, gol, și-a făcut cuib în el 
și-a scos doi hulubi tineri. In vremea asta, oamenii nu s-au mai 
războit. De atunci, porumbiţa albă-i semnul păcii. 

— Eu iubesc cucul, râde doamna Stanca, vrând parcă să afle 
tâlcul acestei povestiri, că n-a spus-o ea, Velica, așa, de florile 
mărului. 

— Cucule, pasăre sfântă, mergi în pădure și cântă, murmură 
Velica-doamna. 

Doamna Stanca își îmbină sprâncenile, întrebându-se în sine: 
„De ce pe toţi îi minunează, iar eu ameţesc în faţa ei? Aga Leca, 
numai tu va să mă izbăvești de... cortegiana asta”... 


* 

Tocmai când episcopul Naprágy sfârşea pregătirile pentru 
primirea arhiducelui Maximilian, cei trei călători fugiți din 
Oppeln intrau în Cluj. Și chiar în seara aceea, unul a galopat 
până la Alba lulia, la Ștefan Bocskai: 

— Craiul Sigismund s-a întors! 

— Aşa repede? 

Peste două ore, casa generalului Gáspár Kornis, omul 
comisarilor și comandantul oștirii, era înconjurată de mercenarii 
lui Bocskai. Trezit din somn, Kornis înţelege că-i în mâna 
complotiștilor și nu se împotrivește. O ceată din călăreții lui 
Bocskai o întorc pe Maria Cristina îndărăt. 


— lar lângă acel neputincios? se zbate, furioasă. De ce mă 
batjocoriţi, maghiarilor? Lăsaţi-mă să mă duc la mama. 


* 


Supărat de cele ce se petreceau în Transilvania, Mihai-vodă își 
îndreaptă oastea spre Dunăre: 

— Să pecetluim pacea mai apăsat. 

Boierii nu zic nu. Toți căpitanii se bucură, dar mai ales lefegiii. 
Cocea, Lassota, lon Tamaş cu secuii lui, Walawski, Kulinski și 
Sadurski cu leşii lor. Preda Buzescu gândește la o neguţătorie cu 
lani, la Ostrovul Carpathos, tot împreună cu Țicalidi, să mai 
aducă aur în ţară. 

— Căpitanul Farcaș ne-a vestit că Hafiz-pașa a adus mare 
oaste și la Nicopole. 

— Vodă are dreptate: numai lovind ne apărăm. 

— Deci, Stroe, război, mârâie Radu. Dar mă tem. 

— Frate, ai băut din ulcica descântată a doamnei Stanca, de 
te-ai molipsit de spaimă? Ori te-ai moleșit? 

— Nu m-am moleșit, dar nu văd unde-o să ajungem. 

— Să-l urmăm pe vodă și-o să ajungem la loc bun. 


x 

În Cluj, magnații fac lui Sigismund o primire măreaţă. 
Maximilian fuge din Tokay la Cașovia, strigând: 

— Un mincinos desfrânat nu mă lasă să-mi ocup tronul 
moștenit după legea noastră: „Tu, felix Austria, nube”... 

Dintre toţi, Bocskai arată vesel: nepotul urcă iar pe tron; de 
asemeni contele Turri se laudă că va fi cancelar. Despre Maria 
Cristina știe doar Emeric Sixai că el, Sigismund, a silit-o, cu 
sabia, să jure că stinge divorţul și că pruncul din pântece este 
rodul soțului legiuit: „Dacă ești alături de mine, cu prunc în 
pântece, împăratul nu mă mai poate alunga: am moștenitor”... 
Și a doua zi, în biserica Arianilor, Sigismund Bâthory jură că va 
domni pentru binele și liniștea tuturor. 

— Azi, sărbătoarea Tăierii capului Sf. lon Botezătorul, se 
împlinesc patru ani de când fost-au pedepsiţi cei patrusprezece 
uneltitori împotriva principelui, amintește, amenințător, Ștefan 
Bocskai. 


State Boldur o lasă pe Ilinca în sama Simei: 

— Mă trimite măria-sa la Târnovo, împreună cu jupân Stroe. 
De va naște până mă-ntorc, fie-i nașă, rogu-te, cinstită 
stolniceasă. 

— Drum bun, State Boldur! 

S-au întors după șapte zile: Stroe s-a dus de-a dreptul la 
curte; State, la casa Buzeștilor. Aici își află, în leagăn, fecioraș 
de trei ocale. 

— Eşti mulțămit, moldovene? surâde Ilinca. 

— Mulţămit și bucuros, Ilinca; foarte! 

— Dar solia? 

— Bună. Mitropolitul Rally a zis: „Să nu credeţi nimic din 
făgăduielile frumoase ale otomanilor, oricât de mari. Nici voi, 
nici transilvănenii. Ci credeţi că aici toți creștinii sânt aplecați 
spre măria-sa și vor fi până la judecata din urmă.” Așa a scris și 
măriei-sale. Am văzut că adună arme și provizii, că sfătuiește 
oamenii să se gătească de luptă, zicând: „Să fim gata a pedepsi 
batjocoritorii”. 

— Ce brașoave vă toarnă ist... cap de bour? zâmbește Stroe 
intrând, atârnându-și cușma în cuierul din coarne de cerb și 
sărutându-și soția, cu abia stăpânită patimă. 

— Cinstite stolnice, nu mai sânt întru totul cap de bour, că m- 
aţi corcit c-o... vulturoaică de-a'neavoastră. Și, uite, ce moldo- 
muntean, adică ce mai român mi-a născut! 

Râd și cinstesc ulcele cu vin de la Drăgășani, așa cum se 
cuvine la un izvod de cumetrie. 

— Sima, ai oaspeţi: vine doamna Stanca. 

— Minune! Ilinca, tu ai săvârșit-o. De mult nu mi-a mai trecut 
pragul. 


În închisoare, Ștefan losica are vreme și prilej a cugeta la 
toată deșertăciunea vieții. Și nu află mângâiere decât că însuși a 
stârnit multă vrajbă în juru-i și că prietenia-i o minciună. De zece 
zile, de când Sigismund a revenit în ţară, numărul celor care se 
silesc să-l dovedească vinovat a sporit cu unul. Dar cu 
deosebirea că harnic la asta este căpitanul cetăţii Satu Mare: se 
teme ca nu cumva Maria Cristina să se plângă craiului că i-a luat 
o mie de galbeni și nu l-a scos pe losica din închisoare. Velica îl 
jăluie-n gând: „Cel căruia i se zicea «craiul neîncoronat al 
Transilvaniei» a ajuns mult mai rău ca la începutul vieţii: sărac, 


singur, urgisit, urât de toţi. Când era puternic roiau lingușitorii în 
juru-i, ca muștele în preajma putinii cu miere. Dar azi toți sânt 
surzi la vaietele lui. A trădat și este trădat. Rudolf îl crede 
vinovat de moartea lui Aron-vodă: și este. Bâthoreștii îl 
învinuiesc de moartea lui Baltazar; și este. Magnaţii nu-l iartă 
că-i român și că a ajuns puternic nu prin sânge și moștenire, ci 
prin muncă, istețime, viclenie, prin însușirile-i bune și rele. 
Femeile, câte s-au bucurat de bărbăţia lui, suspină în taină de 
mila-i. Velica n-a aflat că și arhiducele Maximilian, retras la 
Cașovia, cere ca losica să fie ucis, în grabă, ca să nu-l ajute pe 
Sigismund în preluarea puterii. Bocskai însuși, văzând cum se 
roagă Barbara Fuzi în faţa craiului, pentru viaţa soțului ei, 
trimite ștafetă la Satu Mare să grăbească moartea 
întemnițatului. lar către prinţ: 

— Ţi-a fost piază rea, măria-ta. Să nu-l ierți!... 

— Dator sânt s-o spun, se gudură Ștefan Czâki: comisarii au 
smuls lui losica multe taine despre viața intimă a măriei-tale. 
Te-a hulit cât a putut. Și chiar mai mult. 

— Așa? Ticălosul! Spânzurat! 

La 29 august 1598, în temniţa cetăţii Satu Mare, răsună 
poruncă împărătească: losica să fie ucis. Când vestea ajunge la 
Alba lulia, Bocskai trece repede în odăile lui Sigismund. ll 
găsește vesel, bând cu un ofițer din gardă. Ține să povestească 
despre petrecerile de altădată, cu băutură și cu muieri: 

— Hei, ce bine era când îl aveam prieten pe losica... 

— Tocmai despre el vreau să-ţi vorbesc, i/ustrissime: 
împăratul l-a osândit la... 

— Da?... Păcat. Ce om de viaţă! Uite... am vrut să spun ceva 
despre el și... și am uitat. Ei, lasă, nu fi trist. Era ceva vesel: o... 
o năzbâtie. A, da: să-l înece într-un butoi cu vin. Călău să-i fie o 
muiere goală... Ha-ha! că mult i-au mai plăcut. 

La acel ceas, Ștefan losica, auzind porunca, strigă: 

— Sânt nevinovat! Osândit împotriva legilor ţării! Își sfâșie 
straiele de pe el, făgăduiește, celui ce-l va mântui, toate averile. 
Se jură că renunţă la orice răzbunare. Cu greu căpitanul și 
preotul izbutesc să-i domolească furiile. 

— Supune-te, fiule; așa-i voia Celui de Sus. 

— Minţi, popă! Nu Cel de Sus vrea moartea mea, ci câţiva 
ticăloși de jos, câţiva imbecili pe care i-am ajutat să se 
pricopsească, să domnească, minţind lumea cu vitejiile lor 


închipuite și cu înţelepciunea lor de împrumut!... Mor nevinovat, 
osândit de cel mai netrebnic dintre nebuni. 

O arșiţă așa de mare îl chinuie că parcă i s-a scurtat limba în 
gură. Se așază la măsuţa șchioapă desface sulul de hârtie adus 
de preot, moaie pana în cerneală și începe să scrie diata cea de 
istov: ...„In numele Tatălui și al Fiului și al Sfântului Duh, să fie 
această scriere a mea cea din urmă și testamentul meu. Eu 
losica Ștefan, care trebuie să dispar azi, din porunca maiestății- 
sale împăratul roman, și să mor fără lege, ticluiesc această dietă 
aici, la Satu Mare, în temniță, fiind sănătos la trup și întreg la 
minte. Mai întâi, îmi încredinţez sufletul lui Dumnezeu, înaintea 
căruia mă pregătesc, cu mare smerenie, a mă înfățișa. 
Nădăjduiesc mântuirea sufletului meu, pentru că m-am închinat 
totdeauna după străvechea lege a Sfintei Biserici romane și pier 
în aceeași lege. Rog pe Dumnezeu, izbăvitorul meu, să nu se 
uite la multele mele păcate, ci după marea-i milă, să-mi arate 
azi sfânta sa faţă și să mă ducă în odihna cea senină și veșnică. 
Pe aceia dintre oameni faţă de care am păcătuit, din inimă îi rog 
să mă ierte. Eu iert mai întâi pe milostivul împărat roman al 
cărui vasal sânt și din a cărui voinţă trebuie să mor, fără 
judecată și împotriva drepturilor stării mele de nobil; după 
aceea, pe milostivul meu domn Sigismund Bâthory, care m-a 
osândit pentru slujba mea cinstită împotriva credinţei ce i-am 
purtat-o și împotriva slobozeniei de care se bucură orice nobil, și 
rog pe Dumnezeu să nu-i numere fapta asta printre păcate. lar 
pe tine, Barbara Fuzy, draga mea nevastă legiuită, dacă ţi-am 
greșit cu ceva, și ţi-am greșit mult, iartă-mă; te încredinţez, cu 
cei doi copii ai mei, ocrotirii veșnicului Dumnezeu; te rog nu uita 
numele meu și stima ce ţi-am purtat... 

„„„Am scris azi, 1 septembrie, în temniţă la Satu Mare, numai 
cu câteva ceasuri înainte de moarte. Anno domini 1598. 

Ștefan losica 


Când lasă pana din mână, sufletul i-i liniștit, împăcat cu sine. 
Nu-i mai trebuie nici avere, nici putere, nici glorie. Un gust amar 
de zădărnicie îl copleșește. 

Călăul i-a tăiat capul în fața cetăţii Satu Mare, noaptea; parcă 
anume să nu vadă ce mândru și bărbat era. 


* 


Buzeștilor le pare rău după losica. Radu oftează: 

— Și când te gândești că Sigismund trăiește... 

— Numai nefolosul întâiului potop, mârâie Teleleu într-un 
dinte, împiedică pe Dumnezeu să mai trimită încă unul asupra 
ticălosului pământ. Și ţi-am spus, jupâneasă Sima, că dacă 
dracul s-a făcut pustnic numai după ce a îmbătrânit, Sigismund 
nici nebun nu stă călugăr. 

Sânt triști mai cu samă pentru că mai trece încă un an fără 
nicio dobândă în lupta împotriva neprietenului. 

Dar dacă Buzeștii sânt mâhniţi, voievodul e furios. Poruncește 
lui Petru Grigorovici: 

— Du-te la Alba lulia și spune-i că dacă se-nvoiește la pace cu 
Țarigradul, atunci mă fac eu turc și păgân împotrivă-i!... De 
acolo, du-te la Cașovia, la arhiducele Maximilian, dacă nu l-o fi 
mutat dracul în altă parte. Și spune-i să vină spre Alba lulia că 
eu îi ies în întâmpinare. Cu oastea! 

În aceeași zi poruncește agăi Leca să ia patru mii oaste din 
Craiova și să plece la Lugoj: 

— Zici că stai împotriva pașei din Timișoara; dar, în fapt, îl 
păzești pe crai să nu se lege cu otomanii, împotrivă-ne. 

Dar Sigismund îl sechestrează pe Grigorovici și trimite la 
Târgoviște pe Bodoni, cu vorbe aspre, de ocară: 

— Spune stăpânului tău, se răstește vodă, că oprirea soliei 
poate fi pricină de război. 

Auzind asemenea ameninţare, craiul se sperie, îl lasă slobod 
pe Grigorovici, dar îl ameninţă în fel și chip: 

— Zici că te duci la poloni, după mercenari. Da? Te-ntreb: de 
ce-i trebuiesc domnului tău mercenari? 

— Să participe la năvala cea mare a tuturor creștinilor, 
împotriva păgânilor. 

— Da? Frumos plan! Și-i doresc spor... Dar nu te las slobod 
până nu scrii stăpânului tău, jurând, că te-ai încredinţat că eu, 
craiul Sigismund, îmi pun ţara în slujba creștinătății. 

Neavând încotro, Petru Grigorovici scrie și iscălește; adaugă 
însă însemnare în armenește: „Amintesc măriei-tale că am doi 
ochi. Ci aceste scrise și iscălite sânt numai cu un ochi privite...” 


* 


Din tabăra de la Târgu Jiu, Mihai-vodă trimite ştire prin Radu 
Buzescu, lui Rudolf-împărat: „Dacă Sigismund se leapădă de 


creștini, trec cu oastea peste munţi și-l alung. Am ajutor bun de 
la secui și de la sași.” 

Strecurându-se cu dibăcie prin Transilvania, la 14 septembrie 
1598, Radu Buzescu sosește la Praga. Dar, din pricina 
nemeșimii, nu-l poate vedea pe împărat. De la Carlo Magno află 
câte ajutoare trimise românilor fost-au însușite de nemeși, și 
câte din faptele de arme săvârșite de Mihai, trecute pe sama lui 
Sigismund. Împreună cu Grigorovici îl vizitează pe Maximilian și-i 
spune: 

— Mihai-vodă se teme ca nu cumva măritul împărat să-l ierte 
pe crai. 

— S-a încredinţat și împăratul că are cuget viclean și fire 
nestatornică. Dar ce să facă? 

— Zic să slăbiţi asediul Budei și să lovim puternic Oradea, 
Timișoara și Belgradul. Dacă le cucerim pe acestea, Buda cade 
de la sine. Noi atacăm Vidinul, Lugojul, Timișoara și ne alăturăm 
domniilor voastre la Belgrad. Patru mii de oșteni de-ai noștri se 
află de pe acum în Banat, la românii de acolo. Dacă pornim 
acum, bărbătește, peste Dunăre, ușor eliberăm Ungaria, spre 
folosul  magnaţilor. Și dacă ţinem Belgradul și Balcanii, 
Adrianopolul nu-i departe, cinstite arhiduce. lar nemeșii sânt 
niște proști dacă nu înțeleg asta. 

Maximilian privește la acest boier valah, în strai modest, dar 
frumos croit, cu vorbă plină de miere, îndrăzneț, înflăcărat, și-i 
dă dreptate; făgăduiește să-l convingă pe Rudolf a porni chiar în 
toamna asta asupra Belgradului. Radu Buzescu e fericit. Petru 
Grigorovici însă cârtește: 

— Bunăvoinţă are; păcat că-i lipsește vlaga. 


* 


Mai mult ca oricare dintre boieri, Mihai-vodă ştie ce primejdii 
se ridică asupra țării. Parcă se-ndușmănesc zările și prind să-l 
înăbușe. De aceea Stroe Buzescu, tălmaci al gândurilor măriei- 
sale, chiar nemărturisite, vorbește în sfatul din casa banului 
Mihalcea: 

— Oastea trândăvește și mănâncă leafa de pomană, iar 
cetăţile de peste Dunăre gem de ieniceri și de spahii. 

— Și de bogății, clipește Preda din ochiul stâng. 

— Cu un mic ajutor și fără un smintit în spate, ușor am ajunge 
la Adrianopol, stăruie Stroe. 


După încă un îndelung sfat, Mihai-vodă hotărăște: 

— Așez tabăra la Caracal. Un trup de oaste, sub povata lui 
Radu Buzescu, merge la Dunăre, în faţa Silistrei. Altul, cu Udrea 
Băleanu, în dreptul Nicopolului, pândește mișcările potrivnicului 
și, în mare taină, strânge șeici pentru pod. Al treilea trup de 
oaste și cel mai de seamă, cu Preda și Stroe Buzescu, îl ţin lângă 
mine. Baba Novac cu haiducii lui și cu cetele lui Farcaș pleacă 
întru zădărârea otomanilor și răzvrătirea creștinilor dinspre 
Vidin: să fie gata a nimici orice ienicer venit dinspre Belgrad. Și 
dacă socotim că aga Leca se află în Banat, controlăm Dunărea 
de la Brăila la Belgrad. 


* 


Dar, în același timp și numai cu știrea banului Mihalcea, vodă 
trimite pe Orăș și pe Dragoș la Țarigrad, să ducă marelui vizir 
cuvânt de pace și ruga să mai amâne cu o lună haraciul. 

Imbrăcaţi în strae de postav din Flandra, roș și verde, cu 
sarad auriu, cu pene de cocor la cușme, pe cai roibi, focoși, cu 
săbii drepte, legate la brâu de mănunchiul în chip de cruce, 
căpitanii români ajung la Țarigrad în patru zile. Din balcoane, din 
praguri de dughene, îi privesc turcii cu frunţile încrețite, obosiţi, 
bătrânicioși, or muierile ochioase cu feregele și șalvari creți care 
ascund șolduri rotunde. Trag la hanul cel mare din Pera, cer 
tălmaci buni, deși amândoi o rup pe turcește. Se odihnesc o zi, 
apoi se înfățișează marelui vizir. Din vorbă și din priviri înţeleg 
că teama de Mihai-vodă a rămas tot nedomolită în inima 
otomanilor celor mari. Petru Orăș prinde cuvânt și cere 
amânarea tributului până în decembrie. 

— Stăpânul meu oferă pacea, n-o cerșește. Făgăduiește să-l 
scoată pe Sigismund din Transilvania și să aducă această țară la 
starea de pe vremea lui lon Zapolya. Pentru aceasta are nevoie 
de 20.000 oaste. 

După ce chibzuiește trei zile, marele vizir cheamă solii: 

— Prealuminatul padișah primește pacea și trimite, oricând, 
pe Hafiz Ahmed Eunucul cu 18.000 oaste și 30 tunuri. 

Solii se bucură foarte de asemenea izbândă. Se abat pe la 
dugheana lui Manea Hagigadur. Sfătuiesc îndelung cu Araxi și 
gustă baclavale îndulcite cu miere românească. Orăș nu se mai 
satură de frumusețea armencei. Ci mult se întristează când 
Manea îi înștiințează că vizirul va să-i zălogească până când 


Hafiz-pașa se va întâlni cu Mihai-vodă, ca să meargă împreună 
asupra craiului Transilvaniei. 

— Adevărat? 

— Din păcate. Și dacă vine, vrea să-l facă domn pe feciorul 
Turcitului. 

— Deci trebuie să plecăm? 

— Repede: în noaptea asta. 

— Jupân Manea, cutează Petru Orăș, pripit, și încurcat, te rog 
să mi-o dai pe Araxi... soţie iubită. 

Baclavagiul tresare, apoi surâde: 

— Ei, voinicule, Araxi nu-i o tavă cu baclavale s-o târguiești cu 
mine. 

— Ce zici, Araxi? 

— Zic să te grăbești a pleca, îmbină fata sprâncenele-i ca 
pana lăstunului. Grăim altădată, pe-ndelete, la voi acasă. 

— Deci, să nădăjduiesc? 

— Eşti om bun, tare-tare bun... la și scrisoarea asta către 
Stroe. 

În adevăr, marele vizir l-a și trimis pe Hafiz-pașa la Dunăre, cu 
mulți ieniceri și spahii și, cu îndrăzneală, să pună tabără cât mai 
aproape de tabăra lui Mihai-vodă. Un călăuz îl ascunde pe Radu 
Mihnea la Silistra. Toate astea fac pe câteva pașale și mulţi 
neguțători, între care și Țicalidi, să-și frece pălmile, bucuroși de 
câștig bun. 

Știrile aduse de Petru Orăș, îmbinate cu cele culese de la 
Țicalidi și cu cele citite de Stroe din scrisoarea de la Araxi, îl face 
pe măria-sa să zâmbească amar: 

— Vasăzică așa scrie armeanca: ...„nu pace, nici ajutor, ci 
mazilire pregătește marele vizir”... Și, dintr-o dată, fulgeră o 
poruncă: Udrea Băleanu, cu o mie de moldoveni și o mie de 
cazaci, treci poimâine noapte Dunărea. Așezi tabăra în fața lui 
Hafiz-pașa, la două ceasuri depărtare. La viclenie, cu viclenie 
răspundem! Radu Buzescu îl urmezi. 

— Rog, măria-ta, trimite-l și pe Stroe, stăruie Preda Buzescu. 
Că pregătim o treabă anume pentru spada lui. 

— Dacă puteţi să-l smulgeţi de lângă Sima, zâmbește vodă, 
luaţi-l! Ci să faceți ispravă de pomină. Că, uite, Teodosie-logofăt 
stă cu pana în călimară, gata de povestit. 

— Gheaţa-i podul nostru, se bucură State Boldur, dar dacă 
avem pod de luntre la Turnu, îl folosim. 


Aflând că Ahmet, pașa Silistrei, vine spre dânsul cu oaste 
multă, Udrea lasă în locu-i pe Radu Buzescu, iar el pornește să-l 
întâmpine. Își adăpostește cetele în lunca Dunării aproape de 
Turtucaia. Pașa Silistrei tabără noaptea pe malul apei, face 
focuri multe și rugăciuni către Alah, să poată trece, fără 
primejdii pe pământ valah. 

— Rugaţi-vă voi, că nu se știe de mai apucaţi zorii, mormăie 
Orăș, șoptind cetelor porunca de a lovi vrăjmașul la miezul 
nopţii, dinspre Dunăre, în vreme ce cazacii lui Cocea se 
strecoară pe-o vâlcea de la miazăzi, să lovească din spate. 

Stau treji românii, cu ochii la stele, până aud glas de corn. 
lzbesc tabăra agarienilor din două părţi, cu ameţitoare 
repeziciune. Mulţi otomani se îneacă în Dunăre ori, fugăriţi, se 
seamănă pe drumul spre Târnovo. Dar Dărămuș, Andrei Boer și 
Tudor Maldăr păzesc ca niciunul să nu ajungă la Hafiz-pașa. 

Sosind la tabăra lui Radu Buzescu, însoţit de Condur, de 
Rîcman și de Buzdugan, Stroe știricește: 

— Udrea l-a strivit, frate, pe pașa Silistrei. 

— Bine! se bucură Preda. Atunci, Dimo, grece, hai la Hafiz- 
pașa. Pune-ţi faţa cea blândă și ticluește vorbe mieroase, de 
pace. Eu mă îmbrac ca sluga ta. Și, așa cum te-a învăţat banul 
Mihalcea, ţine-l de vorbă până la coborârea nopţii, când vine, 
dinspre răsărit, Maldăr cu măciucașii lui. 

Neștiind nimica despre păţania lui Ahmet, Hafiz-pașa îl 
primește bine pe Dimo și pe slujitorii lui. Străjile cele dinainte 
văd asta și se bucură. 

— Eu, nevrednicul, se umilește Dimo în faţa pașei, am adus 
doar patruzeci de care cu daruri. Mâine, pe la prânz, vine și 
voievodul, să se închine și să ceară de trei ori iertare: Aman, 
aman, aman... 

— Unde sânt carele? s-arată pașa nerăbdător. 

— Colo, pe câmp înșirate-n chip de arc. Harabale încărcate, 
grele, acoperite cu pânză verde, să nu vadă prostimea ce 
bogate daruri trimitem Înaltei Porţi. 

Privește Hafiz-pașa din ușa cortului, se bucură foarte, în 
sinea-i, ce ușor își împlinește datoria faţă de padişah și-i pare 
rău că a scris la Țarigrad cu neîncredere în valah. Işi ticluiește 
chiar, în minte, pitac grabnic întru lămurirea marelui vizir că s-a 
lăsat păcălit de niște iscoade mincinoase. lar slujitorul lui Dimo 
urmează: 


— Mihai-vodă bucuros se împacă și prieteșug mare leagă cu 
împărăţia, numai să fie tratat cu cinste, ca un domnitor 
neatârnat. 

— Așa va fi... dacă slăvitul padișah va binevoi. 

— O, mărite pașă, făgăduiala asta umple inima noastră de 
mari nădejdi. Ci domnul meu fierbinte te roagă să-i faci mijlocire 
pe lângă marele vizir și luminatul sultan. 

— Și eu ce câștig am din asta? 

— Douăzeci de pungi, se repede sluga cu făgăduiala. 

In tabăra otomană se răspândește zvon de pace. lenicerii 
prind a chiui, după obiceiul lor când află o veste bună și aruncă 
sulițele în sus, fericiţi. S-au temut grozav că nu vor putea fi 
slobozi la Sfântul Dumitru: valahul prea adesea i-a încurcat în 
războaie grele, de iarnă. 

Ca să nu lase pe turci să se apropie de carele cu daruri, sluga 
lui Dimo povestește cu tâlc și cu haz: 

— Cum știți, l-a chemat lehova pe Moise, sus pe muntele Sinai 
și i-a dat tablele legii. Ce-a făcut Mahomed profetul lui Alah? A 
luat două suluri de pergament, de aceeași măsură, și-a plecat în 
pustie, însoţit de vărul său Ali, să scrie Coranul. Cum știa că 
Alah n-o să-i dea și lui niște table ale legii, cum se zice că a dat 
lehova lui Moise, cată o fântână adâncă, adâncă de cincizeci de 
stânjeni, dar părăsită, și, într-o noapte, îl pogoară pe Ali cu 
Cartea legilor sub braţ, cu trei pâini și cu un ulcior cu apă. In 
zori, dă sfoară în ţară că i s-a arătat un înger și i-a poruncit să 
meargă la fântâna părăsită de la marginea pustiei, unde Alah va 
să-i dăruiască legi scrise. „Rugaţi-vă pentru asta”, a zis profetul, 
plecând spre fântână. Arabii s-au rugat fierbinte, sărutând 
nisipul. După trei zile și trei nopţi de rugă, Mahomed a tras 
pergamentul afară din fântână. Minune! Întreg era scris cu slovă 
arăbească. Și, iaca așa s-a izvodit Coranul, evanghelia voastră, a 
ismailitenilor... 

Povestirea și sfatul a durat până când seara a înceţoșat valea 
Dunării și văile spre miazăzi. Doar zidurile cetății Nicopolului mai 
lucesc câteva minute, până când păcla nopţii, rotindu-se în jurul 
turnurilor, se caţără sus, pe ziduri, ca un caier de lână brumărie, 
suflată din nările unui balaur subpământean, și topesc totul în 
întuneric. 

— Hai să primim darurile. 

— Amână, slăvite, pe mâine: prea-i întuneric și ceaţă, 


povățuiește slujitorul lui Dimo. 

— Nu. Dacă află spahii, nesupuși cum sânt, le pradă pe toate. 

— Sânt patruzeci și opt de oare, mărite pașă, toate bine 
încărcate cu lucruri de preț, stăruie Dimo. Greu ne-a fost să le 
aducem până aici. 

— Dar de ce-aţi luat atâţia slujitori cu voi? întreabă ceaușul, 
bănuitor, amintindu-și că a văzut în jurul fiecărei harabale câte 
doisprezece oșteni bine armati. 

— Ne-am temut: dacă ne ies în cale niscai cete de haiduci ori 
românii cei mânioși că le golim ţara! 

— La toate gândiţi voi, ghiaurii, când vreţi a fi cumsecade. 

— Totul întru slava înaltului padișah: și bogăţie și glorie, pașă! 

— Să mergem, deci. 

— Slăvite pașă, mârâie ceaușul cel prepuielnic, să amânăm 
până mâine. N-avem destule făclii și... 

— O bună parte din giuvaericale sânt anume pentru măria-ta, 
îl aţâță Dimo, turnându-și miere în glas. 

— Sânt aurării de la neguţătorii sași din Transilvania, urmează 
sluga. De doi ani, șteampuri ascunse în munți macină piatră ca 
să aleagă aur pentru luminatul sultan. Adus-a Mihai-vodă și doi 
meșteri giuvaergii de la Amsterdam și doi de la Veneţia, să 
lucreze aurul și să șlefuiască pietre scumpe, unele venite tocmai 
din ţara chitailor, pe drumul tătăresc. 

— Mult mă ispitești, ghiaure!... 

— Ci și eu te-aș sfătui să amâni pe mâine dimineaţă, 
povăţuiește anume Dimo, când vei putea strânge toată armia, 
să vadă cât de darnic este Mihai-vodă și ce mult dorește pacea 
cu împărăţia. De altfel, mâine, duminică 10 septembrie, însuși 
măria-sa vine să se închine cu aceste daruri. 

— Vreau să văd, acum, ce-ați adus! se răstește pașa, sătul de 
atâta pălăvrăgeală, și înfiorat la gândul c-ar trebui să se 
întâlnească, aici, cu acest ghiaur cu faimă atât de proastă. 

Dimo și slujitorul său înţeleg că nu mai au cuvânt să-l întârzie 
pe Hafiz-pașa. Se gândesc, totuși, cu teamă, că Radu Buzescu 
are doar cinci sute de oșteni, iar turcii sânt optsprezece mii. Dar 
până s-a rânduit tabăra, s-a înnoptat bine. Păcla s-a îngroșat și 
s-a cernit. Auzind că tabăra otomană se apropie din trei părţi, 
Radu Buzescu înghesuie harabalele una într-alta pe marginea 
unui tepșan. Apoi o poruncă scurtă pornește din ureche în 
ureche. Când Hafiz-pașa se apropie de carele cu daruri, un 


spahiu cu calul în spume îi taie drumul: 

— Ghiaurii au nimicit armia pașei din Silistra, as-noapte! 

Hafiz-pașa clipește des, își scutură fesul, se miră, prostit. 
Întreabă: 

— Care pașă? Care ghiauri? 

— Valahii! 

— Păi... valahii nu sânt aici, ticăloase? Nu-i vezi?... Cu daruri. 
Legaţi la butuc pe-acest nebun! răcnește tare, ca să-și alunge 
spaima din oase, și pornește înainte printre șiragurile de torţe 
cu mireasmă de rășină. Dar, deodată, în vale, se stârnesc 
ciudate tropote. Și un semn din bucium brăzdează pâcla și 
întunericul. Dinspre miazăzi, iscată ca din pământ, se apropie 
larmă de luptă tot mai vârtejită. Otomanii se feresc, miraţi, de 
tepșanul unde-i poruncită adunarea. Pânzele se dau la o parte 
de pe căruţe și dezvelesc tunuri și archebuze, pe care românii le 
aprind și, cu huiet mare, ghiulelele rup pârtii printre ieniceri și 
spahii. De la miazăzi dau iurăș sute de călăreţi români. Preda se 
alătură lui Stroe Buzescu și se bat ca la Călugăreni și Vidin. 

— Pe Dimo l-am trimis lângă tunuri, râde Preda. 

— l-ai fost... slugă credincioasă. 

Tabăra otomană fierbe, năucă. Toţi își pierd capul: cată doar 
să fugă, să se ascundă. Doar doi agi au putere și răgaz să 
strângă o ceată și s-o orânduiască pentru luptă. Ostașii români 
se strecoară printre corturi, taie în dreapta și-n stânga, 
înţărcuiesc câte un loc și prind pe toţi cei zăpăciţi de 
neprevăzutul atacului. Hafiz-pașa se ascunde într-un cort, 
schimbă-n grabă îmbrăcămintea cu un slujitor și galopează spre 
răsărit: n-are altă scăpare. Noaptea trece în luptă. La ivirea 
zorilor, tabăra otomană se înfățișa ca un morman de corturi 
răvășite, de căruțe răsturnate, de arme părăsite, de tunuri 
nedesfăcute din acoperământul lor, de cămile, cai și catări 
speriați, alergând printre leșurile celor pieriți într-o zăludă și 
deznădăjduită bătălie. Hafiz-pașa, pe-un armăsar neîntrecut în 
galop, gonea nebunește spre Târnovo. Și pentru că i se părea 
că-l ajung ghiaurii din urmă lovea calul cu latul hangerului și-și 
înfigea dinţii în coama lui. 

Cetașii Buzeștilor încarcă în harabale tot ce-i de încărcat și fac 
numărătoarea prinșilor: peste opt mii. 

— Treceţi totul, și repede, peste Dunăre! poruncește Radu 
Buzescu. 


Odată cu răsăritul, sosește și Mihai-vodă, însoţit de straja lui 
State Boldur. Strunindu-și armăsarul, ascultă spusa lui Radu 
Buzescu despre bătălie și urmările ei. 

— Asta-i cea mai de samă năzbâtie a voastră, Buzeștilor! 

— Ne trebuie funii multe pentru ist nămol de prizonieri. 

— Rău îmi pare că ne-a scăpat pașa, suspină Stroe Buzescu. 
L-am fi trimis împăratului Rudolf: să vadă că nu trândăvim, ci 
trudim, singuri, pentru tihna creștinătății. 

— Jupân stolnice, vestește Condur, găsit-am straiele pașei în 
cort. Scumpe, vai! numai mătase și aur. 

— Nu cumva l-aţi omorât? 

— Nu, căpitane; le-am găsit goale de trup. Și-apoi, de când 
mă bat cu potrivnicul, aflai că-i mai de preţ mistrețul viu decât 
șoriciul lui. 

— Da; mort se-mpute, iar șoriciul e bun doar de opinci. 

— lertată să-mi fie îndrăzneala, râde Maldăr, ci, dacă tot 
sântem puși pe pozne, voi să urzesc și eu una. 

— Ce vrei să faci? 

— Lasă-mi mie straiele, stolnice, și-i vedea. Pe urmă le dăm 
lui Pantelimon, să facă din ele rochie Fatmei, să-și mai 
amintească de vremea când ismailiteană era. 

Peste un ceas, când voievodul și boierii, așezați jos pe iarbă, 
chibzuiau cum să bată Nicopolul, s-aude mare zarvă. Toţi sar în 
picioare și trag spadele. Dar înţeleg, de grabă, și domnul și 
sfetnicii, că oștenii râd, cu hohote, de un mic alai în frunte cu 
Dandu Dărădan, mare și gras, cocoțat pe cocoașa unei cămile, 
trăgând de funie un măgar pe care sta călare, de-a-ndăratelea, 
o babă îmbrăcată în straiele pașei, ţinându-se speriată cu 
amândouă mâinile, de coada dobitocului și strigând în subțire 
veliglas: 

— Eu sânt Hafiz-pașa, viteazul-bârlobreazul!... 

— Nu ești pașă, ești o babă! 

— Da?... Oricum, sânt mai ceva ca un pașă eunuc: eu am 
cunoscut sfânta împreunare cu un bărbat, pe când el, eunucul, 
bucuria asta nu l-a învrednicit niciodată. 

Urma un pâlc de turci despuiați; oștenii îi huiduiesc, îi scuipă, 
îi suduie și-i înțeapă cu sulițele. Dandu Dărădan e fericit: se 
crede mai ceva ca Alexandru Machedon. Vodă râde cu mare 
plăcere de pozna lui Maldăr: 

— Bătrânei să-i daţi o casă și un ogor, pe una din moșiile 


mele. lar lui Dărădan, daţi-i cămila. 

A doua zi, luni 11 septembrie, oastea română lovește 
Nicopolul, îl pradă și-l arde în întregime. Dar cetatea rezistă: 
otomanii dreg noaptea ce strică românii ziua. Tunurile bat până 
sfârșesc pulberea și bombele. 

— N-o putem cuceri, se resemnează voievodul. Stroe, ia-l pe 
Maldăr și daţi-vă-n pradă până la Balcani. Orăș, și Dragoș, vă 
strecuraţi iscoade la Țarigrad. Căutatţi-l pe banul lani. 


* 


În estimp, doamna Stanca, însoțită de Domnița Florica și de 
Nicolae Pătrașcu, urcă Dealu și poruncește călugărilor slujbă de 
trei zile, pentru sănătatea măriei-sale și pace în ţară. Gândește 
să meargă și la Cozia, dar stă în cumpănă: maica Teofana 
socoate că tot ce face vodă, bine face, ca dintr-o poruncă 
sfântă... „La fel îl îndeamnă și acea piază rea din Alba lulia. Mi 
se spune că vine pe la Cozia și pe la Căluiu, îmbrăcată 
țărănește, și se întâlnește cu... Doamne, nu-l pedepsi pentru 
preacurvie...” 


* 


Deși aveau poruncă să nu zăbovească prea mult în Țarigrad, 
Orăș și Dragoș Mârza se împrietenesc cu niște greci bogaţi și se 
dedau la privitul frumuseţilor firii, la iscoditul știrilor și chiar la 
bancheturi. Araxi, armeanca lipicios de cumsecade, îi roagă 
mereu: 

— Umblaţi cu băgare de samă. Pentru români, Țarigradul e-o 
capcană vicleană. 

— Pentru ochii tăi, Araxi, îndur și munca la galere. 

— Dacă vorba asta, căpitane Orăș, frumoasă și atingătoare de 
suflet, nu se sprijină pe-un dram de înțelepciune, rămâne vorbă 
goala. Un ienicer, scăpat din tabăra lui Hafiz-pașa, vorbește 
despre lucruri înspăimântătoare săvârșite de voi. Fiţi înţelepţi și 
fugiți înainte de a vă amirosi urma. 

Dar a patra zi, Dragoș se înfundă într-o crâșmă, se beţivește 
foarte și face oarecare sfadă cu niște marinari. Orăș îi sare într- 
ajutor, se împacă, și pornesc cântece și beţie, împreună. Numai 
că la miezul nopţii, un cârd de ieniceri înconjurară acea crâșmă 
și jefuiră clienţii. Deși bine ameţiţi de băutură, Orăș și Dragoș își 
fac drum cu spada, încalecă și fug pe malul mării, spre miazăzi. 


Galopând, Orăș se trezește din beţie, dar când se uită înapoi, 
nu-l mai vede pe Dragoș. Se-ntoarce, ocolind, și-i află doar 
cușma, călcată-n copite. Umblă toată ziua, și călare și cu roibul 
de căpăstru, prin tot Istanbulul: soţul, nicăieri. În amurg, își 
leagă roibul de stănoaga din faţa baclavageriei lui Hagigadur, îi 
dă ceva nutreţ și intră: 

— Petre, trăiești?! i se aruncă Araxi de gât, sărutându-l cu 
buze moi și fierbinţi. Atâta am plâns... Fugi! Primejdie mare! Pe 
Dragoș, se zice că l-au ucis ienicerii și l-au aruncat în Bosfor. Te 
rog, ca pe Dumnezeu, fugi! Pe drumuri dosnice și ocolite, că te 
cată pretutindeni. 

Otrăvit de mustrări de cuget, necutezând să rostească vreun 
cuvânt în faţa fetei, temându-se să nu primejduiască și viața 
Hagigadurilor, Orăș pleacă, șoptind cu buze de pelin: 

— Nu mă socoti, rogu-te, un beţiv nemernic și mișel... 

După cinci zile de goană pe drumuri dosnice, ajunge, foarte 
rușinat, la tabăra românilor, tocmai în ceasul când pornea spre 
Vidin. 

— Frate moldovene, așa ne-a fost jurământul cel mut de la 
Liov? dojenește voievodul, ca să pună frâu mâniei. Pleci cu 
cetele lui Maldăr la Vidin, să-ţi ispășești greșeala; iar de acolo, 
cu Baba Novac, în pradă, spre Balcani. Bei numai la-ntoarcere, 
cu mine! 


* 


Din spusa lui Condur Pantelimon, cam îngăimată, Sima nu 
prea înţelege dacă soțul ei se află în război ori iar la săvârșit 
vreo năzbâtie. 

— S-ar cuveni, cumnată, să-ţi mai cumințești nebunul, 
scâncește Preda. laca, îl momește și pe Radu al meu la pozne. 

— Ce să-i fac? Pot să nu-l încurajez; dar să-l opresc cum? 
întreabă bătând cu palma în perna scoasă la aer proaspăt. 

— Ci de data asta, nu jupân Stroe, ci jupân Preda a urzit șotia, 
cearcă Pantelimon a lămuri. 

— Tot într-o zi ca asta, acum patru ani, m-a lăsat la Stănești, 
să mi se împăinjenească privirile în pânza lacrimilor. Am plâns, 
dar am fost fericită că s-a întors teafăr. 

— Dragi cumnate, surâde Cătălina, nu uitaţi că sântem soțiile 
Buzeştilor cei nebuni de vitejie, cum le zice norodul. 

— li dau eu nebunie și vitejie, când s-o întoarce. Ai să vezi, 


ameninţă Preda, gurguindu-și buzele rumene. 


* 


Dincolo de munţi, bucuroasă că Sigismund-craiul o lasă în 
pace și că poate trimite știri la Târgovişte, Velica-doamna ia 
teorba și îngână psalmul ei de dragoste, către bărbatul de 
departe.:... „Năzuință înaltă îmi ești... Sufletu-mi veșnic te caută 
și te îmbrățișează... Ci dacă în casa ta n-am putut trăi, pe 
mormântul tău doresc a mă stinge ca făclia de vânt”... 


* 


Pașa din Vidin încropește în fugă o armie, să apere cetatea. 
Sosind cel dintâi, Stroe Buzescu vede mulțimea potrivnicilor și 
povățuiește atac fără întârziere: 

— Să-i strivim cu iuțeala izbirii, măria-ta! 

— Călăreţii moldoveni cu Boldur și Orăș, năvală spre apus! 
Cazacii, de la miazăzi! Manta, dinspre lunca Dunării! Buzeștii și 
cu mine ne strecurăm pe văiuga asta... Trâmbiţa! 

Goană nebună, vârtejită. Și-ndată, luptă crâncenă. Încolţiţi din 
toate părţile, otomanii se apără cu bărbăţie și cu desperare. În 
patru locuri rup rândurile lui Manta: îi împrăștie ori îi prind pe 
români și-i mână spre cetate. Preda Buzescu trimite un pâlc într- 
acolo, dar fără izbândă. Şerban-paharnicul cade prins, împreună 
cu Walawski. Vodă nu mai poate răbda și se aruncă în luptă, 
hăulind. Toţi îl urmează, învrăjbiţi, urlând înspăimântător. 
Otomanii îl cunosc și răcnesc furioase, cumplite îndemnuri. Mulţi 
dintre cei mai viteji și mai iscusiți în luptă dau iureș să-l prindă. 
Voievodul și cei din juru-i sânt așa de aprinși de hreamătul luptei 
că par vrăjiţi. Securea și spadele par fulgere: scânteie în văzduh, 
întunecându-se, câte o clipă, în hoit păgân. Din goana calului, 
vodă rătează capul unui beglerbeg mare cât toată zarea. Caii, 
când gonesc nebunește, când cabrează și pocnesc cu copitele în 
capetele otomanilor. In clipa când Mihai-vodă-i înconjurat de-un 
pâlc mare de spahii, Stroe, din stânga, și Petru Orăș, din 
dreapta, sar cu caii peste cinci-șase potrivnici, doboară pe cei 
care înghesuiau pe voievod, ca pe-o pradă sigură. Și, o jumătate 
de ceas, luptă alături, ca în momentele cele mari de la 
Călugăreni ori Giurgiu. Strigă nefiresc de tare, parc-ar urla de 
durere: 

— Înainte!... l-am biruit!... l-am biruit!... 


Numai în cort și numai doctorului și lui State Boldur, vodă le 
arată rana adâncă de la umărul drept. Râde: 
— Noroc că-s stângaci. 


* 


După multă frământare în sine însăși, doamna Stanca o 
poftește la sfat pe Sima-stolniceasa, în iatacul ei. li arată 
rochiile, giuvaericalele, vasele, tipsiile, tăvile de argint lucrate 
de meșteri brașoveni și sibieni. 

— Le-am cumpărat prin Dorothea Hirscher, o săsoaică foarte 
cumsecade și pricepută. 

— O cunosc, măria-ta; i-am neguţat și eu câteva vase de 
argint. 

— Vară Sima, se hotărăște doamna, avem același soi de 
bărbați. Nu-i așa? 

— Măria-sa-i fără pereche de viteaz, de hotărât, de înţelept. 
Stroe... 

— Cum facem să-i mai domolim? Să mai stea și pe-acasă? Să 
mai fie și ai noștri. Te știu femeie iscusită. 

— Mă măgulești, măria-ta. La domnia părintelui măriei-sale, 
Pătrașcu-vodă, am scris: ...„a domnit bine ţara și boierii, fără 
vrăjbi, fără morţi, fără prăzi, precum tuturora le place, pentru 
aceea și Bun l-au numit”... 

— Mda... Mihai își zice fiul marelui și preabunului Pătrașcu 
voievod, ci mi-i teamă că boierii unguri au dreptate când zic că-i 
zămislit din pulberea pământului. 

— Multă mâhnire îți dospește în inimă, doamnă, dacă dai 
dreptate acelor mișei care cu ponoase îl împroașcă. 

— Are ibovnică la Alba lulia, iar tu și Stroe... 

— Doamnă, știe orice femeie că, la război, bărbatul e ca și 
văduv. 

— Atunci... și noi sântem ca și văduve? 

— Nu, doamnă. Deși bărbaţii noștri pot pieri în fiece clipă și cu 
toate că la plecare nu ne pun, la picioare, piedică-lânţug cu 
lacătă, iar cheia în chimirul lor, noi tot cinstite cuvine-se să fim. 

O clipă, trupul doamnei se zgâlțâie într-un hohot de râs; dar 
repede se întunecă la faţă și se răstește furioasă, ridicându-se: 

— Dacă le mai mijlociţi întâlnirile, vă blestem! Doisprezece 
călugări din șase mănăstiri fac rugi pentru asta. De aflu că acea 
femeie îţi mai calcă pragul, pun să-ţi dea foc casei! Că ești vară 


cu mine, dar numai lui îi crezi. 

— Mult îmi pare rău, măria-ta, că te lași orbită de patima 
geloziei. 

— Taci! Și dacă șoptești ceva lui vodă, pățești ca aia din 
Târgșor. Ai înțeles? 

— Cu mâhnire și durere, am înţeles, măria-ta. 

— Ție, ce-ţi pasă? Stroe al tău ţi-i credincios ca un câine! 

— Se poate să fie, se poate să nu fie. N-am spus nimănui: ci, 
când au pornit războiul, acasă la Stănești aprinsei o candelă. Am 
vegheat-o și-o veghez cu mare grijă. Ci în vara asta, când al 
meu soţ călătorea la Alba lulia, un vânt ciudat s-a stârnit în iatac 
și-a stins sâmburele de lumină. 

— E-un semn? 

— Că Stroe al meu, lipsind de mult de-acasă, s-a împerecheat 
c-o muiere. Bănui și cine-i acea muiere. Mă doare, dar nu mă 
simt păgubită cu nimica. 

Doamna Stanca a înţeles că a greșit vorbind Simei despre 
arsurile ce-o macină pe dinlăuntru. Și cum, la un ceas după 
plecarea stolnicesei, s-a ivit, pe neașteptate, aga Leca, se 
bucură și-l poftește în spătăria mică. 

— Am dus știri, la tabără, măriei-sale, despre isprăvile 
săvârșite în Banat, și venii în Târgoviște să-mi văd minunata 
doamnă. 

Stanca îl privește și deși-i urât, cu nasul mare, cu fruntea 
îngustă, buhăit la faţă, i se pare că samănă cu prea frumosul 
Radu  Calomfirescu. Și se trezește căinându-se împotriva 
„Muierii din Alba lulia”. Aga Leca o ascultă cu luare aminte și-i 
dă povatță: 

— Liniștește-te, mărită doamnă; în genunchi te rog... Am eu 
un ticălos, ucigaș fără milă, arnăut, mie foarte de credinţă. Il 
trimit să ia capul acelei femei și să-l aducă măriei-tale, întru 
adeverire și răsplată. 

— În mare, în cea mai desăvârșită taină, nelegiuiţilor și 
spurcaţilor... se bucură și se înspăimântă doamna, de ce aude și 
ce va să facă. 


* 

În ziua întâi a bătăliei de lângă Vidin, românii au ieșit biruitori. 
O parte din otomani se ascund în cetate, iar alţii fug spre 
Cladova și spre Plevna. Pâlcuri de bulgari, trimiși de mitropolitul 


Rally, bine armaţi și dornici de luptă, vin și se așază sub povaţța 
lui Baba Novac. Voievodul e foarte bucuros de asemenea ajutor. 
Bucuria îi sporește când Preda Buzescu îl înștiințează: 

— Am capturat patru galere și cincisprezece bărci mari, 
încărcate cu arme și praf de pușcă. 

— Să batem cetăţile de la Nicopol și Vidin! poruncește vodă. 

Dar îndată după asta sosește olac de la Alba lulia, vestind: 

— Măria-ta, întoarce-te la Târgoviște: viaţa și scaunul ţi-s în 
primejdie. 

— Mai în primejdie ca aici n-are unde-mi fi, râde măria-sa. Nu 
vă speriaţi. La luptă! 

Răpun toate atacurile otomane și, cu ajutorul bulgarilor, încep 
să sape șanț și tunel până sub zidurile cetăţii Vidin. Același lucru 
îl pregătește și Radu Buzescu la Nicopole: Ci, în a patra zi, 
sosește sol, însuși Nicolae Viteaz: 

— Craiul poruncește să curmaţi îndată acest război. 

— Cum? se miră Stroe Buzescu. Tocmai acum când avem 
prilej să eliberăm Dunărea și Balcanii? Să ajungem la 
Adrianopol? Acum când norodul creștin din Balcani s-a răsculat 
și merge cu noi? Acum când otomanii tremură în Țarigrad și nu- 
ndrăznesc a mai trimite armie asupră-ne? Acum când... 

— Craiului Sigismund nu-i place acest război! 

— Nicolae Viteaz, prietene, tu nu te rușinezi a fi solul unui 
nebun? 

— Nu îngădui, Preda Buzescu! Sânt sol: spun ce am poruncă a 
spune. 

— Mai bine ai spune ce simţi, îl dojenește Stroe. Lasă dracului 
tot ce-i place ori nu-i place craiului! Hai să bem o ulcică de vin și 
să ne batem. Să ne batem, Nicolae Viteaz, cu neprietenul, ca la 
Giurgiu. 

În ziua următoare pică și Costa, slujitorul Velicăi. 

— Craiul pregătește oastea să ocupe Târgoviștea. 

— Mișelul!  răcnește voievodul. Umblă cu  șiretlicuri și 
amenințări? 

— Am și scrisoare de taină, măria-ta, se înclină Costa. 

Măria-sa înșfacă scrisoarea, furios și lacom să afle. Velica îi 
scrie că, „în adevăr, craiul face zgomotoase pregătiri în tabără 
la Alba lulia, vestind pe toţi că, în înțelegere cu sultanul, va să 
treacă munţii să te alunge din scaun. Vechea lui pizmă s-a 
prefăcut în ură. Biruinţele tale îl înjosesc și-i vădesc mișelia. Ci 


nu cred că va trece munții. Nu-i în stare. Deși, cum spun 
magnații, doborându-te s-ar pune bine cu padișahul. Judecă și 
măria-ta și hotărăște...” 

— Nicolae Viteaz, spune craiului tău, dacă n-a aflat-o până 
acum, că eu aici apăr și Transilvania și pe mișeii care, de patru 
ani, mă fură și se împodobesc cu faima mea. Spune-i că, în 
Banat, aga Leca așteaptă pe arhiducele Maximilian, să pornim 
un nou iureș spre miazăzi. Gândiţi bine la asta și voi nemeșii și 
vedeți dacă ne mai puteţi sări în spate. 

La plecare, Nicolae Viteaz și-a îmbrățișat prietenii: 

— În cugetul meu vă dau dreptate. Ci nu hotărăsc eu. 

Incă șase zile se bat cu bună dobândă. In a șaptea, sosește alt 
sol mare de la craiul: Luca Baconiai. 

— Saturgi Mahomet-pașa a ocupat Oradea, iar craiul vrea 
pace cu sultanul. 

— Și război cu mine, Luca Baconiai? Cât timp va să-mi mai 
încurce drumul ist neajutorat la minte? 

— Măria-ta, cinstește solia... se-ngălbenește și-și moaie solul 
glasul. Știu: vestea-i foarte supărătoare pentru măria-ta, dar 
acum, noi, magnații, ne temem mai mult de Rudolf și de 
Maximilian decât de sultan. 

— Știu; ci lăsaţi-mă, barem, să mă bat sigur! 

— Și dacă Sigismund s-a înţeles cu Saturgi-Mahomed să cadă 
asupră-ţi, din spate? Dacă din Moldova te atacă leremia 
Moghilă, cu polonii? 

— Afară! strigă voievodul, scos din sărite. 

O vreme se frământă în cort, ca tigrul în cușcă. Țâșnește pe 
ușă, clipește în lumină și zice către Stroe, care căuta să-l 
liniștească pe Luca Baconiai: 

— Nu se află suflet mai îndurerat, mai chinuit ca al meu... 

Cei din jur tac. Stroe gândește: ...„Și războiul mergea așa de 
bine”... Vodă pășește prin tabără, fără gând. State Boldur și 
Stroe Buzescu îl însoțesc, oleacă mai în urmă. Străjile și oștenii 
se înfig, smirnă, pe picioare și înfățișează armele, cu mare 
dibăcie. Tăcerea copleșește. Fălcile tuturor au încremenit de 
durere și mâhnire, cum încremenesc valurile la îngheț. 

— S-o ascut, măria-ta? întreabă sfios Tiţu, fierarul, arătând 
spre barda de la șoldul voievodului. 

Toţi tresar: abia acum bagă samă c-au ajuns la potcovăriile 
taberei. Vodă trage barda din cheutoare și-o întinde, surâzând. 


— Da, ascute-o, faure!... Ascute-o și pune-o și pe Grozava s-o 
descânte din nou, că-mi trebuie! Mult îmi trebuie. 

Prinzând curaj, Stroe grăiește, ca pentru sine: 

— lar n-avem noroc a dovedi lumii ce șubredă-i împărăţia 
agarienilor: scoică goală... 

— Nu-i șubredă, stolnice. Nu! E tare, c-o apără pizma și 
dihonia dintre creștini, mârșăvia și ticăloșia lor. 

— Adevăr grăiești, măria-ta. Creștinii poruncesc spadei 
noastre să se așeze iar în teacă, la cuminte umilinţă. 

— Nu putem săvârși nimic câtă vreme ne înconjoară doar 
netrebnicii... Plecăm spre ţară. Ci, mai întâi ardem și prădăm 
Vidinul. Tu, Stroe, cu Udrea Băleanu, bateți cetatea Cladovei, 
pătrundeţi cât mai adânc spre miazăzi și apus. Nu cruțați niciun 
agarian. Lefegiii să prade toate casele otomane. Cruţaţi-vă, însă, 
oamenii, cu mare grijă. O, să avem nevoie de dânșii. Mare 
nevoie! 

O parte din ostașii lui Mihai-vodă ard casele Vidinului, iar alţii, 
cu banul Manta, cu Tudor Maldăr și Petru Orăş se năpustesc 
spre miazăzi, trec munţii și ajung până la Sofia, așa după cum 
Baba Novac dă năvală până la Niș și crestează pe răboj nu mai 
puţin de șapte sute de otomani răpuși. In calea lui Stroe 
Buzescu ies sangeacii din Cladova, cu toată puterea lor. Ci îi 
izbește cu atâta furie, că-i spulberă într-un ceas. Până vine Baba 
Novac, face dreptate românilor din valea Timocului, alungând 
stăpânii otomani. 

Peste trei săptămâni, întorși la tabăra de lângă Vidin, căpitanii 
își povestesc isprăvile, toate vrednice de multă laudă. Și tuturor 
rău le pare că n-au mers mai departe. 

— Și mie îmi pare rău, aprigii mei. In clipa asta aș vrea să fiu 
căpitan, ca voi, și să-i cer lui vodă: Hai, măria-ta, în iureș nebun, 
până la Țarigrad... Dar nu numai Sigismund, care ne ameninţă 
că ne sare în spate, ci și Maximilian arhiduca, însuși, cere să 
curmăm războiul, repede. 

Până seara, Stroe Buzescu trece Dunărea pe la Rușava, cu 
jumătate din oaste, iar voievodul, cu cealaltă jumătate, pe podul 
de la Nicopol. A mai rămas la miazăzi Baba Novac cu trei mii de 
haiduci și lefegii: s-a stârnit mare vijelie, cu viscol și s-a rupt 
podul. Așteptând domolirea furtunii, mai trag câteva raite spre 
miazăzi. Așa, ca să nu stea-n zăbavă zădarnică. Din tabăra de la 
Caracal, Mihai-vodă poruncește logofătului Teodosie scrisoare 


către arhiducele Maximilian: 

— Să știe că petrecui șase săptămâni în ţara turcului și multă 
pagubă i-am făcut. Că la Nicopol și Vidin am nimicit o armie 
otomană de treisprezece mii. Că m-am bătut cu doi pași și 
doisprezece sangeacbei. Că-i trimit steagurile smulse de la 
Hafiz-pașa Eunucul și pe cele luate de la pașa Silistrei. Că am 
gândit să merg asupra Adrianopolului. Și aș fi mers, dacă în 
Transilvania și în Moldova aș avea prieteni. Scrie, logofete, că, în 
ist an, adus-am iară mari slujbe creștinătății, făcând război 
sultanului de la Marea Neagră până la Belgrad. Că ne-am 
ostenit, zi și noapte, iarnă și vară, ca sultanul să nu trimită nicio 
corabie pe Dunăre spre Belgrad ori Oradea. Scrie-i toate astea și 
roagă-l, da, roagă-l să ne trimită bani pentru lefegii, că pentru 
dânsul și pentru creștinătate lupt. 


x 


După cinci săptămâni de petreceri nesăbuite, craiul 
Sigismund simte gust amar, leșietic. Și iarăși gândește „Țară 
săracă, strâmtă, neînsemnată și ticăloasă, cu totul și cu totul 
nevrednică de înalta și crăiască mea frunte și de trufașa mea 
inimă”. 


x 


Aşa cum are poruncă, Petru Grigorovici povesteşte cu 
amănunțime toate isprăvile românilor din anul acesta și stăruie 
pe lângă arhiducele Maximilian să-i îngăduie lui Mihai-vodă a-l 
alunga pe Sigismund din Alba lulia și pe leremia-vodă din 
Suceava, ca în iarna ce vine să înmănuncheze ţările române în 
lupta cu otomanii. 

— Baba Novac s-a repezit până la Niș. Stroe Buzescu a cucerit 
Cladova. Cetele voievodului Mihai au ajuns până la Sofia. Dar a 
venit poruncă să rupă lupta și să treacă Dunărea în țara lui. 

Arhiducele ridică ochii spre policandrul de cleștar scump, se 
bucură de magica lui ploaie de sclipiri și, din vârful buzelor, 
mulțumește voievodului pentru statornica-i credinţă: 

_ — Ne-am convins toţi de vrednicia lui; pe drept îl laudă lumea. 
Impăratul îl onorează cu prietenia sa. 

— Aruncându-se asupra lui Sigismund, Mihai-vodă vrea să 
spele jignirea adusă strălucitei case de Austria. 

— Da, da... Dar numai dacă Sigismund se aliază cu turcii și cu 


tătarii. Altminteri... e încă ruda noastră. Și-apoi, el e catolic, iar 
valahul eretic. Și cum zice fratele nostru, regele Spaniei; nu-i cu 
putinţă ca la Rin să ardem pe rug ereticii calvini și la Dunăre să 
ne însoţim cu ortodocșii. Înţelegi? 

— Dihonia dintre creștini e bairamul sultanului. 

— Mda... Deocamdată încuviinţez ca secuii, dacă vor, să se 
adune sub steagul voievodului. 

— Îi trebuiesc bani. Și-a ţinut lefegiii mai mult cu ce a luat de 
la otomani. Fără bani... 

— Bani?... Ei, bani trebuie să cer de la Praga. 

— Dar când? Când? 

— Fără pripeală. Vine iarna și... 

Cu asta se alege solul voievodului la Cașovia: „Fără pripeală”. 
Mihai-vodă, aflat încă în tabăra de la Caracal, îl ascultă 
îngândurat. 

— Tot n-au încredere în noi? Cum să le-o câştigăm? E- 
adevărat că Saturgi-Mahomed n-a cucerit Oradea? 

— N-a cucerit-o. 

— M-au minţit nemeșii, mișeii... Am să-i scurtez de cap când... 
când mi-o veni bine. 

Teodosie Rudeanu citește scrisoarea de la Constantin din 
Ostrog: scrie că Sigismund a trimis solie la cancelarul Zamoyski, 
cu rugămintea de a-i mijloci împăcarea cu verii Bâthorești și cu 
sultanul. 

— Hei, berechetul ăsta s-a pus iară pe treabă. 

O știre din Alba lulia, adeverită și de Petru Grigorovici, arată 
că nici la Buda creștinii n-au făcut vreo ispravă de seamă: au 
prădat, au luat patruzeci de tunuri și s-au retras în Ungaria de 
miazănoapte. 

— La Rusciuc, sultanul a trimis un pașă nou. 

— Rânduim pază la Dunăre și ridicăm tabăra, căpitani și 
boieri. Ne întoarcem în cetatea de scaun, chiar azi 5 noiembrie, 
leat 1598. 


x 
Se întâmplă că, a treia zi după sosirea în Târgoviște, Radu 
Buzescu să se judece în faţa sfatului domnesc cu Dragul, cu 
Lazăr și cu cetașii lor pentru satele Pleniţa și Coraviţa, pierdute 
în vremea pribegiei. Cum ţăranii nu aduc nicio carte, sfatul dă 
dreptate Buzescului. Același divan îi întărește lui vodă douăzeci 


și trei de sate în județul Romanați, cumpărate când era ban al 
Craiovei. 

— Va să avem bani pentru oaste, își freacă Radu Buzescu 
mâinile. 


* 


Măcar că-i vreme grea, Stroe Buzescu, întovărășit de Condur 
și de Buzdugan, îmbrăcați ciobani, trec munții la Prislop. Și pe 
când slujitorii se îndeletnicesc cu pocalul, în trapeză, stolnicul, 
cu bâtă de baci siliștean, cisluiește îndelung cu vlădica lon și cu 
Velica. 

— Simone Genga scrie lui frate-su, lui Fabio, că faima lui 
Mihai-vodă a umplut Europa. Papa îl laudă. Riga Spaniei vrea să- 
| cunoască. Rudolf-împăratul îl socotește scutul Europei. Țarul 
Moscovei și hatmanul cazacilor din Ucraina vor să se alăture 
cruciatei rânduită de Liga Sfântă, dacă Mihai-vodă conduce 
oastea. Tot de la Simone Genga știu că Rudolf a făgăduit că vă 
va trimită 40.000 de taleri, iar lui Mihai îi dăruie o trăsură cu 6 
cai ca șase smei. 

— Foarte mă bucur, dar mă și întristez că nu ne-a ajutat în 
toamna asta! puteam ajunge la Istanbul. 

— Pacostea Bâthoreștilor! suspină Velica-doamna. 

— Cinstite stolnice, grăiește vlădica, se spune că pe locul 
unde fost-au Sodoma și Gomora cresc copaci cu roadă 
frumoasă. Dar când le guști afli că-s cărbune și cenușă. Așa-s 
Băthoreștii: la înfățișare arătoși. Ci, în inimă, numai venin și 
putreziciune. De-i spulberaţi, și românii și secuii și sașii și 
ungurii cei de jos, lăcuitori în Transilvania, vă binecuvântă. 


* 


Înserează. La poarta Curţii domnești, un arnăut voinic și fioros 
cere a grăi grabnic doamnei Stanca: 

— Am pitac de la aga Leca. Duceţi-l doamnei. 

Foarte repede straja primește poruncă să-i îngăduie intrarea, 
până la cerdac. Cu pitacul în mână, îngrijorată, tremurând, 
doamna întreabă scurt și răstit: 

— Dovada? 

— În desaga asta. 

O dezleagă de la oblânc și-o întinde, repezit. Doamna o ia, cu 
abia stăpânită spaimă, deznoadă, tremurând, baiera îngurzită ca 


la pungă și vede chip de femeie cu păr galben-auriu, pătat de 
sânge negru. Zgâlțâită de o groază cumplită și de o vinovată 
bucurie, strânge baiera, trage din brâu o pungă și-o aruncă 
arnăutului, scrâșnind: 

— Pleacă! 

Și, cu desăguța în mână, poruncește trăsura. Nu sufere lângă 
dânsa nici slujnică, nici fată de casă. La Dealu, urcă la chilia 
călugărului Macarie, duhovnicul măriei-sale: 

— Părinte, cunoști durerea și patima mea... Îngroapă acest 
nefericit cap. Și roagă-te Domnului pentru mine. 

Și cum, în clipa asta pornește toaca de vecernie, doamna 
Stanca se prăbușește în genunchi, plânge și suspină amar. 


* 


De la Prislop, Stroe Buzescu s-a întors încredințat că nu-i altă 
cale decât să-l povățuiască pe măria-sa să treacă munții, cu 
oaste, și să facă altă rânduiala în Transilvania. Dar boierii se 
împotrivesc: 

— Sar asupră-ne turcii, tătarii, polonii cu care craiul a legat 
prieteșug, pe sub ascuns. 

— De patru ani luptăm, apasă Stroe Buzescu pe cuvinte; 
adus-am multă pagubă dușmanului. Să ne împiedicăm acum de- 
un ciot de crai, nestatornic și smintit? Să ne temem de-un zălud 
care când apucă pătimaș schiptrul, când îl leapădă scârbit? 

— E sprijinit de oameni suciţi și de magnații care nu-l vor pe 
Rudolf, ci mai degrabă pe sultan, adaugă banul Mihalcea. Cred 
că-i bine, pe faţă, să cerem lui Rudolf iertare pentru crai, ca să 
ni-l avem încă prieten. Că dacă va fi să-l ierte împăratul va face- 
o și fără ruga noastră. larna nu putem trece munţii: trebuie să 
ne aţinem la Dunăre. 

— Găsesc bun sfatul banului Mihalcea, hotărăște vodă. Pe 
cine trimitem la Praga? 

— Pe Grigore postelnicul Stângaciul, povăţuiește Teodosie- 
logofătul. Are prieteni printre magnați. 

— Să vină diacul! Așa. Scrie: ...„Eu Mihail voievodul... mă 
numesc supus credincios măriei-tale, mărite împărat, și întregii 
creștinătăți. Drept aceea mă rog, cu plecăciune, să iei pe craiul 
transilvan și ţara lui sub mila măriei-tale. Căci dacă maria-ta ai 
veni cu război împotriva lui, s-ar bucura dușmanii noștri. Fac 
această rugă numai pentru binele mărie-tale și al creștinătății...” 


După asta, voievodul și sfatul și mai ales banul Mihalcea, 
Radu și Preda Buzescu statornicesc ce anume va să grăiască 
postelnicul Grigore cu arhiducele și împăratul. 

— Vestește-i, totodată, că Sigismund a trimis un călugăr din 
Cluj la Cracovia, la cei doi veri Bâthory, pentru împăcare și 
pentru vorbe bune la sultan. Dacă otomanii cei mari nu-l vor 
crai, Transilvania s-o ia cardinalul Andrei Bâthory. Craiului să-i 
rămână doar cetăţile Făgăraș, Gherla și Chioara. 

— Roagă-l fierbinte pe măria-sa împăratul să nu ne lase în 
lipsă, să ne trimită ajutor în bani și lefegii, că pentru războiul din 
vara asta ne-am zălogit, cu toţii, averile. 

— Așa-i bane! Am dori o mie de călăreţi încoifaţi și-n cămăși 
de zale. Cere și patru căpitani buni muștruluitori și de cea mai 
mare încredere. Mi-ar părea bine să fie croaţi, că-s credincioși și 
cinstiți. Mi-ar trebui și câţiva meșteri în spartul cetăților cu 
pulbere, că am pustiit toată marginea împărăției otomane, dar 
n-am putut lua fortărețele. Cu zece petardieri iscusiţi am face 
minuni. 

— Cere și patru trâmbiţași nemți. 

— Ai dreptate, clucere Radu: ne trebuiesc și trâmbiţași. Dar 
mai întâi, în socoteala banilor, să ne trimită patru mii de puști- 
muschete. Chemarea la luptă s-aude și cu buciumul. Ba mai 
bine. 

— Cere răspuns hotărât cu privire la Sigismund. 

— Da, încuviințează vodă. Să știm cum să ne purtăm cu el: 
pace ori altceva. Du steagurile, să vadă că, încă o dată, am 
răpus trufia celui pus de sultanul seraschier împotriva noastră. 
Arată-le steagul lui Ahmet-pașa Silistrei, ginerele hantătarului, și 
al pașei de Caramania care a luptat la Vidin. La primăvară-i voi 
trimite și șase cai turcești, frumoși, cu șei de argint, împodobite 
cu pietre scumpe. 


* 


Nimeni n-a cutezat să spună Mariei lui Dragoş că soțul i s-a 
pierdut în Țarigrad. Toți așteptau o minune. Și mai cu samă Orăş 
o aștepta. Și iată că, într-o noapte, la casa căpitanului Farcaș a 
bătut cineva: 

— Deschide că-s ud leoarcă și-i îndrăcit de frig. 

— Minune cerească! Dragoș! Cum ai scăpat? 

— Îți povestesc după ce mă-ncălzesc cu cinci ţoiuri de ţuică. 


Rase! Că-n pribegia de la Bosfor până aici numai de foame și 
spaime avui parte. lar acum, dacă a aflat Maria... A doua oară 
prins... 

— Norocul tău: nu i-am spus. Nu de alta, dar pornea iar să te 
caute prin împărăţia otomană... 


* 


Întâlnindu-l pe voievod în gangul spre odăile doamnei, 
măscăriciul Teleleu se gudură cățeleşte. 

— Ce vrei, nebunule? A venit vremea huzurului? 

— Dacă mă numești nebun, mărite, însamnă că pot să te rog 
să ai mai multă încredere în mine și mai puţină în lon Raț. 

— Caraghioase! Fă gimbușlucuri și scutește-mă de povete. Și, 
glumeţ: Au n-am destui măscărici în sfat? 

— Ai măria-ta; de aceea ascultă și vorba unui nebun 
nedivânit: ferește-te de lon Raț. Te vinde. 

Se rotește, se dă tumba și dispare în clarobscurul gangului. 
Vodă merge înainte, dar are o ţeapă în inimă. În iatac, doamna 
Stanca îl primește cu îmbufnare. Ca s-o îmbuneze, povestește 
cum își teme Stoichiţă-vistierul averile, cum tremură pentru 
pungile-i de aur și pentru pământurile luate de la ţărani. 

— Ţăranii sânt nemulțumiți.  Alaltăieri, pe uliţă, m-a 
întâmpinat Oprea din Cordun, care... 

— ÎI știu. Cam încăpățânat. Dar ceea ce voi săvârși curând, îl 
va liniști. Și pe el și pe mulţi alţii. 

— lar război? 

— Altcum nu se poate. 

— Păzește-te, nu te prea înălța, că și tu cădea-vei... 

Vorba asta îl înţeapă în inimă mai tare decât cea rostită de 
Teleleu. „De ce-mi cobești, mereu, doamnă?” 


* 

Arhiducele Maximilian s-a încredințat că Bâthoreștii au mulți 
prieteni printre nemeși, iar aceștia-s trufași, nestatornici și 
vicleni. De aceea, după obiceiul curţii austriece, tărăgănează, 
„bolind”, nehotărât, în Cașovia. 


* 


Araxi scrie că, la Țarigrad, solul lui Rudolf a fost batjocorit și 
robit la galere. 


— A, de asta ne-a trimis împăratul Rudolf patruzeci și șase de 
mii de taleri, cu Gheorghe Raț! se dumirește banul Mihalcea. Să 
pornim iar războiul. 

— Și nu i-a înșfăcat craiul Sigismund? 

— Nu, Preda; deși i s-or fi scurgând ochii după ei. 

— Oricât ne-ar costa, să nu slobozim lefegiii, stăruie aga Leca. 
Mahmud-pașa pândește la Dunăre, tătarii iernează în Ungaria. Și 
oricând pot sări să ne prade. lar în Transilvania, lucrurile-s tot 
mai tulburi. 

Radu Buzescu, și-apoi și ceilalţi, socot bun sfatul lui Leca. 


* 


Foarte se frământă și se miră doamna Stanca: ...„Să nu fi 
aflat? Dacă a iubit-o, pătimaș, de ce nu se cernește? Nu strigă? 
Nu urlă, izbind cu pumnii în ziduri, cum face când... Ce-ar zice 
dacă l-aș duce și i-aș arăta: Vezi? aici zace prea frumoasa-ți 
ibovnică... Ce m-ar mai fulgera cu privirea și m-ar trăsni cu 
junghiul... Știe, dar tace, cum a tăcut și la Maria din Târgșor... 
Tace și mi-o coace!” 

Când aga Leca o roagă să-l primească, se-nvăpăiază: 

— Ne leagă o taină cumplită, agă! 

— Da, înaltă doamnă. Săvârșitorul a pierit. 

— Ține plata, îi întinde un inel foarte scump. Măria-sa va să-ți 
dăruiască o moșie în Oltenia. 


* 


A stat mult în Praga postelnicul Grigore, dar s-a întors încărcat 
de știri. 

Din pricina ciumei, Rudolf-împărat a părăsit orașul și s-a 
așezat într-un castel din munţi: și-a luat doar sculele de privit 
stelele. Deci nu l-a primit. Tot din pricina molimei, nici 
arhiducele Maximilian nu iese din Cașovia. Rudolf-împărat i-a 
trimes un om nou, un general, singurul care a primit să înfrunte 
primejdia molipsirii. Se numește George Basta și conduce 
oastea care, din Ungaria de miazănoapte, va să-l supravegheze 
pe Sigismund. Nu se știe despre el decât că-i albanez de 
obârşie. Crescut prin Italia, a luptat în Ţările de Jos și a ajuns 
prieten cu contele Trautson, sfetnic de încredere al împăratului. 
Cică arhiducele Maximilian ar fi zis că vrea să-l ia drept ajutorul 
său în ocârmuirea Transilvaniei. Cineva spune că-i om 


înfumurat, lăudăros și greu de îndestulat. Ca general, spune 
Carlo Magno, cu care Grigore postelnicul a sfătuit mai mult, se 
ferește să dea lupta, până nu-i încredinţat că poate câștiga o 
biruinţă ușoară. La Oradea a stat și a privit cum luptă alţii. E un 
condottiere care a învăţat viclenia de la posacul rigă Filip al Il- 
lea al Spaniei, iar răutatea și cruzimea de la ducele de Alba, 
casapul norodului din Țările de Jos. 

— Dacă-i așa, însamnă că-i om mai rău decât ciuma, surâde 
Stroe. 

Mihai-vodă încruntă mult sprânceana și stă așa, mut, cu 
fălcile încleștate. Se miră, în sinea-i, de ce-i preocupă așa de 
mult pe boieri om ca acela. 

— Arhiducele Maximilian e furios pe magnații unguri, adaugă 
Grigore. A pus stăpânire pe Oradea, Salnic și Maramureș, se 
simte puternic și vrea să le plătească printr-un om mai viclean și 
mai rău decât toţi; prin acest Basta. 

— Postelnice Grigore, ai înţeles de ce-l îngăduie pe 
Sigismund? vrea să afle Radu Buzescu. 

— Li-i rudă și se tem să nu treacă de partea sultanului. 

— Nu-i numai asta, zâmbește vodă, se ridică din jilț și privește 
pe fereastră. Zăludul ăsta e momâia nemeșilor. Ci-l voi potoli în 
pleava lui. Boieri, a îngheţat Dunărea? 

— Nu, măria-ta, răspunde Radu Buzescu. Popa Farcaș 
știricește că pe toată lunca-i moină și moleșag. 

— Păcat! oftează Stroe. Am un chef de luptă... 


* 


Se preface a-l întâlni ca din întâmplare, deși de multe zile îl 
caută: 

— Fine Boldur, ce mai face... Velica-doamna? 

— Nădăjduiesc că-i bine, sănătoasă, mărită doamnă Stanca și 
nașă. 

— Aud că la Alba s-ar fi stârnit molima ciumei. 

— Și noi am auzit; dar măria-sa se adăpostește la Cetea ori la 
Prislop. 

Doamna Stanca simte un junghi în creier, junghi de mânie și 
spaimă. Cearcă să surâdă, dar nu poate. Grăbește spre iatacul 
ei, sa amiroase miresme tari, ca să nu leșine „...Au, nu eu i-am 
îngropat capul...” 


Cântecul de dragoste al privighetorii 


Pe la Sfântul Teodor Stratilat, în loc sa adie vânt de 
primăvară, prinde a sufla Crivăţul, vălmășind valuri viscolite de 
zăpadă. Și un ger strașnic încremenește firea toată. Păsările s- 
ascund sub streșini, în clăi ori frunzare uscate, chiscuie jalnic și 
zgribulesc de frig. Mugurii se zbârcesc pe ram. Și-ntr-o singură 
noapte Dunărea îngheaţă strunci. 

— Acum e de noi! se veselesc haiducii Novacului. Avem pod... 
Și, cu Gruia în frunte, cearcă târgurile de dincolo de apă, mai 
ales noaptea, și pradă. La fel fac lefegiii leși, cazaci și 
moldoveni. Lovesc acolo unde nimeni nu se așteaptă: când la 
Silistra, când la Vidin, la Hârșova ori la Nicopol, zăpăcind 
otomănimea. Răspunde Ahmet, pașa Silistrei, repezind la 
miazănoaptea Dunării patru mii de ieniceri și spahii, cu șase 
tunuri de câmp: să prade. 

În noaptea asta, în cetățuia de la Turnu Măgurele e nuntă 
mare: lleana căpitanului Farcaș se mărită cu Gruia Novac; îi 
cunună Preda Buzescu și soaţa lui, Cătălina. S-au adunat peste 
trei sute de nuntași. Mâncare și băutură din belșug: zeci de boi 
la frigare, zeci de mistreți, zeci de cerbi păstrămuiţi, claponi și 
porci tineri, două sute de stânjeni de cârnaţi-trandafiri bine 
pipăraţi și usturoieţi, ca să ceară vin și ţuică și mied, după gust, 
chef și putere. Preotesele din cinci sate venit-au să-l ajute pe 
popa și căpitanul Farcaș la gătitul nunţii, grijindu-se cu osebire 
de pâinea din ţesturi, de plăcinte și de baclavale. Că una-i 
Ileana, Cosânzeana lui Farcaș, și unu-i Gruia Novacului, pe toată 
a Dunării vale, de la Buda la vărsare. lar cei doi socri, ca și nașii, 
ca și alți boieri și mai ales vodă s-au întrecut în daruri: să fie o 
nuntă de pomină și de poveste. Lăutari au venit și din 
Transilvania, aduși de Simion Dărămuș și de Andrei Boer, și din 
Oltenia trimiși de Sima-stolniceasa și din Târgoviște porunciţi de 
doamna Stanca, dornică să nuntească, dacă o suferință și o 
neliniște ciudată n-ar sili-o să se închidă în iatacul ei. 

Au început nunta de sâmbătă, iar acum e vineri și nici gând să 
se sfârșească. Văjgărăul de afară întărâtă cheful și băutura de 
prin odăi. Și așa cum petrec boierii și căpitanii, tot așa nuntesc, 
cu belșug de toate, și slugile și oamenii de rând, poporenii, pe la 
casele și bordeiele lor. 

Dar vineri, îndată după miezul nopţii, bubuituri de tun și 


cutremur de ziduri. Întâi, nuntașii cred că-i o nălucire; apoi 
bănuiesc o șotie a lui Tudor Maldăr și a lui Petru Orăș cel tăcut; 
deși fuseseră poftiţi, viscolul i-a împiedicat să vină până acum. 
Dar zidurile se zguduie sub o nouă detunătură. Danţurile se rup. 
Nuntașii se privesc nedumiriţi. Încă o lovitură. Și încă una. 
Băutorii încremenesc cu paharele la gură. Sângele li se deșartă 
din inimi. Pământul li se clatină sub tălpi; și, câteva clipe, beția-i 
amețește de istov. 

— Turcii! scâncește un glas sugrumat de spaimă. 

Muierile ţipă, scurt, și leșină. Bărbaţii, în frunte cu socrul cel 
mare, își cată armele. 

— Buzdugane, tu ești mai treaz: vezi!... Dușmani ori vreo 
glumă?... cere Preda Buzescu. 

— Turcii!... Ne-au înconjurat cetatea. 

— Ei, se putea ca nunta fetei lui Farcaș să nu fie cu alai mare? 

— Andrei Boer, s-ajungi la Târgoviște până mâine-n zori! 
poruncește Baba Novac. Dărămuș, la Caracal, iar tu, Pârvule, la 
Roșiorii de pe Vedea. Să nu întârzie ajutorul nicio clipă. 

— lar noi, pe ziduri, la luptă! face semn Preda Buzescu și 
pornește, în frunte. 

Aburul beţiei se șterge din mintea tuturora. Femeile se 
tămăduiesc de spaimă și trec în odăile cele mai adăpostite. Dar 
sub loviturile bombelor, zidurile se dovedesc subţiri și slabe. 
Viscolul șuieră prin spărturi încă mai tăios. 

— Cum de-au îndrăznit să ne lovească pe-o vreme fioroasă ca 
asta? 

— S-au poftit singuri la nuntă, să joace, surâde Preda. 

— Le arătăm noi nuntă și horă! 

La poarta dinspre Dunăre se așază căpitanul Farcaș; la cea 
dinspre apus, Baba Novac; iar la cea dinspre târg, Preda 
Buzescu. Ceilalţi, în frunte cu mirele, izbesc acolo unde bombele 
surpă zidul: se bat și-l fac la loc. La ziuă, văd că dușmanii au 
doar șase tunuri, iar bombe nu prea multe. Românii de pe 
metereze ochesc cu arcul îndeosebi în tunari: să amuţească 
boncăluirea lor. Trag și ei din cele patru bombarde, dar n-aduc 
mare pagubă; dușmanii se ţin departe. 

— Așteaptă să sfârșim pulberea. Nu mai trageţi! 

— Novace, am socotit: otomanii vreo patru mii. Greu... Ales 
că-i ocârmuiește Ahmet-pașa, dacă am văzut bine. 

— Dar nici prinși a ne lăsa nu putem, Buzescule. Să rezistam 


măcar până mâine. 

La căderea serii, dușmanii încetează asaltul; dar pe la miezul 
nopţii, românii aud, după scârţâitul nămeţilor, cum se apropie și 
împresoară cetățuia jur împrejur, așază tunurile, câte două, în 
fața celor trei porți, aproape, să lovească mai cu putere. Când 
tunarii se duc la adăpost, de pe zid, Dan Buzdugan aruncă trei 
făclii și aprinde pulberea tunurilor din faţa porții dinspre Dunăre. 
La celelalte tunuri nu mai ajunge: tunarii le-au tras repede, mult 
înapoi. 

Spre ziuă, viscolul se mai domolește. Ahmet-pașa poruncește 
asalt cu scări. Pe ziduri și la poarta dinspre târg, lupta devine 
crâncenă. Numai căpitanul Farcaș doboară zece dușmani. Când 
să-l pocnească pe al unsprezecelea, un ienicer, urcat pe zid, era 
gata să-l străpungă cu sulița. L-a apărat Dragoș, dar și pe dânsul 
l-a rănit un alt ienicer. Auzind, Maria aleargă pe balustradă, îl 
ferește din calea vrășmașilor, într-un chiler, îi leagă rana și, 
apucând spada, iese la luptă, îmbărbătând. La prânz, otomanii 
încă nu pătrunseseră în cetate. Dar patru dintre români au căzut 
morţi, iar treisprezece răniţi. Femeile, în cap cu Cătălina, ies din 
ascunzători, cară pietre, săgeți și hrană luptătorilor de la ziduri 
și porţi. Farcaș are trei răni, dar tot nu se lasă; mireasa îl 
oblojește cu hobotul. Când și Gruia dobândește rană la braţ își 
sfâșie rochia și-l leagă. Dar, pe la chindie, otomanii doboară 
apărarea porţii dinspre apus, iar un pâlc sare zidul dinspre 
miazănoapte.  Copleșesc cu numărul. Totuși, încăierarea 
urmează înverșunată, până când românii doboară ori împing 
afară potrivnicii, dreg și astupă poarta. Când se întunecă, Ileana 
bagă de samă că Gruia lipsește: neprietenii l-au prins și l-au 
smuls cu încă patru haiduci. Și, cu toate că-i mult mai slabă ca 
Maria, înșfacă spada unui ostaș rănit și intră ca o zână albă în 
mijlocul furiei negre. Se avântă; noroc că Baba Novac lovește 
bine și cu stânga și poate răpune, la vreme, otomanul care-o 
tintea cu sulița. După câteva minute, o ceată mare de ieniceri îi 
împresoară pe amândoi. Baba Novac își acopere nora cu brațul 
și luptă până la istovirea puterilor. Când vede că nu mai poate, 
azvârle spada și se dă prins: 

— Nu ne lasă Mihai-vodă, fetița mea... Nici Stroe... 

În curând, luptele se dau în cămări, unde femeile ţipă, aruncă 
în păgâni cu ce-apucă: scaune, tacâmuri, oale, străchini, 
cărămizi din sobe. O preoteasă a apucat un făcăleţ și bate-n 


ieniceri ca la fasole. Dar, până aproape de miezul nopţii, toată 
cetatea-i cucerită și toţi nuntașii prizonieri. Răniţi mai rău sânt 
Baba Novac și Dragoș. În zori, când viscolul mai vâjâia încă, 
încep să-i treacă peste Dunăre. In cel dintâi grup duc mireasa și 
pe Cătălina, nuna cea mare, alese pentru frumusețe. Pe Maria n- 
o pot smulge de lângă soţ și-o mai lasă. 

— Mi-i scris să mor roabă... suspină Cătălina. 

Dar, deodată, din ceața zorilor și a viscolului, oastea lui Mihai 
lovește ca un trăsnet. In mai puţin de-un ceas, otomanii sânt 
înconjurați și prinși, iar românii sloboziţi. Pe Gruia îl află legat 
de-o rădăcină, vânăt de frig. 

— Dac-am avea mireasa și nuna, am urma nunta, cu toată 
oastea nuntașă, se jăluie Preda. Ce zici, Stroe? 

— Păi, să le cătăm și să le-aducem înapoi. Asta zic. 

Și, cu un stol dintre măciucașii lui Maldăr și cu Boldur gonesc 
până ajung prizonierele, aproape de munţii Balcani. După o 
luptă scurtă le eliberează și, vârtej! îndărăt. Numai Tudor 
Maldăr, cu State Boldur și cu încă șaizeci de călăreți, trec munţii, 
gonesc toată noaptea, pradă și dau foc; ziua se ascund într-o 
pădure, să hrănească și să hodinească armăsarii, iar în zorii zilei 
următoare se opresc să vadă măreaţa moscheie din Adrianopol 
și mai ales tabăra, uriașă, în popas de iarnă. 

— Ei, dac-am fi acum aici, cu cinci mii de viteji... 

— Nu mă las până nu tai cu spada pânza unui cort, se 
îndârjește Boldur. 

— Nu-s din pânză, ci din piele subţire și moale. 

— Atunci, să-mi tai de-o pereche de cizme. 

Dă pinteni armăsarului și, cu spada poncișă gonește până la 
corturi, sare peste șanț, sfârtecă acoperișul cortului, înhaţă 
bucata tăiată și galopează până la ai lui ca, împreună, să se 
piardă dincolo de zare, înainte de a se dezmetici cei musulmani. 

— Nebun ești, cap de bour! 

— Altminteri, cum va să ne creadă măria-sa c-am ajuns până 
la Adrianopol? 


* 


Aflând că Mihai-vodă l-a strivit pe Ahmet-pașa, iar acum pradă 
împărăția, Mahmut-pașa poruncește cetelor să treacă Dunărea 
pe la Silistra și Rusciuc și să jăcuiască, trei zile, fără milă. Dar 
voievodul, cu o mie de călăreţi, gonește până la Târnovo, la 


tabăra lui Mahmut-pașa. 

— Orăș, cu moldovenii și cu leşii, lovește spre stânga; Andrei 
Boer, cu ai tăi, ocolește viroagele pe colo, pe departe și cazi în 
spatele potrivnicului. Eu, cu Preda Buzescu, mă aţin aici, în față. 

— Sântem puțini, măria-ta, ridică sfat Preda; obosiţi și 
încărcaţi de pradă. De-aceea lasă-ne pe noi să-l lovim pe pașă, 
iar măria-ta trage-te spre Dunăre. Că una-i să bată un pâlc de 
oaste și alta să-l înfrângă pe voievod. _ 

— Dar, oare, Preda, nu-i mai rușinos să fug? Il lovim cu mânie 
și-l răpunem... Ostașii mei, vitejii mei, luptăm pentru slobozenia 
ţării și a naţiei noastre. Luptat-am alături de voi aceste șapte 
zile, ca oștean de rând. N-am avut cort. Am dormit, ca și voi, pe 
pământul îngheţat ori în șa. Poate și calul meu se poticnește; 
dar dacă ni-i inima bărbată, mintea trează și braţul strâns pe 
spadă, învingem! 

— Da, învingem! 

— Să sune buciumașii!... Că n-avem timp: ne-așteaptă 
nuntașii. Nu-i așa, Preda? ` 

Valea clocotește îndelung, ca-ntr-un vaier. In întâia clipă, 
otomanii tresar. Ci, știindu-se de zece ori mai mulți, râd de 
îndrăzneala românilor și ies la luptă, încredinţaţi de victorie 
ușoară. Dar când lupta se înfierbântă în faţă, din coastă lovesc 
moldovenii lui Orăș. Și nici nu apucă a face faţă astei lovituri, că 
Andrei Boer țâșnește cu ai lui din viroage și izbesc din spate, 
strigând scurt, icnit: 

— Dă!... Dă!... Dă!... Nu-l cruța! Dă!... Dă!... 

Locul îngust nu îngăduie lui Mahmut-pașa să-și arate 
priceperea în ocârmuirea războiului. Dar vitejia și puterea 
fiecărui oștean face ca bătălia, fioros de îndârjită, să dureze mai 
bine de trei ceasuri. Mihai-vodă intră de trei ori de-a dreptul în 
bătălie. Pentru că, în al doilea iureș, îi ucid calul sub el, a treia 
oară călărește pe calul unui spahiu. Abia în acea clipă își dă 
seama că lângă dânsul se află Tudor Maldăr, Stroe Buzescu și 
State Boldur: 

— De unde-aţi răsărit, demonilor? 

— De la Adrianopol! 

Ci iată că tabăra musulmană, despicată în două, se încovoaie, 
se risipește, fuge. Aproape jumătate sânt uciși ori răniţi. Pașa 
scapă cu fuga, spre Târnovo. Și numai pentru că, în galop năuc, 
calul lui Preda crapă, cu bojocii aprinși de alergătură. La sfârșitul 


bătăliei, românii descopăr c-au prins pe sangeacbeiul cel mare, 
mulţi căpitani și cincisprezece steaguri, opt tunuri, multă 
pulbere și arme. Aurăriile nu le mai pun la socoteală. Dintre 
români au pierit o sută douăzeci și trei. Răniţi sânt peste două 
sute. Până seara îngroapă morţii, leagă prizonierii, încarcă 
prăzile și grăbesc să treacă Dunărea; vremea s-a încălzit și 
podul de gheaţă se poate surpa, într-o noapte. 

La 1 martie Mihai-vodă se află iar la Târgoviște, nun la nunta 
Novacului, lângă Preda Buzescu și Cătălina. Veselia și 
benchetuirea s-au încins din nou, mai cu spor. Războiul și 
iureșul, până la Adrianopol, așa, un mic răgaz. 

— Dacă noi, o mie, am bătut zece mii, atunci cei treizeci de 
mii câţi sântem ne măsurăm cu toţi agarienii. 

— La Călugăreni, n-a fost altminteri, Maldăre. 


* 


Întins pe-o canapea din piele verde, cu înflorituri aurite, 
Sigismund-craiul ascultă solul venit de la Târgovişte, Grigore- 
postelnicul, și geme, în ungurește: 

— lar câștigă victorii, valahul?... Numai el! și, amărât peste 
măsură, poruncește lui Fabio Genga: Dacă nu mi-a trimis niciun 
steag, nu scrii nicio vorbă în apus. 

După plecarea solului, rămâne o vreme pe gânduri, abătut 
foarte. Urmărește cu degetul arătător înfloritura de pe canapea 
și gândește la ceva osebit de trist. Tresare. Saltă în picioare și, 
în mare grabă, coboară în curtea cetăţii; ia de jos o piatră și 
intră în biserică. Se îndreaptă spre mormântul lui lancu de la 
Hunedoara: ...„Să-ţi stâlcesc chipul... Praf și pulbere! să nu-ți 
mai știe nimeni numele...” Dar se împiedică de treapta 
mormântului, iar bolovanul îi zdrelește două degete. Călugării 
de slujbă sar să-l ajute. 

— Am... am vrut să mă rog, și... Ce semn o fi acesta? 

In jurul turnului înalt, vânăt, se rotesc și croncăne un stol de 
ciori negre. 


* 


Odată cu mâzga primăverii, prin toată Transilvania prind iar 
să umble oamenii vlădicăi lon și ai doamnei Velica. Se opresc pe 
câmp, unde ară țăranii. Grăiesc cu ciobanii ori cu văcarii. Intră 
prin târguri ori pe la hramuri. Dar mai cu samă sfătuiesc cu 


popii: 

— Spuneţi enoriașilor să fie gata: vine Mihai-vodă cu sabie 
asupra neprietenilor... 

Cu asemenea poveţe călătoresc și Costa Duda și Onea Vale 
zis Turturea și Alexandru Galda, ţărani din Cetatea, oamenii 
Velicăi-doamna. Ei duc grâne la moţii din Apuseni și se-ntorc cu 
ciubere; dar pe unde trec, pe la Câmpeni sau Abrud, aruncă așa, 
câte-o vorbă-două despre un viteaz de la miazăzi care va să 
treacă munţii cei mari, cu paloșul dreptăţii în mâna stângă și cu 
prapur românesc în dreapta. Că acel viteaz stângaci este și 
Mihail se numește. 

— Așa că, români, rău n-ar fi dacă ne-am gândi cum să-l 
primim. Poate o primire cu armă și cu steag alb ar fi cea mai 
bună și mai potrivită. 


* 


Toarnă cafeaua în gingașe cești kitaite și își arată îngrijorarea 
că, de la boierii Buzești, nu mai are nicio carte. Musulmanii 
trâmbiţează victorii la Dunăre. Cronicarul Naima se lăuda ieri, cu 
vorbe umflate, tot despre niște victorii: „Mahmut-pașa a prădat 
chiar casele ghiaurului Mihai-vodă”. Deși, dimpotrivă, mulți 
șoptesc că Mahmut-pașa a scăpat numai cu șalvarii pe el, iar un 
pâlc de români a ajuns până la tăbăra de la Adrianopol. 

— Știrile ce-mi sosesc mie, carrissima donna Araxi, sânt 
asemeni șoaptelor, soarbe bailul, cu nări lărgite, aburul și 
mireasma cafelei. Tot tărăboiul ce-l fac turcii cei mari va să 
ascundă jalea înfrângerilor. Chiar azi au înfipt în suliţi, în faţă la 
Aya Sofiya, douăzeci de capete de valahi, prinși în aceste lupte. 
Totodată, zoresc să strângă iară o armie mare împotriva 
valahului, cu însuși pașa Ibrahim în frunte. Au nădejde mare că-l 
vor ațâța și pe Sigismund Báthory împotriva lui. De-o 
săptămână, lumea-i chemată la Atmedean, să vadă cum se 
pregătesc ienicerii și spahiii pentru cel mai mare război cu 
ghiaurimea. 

— Cinstite bail, trimit pentru donna Emilia o tavă de 
baclavale, drept mulţumire că are un soț atât de priceput și de 
bine cunoscător al lucrurilor din Constantinopol. 

— Să știi, carrissima Araxi, că dacă Republica Veneţiei n-ar ști 
bine tot ce se petrece în lume, de mult ar fi doborât-o dușmanii. 
Știu că otomanii, deși se laudă cu victorii, nu mai pot trimite 


corăbii pe Dunăre, nici la Belgrad, nici la Buda. Așa că românii 
tăi au încurcat bine planurile sultanului pe acest an. 

leșind împreună cu bailul Marco Vernier, Araxi îl conduce până 
sus, pe Galata. La întoarcere se oprește la patriarhie și aprinde 
douăzeci de lumânări. 


* 

— Aga Leca, fă-ţi diata! M-ai ispitit într-o nelegiuire ca aceea 
și... Târfa trăiește! 

— Nu se poate! Capul îl ai... 

— Măsluire! Batjocoră! Ruşine! scrâșnește doamna Stanca, își 
frânge mâinile, își vâră unghiile în carne, își mușcă buzele. 
Inima-i arde ca para de foc: află adevărul! 

Și aga Leca pare nenorocit. Dar numai cât e doamna de faţă: 
...„N-ai tu curaj să mă spui lui vodă. Că eu fug în Italia ori la 
Praga. Dar tu? Ce faci? Că te sugrumă tigrul furios... Și totuși, să 
mă fi păcălit acel mișel? 

Peste un ceas, se dă bine pe lângă Stroe Buzescu și află că, în 
adevăr, Velica trimite știri din Alba lulia, că alaltăieri a trecut pe- 
aici unul din oamenii ei de credinţă. 

— Pari mirat. Tot nu-ţi place s-o știi vie? 

— Nu... Dar, uneori, îmi vine, așa, să apăr cinstea casei 
măriei-sale, împotriva celor care-i colăcesc ibovnicile. Și, în 
gând: „Dacă mi-a scăpat și-a treia oară, însamnă că are noroc 
cu carul ori e... vrăjită. Da, vrăjită...” 

— Cum are măria-sa încredere în tine, caţaoane? 

— Nu-s caţaon, ci câine credincios. Și-apoi, cine i-ar aduce 
lefegii? Cu 5 taleri călăreţul și 3 taleri pedestrașul, câte 6 groși 
pe lună un ceauș și 12 un iuzbașă? 

— În adevăr, te pricepi la negustoria asta. Dar... 

— Știu să-i târgui și să-i pregătesc pentru luptă. Acum am 
bătaie de cap cu leșii: vor sporirea lefilor. 

— Taranovski a făgăduit că trimite încă 3.000 de poloni. Ce-a 
făcut? 

— Da, e singurul leah aristocrat care-l iubește pe măria-sa și 
vrea, sincer, să-l ajute în lupta cu sultanul. A trimis lefegii, dar i- 
a oprit leremia Movilă. 

— Altă pacoste: Moghileștii, fraţii noștri!... 


* 


Un călugăr tânăr și sfios se ivește în ușa chiliei, se pleacă în 
fața vlădicăi lon și a oaspetelui, iese cu pas de pâslă și se 
întoarce cu o tavă cu colaci împletiţi în chipul cifrei arabe 8, unși 
cu miere și presăraţi cu nucă pisată. Oaspetele mănâncă grăbit, 
flămând. 

— Frate, dă, te rog, vreo patru-cinci colaci și omului meu. Și-o 
cană cu vin, că-i ostenit sărmanul, ca și mine. 

— Implinit-am astă poruncă, prea cinstită faţă, se apleacă 
smerit fratele, ducând mâna la inimă. 

— Care-i baiul, părinte loane, de m-ai pus pe drumuri 
îmbrăcat iar ca baci siliștean? Ori așa, ca să-mi văd rudele din 
neamul Boer? 

— Stolnice Stroe, noi de mult ne cunoaștem și ne iubim. 
Adevăru-i? 

— Adevăr, părinte. Când m-ai văzut întâia oară eram ucenic 
într-ale lumii. 

— Aveai spadă lată și grea, iar un talian, cu mustață neagră și 
ca oala pleșuv, cum îl chema? 

— Tolomeo Galli. 

— Da, da... te-nvăța să scrijelezi slova S pe obrazul 
potrivnicului. 

— Sărmanul... A pierit în războiul de la Raab. Era bătrân, dar 
tot mai săvârșea năzbâtii, încrustând semnul crucii în vie carne 
de musulman... 

— Atunci îţi plăcea Transilvania, că are multe cetăţi și deci 
mai ușor de aparat. Mai ţii minte? 

— Da, mă învăţai că oamenii de aici, din Moldova și Țara 
Românească grăiesc la fel și au aceeași lege. lar eu visam... 

— Da. A sosit ceasul împlinirii visului. Velica-doamna îţi va 
spune de ce. Eu sfătuiesc: treceţi, neîntârziat munţii. Calea vi-i 
netezită. Norodul îl așteaptă pe Mihai-vodă ca pe-un mântuitor. 
Are faimă bună și la secui. Oamenii protopopului Mihail din 
Șcheii Brașovului sânt, de asemeni, harnici răspânditori ai 
cuvântului despre Mihai-vodă. 

— Bine. Trimite, rogu-te, punga asta cu galbeni bisericii din 
Șchei. 

La prânz, când fratele cel tânăr și sfios așeza masa în cerdac, 
în lumina soarelui și în ograda mănăstirii a intrat o trăsură, cu 
cal murg, cu vizitiu tânăr, îmbrăcat ţărănește. Coboară o femeie 
sprintenă, cu maramă de borangic și cu fotă, ca pădurencele. 


Face cu mâna celor din cerdac: 

— Să nu-mi spuneţi că-mi șade mai bine silișteancă. 

— Ție-ţi stă bine oricum, minuneo! râde Stroe. 

Vizitiul trage trăsura sub șopron, dehamă calul, îl buciumă, îl 
șterge de nădușeală c-un șomoiog de fân și-i vâră în cap o 
traistă cu orz. In estimp, vlădica lon deschide ușa chiliei unde 
trage de obicei Velica-doamna. 

— Se cam prăfuiseră lucrurile, de când n-ai mai dat pe la noi. 

— Ei, părinte, intrat-am într-o zodie răvășită. Ți-am adus 
câteva dramuri de smirnă, trimisă de Araxi, din Țarigrad; roagă- 
te, părinte loane, pentru norocul ei și biruinţa noastră. 

— Ruga-mă-voi... Fie primit! 

— Am auzit că iar ai smuls-o pe Cătălina din mâna păgânilor. 
Așa-i? întreabă și-l îmbrățișează pe Stroe. 

— Văzui, cu ăst prilej, și moscheia din Adrianopol. 

Soarele amiezii aurește cornii înfloriţi de la poala pădurii din 
preajma mănăstirii. Clopotele bat slujba polileului. Văile răsună 
până departe spre Haţeg și Densuș. Vlădica lon se îndoaie până 
ajunge cu mâna la podea, apoi se ridică măsurând evlavioase 
cruci și rugi îngânând. 

Cât durează masa, grăiesc despre sănătatea lui vodă, a Simei 
și a celorlalţi din neamul Buzescu. Sânt îngrijoraţi că, din pricina 
viscolului din martie, semănăturile au întârziat, iar mieii și vițeii 
rebegesc de frig sau pier. 

— Araxi îmi cere miere și nuci; voi nu-i mai trimiteţi? 

— l-a trimis Sima, cu două caravane, dar le-au oprit otomanii. 
Ne trebuie un neguţător sas care să le poată trece. 

— S-o rog pe Dorothea să ne dea unul de încredere... Aud că 
unii boieri din Târgoviște cârtesc împotrivă-mi, că învârt treburi 
pe care numai bărbaţilor li-i dat a le-nvărti. Aceia nu știu că în 
Italia, de pildă, muierile hotărăsc, în fapt, treburile politicești. Și- 
apoi, să-și aducă aminte că bunica mea se numea Chiajna; ea 
mi-a dăruit un strop de sânge de la Petru Rareș și chiar de la 
Ștefan-vodă cel Mare. De altfel, de mult și chiar din acest loc, 
jurat-am să fiu cugetul și inima voastră în Transilvania. Și-mi ţin 
jurământul, pân-oi fi. Ascultă, Stroe, și spune-i și lui Mihai... 
măriei-sale: craiul Sigismund încurcă lucrurile de tot. Când 
Ștefan losica, dibaci cancelar, conducea ţara și-l lăsa pe crai să- 
și înece pricinile și necazurile domniei și ale căsniciei în plăcerea 
băuturii, a cântecului și a femeilor, pe care tot losica i le 


dezbrăca prin castele, târâș-grăpiș, treburile mergeau. Acum în 
Alba lulia-i numai dihonie. Mie mi-s dragi ungurii. M-am 
împrietenit cu Barbara Fuzy și cu baroana Bocskai. Văd că aici, 
în Transilvania, se simt ca-n surghiun, ca-ntr-o ţară de 
împrumut. Vor Buda și pusta. Dar nu-i ajută nimeni și nici nu se 
înțeleg între dânșii ce cale să urmeze, ca să aibă izbândă. De la 
baroana Bocskai aflu că soțul ei, împreună cu episcopul 
Naprâgyi, au plecat la Rudolf cu scrisori de la dietă, Kornis și 
Czâki tocmesc pacea cu sultanul, în numele craiului. lar 
Sigismund cearcă împăcarea cu cardinalul Andrei Bâthory, cu 
gând să-i lase Transilvania. După cât am înţeles, cei din Praga i- 
au propus castele în Austria, Tirol și Boemia sporite cu o pensie 
de 100.000 de taleri. De Oppeln are groază. Şi-n vremea asta, 
toate-s halandala. Ticăloșia și hoţia, dezmăţțul și omuciderea 
umplu ţara. Când îl apucă furia, mă caută să mă sugrume: 
cineva i-a băgat în cap că l-aș fi vrăjit. Trăiesc mai mult ascunsă. 
Umblu îmbrăcată când silișteancă ori pădureancă și chiar 
săsoaică, împreună cu Dorothea Hirscher, care m-a ajutat să-i 
învăţ și limba. 

— Ce bine-ar fi dacă ai veni la Târgoviște... o privește Stroe 
cu duioșie și nemăsurat de mare dragoste. 

— Ei, nu știi că... a plătit un gealat să mă ucidă? Ci se vede că 
i s-a făcut milă de mine și m-a iertat. A dus, drept mărturie, 
capul unei fete bălaie, ucisă de-un taur. A dezgropat-o de-aici, 
noaptea; iar la Dealu, să știi, e îngropat... capul meu. 

— Velica, tu băsnești! 

— Nu, părinte loane. Acel ucigaș a venit la mine, mi-a povestit 
totul, cu de-amănuntul, mi-a cerut o pungă de galbeni și-a 
plecat spre apus, lefegiu. 

— Am bănuit ceva. Agă Leca, agă Leca numai nelegiuiri! 

— Te rog, în genunchi, Stroe, să nu afle măria-sa. 

— Ai dreptate, Mândruţa; să nu afle. 

— Așa că, mă rog, să vină... Târgoviștea la mine. Să mă scape 
de-un smintit. Sigismund îl urăște pe Andrei Bâthory, dar s-au și 
întâlnit la Sibiu, cum mi-a spus Dorothea, sub oblăduirea lui 
Pancratie Sennyei. l-a cerut, umilită, iertare că l-a ucis pe 
Baltazar Bâthory. Și a chemat, la 21 martie, dieta la Mediaș să 
spună că-l lasă pe cardinalul Andrei crai Transilvaniei. 

— Ei, poznă! Altă poznă!... 

— Deocamdată, totu-i mare taină. De la Fabio Genga am 


înțeles că Sigismund se teme, în egală măsură, că Transilvania 
ar putea fi ocupată de Rudolf, de sultan și de Mihai. 

— Și-acum o dă leahului Zamoyski? 

— Acum e ceasul cel mai prielnic să treceţi munţii. Într-o lună, 
Transilvania toată ar fi a lui Mihai. 

— Toţi românii îl așteaptă, întărește iar vlădica lon. Secuii ard 
de dorinţa de a se răzbuna pe Bâthorești. 

— Sibienilor, craiul le-a luat o cruce mare de aur cu diamante 
și pietre scumpe și, prin asta, i-a supărat foarte. Tot Dorothea 
mi-a spus că brașovenii iau apărarea sibienilor. Prin oamenii 
noștri, prin cei pe care-i mai trimiteţi voi de peste munţi, 
răsculăm țăranii români ca încă și mai lesne să puteţi spulbera 
puterea magnaţilor. Și-apoi, Stroe, eu cunosc bine și Moldova și 
n-aș vrea să se mistuie-n van gândurile mari zămislite în noi... 

— Velica, bărbat de-ai fi, măria-sa hatman te-ar face. 

— Bucuroasă sânt să-i insuflu gânduri măreţe. 

— Păcat că mulţi boieri și doamna Stanca sta-vor ca frâna pe 
roată. 

— Ințeleg: doamna teme zilele soțului. Dar boierii? Au nu 
pricep ce-ar fi Transilvania pentru dânșii? 

— Vor sta horțiș, părinte loane, mai rău ca-n 1594. 

— Aici se șoptește cum că Bâthoreștii vor a-l răpune pe Mihai- 
vodă cu ajutor leah ori turc. 

— Deci nu-i altă scăpare decât să le-o luați înainte. 

— Așa-i, Mândruța. 

— Te-am chemat aici, prietene Stroe, să-ţi spun ceea ce n-aș 
fi putut scrie. De bună samă că aș fi dorit să i le spun lui Mihai. 
Cum nu se poate asta, am sfătuit cu părintele lon și te-am ales 
pe tine, omul lui cel mai de credință, mai dăruit lui. 

Furișat printre brazi, soarele scaldă în lumină turla bisericii. 
Un cuc se îngână pe sine într-un pâlc de fagi. E primăvară, 
lumină și o liniște adâncă, senină, ca o binecuvântare. Velica 
simte, fierbinţi, privirile lui Stroe. Își reazimă tâmpla de stâlpul 
pălimarului și cată să vadă, prin limpezimea cerului ca lacrima, 
cele ce-au să vină. Cucul șuguie mai departe, în legea lui, 
îngânându-se cu răsunetul văilor și cu piculina unei mierle. În 
șoaptă, lin, pornește toaca de vecernie. Părintele lon cere 
îngăduinţă să coboare la slujbă. Rămași singuri, Velica și Stroe 
tac, îndelung, ascultând glasul păsărilor îmbinat cu al clopotelor 
și săgetându-se din priviri. 


— Întâia oară de când ne cunoaștem, Stroe, mă privești cu 
ochi încărcaţi de poftă. De ce? 

— Te-am privit și altă dată, Mândruţa, dar n-ai băgat de samă. 
Pari frăguţă fragedă, lesne de frânt întru înfruptarea dragostei; 
și totuși... 

— Stroe, noi sântem din acele făpturi rare care iubim o 
singură fiinţă, cu o dumnezeiască dragoste ce durează până și 
dincolo de moarte. Cât trăim, ne rotim în jurul ei, precum Carul 
Mare în jurul Stelei Polare. Steaua mea-i Mihai. Voi străluci cât el 
va străluci, și-odată cu el mă voi stinge. 

— Ci nu pot a zice că nu te-am dorit. 

— Sânt mândră că un bărbat ca tine mă dorește. Ci să ne 
rugăm și să ne învrednicim, Stroe, ca, în primăvara de la anul, 
să ne aflăm tot aici: Sima și tu, Mihai și eu. 

— Și țările împreună, unite. 


* 

Își așeza cușma cu surguciul în față și-și netezea pana până în 
vârf, gândind să călătorească până la București în trăsură: „Nu 
mai face, la vârsta mea să mă zdruncin în șa. Să alerge Stroe ca 
vântul și ca gândul, că el tot mai crede c-o să ajungă un Athleta 
Christi”... Când să iasă pe ușă, i se înfățișează un negustor grec, 
înalt, subțiratic. 

— Ce bine că te-ntâlnesc, jupân Radu Buzescu... 

— Înalt preasfinte mitropolit Rally! De ce-n ist strai? 

— Ibrahim-pașa, marele vizir, a pus preţ pe capul meu, pentru 
vina trădării. Cu greu am scăpat. M-au ascuns ţăranii bulgari, o 
săptămână, prin colibele lor, până mi-am închipuit harabaua 
asta cu icoane, să pot trece Dunărea. 

— Rămâi la noi. 

— Da, ca să-l încoronăm pe Mihai-vodă în Sfânta Sofia. 

— Ei, pentru asta s-or găsi alţii, înalt preasfinte. Noi să ne 
vedem slobozi aici, la Dunăre și la Carpaţi. 


* 


Andrei Báthory, cardinal de Ermland, e un tânăr sub treizeci 
de ani, înalt, voinic, bălai și frumos. Umblă tuns și ras ca orice 
preot catolic. Bâthoresc în el nu-i atât înfățișarea cât fala, trufia, 
și râvna spre mărire. Văzându-l prin Sibiu, în tovărășia lui 
Sigismund, Dorothea întreabă: 


— Care pe care-l va sugruma? Că atunci când doi Bâthory 
sânt împreună, și omuciderea-i prin preajmă. 

Velica își leagă broboada neagră mai pe frunte, să n-o 
cunoască nimeni și se miră: 

— Văd că vărul craiului și-a tocmit și oaste. De ce? 

— Vreo trei mii; pentru orice întâmplare. 

— Oamenii împăratului Rudolf sânt orbi și surzi? 


* 


Doamnei Stanca nu-i place forfota mută și tainică din Curtea 
domnească. Pâlcuri de oaste se plimbă de colo-colo: ba la 
Roșiori, ba la Pitești, ba la Gherghița ori București. O neliniște 
ciudată pune stăpânire pe cugete. 

— Grijește-te că... nebunul iar pune la cale-un război, îi atrage 
luarea aminte Dragomir din Vâlcănești, răstit și rău, ca de 
obicei. Doamna însă, cu inima împovărată, nu cutează a ridica 
ochii spre măria-sa întru ghicirea gândurilor. 


* 


În ajunul Bairamului, în Țarigrad nu se mai aude de război. 
Dimpotrivă: Ibrahim-pașa l-a convins pe sultan să petreacă 
această sărbătoare în chipul cel mai strălucit și mai zgomotos. A 
amânat, sine die, scoaterea cortului viziresc. În schimb, trimite 
numeroase iscoade, plătește mulţi neguțători creștini care, 
trecând prin Țara Românească, să povestească despre 
pregătirile pentru războiul cu creștinătatea. Asupra lui Mihai- 
vodă,  „ghiaurul răufăcător”,  veni-va  padișahul însuşi. 
Deocamdată, trimis-a încă zece mii lui Mahmut-pașa, cu 
strașnică poruncă să câștige, cu orice preţ, o victorie 
răsunătoare, cu pradă și cât mai mulţi robi, să-i plimbe pe ulițele 
Țarigradului, în zilele  Bairamului, întru  îmbărbătarea 
închinătorilor lui Alah. Îi trimite și bani, arme noi, meșteri să le 
mânuiască și pe cronicarul stihuitor Naima, să-i slăvească 
isprăvile cu pana. Însuși padișahul îi scrie, măgulindu-l cu 
numele de „nădejdea cea mare a împărăției” și făgăduindu-i 
rangul de pașă cu trei tuiuri. Marele vizir însă pune pe imbrohor 
să-i amintească de Saturgi Mahomed, cel sugrumat pentru că n- 
a cucerit Oradea. 


De la Rusalii, în Suceviţa, la târnosirea bisericii noi, întărită cu 
ziduri de cetate, Dan-vistierul aude oameni din norod povestind 
despre războaiele și faima lui Mihai-vodă. 

— Ehei, om ca acela, unul la cinci veacuri! Are în el o firească 
pornire spre fapte mari, înmănunchează și trage spre dânsul 
toată seminţia și cugetarea română. Căci, ce zice el: „Vreţi să 
scuturaţi jugul musulman? Uniţi-vă, voi cei ce vă numiţi români. 
Eu vă ajut cu paloșul și cu viața mea...” 

Aude și inima îi sfârâie de ciudă: „N-o să v-ajute. Vă jur eu, 
Dan-vistierul, care m-am lepădat de el la Călugăreni...” 


* 


Se înțelege cu voievodul numai din priviri. Pe nevăzuta lor 
canava înfloresc aceleași tainice gânduri: Transilvania, Moldova. 
Și nicăieri nu află mai bun loc de vorbire tainică decât aici, în 
strana bisericii din cetate, unde măria-sa îl ascultă vorbind 
despre călătoria la Prislop, de unde s-a întors încărcat de 
gânduri, în întregime mărturisite măriei-sale. A venit și cu un 
diac nou de latinește, italienește și ungurește: Darahi, român cu 
nume unguresc. 

— Pe lon Raț ar trebui să-l lași, măria-ta, mai de-o parte. Prea- 
i lingușitor. Și lauda peste cuviinţă, ocară și viclenie se cheamă. 

— Sfatul Velicăi sună în mine, stolnice, ca o chemare din 
străfunduri, zice cu adâncă emoție Mihai-vodă. De când eram 
flăcăiandru gândesc la Unirea ţărilor. 

— Dar oare a venit, vremea, în adevăr, mărite? 

Mihai-vodă sprijină tâmpla de stâlpul din dreapta și strânge 
pumnii, parc-ar ghemui și-ar pecetlui în sine o uriașă, o strașnică 
și neclintită hotărâre. Stroe prinde o frântură de șoaptă: 

— ...Pentru slava Neamului nostru, în numele Binelui toate 
voim a le împlini. Ajutaţi-ne, voi Oameni și tu, Cerule! 


* 


Dar așa, dintr-o dată, în toată Târgoviștea, un zvon rău: leşii 
vin cu război împotriva Țării Românești. Dan-vistierul, Vintilă- 
clucerul și leremia-vodă Movilă l-au înduplecat pe lan Zamoyski, 
cancelarul Poloniei, ca, odată cu aşezarea lui Andrei Báthory în 
scaunul de la Alba lulia, să-l facă domn la Târgoviște pe Simion 
Movilă. 

— Leșii? Ce au cu noi? Ce le-am făcut! Au nu-s și ei creștini? 


se întreabă lumea cu îngrijorare. 

— Și un copil întelege că dacă Transilvania și Țara 
Românească sânt iar înjuguite, otomanii își deschid cale slobodă 
spre Ungaria de Sus și ușor pot ocupa și Hustul, Cașovia, 
Camenița și Liovul, arată Teodosie-logofătul. Cum de nu pricep 
oamenii împăratului? Orbi sânt? Nerozi sânt? 

Voievodul trimite iscoade în mai multe părţi, la turci, la 
moldoveni, la raguzani, la tătari. Frământă oastea de la Pitești la 
Buzău, de la Buzău la Ploiești. Află că arhiducele Maximilian și 
generalul său, George Basta, zăbovesc, mutându-se și ei de la 
Cașovia la Praga, de-aici la Viena și-apoi iar la Cașovia, într-un 
treapăt fără noimă. 


* 


Și încă o știre supărătoare: generalul Schwarzenberg, cel care 
a eliberat cetatea Raab, a pornit din Strigoniu, cu opt mii oaste, 
să cuprindă Buda. 

— Nu Buda, ci Belgradul! strigă Stroe, mânios. 


* 


Prin satele transilvane roiesc șoaptele călugărilor rătăcitori: 

— Fiţi gata, oameni buni. Vine voievodul. Să-l primim cu pâine 
și sare. 

— Dar ne lasă a-i pedepsi pă nemeși, păntru tăte câte 
pătimim de la dânșii? oftează ţăranii cu obidă, stupind în ţărnă 
năduf și blestem. 


* 


Vremea-i frumoasă și caldă. În poarta mănăstirii se întâlnește 
cu Velica-doamna, îmbrăcată silișteancă, însoţită de Onea Vale. 
Mână un cârd de zece mioare albe. Zâmbește. 

— Prieteni, mă numesc Mândruţa Boer, băciţă din Săliște. Am 
venit să vând aceste mioare unor oameni din Călimănești. Am 
îndreptări iscălite de judele Sibiului. Ci azi vreau s-o văd și pe 
maica Teofana. 

La sfatul din chilia maicei, vine și sihastrul Prohor, cu un 
paner încărcat de faguri calzi, din prisaca lui. 

La întrebarea Velicăi: ce crede vodă despre sfatul ei și al 
mitropolitului lon, Stroe răspunde că mulţi boieri se împotrivesc. 
Se pare că lon Raț a amirosit ceva, și-i sperie cu răutatea și 


viclenia magnaţilor unguri. lar zvonurile despre felurite primejdii 
se ţin lanţ. 

— Și-acum, ca să știți de ce-am venit aici și cu cine va să mă 
întâlnesc, în seara asta, în Ostrovul Călimăneștilor, vă spun că, 
de acum cinci zile, adică de la 27 martie 1599, Andrei Bâthory, 
cardinalul, este crai în Transilvania. Nu-i așa că vestea asta vi 
se-mplântă în inimă ca un cui ruginit? 

— Așa-i... 

— Atunci, Buzeștilor, treceţi munţii acum, cât mai repede. 
Acesta-i ceasul cel bun: Sigismund n-a plecat, iar cardinalul n-a 
sosit încă. Czâki și Kornis sânt sfădiți cu Bocskai și Naprâgy. 
Zâzania se întinde ca o pecingine pe cugetele magnaţilor. Nu 
zăboviți! 

În faţa Velicăi, mai vrăjit de frumoasă ca oricând, stolnicul 
Stroe stă mut și vinovat: ...„Au nu-s în stare a porni întru 
împlinirea gândului cel mai înalt?” 

— Ne vrăjești, ispito! surâde Preda. 

Sima ar vrea s-o îmbrățișeze și s-o îngemăneze cu trupul și 
inima ei. 

Prohor întinde talerul cu bucăţi de fagure înmiresmat, amărui, 
cu nectar din floare de cireș sălbatic: 

— Mândruţa-i înțelepciunea lumii: urmați-i sfatul. 

— Vrem... Dar parcă ni-s lipite tălpile de pământ. 

În amurg, maica Teofana numără mătănii în jilţul din cerdac; 
Sima și Stroe, Cătălina și Preda se plimbă prin lunca Oltului, la 
miazănoapte de mănăstire, pe lângă prisaca lui Prohor: 
pustnicul se așază pe un butuc, privește lung, lung și se bucură 
că foștii lui ucenici, Buzeștii cei bătăuși, zurbagii și nebuni de 
vitejie știu să fie atât de drăgăstoși cu soțiile lor și, în atâtea 
năcazuri vălmășite peste lume, își află totuși răgaz plăcut să 
asculte cântecul privighetorilor, cu răsunet fermecat în toată 
valea Oltului. 

— Stroe, întreabă Sima, cum poate încăpea atâta frumusețe 
și-atâta fericire pe-un petec de pământ? Și apa, și sălciile, și 
cerul, și primăvara, și cântarea de dragoste a privighetorilor... 

— Cântarea de dragoste a privighetorilor, Simina, e-n inima 
noastră. 


* 
A doua zi, până-n prânz, maica Teofana, Sima și Cătălina s-au 


plimbat cu barca pe Olt, la deal și la vale, până au văzut o 
femeie silișteancă și un cioban, trecând spre Transilvania, fără 
mioare. 

— Mult mă tem pentru zilele acestei făpturi, suspină maica 
Teofana, clătinând din cap și înjghebând, cu mâna, un semn mic 
către silișteanca în bondiţă albă, cu flori negre, care se preface 
a-și perdelui privirea de soarele amiezii, cu mâna strașină la 
fruntea-i ca marmura. 


* 


Frații Buzești grăbesc spre Târgoviște, chiar în după-amiaza 
asta; soțiile, spre Stănești și Căluiu. Au mult de lucru: ei, cu 
războiul, ele, cu lucrarea pământului, cu turmele, cu prisăcile, cu 
livezile, cu morile, cu iazurile. 

În iatac, Sima deschide izvodul și înseamnă frânturi din cele 
auzite și trăite: ...„Sigismund intrase la multe gânduri, care nu i- 
au fost de-un folos, nici lui nici țării, cum zice că omul înţelept 
află calea și pre unde n-a umblat, iar dacă-și pierde mintea, 
rătăcește și pre unde a umblat”... 


* 


În fața sfatului, Gheorghe Raț povestește cele întâmplate în 
dieta de la Mediaş: 

— ...Oraşul era înțesat de mercenari. Și, afară de Gáspár 
Kornis, nimeni n-a cercat vreo împotrivire. Cardinalul a jurat că 
va respecta, cu sfințenie, drepturile magnatților. 

— Și Maria Cristina? 

— Au poftit-o să plece la maică-sa, acasă, ca orice văduvă. 
Dar ea s-a adăpostit la Chioara. 

— N-o ia cardinalul de soție? 

— A însoţit-o până la Teiuș, ca s-o înduplece întru asta. Se 
vede că n-a izbutit, de vreme ce-i zălogește moșiile. 

— Și craiul Sigismund unde s-a dus? 

— La Zamoyski, în Polonia, cu multe averi. 

— Atunci, să știți, mai vine o dată crai, prorocește Teodosie- 
logofătul, iar ceilalţi râd, semn că nu cred. 

— Ehei, dacă treceam munţii la Buna Vestire, cum zicea 
Stroe, acum ciocneam ouă roșii în cetatea Albei lulia, își vădește 
Preda amara părere de rău. 


x 


Împăratul Rudolf nu se aştepta ca Sigismund Báthory să 
părăsească iar domnia. L-a trimis în grabă pe doctorul în drept 
Bartolomeu Pezzen, după solii lui Mihai-vodă să le retragă suma 
de 100.000 de taleri, înmânată cu o zi mai înainte. Le-a luat 
urma de la hanul lui Conrad Engel, unde găzduiseră treisprezece 
săptămâni. Dar la Cașovia nu i-a mai aflat: Radu Buzescu, el 
fiind solul, avu ideea să se preschimbe în cioban maramureșan, 
cu caș și sumane în două căruțe, iar în cașuri să îngroape aurul. 
Și așa mergând, zi și noapte, au străbătut Transilvania, fără 
primejdie până la Bran. 


x 


La rându-i, Basta, generalul, începea să se intereseze de 
Mihai-vodă. Înştiința curtea din Praga că veștile despre purtarea 
lui se bat cap în cap: unii spun că ar fi trecut de partea 
cardinalului Andrei Báthory, alţii că-i nevoit să părăsească țara, 
cu oaste cu tot, și să fugă la ucrainieni, iar alţii zic că așteaptă, 
cu arma în mână, să reînceapă războiul cu otomanii... „Dar eu 
nu cred niciunul din aceste zvonuri. Mai degrabă bănui că 
valahul va părăsi luminata casă a Austriei, împăcându-se cu 
turcii...” Și scria așa, născocind, anume ca să risipească bruma 
de încredere ce-o avea Rudolf, împăratul, în voievodul Țării 
Românești. 


x 


Primăvara se așeza blândă și înmiresmată. Ci, între oamenii 
din ţările de pe Carpaţi se stârnea o tot mai avană vrajbă. Omul 
cel mai harnic și mai dibaci în tocmirea urzelilor, ajutorul de 
samă al voievodului, se alege banul Mihalcea: el le face și 
desface pe toate. Cum vin știri că leremia-vodă a pogorât în 
județul Putna patru mii de lefegii leși, cazaci și moldoveni, să 
treacă Milcovul și să atace, odată cu pașa din Silistra, vodă 
poruncește lui Preda Buzescu: 

— Treci hotarul cu cetele de la Buzău și lovește-i tare. 

În trei zile, Buzescu se afla la Adjud, în faţa oastei lui leremia, 
comandată de Nestor Ureche, vornic al Ţării de Jos. Văzându-l 
mândru, pe cal, Preda i-a strigat: 

— Vrei să ne batem, frate, ori să ne sfătuim? 

— De vreme ce-ai trecut hotarul cu arma, dator sânt cu arma 


să te primesc! 

Trâmbiţașii sună atacul, de ambe părţile. Dar pâlcurile de 
moldoveni nu vor să lupte. Pe leși îi potolesc, repede lefegiii leși 
din oastea Buzescului. Walawski le strigă în graiul de-acasă: 

— Nu fiţi proști! De ce să ne luptăm între noi? Mai bine să ne 
unim și să ne luptăm împotriva otomanilor. 

Lupta sfârșește, înainte de-a începe cu-adevărat. Poftit la 
întâlnire, vornicul Ureche se înfățișează în strai scump și cu 
oarecare trufie, 

— De ce staţi în genunchi în fața sultanului? întreabă Preda. 
Nu vreţi să fiţi slobozi? 

— Vrem, dar nu-i cu putinţă. 

— Altădată erai de părerea mea. 

— Am cercat cu lon și Aron-vodă și fost-am răpuși. 

— lar pe Răzvan voi l-aţi răpus, cu toate că... 

— Era de jos, din pulbere, ca și Mihai al vostru care, cu toată 
vitejia-i, va sfârși tot silnic, târându-vă și pe voi în prăpastie. 
Vedea-veţi! 

— Cinstite vornice, dac-ai veni cu toată Moldova, voievodul 
nostru v-ar aduce slobozenia. Și, împreună, am apăra-o mai 
uşor. 

— Nu mă ispiti, Buzescule. Ştiu că vă stăpâneşte ist gând 
mare, gând care a fost și al meu, cum ai zis. Ci acum după câte 
s-au întâmplat, văd că potrivniciile-s copleșitor de mari: turci, 
tătari, leşi, unguri, nemți... 

— Nemţi? 

— Da. Că Rudolf-împărat nu mișcă un deget dacă nu câștigă o 
țară. Voi credeți în el. Ci amar vă înșelaţi. E încă mai nevolnic la 
războaie decât Sigismund Bâthory. Rătăcește printre stele. Aron 
a pierit la Vinţ; Mihai poate pieri, la fel, în vreun castel din 
Boemia ori Silezia. Și-apoi, mai e ceva: fratele domniei tale, 
Stroe, care m-a vizitat vara trecută la Secul, cu acea 
netămăduită visătoare, cu Velica-doamna, zicea că nu din 
lăcomia averilor vreţi să uniţi Țara Românească, Transilvania și 
Moldova. Pe el îl cred. Dar mai este și Radu Buzescu, și 
Mihalcea-banul și Stoichiţă... 

— Și pribeagul Dan-vistierul, oploșit la voi... 

— Așa-i. Ci pe toţi acești boieri, lacomi ca și mine, ca și vodă 
leremia, ar trebui să fiu Dumnezeu ori satan ca să-i pot schimba. 
Așa că să ne despărțim prieteni. 


— Prada nu ţi-o dau înapoi, vornice Ureche; dar Walawski a 
atras de partea mea aproape o mie din lefegii leși ai domniei- 
tale și pe aceștia îi opresc. 

— Ei, vezi? Vezi ce hrăpitor ești? 

Mult și felurit s-a vorbit despre pătrunderea oștirii muntenești 
în Moldova. Unii s-au speriat; alţii s-au bucurat. Unii au bărfit; 
alții au lăudat. Destul că pașa din Silistra n-a trecut Dunarea, 
cum era învoiala cu leremia-vodă, că lefegiii s-au ales cu 
oarecare câștig, iar cardinalul Andrei, noul crai al Transilvaniei, a 
mai amânat câteva săptămâni solia care trebuia să plece la 
Târgoviște cu scop anume. 


* 


Cu toate c-ar fi vrut să fie față la pregătirile tainice câte se fac 
în țară, Petru Orăș a trebuit să împlinească porunca voievodului: 

— Pleci şi-mi aduci știri, de la banul lani și de la călugărul 
Mina. Vreau să știu dacă padișahul are gând să trimită oaste 
asupră-ne sau nu. Să-ţi dea vistierul zece pungi. Dar nu-i risipi în 
darn. 

Manea Hagigadur îl găzduiește la un armean din Galata. 

— Unde-i Araxi? întreabă pe drum, după ce chibzuiește bine 
cum să deschidă vorba. 

— Cinstite... neguţător, în Brusa, la o rudă. 

— Tot n-o măriţi, jupân Manea? 

— Mă tem că prea mult o folosiți pentru necazurile voastre, îi 
primejduiți viaţa și la inima ei nu gândiţi. lar vremea, de, trece. 

— Va fi soţia mea! 

S-a învârtit o săptămână prin Istanbul, timp în care a aflat că 
Andrei Bâthory a și trimis solie pentru împăcare, cu închinăciune 
în faţa sultanului și cu daruri multe și scumpe. N-a văzut niciun 
fel de armie gata de pornire la război, nici la Adrianopol, nici 
altundeva. Când spune că singura armie la miazănoapte de 
Balcani e a lui Mahmut-pașa, Radu Buzescu râde: 

— Moldovene, tu mai mult te-ai lingușit pe lângă Araxi, decât 
ai iscodit. 

— E-adevărat: am cerut-o de nevastă, dar n-am văzut-o. Era 
la rude, peste Bosfor și... 

— Și n-ai găsit o barcă? 


Încrezător în ajutoarele trimise, însufleţit și împins de 
poruncile și amenințările padișahului, Mahmut-pașa lărgește în 
grabă cetatea Rusciucului, apoi cearcă să întindă pod peste 
Dunăre, la Giurgiu, ca-n vremea lui Sinan-pașa. 

— Numai Soliman-mărețul a mai avut o armie așa de bună, se 
fălește Naima, cronicarul. Vom răzbuna toate relele făcute de 
ghiaur! 

În cort, însă, lângă cele trei cadâne împrumutate din bogatul 
harem al pașei din Rusciuc, și pașa și cronicarul leapădă grijile 
războiului. 

— Cu muierile astea valahe, parcă-l înţeleg pe măritul 
padişah: lasă altora povara împărăției și gloria războaielor, 
mulțumindu-se doar cu plăcerile haremului. 

— Alah ne ierte, mărite pașă, dar e atât de gras că abia se 
mai poate purta, chihăie cronicarul. Cred că numai pe-un 
dromader sau pe-un elefant ar mai putea călători. 

— Oare-o fi bănuind ghiaurul ce pilaf îi pregătesc? 

— Vede el ceva de peste apă, dar... Uite și femeia asta bălaie 
știe că ghiaurul se aţine cu oastea spre Transilvania și spre 
Moldova. 

Se îndoapă cu pastramă grasă, beau pe ascuns vin de Silistra, 
dintr-un clondir negru, ca să creadă vericine că-i cumâs; beau 
până adorm. La ziuă, nu mai văd cadâna bălaie; dar, furaţi de 
treburi, uită de dânsa. Și în ziua asta, Mahmut-pașa trece o 
ceată mare de ieniceri în ostrovul unde dormitează cetatea cu 
crenelurile știrbe. Se miră că ostrovul e pustiu. Cercetează 
țărmul românesc, dar nu vede nimic bănuielnic. 

— Am pornit într-un ceas bun, se umple de nădejde Mahmut- 
pașa. Craiul Transilvaniei scrie că împreună cu polonii și cu 
moldovenii, sare în spatele răzvrătitului ghiaur. 

Încredinţaţi că românii nu cunosc nimic din ce li se 
pregătește, și conducătorul și străjile se culcă pe urechea 
nepăsării. Dar, în noaptea de Sfântu Gheorghe, pe-o mare 
furtună, tabăra lui Mahmut-pașa e izbită, ca de trăsnete, dinspre 
toate zările. Tunurile cad în mâinile atacatorilor, înainte de a fi 
aprins măcar un fitil. Și până în zori, toţi musulmanii sânt strânși 
ca-n clește. lar când soarele își lucește razele în valurile Dunării, 
Mihai-vodă își năpustește oștirea într-o năvală furioasă, turbată. 
Năucit de surpriză și de mânia loviturii, Mahmut-pașa și ai lui 
luptă din răsputeri. Doi cai sânt uciși sub dânsul. După două 


ceasuri, înțelegând că totul e pierdut, se furișează din focul 
bătăliei și, pe malul Dunării, prin lăstăriș de sălcii, iese din 
încercuire. După el, încă vreo patru-cinci sute. Peste cinci mii 
rămân prinși în mâinile românilor. Naima s-a ţinut de pașă și a 
scăpat. Au galopat spre miazăzi trei ceasuri, până s-au 
încredințat că nu-i mai urmărește nimeni. Pe înserate, cronicarul 
scoate pana și scrie, cu mâna tremurândă: „La patru ceasuri din 
noapte ne-au lovit, pe neașteptate, ghiaurii. Tabăra s-a clătinat, 
speriată...” Dar nu sfârșește gândul, că aude strigăt 
deznădăjduit: 

— Ghiaurul! Vine nelegiuitul ghiaur!... 

Și prea puţini sar la arme; cei mai mulţi se risipesc și se 
ascund, cârd de iepuri în fața șoimilor. Așa că pentru români, 
asta n-a fost o luptă, ci doar o înșfăcare de pradă bogată: trei 
sute nouăzeci și șapte de corturi, toate tunurile, muniţia, 
bagajele, steagurile, peste nouă sute de cai cu tarhatul lor, 
săbii, iatagane, suliţi, covoare, zeci de cămile, catări și tot ce-a 
avut o tabără bine înzestrată ca aceea. Pe robi, mai mulţi ca o 
mie cinci sute, Mihai-vodă îi dă căpitanilor de lefegii, să câștige 
și ei ceva din răscumpărarea lor. 

Acesta este darul pregătit de Mahmut-pașa pentru padișah, 
să-l bucure de Bairam... 


* 


Ca să plătească lefegiii, sfatul domnesc sporeşte birul; dar 
țăranii nu mai au de unde plăti; se jăluie și se vând. Se feresc de 
Stoichiţă din Strâmba, că-i hapsân și rău. Îi preferă pe Buzești: 
soțiile lor gospodăresc bine averile; iar dacă Preda, nevasta lui 
Radu, e mai aspră, Sima și Cătălina sânt omenoase, bune: le 
cere muncă, dar nu-i oropsește cum fac alţi boieri. Drept aceea, 
satele Șușani, Făureşti și Novaci se vând, pentru 20.000 aspri 
gata, lui Preda Buzescu. Jelesc după pământ și după libertate, 
dar n-au încotro. 

— Din cnezi sau moșneni, ne făcurăm vecini, oftează bătrânul 
Pârvu din Novaci, către Oprea din Cordun. 

— Și noi, cu nevrednicile noastre degete puse pe hrisov ne- 
am pecetluit soarta. Ci știți cine-i jupâneasa care v-a luat în 
samă? 

— Am văzut-o; e fata lui losif Boer, baciul de peste munte, din 
Săliște. A de-a fost cadână și-a avut prunc cu padișahul. Că 


poate, de nu-l sugruma la moartea sultanului, ajungea împărăţia 
să aibă un sultan juma' român... Așa, deocamdată-i tare 
cumsecade. Dar știu eu? 

— Moș Pârvule, vecinia-i pacoste și rușine, chiar dacă stăpânii 
ar fi îngeri. 


* 

Intrând în odăița ei, Araxi se așeză în jilț: știrile culese în 
aceste zile i-au împovărat cugetul: ...„Trebuie să mă duc la 
Târgoviște, să-mi descarc inima.” 

— Bună-i hărnicia și credinţa ta, se împotrivește tatăl, dar 
socot că ei au datoria a trimite după știri. 

— De la Moldova sosit-au două solii, una după alta, cu daruri 
foarte bogate și mai ales o trăsură pentru sultană cu patru cai 
atât de frumoși c-a ametit Țarigradul, văzându-i. 

— Cei din Suceava au înțeles că un sultan gras, buget, 
nevolnic, călăuzit de muieri, cu daruri se înfrânge. 

— Grecii, armenii și ceilalţi creștini de-aici zic, toţi, că acesta-i 
momentul cel mai potrivit pentru scuturarea jugului... De miere 
și nuci n-ai nevoie, tată? Și-apoi, de ce nu înţelegi că mi-i dor 
de... După pățania și înfrângerea rușinoasă a lui Mahmut-pașa, 
marele vizir lbrahim-pașa a încheiat pace cu noul crai al 
Transilvaniei, iar peste trei zile, la 15 mai, va ieși la corturile de 
sub zidurile Țarigradului, ca să pornească, repede, asupra 
românilor. ÎI însoțește iar Radu Mihnea, care se vrea încă domn 
la Țara Românească. Opt galere și douăzeci și trei fregate, 
comandate de Șaban-pașa, au pornit pe mare, să intre pe 
Dunăre, cu hrană, arme și cele de trebuinţă pentru armia 
marelui vizir. Primejdia-i soră cu cea de acum patru ani, dacă nu 
mai mare. Trebuie să zbor, tată, până la Târgoviște. 

Folosind caii de poștă a ajuns în trei zile și trei nopți la 
Giurgiu. La București s-a întâlnit cu Stroe Buzescu. 

— Mulţumesc, Araxi, pentru știri; sânt neprețuite. Te rog, du- 
te la Stănești să te odihnești câteva zile. Uite, poruncesc 
căpitanului Petru Orăș să te însoțească până acolo. 


x 
Acum când le țipa măseaua în gură după oșteni lefegii, State 
Boldur aduce știrea de la Anastasie Crâmca: 
— Așa cum a poruncit Zamoyski, cancelarul și hatmanul, așa 


cum a cerut Andrei Bâthory, leremia-vodă a oprit la Hotin lefegiii 
năimiți astă-iarnă de Sadurski și de Petru Oraș. Nestor Ureche, 
vornicul, le-a pus sulița în piept: „Inapoi, ori vă tocmiţi la noi!”... 


* 


Spusele lui Araxi se adeveresc îndată. Gheorghe Raț vine din 
Alba lulia cu solie de la Andrei Báthory să-l înștiinţeze pe 
voievod că s-a împăcat cu sultanul și, între condiţii, a trecut și 
iertarea românilor pentru războiul început acum patru ani, 
întărirea lui Mihai-vodă în domnie, iar, în viitor, schimbarea 
domnilor din Târgoviște să fie lăsată în sama craiului 
Transilvaniei. 

— Deci, prietene Raț, dacă m-am scuturat de jugul 
padișahului, bine este să pun hamul craiului. Da? Și dacă 
Ibrahim-pașa trece Dunărea, cu ce mă ajută craiul-popă? 

— Trimiţi scrisoare de închinare și ajutor, măria-ta. 

— Da? Atunci, îngăduie-mi un răgaz de-o săptămână, s-o 
ticluiesc. 

Dar a doua zi, miercuri 16 iunie, un ceauș aduce scrisoarea de 
la Ibrahim-pașa, mare mirare stârnind în Curtea domnească. 

— Ne roagă să ne închinăm padișahului. 

— N-au obiceiul să roage, Radule. 

— Ba se și jură, Stroe frate, pe credinţa Profetului și pe capul 
padișahului că ne iartă pentru tot ce-am săvârșit împotriva 
înaltei Porți. 

— Înseamnă că pacea-i cu putinţă, se grăbește Teodosie. 

— Jurăminţi au făcut și lui lon-vodă de la Moldova și tot l-au 
sfâșiat, legându-l de două cămile. 

— Nu se cuvine să pierdem prilejul. 

— Măria-sa are alte gânduri, se împotrivește Stroe. 

— Rudolf nu ne mai trimite niciun ajutor. Îl supără luteranii și 
adulmecă și el pacea cu sultanul. Apoi, marele vizir scrie că, 
dacă primește răspuns bun de la noi, se întoarce, cu toată 
armia, la Țarigrad, și ne lasă în pace. 

— Mă tem că umblă cu șiretlic, să ne adoarmă veghea, își 
spune părerea banul Mihalcea. Iscoadele vestesc că vizirul ia 
drumul Belgradului. 

— Atunci, bane, să trecem munţii! propune Stroe. 

— Poate acesta-i iar un moment bun, șoptește Radu Buzescu 
scrutându-l pe aga Leca pe sub sprâncenele-i stufoase. Ce zici? 


— Eu zic ce-o zice măria-sa... 


* 


Velica-doamna se bucură că Fabio Genga îl lingușește foarte 
și se gudură pe lângă Andrei Báthory, craiul cardinal. Află multe 
lucruri cu osteneală puțină. Și repede știricește la Târgoviște. 
Acum dă scrisoare prin frate-su, Cristofor. Scrisoare cu poveţe 
pentru măria-sa: ...„Îngâmfarea și viclenia magnaţilor alt leac n- 
au, fără numai paloșul. În silă primește făţarnica prietenie a 
craiului Andrei și cu fățărnicie măsoară-l. Crede spusa noastră, a 
celor care ne topim de dorul măriei-tale. Îţi trimit aceste copii, 
cu mare caznă scoase din cancelaria crăiască. Folosește-le cum 
crezi. De pildă, la Praga. Să afle și împăratul cine-i craiul 
cardinal. Cristofor, bunul meu frate, va să-ți mai spună și altele, 
prin grai.” 


* 


Se află om care-o vestește pe doamna Stanca despre trecerea 
lui Cristofor Norocea pe la curte. Și-I poftește pe căpitanul State 
Boldur: 

— llinca, fina noastră, se jăluie că ai mai multă grijă de-o... 
de-o anume făptură din Alba lulia decât de dânsa. 

— Mă mir, măria-ta. Ci eu am jurat să-l apăr pe măria-sa și... 
războiul ista... 

— Moldovene, nu fi șiret. Spune: stăpâna-ți din Alba dă 
târcoale măriei-sale, pe ascuns, prin locuri tainice? 

— Poruncește, măria-ta și prea iubită nașă, să-mi taie limba și 
capul. E mai ușor pentru mine. 

Doamna îl privește ţintă, cu ochii ei mari, negri, aprinși de 
ură; dar îndată i se umplu de lacrimi: 

— Cum aș cuteza eu să-l lipsesc pe măria-sa și ţara de un 
scut? Frumosul și viteazul meu, împovărat cu dragostele cele 
din afară de lege... 

State Boldur pleacă genunchiul stâng și sărută poala straiului 
doamnei. 

— Mulţumesc, măria-ta. Aista-s eu. Și nu mă socot rău, nici 
viclean. Ci slujitor credincios până la mormânt. 


* 
La 26 iunie, sfatul domnesc, cu voievodul în frunte, cu toți 


boierii și cu mitropolitul Iftimie, iscălește zapis de credinţă și 
ascultare către sultan și către Andrei Bâthory, făgăduind a fi 
prietenii prietenilor și dușmanii dușmanilor lor. Gheorghe Raț 
duce scrisoarea la Alba lulia. Cea pentru sultan se mai amână. 
Așa povăţțuiește banul Mihalcea. 


* 


Zi caldă și luminoasă de vară. În marginea Bucureștilor o 
ceată de tineri ostași veniţi din împărăţia otomană, depind 
meșteșugul luptei. Albanezii, cu aga Leca. Bulgarii, sârbii și 
românii sosiți din miazăzi învaţă cu Gruia Novac. 

— Dac-am avea cu cei arma și îmbrăca, zice Baba Novac 
către Stroe Buzescu, în două luni am strânge optzeci de mii. 

Dar iată că, în clipa asta, în trap săltat, se apropie un stol de 
oaste străină. Tinerii încremenesc; limbile li se priponesc de 
cerul gurii; nu-și cred ochilor. Căpitanii strunesc frâiele și trag 
spadele. 

— leniceri? Au nu văd bine, Stroe? 

— Cum ajuns-au până aici? Acela nu-i Maldăr? 

Și teama se schimbă-n uimire. 

— Fugiră din tabăra marelui vizir. Peste cinci sute. lar noi, 
filotimi... 

— De ce-au fugit? 

— Și-au amintit, cinstite stolnice, c-au fost turciţi cu sila. Vreo 
treizeci sânt chiar români. 

— Câţi feciori mândri ca soarele și fete drăgălașe și gingașe 
ca trandafirii ne-aţi răpit, voi, viziri și pașale și sultani!? suspină 
Stroe Buzescu. 

— Vrem să luptăm în oastea lui Mihai-vodă! strigă unul, ieșind 
din rânduri. 

— De ce? 

— Pentru că-i căpitan vrednic! răspunde altul. 

— Să vă îmbrăcăm românește și să vă punem nume de-ale 
noastre: Vasile, Grigore, Petru, Constantin, râde vesel Novac. 
Am mai avut eu ca voi. 

Se bucură mult măria-sa când Stroe îi povestește despre 
predarea atâtor ieniceri, dar repede se înnegurează la faţă: 

— Cu ce-i plătesc, stolnice? Mihalcea a socotit: îmi trebuie 
300.000 taleri. Și de la Rudolf, nimic. E furios că nu i-a putut 
înturna și pe cei aduși de clucerul Radu. 


— Doamne, cum ieșim din strâmtoarea asta? 

— Spărgând-o la locul cel mai șubred: mâine lovim Dobrogea. 
Trecem pe la Brăila, apoi pe la Obluciţa, să dăm o raită până la 
Reni. 

— Supărăm pe hantătar și pe leremia-vodă. 

— Îi supărăm dar îi și speriem. După... ciocnirea dintre Preda 
Buzescu și Nestor Ureche, va fi a doua spaimă. Pentru că frica, 
frica, stolnice, îi călăuzește pe mulţi domni... Pleacă Udrea 
Băleanu, cu Dărămuș și cu haiducii lui Gruia. 


* 


În Suceava, la nunta lui lon Iffy cu o domniţă moldoveancă, 
naș fiind leremia-vodă, nuntașii cu rang domnesc și boieresc n- 
au avut altă grijă decât ca, printre cupele cu vin spumos, să 
hotărască înlăturarea lui Mihai-vodă din domnie. Zic să-l pună în 
locu-i pe Simion Movilă, ajutat de cei doi neobosiţi pribegi: Dan- 
vistierul și Vintilă clucerul. 

Când știrea îi ajunge la ureche, Stroe oftează: 

— Velica ne trimite multe vești triste. Ci știi care-i usturimea 
cea mai mare de la inima ei? 

— Că l-am pierdut pe Nestor Ureche. 

— Așa-i, Sima. Și ce om am pierdut... Cărturar vestit, înţelept, 
cumpănit. Mult ne-a îndemnat, în 1594, să începem războiul cu 
sultanul... 

— Și-acum s-a turcit... și el. Ce zici, State Boldur? 

— Eu sânt un moldovean jurat lui Mihai-vodă. Dar n-am ca 
vornicul Ureche o sută de sate, podgorii la Hârlău și Cotnar, case 
în lași, mori pe Prut și pe Siret, tamazlâcuri de vite bune de 
neguțat la Liov ori la Danzig. Și, vedeţi domniile voastre, grija 
averilor îl silește să cate adăpost lângă tronul lui leremia 
Moghilă și atât. 

— Mă, cap de bour, nu cumva... baţi șaua? 

— Dacă trebuie s-o scutur de colb, o bat și-o și frec, cu peria, 
stolnice. 


* 


După ce pleacă, vârtej, Udrea Băleanu, spre Brăila, Mihai- 
vodă îşi trage tabăra la Roșiorii de pe Vedea și așteaptă să vadă 
ce fac dușmanii. Poate fi lovit de turci, de tătari, de poloni, de 
unguri. De fiecare, pe rând, și de toţi odată. Cu toate că 


Teodosie-logofătul sfătuiește să se trimită sol la Țarigrad, pentru 
închinare, vodă ascultă glasul Buzeștilor și-l trimite pe banul 
Mihalcea sol la Praga, căptușit cu scrisori către Rudolf-împărat. 
Să se întâlnească acolo cu Petru Grigorovici și să pătrundă 
împreună la împărat. Cu chipul și cu îndreptările lui de neguţător 
macedonean, vorbind grecește și italienește, arătând bune 
păsuri de la banul lani, trece repede prin Transilvania, iar la 
Praga se silește așa de tare să împlinească poruncile, încât 
Conrad Engel, hangiul, pregătit să-l găzduiască măcar o lună, se 
miră foarte că a treia zi l-a primit împăratul și au sfătuit mai bine 
de un ceas. L-a văzut bucuros și darnic și și-a închipuit că i-a 
mers bine. În adevăr, când i-a arătat scrisoarea marelui vizir 
Ibrahim-pașa prin care făgăduia, în schimbul supunerii, iertarea 
trecutului, când a văzut copiile după scrisorile de închinare a 
craiului Andrei către sultanul Murad, a glăsuit: 

— Vă dau o mie de călăreţi catafracţi. Loviţi-l, odată cu 
generalul Basta: voi, de la miazăzi, el, de la miază-noapte. 

La întoarcere prin Transilvania, banul Mihalcea află că 
magnații adună oaste. Mihai-vodă-i bucuros, dar adaugă: 

— Îmi trebuie carte scrisă, bane! Vorbele zboară. 


* 


În zurbava stârnită în această parte de lume, nimeni nu și-ar 
mai fi amintit de Sigismund Bâthory, dacă nu venea un olăcar, 
de fapt Emeric Sixai, s-o caute pe Velica-doamna, să-i spună că 
stăpânul lui s-a săturat a mai sta la Varmia, în castelul lui Andrei 
Báthory, că îl chinuie remușcările, că risipește banii în 
destrăbălări, că rătăcește fără noimă, iar acum e la Danzig. L-a 
trimis pe Sixai să-i ceară lui Andrei bani, iar Velicăi să-i spună 
așa expresis verbis... „Nu te-am uitat, și voi mai veni să te 
văd”... 


* 


Îndată ce s-a întors de la Praga, banul Mihalcea a primit 
poruncă să rânduiască, așa cum se va pricepe, o canava de 
iscoade de la Belgrad la Cetatea Albă și de la Țarigrad la 
Cașovia și la Praga. Folosește vechi cunoscuți dintre negustori, 
dintre boieri, căpitani, ostași, ciobani, popi, călugări și oameni 
de rând. Pentru Țarigrad a trimes doi călugări și chiar un hoge, 
pe care-l plătește de două ori mai scump ca pe alții. Prin 


Dragomir din Vâlcănești a luat legătură chiar cu Vintilă clucerul, 
pribeagul. Pentru o moșie făgăduită pe Argeș a primit să stea în 
pribegie, lângă Dan-vistierul, ca și până acum, dar să fie ca 
ochiul și urechea lui Mihalcea-banul. De altfel, întâlnirea cu 
Dragomir a știut-o și vistierul: 

— Vrea să ne grăbească în strădania de a-i azvârli cumnatul 
din scaunul ţării? 

Dragomir l-a povăţuit că, frumos cum este, Vintilă să stea în 
preajma doamnei Marghita Movilă, care cată cu jind la boier 
tânăr. Și bărbatul jinduit de-o doamnă trăiește bine și multe află, 
pân' nu-i cade capul sub satâr. 

De la Cozia, de la Snagov, Dealu, Tismana, Căluiu, Argeș, în 
fapt de seară, tineri călugări rătăcitori, unii cu spadă sub 
mantie, trec prin Ostrovul Călimăneștilor, primesc poveţe, în 
șoaptă, cum să strângă banii pentru mitropolia din Alba lulia, 
adună iconiţe, mătănii, tămâie, mir și le așază în desagă. Apoi, 
se răsfiră pe căi bine statornicite, peste munţi, pe cărări 
păstorești, răzbat la Prislop, la Sâmbăta, la Brașov ori în 
ținuturile secuiești, ca să urce până la Maramureș și să treacă 
chiar în Moldova, pe la Bicaz, Dorna ori Câmpulung. Bine-i să 
strângă danie pentru mitropolie. Bine-i să vândă lucruri 
bisericești. Dar mai cu samă bine-i să vestească pe Mihai-vodă 
norodului, ca pe un izbăvitor. Prin sate grăiesc și cu bogaţi și cu 
săraci. Pe ciobani îi întâlnesc prin poiene ori la târle. Pe 
neguțători, prin târguri. Pe calici, pe la hramuri și pomeni. 

Prin Transilvania, pe la boierii români care nu s-au ungurit de 
tot, merge și Cristofor Norocea și-i povățuiește să vină cu inima 
și fapta lângă un domn din sângele și neamul lor. Pe faţa unora 
se zugrăvește mirare ori neîncredere: 

— Lasă-ne în plata Domnului!... Nu credem în minuni... 

Dar celor mai mulţi li se aprinde o luminiţă de nădejde cât un 
bob de mac. Fac cruce și șoptesc: 

— Amin... 

La o zi, două după plecarea celor oaspeți, o samă de tineri se 
fac nevăzuţi. Degeaba-i cată nemeșii. Trec un hotar prin vama 
cucului, cu gând să se întoarcă, la vreme potrivită, cu hrisov de 
slobozenie în șerpar. Și secuii află de un mare căpitan de oaste 
care vine să-i strivească pe Bâthoreștii asupritori. Nemeșii foarte 
se-nfurie și ţipă că le fug iobagii: tot câte unul, câte doi, 
nevăzuţi. 


Din prisaca lui, sihastrul Prohor vede acei călugări rătăcitori și 
i se îndulcește inima: ...„De ce nu am acuma treizeci de ani?”... 
Scoate un fagur plin dintr-un știubei, îl învelește în două frunze 
mari de brustur și trece Oltul în Ostrovul Călimăneștilor. 

— Sima, stolniceaso, gustă de ici putere și mireasmă, că, 
precum albina, torni miere în inima oamenilor. 


* 


După trei zile de nemaipomenită zăpușeală, dinspre 
miazănoapte se înalță nori mari, negri, burzuluiți. Fulgerele 
scapără, scurt şi mut, pregătind parcă un trăsnet 
atoatenimicitor. Călătorind în lungul Mureşului spre Alba, Gáspár 
Kornis și Viteaz privesc cerul și se miră: 

— Furtună în faptul dimineţii? Foarte ciudat! 

— Fulgerele și trăsnetele, Viteaz, mă sperie. 

— Valahii stau în furtună ca stanele de piatră. Uite-i! 

— Hm... Tot îţi mai lauzi cosângenii? 

— Au dat și ei oameni mari: lancu de la Hunedoara, Mateiaș, 
losica... 

— Cutezi să-l pui pe losica alături de regele Matei? 

— Dar Mihai-vodă? 

— Vine din pulberea pământului: fecior de rachieriță. Și-a 
născocit origină princiară, ca să-l accepte domn. Dacă 
Sigismund era... întreg, azi, rex Daciae. 

— Se-ndesesc fulgerele. Să grăbim! 

Se apleacă pe coamele armăsarilor și galopează. Slujitorii se 
înșiră în urmă. Vântoasa stârnește colbul drumului și pleacă 
arborii cu vârfurile până-n pământ. Ca un cazan în clocot 
smintit, norii se vălmășesc, se frământă, se sfâșie, se bulucesc, 
se izbesc, urcă și pogoară rotindu-se. Fulgerele se îndesesc 
parcă s-ar fi deschis gura iadului și se cască tot mai mare, mai 
înspăimântătoare. Tunetele cutremură pământul și bolta cerului. 
Vijelia împinge caii în șanțuri, în râpi. Nu mai văd pe unde calcă. 
Grânele, așternute la pământ. Copacii, dezrădăcinaţi. Oamenii 
purtaţi ca surcelele, încolo și-ncoace. Unii se ascund în gropi; 
alții se lipesc de ţărnă și așteaptă potopul. O turmă de oi, ca un 
nor alb, capiu, se strecoară într-un pâlc de pădure. O ciurdă de 
cornute porumbace gonesc ca de streche, până le prăvale 
vântul în apa Mureșului. Trei stejari bătrâni se despoaie de 
frunze și ramuri. Un plop se îndoaie, covrig, și se răstoarnă. 


Calul se poticnește, cade-n bot și-l leapădă pe Gâspâr Kornis jos, 
în nesimţire. Ceilalţi, abia când intră în Alba lulia bagă samă că 
unul s-a pierdut pe drum. Vântoasa smulge acoperișurile, 
prăbușește grajdurile din curtea crăiască, strivind mulţi cai de 
preţ. Velica-doamna, udă, palidă, despletită, îndepărtează 
grinzile surpate, alături de Costa Duda, scoate calul cel alb și-l 
adăpostește în subteranele cetăţii. Furtuna ţine mai bine de un 
ceas și mult prăpăd și stricăciuni pricinuiește. Șapte slujitori 
pleacă în căutarea baronului Kornis. Îl găsesc într-o groapă, plin 
de glod, însângerat pe faţă, pe mâini și nespus de speriat. Și 
spaima-i crește când pe cerul tulbure încă se ivesc trei globuri 
mari, roșii: două la marginea zării, iar altul în mijlocul bolții, 
învăpăind întregul cuprins. 

— E sfârșitul lumii? se întreabă mulţi, îngroziți. 

Kornis se îmbracă în grabă și se duce la palat să-l vadă pe 
craiul cardinal. II găsește foarte speriat și îngrijorat: 

— Ce zici, baroane, mâine vom putea ieși la vânătoare? 

— Dacă nu se vor umfla râurile, da. 

— Am chemat-o pe soţia lui Fabio Genga, să-i mulţumesc că 
mi-a scos de sub dărâmături calul cel alb. Frumoasă și curajoasă 
femeie! 

— E o valahă, serenissime, cam perfidă. Vărul alteţei-tale a 
căsătorit-o cu Genga, anume ca s-o aibă aproape, amantă. Dar 
i-a păcălit pe amândoi. 

— Mi s-a părut foarte cultă și sprintenă la minte. 

— Da, dar și îndrăcită. Niciun ungur nu s-a putut apropia de 
dânsa. Nici chiar losica, deși era valah. Își îngrijește cu pricepere 
moșia de la Cetea; e soră cu Zamfira, soţia lui Balint, și cu 
Cristofor Norocea, e prietenă cu Ana Viteaz și cu alte românce, 
cu Dorothea Hirscher și, acum în urmă, chiar cu Barbara Fuzy, 
soţia lui losica. 

— Dacă-i așa... s-o ţin sub priveghere, nu? 


* 


A doua zi după întoarcerea banului Mihalcea, au plecat la 
Praga vistiernicii Andronic și Stoichiţă să aducă talerii dați 
pentru oastea română. Vodă le-a poruncit să vorbească, în mare 
taină, cu Carlo Magno și cu arhiducele Maximilian despre 
alungarea lui Andrei Báthory din Transilvania. Întâlnind pe cei 
doi vistieri la rugă, în biserica domnească, în fața icoanei 


sfinților șutași Gheorghe și Dimitrie, Preda-i zeflemisește: 

— În Oltenia trăia un comis, Toader. Acesta, de câte ori 
trebuia să treacă Oltul, intra în biserică și se ruga sfântului lon 
Podarul. Și numai bine a căzut din sanie într-o copcă, a intrat 
sub gheaţă și s-a înecat. L-a chemat sfântul la el. 

Aga Leca râde, hurducat; apoi șoptește la urechea lui vodă, ca 
să-l înspăimânte: 

— Buzeștii s-au supărat că nu i-ai trimis pe ei. 

— Agă, nu umbla cu pâra! De ei am mare nevoie aici. 

Cei doi soli aveau poruncă să vadă și de ce întârzie atâta 
Petru Grigorovici, despre care aga Leca și diacul lon Raț zvonesc 
că s-ar fi tocmit în slujba cardinalului Andrei. In Praga, cu 
ajutorul lui Carlo Magno, la 23 iulie, îi primește însuși împăratul. 
Vistierul Andronic vorbește cu înflăcărare despre toate câte 
săvârșit-au românii pentru creștinătate, fără alt câștig decât 
laude. Multe din ajutoare le-a șterpelit Sigismund Báthory. 
Desfășoară în faţa împăratului alte copii de scrisori trimise de 
Velica din Alba lulia, dovezi că Andrei Bâthory trădează. Pe ele, 
în colțul din stânga, sus, Mihai-vodă a scris, cu pană apăsată: 
„Ce au trimes Batăr Andreiuș la-mpăratul pentru pace”... 

Abia acum, încredinţat de viclenia magnaţilor, Rudolf 
răsucește câteva fire din barbă, clipește din pleoape peste ochii 
bulbucaţi și grăiește moale: 

— Dau lui Mihai-vodă carte scrisă, așa cum mă roagă, să 
scoată pe Andrei Bâthory din Transilvania. Dar, cu jurământ, s-o 
păstreze în cea mai mare taină. 

Solilor români li se pare că aud glasul arhanghelului poruncind 
deschiderea porților cerului. lar când i-a poftit în catedrala 
Sfântul Vit să jure și să asculte, împreună, cântări bisericești, zic 
că, deși nu arată, împăratul Rudolf este un om mare. Și mult se 
minunează de sunetul larg și cutremurător al orgei și de 
răsunetul cântărilor de slavă între zidurile zugrăvite cu icoane 
minunate. Se întristează însă când află că Rudolf-împărat amână 
înmânarea scrisorii. 


* 


Puțini își mai amintesc că, acum trei ani și jumătate, după 
biruinţa de la Giurgiu, Maria lui Dragoș și Sima, stolniceasa, s-au 
supărat foarte pe Preda Buzescu, că ascultase ruga banului lani 
și lăsase slobod pe Țicalidi, ticălos făcător a multe rele. Teleleu 


măscăriciul umbla chiar să curețe pământul de păcătoasa lui 
umbră. Dar a aflat că și-a luat gazdă la Râmnicul Vâlcei, într-o 
casă mare, că-l păzea o strajă de douăzeci și patru de arnăuţi și 
că avea sânet de la banul Mihalcea să hălăduiască, în voie și 
nevătămat, oriunde prin ţară. De altfel, părea cuminţit, lecuit de 
năravul relelor. Mai mult; cu daruri miluia mănăstirile. La Cozia, 
îndeosebi, bătea smerite mătănii, umilit, întru mântuirea 
sufletului. Cu vorbe mieroase se lingușea pe lângă maica 
Teofana, dezvelind amintiri din vremea când vindea rachiu în 
târgul de la Dunăre, și foc de dragoste picura în inima unui 
voievod. Ea zâmbea trist acelor aduceri aminte și tăcea: ăst 
cocoșat totdeauna a fost iscoada cuiva. 

— Mi-i foarte bine aiţi, cuvioasă Teofana. Numai când te văd 
mă linistescu si mă veselescu. Dar umezeala munţilor ma uţide. 
Îmi stârneste o chinuitoare durere în oase. Trebuie să mă întorc 
la banul lani, în Ostrovul Carpathos, desi acolo mă tem de 
muste, de serpi si de alte gadini. 

Nu mai spune că se teme și de aga Mussein, care l-a trimis 
aici să afle gândurile ghiaurilor și să-l vestească, repede. 
Durerea îl ustură tot mai tare și parcă va să-i plesnească 
măduva în oase și-or să i se desmăduleze toate. Și ochii îl dor 
tot mai tare; i se fac tot mai roșii și mai urduroși. Asta îl 
prăbușește într-o deznădejde soră cu moartea: după pântece, 
ochii i-au mai rămas ca să mai poată gusta ceva din dulceața 
acestei lumi. A plătit slujbe și masluri, i-au cetit călugări bătrâni, 
a privegheat el însuși în chilii, rugându-se întru tămăduirea 
oaselor și a vederii; dar n-a cunoscut nicio schimbare în bine, în 
rău, da. Se jeluie: 

— Te preţ ar mai avea lumea asta, dacă, într-o zi, mi-ar plesni 
ochii și n-as mai putea s-o văd? 

Dar tot trecând în trăsură spre Cozia, a băgat de samă că, la 
locul numit Căciulata, se află un firicel de apă, un izvor cu 
duhoare de ou clocit. Apa lui se strecoară până la Olt, tivind 
pietrele cu o horboţică verde-gălbuie. Muntenii aduc vitele cu 
gleznele ori copitele umflate și le ţin în apa acestui izvor, să se 
lecuiască. 

— Muierile și călugărițele folosesc apa din ăst izvor ca să-și 
facă ochi frumoși, îi spune într-o zi un călimăneștean. Unii o pun 
în șipușoare ori în balercuţe și-o vând prin ţară; îi zic „apă de 
ochi”. 


— Te pomenești! 

— Călugării o beau ca „apă pentru ghiers”. Adică pentru 
dregerea  glasului, să cânte frumos în strană. Sorb apă 
puturoasă și dobândesc glas de heruvimi... 

— Și eu sânt cam răgușit... 

— Bea, jupâne, că și boul meu o băut și-acu rage mai dihai ca 
un taur. E bună și dă vătămătură. Noi mai cu samă pentru asta 
o folosim: păntru dureri dă şale. 

Și Țicalidi dă un galben florentin rumânului care se prinde să-i 
aducă la Râmnic zilnic asemenea apă izbăvitoare. Astfel, trei 
săptămâni uită porunca agăi Mussein, lasă treburile negoţului și 
ale cămătăriei în sama lui Preda Buzescu și se dedă cu totul 
băuturii din apa de la Căciulata, își scaldă mădularele în ea de 
câte trei ori pe zi, își spală, cu grijă, urdorile de la ochi. Și, în 
adevăr, mădularele i se fac mai sprintene, sângele umblă prin 
vine mai vesel, iar roșeaţa și scursorile ochilor îi pier, ca prin 
farmec. 

— Binecuvântată ţară... Mă-ntinerește! 


* 


Spre seară, măcar că-i ziua lui, 29 iunie, Cristofor Norocea 
pornește de la Cetea spre Bran, să ducă știri de taină lui Mihai- 
vodă. A băut oarecare număr de pocale cu prietenii, Nicolae 
Viteaz și Gáspár Barcsai. Merge nepăsător, fluierând, însoțit de- 
un singur slujitor. Voia să călătorească toată noaptea, 
schimbând caii la Făgăraș. Dar în lunca Mureșului îi iese în cale 
o ceată de lefegii crăiești. 

— Unde călătorești, noaptea? întreabă căpitanul. 

— Păi... unde? La cuibul vitejilor din munţi, șuguiește Cristofor 
Norocea. 

Parc-ar fi auzit o sudalmă, lefegiii îl străpung cu sulița și-l 
doboară de pe cal; îl jefuiesc de tot ce află asupră-i și pornesc, 
în goană, spre Alba lulia. Slujitorul, ascuns de spaimă, așază în 
șa trupul stăpânului și se întoarce la Cetea. 

— Vin asupra noastră! vestește cu spaimă slujitorul. 

_ Velica, îngrozită, plânge, se tânguie, dar nu se lasă înfrântă. 
Işi așază fratele pe năsălie și, în graba mare, cu ajutorul lui 
Onea Vale, adună slujitorii și ţăranii întru apărarea castelului. In 
adevăr, îndată după răsărita soarelui, douăzeci de lefegii lovesc 
în poartă, dar fără izbândă. Când Onea Vale scoate oamenii la 


harță, mercenarii o iau la picior, lăsând un rănit în vale, la vreo 
cinci sute de pași de castel. Așa, Velica, află că-s trimiţi de 
Gáspár Kornis. „Nu mai pot rămâne nici la Cetea. Tata, și-acum, 
Cristofor: Urmez eu, la rând.” Se oprește, deocamdată, la 
Prislop: 

— Părinte loane, rămas-am cu desăvârșire singură. Copilul mi- 
i la Cluj, precum știi, și mi-i teamă să nu i se primejduiască și lui 
viaţa. 

Se ghemuiește în genunchi și plânge cu hohote. Vlădica lon o 
ridică și-o așază în jilţ. 

— Mă ai pe mine, Velica. Și pe Mihai-vodă. Au trecut pe la 
mine, precum ai cerut, Dumitru cel Mare din Brateș și lon Micu 
din Drăguș: voinici și isteți oșteni. Binecuvânteze Domnul fapta 
și sufletul lui Cristofor și nu-i ierte pre ucigașii cei mișei. 


* 


Masă bogată, cu ciorbă aburândă, cu fripturi bine rumenite și 
împănate cu mirodenii, cum îi plac măriei-sale. Doamna Stanca-i 
mândră când are prilej să-și slujească singură soțul. Așa își 
poate arăta nemărginita-i dragoste și așa i se pare că-i numai al 
ei. După ce-i așază bucatele în farfurie, povestește, voioasă, 
întâmplări de la curte ori din ţară, despre blănile aduse de Petru 
Orăș, zilele astea, de la Liov. Vodă zâmbește binevoitor, dar în 
gând îl dojenește pe moldovean: ...„Eu te trimet după lefegii și 
tu târgui blănuri pentru armencuța ta? lar solii de la Praga tot 
nu-mi aduc cartea împăratului să pornesc împotriva 
cardinalului...” Totuși, purtarea și înfățișarea doamnei sporește 
bunăvoia voievodului; iar când își privește coconii, inima-i 
tresaltă de bucurie. 

— Dar tu, Florica, ce-ai mai lucrat? 

— Chiar astă față de masă: ieri am sfârșit-o. 

— Foarte de laudă! Frumuseţea ei face mâncarea mai 
gustoasă și dulceața mai dulce. Și tu, Nicolae Pătrașcu? 

— El tot cu Tudor Maldăr și cu Stroe Buzescu, răspunde 
doamna în locul coconului. 

— lertare, dar învăţ și științele cele matematicești și filosofia. 

— Așa trebuie: braţul vârtos și mintea ageră. 

La sfârșitul mesei, coconii se ridică, sărută mâna părinţilor și 
se trag spre iatacurile lor, la celălalt capăt al Casei domnești. 
După câteva clipe, doamna Stanca încruntă sprânceana și 


agrăiește: 

— Auzii, Mihai, că Velica umblă să-și facă soțul, talianul, domn 
în Tara Românească, iar fătul, la Moldova. 

— Hm... Cum poţi crede prostie ca asta? 

— Vicleană și primejdioasă: iscălește cu pecetea Basarabilor. 
Și poate ar vrea să-ţi... ia și diamantul basarab. 

Domnul ghemuiește șervețelul în pumn, îl izbește în mijlocul 
mesei, se ridică și pleacă, mânios: „... O singură înțepătură 
neroadă și a stricat totul...”. Doamna se sperie, dar se și bucură: 
nn [i-am vârât un ghimpe otrăvit în inimă. Așa, poate, ţi-o scot 
din cuget, nesătulule...” 


* 


După ce le-a urmărit de la Călăraşi, pe Dunăre în sus, în ziua 
de Sfântu llie, oamenii lui Preda Buzescu prind, în preajma 
Giurgiului, trei galere și optzeci și două de șeici, turcești. E cea 
dintâi biruinţă a luntrei cu patru tunuri, anume făcută de 
Teodosie-logofătul ca să împiedice pătrunderea  galerelor 
dușmane pe fluviu. Haiducii lui Baba Novac pradă pe malul 
celălalt, dobândind averi și vârând spaima în otomani. Mihai- 
vodă dorește pace la Dunăre; și ar încheia-o bucuros. Dar 
Mahmut-pașa ameninţă: 

— Înainte de a se îndrepta spre Belgrad, Ibrahim-pașa va 
spulbera Valahia de pe fața pământului. 

Dintre boieri, Teodosie Rudeanu se teme mai mult de războiul 
în Transilvania decât la Dunăre. Mihalcea-banul povăţuiește să 
se urmeze vorbirea despre pace cu marele vizir: 

— Să fie Dunărea hotar, până la Silistra: și-apoi, linie dreaptă, 
până la mare. 

Vodă ascultă și poruncește: 

— Să plece Andronic-vistier sol la marele vizir. Plătim haraciul, 
începând de la anul: acum ţara-i încă stricată de război. Cerem: 
să îngăduie neguţătorilor noștri a umbla, slobozi, prin împărăție. 
Să nu mai aţâţe pe leah, pe ungur și pe Moghilești împotrivă-mi. 
De nu se învoiește, trecem Dunărea cu toată puterea: ori biruim, 
ori pierim! 

Solia lui Andronic-vistier are urmări neașteptate: marele vizir 
trimite lui Mihai-vodă steagul, tuiul și cuca domnească. Măria-sa, 
prin banul Mihalcea, mulțumește și adaugă: atâta vreme cât 
leremia-vodă, Zamoyski și Andrei Báthory sânt îndemnați a lovi 


mișelește Valahia, pe la spate, Mihai-vodă socotește semnele 
domniei ca o momeală înșelătoare. Negustorii însă folosesc 
prilejul și, harnici din fire, cumpără ieftin și vând scump. 
Însănătoșit de-a binelea, Țicalidi neguțește vite și turme de oi de 
la Buzești, de la Stoichiţă, de la Rudeni și le vinde cu preț întreit. 
Dintre toţi și toate, doamna Stanca pare necuprins de fericită: 

— Pacea! Și slobozenia ţării... 

Dar bucuria și fericirea durează doar până în clipa când măria- 
sa o roagă: 

— Încarcă în lăzi giuvaeruri, arme și merinde și așteaptă 
cuminte: 

— De ce? Unde plecăm? 

— Să le-avem pregătite pentru cale lungă. 

Și se depărtează, zâmbind. Cearcă doamna să grăiască 
banului Mihalcea, dar află că-i plecat la Alba lulia. II cheamă pe 
Radu Buzescu: 

— Să nu faceţi vreo nebunie, clucere! 

— Zi și noapte chibzuim, să nu greșim. 

— Ah, voi Buzeștii, neastâmpărațţi! 

— Sântem, măria-ta, scutul domniei și apărătorii moșiei. 
Niciun război n-am făcut din lăcomie ori din trufie. Ne batem 
numai pentru ţară slobodă! 

ÎI caută și pe Teodosie Rudeanu: 

— Ce vreţi să faceți, logofete? 

— Nimic alta decât să ieșim din încercuire dușmană. 

— Și, cu pacea, nu ieșim mai ușor? 

— Așa cercai și eu povaţă; dar în sfat mai sânt și Buzeștii, și 
Mihalcea, și Baba Novac, și Udrea Băleanu, și mulţi căpitani care 
zic să ducem lucrul până la capăt. Lor li s-au adăugat Stoichiţă 
din Strâmba și Andrei-vistierul, care nădăjduiesc câștig mare de 
pe urma războiului. Când l-am sfătuit să încheie pace, măria-sa 
a zis: „Asta vreau, logofete: pace! Dar ca un voievod de sine 
stătător, nu ca un miel pocăit.” 

— De ce iar gătiri de război? îl întreabă doamna pe Stroe. 

— Marele vizir, ca un făţarnic cearcă să ne adoarmă cu vorbe 
dulci și-l năpustește pe cardinalul Andrei asupră-ne. De aceea, 
n-avem încotro: mergem înainte, mărită doamnă, vitejește. 


x 
În aceste zile de miez de iulie, la Stănești, Araxi s-a logodit cu 


Petru Orăș. Nași stau Sima și Stroe Buzescu. 

— Petre, mi-i dragă ţara asta cu oameni aprigi, viforoși chiar; 
de aceea, cât voi mai sta în Țarigrad, vreau s-o slujesc cât mai 
bine. Și zic că n-ar fi rău dac-ai veni, cu oaste, să mă cucerești. 
Tu, Buzeștii și măria-sa. 

O călăuzește până la Rusciuc și se bucură, amândoi, că 
marele vizir lasă slobodă intrarea neguţătorilor: 

— Asta-mi mai ostoiește mâhnirea despărțirii, Araxi. 

A cincea zi după plecarea armencei, cu zece care de marfă, 
Stroe Buzescu primește știre că Mahmut-pașa se zbate mereu 
întru zădărnicirea împăcării cu Valahia. Că, fără știrea marelui 
vizir, va să răpeadă cete prădalnice la miazănoaptea Dunării. 
Trimite vorbă chiar sultanului precum că Mihai-vodă nu-i decât 
un hain perfid: vorbește de pace și strânge oști peste oști. În 
schimb, Ibrahim-pașa, marele vizir socoate că pacea cu Țara 
Românească e încheiată: sultanul îi va da un arz, îndată ce 
trimite haraciul, ca semn al prieteniei. Cunoaște că dacă 
pornește cu câtă oaste și vitejie are, Mihai-vodă îi taie legătura 
cu Țarigradul și-l închide în Ungaria, ca într-o vârșă. 

— Înțeleaptă muiere! admiră Mihalcea. Rău aţi făcut logodind- 
o cu Orăș. Aducând-o aici, pierdem o iscoadă de mâna întâi. 

— Deocamdată să ne bucurăm c-o avem încă, îl contrazice 
Stroe Buzescu. Nu uita că și cea din Transilvania stă mai mult 
ascunsă. Și n-avem dreptul a le folosi la nesfârșit. Cuvine-se să 
ținem sama și de sufleţelul lor. 


* 

— Măria-sa și noi crezurăm c-ai găsit acolo stăpâni mai cu 
priinţă și te-ai hiclenit, îl întâmpină Radu Buzescu pe armeanul 
Petru Grigorovici, sosit aseară la Târgoviște. 

— Învinovăţirea-i îndreptăţită, surâde solul. Ci căile împărăției 
creștine foarte încurcate sânt. Stătui patru luni la Conrad Engel, 
dar nimic hotărât nu izbutii a smulge de la Rudolf. Nici 
scrisoarea împăratului n-o dobândii. M-au amânat de azi pe 
mâine. M-au trimis de la Maximilian la Mathias, adică de la Ana 
la Caiafa. Numai făgăduieli. Bartolomeu Pezzen a plecat la 
generalul Basta să-i împărtășească, prin grai, hotărârea 
împărătească privitoare la Transilvania. 

— Și ajutorul făgăduit nouă? întreabă Preda Buzescu. 

— Zice c-o să ne-ajungă ajutorul Bastei și prada. 


* 

Când Gáspár Kornis i-a înfățișat scrisoarea găsită asupra lui 
Cristofor Norocea, a poruncit: 

— Aduceţi-o aici pe acea Velica-doamna, să aflu și altele de la 
dânsa. O iscoadă știe multe. 

După zece zile de scotociri, o găsește la o stână, în munţi. 

— Imbracă strai nobil, că te duc la craiul Andrei. 

— Păstoriţă m-ai prins, așa rămân, baroane Kornis. Tot la 
moarte mă osândiți. 

Văzând-o, Andrei Bâthory tresare, își tremură buza de jos și-o 
aţintește cu privirea: 

— Eşti nobilă: de ce porți strai de șerb? 

— Pentru că sânt româncă, iar voi mă urgisiţi. Mi-aţi ucis 
părintele și fratele. 

— De ce mă vinzi valahului? întreabă cardinalul, făcând semn 
celorlalţi să iasă. 

Velica-doamna înalță capul, mândră. Toată făptura-i se 
răzvrătește în mișcarea asta, neînfricată, semeață. 

— Taci? O să răspunzi în fața călăului, ameninţă cardinalul, 
dar cu glas mult mai blând decât la început. Necuprinsa 
frumuseţe a femeii prinde a-l ameți. 

— Răspund și în faţa măriei-tale, coboară Velica o ţâră fruntea 
și glasul, ascunzându-și bine teama. Nu cred c-ai să te porți cu 
mine cum s-a purtat vărul măriei-tale cu Suzana Cândea. Și nu 
mă sfiesc a mărturisi că aceste țări române pot fi mântuite de 
un singur om: Mihai-vodă. Numai el, cu spada-i de foc, e-n stare 
a le uni într-o singură ţară, înfruntând toate primejdiile lumii. 

Craiul cardinal se așteptase să vadă o femeie înlăcrămată și 
miloagă, și are în față o păstoriţă îndrăzneață, poate o 
vrăjitoare. Stă în cumpănă, până-i răsare în minte un gând nou: 
„„.„S-0 folosesc în încăierarea cu Valahul”... 

— Dacă, de-aici încolo, mă slujești cu credință, îţi dăruiesc 
viaţa. 

— Și ce slujbă ţi-aș putea aduce? 

— Să-mi spui dacă Valahul se pregătește împotriva mea. 

— Nu. Are mari necazuri la Dunăre. 

— Câtă oaste are? 

— Nu știe nimeni exact; probabil opt mii. 

— Minti, iscoadă mincinoasă! Are douăzeci de mii! 


— Dacă știi mai bine decât mine, de ce mă mai întrebi? Și 
apoi, ilustrissime, un prinţ cunoaște bunele maniere: cum poți 
vorbi așa de urât cu o principesă? 

— Eşti soția secretarului Fabio Genga, nu? 

— Cu numele. 

— Rămâi în cetate, slobodă. Dar dacă mai trimiţi știri, te 
spânzur. Primești? 

— N-am încotro, răspunde după îndelungă tăcere. Mi-i dragă 
viaţa și am un băiat pe care-l iubesc nespus. 

— Tocmai la asta gândesc: să mi-l dai zălog. 

— Nu-i ăsta un târg mârșav, i/ustrissime? 

— Nu; și-l spânzur îndată ce aflu că nu mă slujești cu credință. 

— Atunci, mai bine spânzură-mă pe mine, acum! 

Craiul pleacă fruntea, parcă vorba Velicăi l-ar fi pălit ca o 
măciucă. Îi face semn să iasă, slobodă. 


* 


„Încă un semn că vine iar un război, își zice doamna, ni-l dau 
neguţătorii. lată-i: scumpesc giuvaericalele, armele, 
păstrămurile, tamazlâcurile de vite, mierea și ceara... Boierii 
Buzești și banul Mihalcea fac bune vânzări, mai ales acum când 
s-a deschis graniţa și Ibrahim-pașa i-a trimis lui Mihai semnele 
domniei... Sima, lucrează câte trei-patru ceasuri pe zi la mori, 
iar Cătălina și Preda la cuptoare și la cuhnii: unde coc pesmeti și 
păstrămuri ori afumă slănine.” 

Sătulă să se tot întrebe fără răspuns, doamna trece și ea la 
treabă: cu fetele din casă, împletește mănuși și pieptare din 
lână, pentru oșteni. Când află că Radu Buzescu vinde pentru 
oaste o mare herghelie, vinde și ea herghelia de la Brâncoveni: 
peste trei sute de cai. 

— Ei, măria-ta, zice Dorothea Hirscher, venită cu lucruri de 
aur și argint din Brașov, nimeni nu-l întrece întru negoț pe 
Stoichiţă din Strâmba, care lucrează acum în tovărășie cu un 
grec, tot cocoșat. 

— A da: Țicalidi. Izvoarele de la Căciulata și Călimănești l-au 
tămăduit de vătămătură și urdori la ochi. 

— Anume, ca să vadă unde să ascundă aurul... 


* 
După multă stăruință, la 19 iulie 1599, Andronic-vistierul 


dobândește banii de la împărat, ca voievodul, cum scrie în 
hrisov: „să aibă cu ce-și plăti oastea trebuitoare în apărarea de 
sultan și de leremia Movilă, de vor voi să intre în ţara sa”... 
Foarte bucuros că a dobândit ceea ce nu dobândise Petru 
Grigorovici, Andronic trece și pe la Cașovia, unde află că Basta, 
cu șase mii de pedeștri și trei mii călăreţi, va pătrunde în 
Transilvania la sfârșitul lui august. 

— Are Basta această oaste, vistiere? 

— Da, măria-ta. Însumi am văzut două mii de silezieni năimiţi, 
cinci sute de haiduci și mulți reiteri. 


* 


La 1 august, Firea Gărgăun, pândar în preajma Vidinului, 
aduce știrea că marele vizir Ibrahim-pașa, cu 40.000, se apropie 
de Belgrad, cu gând să meargă asupra Oradiei. 

— Acolo îl vom lovi! izbucnește Stroe Buzescu, bucuros și 
îngrijorat, apoi aleargă la tabăra de la Pitești cu Condur și cu 
Buzdugan după dânsul, să-l afle pe aga Leca și să strunească 
niște lefegii cam zurbagii. Dar aga, bolnav, a plecat la 
mănăstirea Tismana, să se caute. 

Apropierea țării de împărăţia creștină sperie pe mulţi boieri, în 
cap cu mitropolitul Iftimie însuși. Preda bănuie că unii s-au 
înţeles cu pribegii. Că la Suceava călătorește și Dragomir din 
Vâlcănești, cumnatul măriei-sale, să-l întâlnească pe Vintilă- 
clucerul. 

— Hicleni fost-au și fi-vor totdeauna. Iscusinţa și vrednicia 
noastră-i asta: să-i facem nevătămători. 

Îndată însă, își amintește că la Tismana s-ar afla cineva care... 
În goană, cu popas de-un ceas la Hurez, intră în ograda 
mănăstirii odată cu amurgul. Starețul îl duce de-a dreptul la 
chilia unde găzduia aga Leca. 

— Eşti... bolnav, agă? Ori, amiroși urma cuiva? 

— Mă jur!... 

— Condure, pune-l în cătușe! 

— Sânt agă!... Am strajă... Și numai vodă poate porunci să... 

— Și ce fel de poruncă ar da vodă, dacă ar afla cu ce gând 
mișelnic te afli aici? lar cât privește straja, e-n sama lui Dan 
Buzdugan. 

— N-am știut că... e aici. Întâmplător... 

— Feleșagul tău: lingușirea... Uite, chibzuiește stolnicul, dacă 


Velica e în adevăr aici, fac așa cum hotărăște ea, 

Peste câteva minute, starețul aduce o ţărăncuţă silișteancă. 

— lartă că-ţi tulburăm liniștea, se pleacă Stroe ca să 
potolească uimirea Velicăi-doamna. Ci acest dușman al tău a 
uitat de ce poartă semnul slovei „S” în frunte și s-a furișat aici 
cu gând mișel. Hotărăște: ce să fac cu el? 

— Unde să mă ascund? Nu știu să fi făcut cuiva rău, vreodată. 
Vreau doar unire, frăţie și pace; de ce mă urgisiţi? 

— Condure, aruncă-l de pe stânca Stârminei, în duruitoare! 

— Stolnice, te rog, nu mă ucide!... Jur că... voiam să știu dacă 
și măria-sa este aici, să-l ocrotesc. Jur! 

— Condure, ia-l! Că mai am un ticălos pe suflet și de-oi avea 
doi, n-oi crăpa. 

Slujitorul îl înhaţă, dar ochii Velicăi se usucă, brusc: 

— Lasă-l, Stroe. Cei care mă dușmănesc pot găsi oricând o 
unealtă nelegiuită, Și-apoi, duruitoarea asta-i loc sfânt pentru 
mine... 

Stroe nu întreabă de ce. Sfarmă grunji de mânie în măsele și 
cu stânga face semn lui Condur: 

— Dezleagă-l!... Pe cal. Și, în noaptea asta, să ajungem la 
Pitești, în tabără. Avem multe treburi, acolo, lichea scârboasă! 

— Să nu mă ucizi pe drum, te rog!... 


* 


Prin negocierile duse de Francisc Budai și Nicolae Gavai cu 
marele vizir Ibrahim-paşa, Andrei Báthory și-a tocmit bine pacea 
cu sultanul și apare în dietă cu caftan și tui. 

— lată un popă creştin slujind lui Allah, râde Preda Buzescu, 
auzind vestea. 

În acest spor de vânzoleală, vodă îl trimite în grabă pe 
Grigorovici la Praga. Sfatul oamenilor lui Rudolf a venit repede: 
voievodul slobod este a hotărî războiul ori pacea din firea 
împrejurărilor. Dar lucrurile se încurcă, mereu: papa a trimes în 
Transilvania pe episcopul Germanico Malaspina, să-l aducă pe 
Andrei Báthory la prietenia cu creştinii. Totodată, curtea din 
Praga îl primește bine pe magnatul Ștefan Bocskai. Unii sfetnici 
ai Împăratului se gândesc iar la Sigismund Báthory: n-ar fi rău 
să-i dea Transilvania și stăpânirea Țării Românești, 
descotorosindu-se de valah. 


* 


În tabără, după cercetare, voievodul se trage în cort, la un 
dram de hodină. E trist și îngândurat: s-a încredințat că trăiește 
unul din cele mai grele momente din viaţa lui și a ţării. Il 
cheamă pe Stroe și-l întreabă, surâzând cu mâhnire: 

— Ce-ai făcut la Tismana, stolnice? 

— Măria-ta, nu voiam să mai știi; dar dacă mă întrebi... 

Spusele stolnicului îl cătrănesc și mai tare pe voievod. Tace, 
îndelung. 

— Mulţumesc, Stroe... Și schimbă vorba: Ai auzit? A doua oară 
craiul Andriaș, afurisitul ăsta de popă, mi-a șterpelit ajutorul de 
bani trimis de împărat. Ba a vestit, prin oamenii lui, pe lefegii că 
nu mai am bani. Și îi ațâță să-mi facă zarvă și să se 
răzvrătească. Cancelarul Zamoyski strigă mereu împotrivă-mi. 
leremia Movilă visează să mă înţepe prin șezut, ca pe Răzvan, și 
să trimită în locu-mi pe frate-su, Simion. Nestor Ureche, altădată 
prieten, acum s-a-ncârdășit cu Dan-vistierul și îndeamnă lefegiii 
leşi să se răzvrătească împotrivă-mi. lar Ibrahim-pașa îmi întinde 
nada păcii, ca să mă prindă mai ușor și să mă toace, bucățele, 
cu satârul. Doamna Stanca... Sânt singur! 

— Dar mai sântem noi, măria-ta... 

— Hm... E-adevărat. Numai că fratele tău Radu dă semne de 
codeală: vede câte primejdii mă pasc și vrea să se pună la 
adăpost, din vreme. 

— Măria-ta, cârtește din pricina cheltuielilor pentru lefegii. Dar 
Sima, Preda, Cătălina și-au vândut giuvaerurile ca să... 

— Știu. Și le mulţumesc. Ele-s mai înțelepte ca unii boieri 
zgârie-brânză. Drept aceea am hotărât: de-s lovit, lovesc și ucid. 
De-s trădat, trădez și tac. De-s învins, nu mă las până nu birui 
iar ori pier. Galopez nebunește pe calea tuturor îndrăznelilor. Că 
vreau să mor cu spada în mână. Ştii zicala taliană: uno bello 
morire tutta una vita onora. Ales că toate le fac nu pentru mine, 
ci pentru ţara asta nefericită. 

Lui Stroe îi vine să-l îmbrăţișeze, dar abia cutează să-l prindă 
cu stânga de mijloc, și să-l apropie, să-l strângă până-i simte 
spada apăsându-i șoldul. Glăsuiește cutremurat: 

— Sima zice că pe măria-ta două patimi înalte, te mistuie: 
dragostea de moșie și înflăcărată dragoste de libertate. 

— Hm... Tot o femeie... Și vede mai limpede ca mulți sfetnici 
slabi de înger. 


— Dar... adaugă: întruchiparea acestor două neostoite patimi 
se numește Velica-doamna. 

Vodă se răsucește napristan, se depărtează doi pași, apoi se 
repede și-l îmbrățișează pe stolnic cu furtunoasă prietenie. 

— Să bem, Stroe, pentru aceste cuvinte și pentru ceea ce ai 
făcut la Tismana. Să bem, ca pe vremuri, în rateșul Voicăi din 
Drăgășani! Pentru că mi-ai spus cuvinte de sfântă împărtășanie 
și de păcătos desfrâu: așa cum e viața însăși. lar Simei să-i 
săruţi genunchii, pentru mine. Dar dacă nu păstrează taină, îi tai 
capul; chiar de-ar plânge și soarele pentru pierderea unei atari 
comori de înțelepciune și frumuseţe. Și după ce soarbe vin din 
pocal: să știi că dacă stăpânim Transilvania, cetatea asta de 
munți, ușor putem ocârmui și ţara până la Dunăre, la Nistru ori 
la Mare. Mult mai ușor, stolnice! 


* 


Ajuns la Alba lulia, nunțiul papal Germanico Malaspina, frânt 
de hurducătura drumului, s-a odihnit o zi și-o noapte. Țara nu i 
se pare chiar așa de sălbatică, precum îi spuseseră cei din 
Roma. Audienţa la cardinal și-o începe cu o aspră dojană: 

— Nu-ţi putem ierta fățărnicia. Aveai soli la împăratul Rudolf 
și, în același timp, făceai pace cu sultanul și cu tătarii. 
Sanctitatea sa te ceartă și pentru purtarea faţă de Mihai-voadă: 
Valahul a adus mari servicii creștinătății. 

Cardinalul Andrei răspunde învinuindu-l pe Mihai-vodă: 

— M-a lăsat descoperit la Dunăre; a primit steag de domnie 
de la sultan. Mărturisește și lon Raț, secretarul. l-am cerut 
jurământ de credinţă și-a refuzat. L-am ameninţat că-l prind și-i 
azvârl căpăţâna în Dunăre. 

La patru ceasuri după asta, un călăreț gonește spre Făgăraș și 
de-aici altul, pe cărări dosnice, trece la Târgoviște. 

— Măria-sa să se ferească de lon Raț, șoptește călărețul la 
urechea lui Radu Buzescu, și se întoarce spre munte. 


* 


Ciudat răvaș primește Stroe Buzescu din Alba lulia. Scrie 
despre George Basta: cine este și de ce arhiducele Maximilian l- 
a numit, la Cașovia, guvernator al Ungariei de Sus. Din fire e 
crud și mai ales viclean. Are învăţătură de la condottierii italieni 
să fie rău cu fățărnicie. Cunoaște viata lui Sigismund o 


Malatesta, a lui Francesco Sforza, a lui Bartolomeo Colleoni și a 
altor condottieri vestiți, pe care și i-a luat model. Despre vitejiile 
lui nu s-a prea auzit. Doar atât că, acum cinci ani, când otomanii 
au ocupat Raabul, a fost printre cei care s-au grăbit să fugă. 
Nemţțește nu știe, dar vorbește italienește, spaniolește, 
franțuzește și chiar olandeza celor pe care i-a tocat vreme de 
douăzeci de ani. Dacă nu-i viteaz, în schimb, iscusit scriitor de 
cărți despre treburile războaielor: „Governo della cavalleria 
leggera” și „Maestro di campo generale”. Impăratul Rudolf l-a... 
dobândit de la craiul Spaniei, după multe rugăminţi și are mare 
încredere în el. Se mai spune că și arhiducele Maximilian ţine 
mult la dânsul și că îl va face cârmuitorul Transilvaniei, dacă se 
vor înţelege din preţ: cere o leafă foarte mare. 

Stroe se miră foarte de asemenea răvaș: „Ce-a vrut să 
ticluiască aste amănunte despre un om la fel cu alţii o mie? Ori 
o fi aflat Andrei Bâthory că avem legătură cu Basta?” 

— Cine ţi-a dat epistola asta, Stroe? întreabă măria-sa foarte 
mirat și îngrijorat. 

— Un cioban din Săliștea Sibiului. A pus-o în mâna Simei și-a 
plecat, cumpănindu-și sarica pe umeri. Şi mai scrie: „De câte ori 
a trecut prin Veneţia, Basta s-a oprit în faţa lui Colleoni. l-a 
admirat calul, tarhatul, zalele, dar mai ales chipul teribil, 
înspăimântător: ura și cruzimea ridicate la stepena măreției. Un 
condottierre e un re, un imperator. Acasă, în oglindă, cearcă și 
el să-și alcătuiască o înfățișare măcar tot atât de înfiorătoare. 
Nu izbutește însă, nici pe departe: e mic de statură, nasul i-i 
prea mare, ochii bulbucaţi și gura mai degrabă hazlie decât 
spăimoasă. Își pizmuiește modelul: «N-ai înfăptuit niciun sfert 
din isprăvile săvârșite de mine în Ţările de Jos, dar ai avut noroc 
de Verrocchio: te-a făcut nemuritor. Trebuie să-mi caut neapărat 
un sculptor să mă înveșnicească»... Se preface că iubește știința 
și artele. Și, ca și dascălii săi, ticluiește sonete ibovnicelor până 
le momește; apoi, când se satură de ele, le sugrumă...” 

— Tu crezi, Stroe, că ea l-a văzut pe acest Basta? 

— Hăituită cum e, l-o fi luat pe Onea Vale și-o fi ajuns până la 
Cașovia. Mă întreb, însă: de ce ni-l zugrăvește cu belșug de 
amănunte? 

— Lasă întrebările! La treabă... 

Nu spunea, dar în acele zile fierbinţi, Stroe Buzescu era foarte 
neliniștit. A rugat-o pe Sima să ducă prinos la hramul bisericii 


din Prislop. Împreună cu Cătălina, îmbrăcate ca păstorițe, au 
trecut cu ciobanii din Novaci. 

S-au întors și au povestit: L-am găsit pe vlădica lon foarte 
supărat. Nu știe unde-i Velica. 

Aleargă între Ploiești, Târgoviște și Pitești, unde oastea se 
pregătește în cea mai mare taină. Se bucură când Preda îi aduce 
știrea că lbrahim-pașa n-are nicio dobândă în luptele din 
Ungaria. Joi seara se întâlnește cu vodă la Râmnicul Vâlcei: 
venea de la Târgu Jiu:. 

— Am văzut cetele Craiovei și ale Jiului. Nu merg cum trebuie. 
Am poruncit să lucreze cu acei oșteni Maldăr, Dăramuș, Andrei 
Boer, Dragoș Mârza, Vlad și State Boldur. 

— Mă duc și eu. Și-l chem și pe Preda. 

— Pe fraţii tăi i-am chemat eu. Că ei vor ocârmui oastea asta. 
Înțelegi? l-am pus să-i deprindă a trece munţii în galop. 

Stroe tace, îngândurat, câteva clipe, apoi șoptește surâzând: 

— Mă strecor la Alba lulia s-o aduc pe Velica. 

— Du-te!... Nu! Stai: mergem cu toţii. Curând! 


* 


La 31 august 1599, împăratul Rudolf iscălește hrisovul de 
danie lui Mihai-vodă a domeniilor Künigsberg din Silezia, pentru 
credința sa față de creștinătate. Buzeștii știu că asta a fost o 
socoteală a lui Grigorovici, armeanul, cu Carlo Magno. Când îi 
arată actul scris pe pergament cu chenar aurit, doamna 
mormăie acră și întunecată la față: 

— Cetate la... naiba-n praznic? 

Vodă înţelege că iar a dat greș: pe doamnă n-o poate înveseli 
cu nimic. Intră și grăiește cu fetele de casă: 

— Pregătiţi straie și hrană și lustruiţi armele. Coaseţi pe 
steaguri semnele biruinţei. 

— Asta facem, măria-ta, se înclină Sima, stolniceasa. Că 
numai așa avem trai slobod. 

— Amarnică ești... surâde doamna Stanca, vrând să arate că-i 
împărtășește simţămintele; dar gândește: „Pe toate le-a vrăjit 
năzdrăvanul ăsta cu năzărelile lui”... 

La trei ceasuri după plecarea măriei-sale spre Buzău, s-aude 
huiet mare în preajma curţii domnești. Cu sufletul la gură, 
Anghelina intră în iatacul unde jupânesele și jupâniţele lucrează 
pentru oștire: 


— Veniră sute de ţărani. 

De la Oprea din Cordun, Sima află că vreo trei mii de lefegii s- 
au fost slobozit după pradă: dobitoace sau pâine, lucru de preţ 
ori băutură iau totul, cu anasâna. De ce? N-au primit lefile de 
trei luni. 

— Prăpădesc satele! strigă Oprea. Și zic oamenii: „De ce ne- 
am mai bătut cu ismailitenii, dacă ne-am căpătuit cu alţi jefuitori 
ce se-nchină creștinește?” g 

Cu o ceată de viteji voievodul aleargă la locul prădăciunii. li 
potolește cu buzduganul. Buzeștii înţeleg că dacă nu-și primesc 
lefurile, lefegiii pot goli țara. 

— V-am spus eu că oastea cu plată e sabie cu două tăiușuri? 
își arată mânia Radu Buzescu. 

— Asemenea sălbăticii ne ridică țărănimea în cap. 

Toţi rămân pe gânduri. 

— In mare bocluc intrarăm, fraţilor! Ce-s lefegiii? Nişte 
vântură lume cu meșteșug de război. Lefegeria asta nu-i oștire 
cum știm noi, ci adunătură pestriță de lifte flămânde, slujind 
dumnezeului numit aur. Războiul lor n-are țelul nostru: 
libertatea, unirea, ci jaful întru căpătuială. Adevărată nenorocire 
pentru ţările pe unde trec, tăbărăsc sau luptă. Și știi cum a zis, 
la Praga, Carlo Magno: „Începe domnia soldatului”. Adică, într- 
un fel, domnia nelegiuirii. Și mai zicea: „Vânătorii trăiesc din 
vânătoare, și războinicii din războaie”. 

— Dacă mă gândesc mai adânc, mi-i teamă că ăștia strică tot 
ce-am făcut de șase ani încoace. 

— Totul mergea bine și, deodată, popâc! Supărarea vine de 
unde nici nu te aștepți. 

Dar cea mai furioasă și mai speriată e doamna Stanca. 

— Ai tocmit oaste ori te-ai înconjurat de-o ceată de nebuni și 
de călăi? Ce se întâmplă? 

Ci, îndată după asta, un ștafetar vestește că în satul ei, 
Surpatele, jupâneasa Neacșa a murit de spaima lefegiilor: au 
muncit-o cu grele cazne, să spună unde a ascuns măria-sa 
aurul. Vânătă de mânie, de spaimă și de durere, doamna Stanca 
se prăbușește pe covor. Măria-sa o ridică în grabă, o așază pe 
laiță și cheamă slujnicele. lese în curte, cere cal și pornește, 
fulger. State Boldur, cu doisprezece viteji, abia se pot ţine după 
dânsul. 


* 


În acest vârtej stârnit ca din senin, Teleleu, măscăriciul, îl 
roagă pe banul Mihalcea să oprească olăcarul trimis de lon Raț 
spre Bran. Banul îl trimite pe Oprea Rîcman, cu încă doi. Îl ajung 
la Dragoslavele și-l întorc la Târgoviște. Asupra lui, banul află 
scrisoarea: „Cu lefegiii se întâmplă precum ai poruncit. Cei de 
aici pregătesc ceva, în taină. Măria-ta zic să te păzești bine, din 
amândouă părţile. Rudolf-împărat are înţelegere de taină cu cei 
de-aici împotriva serenităţii-tale și a Transilvaniei. Pe solii și pe 
olăcarii lui, cum am scris, adică pe Grigore Stângaciul, Petru 
Grigorovici, Andronic-vistierul, prinde-i și pedepsește-i după 
cuviință. La mine trimite, cât mai degrabă, un om de încredere, 
prin care să-ţi dau și alte vești prin viu grai.” 

Căutându-l pe diacul lon Raț, banul Mihalcea nu-l mai află: 
fugise. 

Sfătuindu-se cu Stroe, banul trimite pe Andrei Boer în calea 
solilor, să-i vestească a se feri de oamenii cardinalului, că au 
gânduri mișele. Se strecoară îmbrăcat cioban, și întâlnește solii 
la Huedin, seara. Noaptea veghează hanul să nu fie loviți, iar în 
zorii zilei pornesc spre Făgăraș. Dar, la trecerea Mureșului, le ies 
în cale zece călăreţi mascaţi. În toiul harţei, Petru Grigorovici îi 
pune în braţe o tașcă de piele și face semn să fugă: 

— Ai cal mai bun! 

Atacatorii îi cercetează pe toţi cu de-amănuntul, le răscolesc 
tot tarhatul, le descoase hainele și curelele de la șei, dar nu 
găsesc nici bani, nici scrisoare. Le jefuiesc lucrurile mai de preț, 
le iau caii, și se topesc în noapte. 

In Alba lulia, cei trei soli ajung abia a doua zi, pe cai închiriaţi. 
Cu toată primejdia, Velica hotărăște a grăi cu Grigore 
Stângaciul. 

— Onea, adă-l în biserica ortodoxă, la vecernie. 

Când intră în biserică, inima-i bate ca toaca mănăstirii Prislop. 
Se preface că nu-l cunoaște și se așază în strana din spate. 
Printre rugi, șoptește: 

— Feriţi-vă de lon Raț: s-a vândut cardinalului, iar acesta se 
pregătește să vă lovească, odată cu leșii, tătarii, moldovenii și 
otomanii... Nu mai întârziaţi pe-aici: plecaţi. 

— Dar oare ne-au luat banii? Scrisoarea? 

— Nu știu. Genga mi-ar fi spus, că-i lăudăros și-l urăște pe 
Mihai-vodă. Plecaţi, vă rog... și le face semn cu pleoapele-i ca 


niște aripioare de colibri. 


* 


Așa cum era, prăfuit, nădușit, frânt de oboseală, Andrei Boer 
se înfățișează voievodului, în tabăra lefegiilor de la Buzău. 
Scoate din tașca de piele aurul și scrisoarea împăratului. Ochii 
lui Mihai-vodă sclipesc de nemărginită bucurie: ia scrisoarea în 
mână, se descopere, pune un genunchi la pământ și sărută 
pecetea împărătească: 

— În sfârșit, Stroe, am scrisoarea. Vom birui ori vom muri 
pentru libertate! Nici după biruinţa de la Giurgiu, stolnicul nu l-a 
văzut pe voievod învăluit de-atâta fericire. 

— iți dau, căpitane Boer, moșia Brâncoveni. 

Indată după plecarea căpitanului Andrei Boer, la ușa cortului 
măriei-sale, Sima-stolniceasa cere iertare și-i pune la picioare 
zece pungi de aur. 

— De unde? 

— De la... de la noi, măria-ta. Ci primește-le și folosește-le 
întru binele cel de obște. 

— Eşti o mană cerească, Sima-Simina... Trimet pe Mihalcea să 
astâmpere foamea de aura lefegiilor. 

De la Giurgiu, pe aga Osman-capugiul și pe ceaușul Mustafa, 
trimișii marelui vizir, i-a însoţit aga Leca până la Târgoviște. 

Mihalcea-banul primește solia asta, cu multă voie bună. Și 
cum știe bine să tragă de limbă, află că marele vizir Ibrahim- 
pașa a pornit cu războiul în Ungaria, mai mult ca să spulbere 
zvonurile cele rele și să potolească teama cuibărită în inima 
țărigrădenilor că vin ghiaurii de la Kara Eflak. Știindu-l pe marele 
vizir la graniţă, dorm tihniţi. Slujitorii disting printre străjerii 
soliei unul care-i întrece pe toţi în înălțime și putere. Are nume 
ciudat: Carpus. Și chiar de a doua zi cere să lupte cu Oprea 
Rîcman. 

— Primesc. La trântă, turcule. Dar s-o lași pe Anghelina să-mi 
dea apă din ulcior. 

Osmanul râde, hurducat: 

— Chiar de-ai bea toată Dunărea, tot te răpun. 

Privitorii, în sinea lor, zic că aista ar putea fi semn ceresc. 
Drept aceea, se rânduiește lupta în cetate; boierii privesc din 
cerdacuri și pălimare, slujitorii din ogradă, iar mulţimea 
primește învoire a urca pe ziduri. Galbenă de îngrijorare, dar și 


mândră că are soţ așa de voinic, Anghelina stă cu ulciorul în 
mână, lângă cerdacul domnesc, precum Ileana Cosânzeana, 
când se bătea Făt-Frumos cu zmeul. După un sfert de ceas de 
luptă românii au înțeles că ismailiteanul e nebiruit. Oprea 
Rîcman îl strânge, îl rotește, dar nimic. 

— Apă, Anghelina! 

A băut și-a mai luptat un sfert de ceas. Acum părea că 
amândoi luptătorii sânt de aceeași putere. După încă un sfert de 
ceas toţi văd că Ricman se bate cu meșteșug mai bun. Soarbe 
și-a treia oară din ulcior. li dă și lui Carpus. Ci, înșfăcându-l iar 
de mijloc, îl răsucește, îi frânge toată puterea și-l pune la 
pământ, spre marea bucurie a tuturor privitorilor. 


* 


De-o vreme, aşa cum a băgat de samă Radu Buzescu, Mihai- 
vodă se sfătuieşte îndeosebi cu banul Mihalcea. 

— Nu cumva se depărtează de noi? 

— Cred că da, frate Radule, deși pe Stroe al nostru îl iubește 
mai mult ca pe oricine. Și-l ţine tot lângă dânsul. 

— Pentru că Sima i-a dat bani. 

— Gândesc, totuși, că nu face rău. În aceste împrejurări, 
nevoie este de multă și mare taină. În toate. Cine și-ar fi 
închipuit că lon Raț e-un vânzător? Și pe el noi, Buzeștii, l-am 
făcut diac. 

— Adică, Predo, să cuteze a ne bănui de... hiclenire? 

— Te pomenești. 


* 


Având năravul să tragă cu urechea, măscăriciul Teleleu aude 
ceva din sfada dintre voievod și doamna Stanca, din pricina lui 
Dragomir din Vâlcănești. Doamna cată să-și încredinţeze soțul 
că fratele ei nu mai uneltește nimic, că în Moldova a plecat cu 
știrea sfatului de taină. „Ştiu. Dar dacă întârzie, trimit omul 
meu, îl prind și-l dau călăului, precum am hotărât după 
Călugăreni”, apăsă vodă pe cuvinte. Doamna plânge: „Dacă faci 
asta, află că, într-același ceas, îmi pun capăt zilelor. Rămâi cu 
ibovnica din Alba lulia...” Vodă scoate geamăt de făptură lovită 
în moalele capului. Măscăriciul se teme să nu urmeze răcnetul 
morţii și fuge. Dar aude pașii apăsaţi spre iatacul voievodului și 
se linişteşte. Se îngrijorează totuși, din nou, când îl trezesc 


cocoșii de ziuă și pașii măriei-sale tot se aud grei și mânioși. 

A doua zi îl vede pe Dragomir: s-a întors, ca la poruncă, de pe 
drumurile Moldovei. S-a sfătuit cu doamna, cu aga Leca și cu 
banul Mihalcea. Apoi s-a întâlnit cu Țicalidi. Măscăriciul joacă cei 
doi motocei și-și sună zurgălăii de la scufie ori din colţurile 
tunicii jumătate roșie jumătate galbenă, trimisă de bufonul 
Dumitru din Alba lulia. Face giumbușlucuri, se dă tumba de câte 
trei-patru ori, cântă închipuind ţitera ori trompeta, dă cu 
motoceii pe la nasul câte unui boier mai ursuz, se azvârle în 
spatele uriașului Oprea Riîcman, biruitorul lui Carpus, trece pe 
sub pântecele cailor, încalecă de-a-ndăratelea ţinând calul de 
coadă în loc de frâu, și câte altele, ca să râdă lumea, să-l 
îngăduie la curtea domnească și, mai ales, pe lângă odăile unde 
găzduiesc cei șaizeci de otomani, în cap cu aga Osman-capugiul 
și Mustafa-ceaușul. Il vede adesea pe aga Leca pe-aici și nu-l 
slăbește din ochi. Nu mai râde de nasul lui mare, ci-l lingușește, 
nerușinat. Dacă e în divan, i se așază sub jilț. Dacă-i călare, îi 
sare în spinare și-i sperie armăsarul. Dacă-i la masă îi spune 
atâtea năzbâtii că se-neacă de râs și răstoarnă bucatele. Dar 
mai ales îl măgulește: 

— Ești din neamul lui Scanderbeg; când ajungi ca el? 

— Curând; și-am să te iau măscărici la curtea mea, să mă 
desfătezi gras. Că ești șugubăț al dracului... 

— Și mătrăguna face floare, și urzica; dar ce venin și urzicare 
coc în ele... 

— Spune, tu, măscărice: nu-i așa că Buzeștii sânt... 

— Niște tâlhari, mari tâlhari, mărite agă! 

— Atunci de ce Mihai-vodă are atâta încredere în ei? Nimic nu 
săvârșește până nu-l întreabă pe Stroe. De ce? 

— Fiindcă măria-sa Leca-voievod nu i-a stârpit încă de pe fața 
pământului. 

— Taci, nebunule, că-ţi crăp scăfâriia. 

— Așa! Așa!... se rostește Teleleu, prâsnel. Dar să crăpi întâi 
scăfârlia lui Stroe că-i mai tare și mai voinică. 


* 


Aflând că lon Raț a vândut lui Andrei Báthory tainele Curții din 
Târgovişte, sfatul domnesc, în cap cu Teodosie-logofătul, 
povăţuiește mai multă chibzuinţă: 

— Taina face puterea oricărui război. 


— Aurul a lucrat și va lucra totdeauna asupra cugetelor 
mișele, zice Stroe. Ca să biruim, trebuie să izbim repede, fără 
șovăire. Dar mai întâi să adormim iară veghea cardinalului 
Báthory și al doilea să ne încredințăm că generalul Basta va lovi 
odată cu noi. 

— Stroe, ai dreptate! încuviinţează vodă. Preda Buzescu și 
Barcan-vistierul, plecați la Alba. Cereţi învoire să trec prin 
Transilvania, cu oaste, în ajutorul lui Rudolf-împărat, acolo la 
Strigoniu, unde va să ne luptăm cu lbrahim-pașa. De adormirea 
veghe, te îngrijești, tu, bane Mihalcea. 


* 


În teama ei de primejdie, doamna Stanca gândește 
îndemnându-i să povăţuiască boierii întru respectarea păcii cu 
sultanul. Poftește în cerdacul Curţii la dulceaţă și cafea pe 
Teodosie-logofătul, pe Andronic-vistierul și pe Stroe-stolnicul. 

— Când s-a mai întâmplat să stăruie, atâta vreme, o solie 
otomană ca noi să încheiem pace? De ce? 

— Pentru că au rodit Călugărenii și Giurgiul și Rusciucul și 
Vidinul și alte mustrări ce le-am făcut, cu spada, mărită doamnă. 

— Puterea sultanului mare este și a o sfărâma singuri nu 
izbutim, Stroe, zice logofătul Teodosie, știind că așa gândește 
doamna. 

— Cu toată fire-ai aprinsă, măria-sa are, totuși, bărbăţia 
stăpânirii de sine și va primi pacea cu sultanul. 

— Domnia-ta, vistiere, crezi, ca și banul Mihalcea, că-i putem 
amăgji pe toţi fără pedeapsă? 

— Cu dușmanul lupţi cu orice armă, măria-ta. 

— Și vă închipuiţi că Andrei Báthory se va învoi să treceţi cu 
oastea prin Transilvania să luptaţi... în Ungaria de sus? 

— Asta vrem: să nu se învoiască, zâmbește Stroe. Și 
mulțumim din inimă, mărită doamnă, că ne-ajuţi pregătind 
hrană și îmbrăcăminte și scamă pentru oșteni. Apoi, punând 
paharul de cleștar pe masa de stejar gros, frumos încrustat: 
Semn că înalta noastră doamnă, deși se teme, e alături de noi, 
cu toată dragostea. 

Doamna simte că i-au secat cuvintele. Lasă boierii să schimbe 
vorba spre alte treburi. 


Răspunsul la solia lui Preda Buzescu s-a văzut îndată: Andrei 
Báthory l-a trimis pe Nicolae Viteaz, span de Timișoara și pe 
Ravazdy să ia jurământ de credinţă lui Mihai-vodă. Voievodul nu 
se împotrivește; surâde trist și poruncește cele trebuitoare 
pentru jurământ. Dar peste trei ceasuri, un ștafetar tainic îl 
vestește că Andrei Bâthory a trimis pe Toma Ciomârtan în 
Moldova, la leremia Movilă, poftindu-l să vină asupra Țării 
Românești cu o armie de leși și tătari. 

— Deci, Stroe Buzescu, nu noi am născocit fățărnicia. Drept 
aceea, azi 26 iunie, ziua sfântului Nicanor, voi jura credinţă lui 
Andreiaș craiul și-l voi ruga să mă împace cu sultanul, cu riga 
leah și cu leremia Moghilă. 

— Știu că Preda avea poruncă pentru anume cumpărături din 
Transilvania. A împlinit porunca? 

— Da. A trimis cinci care pe la Câineni și cinci pe la Bran: 
săbii, hamuri, şei, scuturi, steaguri, tobe, de la sibieni și de la 
brașoveni. Ci Preda a făcut și mai mult decât atât: a înduplecat 
pe Gheorghe și Grigore Maco să treacă munţii, pe cărări 
ascunse, cu două sute de feciori, dintre românii dornici să înveţe 
meșteșugul războirii. Mai trec și vreo cinci sute de secui, sfătuiți 
de călugării rătăcitori. 

Stroe se bucură de două ori: întâi că Preda, deși cam mârâie 
potrivnic, și-a îndeplinit, totuși, datoria; și-apoi că a trimis arme. 
Peste două ceasuri galopează într-ascuns spre Cașovia, să-l 
vestească pe generalul Basta că, la jumătatea lunii septembrie, 
Mihai-vodă va trece cu oaste în Transilvania. 


* 


Nimic neobişnuit nu se întâmpla la Târgovişte, în vara anului 
1599. Cei șaizeci de otomani și căpeteniile lor, trimiși nu numai 
pentru pace ci și pentru iscodire, nu văd și nu află mare lucru. 
Voievodul îi tot amână cu jurământul; ba face o judecată la 
Craiova, ba stă la cislă cu niște neguţători raguzani la Brăila, ba- 
i la vânătoare ori la târnosirea unei biserici din Loviștea. Îi lasă 
anume pe otomani a grăi, după voie, cu oricare dintre boieri. 

— Unde vi-i oastea? întreabă ceaușul Mustafa. 

— Strajă la Dunăre, răspunde Radu Buzescu. 

— Așa de puţină? 

— Păi... cu ce s-o plătim? Sântem săraci. 

— Sânteţi foarte ascunși. Au vreţi să poruncească măritul 


padişah a vă pârjoli ţara? 
— Ferească sfântul! V-aţi păgubi pe voi înșivă: n-aţi mai avea 
nici grâu, nici miere... 


* 


Aga Leca se roteşte mult prin preajma stolnicului Stroe, cam 
fără rost. lar seara, când Sima rânduiește masa, se roagă să 
rămână oaspete. Se crămăluiește: 

— Ziua mai merge cum mai merge: mă iau cu treburile. Dar 
seara mă ucide urâtul burlăciei. Găsiţi-mi și mie muiere. 

— Să-i tai capul? 

— Ei, lasă asta... Am auzit că, la iscălitură, Velica pune 
pecetea Basarabilor: vulturul cu crucea în cioc. 

— De ce te miri? Au n-a fost doamna ţării? 

— La toate ai răspuns! se preface aga Leca, bucuros și, așa, 
netam-nesam, sare și-l sărută pe Stroe. 

— Stolnice Stroe! strigă Teleleu cu prefăcută spaimă. Te-a 
mușcat un ţânţar de obraz! Țânţar otrăvit. 

— Ce mai lighioană-mi ești, măscărice... 

Aga Leca mult ar vrea să-și înfigă unghiile în beregata lui 
Teleleu, dar își ţine firea și surâde a rânjet. 


* 


Toamna prinde a rugini frunza fagilor și a spoi cu șofran 
mestecenii de pe malul Oltului. Din jilțul ei așezat în cerdac, 
maica Teofana privește codrul, muntele și îngână o rugă de 
vecernie. Soarele împrăștie raze gălbui peste tot cuprinsul și 
mai ales în braţele de aur ale crucii mari de pe turla bisericii. Și 
deodată, în ogradă, intră rădvan domnesc; coboară doamna 
Stanca și domniţa Florica. Se ridică, le îmbrățișează pe treptele 
cerdacului și le călăuzește în chilie. 

— Ştii că te-ai făcut mare, nepoată Florica?! își admiră 
călugărița nepoata. la să văd cu cine sameni? Îmm! se cam 
cunoaște că ţi-s bunică... Și ochii, și culoarea obrajilor, și nasul... 
N-o cam superi pe doamna Stanca, înfăţișându-te cu un chip ca 
acesta? 

— S-o supăr? De ce, bunico? 

— Fiindcă eu fost-am o biată rachieriţă într-un târgușor, pe 
Dunăre... 

— Ești muma părintelui meu, domnul pe care, de șase ani, o 


lume-l laudă pentru fapte mari. lar acum pregătește altele și 
mai de laudă. 

— Florica, de ce nu te-ai zămislit tu cocon? 

— Așa se cuvenea. Că lui Nicolae-Pătrașcu îi plac mai mult 
cărțile, deși stolnicul Stroe îl cheamă adesea pe lângă dânsul să- 
| înveţe lupta cu spada. Eu, căpitan peste oști m-aș face, ca 
Maria lui Dragoș. 

— Poate avea-vei parte de-un viteaz, ca măria-sa. 

— Ori măcar ca Stroe; dar cu amândoi ochii teferi. 

Maica Teofana surâde-nlăcrămat. Bănuiește pricina vizitei, în 
fapt de seară, a norei și pentru că se teme, lungește vorba cu 
nepoata, o îndeamnă să pogoare la vecernie, și numai într-un 
târziu, după ce Florica adoarme în chilioara ei, poftește sfat, pe 
îndelete. 

— Vino, maică, la Târgoviște și dă-i povaţă întru cuminţire: 
vrea să treacă munţii cu oastea. Zice că va să lupte la Buda, cu 
marele vizir. Gâcesc mari primejdii în calea-i și mă înspăimânt. 

— Înţeleg, Stanca. Și mie-mi sângerează inima de teamă. Dar, 
am mai spus-o: dacă Mihai nu ridica sabia împotriva vrăjmașului 
ar fi fost un domn oarecare. După doi-trei ani de ședere în 
scaun, când la Istanbul s-ar fi ivit alt poftitor de domnie, cu mai 
multe pungi de aur, marele vizir l-ar fi chemat să-l înece în 
Bosfor. Pe când așa, iată-l: zeci de noroade îl binecuvântă și-l 
cheamă să le ajute. 

— La viaţa lui, la viața noastră, nu te gândești? 

— Mă gândesc. Ci știu că, odată cu strălucitoarea hlamidă 
domnească, a îmbrăcat și cămașa morţii. Dar Stanca, fiica mea, 
menirea noastră nu-i să-l oprim, ci să-l încurajăm, să-l ajutăm, 
să-l urmăm cu dragoste și credinţă. 

— Da, mamă, știu că ai dreptate: dar acolo-i acea muiere care 
iscălește cu pecetea Basarabilor. Și cum el are diamantul 
Basarabilor, mi-i teamă să nu se lepede de mine și să se 
împreune cu... aceea. 

— S-ar putea, Stanca mea. Ci nu punându-i-te de-a curmezișul 
îl oprești de la asta. Ajută-l întru săvârșirea faptelor mari. Acelea 
rămân și slavă-i aduc. Cele mărunte se uită și se pierd. 

A treia zi, doamna Stanca se întoarce la Târgoviște, numai cu 
domniţa Florica. O cheamă pe Sima stolniceasa și, împreună, în 
taină, coase pe-un steag mare de mătase albă un vultur de aur, 
pe-o ramură verde, cu o cruce roșie în plisc. 


* 


După ce pleacă baronul Gáspár Kornis, cardinalul Andrei 
Báthory gândeşte la Velica-doamna: „... Fabio Genga stă 
deoparte: pare gata să mi-o dăruiască, deși legea și, mai ales, 
gura lumii... Oricum, frumuseţea și inteligența ei merită altceva 
decât securea călăului. Și-apoi eu nu-s Elisabeta Angliei să 
decapitez o femeie fiindcă-i... frumoasă. De altfel, multă lume 
mă roagă s-o iert”... Şi-i numără îndoind degetele: „Bocskai, 
vlădica lon, Nicolae Viteaz, Sebastian Tököly. Îi spun lui Fabio 
Genga c-o iert, dacă frate-su mă împacă, repede, cu sanctitatea- 
sa papa Clement. Și-apoi, la orice curte, strălucesc cortigeane 
frumoase și deștepte... li dau voie să primească musafiri și să 
facă vizite. Gáspár Kornis s-o supravegheze ca un copoi...” Nu 
spunea, dar încă dintr-o pricină o cruța pe Velica; nunțiul 
Germanico Malaspina o socotește o făptură deosebită. Dorind să 
stea de vorbă cu vlădica lon, preot ortodox, cunoscător al 
oamenilor și al locurilor transilvane, Velica i-a slujit ca tălmaci. 
Vorbirea a început cu frumuseţile cele fără seamăn ale Italiei, pe 
care mult râvnește și vlădica și tălmacea să le vadă. Pe nunțiu îl 
încântă cultura călugărului. Se miră mult că limba română 
seamănă așa de bine cu italiana. Velica îi înfățișează, cu 
iscusință, pe cei mai de seamă oameni din Alba lulia: Kornis, un 
magnat trufaș, care-i urăște pe români, chiar când, ca nobili, s- 
au maghiarizat; e un bun general și-i sprijină pe Bâthorești, deși 
râde de ei: „Nu știi niciodată dacă-s cocoși ori claponi și nici 
când spun adevărul ori mint cu sfruntare”. Întrucât îl privește pe 
Fabio Genga îl încredințează că-i foarte bun secretar, dar prea-i 
lacom de averi; a fost prieten cu abatele Carrillo și cu Ștefan 
losica: pe unul l-a compromis, pe celălalt l-a împins sub secure. 
Malaspina se încredințează că egumenul lon și Velica-doamna 
au dreptate: cardinalul Andrei e mai făţarnic ca luda: surâde ca 
o fecioară nevinovată, jură că vrea pace și, în taină, adună 
oastea la Sebeș s-o pornească împotriva Valahiei. Întreabă dacă 
ar vrea să se însoare cu Maria Cristina. 

— Da, se vorbește, râde Velica; dar cred că arhiducesei nu-i 
mai trebuie și-un al doilea Bâthory. 

— Pentru aceste locuri, pentru aceste ţări, spune vlădica lon, 
noi vedem un singur conducător vrednic: Mihai, voievodul de la 
Târgoviște. 


— De ce? se miră foarte Malaspina. 

— Întâi, pentru că aici, ca și în Moldova, sânt români, adică 
romani, prea cinstite nunțiu. Al doilea, pentru că numai unite 
aceste trei ţări române pot alcătui un bastion împotriva 
musulmanilor. Al treilea, pentru că-i cel mai vrednic oștean din 
aste părţi de lume, dacă nu din întreaga Europă de azi. 

— Mda... mormăie Malaspina și cade pe gânduri. lar când 
aude povestirea gazdelor despre războiul greu pe care, de șase 
ani, îl duc românii la Dunăre, de la Chilia la Belgrad, împotriva 
otomanilor, îl cuprinde spaima și se dojenește, în sine, că a 
primit o misiune atât de grea. Pleacă, mulțumit totuși: a aflat 
lucruri foarte însemnate. 

În urmă, Velica își arată îngrijorarea: 

— Dacă Malaspina ne pârăște cardinalului? 

— S-ar putea, fata mea; dar nici a tăcea nu-i cuminte. 

În clipa asta se stârnește huet, brânceală, luptă; și un bărbat 
intră cu spada. 

— Nu te speria, Velica, sânt eu... Vreau să te scot de-aici. 

— Nu! strigă vlădica lon. Nu-i primejdui viaţa, stolnice!... 

Dar Stroe o prinde în braţe și iese, vijelie, precum a intrat și 
dă s-o urce pe calul ţinut de frâu de Condur Pantelimon. Ci, în 
clipa asta, strada se umple de halebardieri. Trei sar spre cal, o 
smulg pe Velica de lângă Stroe și-o vâră înapoi, în casă. 

— Fugi!... Fugi! atât mai poate striga, din ușă. 

Stroe, descumpănit câteva clipe, lovește cu spada în cei care-l 
împresoară, s-aruncă pe cal și strigă lui Condur: 

— La deal!... Eu, la vale!... Sare peste halebardieri, ca peste 
un gard de țepușe. O halebardă sfâșie crupa, dar cum pintenii îl 
înțeapă mai dureros, calul aleargă nebunește. Trece Mureșul 
înot și, furiș, întră în casa unui țăran bătrân. 

— Încolţitu-te-au rău, potrivnicii... Eşti român, de peste munţi, 
nu? Te cunosc de pe vorbă. Spune, când vine Mihai-vodă? 

— Vine, uncheșule, curând, zâmbește Stroe, și tristețea 
înfrângerii i se amestecă, ușurel, c-o licoare de bucurie. 

— Dare-ar Domnul... Să-ţi  oblojesc  armăsarul, întru 
tămăduire, c-o ţâr' dă untură din falcă dă urs. Și ţi-l ascund, o zi- 
două. 

— ȚI-I las ţie, bătrâne; ci găsește-mi altul. 

Gazda ne dă, pe-un taler de lut, slană și pită: 

— Ospătează și hodină-te, pân’ vin eu cu un cal bun. Bucatele 


îi plac; dar somnul nu i se prinde de gene. Se dojenește, aspru: 
...„Cum adică? Am izbutit la Țarigrad și aici am dat greș? De- 
acum n-o mai iartă; o dă pe mâna călăului. Și dacă află 
voievodul... Ce-am făcut, Dumnezeule!?” 

În înserare, pe un cal pintenog, sur, dar foarte iute la galop, 
se întoarce la Alba lulia, pe căi ocolite, ca și cum ar veni dinspre 
Cluj. Nu se lasă până când nu află, de la vlădica lon, că Velicăi 
nu i s-a întâmplat nimic rău. 

— Dimpotrivă: cardinalul crede că baronul Kornis a vrut s-o 
răpească, pentru că l-a cam zugrăvit negru către Malaspina. Și-o 
priveghează mai cu grijă, ca să nu se mai iște și altă pricină de 
sfadă cu papistașul. 

— Părinte loane, am fost sol tainic la Basta. Ne-a făgăduit 
ajutor. 


* 


Aflând că vodă l-a trimis pe aga Leca la marele vizir cu 
darurile, Radu Buzescu răbufnește cu mânie: 

— Preda, măria-sa ne cam dă deoparte. Nu vezi? 

Cu simţul lui deosebit, aga Leca a înţeles, de mult, că vodă 
are o ciudată slăbiciune pentru el; de aceea, pe cât poate, îi 
învinuiește pe Buzești de pizmă și trufie. Pe faţă însă îi mângâie 
cu vorbe de laudă: „Dacă n-aţi fi voi, domnia s-ar prăbuși. Voi i- 
aţi răpus pe tătari, pe_otomani. Voi, la Călugăreni... Voi, la 
Vidin”... Radu îl crede: „Asta-i adevărul, dar vodă l-a uitat sau se 
preface”... „Și Căluiul; ce mănăstire! voievodală. Chipurile 
voastre de ctitori, o minune. „Ar fi bine să mai taci, agă! râde 
Preda. Nu de alta, dar ne vări în cap o prostie, și s-ar putea să 
zămislească acolo vreo poftă de domnie”. „... Nu vă lingușesc; 
asta mi-i crucea! Sânt încredințat că voi sânteţi dreapta și 
stânga voievodului. Și ai țării! Fără voi...” Și iar îndrugă laude. 
Teleleu, de faţă fiind, clipește din ochi ca un bursuc la pândă și 
mârâie: „Vorba dulce, oase frânge”... Dar când aga își încheie 
tămâierea și trece spre spătăria mică, măscăriciul, după dânsul: 
„Dac-ai fi la Eghipet, agă Leca, lăcuitorii sfânt ţi-ar zice.” „Mie, 
sfânt? De ce?” „Pentru că eghipţienii socotesc sfinţi pre năucii 
care aleargă despuiaţi și fac careva fapte ciudate, vrednice de 
râs. Îi numesc sfinţi, li se închină până la pământ și cer 
prieteșugul și ajutorul lor.” „Măscărice, nu înțeleg ce vrei să 
spui.” „Dacă un sfânt de acest fel întâlnește o nuntă, în drum 


spre biserică, și-i place mireasa, o cere de la mire...” „Zău?” 
„Întocmai. lar acel mire mișel, nu numai că i-o dă s-o 
preschimbe din fecioară în nevastă, acolo în faţa lui, ci 
binevoiește chiar să-i acopere cu ipingeaua lui, să le tihnească 
împreunarea”.  „Spurcăciuni!” „Stai, că n-am isprăvit, toţi 
nuntașii zavistuiesc norocul acelui mire mișel și-l firitisesc 
pentru astă bună și fericită întâmplare.” „Ascultă, schilodule, au 
nu cumva ticluiești întâmplări din viaţa lui Stroe Buzescu?” 
„Strașnic mai ştii s-o faci pe prostul. Eşti sfânt mare, ce mai!” 
„Măscărice, nu scapi netăiat de mine.” „Sânt fântânar de 
suflete, agă Leca, și știu că unii săpători de fântâni cad sub lutul 
în care scurmă să afle apa și pier nădușiţi. Că dacă stolnicul 
Stroe crede în domnia-ta, nu-i de mirare: vede c-un ochi. Mă mir 
însă cum stai sub pielea lui Radu și Preda Buzescu, mult mai 
bănuitori.” „Caraghiosule, nu mai îndruga gogomănii!” „Eu le- 
ndrug; dumneata le faci.” „iți dau o pungă de galbeni, dacă 
taci.” „Dă-o! Tac și mă încredinţez, încă o dată, că ești cel mai 
șiret dintre toți pezevenchii din împărăţia otomană: ticăloşia sub 
vălul cumsecădeniei și al nevinovăţiei.” „Dacă nu taci, în loc de 
pungă, junghiul ăsta, în boft!” „Tac! Că știi: sufletul mi-i bun și 
bogat, iar casa săracă. La domnia-ta-i pe dos: ai o casă mare și 
bogată, făcută cu un suflet mic și foarte sărac.” „Ei? Și ce-i cu 
asta?” întreabă, pentru că nu a prea înţeles zisele măscăriciului. 
„Nimic. Încă! Dar vai și-amar, Doamne, de ce-ar putea să fie...” 


* 


Cu toate că a făgăduit ajutor lui Mihai-vodă, generalul Basta 
nu se urnește din Cașovia. Se tânguie că n-are hani și că soldații 
lui stau pe spinarea satelor, gata oricând să se răzvrătească. 
Arată mare părere de rău că împăratul nu-i înţelege gândurile 
înalte. Ba, lucru ciudat, îl vestește pe Andrei Bâthory despre 
solia tainică a Buzescului. Întâi, cardinalul se-nspăimântă, apoi 
poruncește să se mai adune zece mii de ostași la Sebeș. 
Plănuiește și o capcană. 

— loachim Palatici, du-te la Târgoviște și roagă-l pe voievod 
să mă ajute întru împăcarea cu Rudolf-împărat. 

În acest timp printre magnații unguri se iscă și se răspândesc 
tot soiul de zvonuri rele. Unii văd chiar semne de spaimă: în 
plină zi, în casa unui nobil din Aiud au pătruns urșii și-au sfâșiat 
o fată. Umblând în haite mari, lupii s-au năpustit asupra multor 


case ungurești. Chiar în calea lui Gâspâr Kornis ieșiră trei șerpi, 
lungi de câte un stânjen, într-o seară, când se plimba în parcul 
din Homorod. lar în castelul lui lon Beldi din Bod, cântă toată 
noaptea trei cucuvăi, cu glas de spaimă. La rându-i, Basta se 
plânge către împărat că nu pricepe ce vrea Mihai-vodă. Il 
învinuie că are o înțelegere de taină cu cardinalul Andrei. 
Asemenea învinuire îl face pe arhiducele Mathias să nu mai 
trimită la Târgoviște niciun ban pentru oaste, până nu 
dobândește dovezi neîndoielnice despre credinţa și statornicia 
valahului. Mai ales că și oamenii lui Andrei Bâthory, îl pârăsc că 
ține în cetatea Târgoviștei o mare solie otomană cu care 
tratează pacea cu sultanul. Strâmtorat foarte, voievodul l-a pus 
pe banul Mihalcea să zvonească precum că lbrahim-pașa a 
hotărât să atace țara. Asta sperie pe mulți boieri, dar îi și silește 
să mai deșarte pungile cu aur în visteria domnească, pentru 
lefegii. 


* 


— Cinstite stolnice, îl întâmpină Teleleu pe Stroe, dacă ţii la 
măria-sa, precum zici, sporește paza din juru-i. 

— lţi miroase-a primejdie, măscărice? 

— Cu toate că aga Leca-i cel menit să aibă miros de vulpe la 
coteţul primejdiilor. 

La un ceas după asta, întâlnindu-l pe voievod în tabăra străjii, 
Stroe îi reproduce vorbele măscăriciului. 

— Mă cred între oameni, nu între vipere ori șacali. 

— Umblă pe-aici și năpârci, îl împunge Stroe cu ochiul cel 
sănătos, ca o suliță. Ci jur să veghez. 

— Mulţumesc, dar poruncește să pună măscăriciul la temniţă. 
Să nu fie el iscoada cuiva, și să n-o sperie și mai tare pe 
doamna. 

In temniţă, Teleleu se trezește și cu gâdea care-i dă douăzeci 
și cinci de lovituri la tălpi: 

— Ce nerod a dat porunca asta? 

— Cutezi a-l face pe slăvitul agă idiot? 

— Păi, cum să nu-l fac idiot, dacă îmi lipsește o biată talpă de- 
o binecuvântată lovitură? La dreapta ai dat treisprezece și la 
stânga numai douăsprezece. Și întreb: voievodului de ce nu-i dă 
nimeni douăzeci și cinci la tălpi, că face nebunia de a crede 
nebunie ceea ce spune un nebun de măscărici? 


Dar, după două ceasuri, domniţa Florica pogoară la temniță: 

— Temnicere, lasă măscăriciul să-mi spună glume. 

— Poruncă-i să-l ţin trei zile. 

— Te rog, temnicere. Casa noastră-i tare tristă. Doamna-i 
mereu  înlăcrămată.  Nicolae-Pătrașcu, tot cu cărţile lui 
matematicești. Aga Leca se vaită că... 

— Ce, și pe dânsul l-a bătut cineva la tălpi? întreabă Teleleu. 

— Cum? Pe tine te-au bătut, măscărice? 

— Până la sânge. 

— Vai... Temnicere, sloboade-l să-i leg rănile! Mă rog de 
măria-sa să-l ierte. 

La porunca doamnei, măscăriciul e scos din temniţă. Domnița 
îi aduce alifii și feșe curate, din cele pregătite pentru oștire. 
Teleleu își unge și-și înfășoară tălpile râzând: 

— Sânt oștean, într-un război mare. Adă-mi, domniță, și un 
pumnal. 

— Ce să faci cu el? 

— Să-ţi arăt un joc nou... 

— Arată-mi jocul, cere domniţa, înfăţișându-i un junghier cu 
mănunchiul însidefat, scos din panoplia măriei-sale. 

— Vezi scândura ceea din faţa cuhniei? 

— O văd. 

— Arunc pumnalul de-aici și, după ce se rotește de șapte ori 
în văzduh, se înfige drept în mijloc. Numeri? 

— Număr; unu, doi... 

— Trei, patru, cinci, șa... șapte! Văzut? 

— Frumos!... Incă o dată. 

— S-aduc pumnalul, se grăbeşte Teleleu, șchiopătând, 
Coboară scara. Trece ograda. Scoate pumnalul din scândură și-l 
pune în teacă. Se preface a căta ceva în juru-i, iar când dinspre 
grajduri vine o căruță, saltă în ea, smulge codirișca din mâinile 
căruțașului, sperie caii și-o iau la goană prin porţile deschise. La 
fereastră, domniţa râde și bate din palme. Dar când căruţa 
dispare dincolo de ziduri, încremenește. Slujitorii privesc, râd și 
zic că măscăriciul a înnebunit de-a binelea: o să se răstoarne în 
cine știe ce râpă. 


* 


În zorul cel mare al unor tainice pregătiri, o lovitură ca de 
măciucă: State Boldur prinde un olăcar otoman care aducea o 


scrisoare către aga Leca. l-o smulge și-o înmânează de-a dreptul 
lui vodă. 

— Se poate? Aga Leca, hain? Mârșăvie... Boldure, află-mi 
adevărul! se înfierbântă vodă de mânie. 

Sub tortură, ceaușul Mustaf a mărturisește: 

— Adevărat: Ibrahim-pașa i-a făgăduit domnia, dacă-i aduce 
capul lui vodă Mihai. 

Știrea despre hainirea lui Leca stârnește mare indignare și 
neliniște între boieri și căpitani: 

— Dacă mai are și alţi părtași? 

Fierbând de mânie, vodă pornește să-l bată pe agă cu 
buzduganul. Dar în clipa asta Boldur îl vestește că, de astă- 
noapte, lefegiii din tabăra de la Gherghița s-au răsculat, pradă 
satele și se gătesc să vină împotriva Târgoviștei. Și, fără o clipă 
de zăbavă, însoţit de Stroe, de Maldăr, de Boldur și de o sută de 
călăreți conduși de Dărămuș, vodă galopează toată noaptea, iar 
în zori sosește la Gherghița. Surprinzându-i în pat, vodă însuși 
cotrobăiește gazdele căpitanilor de lefegii, le ia armele și tot ce- 
au jefuit și-i adună la marginea târgului, să-i judece: 

— Eu vă hrănesc, mișeilor, iar voi mă prădaţi și mă vindeţi lui 
Ibrahim-pașa și lui Andrei Báthory? 

— Nu ne-ai plătit de două luni! răspunde trufaș leahul 
Sadurski. Plecăm! Legea mercenarului! se tocmește acolo unde-i 
plătit mai bine. 

Aprins de cea mai neagră mânie, vodă-i bate pe toţi cu 
buzduganul. Așa află că doi dintre leși sânt iscoadele lui 
Zamoyski: așteaptă războiul ca să-l ucidă. 

— Da? Curăţ eu pământul de spurcata voastră umbră. Talere 
cu două fețe!... Călău, lui Sadurski taie-i capul că-i nobil de 
Lublin. Pe cei doi jupoaie-i de vii! Pentru ceilalți - ștreangul! 

Nimeni nu l-a văzut, vreodată, pe vodă așa de furios. Aproape 
două mii de lefegii leși, auzind că vodă le ucide căpitanii, se 
adună în mare grabă, cu armele, hotărâți să înceapă bătălia cu 
straja voievodului. Dar Dărămuș, Maldăr și Boldur țâșnesc de 
după case și-i înconjoară, iar Stroe strânge vreo șase sute de 
pedestrași, dintre lefegiii români din Transilvania ori Moldova și 
încep harțagul. Călăreţii leşi rănesc sau ucid peste cincizeci de 
români, sparg încercuirea și, sub comanda lui Walawski, fug 
spre miazănoapte. Stroe Buzescu și Condur Pantelimon se iau 
după dânșii. 


— Stai, Walawski, să ne batem! 

— Nu!... Vă părăsesc, calicilor! Trec munţii la stăpân mai 
darnic. 

Împreună cu cei doi slujitori atâta poate face: să amintească 
fugarilor că au jurat credinţă, că e sălbăticie și batjocoră a 
părăsi un cârmuitor tocmai când îi e mai amară limba în gură. 

— Nu ne închipuiam că-n cugetul vostru se răsfață mișelia! le 
strigă Stroe. 

Vreo cinci sute, cu Walawski însuși, vor să se întoarcă la 
tabără, dar ceilalți sar la luptă și-i pun în rânduri cu spada ori cu 
sulița. Vreo trei sute izbutesc totuși să se răzlețească și, pe 
drumuri ocolite, se întorc la Mihai-vodă, în tabăra de la 
Gherghița, cerșind iertare. A treia zi, când se întorc în 
Târgoviște, vodă și stolnicul Stroe află că aga Leca a fugit: în 
drum spre Bran, a luat și vreo sută de arnăuţi. Preda Buzescu a 
alergat după dânsul, dar nu l-a mai putut ajunge. 

— S-a cuibărit trădarea și nemernicia între noi, se caină Radu 
Buzescu către logofătul Teodosie. Ce ne facem? 

— Vodă a poruncit tuturor boierilor și căpitanilor să meargă în 
tabere iute și degrabă. 

— Plecăm, Predo, ori ne tragem în Oltenia? 

— Frate, pe tine te-a rânduit să pleci la Buzău și la Brăila. Pe 
mine, la Gherghița. Stroe a și luat drumul Craiovei, la banul 
Mihalcea. 

— Ne-a resfirat? 

— Nu-i ăsta ceasul șovăielii. Radule. 


* 


Întorcându-se de la Craiova, Stroe Buzescu se abate o zi pe la 
Stănești și una pe la sihastrul Prohor. ÎI află în pragul chiliei, 
hrănindu-și capra cu smocuri de otavă. 

— Dumnezeu te binecuvânte, fiule. Singur, din câți am 
dăscălit, îți mai aduci aminte de mine. 

— Ce bine-i aici, sihastre. Ce liniște și câtă lumină... 

— Ei, Stroe, fătul meu, aici, în vârful Coziei, am toată ţara la 
picioare. Când nu-mi vin știri din vale, ascult buciumele, privesc 
zborul păsărilor ori vălmășagul norilor și licărul stelelor și mai 
gâcesc câte ceva din ce faceţi voi, acolo, jos. Săvârșiţi cea mai 
mare și mai hotărâtoare faptă ce pot săvârși oamenii de pe 
aceste meleaguri. 


— Da, ne pregătim a ne uni cu Transilvania. 

— Minunat. Ci, mai întâi sloboziţi ţăranii, cum au fost. În cea 
mai grea încercare a vieții voastre, bizuiţi-vă pe norodul cel 
mult, pe ţară. 

Soarele se amistuie, departe, în văgăunile negre ale 
Parângului. Cerul se-nvăpăiază roșu, portocaliu, galben. Capra 
sihastrului se apropie încet, ronţăie un smoc de iarbă, amiroase 
ciubotele înalte și spada stolnicului Stroe, scutură capul 
plesnindu-și urechile de  ţepușele cornitelor și tușește, 
nemulțumită. 

— Nu mă-ndur a pleca, părinte. Râvnesc tihna sihăstriei tale. 

— Pentru o vreme, Stroe al meu, pogor și eu în vale, ca 
prisecar în Ostrovul Călimăneștilor. Voiesc ca vremile de 
furtună, cenușă și pelin stârnite de voi, să le domolesc cu 
sfaturile mele și cu sfânta dulceaţă a mierii. 


* 


— llustrissime, se roagă Fabio Genga, de data asta soția mea- 
i nevinovată. Habar n-avea... Din ce mi-au povestit slujitorii, 
răpitorul este Stroe Buzescu, stolnic la Mihai-vodă. 

— Prindeţi-mi-l să-l spânzur! 

— A trecut, de mult, munţii. E vestit pentru îndrăzneli 
nesăbuite. A răpit chiar o cadână din haremul sultanului, 
făcându-și-o cumnată. Dar cred c-a lucrat din porunca lui Mihai- 
vodă. Ciobanul, cum îi spun nemeșii, o vrea ibovnică. 

— Atunci... să piară! 

— Și războiul Troiei s-a stârnit din pricina unei femei. Dacă o 
osândești pe Velica, i/ustrissime, s-ar putea ca, a doua zi valahul 
să se năpustească asupră-ne. Că-i flămând de dulce dezmierd 
muieresc. Velica-i un fel de fecioară cu prunc, ca Madona. l-a 
murit soțul la câteva luni după căsătorie și, de-atunci, nu mai 
sufere bărbat. 

— Nu ţi-i rușine să vorbești așa despre soţia ta? 

— Lumea știe că, din porunca prinţului Sigismund, am luat-o 
nevastă doar cu numele. O voia pentru el. 

— Săptămâna viitoare mi-o aduci mie. Cu discreţie, că de nu, 
te gâtui; iar pe ea o spânzur. 


* 
Cătălina și Anghelina s-au întors din Transilvania cu vești 


liniștitoare; Velicăi nu i-i ușor, dar tot nu părăsește Alba. 
Așteaptă. Crede că mai poate fi încă de folos acolo. Cătălina a 
cumpărat trei harabale cu miere și ceară pe care va să le trimită 
spre Istanbul. A venit, odată cu ele, și un vlăjgan voinic și 
încruntat. 

— Cum, Anghelina? Nu ţi-i de ajuns un uriaș? 

— Păi, că nu-i al meu. Velica-doamna l-a dat măriei-sale, la 
oaste. Cică doi uriași fac mai mult ca unul singur. 

— Câţi ani, voinicule? 

— Douăzeci și șapte. 

— Ştii să lupţi? 

— No, păi mi-s căpitan. 

— Da? Foarte bine! Și unde-ai luptat? 

— La Timișoara. Ne-au cercuit ismailitenii. No, păi când m-or 
supărat, ucisăi douăzeci cu spada, iar pe doi i-am gâtuit, după 
ce mi s-or rupt arma... Le-am smuls tuturor inelele din degete și 
le port de-atunci, la brâu, ca talismane. 

Sima l-a primit în casă, i-a dat straie de căpitan român și l-a 
trimis la tabăra lui Stroe. 

— Ci, n-ai spus cum te numești? 

— Dumitru, Dumitru cel Mare, păntru că mai sânt și alţii, mai 
micuți. 


* 


Stroe Buzescu admiră stăpânirea de sine cu care voievodul 
primește, în sfârșit, semnele domniei din mâna solilor otomani, 
deși știe că erau făgăduite altuia, cu scopul de a-i lua viața. lar 
când Stoica Farcaș îl vestește că trei cete de turci au trecut 
Dunărea, în dreptul Vidinului, au prădat și-au luat robi, în loc să 
răcnească furios, îl întreabă pe aga Osman, cu glas amar: 

— Oare steagul, caftanul și cuca trimise de sultan sânt semne 
ale domniei slobode ori momeală și înșelăciune? 

Și, ca să-și strunească mânia, aleargă după treburi, la Ploiești. 
Solia o ţine, în chezășie, până va recunoaște și Mahmut-pașa 
împăcarea și nu va mai îngădui cetelor prădalnice să treacă 
Dunărea. Abia acum, în drum spre Ploiești, Stroe Buzescu se 
apropie de voievod și-i povestește cum a încercat și n-a izbutit 
s-o fure pe Velica. 

— Am aflat, Stroe, Stroe... tu mă pierzi cu prea multă 
dragoste, iar fraţii tăi cu un început de ură. 


— Și pentru asta se cere să trecem munţii, mai repede, măria- 
ta: să primenim cugetele. 


* 


Temându-se că iscoadele cele mărunte și tainice nu-l vestesc 
despre toate câte se-ntâmplă în Țara Românească, Andrei 
Báthory trimite sol la Târgoviște pe Toma Ciomârtan, om trecut 
de șaizeci de ani, mult credincios Bâthoreștilor. Știind bine 
românește putea auzi, vedea și iscodi mai ușor lumea și ţara. A 
sosit sâmbătă, 2 octombrie, la Ploiești, trecând prin pasul 
Buzăului: semn c-a venit prin secuime, pe la lon Beldi. Voievodul 
și boierii îl primesc prietenește. Grăiesc despre viața în Alba lulia 
sub noul crai, despre Moldova și despre Elisabeta, doamna 
leremiei-vodă, fiica lui Ciomârtan, despre care Stroe Buzescu 
știe, de la Nestor Ureche, că-i femeie foarte frumoasă, isteaţă și 
mult dornică de mărire. De când s-a maghiarizat, Toma 
Ciomârtan își zice Czomortany. Laudă foarte mult mănăstirea 
Suceviţa, întărită cu tari ziduri de cetate; chiar acum meșteri 
iscusiţi o zugrăvesc minunat pe dinăuntru și pe dinafară, iar 
doamna Elisabeta o împodobește cu odoare scumpe. Dar banul 
Mihalcea și, apoi, Preda Buzescu bagă de samă că, de fapt, 
Toma nu-i sol, ci iscoadă. 

— Prea-i umblă ochii, șerpește, după oaste. 

— Să-l adormim cu vin de Pietroasele, și să-l păcălim cu știri 
d-alea mincinoasele. 

Și așa, printre pocale, bine sprijinite cu păstrămuri pipărate, 
banul Mihalcea îi destăinuie că voievodului a început să-i fie silă 
a mai domni. Vrea să plece din țară. 

— Rudolf împărat i-a dăruit un castel în Silezia, la Kunisberg, 
cu moșii și 32.000 de suflete. 

— Poate se călugărește, ca Sigismund, râde Radu Buzescu. 

— Nu cred: își ia și doamna și coconii, șoptește în taină 
Mihalcea. 

Întors la Alba lulia, Ciomârtan îl încredinţează pe crai că 
valahul n-are gânduri ascunse. lon Raț și generalul Basta 
răspândesc scornituri și spaime. 

— Nu-i primejdios unul despre care sfetnicii vorbesc fără 
respect și fac glume deșănţțate la un pahar de vin. 

A doua zi, banul Mihalcea cere voievodului să-l trimită la Alba 
lulia: să întoarcă vizita și să afle ce-a cules Ciomărtan din ţară. 


— Să-l încurcăm pe craiul Andreiaș într-o plasă de amăgiri din 
care să nu mai iasă, în veci. 

— Numai să nu se dovedească el mai viclean decât tine, se 
teme Radu Buzescu. Ales că are acolo două ajutoare: pe Raț și 
pe Leca. 

— Caut să vorbesc și cu Gáspár Kornis. Voi cerca a-l 
încredințare că la iarnă pornim iar împotriva otomanilor. 

— Convinge cât mai mulţi nemeși să rămână la castelele lor, 
să-și culeagă viile și să însămânţeze grâul. 

— Vezi, poate mai câştigi ceva căpitani iscusiți și flăcăi pentru 
oaste, stăruie Stroe Buzescu. 


* 


Descalecă și se așază pe iarba uscată de sub un fag stufos, 
sus, în Stoienești: 

— Te-am luat anume la plimbare până aici, zice voievodul. Că 
n-am sfătuit de mult. Durerea cea mare-i lipsa de bani. Lefegiii, 
neplătiţi de două și trei luni, se răzleţesc pe furiș, prin ţară, după 
pradă. Mi-i inima sângerată, crâșcă de mânie și plâng pe 
dinlăuntru: Bani! Aur! Lua-l-ar dracul de aur!... Că dacă nu se 
întâmplau trădările, dacă nu se răsculau lefegiii leşi, dacă 
veneau banii de la Praga, acum eram la Alba lulia... 

— Să mai strângem bani de la boieri, sfătuiește Stroe 
Buzescu. Cerc a-i îndupleca pe Radu, Preda, Udrea Băleanu, 
Teodosie. Ca să fiu pildă, dau jumătate din ce am. 

— Bine-ai gândit. Și fă asta repede. Petru Orăș mi-a adus 
știrea că hatmanul coroanei Zamoyski și gheneralul Zolkiewski 
au oastea gata: vin asupră-ne, cu Simion Moghilă. Și mi se pare 
că mai sânt aici boieri care așteaptă ceas prielnic, întru hiclenire 
și sugrumarea mea. 

— Acum când otomanii s-adună iar la vadurile Dunării? 

— Ei, ce zici? 

— Să-l lovim întâi pe leremia Movilă. 

— Mda... La ceasul acesta, Udrea Băleanu, cu lefegiii lui Eric 
Lassota, pradă tătărimea pe la Ismail. 

— Foarte bine! Sperie și pe leși și pe tătari. 

— Da. Dar ce fac cu neprietenii dinlăuntru? Mă învinuiesc că 
am sărăcit țara, cu războaiele mele. Și au dreptate. Zic că turcii 
se adună la vaduri. Și au dreptate. Zic că nu mai am cu ce plăti 
lefegiii și i-am slobozit asupra ţării de-au mâncat și poama viilor. 


Și au dreptate. Zic că nerușinaţii lefegii le iau muierile și fetele 
de le strică și le rușinează, tot așa de rău ca și musulmanii. Și iar 
au dreptate. 

— Știu, măria-ta. Chiar mitropolitul Eftimie cu vornicul 
Dumitru... 

— Dacă-i așa, află că Mihalcea i-a înduplecat pe fraţii tăi să se 
alăture urzitorilor hicleniei. 

— Fraţii mei, hicleni? Nu cumva ne jucăm cu focul? 

— Trebuie... S-auzi ce bine zice Radu Buzescu că nu mai 
rabdă domn pe fiul din flori al Teodorei, rachierița, parc-ar fi 
ocârmuitorul trădătorilor. 

— Măria-ta, eu... ameţesc. 

— Nu te speria: la ceasul acesta, când noi sfătuim aici, sub 
acest fag cu frunză galbenă de toamnă, Mihalcea îl înștiințează 
despre toate astea pe Andrei Bâthory, pe Kornis și pe... Velica. 
Incepe cu știrea că până și cumnatul meu Dragomir m-a trădat: 
se află la Suceava, prieten cu Vintilă-clucerul, ibovnicul doamnei 
Margareta a lui Simion Moghilă. Înțelegi? 

— Mă tem de această încurcată și drăcească țesătură. 

— Și eu, dar n-am încotro. E lucrarea lui Mihalcea și a... 
banului. 

— Dar dacă, prin asta, te dai pe mâna urzitorului, a lui 
Mihalcea, a cărui șiretenie nimeni n-o poate măsura? 

— Fă-mi imputare. Mi se cuvine. Ci să veghem împreună a nu 
cădea în mrejele pe care înșine le-am întins. 


* 


Ajuns, în sfârșit, la Gáspár Kornis, Walawski povestește de ce 
s-a răzvrătit și a plecat din Țara Românească, împreună cu o 
mie de lefegii. 

— l-au mai rămas mulți? 

— Nu, minte Walawski. N-are bani, n-are nici mercenari. lar cu 
sila nu stă nici dracul. Ne primeşti? 

— Să vedem. Nouă, ungurilor, nu ne prea plac trădătorii. 

— Cum? Au nu din îndemnul vostru ne-am răzvrătit? 


x 
Însoțit numai de Stroe și de slujitorii lui, Buzdugan și Condur 


Pantelimon, vodă trece de la Curtea de Argeș la Ostrovul 
Călimăneștilor, s-o vadă pe maica Teofana. 


— Să știi, drag fiul meu Mihai, că te-am adus cu gândul. Avui 
vedenie cumplită și mă tem pentru zilele tale. 

— Zău? Ce vedenie? 

— Se facea că, pe furtună, ai trecut un munte mare și te-ai 
așezat într-un loc desfătat, strălucitor și frumos. Fiind tu băgător 
de samă numai la priveliștea din jur și la mireasma florilor, n-ai 
văzut venind altă furtună, neagră, cu balaur mare, urât, 
groaznic care asupră-ţi s-a năpustit și înghiţitu-te-a. M-am trezit 
scăldată în sudoare, cu amarnică spaimă în oase și cu 
usturătoare durere în inimă. 

— Dreptu-i, maică Teofana, că nu pornesc cu inimă ușoară. 
Dar, iată, Andrei Bâthory vrea să mă alunge din ţară. Rudolf- 
împăratul șovăie: nu-i hotărât să mă ajute. Lefegiii mă părăsesc 
că n-am cu ce-i plăti. Leșii urzesc împotrivă-mi. Movileștii vor să- 
mi ia scaunul domniei și uneltesc împreună cu o samă de boieri. 
Otomanii abia așteaptă să mă jupoaie de viu și să-mi arunce 
hoitul în Bosfor, ca lui Petru-vodă Cercel, fratele meu... 

— Ce vrei să faci în vârtejul atâtor primejdii? 

— Să împlinesc visul cel mare: să-i unesc pe toți românii sub 
porunca și oblăduirea mea, și să-i așez cu piepturile la Dunăre, 
întru păstrarea libertăţii cucerite, înţelegi? Asta mi-i ursita. 

— Dar neprietenii sânt puzderie... 

— Primejdiile măsoară înălțimea faptelor omenești. 

Vorbirea dintre mumă și fiu îl răscolește adânc pe Stroe 
Buzescu. Și parcă-i bucuros că a venit în acest loc, unde 
totdeauna a cules nădejdi. 

Dar abia s-au ridicat din jilțurile de lemn castaniu, că în 
ograda schitului se și ivește un flăcău în strai ciobănesc, cu 
zeghe. Tine de căpăstru un cal pintenog și breaz. Are ochi mari, 
verzi, mustață bălaie, scurtă, frunte înaltă, nas mare, ciolănos, 
gură largă cu dinţi lăţi, puternici. Nu pare prea voinic, dar are în 
el ceva tare, pietros și de nebiruit. 

— Eu sânt Onea Vale din Cetea, măria-ta. Poreclitu-s și 
Turturea. M-a trimes Velica-doamna... Dar unde te-am mai 
văzut, măria-ta?... Ah! Doamne, Doamne sfinte! Minune... 

Cade în genunchi și sărută poala conțășului măriei-sale. 

— Ce-i cu tine, omule? 

— Ești mântuitorul meu, măria-ta!... Te cunosc bine. 

— Eu? Cum adică? 

— Ești cel care m-a izbăvit de spânzurătoare, pentru că am 


cojit arinii... Şi-atunci am jurat, da, am jurat să te slujesc până la 
sfârșitul zilelor. Și, iată, tocmai pentru asta trimisu-m-a aici 
stăpâna, fie-i numele binecuvântat! M-a trimis să-l înlocuiesc pe 
Doia Crăciun, ciungul. Și mi-a poruncit stăpâna mea așa: „Jură-i, 
în faţa altarului, credință până la moarte”. Și, iaca, jur pe cei 
319 sfinţi de la Nikeea, să nu mă despart de măria-ta până la 
moarte, așa cum m-am juruit atunci când m-ai scos de la 
ștreang. 

Jurământul e obișnuit, dar Turturea îl rostește atât din 
adâncuri, că Mihai-vodă, maica Teofana și Stroe Buzescu se 
cutremură de puterea lui. 


* 


Sima citeşte țăranilor hrisovul măriei-sale, dat din Ostrovul 
Călimăneștilor, după sfat cu sihastrul Prohor și cu boierii cei mai 
de credință, pentru satele care dau câte 100 de ostași: ...„birul 
de taleri, de cai de olac, de sama și de toate dăjdiile și 
mâncăturile câte sânt peste an... bir de taler, de miere, de 
ceară, de găleata cu fân... de podvoade, de mertici de conace... 
și de toate dăjdiile și mâncăturile câte vor fi preste an în ţara 
domniei-mele”... Citind scutirile, stolniceasa se înfioară de milă 
și de spaimă: „Ce multe sânt... Când au fost puse? Și cum le mai 
duc?” 


* 


Împânzite prin sate ori găzduite în corturi și bordee prin 
poiene, oștile Țării Românești fac mustră și merg câte o poștă, 
zilnic, să se deprindă cu osteneala drumului și cu urcușul. 
Nimeni nu le vede, deși mii de flăcăi s-adună din toată ţara, de 
peste munți și chiar din Moldova. Unii se adăpostesc în codrii din 
jurul Bucureștilor. Alţii, în pădurile din preajma Hurezului. Unii, la 
Curtea de Argeș, la Câmpulung ori în luncile din Buzău și Cislău. 
Temeiul oștii îl alcătuiesc lefegiii. Dintre aceștia, după părerea 
lui Stroe Buzescu, cei mai bine pregătiţi sânt cazacii și 
moldovenii trimiși de Constantin Vasile de Ostrog, prieten 
măriei-sale. Deși bătrân, căpitanul Cocea îi ajută la pregătire. De 
aceea vodă nu le dă un singur căpitan, ci-i amestecă printre 
transilvănenii lui Mihai Raț, printre haiducii lui Baba Novac, cu 
bulgarii și sârbii Buzeștilor și chiar cu moldovenii lui State Boldur 
și Petru Orăș. Din pricina hiclenirii lui Leca și a lui Walawski, 


arnăuţii și leșii sânt risipiţi în cetele Buzeștilor, ale lui Mihalcea, 
Udrea Băleanu sau Șerban-paharnicul, adică daţi în sama lui 
Tudor Maldăr, Andrei Boer, Simion Dărămuș, căpitani de mare 
credință și foarte pricepuţi. Măria-sa l-a păstrat pe tunarul 
Schneider și-a mai adus de la Sibiu și de la Brașov încă o sută de 
sași pricepuţi la tunuri. Pe secui i-a dat în sama lui lon Tamaș și 
a banului Manta. Cum însă, în aceste zile, vin tot mai mulţi, 
voievodul își alege căpitani pe Ștefan Tarcian, Petru Chidei, lon 
Zindic, Dumitru cel Mare, Gheorghe Horvat, lon și Gheorghe 
Micu, toți sub ascultarea lui Gheorghe Maco, viteaz vestit, ajutat 
de Dragoș Mârza. Dar cea mai frumoasă și mai de fală parte a 
oștirii o alcătuiesc tot roșii de ţară ai lui Stroe Buzescu, 
măciucarii lui Tudor Maldăr și bardișele lui Dărămuș. Afară de 
voievod și de banul Mihalcea, nimeni nu știe numărul oștenilor. 
Nici împotriva cui vor lupta. Cine întreabă, capătă răspuns scurt: 

— Împotriva dușmanilor! 

Toţi căpitanii au poruncă de la însuși voievodul, să întărească 
muștrul strașnic, dar să grăiască frumos cu ostașii, să fie 
binevoitori și veseli să le dea daruri ca să le câștige inimile, să-i 
facă a uita și grijile și întrebările neprielnice. Lăţesc vorba că de 
vor avea izbândă, domnul le va plăti leafa pe patru luni înainte. 

— Sporiţi în inima voastră dorul de luptă și de fapte mari. 
Curând, plecăm... 

Ci, în amurg, la Târgoviște sosește Gáspár Kornis însuși, sol al 
craiului cardinal. Boierii se miră mult de-atâta cinste și se 
scarpină în bărbi. Unii zic că întoarce solia banului Mihalcea. Alţii 
șoptesc: 

— E iscoadă, întărită cu vreo douăzeci de pânditori. 

— Să-l primim bine, să-i căutăm în cinste, ca și lui Ciomărtan, 
și să-l încredinţăm că aici nu se întâmplă nimic. 

În adevăr, îl duc unde dorește. Și, pretutindeni, ospeţe 
îmbelșugate, cu morun de la Dunăre și vin de la Drăgășani, cum 
îi place lui. Îl poftesc la o întrecere de călăreţi, unde Tudor 
Maldăr și Simion Dărămuș îl uimesc cu drăcăriile lor. lar la 
benchetuirea de despărţire, banul Mihalcea se dă pe lângă 
dânsul și, după ce-l copleșește cu pocalele, îl ia la ispitit, cu 
încetișorul, în italiana lui cam pocită cu vorbe românești; vrea să 
știe cum se poartă noul crai. 

— Cardinalul? Mai bine-o duceam cu Sigismund. La el 
învăţasem cât de mare-i nebunia; la ăsta nu-i putem dibui 


înțelepciunea... Acum, vrea s-o aducă în iatacul lui pe Velica. De 
ce n-o luaţi la voi, să nu-i mai zăpăcească pe Bâthorești? 

— Ai dreptate. Chiar prin domnia-ta îi vom scrie tainic răvaș, 
s-o poftim la noi. 

Și Gáspár Kornis s-a încredințat că Mihai-vodă domnește 
pașnic în ţara și-n cetatea lui de scaun. La despărţire, Mihai- 
vodă îl roagă: 

— Înfăţișează craiului dorinţa mea de a avea Cetatea Făgăraș, 
ca loc de adăpost. Până-n Silezia-i prea departe. Și-apoi, mi-i 
drag foarte ist pământ românesc. 


* 


La începutul lunii octombrie, Dan-vistierul și Vintilă-clucerul se 
întorc din Polonia la Suceava. Îi găzduiește Simion Movilă, în 
casele lui, dar numai o noapte, că vistierul sforăie cumplit, parc- 
ar avea zbârnâitori și buciume dogite în nas. Când se trezesc, 
primesc scrisori și știri din Țara Românească, aduse de doi 
slujitori leşi. În una din ele, mitropolitul și boierii din Târgoviște îi 
roagă, cu lacrimi în ochi, să meargă la cancelarul Zamoyski, să-i 
arate durerea cea mare a ţării și să-l roage a veni să-i mântuie 
din mâinile hapsânului Mihai-vodă, care-i mai rău ca un turc. 

— Vezi, clucere Vintilă, se veselește vistierul mângâindu-și 
barba și lucindu-și pleșuvia în soare, că au ajuns la vorba mea? 
Apucatul ăla nu va face niciodată pace cu sultanul. Uite, scrie 
aici: ...„Chiar dacă ar rămâne numai doi turci și voievodul să fie 
al treilea, între dânșii pace tot n-ar fi”... 

— Să le trimitem vorbă că venim cu Simion Movilă. lar lui 
Zamoyski, îi arătăm că dorim a fi uniţi cu Moldova, ca unii ce 
sântem de aceeași limbă și de aceeași lege. 

— Ne-a îngăduit a năimi oaste în Polonia, pe banii lui Simion 
Movilă. Ne întovărășim și cu tătarii. 

— Ne bizuim și pe otomanii care se aţin să-l prindă pe zălud și 
să-l primească pe blajinul Simeon Movilă. 

— De-acu îi putem spune Simeon-vodă. 

— Da, Simeon-vodă... se grozăvește frumosul clucer, gândind 
la întâlnirea cu doamna Marghita; că de-acum, chiar de-am 
pieri, tot îl facem domn. 

— Repede! Că dacă întârziem, Mahmut-pașa pune domn pe 
cine știe ce lotru, fără milă pentru biata ţară. 

— Numai să nu ne-o ia smintitul înainte, se întristează 


clucerul Vintilă, gândind mai departe la mângâierile tainice cu 
care l-a bucurat ieri Marghita și la întrebările ei: „Cum, numai 
cumnată-mea Elisabeta să fie doamnă? Dacă soțul mi-i cam 
molâu, n-aș putea domni eu?” 

— Se poate, își șterge vistierul chelia lucie; numai că lui 
leremia îi place să aibă frate domn, dar nu-i place de fel să dea 
bani și oaste pentru asta. 

— Să-l ameninţăm că, aprig cum îl știm și groaznic la 
războaie, Mihai îl suflă din scaun ca pe-un fulg de răţoi. 

Adevărul era că doamna Elisabeta dorea nespus ca 
ambiţioasa sa cumnată să se afle cât mai departe de Suceava. 
Cum tot adevăr era că hatmanul Zamoyski își făcea socotelile 
lui, cu banii Movileștilor! „Dacă în Transilvania conduce un om al 
Poloniei, iar în Moldova și Țara Românească doi Movilești, 
credincioșii noștri, aduc trei ţări sub scutul regelui Sigismund 
Vasa...” 


* 


La târnosirea bisericii Sf. Nicolae, mitropolitul Iftimie strecoară 
ușoară dojană măriei-sale: în șapte ani, a ctitorit o singură 
biserică. 

— Dreptu-i, înalt preasfinte. Mă mir însă că, lângă mine fiind 
în acești șapte ani, n-ai băgat samă cât luptat-am să le apăr pe 
cele în fiinţă; să nu ţi le pângărească păgânul. Și bine-ar fi, înalt 
preasfinte, ca mustrarea asta să nu fie o predoslovie la... altele, 
mai cutezătoare. 

— Măria-ta, eu îl... șoptește și face semn Stroe. 

— Potolește-te... N-avem spadă și ne pocnește cu cârja în cap. 
Stai cuminte și cu ochii în patru. Avem noi alţi mitropoliți: unul 
aici, Dionisie Rally, altul la Prislop. 

Șoapta între voievod și stolnic îl încurcă așa de tare pe 
mitropolit, că uită ictenia și diaconii trebuie să i-o amintească. 
Dar numai prea puţini știu că ţeremonia asta, cu mult norod și 
măreție, se împlinea tocmai acum, tot cu gândul de a păcăli 
iscoadele și veghea lui Andrei Bâthory. În acest timp, căpitanii 
se străduiau, mai abitir ca oricând, ca oștile să fie gata; două mii 
de harabale așteptau în locuri anume, prin poiene, în satele de 
sub munte, încărcate cu arme, merinde și averi; aveau oiștele 
îndreptate spre miazănoapte, iar caii pășteau prin preajmă. 

Și pe când norodul și slujitorii se înfruptau din bucatele 


hramului, Buzeștii se sfătuiau cu vodă: 

— Tâşnim cu iuțeala fulgerului și izbim ca trăsnetul. Să-i 
ameţim. Să-i uluim pe toţi. Și până s-or limpezi, le-am și pus, 
bine, unghia în grumaz, se bucură Stroe Buzescu. 

— La hotarul dinspre Moldova îl trimit pe Șerban-paharnicul. 
Radu, Preda Buzescu și Udrea Băleanu sar cu oștile din Oltenia. 
Eu, cu Stroe, cu Novac, cu Manta, cu Maco, cu Boldur, cu Orăș, 
cu Mihalcea, la Ploiești. 


* 


Mușcă repede din mărul dăruit de-o precupeață din ulița 
Prundului și leapădă cotorul în iarbă. Urcă treptele scolii, 
gândind c-a lăsat copilașii în sama slujnicei și, de două 
săptămâni, de când perindă prin satele și orașele Transilvaniei, 
mult i s-a făcut dor de ei. Dar nu putea să nu facă și ea ceva mai 
deosebit, pentru ţară și pentru voievod. Pe protopopul Mihail îl 
află la procitania școlarilor români, de-aici, din Șchei. 

— Părinte, se apropie ceasul. 

— Prea bine, Maria. Sânt gata. Abia aştept să-l întâmpin. Am 
bune legături cu Martin Schonkenbok, cu Dorothea și Sebastian 
Hirscher și cu toţi românii noștri. Am vorbit și cu pârcălabii de la 
Codlea și Făgăraș. Toţi îl așteaptă: unii cu voie bună, alţii cu 
îngrijorare. 

— Mulţumesc, părinte Mihail. 

— Maria, îi șoptește protopopul, ferește-te de oamenii lui lon 
Beldi. Te-au amirosit. 

— Am adunat, în căruţă, trei saci cu rășină de brad și șapte cu 
coji de mesteacăn, chipurile să le vând. Eu, Maria căpitanului 
Dragomir Mârza și căpitan în oastea lui Mihai-vodă, în războiul 
din 1595, te rog să pui scheienii să facă din rășină și coajă de 
mesteacăn făclii, să-l primiţi cu lumină multă pe măria-sa, în 
cetatea Brașovului... 


* 


Înnoptase de mult. Picioarele îi amorțiseră de îndelungă și 
țeapănă așteptare într-un ungher al gangului întunecos din casa 
asta mare, din lemn. L-a zărit pe Carpus ascuns într-o firidă, în 
calea măriei-sale, la ieșirea din sfat. A cercat să-l vestească, dar 
straja l-a brâncit cât colo: 

— Sfat de mare taină! 


Nu-i rămâne decât să aștepte și să lucreze cum îi va porunci 
clipa. Singurătatea și așteptarea îi stârnesc gânduri negre: 
„Cu cine pornești, măria-ta, la marea bătălie? Câţi din juru-ţi 
cred cinstit în măreţia faptei tale? Cei mai mulţi, sporirea 
averilor... Am venit, în goană din Stănești, cum mi-a poruncit 
Sima-stolniceasa. A scris Araxi: „Cel ce-și zice Carpus este călăul 
lui Ibrahim-pașa. Roagă-l pe Stroe să-l privegheze îndeaproape, 
că-i lup, primejdios foarte”... „Stolniceaso, eu am fugit din 
temniţă.” „Pentru că-i aperi viaţa, măria-sa te va ierta, fugarule! 
Vestește-l, în galop”. Dar nu l-am putut întâlni: e pretutindeni și 
nicăieri...” 

Când se deschid ușile și străjile zornăie armele, Teleleu se 
trage în capul gangului, spre odăile de culcare. Dar domnul nu 
se îndreaptă într-acolo, ci pornește spre casa străjii. O clipă, 
măscăriciul vrea să se ia după dânsul. Dar se răzgândește: ... 
„Nu domnul, ci Carpus trebuie vegheat...” 

Se lasă tăcere grea peste tot cuprinsul. Doar undeva, în odăile 
dinspre miazănoapte ale curților, o strajă își sună pintenii în 
cadență rară. Măscăriciul picură de somn și tremură de frig; 
totuși stăruie. Carpus e la mai puţin de douăzeci de pași. li aude 
și răsuflarea. Și, zgâindu-se la acest cer de toamnă senină, cu 
multă pulbere de lumină picurată din stele, parcă înţelege de ce 
Rudolf-împărat trăiește mai mult noaptea și cu ochii cercetează 
mai mult sclipărul luceferilor, decât suferințele oamenilor aici, 
pe pământ. Crede că singure stelele hotărăsc soarta noastră. 
„Dacă asta-i adevărat, atunci steaua care cade în clipa asta-i a 
mea și, peste câteva clipe va să mă sting și eu cu ea; steaua 
zilelor mele. Oare-și face și ea cocoașă? Este și ea măscărici la 
Luceafăr, domnul stelelor? Ori la Soare, domnul lumii?”... 

Dinspre poartă răzbate huet de pași apăsaţi și zornăit de 
pinteni: „Domnul”... Spune bună seara celor trei căpitani care-l 
însoțeau: Petru Orăș, State Boldur și Stroe Buzescu, și urcă 
treptele casei. Căpitanii așteaptă până intră voievodul în gang, 
apoi se întorc spre poarta cetății. 

În clipa asta, un răget cumplit spintecă văzduhul strâmt dintre 
ziduri, răbufnind în afară: 

— Aaah! Şi Mihai-vodă se ivește în prag cu o mogâldeaţă în 
spinare. Cei trei căpitani s-avântă pe trepte în sus și înșfacă 
fiinţa pe care voievodul o lua din spinare ca pe-un tăbâltoc cu 
făină. 


— Măscăriciule! se miră moldoveanul. 

— Te-ai smintit, cu-adevărat? întreabă voievodul. 

— N-am avut altă cale să te feresc, de-adevăratul ucigaș, 
măria-ta. Căutaţi-l! E uriașul Carpus, colo! 

— Străjerii!... Toată straja curții!... 

Intr-o clipă, ograda-i plină de oșteni. Din firida unde sta 
ascuns, Carpus se repede asupra voievodului. Dar Teleleu îi sare 
în spate și-l pălește cu mănunchiul junghierului în cap. Ci 
turcului nici că-i pasă; c-o scuturătură, îl leapădă cu fruntea de 
scândurile pălimarului. Vodă are răgaz să tragă spada și să se 
apere. Sare un străjer în ajutor, dar Carpus îl străpunge cu 
jungherul. Ochii, două făclii ale groazei, îi lucesc în întuneric. Alţi 
doi străjeri cu suliţi, Stroe și Boldur cu spadele îl împresoară, îl 
înțeapă, fără să-l poată răpune. Mai găsește o clipă să se 
năpustească asupra voievodului; dar, aprig, măria-sa, îi face, 
scurt, județul din urmă, cu junghierul, drept în inimă. 

— Ei, m-ai stropit cu sânge, măria-ta... mormăie măscăriciul, 
ridicându-se dintre picioarele ostașilor și ale turcului prăbușit ca 
un butuc uriaș. Mihai-vodă îl ridică de jos, îl cuprinde în braţe și-l 
sărută. 

— Ei, tot mai bine-i să fii sărutat, decât bătut la tălpi, se 
lingușește Teleleu, urmând cu șagă: pe italienește, măscărici se 
cheamă buffone și buffone magra, adică slab, jigărit, prost. Eu... 
și se destinde uriaș, atletic. Tiii!... să mă gheboșez iară, să-ncap 
în temniță... 

Râde măria-sa și poruncește lui Boldur să-i dea o pungă cu 
galbeni, iar pentru slujitorul rănit cheamă vraciul. 


* 


Dacă nu s-ar fi nimerit ca tocmai atunci Sima-stolniceasa să 
se afle în chilia maicei Teofana, nimeni n-ar fi știut că, în ziua de 
13 octombrie 1599, Mihai-vodă a trecut iară pe la Cozia. Nici 
State Boldur, nici Turturea, umbrele măriei-sale, n-au aflat. 
Maica l-a omenit cu friptură de clapon și cu vin. Vodă a povestit 
întruna, parcă anume ca să se controleze dacă a făcut tot ce 
trebuia: a văzut fiecare ceată și fiecare pâlc, a grăit fiecărui 
căpitan, i-a dăscălit cu sfatul și cu dojana pe Radu și Preda 
Buzescu, l-a domolit pe Udrea Băleanu, a hotărât ceasul pornirii 
și a socotit pașii ce trebuie să-i facă pe oră ca să ajungă la clipa 
hotărâtă în Tălmaci, dincolo de munţi. După ce s-a încredinţat că 


toți au înţeles care li-i datoria, le-a urat noroc, a poruncit străjii 
să-l aștepte în Râmnicul Vâlcei și, călare, singur, s-a pierdut în 
desișul pădurii. Intr-un ceas, peste munte, prin poiana 
Frăsinetului, a ajuns la Cozia. 

— Acum, plec, se ridică de la masă, face câţiva pași prin 
chilie, îngenunche și sărută mâna Teofanei. Binecuvântează, 
mamă, calea fiului tău, calea Binelui și a Dreptăţii. 

— Mintea-mi se învrăjbește cu inima, și nu le pot împăca 
sfada. Ci numai cu lacrimile, eu, muma ta, mă mângăi, fața mi-o 
spăl și inima mi-o răcoresc. Căci teamă mi-i că-ţi vei lăsa gâtul 
acolo, drag fiul meu, Mihai... 

— Hm... maica Teodora, știi tu cât prețuiește Transilvania și 
Moldova și libertatea? N-avem noi atâta sânge și-atâtea vieţi să 
le plătim... Că neprețuite-s dacă le-mpreun. 

— Fii binecuvântat, fiule! Implinește visarea cea mare, a ta și 
a întregului norod. Și Domnul te-ajute, înainte-mergătorule... 

Sima se așază în genunchi alături de Mihai și-i cuprinde mâna 
ca unui frate care se aruncă în vijelie. Șoptește, gândind și la 
Stroe al ei: 

— Măria-ta, nu eşti cuceritor, ci întregitor de țară. Să te-ntorci 
biruitor. Ci noi rămânem aici, să păzim vatra și să ne mângâiem 
cu lacrimile, precum ni-i scris. 


Steagul alb cu vultur de aur flutura deasupra munților 


În faţa bisericii domnești din Curtea de Argeș, îl întâmpină 
Stroe Buzescu, îngrijorat, ca și Dan Buzdugan care-l însoțește. 
După nădușeala de pe cai se cunoaște că au galopat nebunește. 
Vodă întreabă, cu o clătinare din cap și-o înălțare a sprâncenelor 
stufoase și negre. 

— A sosit sol iar Ciomârtan. 

— Și ce mai vrea? 

— Nu știu; dar se poartă foarte trufaș. L-am lăsat în sama 
banului Mihalcea, să-l descânte, și-am venit să te-aduc de la 
Drăgășani, moșia măriei-tale. 

Dintr-o privire vodă înțelege că purtarea magnatului, Toma 
Ciomârtan cel de acum, nu mai samănă cu cea de astă-vară. 

— Am o sarcină grea: să-ți spun că ilustrul cardinal Andrei 
Báthory, craiul Transilvaniei, înțeleptul meu stăpân, îţi 
poruncește să părăsești țara. 

— Cum? se ridică vodă în picioare și răsuflarea-i șuieră a 
mânie. 

La fel fac și banul Mihalcea și Stroe, aflaţi de faţă. 

— Nici măria-sa, nici leremia Movilă, nici regele Poloniei, nici 
chiar marele vizir nu sânt mulțumiți de domnia-ta. Pleacă singur, 
dacă vrei să nu te-alungăm cu arma. 

— S-ar cuveni să calc legile soliei și să te-agăţ în ștreang! Mă 
stăpânesc totuși. Și întreb: Cum, Toma Ciomăârtan, cutezi, aici, în 
casa mea, să-mi poruncești să plec, așa, ca unui slujitor? 

— Asta-i și voia lui Rudolf: a făcut pace cu sultanul și cu 
regele Poloniei și ține să nu-i strici această pace cu apucăturile 
tale războinice. 

— L-am rugat pe crai, se așază vodă iar în jilț, că dacă își 
poate face sieși pace, să mă împace și pe mine cu sultanul și cu 
riga leh. Poate. De ce n-o face? 

— Toţi turcii sânt foarte înverșunațţi împotrivă-ţi. Vor cu orice 
preț să te scoată din scaun. 

— Ci, la Alba lulia, în scaun crăiesc, se află, pre cât știu, un 
popă creștin, nu un musulman. Întru care dreptate și lege îmi dă 
porunci? Nu cumva, craiul dumitale-i mai turc ca turcii? Aţi uitat, 
Toma Ciomârtan, român de neam și ginere de voievod, câte am 
făcut eu pentru Transilvania? De cinci ani vă apăr, să nu vă 
calce sabie tătară ori otomană. Și cum rămâne cu jurământul: să 


nu ne părăsim până la moarte? 

— Altminteri nu-i și nici poate fi, numai că domnia-ta să 
părăsești ţara. 

— Și încotro să mă duc? întreabă voievodul foarte frământat, 
ridicându-se iar și începând să măsoare încăperea cu pași grei, 
apăsați. 

— Craiul îţi dă o cetate, mai spre margine. 

— La Vinţ unde l-aţi otrăvit pe Aron-vodă? Nu cad eu în 
capcana asta! Se ridică și umblă prin cameră nervos. 

— Ei, nu... Dacă vrei să pleci de bună voie, cum îţi spune 
craiul, te duci unde poftești. 

— Poftesc să rămân în ţara mea! Gata! 

— Dacă-i așa, trebuie să știi că sultanul a poruncit craiului să 
vină cu război asupră-ţi, iar Mahmut-pașa, cu 50.000 de ieniceri 
și spahii trece Dunărea, te prindem viu și te dăm sultanului. 

— Toma Ciomârtan, se oprește vodă din mers și-și frământă 
mâinile, să le oprească de a înșfăca spada, cum de nu se 
despică pământul să te înghită? Cum poți fi așa de hain și de 
mișel!? lar cum eu nu-ţi crăp capul cu barda? Cum uiti, 
Ciomârtane, că de zeci de ori, cu preţul vieţii, făcut-am să biruie 
libertatea la Dunăre? Cum ai uitat că am călău, de-ai cutezat să 
vii aici, cu solia asta nemernică? 

Ciomârtan, semeţ până acum, începe să tremure. Banul 
Mihalcea se apropie de voievod, cu vorbă blândă, calmă: 

— Să ne sfătuim, măria-ta. Să nu mânjim cu sânge sfinţenia 
soliei. 

Cu greu, măria-sa se potolește. 

— Vii, peste două ceasuri, să-ţi dăm răspuns. 

După ieșirea solului, banul Mihalcea surâde viclean: 

— Ai dreptate să te mânii, măria-ta; dar Ciomârtan a venit 
parcă noi l-am fi chemat, să ne-ajute a-l înșela pe cardinal. 

După două ceasuri, are răspuns, cuminte, bine gândit și spus 
fără supărare: 

— Dacă este voia craiului, părăsesc ţara, îndată ce-mi dă o 
cetate bună unde să locuiesc cu familia. lar boierii și slujitorii 
mei să nu aibă de suferit nicio stricăciune ori pagubă. Asta-i 
hotărârea sfatului și eu mă supun. 

— Bine aţi chibzuit! 

Și Toma Ciomârtan pleacă spre Bran, însoţit de banul 
Mihalcea, mulțumit de rodul soliei. Gândeşte: „Până în 


primăvară, Simion Movilă, domn aici”... 


* 


Tuturor străinilor și chiar boierilor străini de tainele domniei, 
ca de pildă lui Dumitru-vornicul, Mihai vodă și sfetnicii lui, în cap 
cu  Buzeștii și cu Mihalcea, păreau oameni înfrânți, 
deznădăjduiți, gata să părăsească ocârmuirea și să plece unde- 
or vedea cu ochii. 

— Nu-i însoțesc nici hoţii de lefegii, spune Stoichiţă din 
Strâmba, că n-au cu ce-i plăti, de vreţi să știți. 

Petru Orăș vestea că leremia Movilă s-a înţeles cu Andrei 
Báthory și au cerut sultanului să lase Țara Românească pe sama 
lor: să-l prindă pe Mihai-vodă și în locu-i să pună pe Simion 
Movilă, cerut de boierii pribegi și de mulţi nepribegi, printr-o 
scrisoare tainică. El va plati sultanului tribut anual de cinci-șase 
sute de mii de galbeni. Pentru tocmirea ăstor treburi, au 
călătorit la Țarigrad o solie de optsprezece boieri, iar sultanul a 
primit-o foarte bine și i-a dăruit cu caftane îmblănite, buzdugane 
aurite, cai cu șei scumpe, căciuli împodobite cu surguciuri din 
pene de cocor. 

— Omul nostru, Atanasie Crâmca, adaogă știrea că Moldova a 
fost bântuită de secetă. La Roman, grâul s-a uscat, iar la Vaslui 
și Soroca vitele pier de foame, cu miile. 

— Oștiri? întreabă Stroe. 

— Pe lângă Focșani și împrejurimi, vreo cincisprezece mii. 

— Oho! S-ar putea ca Șerban-paharnicul să aibă de lucru. 

— Cinci mii cică ar sta la Nistru, să împiedice trecerea 
cazacilor care vor să vină la noi. lar de la Zamoyski, boierii 
pribegi au primit douăzeci de tunuri, șase mii de călăreți și cinci 
sute pedestrași. Se gătesc a ne lovi, odată cu Andrei Bâthory și 
cu turcii. Când? Nu se știe. 

— Atunci, stăm minunat, râde Stroe: Bâthoreștii, Movileștii, 
pribegii, hiclenii, otomanii, leşii, tătarii, magnații, tărăgăneala 
împăratului... numai neprieteni. Cu care începem? Că de nu, se 
dezlănţuie ei, toţi odată, și-i vai și-amar. Araxi scrie că Mahmut- 
pașa de la Vidin iar nu îngăduie neguţțătorilor români să intre în 
împărăție. 

— În schimb, îndeamnă ienicerii să prade Oltenia. 

— Ciomârtan răspândește zvonul că Mihai-vodă și-a luat 
prietenii și-a fugit, nimeni nu știe unde. Ce facem? 


Teodosie Rudeanu povăţuiește răbdare și cumințenie: o nouă 
solie la Ibrahim-pașa, să vorbească răspicat: 

— Dacă nu respectă tocmelile, trecem iară prin foc și sabie, 
tot ţinutul până la Țarigrad. Îmbieri și ameninţări, ca să scăpăm 
nevătămaţi până dărâmăm zidul pus de craiul cardinal între noi 
și împărat. 

— Gândești foarte sănătos, logofete; fă-ţi îndreptările pentru 
solia asta, împreună cu Andronic-vistierul, hotărăște voievodul, 
fluturând capul și clătinând surguciul cu monturi de aur. Nu 
întârziaţi mai mult de cinci zile. lzbânda noastră se bizuie pe-o 
sfântă treime: putere, repeziciune și taină. În noaptea asta, 
cetele de moldoveni ale lui Orăş ocupă trecătorile munţilor. Nu 
doarme nimeni: ne pregătim până mâine la prânzul cel mic. Apoi 
dormim până ne-om sătura. Pornirea, poimâine, 14 octombrie 
leat 1599, ceasurile șase. 


* 


Numai Mihalcea și Stroe știu că Turturea a trecut munții, furiș, 
până la vlădica lon, s-o roage pe Velica să meargă în cea mai 
mare grabă la generalul Basta și să-i spună că Mihai-vodă, așa 
cum a făgăduit lui Rudolf-împărat, trece munţii să-l prindă pe 
cardinal și să-l trimită legat burduf la Praga. Dar, pentru asta, 
Basta trebuie să-l lovească dinspre miazănoapte, cu șase mii 
pedeștri, trei mii călăreţi și cu toate tunurile pe care le are. Că 
măria-sa vine dinspre miazăzi cu douăzeci de mii, la care se 
adaugă oastea secuilor. Asta-i și porunca lui Rudolf-împărat. 

Scrie și lui leremia Movilă, cu iz de batjocură: ...„De ce mă 
duc să iau Transilvania? Pentru că nimeni n-o vrea: magnații 
unguri visează să se întoarcă la Buda; Maximilian se teme de 
magnați și fuge acasă; Maria Cristina își scutură papucii, 
bucuroasă că poate pleca însoţită de-un ibovnic tainic, și chiar 
cardinalul ar părăsi-o dac-ar avea un loc mai bun unde să se 
ducă. O iau eu, deci, numai să-mi spună împăratul Rudolf ziua și 
ceasul, ca să fiu gata...” 

Mihalcea-banul îl trimite pe Stoichiţă din Strâmba, cu trăsura 
lui cu repezi telegari, la Alba lulia: 

— Spui că ai poruncă să mergi la Cluj, să tocmești un dascăl 
pentru Nicolae-Pătrașcu, care vine în Transilvania ca ucenic și ca 
zălog. Te prefaci a căuta postavuri, și-l vezi pe Gáspár Kornis. | 
te tângui, cu amar, că neastâmpăratul Mihai-vodă strânge oaste 


la Dunăre cu gând de război. 


* 


În zori, din sate, din corturi, din poiene, din lunci, din păduri, 
cetele se ridică, fără huet, ca un singur om, și roiesc spre 
Ploiești. Deodată, drumurile se umplu de ostași, călări ori 
pedeștri, cu halebarde ori cu archebuze, cu suliţi și steaguri. 
Șiruri de căruţe și harabale, bine încărcate și bine unse, se trag 
tot spre Ploiești. Parcă toată țara s-a urnit și merge, mută, spre 
miazănoapte, asemeni unui râu ciudat care curge la deal. Stroe 
Buzescu a băgat samă că, de când a tăiat trufașii căpitani leși, 
lefegiii se uită la Mihai-vodă cu teamă, dar și cu multă 
admiraţie. Împlinesc toate poruncile fără bob cârtitor. Spre 
seară, un olăcar cu calul în spume vestește că la Bran se află 
Sennyei, sol al craiului. Poruncă strașnică de la vodă: și douăzeci 
de gonaci iuți împânzesc cetele, le resfiră într-o clipă pe drumuri 
lăturalnice și dosnice. Aici și acum, Baba Novac și-a dovedit 
toată iscusința-i de vechi haiduc, meșter în a-și ascunde, într-o 
clipă, cetele, să nu le afle dușmanii. 

— Ne încurcă rău magnatul ungur, suduie Radu Buzescu, cu 
urechea spre clămpănitul unei potcoave care a pierdut o caia. 
Noaptea îl vârâm, și noaptea îl scoatem din oraș. Il îmbătăm să 
vadă doar pe dracul. 

Sennyei a stat de vorbă cu voievodul și cu boierii, în acest 
târg nou, Ploieștii. S-a străduit întru pândire, cum avea poruncă; 
dar n-a văzut nimic alta decât vreo trei sute de pedeștri, ca 
strajă a târgului și a Curţii domnești. A întrebat: 

— Când ai hotărât să lași țara? 

— Prea-i grăbit craiul Andreiaș, i-a răspuns Mihai-vodă, 
glumind. Păstorul nu-și lasă turma lupilor, ci tot unui păstor bun. 
Și-apoi, mi-a dat cetatea făgăduită? 

— Da, Ciceul. 

— Ei, nu! Vreau Făgărașul, cu toată ţara din jur, și cu hrisov, 
în lege. Și-apoi, iubite sol, uite ici scrisoare de la Mahmut-pașa, 
adusă chiar azi de logofătul nostru Teodosie. Cere sultanului să- 
mi reînnoiască steagul de domnie, că oastea otomană intră în 
tabăra de iarnă și vrea să aibă pace la Dunăre. Inţelegi? 

— Și nici credem că măritul crai are inimă așa de haină, încât 
să ne pună pe drumuri acum, asupra iernii, adaugă Stroe 
Buzescu. 


Nici de la Darahi, secretarul domnului, Sennyei nu află nimic. 
Când se înserează binișor, după ce-l ospătează cu bucate grase 
și vin bun, Radu Buzescu îl scoate din oraș și-l duce până la 
Bran, beat mort. N-are prilejul să vadă și nici să simtă ceva din 
uriașa mișcare de oaste din ţară. 

Bucuros că a scăpat de un musafir cu totul nepoftit, Radu 
Buzescu își urmează calea spre Râmnicul Vâlcea, unde-l 
așteptau Preda și Udrea Băleanu, cu oastea Jiului, a 
Mehedințului și a Craiovei. 

Toată ziua de vineri, vineri noaptea, sâmbătă și duminică 
oștile s-au strâns la Ploiești. In acest timp, strecuraţi pe cărări 
dosnice, oamenii lui Orăș au pus stăpânire pe pasul Buzăului. 


* 


Mihai-vodă a lăsat grija țării în sama logofătului Teodosie 
Rudeanu, cu o treime din oaste resfirată la Dunăre: 

— Șerban-paharnicul păzeşte la Focșani; căpitanul Farcaș, la 
Dunăre. Radu Buzescu a primit poruncă, dacă Mahmut-pașa 
trece Dunărea, să-l spulbere cu călăreţii și să se întoarcă, în 
mare grabă spre Transilvania, împreună cu Preda Buzescu și cu 
Udrea Băleanu. Nicolae Pătrașcu rămâne, deocamdată, lângă 
domnia-ta, logofete Teodosie, împreună cu doamna Stanca. Să-i 
spui lui Dumitru-vornic că l-am lăsat hatman peste 5.000 de 
oșteni, pentru paza hotarelor. Dar dacă-l simţi șovăind ori 
înclinând spre pribeagul Dan-vistierul, îl vări în temniţă. Te-ajută 
căpitanul Vlad. Zilnic, un olăcar va veni de la mine la domnia-ta 
și de la domnia-ta la mine, cu știri. Nu tăinuiești nimic. Și nicio 
șovăială! Atât. 


* 


Duminică dimineața, pe-o vreme minunată, primăvăratecă, o 
parte din oști se adună în fața Casei domnești. Norodul privește, 
urcat pe garduri ori pe prispe, și se minunează de-o oaste așa 
de mândră. Un sobor de preoţi, în frunte cu mitropolitul însuși, 
adus în grabă, cântă sfeștania plecării. Domnul și căpitanii, 
oastea întreagă, apoi și norodul îngenunche și se roagă, 
evlavioși, cu capetele plecate. Stroe se gândește la Sima: a 
rămas la Stănești, să gospodărească ...„Dac-aș fi avut un fecior, 
îl luam cu mine...” 

După sfeștanie, vodă urcă în foișor, împreună cu banul 


Mihalcea, Baba Novac și Stroe Buzescu și grăiește ostașilor: 

— Mergem să împlinim porunca împăratului Rudolf, căpetenia 
creștinătății. Lupta nu va fi ușoară. Dar cu atâta izbânda va fi 
mai răsunătoare. Cei care-s mai vechi în slujba mea știu că 
totdeauna i-am dus la biruinţă. Vă cer supunere desăvârșită, 
încredere și credință, bărbăţie, îndrăzneală și vitejie. Vă duc 
spre culmi înalte de glorie, înainte! Călăuziţi-vă după barda 
mea: acolo unde-s eu, aflați cinste, bogăţie și biruinţă! 

— Să trăieşti, măria-ta! Și jură, înălțând spadele și sulițele 
sus: Nu vom părăsi steagul tău niciodată! Te vom urma până la 
moarte! A 

Apoi, șirurile prind a se mișca cu măiestrită orânduire. In 
frunte, tânărul căpitan Dumitru cel Mare, cu cinci sute de 
călăreți transilvăneni, având în dreapta pe Andrei Boer, iar în 
stânga, pe lon Tamaș, tustrei buni cunoscători ai drumurilor și 
potecilor, ca unii care au ciobănit prin acești munţi. In urma lor, 
vine bânățeanul Gheorghe Pitarul Borțun, cu o frumoasă ceată 
de voinici, apoi măciucarii lui Tudor Maldăr și bardișele lui 
Dărămuș, în straie de pănură albă cu sarad negru și cu căciuli 
rotunde. Urmează moldovenii lui State Boldur, toţi călări pe cai 
roibi, îmbrăcaţi în pieptare negre, cu cămăși albe, cu ițari strânși 
pe picior, cu ciubote roșii, cu paloșe la șold, iar în dreapta, suliţi 
lungi, cu steguleţe în vârf, iar în stânga, cu scuturi rotunde de 
Brașov. Părul cailor, grași, lucește ca oglinda la soare, iar șeile, 
bogate în nasturi de alamă lustruită, sclipesc de-ţi iau ochii. Vin 
la rând cetele boierilor munteni, care de care mai falnice, cu 
prapuri și steaguri, cu halebarde și archebuze. Haiducii roșii ai 
lui Gruia Novac, pedeștrii verzi ai căpitanilor cazaci, cu căciuli 
tătărești, sârbii cu bunde castanii, bulgarii în cojocele alb-gălbui, 
ca untul, arnăuţii pestriţi la îmbrăcăminte și mustăcioși, sub 
povaţa lui Baba Novac urmează artileria, în harabale grele cu 
tarhatul celor patruzeci de tunuri. Apoi, ca o strajă, în urmă, o 
mie de călăreţi în tunici roșii și-ncușmaţi cu jder, sub porunca lui 
Stroe Buzescu, având-o la mijloc pe Maria lui Dragoș, care 
lăsase copiii în sama Cătălinei și încinsese iar spadă ostășească. 
Așa, șirurile se preling spre miazănoapte până seara, târziu. De 
la Albești cârmesc pe apa Teleajenului, printre dealuri, pe valea 
Cricovului, peste moșia lui Datcu, unde-l așteaptă pe măria-sa 
încă o ceată mare de ostași, în cap cu proaspătul vornic Andrei. 
Răspund la Cislău, iar de aici, pe apa Buzăului în sus, urcă toată 


noaptea și toată ziua, așa că luni seara, se întâlnesc cu cetele 
lui Petru Orăș, venite dinspre Nehoi, și pun tabără sus, în munte, 
la Gura Siriului, în hotarul cu Transilvania. Întind corturile în 
dreapta râului, pun străji puternice pe muntele Cheia. 
Repeziciunea cu care au străbătut drumul până aici sporește 
mult încrederea ostașilor în ei înșiși. Acum văd și pedeștrii și 
călăreţii ce folositoare-i deprinderea mersului repede prin munţi, 
încărcaţi cu arme și tarhat. Cina e totuși tăcută și oarecum 
îngrijorată. Glumele, puţine și în șoaptă. Cei mai mulţi ascultă 
tăcerea înțeleaptă cu care se umplu pădurile și munţii în 
toamnă, după ce turmele coboară în vale și păsările se 
călătoresc spre ţările calde. Adorm repede. Visele și focurile 
mari, ciobănești le încălzesc hodina. Picurând parcă din stele, 
bruma se așază în pojghiţă subţire pe straie și mai ales pe arme 
și pe steaguri. Când răsare luceafărul de dimineaţă, tabăra-i iar 
în picioare. Crainicii duc, în șoaptă, porunca voievodului: 

— Toate bagajele să se încarce în care sau pe samare. Oștenii 
iau cu sine numai armele. Harabalele cu hrană vin îndată după 
oaste. Cele cu poveri mari călătoresc mai în urmă. 

La sfatul cu căpitanii, voievodul înștiințează că acei dintre 
boieri care doresc să-și aducă și familiile în Transilvania să stea 
de vorbă cu olăcarii, care zilnic vor ţine legătura cu Târgoviștea, 
și să-și vestească soțiile și copiii. Că, dacă treburile merg bine, 
în cincisprezece zile Transilvania va fi unită cu Țara 
Românească. Să treacă muntele pe la Bran și să urmeze oștirea, 
la depărtare de o zi. 

Apoi, călare, mândru, drept, în clipa când soarele saltă 
deasupra zării fumurii, ca la zămislirea lumii, Mihai-vodă înalță 
barda cu două tăiușuri și poruncește tare, de tremură văzduhul, 
și cleanţurile, și brazii, și inimile tuturor: 

— Stegar, desfășoară steagul, să-l vadă toată ţara! Și înainte! 

Sărbătorește, măreț, Dumitru cel Mare rotește repede prăjina 
și pânza mare din damasc alb se dezvârte și prinde să fâlfâie în 
bătaia vântului, ca o lumină jucăușă, fremătând parcă viu 
vulturul de aur așezat pe-o creangă verde, cu o cruce roșie în 
plisc, cusut la mijloc de doamna Stanca și Sima-stolniceasa. 
Oastea se însufleţește parcă s-ar fi aprins o flacără în fiecare 
inimă, iar trupurilor, aripi ar fi pus. Și prinde a striga urale de 
clocotesc văile, gata să doboare munţii sau să despice cerul tot 
și să-l așeze jos, în Țara Bârsei, ca pe o pânză de mătasă 


albastră. Din clipa asta, Stroe Buzescu vede că Mihai-vodă a 
devenit altul: semeț, năvalnic, viforos. Privirea mai ţinteșă, mai 
adâncă, mai vulturească. Poruncile mai aspre, mai hotărâte. Și 
mișcările brațelor, și clipeala genelor și surâsul sânt altele: 
furnicate, săgetate, fulgerate de marele neastâmpăr. 

— Vă despărțiți în zece șiruri: patru pe drum și șase pe cărări. 
Om lângă om! Nimeni nu se răzleţește. Pe răzleț, dacă nu-l 
omoară neprietenul, îl ucid eu!... Bane Mihalcea, ai grijă de 
carele cu hrană. Novace, să nu ţi se rătăcească haiducii. 
Cazacilor, voi de la câmpie, nedeprinși cu coborâșurile, ţineţi-vă 
după haiduci. State Boldur, ocrotește tunurile! Nu mai îngădui 
nicio greșeală, nicio slăbiciune. Cine nu împlinește porunca sau 
șovăie consideră-se mort! Celor care întreabă, căpitanii au 
învăţătură să răspundă că trecem munţii cu învoirea împăratului 
Rudolf, să doborâm neprietenul din spate și-apoi, împreună, să 
ducem războiul cel mare cu păgânii. Nu vom face nimănui niciun 
rău. Afară de Bâthorești. Pe toţi ceilalţi, ori de ce neam ar fi, îi 
chemăm la noi ca prieteni. De aici înainte, ori biruim ori murim! 

Jos, în vale, verde, cu pete galbene și ruginii - Tara Bârsei, 
prielnică și liniștită, ca o ispită. 

Stroe Buzescu se întreabă, în sinea-i: „Oare de câte ori trecut- 
am ăști munţi? De multe ori. Dar nicicând ca acum...” ÎI învăluie 
un sentiment de mândrie și gâcește parcă un mare adevăr: „De 
câte ori un steag românesc a fâlfâit de-asupra Carpaţilor, 
Transilvania întreagă s-a înfiorat: tiranii, de spaimă, românii, de 
nădejde întru libertate și unire... S-o rog pe Sima să scrie ist 
gând în izvod...” 

Pornesc la vale. Suflă vânt rece printre stânci, silind oștenii să 
grăbească pasul. Împărţită în zece șiruri, pe drum și pe poteci, 
călăuzite de ciobani, oastea se scurge repede în vale. La amiază 
se strâng în șesul de la Bozaș, moșia nemeșului secui lon Beldi. 
Locul e foarte bogat în pășuni; caii, înspumaţi de truda 
coborâșului, au otavă proaspătă din belșug. Ci, când se uită mai 
cu luare aminte, Stroe Buzescu bagă de samă că în jurul 
ostașilor se adună tot mai mulţi ciobani și ţărani. Unii aduc caș 
ori burdufe cu brânză, cu urdă și, mai ales, păstrămuri de 
berbec și capră, pită, slană și răchie. li înveselește o adiere de 
bucurie, de admiraţie, de mândrie când întind ploștile cu 
băutură și cinstesc cu urări de bine și laudă: 

— Bine-aţi venit, fraţilor!... Nicicând nu s-a văzut prin aste 


locuri oaste așa mare și frumoasă... Dumnezeu să vă ajute să 
striviți dușmanul!... 

— Ți-aduci aminte? surâde vodă, când se apropie de castelul 
lui Beldi. Ne hăituiau oamenii lui Alexandru-vodă, iar Beldi, gata- 
gata, să ne dea prinși. Dacă nu erai tu și... 

— Și Velica, să-l trimită pe Pătrașcu. 

Banul Mihalcea, deși-i frânt de oboseala coborâșului, râde și-l 
întreabă pe Maco: 

— Secuii tăi avură cândva supărări de la Beldi? 

— Multe, vel bane, și grele. 

— Să-i plătească după inima lui. 

La o jumătate de ceas după asta, oastea vede arzând castelul 
lui lon Beldi din Uzon. Cel dintâi. Căci, pe când oastea se 
odihnește și-și rânduiește armele, vestea se răspândește, în 
galop, iar ura, de veacuri zăcătoare în piepturile norodului 
împotriva magnaţilor, izbucnește ca un vulcan uriaș, împroșcând 
foc, furie și omor. Secuii încep răfuiala cu magnații. Stroe 
înțelege că Tamaș are dreptate: ura lor împotriva Bâthoreștilor e 
fioroasă. 

Din porunca voievodului, State Boldur, cu o ceată de cincizeci 
de călăreți din straja domnească, galopează până la Brașov să 
poftească pe judele cetăţii la tabăra română. Ajunge la poarta 
de răsărit, când se îngâna ziua cu noaptea. Din turn, străjerii 
dau, din alămuri, glas de primejdie. Sfatul săsesc se strânge 
îndată foarte îngrijorat. Îl copleșește trei întrebări: „Când și cum 
a ajuns Valahul aici?... Ce-i răspunde, dacă ne cere jurământ de 
supunere? Putem hotări fără judele Valentin Hirscher care se 
află la Alba?” 

Ivirea românilor stârnește nedumerire mare în cetate: 

— Valahul? Când? De unde? Cum?... 

Neguţătorii își ascund mărfurile în beciuri și-și îngroapă aurul 
în tainiţe. Săsoaicele dosesc giuvaericalele și straiele scumpe. 
Unele, însă, se întreabă dacă Mihai-vodă e în adevăr bărbat 
frumos, cum spune Dorothea Hirscher. 

Îndată după miezul nopţii, oastea română pornește la drum. 
În zori, ajunge la Prejmer. Țăranii sași și-au adăpostit, de ieri, 
femeile, copiii și averile în cetăţuia din jurul bisericii, și ies în 
întâmpinarea oștirii, oferind daruri, mai ales hrană. Buna 
rânduială și purtarea cuminte a întregii oștiri îi bucură. Din 
Prejmer, căpitanii Maco, Tamaș, Ștefan Hamar și Ștefan Demeș, 


cu cărți de slobozenie, pornesc în secuime, vestind că, dintru 
acest ceas norodul a scăpat de asupririle Bâthoreștilor. Pentru 
binele și libertatea lor, să vină în oastea lui Mihai-vodă sub 
porunca lui Maco, însărcinat a păzi trecăturile de la Oituz, 
Ghimeș și Bicaz, ca nu cumva leremia Movilă, prieten 
Băâthoreștilor, să sară în spatele lui Mihai-vodă, cu leşi și cu 
tătari. Îndată după asta, au apărut în Prejmer și brașovenii Luca 
Greissing și Valentin Hirscher, cu doi juraţi și cu protopopul 
Mihail din Șchei, însoţiţi de câţiva ostași. li întâmpină Stroe 
Buzescu cu un stol de călăreţi și-i călăuzește până la cortul 
voievodului. 

După ce se închină cu adânci plecăciuni, Hirscher își așază 
pălăria de catifea verde, își mângâie barba galbenă, holbează 
ochii albaștri și grăiește săsește, iar protopopul Mihail 
tălmăcește: 

— Mărite voievod, am adus, plocon, un car cu straie groase de 
lână, nouă care cu bucate și-ţi urăm izbândă. Eu acum două 
ceasuri sosii de la Alba lulia. Cardinalul nu știa nimica despre... 
venirea măriei-tale. 

— Nici nu trebuia să știe, surâde voievodul. Mulţumesc pentru 
daruri. Am venit aici cu toată oastea mea. Cer să juraţi, în fața 
mea, credinţă împăratului Rudolf și să-mi daţi despre asta hrisov 
întărit cu iscălitura pârgarilor și cu pecetea cetății. 

— Asta va fi cam greu, îngaimă Luca Greissing, om înalt, cu 
plete sure, cu ochi foarte albaștri, cu sprâncene roșcate ca blana 
vulpii, pe care Mihai-vodă îl cunoștea de pe vremea când făcea 
negoț cu vite. 

— Dacă vouă vă este greu, mie mi-i ușor să vă pustiesc 
cetatea și ceste douăsprezece sate câte ţin de Brașov. 

— Rugăm să ne îngădui până mâine, să-ntrebăm cetăţenii. 

— Mult! Ce zici, protopoape Mihail? 

— Zic că-i bine să ţinem sama și de ce zic sașii. Cât privește 
românii din Șchei, te-așteaptă ca pre un mântuitor. 

— Bine, fie, încuviințează voievodul, ridicându-se și privind 
cum se temenesc solii sași, mari și greoi dar bucuroși că au dea 
face cu un om de înțeles, nu cu un barbar, cum îl ocărăsc unii și 
alţii. 


* 
În ziua de Sf. Luca, la ceasul când oastea română poposea în 


vârful munţilor Buzăului și privea spre Țara Bârsei, Pancratie 
Sennyei vorbea în Dieta din Alba lulia: 

— Nu credeţi în zvonurile neghioabe ce vin din Târgoviște. 
Trecut-am, pe neașteptate, prin Valahia, precum știți. Am 
umblat mult. Dar oști n-am întâlnit nicăieri. Vă jur! Chiar la 
Ploiești, unde iscoadele spun că valahul a făcut tabără, n-am 
văzut decât trei sute de pedeștri. Mai mult, Kornis și Csomortany 
au adus știrea că valahul vrea să-și trimită familia chezașă în 
Făgăraș. Cere dascăli de matematică și latină pentru coconul lui. 
Banul Mihalcea m-a rugat să spulber știrea răspândită în 
Transilvania cum că voievodul lui s-ar gândi la alt război decât 
cel împotriva otomanilor. Dar cum singur nu poate să... 

— Baroane Sennyei, te-au îmbrobodit și te-au legat la ochi! 
strigă lon Beldi. Eu și judele Brașovului, Valentin Hirscher avem 
știri că valahul... 

— Brașoave, cum zic românii, râse Kornis. 

— Nu-i adevărat! se mânie Beldi. Valahul vine asupra noastră! 

— Noi, magnații, să ne speriem de niște ţărani? 

— Eu mă tem! se zbuciumă Beldi. Mi-a scăpat în 1593 și... 

— lon Beldi, intervine și cardinalul, potolește-te. Să credem 
ceea ce spune un nobil, Pancratie Sennyei, și nu niște oameni 
de rând ori niște slugi plătite pentru mierticul de minciuni pe 
care-l aduc! 

— llustrul nostru crai are dreptate, se ridică Ștefan Czâki; cum 
or să cuteze să ne înfrunte niște valahi? 

Și dieta se împrăștie, încredinţată că tot ce se spune despre 
Mihai sânt scornituri de ale iobagilor, anume ca să tulbure tihna 
nobililor. lar Andrei Bâthory, bucuros că Sennyei, Kornis și Czâki 
au spulberat spaimele cu care a venit Beldi, îi poftește în palat, 
să guste dulciuri făcute de bucătari italieni, să joace cărți și să 
se desfete cu cântece din ceteră și teorb. Ca sindrofia să fie mai 
însuflețită, invită și câteva donne, între care și Velica. De fapt, 
rânduiește totul cu un scop: să vadă nunțiul Germanico 
Malaspina că și în Alba lulia sânt oameni subțiri, „civilizaţi”. Că 
sălile palatului sânt împodobite după moda italiană de arhitecţi 
aduși de losica, de la Florența. Ceea ce stricase furia smintită a 
lui Sigismund Bâthory era acum dres, lustruit și aurit la loc. În 
candelabre mari, din cristal german, arde noian de luminări, 
sporindu-și lumina din întâlnirea cu oglinzile mari cât pereții. 
Luxul magnaţilor și al soțiilor lor se adaugă la fastul palatului. 


— De mult n-am mai avut asemenea petrecere, signora 
Velica, constată soția lui Sennyei, ascultând cu plăcere 
murmurul încet și dulce al muzicii. 

— Adevărat: de la... îmbolnăvirea craiului Sigismund, trăim tot 
cu frica în sân. 

— Mă bucur că bănuiala craiului asupră-ţi s-a spulberat. 

Și, la braţ, se apropie de nunțiul Malaspina, să-l audă 
povestind despre înmormântarea craiului Filip al lIl-lea al 
Spaniei, unde toată creștinătatea a ţinut să trimită solii spre a 
împodobi cortegiul celui care a stăpânit jumătate din lume. 

— Dar Escorialul e așa de neprimitor, de trist, de uscat, de 
întunecos, că, intrând, am simţit fiorii reci ai morţii. Numai o 
minte ciudată, pătimaș de credincioasă și de vicleană, ca a lui 
Filip, a putut să-l închipuie și să-l poruncească arhitecţilor și 
pictorilor. 

— Nu-mi plac înmormântările, ;/ustrissime, surâde cardinalul. 
Spune: ce s-a mai zidit nou la Roma? 

Când vorbește despre „Cetatea eternă”, ochii nunţiului 
Malaspina se aprind, iar glasul i se înfioară de mânarie, de 
bucurie, de plăcere. Femeile îi sorb cuvintele. În închipuirea lor, 
Roma-i chintesenţa frumosului. 

— Mă bucur că vă interesează arta. Capela Sixtină, catedrala 
Sf. Petru n-au pereche în lume. 

— Se spune că și Parisul se face vestit prin strălucirea curții și 
graţia femeilor, intervine contesa Maria Viteaz, soţia lui Nicolae. 
Regele Henric al IV-lea e mare curtezan. 

— Dar la Londra, aţi fost, monseniore? întreabă Velica. 

— Nu, prea frumoasă doamnă; fug de cetatea unei eretice 
care și-a descăpățânat potrivnica - Maria Stuart. 

— Aud că acolo se joacă cele mai bune piese de teatru din 
lume, adaugă Velica-doamna. 

— Tare-mi place teatrul! suspină contesa Viteaz. La Veneţia 
am văzut... 

Și pe când contesa, mult umblată prin lume, povestește 
despre minunile văzute la Veneţia, cum s-a închinat în San 
Marco, ce comori de artă a văzut în Palazzo Ducale, ce cutremur 
de înaltă bucurie a învăluit-o când a stat în faţa icoanei cu 
înălţarea Fecioarei, zugrăvită de Tizian, în Biserica dei Frari, cum 
s-a plimbat cu gondola pe Canal Grande și cum a stat, uimită, în 
fața palatului numit Ca d'Oro, cu fațada ca o broderie în piatră, 


Andrei Báthory gândește să aducă și el pictori și arhitecţi, 
profesori și muzicanți, filosofi și poeţi, așa cum, întrucâtva, 
începuse Sigismund. „Vărul meu, Sigismund, își luase ca model 
pe lancu Corvin de Hunedoara. Eu, faţă bisericească fiind, mă 
dedic păcii și culturii. Ca papa luliu al II-lea... Să fac din Alba 
lulia o Florenţă; am grâne, vite, aur, meșteri sași, robi. Cum a 
făcut Matei Corvinul din Buda o cetate a frumuseţii... Ei, mă 
izbesc tot de-un valah. Adică, jumătate valah, ajuns „Soarele 
cultural al răsăritului”... Dar pe când sporovăiesc și gândesc 
așa, în tihnă, bat cărţile, gustă dulciuri, fericiți și nepăsători, 
aproape de miezul nopții, un slujitor strigă din ușă: 

— Măria-ta, valahul a trecut munţii cu oaste multă! 

Vestea încremenește și sperie. Orchestra amuțește. Privirile 
se holbează. Inimile bat sec, dureros. De pe o măsuţă, câteva 
cărţi de joc se risipesc pe lespezi, pocnind nefiresc de tare. 
Cardinalul Andrei Bâthory clipește des din pleoape, se ridică în 
picioare, roșu de mânie că i se tulbură tihna; dar repede se 
îngălbenește și se lasă iarăși jos, moale și fără cuvânt. Lui Fabio 
Genga încep să-i tremure genunchii. Nunţiul Malaspina aruncă o 
privire spre Velica și i se pare că, în loc de spaimă, pe chip îi 
sclipește o stranie bucurie. Se întreabă în sine: ...„Frumoasă și 
fără de prihană ca o madonă de Rafael?... Ba nu: e vicleană ca 
ludita plecată să-l ucidă pe Holofern... Lasă genele în jos, ca o 
mironosiţă; dar ce ascunde ciudatul zvâcnet de bucurie din 
priviri?” 

Înţelegând că sindrofia s-a sfârșit lamentabil, donnele se 
înclină și se retrag pășind pe vârfuri, ca vrăbiile, lasă bărbaţii să 
se sfătuiască între dânșii, în ist ceas de primejdie. Gáspár 
Kornis, cel dintâi, strigă: 

— Ei, ce-aţi înlemnit așa? Vine! Ei și? Să ne temem de-o turmă 
de ciobani condusă de-un văcar? 

— A trădat! îl sprijină Czâki. Ne-a înșelat cu prietenia și 
supunerea. 

— Așa-i... Lepăd rasa călugărească și-mbrac platoșa; pun 
cârja la altar și iau spada. Gáspár Kornis, te numesc 
generalissim. Să-mi aduci biruinţa! 

— Jur, ilustrissime! 

Toţi s-au însufleţit. Li se pare chiar că războiul le convine: este 
tocmai ceea ce, în fond, doreau. 

— Ce n-a făcut regele Carol Robert, voi îndeplini eu acum, se 


bucură craiul! Stăpân până la Dunăre... 

— Tăiem capul văcarului și-i luăm ţara, se trufește Ștefan 
Czâki. Dar cer s-o arestăm pe Velica-doamna. 

— Nu! Nu mă lupt cu muierile, râde Andrei Báthory. E o floare 
pe care... 

— Care urzică și mușcă. 

— Nu mă tem de nimic! 


* 


Voievodul a poruncit cu strășnicie: nimeni să nu se atingă de 
un fir de aţă, a nimănui. Oi, vite, cai și grâne pentru hrană să se 
ia numai cu bani. Totuși spaima sașilor și mai ales a magnaţilor 
nu poate fi potolită. Mai ales că mulţimea norodului român, mult 
asuprită de nemeșime, înțelege că dacă vine un voievod de-o 
lege cu ea, i-a venit și dreptul de a se răzvrăti și a-și ostoi 
înveninata ură adunată de veacuri. Și focul răzvrătirii se-ntinde 
repede. Zeci de sate alungă oamenii nobililor. Stroe Buzescu 
primește știrea că ţăranii români au atacat chiar castelul lui 
Gáspár Kornis din Homorod... ... „Și parcă ieri mă bă team acolo, 
în turnir”... gândește și-i pare rău că fraţii nu-i sânt aici, să-și 
amintească isprăvile de atunci și să se bucure. Dar cazacii, 
prădalnici din fire, calcă porunca voievodului, se reped și ard 
Feldioara. Asta sporește teama nobililor: 

— Vin barbarii!... aude Velica-doamna când trece ulița la Ana 
Viteaz. Au ars sate întregi, iar Brașovul l-au ras de pe faţa 
pământului. Toţi sașii bogaţi au fost uciși... 

— Ce zici, prietenă? 

— Zvonuri, dragă Ana. 

Duminică noaptea a fost ucis cel mai bogat om din Codlea. 
Dar nu românii, ci chiar slugile lui, dornice să scape de-un 
stăpân hain. Apoi, a doua zi după plecarea oastei lui Mihai-vodă, 
țăranii sași și români au pus foc la multe case de sași bogați. Și 
cum ameninţa să ardă satul întreg, Baba Novac a întors, în 
galop, o ceată de haiduci și-a stins pojarul, ocărând foarte 
făptașii. 

— Greu vom putea ţine în frâu furia mulţimii obidite, se 
îngrijorează Stroe. Dacă nu ne-ar fi teamă să-l dezlănţuim, într-o 
lună norodul ar îngropa toţi magnații. 

— Și pe urmă ne-ar veni rândul nouă, râde Mihai-vodă. 

De la Râșnov și de la Codlea, în coada oștirii se rânduiesc 


multe trăsuri și căruțe cu coviltire, în care călătoresc familiile 
boierilor și ale căpitanilor. 


* 


Cronicarul maghiar Szamosközy încălecase cal ager și umbla 
prin Ţara Făgărașului să afle știri și să vadă cum se petrec 
lucrurile, să le însemne în terfelog. Când, de sus de pe dealul 
Codlei, a văzut oastea voievodului Mihai, s-a înfricat foarte: ... 
„Un popor întreg pare a se mișca prin Transilvania, căutând trai 
fără asuprire și viață ceva mai îmbelșugată...” 


* 


Adunat în pripă, sfatul brașovenilor se înfricoșează de tropotul 
cailor, de huruitul carelor, de glasul trâmbiţelor, de mulţimea 
ostașilor români: 

— Valahul s-a pregătit strașnic de război, zice Hirscher. Oare 
principele Transilvaniei îi poate opune o oaste pe măsură? 

Rânduiește solie mare, de mulţi sfetnici, la Codlea, unde 
Mihai-vodă așezase tabăra. Îmbrăcat în strai scump, împodobit 
cu două șiruri de nasturi de aur, cu ciorapi de mătase galbenă, 
cu pantofi roșii, cu pantaloni bufanţi, albaștri, după moda 
pragheză, Valentin Hirscher face doi pași înainte, cuvântează, 
iar dintre pârgari, într-o strălucită rochie de tafta roz, cu zulufii 
ca aurul și cu ochii ca seninul, Dorothea tălmăcește: 

— Te rugăm fierbinte, măria-ta, cruţă orașul, averea și viaţa 
noastră, iar noi făgăduim supunere și jurământ de credință, 
după ce Dumnezeu îţi va da izbândă în planurile tale. Acum, 
înainte de a te fi răfuit măria-ta cu cardinalul Andrei, noi, ca 
supuși ai lui, nu putem face mai mult. lată, îţi închinăm daruri 
bogate: aur, argint, lucruri de preţ, pentru mângâierea inimii 
măriei-tale. 

— Voi,  brașovenilor, credeţi că, mergând eu asupra 
cardinalului, pot lăsa neprietenii să mă lovească din spate? 

— Jurăm să nu lucrăm nimic împotriva măriei-tale, nici pe față 
nici pe ascuns. Toate căile în urma măriei-tale fi-vor slobode. 
Facem jurământ în biserica noastră cea mare. 

Stroe Buzescu se mânie pe acești tărăgănători, dar îl fură 
frumusețea  Dorotheei, sânii ei aţâțători, buzele rumene 
rotunjind plăcut cuvintele românești. Și parcă o nevăzută putere 
îl atrage spre dânsa... 


— În clipele astea, surâde voievodul, vă temeţi și de mine și 
de cardinal. Nu vă silesc; dar sânt încredințat că, văzând 
biruinţa mea, de bună voie veți veni la mine și iertare-mi veți 
cere pentru îndoiala de acum. Ci, ca să vă iau jurământul, voi 
intra azi, în cetate, cu puţini slujitori. 

Călăuziţi prin tabără, pârgarii brașoveni se încredinţează că 
oastea lui Mihai-vodă e mare, cum n-a mai văzut Transilvania de 
la Petru-vodă Rareș, biruitorul de la Feldioara. La întoarcere se 
cam hârâie între dânșii: cinci, în frunte cu Schonkebonck, cer să 
jure acum credinţă voievodului: 

— Mai bine un conducător dintre românii cu care totdeauna 
ne-am împăcat bine, decât să vină Rudolf și să ne boteze 
catolic, cu sabia, ștreangul și ţeapa, ca-n Ţările de Jos. 

Spre seară, însoţit de cincizeci de căpitani și oșteni, Mihai- 
vodă se afla înaintea porţii dinspre miazănoapte. Valentin 
Hirscher îi înfăţișă cheile cetăţii Brașov și-l poftea în Casa 
Sfatului. Călăuziți de protopopul Mihail, sute de români din 
Șchei, de toate vârstele, cu făclii în mână, îl primesc 
sărbătorește, cu urale și cântece de slavă. Pe uliţi, sașii și mai 
ales săsoaicele, ieșite la ferestre ori în praguri, privesc curioși. 
Toţi se minunează de frumusețea lui Mihai și a căpitanului său 
Stroe Buzescu: voievodul, cu păr pană de corb, căpitanul său, 
castaniu, iar la față mult mai alb. Și parcă anume urma bătrânul 
Baba Novac, un uriaș cu barbă colilie, mare, stufoasă, cu cușmă 
neagră, rotundă, pe un cal roib, între falnicii flăcăi State Boldur 
și Tudor Maldăr. Când a înţeles că sașii, și mai cu samă 
săsoaicele, îi privesc cu încremenită uimire și admiraţie, 
voievodul face semn lui Baba Novac să i se alăture, iar în locu-i 
intră Dumitru cel Mare, Tamaș, Dragoș Mârza și Maria. Asta 
uimește și mai mult: 

— O femeie în rândul căpitanilor?... La români luptă și 
muierile? O fi soţia voievodului? 

Nimeni nu știe să dea răspuns: fiecare-și închipuie ce vrea. 
Doar una: 

— Da, cu turcii au luptat și ele... Știu de la cei din. Șchei. 

In Casa Sfatului din mijlocul cetăţii, Mihai-vodă cisluiește cu 
judele Brașovului și cu ceilalți pârgari despre împăratul Rudolf și 
învoirea de a alipi Transilvania. 

— Toate armele pe care le aveţi, mi le vindeţi mie. Asta vă cer 
cu strășnicie! 


Stroe Buzescu îl liniștește pe Schonkebonck: 

— Noi ortodocșii nu silim pe nimeni să împrumute credința 
noastră. Fiţi deci prietenii noștri și ajutaţi-ne să scăpăm 
Transilvania de trufia Bâthorească. Au nu ne înțelegem noi bine, 
de veacuri, în bune treburi de negoţ? Au n-aţi tipărit domniile- 
voastre cărțile lui Coresi? Au nu cu sudoarea ţăranilor români aţi 
înălțat zidurile și turnurile mândrei cetăţi Brașov? 

— La biserica noastră, piatra a fost tăiată din munte și cărată 
până aici tot de români, adaugă Hirscher. 

— Munca și negustoria cinstită sânt binefaceri ale vieţii în 
omenire, adaugă Mihai-vodă, închinând pocalul de argint cu vin 
de Aiud. Insumi am făcut și fac bun negoț cu voi, brașovenilor. 
Să fim deci prieteni și-n bună înţelegere și pace să trăim. 

După asta au mers, pe jos, la biserica săsească să vadă câtu-i 
de mare și de împodobită cu statui și încrustaturi în piatră. După 
împlinirea jurământului, ascultă toţi cântecul de orgă. Ca să 
arate că se încrede în sași, vodă îl roagă pe Cristofor Hirscher, 
fratele judelui, să plece sol la Praga, și să-l înștiinţeze pe 
împărat că a intrat în Transilvania. 

— Te oprești la Cașovia și dai lui Basta scrisoarea pe care ţi-o 
va aduce cămărașul meu: îl rogi să-mi trimită ajutor, cum avem 
învoiala cu împăratul. 

Apoi, pe poarta dinspre apus, voievodul și suita sa intră între 
românii din Șchei, le ascultă păsurile, face daruri bisericii Sf. 
Nicolae și se roagă, în genunchi, la vecernie. 

A doua zi, tabăra trece peste dealuri și păduri, poposind la 
Șercaia. 


* 


Un călăreț cu cal bun duce scrisoarea Dorotheei pentru 
Velica-doamna, cu veşti despre intrarea lui Mihai-vodă în 
Transilvania. 


* 


La tabără sosesc mulți trimiși ai românilor din ţara 
Făgăraşului: 

— Venim la oastea măriei-tale și cerem voie a ne răzbuna pe 
nemeși. Se poartă hain cu noi. Ne bat cu bicele ca pre dobitoace 
și ne poreclesc valahi spurcați. Ca și secuii, noi am fost oameni 
slobozi, cneji ori boieri, și-am slujit cu credinţă în lupta cu 


păgânii. Am fost, de multe ori, sub oblăduirea domnitorului din 
Țara Românească. Dar de când Bâthoreștii ne-au făcut șerbi, 
sărăcim. Rugămu-ne, măria-ta, să ne scapi de greu și-amar. 

— Pentru asta trecui munţii: să spulber asupritorii și să apăr 
pe cei obijduiţi. Adunaţi-vă sub steagurile mele! 

— Noi, secuii, ne-am și oștit, adaugă un secui înalt și 
mustăcios, vorbind românește ca și ceilalţi trimiși. Păsurile de la 
Breţc și Oituz, de la Ghimeș și Bicaz sânt în paza noastră. Dară 
voie să ne dai, maăria-ta, să stricăm măcar două cetăţi ridicate 
nu de mult, de magnați, în inima ținutului nostru: stau precum 
piroanele în mâinile și picioarele Mântuitorului. 

— Ingădui, trimișilor, chibzuiește vodă. Ci întâi hărniciţi-vă la 
oștire. In graba mare, spre mine. Că dacă nu-l răpun pe cardinal, 
se repede asupra-vă și vă stinge de pe faţa pământului. 

Aproape de miezul nopţii, Stroe Buzescu primește știre de la 
Teodosie Rudeanu și de la Sima despre cele ce se petrec în țară. 
Se bucură că-i liniște, că se pregătesc la Râmnicul Vâlcei pentru 
ceasul poruncit și, mai ales, că otomanii nu s-au mișcat la 
Dunăre. Mahmut-pașa a trimis sol la Țarigrad, să întrebe ce 
trebuie să facă. În zori, voievodul repede olăcari pe cai sprinteni 
și cu schimbași, dinainte rânduiţi, peste Bran, până la Radu 
Buzescu și Udrea Băleanu, să sară și ei cu oștile Craiovei, ale 
Jiului și Mehedinţilor și să iasă în calea măriei-sale, în luncile 
Sibiului. 

La mijirea zorilor, oastea urmează calea spre Făgăraș. 
Vremea se ţinea bună, uscată. State Boldur poruncește 
lăutarilor să iasă în fruntea cetelor, să cânte de drumeţie și de 
voie bună, ușurând povara drumului. Mult înaintea magnaţilor, 
norodul de jos află despre înaintarea oștirii românești. lobagii - 
fie români, unguri sau secui - se răscoală, pradă, ard și omoară. 
Din munţi pogoară cete armate cu furci, coase și topoare, 
doboară străjile cardinalului și deschid calea lui Mihai-vodă. În 
multe sate, bătrânii ies înaintea oștirii cu pâine și sare. Femeile 
și copiii aduc apă, merinde ori vin pentru ostași și se pleacă, 
smerit, în fața voievodului cel mult vestit. Nemeșii fug de pe 
moșii și se strâng la Alba lulia. Foarte speriat, craiul pleacă la 
Sebeș, la tabără. De aici trimite pe Moise Secuiul cu cinci sute 
de călăreți să cerceteze puterea oștilor lui Mihai-vodă și să cerce 
a-i întârzia drumul. Zvonurile vorbesc de 100.000; dar magnații 
nu cred că poate avea mai mult de 20.000. 


— Primejdia, zice Ștefan Czâki, este iobăgimea. 

În vremea asta, oastea română a ajuns la cetatea Făgăraș. 
Poposește două ceasuri și, fără a vătăma cu ceva cetatea, 
grăbește spre Sibiu. Dar iată: un căpitan cazac îl vestește pe 
Stroe Buzescu că pârcălabul cetăţii i-a prins trei ostași, sub 
cuvânt că furau bucate. 

— Darahi, scrie pitac cu poruncă de a slobozi prinșii; numai 
măria-sa are drept a judeca pe răufăcători. Dacă nu, îi pustiim 
ținutul tot și ardem cetatea. 

În mai puţin de un ceas se înfățișează pârcălabul cu cei mai 
de samă slujbași ai orașului și se închină, prea plecaţi, înaintea 
măriei-sale. Pentru oaste aduc cincizeci de care cu merinde și 
treizeci butoaie de băutură. De pe cal, Mihai-vodă închină o 
bărdacă de vin cu pârcălabul cetăţii și cu căpitanii, grăind: 

— Bucuraţi-vă că, după Brașov, încă o cetate sprijină lupta 
noastră! 

Și cum tocmai atunci sosi încă un pâlc de flăcăi armaţi, măria- 
sa ridică glas de slavă și spre dânșii. lar un bătrân, cu cojoc 
mitos, răspunde: 

— Eu, Tudor Costa, cu cești mocani, treizeci la număr, pe 
care-i pristăvesc, zicem să trăieşti! și cerșim îngăduinţa de a ne 
bate sub prapurii măriei-tale, pentru slobozenie. Cu noi se află și 
nepotul nost' Pandele, tânăr dăscălaș, știutor de carte. 

Strigăt mare, de bucurie, se înalță în tabără, iar măria-sa se 
pleacă în șa și sărută pe bătrânul păstor, pe amândoi obrajii. 
Îndată oastea pornește iar, spre asfinţit. În stânga, munţii 
dezbrăcaţi de ceață, lucesc la soare, ca niște uriașe chivoturi de 
argint vechi. Chivotul nu din marginea, ci din inima ţării lui 
Mihai-vodă. 

În Cârțișoara, la 24 octombrie, fiind duminică, voievodul 
poruncește zi de odihnă. Stroe Buzescu, cu Baba Novac și cu 
Mihalcea fac socoteala: 

— Ne-am încredinţat de prietenia Brașovului și a Făgărașului. 

— Peste zece mii de secui sânt cu noi: o parte s-au și înșirat în 
rânduri, iar altă parte se răfuiesc cu nemeșii și priveghează 
hotarul dinspre răsărit, să nu ne sară Movilă în spate. 

Două sute de călăreţi, sub povața lui Andrei Boer, galopează 
două ceasuri înainte, să afle dacă nu cumva Andrei Bâthory iese 
întru întâmpinarea măriei-sale. Se întoarce cu o ţărancă 
silișteancă și cu un cazac legat de calul lui. Cercetat cu de- 


amănuntul, află asupră-i scrisoarea lui Andrei Bâthory către 
leremia Movilă. Darahi o despecetluiește și-o tălmăcește măriei- 
sale: cardinalul-crai îl ruga pe leremia să-i vină în ajutor cu oaste 
mare, repede, fără zăbavă, zburând, că „necredinciosul Mihai- 
vodă, bazat pe ajutor nemţesc, a pătruns în Transilvania... 
Aleargă spre noi, sai în spatele valahului și tot ce am făgăduit, 
acum, se poate câștiga ușor: scaunul de la Târgoviște-i liber...” 

— Pentru Simion Movilă? Vom vedea... încruntă Mihai-vodă 
sprânceana. Bane Mihalcea, încă doi căpitani să plece în 
secuime. Să ţină piept la trecători. Cutează a mă numi 
necredincios pentru că mă apăr împotriva mișeleștilor urzeli și 
nu mă lăsai prins în capcană? 

— Tu, minuneo?! se miră mult Stroe Buzescu, când cunoaște 
că silișteanca-i Velica-doamna: 

— Nu trebuie să fiu cunoscută. Roagă-l pe Mihai să intre în 
ograda cu poarta încrustată. 

In noaptea aceea, Mihai-vodă a rămas în urma oștirii, dar cu 
folos: a aflat că magnații au făcut tabără mare la Alba lulia și-i 
ies, întru întâmpinare, la Sibiu. 

— Zorim! Mihalceo, un olăcar la Radu Buzescu: să grăbească, 
fără preget, spre Sibiu. Străjile înaintemergătoare să fie sporite 
și mult băgătoare de samă. 

Vremea s-a răcorit, dar oștenii o găsesc numai bună pentru 
mers. Spre seară, straja aduce pe Isac Cethi, sol cu carte de la 
Andrei Bâthory. 

— Ce scrie? vrea să afle Stroe Buzescu. 

— Întreabă de ce aţi năvălit în Transilvania și sfătuiește să vă 
întoarcețţi; altfel, vă nimicește prin luptă. 

— Noi n-am năvălit, Isac Cethi; am trecut doar munţii, să ne 
unim cu frații noștri. E cum v-aţi duce voi la Buda și, alungându-i 
pe otomani, ați rămâne acolo, acolo unde aţi fost. 

— Nu ne înțelegem: cer să vorbesc cu voievodul. 

— Poftește! surâde Stroe. Deși vei auzi aceleași gânduri, 
spuse ceva mai răspicat. 

In adevăr, Mihai-vodă îl ocărăște rău pe cardinal: 

— E un viclean! Indată ce-a luat domnia mi-a poruncit să 
părăsesc ţara. Acum am venit să-i arăt că și aici e ţara mea și 
să-i cer, cu spada, s-o părăsească. 

— Grăiesc și în numele nunţiului Malaspina, care n-a putut 
veni din pricina bolii de picioare; dar, prin mine, îţi cere să nu 


verși sânge creștin. 

— Mă bucur de gândul cel bun al nunţiului. Să nu-l apere, 
însă, pe Andrei Bâthory; chiar ieri îi prinsei o scrisoare către 
leremia Moghilă: îi cere să mă lovească din spate. Și cum Isac 
Cethi lasă privirile în jos și tace, voievodul se rotește spre diac: 
Darahi, moaie peana în cerneală și scrie craiului așa: „Nu fac 
nimica numai din îndemnul meu. Împlinesc voia ţării. Am primit 
și porunca împăratului creștin de a curăţi locul de Bâthorești. 
Drept aceea poftesc să-mi lași Transilvania, fără luptă, și să 
pleci de unde ai venit. Altminteri, fi-vei vinovat de vărsarea 
sângelui creștin.” 


* 


Radu Buzescu se afla la masă cu soția și copiii, când sosi 
ștafetarul măriei-sale. 

— Dacă-i poruncă, la drum! 

— Sima te rugase să-i duci răvaș către Stroe, grăiește cu 
înfiorare Preda, soţia lui Radu. 

— Ce să-i fac? Pornim cu două zile mai devreme. Spun din 
gură că-i sănătoasă și vede de gospodărie. 

Peste un ceas, oastea Jiului, Craiovei și a Mehedințiului, 
adunată la Râmnicul Vâlcea, având în frunte pe Radu clucerul 
Buzescu și pe Udrea Băleanu, pornește, grabnic, spre 
miazănoapte, pe Olt în sus. Din Ostrovul Călimănești, maica 
Teofana și sihastrul Prohor îi binecuvântează calea, îngenunche 
și se roagă pentru biruinţă. 


* 


Tot ce-a văzut și auzit în tabăra română, Isac Cethi a povestit 
lui Andrei Báthory, cu bogăţie de amănunte. Gáspár Kornis 
propune ca oastea să fie așezată pe malul Mureșului, să-l bată 
aici pe valah și să-l ia prizonier, cu toată oastea. Dar vin vești de 
la Câineni că o altă oaste urcă pe Olt în sus: 

— Grăbește să se împreune cu a voievodului. 

— Nu îngădui! urlă cardinalul, tremurând. Sfătuit de Ștefan 
Lazăr și de Czâki, pornește, cu toată oastea spre Sibiu; îl 
zdrobesc în două bătălii succesive! 

De la fereastra ei, Velica-doamna, abia sosită de pe drum, îl 
vede pe cardinal călare, ca un rege trufaș, nebiruit... „Mi l-a luat 
pe Fulger... Nemernicul! Eu l-am crescut, și uite cine încalecă...” 


Și, printre lacrimi, i se pare că armăsarul ei alb ca helgea, calcă 
trist și abătut. Totuși, prin slujitori și prin Ana Viteaz a aflat că 
Andrei Báthory are cu sine 16.000 de ostași, cum nu se poate 
mai falnici și mai nebiruiți. Că-i mai vin de la Sebeș vreo zece 
mii. Că despre români nu vorbesc decât cu batjocoră. 


* 
Apropiindu-se, în înserare, de Sibiu, magnații văd pe cer 
flăcări mari, minunate. Andrei Báthory se îmbărbătează: 
— Semnul victoriei! Să grăbim!... Să dăm bătălia, înainte de a 
se uni cu cetele care urcă pe Olt în sus. 


x 


Numai că și cele două oști, una coborând și alta urcând pe 
Olt, văd același semn și-l cred prevestitor de biruință: biruinţa 
lor. În 25 octombrie, pe înserat, Mihai-vodă ajunge la Tălmaci; o 
jumătate de ceas după asta sosesc și Radu Buzescu cu Udrea 
Băleanu. Toţi se îmbrățișează: 

— Ne-am întâlnit, Radule frate, pe-acest pământ tot așa de 
românesc ca și acela de unde-am plecat. 

— Da, Stroe. Și-acum văd că pribegia noastră din tinereţe, pe 
aste meleaguri, n-a fost zădarnică. 


x 


Așa cum se strânge, pe câmpia dintre Cibin și Olt, oastea 
română, întregită, apare numeroasă, puternică, mândră. 

— Sânt mai mulţi decât noi, se teme Ștefan Lazar. Ingrijorat 
de șovăiala comandantului adjunct, craiul se sfătuiește cu Czâki, 
cu Kornis și cu Moise Secuiul și-l schimbă cu Petru Huszâr la 
comanda trabanţilor vineţi. 

— Se poate o ofensă mai mare?! strigă generalul Lazar. Ce să 
fac cu o oaste de adunătură? Să mă fac de râs? Auzi! Un 
călugăr, un scopit, să se atingă de onoarea unui conte al cărui 
străbunic s-a bătut eroic la Mohacs? Il pălmuiesc ca pe-o târfă! 

Cu greu, Kornis îl liniștește. 


x 
În 26 octombrie, cele două tabere, față în față, căutau cel mai 
potrivit loc pentru bătălie. Magnaţii voiau să fie cât mai aproape, 
de cetatea Sibiului; românii urmăreau să-i atragă spre Șelimbăr, 


cât mai departe de zidurile sibiene. Furișându-se printre copaci. 
Stroe a putut vedea limpede că magnații au început să-și 
întărească tabăra cu șanțuri și cu care. 

— Cu muntele Sibiel în stânga și cu zidurile Sibiului în spate, 
n-are ce ne face, se fălește Gáspár Kornis. Chiar de-ar avea 
oaste, de zece ori mai mare ca a noastră. 

Și cum taberele nu se află la o depărtare mai mare de o milă 
italiană, trimite, după obiceiul unguresc și tătăresc, ocărâtori cu 
vorbe urâte și sudălmi, să aţâţe mânia românilor și să-i silească 
a începe ei lupta. Adică să-i vadă cum se izbesc de căruțele 
cetluite între ele, ori se poticnesc în șanțuri. Și după aceea... 

Auzind batjocorirea, străjile înaintate ale lui Mihai-vodă sar la 
hartă, fără poruncă. În afară de straja povăţuită de Andrei Boer, 
toate celelalte, șase la număr, sânt înfrânte. Stroe Buzescu îl 
dojenește pe Simion Dărămuș: 

— Tu, Dărămușule, așa de răbduriu, cum de te-ai prins la 
harță? laca, ai pierdut patru oameni, din șaisprezece. 

— Dreptu-i, stolnice, dară adu-ţi aminte, că, pe-aici pe- 
aproape, în Săliște, o ai scos pe Alexandra din ștreang. Și pe 
mine, ca un Făt-Frumos... 

— Ei, de mult, Simioane... 

— Nu-i chiar așa de mult. L-ai silit pe acel borțos, om al 
patriciatului, să schiaune... Verzeihung-ul și, milog, să ne lase 
slobozi. Ție îţi datorăm viaţa. Și chiar dacă mor aici, sânt 
împăcat. Așa o zis și Alexandra: „Să te baţi ca vitejii cei mari și 
să plătești durerile cele multe”... 

Mihai-vodă nu lovea: aștepta să se mai odihnească oamenii și 
să mai vină încă trei mii de secui, aflați acum dincoace de 
Făgăraș. Banul Mihalcea trimite iscoade în tabăra magnaţilor, să 
spună că oastea română e o biată turmă flămândă, căpitanii nu 
se înțeleg între dânșii. Boierii trădează. Asemenea zvonuri 
înflăcărează și mai mult inima cardinalului. Și trimite iar câteva 
zeci de oșteni, știutori de grai românesc, să împroaște tabăra 
voievodului cu sudălmi, cu măscări și vorbe spurcate. Cu inima 
sângerată de furie și rușine, Stroe Buzescu strigă să iasă la luptă 
orice căpetenie: 

— Afară de craiul, că el știe doar să atingă potirul de frunte... 
Ci mă bat cu Gáspár Kornis, cu Ștefan Czâki, cu Petru Huszár, cu 
oricare! 

Dar magnații nu răspund; râd de dincolo de șanțuri și de 


întărituri și asmut suduitorii să fie și mai spurcaţi la gură. Andrei 
Báthory regretă că așa, de la sine, nu sare nimeni să se bată în 
luptă dreaptă; Gáspár Kornis râde, însă, și lămurește: 

— Un magnat nu se înjosește să se bată cu un... cioban. Și- 
apoi, uite aici: soţia valahului mi-a trimis vorbă că-i dornică de 
pace și că bărbatul ei și-a vârât, din necugetare, capul sub 
secure. 

— Zău? se miră craiul. Dar dacă, vorba asta-i poruncită chiar 
de valah, ca să ne amăgească? 

— Cunosc bine această femeie: se teme! Și teama ei ea 
multora, își linişteşte craiul, mustăcind și râzând hurducat. 


* 


S-a lăsat noaptea. Andrei Báthory ar fi putut dormi în cea mai 
bună casă a celui mai bogat dintre patricienii sași. Dar acum se 
socoate oștean și se culcă în cort, un cort mare, bogat, aurit. Pe 
la miezul nopţii, însă, îl cuprinde frigul și visează că a nimerit 
într-o turmă de tapi furioși, căpieţi, care-l împung în coaste. Ba 
se mai ivesc și niște mistreți, cu colții cât coamele ţapilor, și-i 
sfâșie mantia. Se trezește îngheţat de spaimă și până la ziuă nu 
i se mai lipește geană de geană. Povestind visul, generalii îl 
sfătuiesc să nu pornească azi lupta. De altfel, nunțiul Germanico 
Malaspina s-a speriat de înverșunarea magnaţilor și, deși 
bolnav, a venit, în goană, să cerce împăcarea. 

— Ilustrissime principe, capelanul meu, Isac Cethi, m-a 
înștiințat că Mihai-vodă are oaste mare. 

— Nu mi-i teamă! se trufește Andrei Bâthory. Ar fi prea de tot 
să mă sperii de lotrii lui Baba Novac. Ori de... roșii de ţară ai 
valahului. Privește-i, Malaspina! Au doar măciuci și sulițe. Şi- 
apoi, mișelul a aflat că Basta nu-l ajută și-acum gândește să 
fugă. Dar nu-l voi lăsa! Până-ntr-un ceas îl jupoi ca pe-un 
berbece! 

— Aud că ungurii, secuii și mai ales valahii se răscoală și se 
strâng la tabăra lui. Au nu înţelegi primejdia? 

— Germanico Malaspina! Știu că de când ai venit în Alba lulia, 
te zgâiești la acea muiere valahă, numită Velica-doamna. Spune 
drept: cu cât te-a plătit ca să pledezi pentru... 

— Nu îngădui să... 

— Ce nu îngădui? urlă cardinalul, frământându-se furios prin 
cort. Ci, răsucindu-se, lovește călcâiul stâng de popul cortului și- 


și rupe un pinten de aur. Dă să se plece să-l ridice, dar își agaţă 
cheutoarea mantiei de-un cârlig de la pat și-o rupe. Se 
îngălbenește, cuprins de spaimă: Da, dar... dar ce pot să mai fac 
acum? Oastea-i foarte îndârjită împotriva lui. Magnatii turbă: a 
răsculat iobagii să le ardă castelele. 

— Vă mijlocesc eu pacea. 


* 


Furtuna umple cu lâna brumărie a nourilor cupola cerului 
dinspre Alba lulia. Stropi mari se cern peste Sibiu, Șelimbăr și 
Tălmaci. Noroc că un vânt rece alungă norii și repede se arată 
soarele. Pe locul dintre cetatea Sibiului, satul Șelimbăr, dealul 
Bucata și valea Cibinului oștile s-au rânduit de bătaie. In stânga, 
Mihai-vodă îl pune pe Baba Novac, „călare” pe râul Cibin, 
pornind de la marginea Șelimbărului. O parte din călăreţii lui 
Maco, secuii, cazacii și bănăţenii, cu căpitanii Dumitru cel Mare, 
Gheorghe Horvat, Franţ Lugoș și Simion Dărămuș, țin apa 
Cibinului până cotește spre apus. La mijloc, se rânduiește 
călărimea munteană și cetele Craiovei, conduse de Radu 
Buzescu, cazacii și roșii cu Udrea Băleanu, gata să sară unde va 
fi nevoie. Dreapta oștirii române urcă spre vârful dealului 
Bucata, unde măria-sa îl așază pe banul Mihalcea cu arnăuți, 
cete de moldovani, cu Petru Orăș, și călărime cu Andrei Boer, 
Tudor Maldăr. Stroe Buzescu cu cetele lui semete, cu o mie de 
cazaci, o mie de secui și o mie de viteji, stă în linia a treia. 
Artileria, așezată drept la mijloc, în faţa pedeștrilor, încadrată de 
valurile călăreţilor. În faţa lui Baba Novac, Gáspár Kornis l-a 
trimis pe Ștefan Lazar. Sub cârma lui se află doi vestiți luptători: 
Lupu Petki și Ștefan Bessenyei și se burică, trufaș: 

— Am să-i dovedesc acestui popă claponit că știu să câștig 
victorii și cu niște ţărani rechiziționaţi după porți. 

La mijloc se înșiră, falnici și trufași, călăreţii lui Moise Secuiul, 
el însuși foarte împodobit cu aurării și penaje, foarte încrezător 
în sine și în căpitanii săi mult încercaţi în bătălii: Franţ Lerai, 
Toma Ciomârtan, Toma Becs. 

— Văd eu bine sau mi se năzare? întreabă Radu Buzescu. 
Acolo-i aga Leca. 

— El este, mustăcește Mihalcea. Îl priveghează Moise Secuiul 
și... mă tem. 

— Trădător! scrâșnește Radu Buzescu. 


Dincolo, în latura stângă a taberei crăiești pe botul de deal și 
în văiuga prelinsă până la apa Cibinului, se lăfăie pedestrașii lui 
Petru Huszár, cu multe întăriri în spate, călărime și pedestrime; 
aici luptă și nobilii Nicolae Zalasdi și Melchior Bogati. Latura 
stângă o închide Andrei Barciai, cu o ceată bună de călăreţi, toți 
pe cai roibi. 


* 


Însoțit de Stroe Buzescu, de State Boldur și de Turturea, 
voievodul străbate tabăra, priveghează aşezarea fiecărei cete, 
statornicindu-i direcția de atac, încurajează, glumeşte sau 
ocărăște, laudă sau pedepsește cu buzduganul pe neascultători 
sau pe fricoși. Apoi, urcă pe dealul Bucata, mai cercetează o 
dată rânduiala armiei neprietene, cumpănind, pentru fiecare 
ceată, pe unde s-o lovească și cu ce putere s-o doboare. 

— Acolo-s cetele cele strălucitoare ale lui Pancratie Sennyei. E 
furios pe noi că l-am păcălit: bane Mihalcea, tu l-ai dus de nas, 
tu îl lovești. 

— Să-mi duc păcăleala până la capăt... 

— A, uite steagul lui Kornis. Stroe, îl înșfaci? 

— Cerc, măria-ta. 

— Nu-i pe cercate, stolnice: ori-ori! Acolo-i Ștefan Toldi; dar 
cel din stânga lui? Bodoni sau lon Iffiu. 

— Bodoni, lămurește Turturea; steagul cu leu de aur. 

— Da. Se ţin în linia a doua: trebuie să-i răpună Radu Buzescu 
și Udrea Băleanu. Ci, mai întâi, Baba Novac să-l dea peste cap 
pe Ştefan Lazar și să-l înfunde în valea Săpunului... Dar, iubiții 
mei, așa cum e tocmită tabăra cardinalului, pe un loc mai înalt, 
cu un șes în față pentru mișcare și bătaie, apărată de satul 
Șelimbăr, de cetate și de apa Cibinului, n-o putem înfrânge 
decât atrăgând-o spre noi. 

— Ci, cum îi scoatem din întărituri, măria-ta? întreabă Preda 
Buzescu. 

— L-am pus anume pe Baba Novac în fața lui Ștefan Lazar: 
dacă haiducii sânt respinși și începe urmărirea, atunci, Stroe 
Buzescu, să te văd ce poţi. 

— Mă ţin de măria-ta ca umbra, surâde ridicându-și legătura 
de la ochi. 

— Bine. Totul e să prindem clipa cea mai bună: când ai noștri 
nu se cred încă înfrânți, iar potrivnicii se cred desăvârșit 


biruitori. 


* 


La prânz, nunțiul Malaspina cere intrare în tabăra română. Îi 
întâmpină State Boldur cu o sută de lăncieri și-i face alai până la 
cortul voievodului. Vine într-o trăsură cu coviltirul tras. Căpitanul 
moldav se crucește când o vede pe Velica-doamna lângă 
prelatul catolic. In preajmă, Mihai-vodă însuși, cu o mie patru 
sute de călăreţi, îl întâmpină, descalecă, urcă în trăsura lui și 
începe vorbirea despre scopul soliei. Germanico Malaspina își 
cere iertare c-a luat o donna drept tălmaci, dar n-a vrut să ia un 
ungur care n-ar ști prea bine românește. 

— Și-apoi, cu un tălmaci atât de frumos, poate ţi se moaie 
inima, precum ceara la soare, surâde nunțiul cu subiînțeles. 

De faţă, lângă trăsură, se mai află banul Mihalcea, Stroe și 
Radu Buzescu, Baba Novac și diacul Darahi, dar niciunul nu dă 
niciun semn c-ar cunoaște-o pe Velica. 

— Gândit-ai bine, părinte, zâmbește vodă, pentru că 
frumusețea-i soră bună cu înțelepciunea. Ci eu, ca oștean și 
domn, spun că mintea și inima adusu-m-au aici: să unesc aceste 
două ţări românești. E limpede? 

— Te încredințez, măria-ta, se cutremură nunțiul în fața 
hotărârii voievodului, că Andrei Bâthory vrea acum să fie prieten 
cu împăratul și dușman veșnic sultanului. 

— Sânt sătul de minciunile și nestatorniciile Bâthoreștilor! 
înțelege, sfinţia-ta, că n-am luat armele din pofta măririi 
deșarte. Ci numai pentru libertate și dreptate. Sânt, precum se 
știe, harnic apărător al creștinătății. Dacă nu mi-ar fi dragă 
slobozia ţării, aș putea domni la Târgoviște liniștit, plătind haraci 
sultanului. Mult mă doare vărsarea sângelui creștin. Dar nu 
îndur trai supus și ocărât. Cuvine-se a spune că Rudolf-împărat 
m-a chemat și mi-a plătit oști să răzbun nedreptăţile săvârșite 
de Bâthorești și de nemeși. 

— Totuși, în înţelegere cu împăratul m-a trimis sanctitatea-sa 
aici, sol grabnic al păcii. 

— În cuvântul lui Andrei Báthory nu mă încred nicicând. Și- 
apoi, sfinţia-ta, trebuie să știi cât de legată este ţara mea de 
Transilvania și Moldova: trei țări române. Biruinţa împotriva 
sultanului, aici la Dunărea de Jos, se poate dobândi numai dacă 
aceste ţări sânt unite. Stăpân în cetatea Carpaţilor, eu apăr 


toată Europa de primejdia otomană. 

— Tocmai pentru vrednicia măriei-tale trebuie să împiedic 
vărsarea sângelui creștin. 

— Atunci, strălucită faţă creștină, de ce nu-l îndupleci pe 
cardinal să lepede chivăra și paloșul? Cârja de cardinal, iar nu 
spada-i menirea lui! 

— İn numele blândului Isus, vă rog să vă împăcaţi! Cine se 
bucură văzându-vă întărâtaţi la război? Păgânii! Și când se 
bucură păgânii, Dumnezeul nostru plânge. 

— Când eram la Târgoviște, am căutat potecile împăcării. Fui 
batjocorit și, cu trufie, cardinalul a vrut să mă alunge din scaun, 
ca pe-o slugă. Acum sânt aici, chemat și sprijinit de puteri mai 
mari decât vrerea-mi. Știu că dreptatea-i cu mine și deci și 
Dumnezeu, cinstite părinte. 

— Ca să-mi urmez solia cu credinţă, trebuie să schimbaţi 
chezași. 

— Schimbăm. Trimit zălogi pe Grigorcea postelnicul și pe 
Preda Buzescu. 

Pleacă nunțiul Germanico Malaspina, însoţit de Velica- 
doamna, care duce dreapta la inimă, clipește cu înțeles, înclină 
ușor din cap și zâmbește vrăjit. Ar putea rămâne în tabăra 
română, dar socotește că-i mai de folos la neprieteni. 

După mai bine de un ceas, sosesc Moise Secuiul și Melchior 
Bogati, chezași. li primesc Stroe Buzescu și banul Mihalcea și-i 
adăpostesc în corturile lor. Vodă poruncește încetarea oricăror 
hărţuieli. 


* 


Noaptea s-a scurs în liniște, la focuri. Ostașii au mâncat, au 
cântat, au băut, au dormit în liniile de bătaie. 

Pe la ceasurile nouă, Malaspina vine din nou, cu rugăminți de 
împăcare. Dar Moise Secuiul, furios că nu l-a ţinut nimeni la 
nicio samă, că Andrei Báthory înclină a ceda fără luptă, se 
răstește: 

— Basta vine în ajutorul nostru. Poruncă de la Praga, să te- 
azvârlim afară ca pe-o măsea stricată! strigă Bogati. 

— li auzi cum vorbesc, părinte Malaspina? Generale, 
poimâine, după bătălie, trufia și obrăznicia schimbaţi-se-vor în 
lingușire și umilință. Nu mai am nimic de grăit cu voi. Plecați! 

— Te rog, te rog fierbinte, se înclină Malaspina, nu te pripi să 


iei o hotărâre... 

— Nu te mai frământa, părinte, zadarnic. Citește această 
scrisoare, vezi-i pecețile și jură că n-ai s-o destăinui nimănui. 

Nunţiul citește holbat și uimit; îl cuprind ameţelile. 

— Rog, măcar... măcar un armistițiu de o zi. Vreau să-l mai 
văd o dată pe cardinal. Poate... Mă reîntorc peste trei ceasuri. 


* 


În urmă și în spatele taberei române din satul Tălmaci, până 
la Avrig și până la Câineni, s-adună și hreamătă tot mai multe 
trăsuri și căruțe cu familiile și averile luptătorilor hotărâți să 
biruie ori să moară aici. 


* 


Seara se lasă pe drumul spre care plecase nunțiul Malaspina 
cu steagul păcii sfâșiat. În cetele lui Stroe Buzescu se iscă zvon 
și mânie: 

— Stăpâne, se apropie Condur Pantelimon, două sute de secui 
au trecut la... Lucrară bine Moise Secuiul și acel Melchior, prin 
slugile de la cai... Cu bani. Mama lor!... 

— Jupân Moise, vrei să fii tras în ţeapă?... Ei, dacă trădau 
după începerea luptei, era mult mai rău, Condure. 

— Malaspina-i tâlharul cel mare! îl înfurie pe vodă asemenea 
veste; tărăgănează, anume, ca Bâthory să-și întărească tabăra. 
l-am dat prea mult răgaz. Trebuia să-l izbesc de alaltăieri. 

Și Mihai-vodă s-a frământat toată noaptea. A poruncit strajei 
să-i toarne apă rece din cană, să-și răcorească fruntea și să 
alunge painjenișul ostenelii. Afară, vântul coborât dinspre 
Parâng îi înfioară părul și barba, îi asprește pielea și-i îndârjește 
inima. 

La ceasurile opt, Malaspina veni și a treia oară. Tălmaci, tot 
Velica. Face semn lui Stroe s-o ajute a cobori din trăsură. Când o 
ridică de subţiori, îi șoptește românește: 

— Vă amăgesc cu vorbe goale. Loviţi! 

Malaspina îl înfățișează pe Andrei Báthory ca pe-un bun 
slujitor al blândului Isus, ca pe un agnus Dei. Dar, în clipa asta, 
dinspre dreapta, două bubuituri de tun cutremură văzduhul; și 
două bombe izbesc foarte aproape de cortul voievodului. 
Malaspina îngălbenește: 

— lesus-Maria! 


— Te sperie, părinte, buhăiturile celui pe care-l numești 
mielușelul Domnului? 

— lertare, mărite, eu... 

— Oricât ţi s-ar părea de ciudat, ilustre nunțiu, numai noi doi 
credem cinstit în pace. Ceilalţi... tunul. 

— Măria-ta, călărimea lui Ștefan Lazar lovește aripa stângă! 
intră State Boldur cu sufletul la gură: 

— Să răspundă Baba Novac! poruncește vodă, aspru. Să se 
țină bărbat, până ne rânduim și noi toţi de luptă. 

— Ce fac eu? întreabă, deznădăjduit, Malaspina. Te 
încredințez că-i sminteala unor tineri necugetaţi; bătrânii sânt 
credincioși creștinătății. 

— Gáspár Kornis, tânăr? Du-te, părinte, la adăpost, în spatele 
taberei. Acolo ai să vezi, curând și în tihnă, cine-i credincios 
creștinătății. State Boldur, du pe ăst popă la cortul lui Nicolae 
Pătrașcu. lar celuilalt popă, lui Andrei Báthory, spuneţi-i că ori 
urc crai în locu-i ori pier! 


* 


La acel ceas al dimineții, în cetatea Făgăraşului, doamna 
Stanca primea vestea că măria-sa e gata să înceapă lupta. Din 
clipa asta toate gândurile i se răsucesc: nu mai blestemă, nu se 
mai amărăşte, nu se mai teme. Simte chiar un fel de mândrie că 
are bărbat aprig și grozav la războaie. Nici că l-a lăsat pe 
Nicolae Pătraşcu la tabără nu-i mai pare rău. Intră în paraclisul 
cetății și se roagă:... „O, prea luminate Doamne, surpă, cu 
dreapta ta, dușmanii”... 

Întru acelaşi ceas de utrenie, maica Teofana, în mănăstirea 
Cozia, și Velica-doamna în cortul lui Nicolae Pătrașcu, la 
marginea satului Șelimbăr rostesc, din adâncul cugetului, 
aceeași rugă. 

— Pentru cine te rogi, donna mia? întreabă Malaspina, cu 
buze tremurânde. 

— Sânt româncă, părinte, mă rog pentru ai mei. 

În clipa asta, noi bubuituri de tun zguduie pământul și 
văzduhul. Nunţiul se așază în genunchi și împreună palmele. 
Îngrijorat, Nicolae Pătrașcu se apropie de Velica: 

— Mulţumesc că te rogi pentru noi, șoptește în românește. 
Noi ne-am văzut, la Cluj, doamnă. 

— Da, măria-ta, și-l mângâie pe creștet. Am în sat prieteni: 


mă apăra la nevoie. Nicolae Pătrașcu, hai să vedem bătălia. 


* 


Când trosniturile tunurilor lui Andrei Báthory încetară, oastea 
lui Mihai-vodă era gata rânduită de luptă. Călare pe-un cal roib, 
voievodul străbate, în trap, șirurile bine orânduite, privește cu 
ochi de văpaie și fulger spre fiecare oștean, se oprește pe un loc 
mai înalt și grăiește cu glas de tunet: 

— Priviţi dușmanul! Ce are el? Credinţă călcată în picioare. 
jurământ batjocorit. Vicleșug, trădare și uneltiri nelegiuite 
împotriva crucii. Cel din fața noastră a lepădat purpura sfinţită 
și-a îmbrăcat armura, ca să pângărească faima ostășească. In 
locul unui cuget drept, o inimă înveninată de trufie. Noi, 
dimpotrivă: ne bizuim pe dreptate, pe tocmeli cinstite, pe 
bărbăţie, pe dorinţa legiuită de libertate și de pace. Cu noi este 
împăratul creștin. Să grăbim, dară! Biruința ne-adastă cu multă 
faimă și bogată pradă. Poruncesc, ca și altădată: dacă vă 
pierdeţi stindardele, veniţi după barda mea cu două tăișuri; 
găsi-veţi totdeauna drumul dreptăţii, al slobozeniei, al bărbăţiei, 
al faimei bune. La luptă! 

Din zeci de mii de piepturi, ţâșnesc urale, clocotind sub cer 
mai tare ca huetul a sute de balimezuri: 

— La luptă!... La luptă!... La luptă!... 

Un freamăt mare învăluie tabăra toată. Strigătele gonesc 
până hăt departe, în holmuri, în codrii Făgărașului, în stâncile 
Parângului, în zidurile Sibiului. Din tabăra lor, magnații ascultă 
câteva clipe, înțeleg că au de-a face cu o oaste foarte dârză și 
izbesc  înverșunat. Craiul Andrei Báthory, înveșmântat în 
purpură, călărește pe neîntrecutul Fulger, acoperit cu tacâm 
aurit, apoi urcă pe movila din mijlocul taberei, să cuprindă cu 
privirea întreg câmpul de bătaie. Aici slujitorii înalță un steag 
mare cu herb aurit și cu slova A: postul de comandă. 

— Amestecați-i cu tina Cibinului! Aruncaţi-i în Olt!... strigă, dar 
glasul, subţire și fără vlagă, abia s-aude la două sute de pași. In 
schimb, pedestrașii lui Ștefan Lazar și călăreții lui Czâki răcnesc, 
batjocoritor: 

— Moarte feciorului de curvă! 

Ca grindina se  împroașcă gloanţele  sâneţelor, ale 
archebuzelor și bombele tunurilor, de ambe părțile. Șirurile se 
apropie. Arcurile se-ncordează, iar săgețile înnegresc cerul. 


Repede intră-n joc sulițele, halebardele, săbiile. Câteva cete de 
călăreți unguri se poticnesc, dar vin altele, năvalnic. Baba Novac 
vrea să rupă în două pedestrimea lui Ștefan Lazar și să întoarcă 
aripa dreaptă a oștirii crăiești. El însuși iese în fruntea 
haiducilor. Dar Petru Huszár, cu călărimea, trece Cibinul și 
prinde în luptă cetele secuilor lui Maco. Loviturile dușmanului 
sânt năprasnice. Șirurile românilor se clatină; tunarii trag, dar 
călăreţii craiului, galopând, trec sub bombe. Dimpotrivă: artileria 
maghiară lovește în plin, doborând mulţi călăreţi români. 
Haiducii lui Baba Novac luptă înverșunaţi, dar pedeștrii lui Lazar 
vin și vin, ca un val nebiruit. Banul Mihalcea poruncește 
tunurilor să bată mai scurt; dar, în zăpăceală, nu nimeresc nici 
încărcăturile, nici ţintele. 

— Se înteţește, slut, văjgărăul bătăliei, crișcă Tudor Maldăr, 
să-l audă Stroe Buzescu. 

După un ceas de luptă crâncenă, cetele Novacului prind a 
îndărăpta. 

— Dumitru cel Mare să sară-n ajutorul lui Novac! strigă vodă. 

Lovit din două părţi, Ștefan Lazăr se trage înapoi, la șanțuri. 
Călăreţii lui Andrei Boer se izbesc cu cavaleria lui Moise Secuiul. 
Mihai-vodă vrea să folosească acest moment și trimite în luptă 
măciucașii lui Maldăr, bardișele lui Dărămuș, cetele lui Stroe 
Buzescu. Dar Secuiul, Melchior Bogati și Toma Ciomărtan ţin, cu 
mare putere și îndârjire oamenii în luptă. Nu se clintesc din loc. 
Andrei Báthory, Gáspár Kornis, Bocskai și alţi sfetnici mari, 
privesc de pe movilă și se bucură nespus că nobilimea secuilor 
calcă-n picioarele cailor iobagii intraţi în rândurile valahului. 

— Acum! strigă craiul Andrei, iar Gâspâr Kornis, minunat de 
priceperea lui ca general, poruncește lui Petru Huszár să 
lovească pe Stroe Buzescu. 

Cu călăreţii săi, Kornis lovește în mijloc, ţintind drept spre 
Mihai-vodă, sus pe dealul Bucata, să-l prindă. 

— Să-mi aduci văcarul viu, însumi să-l jugănesc! 

Stroe vede acum că toată tabăra craiului s-a răscolit și-a 
pornit fioroasă spre tabăra română. Tunurile bat întruna. Fumul 
umple valea. Săgeţile vâjâie. Sulițele șerpuiesc în văzduh. 
Măciucile și bardișele, buzduganele și spadele lovesc și scapără. 
Steagurile fâlfâie. Buciumașii sună abraș. Răcnetele nu mai au 
margini. Dar parcă și oamenii sânt de fier: ici-colo cade câte 
unul. Mai bine de o jumătate de ceas, Novac și Dumitru cel Mare 


țin piept năvalei lui Lazar. Dar mereu sporiţi cu putere nouă, 
pedeștrii maghiari copleșesc cetele haiducilor și pâlcurile 
transilvane. Atacă și Udrea Băleanu cu craiovenii, dar zădarnic. 
Stroe vede cum cade bătrânul Tudor Costa cu șapte din mocanii 
lui și i se frânge inima:... „Nicio săptămână n-au stat între noi”... 
Tudor Maldăr cu ai lui cearcă să ocolească tabăra prin stânga, 
dar tunarii și archebuzierii îl simt, bat calea și-i opresc goana. 
Pâlcurile lui Maco dau îndărăt până la apa Cibinului. Cearcă să 
reziste pe malul apei, dar nu pot. Maghiarii se bat strașnic, cu 
pricepere și cu mânie multă. Radu Buzescu rezistă, dar vodă 
vede că, în curând, ar putea fi copleșit. Poruncește lui State 
Boldur, în fruntea călărimii moldovene, să lovească în stânga lui 
Huszár, acolo unde cetele lui Radu Buzescu au oarecare spor. 
Dar Moise Secuiul izbește în golul lăsat de Boldur, înaintează și 
rupe rândurile lui Maco în trei locuri; călăreţii lui pătrund ca un 
cui în inima taberii române, amenințând s-o rupă în două. 
Gáspár Kornis, oprit o clipă din luptă, îi trimite ajutoare. Lupta-i 
negrăit de crâncenă. Curajul nemeșilor sporește. Toţi urlă 
sălbatic și izbesc nebunește înainte. Toate pâlcurile lui Mihai- 
vodă trec în stânga Cibinului. Mulţi, mai ales dintre haiduci, 
leapădă armele și fug spre huceagurile din spate. In apă cad 
răniții, înroșind-o cu sânge. Unii spun că Moise Secuiul a rupt 
tabăra română, iar cavaleria lui l-ar fi prins pe Mihai-vodă. 
Andrei Báthory, Gáspár Kornis, Lazar cred că au biruit. Și dacă 
fruntea oștirii române mai luptă încă, înecată în deznădejde, în 
spate, carele tunarilor, oamenii cu caii de samar, bagaje și chiar 
cetele de pedestrași o rup la fugă spre Cisnădie, unde adastă 
familiile luptătorilor. 

În faţa cortului, Velica-doamna îl ţine pe Nicolae Pătrașcu de 
după gât și privește îngrijorată. Germanico Malaspina ridică 
braţele spre cer și se roagă cu glas înalt: 

— Indignam, Christianis animis meum! Christianum utriumque 
sanguinem prodigi... 

— Nicolae Pătraşcu, tu te temi? 

— Nu; tata-i zdrobește cu barda lui! 

— Ei, ce înţelege un giovane di dodici în tredece anni? 

— Înţeleg totul, părinte... Știu și latinește și italienește. Și cred 
în victorie. 

Malaspina e încredinţat că un vânt rău bate, tot mai nemilos, 
asupra taberei române. Fumul și pulberea întunecă soarele. 


Spaima înfrângerii și osteneala celor patru ceasuri de luptă 
cruntă o citește pe chipurile tuturor. Unele cete par turme de oi 
fugărite de lupi. 

Dimpotrivă, Velica simte că adiere binecuvântată s-a stârnit în 
tabăra română. Și totul pornește de la Mihai-vodă, de la fraţii 
Buzești, la Mihalcea, la Baba Novac, la Udrea Băleanu, la Tudor 
Maldăr, la Maco... Toţi aleargă, îndeamnă, răcnesc, ameninţă, 
zăgăzuiesc, cu spada, calea fugarilor. În acele clipe necuprins de 
grele, devălmășite, banul Mihalcea face anume semn cu spada. 
Din șirurile potrivnicului răzbate un urlet cumplit: 

— Gataa!... Acum!... 

Și trei pâlcuri din cetele lui Moise Secuiul se opresc: împiedică 
înaintarea celor ce vin din urmă; se răsucesc și încep a lovi în 
nemeșime. Cetele lui Mihalcea li se alătură și zăgăzuiesc aici 
năvala spre inima taberei. 

— Așa, aga Leca! strigă banul. Așa!... 

Răsucirea s-a săvârșit într-o clipă: Moise Secuiul, prins în focul 
luptei, nici n-a băgat samă. 

— Ce-i acolo? se miră Kornis. A trădat Leca? Am spus eu... 

Nu primește răspuns. Bătălia urmează și mai sălbatecă. In 
fruntea taberei, la două-trei mii de pași de cortul unde se 
adăpostește Nicolae Pătrașcu, Malaspina și Velica, Stroe 
Buzescu și Condur Pantelimon opresc un pâlc de cazaci: 

— Încotro, fricoșilor? și le pun spadele în piepturi. Faţa la 
dușman, ori vă omor! 

Căpitanii Maldăr, Boldur, Orăș scot cetele din luptă, le 
rânduiesc și le răsucesc iar spre neprieten. ; 

Andrei Boer are acum în față pe Daniel Zalasdi. li strigă, 
gâfâind: 

— Eşti român! De ce lupţi pentru cardinal? Ai uitat jurământul 
de la Giurgiu? 

Zalasdi se oprește: își amintește de acest viteaz căpitan care 
i-a salvat viaţa în bătălia cu Sinan-pașa. Câţiva hânsari îi 
înconjoară pe Andrei Boer, dar Zalasdi îi deschide calea să se 
retragă. O suliță însă îi doboară calul. Căpitanul luptă pedestru 
până prinde calul unui nemeș și, săltând, scapă din prinsoare. 

În clipele astea, toţi vechii căpitani înţeleg că războiul de-aici 
e mai greu ca la Călugăreni. Chiar de nu-s mulţi, ungurii sânt 
luptători viteji. Și-apoi, lefegiii își pierd repede capul: se tem de 
moarte. Lui Stroe Buzescu i se pare că lupta durează mai 


degrabă pentru că vălmășagul e așa de mare, încât retragerea-i 
mai anevoioasă decât înfruntarea dușmanului... „Da, Kornis vrea 
să împresoare, pe la miazăzi, tabăra toată...” Și, în vreme ce 
Preda și Radu Buzescu, Baba Novac și banul Mihalcea rânduiesc 
din nou șirurile luptătorilor, Maldăr, Boldur, Orăș, Dumitru cel 
Mare, lon Tamaş, Dragoș Mârza și Stroe Buzescu, cu slujitorii lor, 
se-nvârtejesc într-o năvală viforoasă: năvala căpitanilor, întru 
însuflețirea ostașilor. Spadele șuieră ca viperele cele turbate. 
Tărna din copite împroașcă văzduhul și scânteie în pietre. 
Căpitanii sparg rândurile potrivnice în dreptul cetelor lui Daniel 
Zalasdi. Ucid. Mai cu samă Dan face prăpăd cu buzduganele lui, 
doborând, iar Stroe și Maldăr, secerând. Și mai bine de un sfert 
de ceas, tabăra română pare c-a venit din nou la viaţă. Zalasdi 
aruncă spada și ridică braţele; câteva zeci de călăreţi îl 
urmează. 

— Vrem a grăire cu măria-sa. Toţi sântem români... strigă 
Zalasdi către Stroe, care le-arată, cu spada, calea spre inima 
taberei. Ajunge, în goană, în vârful dealului Bucata, răcnind: Nu- 
s iscoadă, nici înșelător, măria-ta!... Aș fi câine nelegiuit dac-aș 
mai lupta împotriva prietenilor de la Giurgiu... 

În urmă, turbat de furie, Moise Secuiul lovește cu însutită 
putere și, cu toţi nobilii secui, stăvilește năvala căpitanilor 
români. Dumitru cel Mare primește rană la brațul stâng. Maldăr 
la obraz. Oamenii Secuiului urlă turbaţi și taie, ucid și pătrund 
adânc spre mijlocul taberei române, parc-ar vrea să-l prindă pe 
Zalasdi și să-l sfâșie cu dinţii. 

— Am pierdut războiul... suspină singur Radu Buzescu, 
înspăimântat de răvășirea iscată iar în oastea română. 

— Nu! șueră glasul lui vodă din spate. Maria, Baba Novac să 
se ţină tare, până tragem tabăra cu o mie de pași înapoi, s-o 
orânduim! 

— Am înţeles, măria-ta! pune Maria pinteni calului și țâșnește 
spre stânga. 

O clipă, voievodului i se pare că-i la Călugăreni: ...„De unde s- 
a ivit căpităneasa Maria? N-am văzut-o de la Brașov...” 

— Udrea Băleanu, mehedinţenii să se oprească pe malul 
Cibinului! Niciun pas înapoi! Chiar de-ar pieri toți! 

— Dar... se resfiră a fugă. Cine-i oprește? 

— Noi! răcnește Stroe; și, însoţit de Dan Buzdugan, de Condur 
Pantelimon, de Oprea Ricman, în câteva minute așează-n ordine 


toate cetele: Nu vă speriaţi, fraţilor!... Anume i-am lăsat în 
năpustire, ca să-i scoatem din șanțuri și din întărituri. 

— Vedeţi că se poate, arată vodă pe Stroe care vine în goană. 
În vălmășag și-n luptă și-a pierdut fașa neagră de pe ochiul sec 
și pare alt om. 

Când Mihai-vodă iese în fruntea taberei din nou orânduită, 
oastea craiului se oprește. Kornis, Secuiul, Lazar și mai ales 
craiul Andrei Báthory, cred că s-au strâns ca să înalțe steag alb. 
Și, deodată, vălmășeala năucitoare se preschimbă într-o liniște 
și-o încremenire nefirească. Doar o bubuitură de tun face ca 
tăcerea să pară și mai mult de pe altă lume. Kornis e sigur de 
biruinţă, dar vede că pierderile-i sânt osebit de mari: ...„Noroc 
că valahul nu mai luptă... Și chiar de-ar mai vrea să lupte, am 
acolo iscoadele mele... 

Călare, în fața cortului, Andrei Báthory urmărește bătălia, se 
bucură nespus și răcnește ca scos din minți: 

— Victorie!... Vestiţi, ţării, victoria... 

Voievodul strunește armăsarul, face semn căpitanilor să se 
apropie și împarte noi porunci: 

— Stroe, strânge cazacii și arnăuţii din aripa dreaptă. 

Calul stolnicului, parc-ar fi înţeles porunca, gonește mâncând 
pământul. Şi-n câteva clipe cazacii și arnăuţii fac zid în jurul lui 
Stroe. 

— Bălene, și toți căpitanii olteni, în ajutorul lui Baba Novac! 
Treceţi iară cu haiducii peste Cibin. Daţi-l peste cap pe Lazar. 
Eu, cu Radu Buzescu, cu măciucarii, cu Simion Dărămuș, cu 
moldovenii lui Orăș, cu leșii și cu secuii voi lovi aici, în mijloc, 
drept spre cetatea Sibiului. Drumul mi-l arăţi tu, aga Leca... Vii 
doar de-acolo... 

Stăpânirea de sine și încrederea din privirea măriei-sale 
izvodește nădejdi și bărbăţie în inimile tuturor. Când voievodul 
înalţă barda cu două tăiușuri, căpitanii rotesc săbiile și răcnesc 
din răsputeri: 

— La luptă!... Biruinţa-i a noastră!... 

Deși, cu o clipă mai înainte păreau prăbușiţi, acum toţi capătă 
aripi. Cu un semn din bardă, Mihai-vodă întoarce toate pâlcurile 
speriate cu fața la dușman. Nu mai murmură, nu mai cârtește, 
nu se mai teme nimeni. lar dacă tocmai acum, o iscoadă a 
craiului, strecurată în rândurile române, cearcă să arunce sulița 
împotriva voievodului, Turturea, mai ager ca un spiriduș, 


retează cu sabia brațul mișel. Un pâlc de cazaci care văd surâsul 
lui vodă în faţa acestei primejdii, strigă înverșunaţi: 

— Luptăm pentru măria-ta, până la moarte! 

Stroe, Maldăr, Orăș, Leca îndeamnă oștenii să strige și să bată 
furioși în scuturi, iar buciumașii să sune din buciume, trâmbițașii 
să ţipe înalt și toboșarii să duruie nebunește. Andrei Boer, lon 
Tamaș, Preda Buzescu răcnesc: 

— Nu vă lăsaţi bătuţi!... Secuilor, unde vi-i faima?... Noi am 
vârât spaima în Sinan-pașa! 

— Uite, moldovenii lui Boldur de care râdeţi că-s molâi cum 
ţin fruntea taberei!... Așa, voinicilor! 

În mai puţin de un ceas, cu zbucium mai mult decât omenesc, 
tabăra română-i cu totul refăcută și pusă-n rânduială. Oștenii 
craiului arată acum osteniţi, înspăimântați. Curajul li se sleiește. 

— Măria-ta, se apropie Stroe de voievod, strunindu-și calul, 
tot numai spumă, tabăra potrivnicului s-a împărţit în două: una 
cu Moise Secuiul și cu Kornis care ne-a împins înapoi, și alta cu 
craiul și cu Bodoni care n-a intrat încă în luptă. In legătură cu 
asta trebuie să hotărâm. 

— Da, lovim printre ele, le desprindem de tot și le atacăm pe 
rând. 

Cu o mie opt sute de arnăuţi, Stroe Buzescu și Tudor Maldăr 
izbesc ca trăsnetul. Bătălia se înverșunează, drăcește. Leca-i 
rănit la picior, dar știind ochiul lui Stroe asupră-i, geme, urlă și 
lovește cu mânie și durere. În fruntea cetelor lui, Stroe Buzescu 
sparge pârtie largă în liniile călărimii lui Moise Secuiul. Ceilalţi o 
împing peste Cibin. Un haiduc îl rănește pe Ștefan Lazar: doi 
slujitori îl duc, pe braţe, în spatele taberei. 

— Spuneţi-i lui Kornis că mor bucuros: nu voi mai sluji 
nesătulului care m-a lipsit, pe nedrept, de slujba rangului meu. 
Adică m-a asasinat, precum se vede... 

Rănit la obraz, Stroe Buzescu se bate vajnic, pe-ntrecute cu 
Boldur, cu Maldăr, cu Orăș. Se opintește până la cele din urmă 
zvâcniri ale puterii. Parc-ar vrea să-l întreacă pe vodă care, la 
două-trei sute de pași mai încolo, se bate mai strașnic ca la 
Călugăreni ori Vidin. Sânge. Leșuri. Capete doborâte. Cai răniţi. 
Moarte, din ambe părțile. Ca prin vis îl vede pe Bucur și Oprea 
din Cordun; i s-a rupt sulița și măciuca. Dă cu opincile cu nojiţe 
din păr de cal; nu ucide, ametțește. Șirurile craiului, tot mai 
subțiate, șovăie sub izbiri și prind a se clătina. Românii, fără a 


răsufla, îi urmăresc șase sute de pași, până le rup șirurile cu 
totul și-i înconjoară. 

— Așa! Roata!... Roata-mprejur, să le prindem generalul! 
răcnește Stroe Buzescu. Și, cu doisprezece ostași, îl învăluie pe 
Gáspár Kornis, cu atâta iuțeală, că n-are nici când se desmetici, 
să ceară luptă singulară, ca un viteaz mare ce este. Oprea 
Rîcman îl trage de pe cal, Stroe-i smulge spada și chivără, Dan 
Buzdugan îl brâncește pe jos, măcar că-i în zale, până la măria- 
sa. Văzându-l, Mihai-vodă strunește armăsarul și încruntă 
sprânceana: 

— La cortul meu!... Sub pază bună!... Să nu i se întâmple 
niciun rău... Și, vifor de foc, se repede din nou în bătălie. 

Într-un ceas, biruinţa pe care craiul Andrei Bâthory o și vestise 
țării, a trecut în mâinile românilor. 

Când vede că iureșul oștirii sale s-a dezlănțuit și doboară 
toate zăgazurile, Mihai-vodă rămâne în urmă, cu straja, să 
poruncească mișcările de urmărire. Îndată, căpitanii încep să 
așeze, la picioarele voievodului, steagurile magnaţilor smulse în 
luptă. 

— La cortul meu! arată voievodul. Să le vadă și popa papistaș. 
În adevăr, Malaspina exclamă: 

— Eu, Germanico Malaspina de Sansevero, nu mi-am închipuit 
că Mihai-vodă știe să lupte con grandissimo valore e temerita și 
că te va captura și pe domnia-ta, ilustre general Gáspár Kornis. 

— Nu mai sânt nici ilustru, nici general, suspină baronul 
Kornis. Pot să mă sinucid... 

— Domnule baron, surâde Velica, Mihai-vodă-i om bun, 
generos. 

— lar tu... iscoada lui. 

— Nu, domnule baron: inima lui. Și te poftesc să fii cavaler, 
măcar acum. Ne-ai ocărât destul pe noi, românii. A venit vremea 
să te gândești și la demnitatea noastră! 

— Siculi gens valida bello, intervine Malaspina ca să-l 
oprească pe Kornis de a răspunde necugetat. 

— Et valachi gens valida bello! adăugă Nicolae Pătrașcu, așa 
de răspicat, încât Kornis pleacă fruntea. 

În acest timp, Stroe Buzescu prinde și pe Gheorghe Ravazdy, 
unul din cei doisprezece senatori ai Transilvaniei, vechi cunoscut 
al măriei-sale: e greu rănit la faţă. 

— Să fie îngrijit și poftit a se odihni în cortul meu, poruncește 


măria-sa. 

Vestea că generalul Kornis a fost prins fulgeră inimile și 
năucește mințile magnaţilor. lar românii lovesc tot mai 
necruţător, mai puternic. Tabăra maghiară, toată, șovăie. Se- 
ncovoaie. Se clatină. Se frânge în neorânduială: colo, Huszár, 
dincolo, Bodoni, mai la stânga Czâki dau îndărăt. Pierd oamenii, 
armele, steagurile, curajul. Andrei Bâthory turbă de furie și de 
spaimă. Palatici cată să-l domolească, să-i insufle nădejdi: 

— Kornis s-a lăsat prins! Trădător, înţeles de mai înainte cu 
valahul, ca și Zalasdi. Tot el l-a îndemnat pe Sigismund să-l 
ucidă pe Baltazar, fratele măriei-tale... 

Mereu mai îndârjiţi, cu voievodul, cu Buzeștii, cu Baba Novac 
în frunte, românii urmăresc îndeaproape cetele nemeșești. 
Singur Moise Secuiul cu ai lui mai ţin locul. Cardinalul hotărăște 
ca tabăra să se tragă înapoi, în ordine, până la zidurile cetăţii 
Sibiu. Nădăjduiește, având spatele apărat, iar în faţă punând 
tunurile în bătaie, întărite cu balimezurile cetăţii, greu ar mai 
putea fi vătămat de dușman în seara asta. 

— Mâine, încă un iureș ca azi și l-am aruncat pe valah la 
dracu, în iad! se fălește Petru Huszár. 

Deși mișcarea era învățată dinainte, totuși o prea mică parte 
din tabără se poate muta în bună rânduială. Românii pătrund 
adânc în valea Săpunului, și ameninţă cu încercuirea. Ca un 
patriarh bătrân și bărbos, Baba Novac, urcat pe movila Turcului, 
îndeamnă la luptă cu strigăte și semne cu spada. Prin Gruia și 
Bucur din Cordun, desculțul, rotind opincile, ca o praștie, întru 
izbirea potrivnicului, îl înștiinţează pe voievod despre tot ce se 
întâmplă. Și bătălia continuă aspră, învrăjbită. Se domolește 
doar când seara coboară tot mai ceţoasă. Așa cum se răsucise și 
se proptise acum, deși lăsase pe câmp și în mâinile românilor 
sumedenie de morți, răniţi și prinși, tabăra magnaţilor pare încă 
puternică. Mai ales Huszâr și Secuiul o ţin tare și cer sibienilor să 
tragă din tunuri. Dar pârgarilor li-i teamă să intre în luptă de 
partea înfrânţilor. Oastea lui Mihai-vodă poate pustii și arde 
orașul. Acest refuz îl îngrozește pe cardinal. Mulţi magnați, în 
cap cu Czâki, încep să murmure: 

— Ne-ai vârât într-un război nesocotit!... 

Încă mai speriat, craiul cere pârgarilor să-l primească în 
cetate, la adăpost. Dar straja vede din turnuri cum vine oastea 
voievodului și închide porțile cetăţii, lăsând afară nemeșimea 


înfrântă. Temându-se de un atac chiar în timpul noptii, 
cardinalul se trage, cu o mică suită, pe dealul din stânga 
Cibinului. Privește cum oastea lui Mihai-vodă îl răpune și pe 
Moise Secuiul și cum cele mai multe cete se predau ori se 
destramă ca fumul în vânt. 

Vuietul războiului se ostoiește odată cu stingerea luminii. 

S-a încheiat o zi grea de aspru război. 

Au sărit oamenii din Tălmaci, din Șelimbăr, bărbați și femei, 
să adune răniții. Au apărut și prădătorii cadavrelor. Morţii, de 
orice neam, sânt adunaţi grămadă într-un huceag. Preda 
Buzescu, care a luptat mai puţin, dezarmează prizonierii și-i 
pune sub pază, dincolo de șirul căruţelor și harabalelor, unde 
Dandu Dărădan face „vitejii” cu dânșii, stârnind hazul, în felul 
lui. Oștenii, osteniţi dar bucuroși că-s vii și biruitori, ascultă 
porunca voievodului de a înnopta pe câmpul de bătaie. Își 
cercetează armele, ori le schimbă cu altele, mai bune, luate de 
la dușmani. Își umezesc buzele arse de sete, gustă ceva din 
merindea primită de la căruţe și, frânţi de cumplita zbuciumare 
a acestei zile fioroase, își pleacă frunţile pe scuturi și-adorm. 
Impreună cu banul Mihalcea, Preda Buzescu rânduiește străji 
puternice din cincizeci în cincizeci de pași: nu se știe dacă nu 
cumva, potrivnicul cearcă o lovitură noptatecă. 

Văzduhul miroase a praf de pușcă, a sudoare de cal și-a 
sânge. Gemete se mai aud prin râpi, prin tufișuri, prin smârcuri 
și știoalnele Cibinului. 

Aga Leca vine la cortul voievodului; are trei răni, dar se ţine 
bărbătește și se laudă cu ele. 

— Ţi-ai spălat păcatele, spune măria-sa și, cătând spre banul 
Mihalcea, întreabă: Când și prin cine te-ai înțeles cu acest 
viclean? 

— Înainte de a porni, prin nepotul măriei-tale, Marcu-vodă. 

— Diavoli împielițaţi! 

— Slugă veşnic credincioasă măriei-tale. Jur! 

Stroe Buzescu abia se mai mișcă de ostenit ce-i. A văzut și a 
trăit atâtea că nu mai poate gândi și la iscoadele lui Mihalcea și 
la jurăminţile agăi Leca. Mestecă o bucată de pastramă și trage 
la somn. Un oștean îi întinde un ulcior cu apă. 

— Bucur și Oprea din Cordun, unde ţi-s opincile?... 

— Le-am dat pe aste ciobote de saftian roșu. De la un magnat 
d-ăsta. Era mort... Numa' că-s prea moi, prea ușoare. Mi se pare 


că va să-mi caut iară opincile. 

Noaptea-i senină și rece. Peste locul bătăliei, peste cușmele, 
umerii și armele oștenilor cade brumă argintie, rece, dar 
strălucitoare. 


* 


Germanico Malaspina se frământă, speriat: „Nu s-a terminat: 
desigur, mâine în zori, cardinalul va lovi din nou cu și mai multă 
furie, iar pe mine mă va socoti trădător...” Când Mihai-vodă îl 
cheamă la cortul lui, încep să-i tremure genunchii, de parcă i-ar 
fi intrat doi dihori sub sutană: ...„Cât m-am înșelat... Magnații 
ziceau că valahul e un pegoraro che non e atto din 
combattere...” 

— Aici ești apărat, părinte, îl linişteşte voievodul. Dar dacă 
vrei să pleci, slobod! Îți dau și strajă bună. 

— Rămân, rămân sub ocrotirea măriei-tale! 

O clipă, Velica-doamna îl privește pe voievod, țintă: e foarte 
obosit, dar e măreț, uriaș. Îngenunche și șoptește din adâncul 
inimii: 

— Să trăiești, măria-ta, craiul nostru! 

Vodă o ridică de jos și măcar că Malaspina îl privește curios, o 
strânge în braţe cu putere și-o sărută pe amândoi obrajii: 

— Mulţumesc, frumoasă doamnă... și-o lasă din braţe, deși ar 
fi vrut s-o ţină veșnic. Urarea cea dintâi, ca și întâiul sărut 
prețuiește cât o mie. 

Văzându-l pe Stroe fără fașă la ochi, Velica taie, cu jungherul, 
o bucată din mâneca rochiei de catifea neagră și, într-un minut, 
îi tivește o fașă nouă. 

— Îţi torn apă să te speli și-apoi... Ei, rană? Am alifie în 
săculețul de colo. Așa... Deci încă un semn. 

— Și mie nu-mi torni, să mă răcoresc? surâde vodă, după ce 
poruncește străjilor cum să-și împlinească datoria. 

— În genunchi m-așez și ca pe-un idol de aur te spăl cu 
lacrimile bucuriei. Bine-ai venit, să mă iei, măria-ta!... 

— O, nicicând pe-un câmp de bătaie nu s-au rostit asemenea 
gingașe vorbe. Și după atâta încrâncenare de ură și sânge, le 
sorb ca pe-un balsam de dragoste, Velica. 

După ce voievodul și-a uscat fața cu ștergarul și l-a dat 
Velicăi, Stroe șoptește: 

— Velica, Dorothea e aici; vrea să-ţi vorbească. 


— Inimoasă prietenă... Ne ducem la judele Sibiului să-l rugăm 
a deschide porţile pentru măria-sa. 

Îndată după miezul nopţii, când tabăra lui Mihai-vodă s-a 
cufundat în liniște, ce a mai rămas din oastea cardinalului se 
risipește și se topește, în întuneric. Prea puţini știu că, prin 
înserare, cel dintâi, Andrei Bâthory a părăsit câmpul de bătaie, 
întovărășit de o sută de călăreţi. Întunecat la faţă, cu inima 
cernită, gândește să treacă prin Alba lulia, să-și ia averile. Dar 
pe malul Mureșului, acolo unde Velica-doamna l-a cumpărat, 
Fulger își azvârle stăpânul din șa și se pierde în noapte, o nălucă 
albă. Lovit la frunte, cardinalul se îngrozește așa de tare că nu 
mai intră în cetate; trimite douăzeci de slujitori să încarce 
avutul, iar el gonește spre răsărit, suduindu-l și blestemându-l 
pe Gáspár Kornis care a trădat tocmai când victoria era 
câștigată. 

Prin întuneric, ostașii români simt, după foșnet, că oamenii 
craiului se ridică și pleacă. Orăș, Cocea cu cazacii, arnăuţii lui 
Leca, haiducii lui Gruia Novac sar după pradă. Inhaţă tot: arme, 
straie de preț, cai, corturi, hrană și chiar bani. Lefegiii leși s-au 
cam supărat că, aflați în urmă, au venit mai târziu la praznicul 
prăzii. 

Buzeștii, ca și voievodul, se bucură mai cu samă pentru arme 
și pentru cele patruzeci și două de tunuri mari și mici. Așezat în 
cortul mare și bogat al lui Andrei Bâthory, cort rămas întreg, 
nevătămat, Mihai-vodă îl cheamă pe Gáspár Kornis să fie de față 
la sfatul cu boierii și căpitanii. Poruncește diacului pitace și 
scrisori prin toată Transilvania, vestind că a cuprins ţara și 
poruncește să înceteze jafurile și pârjolul, cere liniște și bună 
rânduială. Pe la ceasurile nouă, vin la cortul măriei-sale judele și 
pârgarii cetăţii Sibiului: se închină și aduc știrea că Andrei 
Báthory a fugit spre Moldova. 

— Așadar, oastea nemeșilor ca pravul la vijelie. Luaţi aminte, 
domniile voastre cinstiţi pârgari și domnia-ta, baroane Gáspár 
Kornis: Transilvania-i a mea. Am luat-o cu spada și-am unit-o cu 
Țara Românească. Câţi morţi s-au numărat, bane Mihalcea? 

— Trei mii două sute optzeci și trei. 

— Adunați leșurile grămadă, iar sibienii să le acopere cu 
pământ, făcând o movilă, înclină voievodul fruntea. Dacă-mi 
ajută Dumnezeu, ridica-voi biserică de pomenire, cu trup din 
piatră tare de Făgăraș și din marmoră roșie de la Abrud. 


Prohodul să-l cânte mitropolitul lon, cu mare sobor de preoți. Să 
vină și episcopul Dimitrie Naprâgy, cu ai lui: să fie înfrățire. Asta 
poruncesc! 

Spre seară, când în molifta morților se cânta „aleluia”, a sosit 
și doamna Stanca, însoţită de domniţa Florica. Au coborât din 
trăsură și-au îngenuncheat la rând cu voievodul, cu ostașii și 
căpitanii, cu făclii și, cu rugă smerită, multumind cerului pentru 
izbândă. 


* 


La slujba punerii în mormânt, nunțiul Malaspina nu mai 
contenește cu mirările: 

— In unsprezece zile, să cucerești o ţară! Mio Dio... 

Dar banul Mihalcea repede le amiroase pe toate: află că 
nunțiul sfătuiește pe nemeși la nesupunere: „Ar fi o mare rușine 
să domnească un valah peste o ţară așa de frumoasă”... 

— Ci, să vină papistașul la mine! poruncește Mihai-vodă. lar 
ostașilor, masă mare și benchetuire până la miezul nopţii. Apoi, 
cinci ceasuri de somn. Și, la drum! lar când Malaspina i se află în 
față: Părinte, sânt destui fățarnici pe-aici; n-am nevoie de un 
adaos. Nu-mi mai mânji ţara cu umbra-ţi de uneltitor. Părăsește- 
o. Limpede? Aduceţi-l pe episcopul Naprâgy. 

In sinea lui, Stroe gândește: ...„De-un drac scăpai și peste 
altul dădui”... lar Preda, cu mirare: „Vrea să-l ia sfetnic!”... 

Strânsă la miazănoapte de Sibiu, tabăra română își petrece 
ospăţul biruinţii cu mâncări, băutură, chiote, strigări și cântece 
de bucurie și mai ales jocuri, că nu poate Sibiul adormi, ales 
săsoaicele cele tinere. Că veselia ostașului fără trup de muiere, 
niciun haz n-are. Lefegiii se desfată, fiecare la pâlcul lui: oltenii 
se laudă cu isprăvile, haiducii își amintesc de vremea când se 
băteau cu turcii, leșii se îmbată și se cred cu toţii „pani”, 
moldovenii cântă doine și-l laudă pe Ștefan-vodă al lor, 
transilvănenii povestesc cum s-au răfuit, dar mai ales cum se 
vor răfui cu nemeșii. Dintre boieri, aga Leca și Preda Buzescu se 
amestecă printre oșteni și le ţin hangul la chef și jocuri, 
întrecându-se chiar cu cazacii, vestiți băutori. lar când ostenesc, 
se apropie de câte o fată, româncă, unguroaică sau săsoaică, 
îndulcind petrecere după vechea vorbă a Predei Buzescu: 
„Atunci e de trai, când oala-i plină și muierea goală”... Când îl 
vede pe Stavrinos trecând printre ostași, o ţâră ametit de vin, îl 


strigă, poftindu-l cu un pocal: 

— Toarnă în stihuri, stihuitorule, și isprava asta. 

— „În mijlocul oastei mergea el însuși, viteazul cel tânăr, 
Mihai, voievodul de lume mult lăudat, rostește cu putere 
stihuitorul, iar Preda și Leca încuviințează dând din cap, parc-ar 
bate cu ciocanul fiecare cuvânt... Inneguratu-s-a cerul și 
întuneric se făcu de dușmanii cei mulţi prăbușiţi în gheena și 
multe unguroaice văduve-au rămas. 


* 


În Alba lulia, din porunca voievodului, episcopul Dimitrie 
Naprágy, mitropolitul lon din Prislop, Nicolae Viteaz, Zamfira 
Balint și Velica-doamna se străduiesc să orânduiască babilonia. 
Mulți magnați fug și își adăpostesc familia și averile în castele. 
Banul Mihalcea și Radu Buzescu sosesc în cetate, cu un stol de 
călăreți ca să pregătească intrarea măriei-sale. Găzduiesc în 
palatul crăiesc și, prin Nicolae Viteaz, prin Barbara Fuzy, Zamfira 
și Petru Balint, sora și cumnatul Velicăi-doamna, poftesc pacea 
tuturor și încredinţează nemeșimea că românii nu se vor atinge 
de niciun capăt de aţă, dacă se supun de bună voie. Sosirea lui 
Daniel Zalasdi și povestirea lui despre vitejia și simţul dreptăţii, 
despre blândeţea lui Mihai-vodă impresionează foarte mult. Unii 
își amintesc de vizita făcută acum trei ani și purtarea aleasă, 
cavalerească a tuturor solilor din Târgoviște. 

Dar mai mult ca oricare, Velica-doamna trăiește o tainică și 
adâncă bucurie: un slujitor o vestește că Fulger „venit-a singur- 
singurel la grajd”. Fără să mai aștepte o clipă, pune să-l 
pregătească pentru sărbătoarea intrării triumfale în cetate. 


* 


În drum spre Alba lulia, Mihai-vodă e întâmpinat de tot mai 
mulți nemeși cu suitele lor. Se grăbesc a i se închina și a-l 
proslăvi pentru strălucita victorie dobândită. Ci, aflându-se lângă 
Ștefan Bodoni, venit înainte-i cu o ceată de nobili tineri, măria- 
sa întreabă unde ar fi bine să găzduiască. 

— În palatul craiului Andrei, fără îndoială. 

— Cum? După ce l-am zdrobit și alungat, Andrei mai este 
crai? 

Bodoni își holbează ochii să înțeleagă prostia spusă și 
îngheaţă de spaimă că n-o mai poate drege. Inainte de trecerea 


Mureșului, trei juzi îl întâmpină cu pâine și sare pe tavă de aur 
și-i înfățișează cheile cetăţii, vestind că primirea sărbătorească 
e orânduită, cu toată cinstea, pentru a doua zi, 1 noiembrie, 
1599. 


* 


În urmă, în trăsura mare trasă de patru cai, doamna Stanca 
gândește și se sfătuiește cu Sima-stolniceasa și cu Preda, soția 
lui Radu Buzescu, sosite de la Cozia, cum să fie îmbrăcat măria- 
sa și cu ce rochii să intre și româncele în cetate. Bucuroase 
foarte sânt când le întâmpină Zamfira Balint și Ana Viteaz, să le 
ajute într-astă treabă, foarte însemnată și grea pentru spiţa 
muierească. În ajutor le vin și brașovenii și sibienii care, prin 
Dorothea Hirscher, trimit rochii scumpe și giuvaieruri de preţ. 

Mult copleșit de treaba ocârmuirii noii ţări, de grija de a repezi 
cete bine chibzuite spre toate cetățile Transilvaniei spre a le 
păzi, Mihai-vodă uitase că, la intrarea în cetate, trebuie să 
poarte strai sărbătoresc. Și mult se minunează când, în cort, află 
că doamna Stanca i-a pregătit totul: și ciubotele din saftian 
galben, și ciorapi de mătase, și pantaloni negri și tunica roșie, și 
mantia albă brodată cu șoimi din fir de aur. 


* 


— Ei, îți place? întreabă banul Mihalcea pe Stroe Buzescu, 
privind cum arată boierii și căpitanii în straie de sărbătoare. Am 
muiat bine cerbicia magnaţilor, nu? 

— Da. Ci, totodată, mă tem că nu ne vor ierta. 

— Deocamdată, minunează-te; tu ești cu vitejia, eu, cu... 
viclenia. Căzut în plasa ţesută de mine, cardinalul fost-a doborât 
de-alde tine. Deci răbdare, dibăcie, putere... 


* 


Vestea că Mihai-vodă l-a înfrânt de istov pe Andrei Báthory 
într-o grea bătălie, a adus-o generalului Basta magnatul Gabriel 
Bethlen, în momentul când sfârșise prânzul, îmbelșugat în 
fripturi și vinațuri gustoase. 

— Fug în Polonia. E urgie mare, se caină Bethlen. Basta se 
scarpină cu unghia degetului mic în barba-i sură: 

— M-aţi încredinţat că valahul va fi zdrobit și acum... Nu pot 
crede: este împotriva socotelilor mele de strateg... zice și 


gândește în sinea-i... „lar o să mă doară stomacul”... 

Peste două ceasuri, când vin și alţi fugari tot așa de 
înspăimântați, Basta ridică tabăra și pornește spre 
miazănoapte... „Furios că nu l-am ajutat și, îmbătat de succes, 
valahul s-ar putea să mă atace. Și nu voi să-i prilejuiesc încă o 
victorie...” 


* 


Velica-doamna îl așteaptă pe voievod în palat, la fereastra din 
colțul de răsărit a catului al doilea: să-l vadă și să-l îmbrățişeze 
cu privirea, de cum va păși pe poartă. Ziua-i senină și caldă. Prin 
copacii desfrunziţi adie vântul ușurel, primăvăratec. Dinspre 
miazănoapte mai trec, horind, unghiuri de cocoare. În dreapta 
Velicăi stă Ana Viteaz, iar în stânga, Dorothea Hirscher: 
„fereastra frumoaselor”... cârtesc cu pizmă fetele lui Kornis 
așezate la fereastra din faţă, mai mult cernite decât vesele. 

Intâi s-aud surlele și buciumele: se-nfioară văzduhul, tremură 
zidurile, se luminează cerul. 

— Uite-l! exclamă Velica, fericită că voievodul arată încă mai 
falnic, mai măreț și mai frumos decât și-l închipuise. Călare pe 
Fulger! 

— Așa-i!... se minunează și cele două prietene. Parcă ţi-l luase 
cardinalul? Cum ai făcut de... 

— Vă povestesc altă dată... Acum, priviți! 

Mulțimea de pe uliţi și de la ferestre strigă urări de bună 
venire, fac ovaţii și aruncă în cale-i flori de mușcată și de 
oleandru. Călăreţii, înșiraţi pe margini, fâlfâie stegulețele din 
vârful sulițelor, scot urale din piepturi și cântări din trâmbiţe și 
cimpoaie. Oameni din norod, bărbați și femei, ţărani și orășeni în 
strai de sărbătoare, bat palmele cu înfocare și urează sănătate 
voievodului și oștenilor lui: 

— Fii bine venit, mântuitorul nostru!... 

Vlădica lon, răpit și el de chipul voievodului, abia acum vede 
că alaiul e deschis de un șir de opt trâmbițași îmbrăcaţi în atlas 
roșu, strălucitor. După dânșii urmează toboșarii, flautiștii, 
cimpoierii și fluierașii. Apoi multe zeci de lăutari români, cu 
capetele descoperite, ţin ison din cobze, scripci, cetere, chitare 
și naiuri. Îndată după dânșii vin opt armăsari, roibi, negri, murgi, 
foarte frumoși, cu tacâm de catifea purpurie, cu frâie aurite și cu 
şei de argint: sânt tot ce au avut magnații mai de preţ și mai 


măreț de dăruit, întru îmbunarea biruitorului. Fiecare a 
nădăjduit că voievodul va intra în cetate pe calul dat de dânsul; 
măria-sa l-a ales pe Fulger: îi întrece pe toţi în frumusețe. Ivirea 
lui Mihai-vodă umple cetatea de putere și lumină. Soarele îi 
strălucește pe chip și-n albul mantiei ţesută cu fir de aur și 
prinsă la gât cu copci late, tot de aur, în chip de șoimi. Capul cu 
cușma plecată într-o parte, împodobită cu surguciu din pene de 
cocor de Baleare, prinse cu o nestemată mare, lucitoare. Velica 
strânge pumnii și mult se bucură că, deși magnații au oropsit-o, 
au Silit-o să se ascundă sub strai de silișteancă, deși de multe 
ori era gata să-și piardă viața, totuși i-a păstrat și i-a putut 
trimite spada basarabă, ușor încovoiată, cu teacă de aur, 
sclipind de pietre scumpe, moștenită de la Neagoe-vodă. lar 
măria-sa a binevoit s-o pună la cingătoare în sărbătoreasca zi a 
intrării triumfale în Alba lulia. În dreapta și în stânga voievodului 
merg, pe jos, copiii de casă: tineri, voinici, veseli, frumoși, 
îmbrăcaţi sprinten. În urmă, oșteni falnici poartă steagurile 
plecate ale Bâthoreștilor și ale magnaţilor, dobândite în luptă. 
Cunoscându-și-le, Czâki, Kornis, Huszár lasă frunţile în jos și 
suspină cu amar. O clipă, Stroe se întristează, dar îndată înalță 
fruntea: ales că, în clipa asta, steagul alb al lui Mihai-vodă, cu 
vultur de aur, mare, cusut la mijloc, tocmai acum urcă în vârful 
turnului de la poartă și în vârful palatului voievodal. 

După steaguri merg boierii și căpitanii, toţi strălucitor 
îmbrăcaţi, armaţi cu spade grele. Impresionează chipul urieșesc 
al lui Baba Novac, cu barba și părul alb, Stroe Buzescu, nalt, 
călare pe-un armăsar breaz, în conţăș roșu, cu manta verde cu 
brandenburguri castanii, cu surguci din pene de cocor la cușmă, 
cu legătura neagră peste ochiul stâng; apoi, Preda și Radu 
Buzescu, îmbrăcaţi la fel, doar în culori diferite:... „Sima ori 
Cătălina va fi ales albastru tunicii lui Preda?” se întreabă Velica. 
ÎI cunoaște pe Stoichiţă care, pe cal, nu mai pare nici mărunte, 
nici ghebos, Udrea Băleanu, Tudor Maldăr, State Boldur, Petru 
Orăș și aga Leca... „De ce mă tem de el? Dacă-i și doamna 
Stanca aici, va trebui să-mi aleg un schit în Haţeg, să mă 
călugăresc. Poate la Tismana, deși mă vreau aici, sfetnic și 
alin...” se umbrește, o clipă, chipul Velicăi. 

— Falnic, Mihai-vodă! se bucură Dorothea. Ca un împărat: 
tăcut, gânditor, ars de vântul bătăliilor. 

— Cum se împlinesc visările cele mari, Doamne! suspină 


Velica-doamna, cuprinsă de o dureros de mare bucurie și, 
plecându-se, aruncă ușor, ca o mângâiere, unul după altul, cinci 
braţe de flori, menindu-le în gând: „Mihai... Stroe... Radu... 
Preda... State Boldur”. Până jos, florile se resfiră ca o ploaie 
înmiresmată în calea biruitorului. Voievodul ridică spre dânsa 
ochii lui mari, negri, adânci, înclină din cap și surâde. Velica își 
zvântă c-o floare de oleandru ochii și, împreună cu altele, o 
seamănă de-asupra sărbătoriţilor. Și parcă anume, ca să-și 
îndumnezeiască întru totul dragostea, mută privirea spre 
însoțitorii voievodului. Dintre toţi, Stroe i se pare miraculos de 
asemeni; numai părul castaniu, buclat, ieșind de sub cușmă și 
atingând umerii în fluturare ușoară, ca o probă a frumuseții și a 
bărbăţiei. „Nu, Mihai nu-i singur. Și, totuși, Doamne, mult mă 
tem să nu-l pierd...” 

Un ceas, voievodul privește trecerea oștirii prin cetate, apoi 
lasă căpitanii și ţine sfat scurt cu Petru Grigorovici armeanul, cu 
banul Mihalcea și cu Stroe Buzescu. 

— Trimit douăzeci de soli să vestească biruinţa. La împăratul 
Rudolf, pleci tu, armene. Duci patru din cele mai mari steaguri 
luate la Șelimbăr: al cardinalului, al lui Kornis, al lui Huszâr și 
Bodoni. Duci și patru din caii cei mai buni luaţi în luptă. Toate, 
împreună cu scrisorile. 

Lui Stroe Buzescu îi sună plăcut în ureche trei vorbe latinești 
din această scrisoare: ... „Triumfans Albam occupavi”... 

— Arată împăratului că-i sânt închinat cu ţările mele unite: 
Țara Românească și Transilvania, urmează vodă. Și le-am unit 
ca să pot scoate de sub stăpânirea otomană toate noroadele 
până la Țarigrad. Cer doar ajutor de bani; oaste am și voi avea și 
mai bună. 

ÎI numește pe episcopul Dimitrie Naprâgy cancelar al ţării și 
cheamă toți magnații care vor alcătui curtea și sfatul să le ia 
jurământul. 

Clopotele şi muzicile sună în toată cetatea, sporind 
sărbătoarea acestei zile. Sima își privește soțul cum trece alături 
de voievod și gândește: ...„Dac-aș avea izvodul cu mine aș 
scrie: ...Și deteră în tâmpe și surle, în trâmbițe, în coarde și în 
organe... Dar oricât sună ele de puternic și de minunat, mai tare 
bat și cântă inimile...” 


Voievodul și doamna deschid ospăţul oștirii, gustă din friptură, 
închină câte un pocal de vin și se retrag; lasă boierii și căpitanii 
să benchetuiască printre ostași, pân-or cădea și-or adormi de 
beţie: 

— Sânt ostenit cu supra de măsură: cincisprezece zile de 
mers și de luptă. Mi-ajung. 

— Plec la Sibiu să aprind candela la mormântul vornicului 
Danciu din Brâncoveni; mi-a fost aici, în Transilvania, sprijin bun 
în timpul războiului de la Călugăreni, zice doamna, după ce-și 
dezbracă straiul de ceremonie. 

— Bine, doamnă. Vei locui în aripa asta a palatului, dacă va fi 
liniște; dacă nu, în cetatea Făgărașului. 

— Primesc cu supunere. 


* 


Vestea intrării triumfale în Alba lulia a dus-o la Cozia și la 
Stănești Oprea Rîcman, pus ștafetar anume ca să-și vadă soața. 
Maica Teofana a plâns de bucurie și-a rugat starețul să facă 
slujbe mari, trei zile și trei nopţi fără-ncetare. Cătălina a chemat- 
o pe Anița Maldăr și pe Anghelina și le-a zis: 

— Săgeţile și sulițele voastre cu venin de năpârcă se dovediră 
de folos... Aprindetți făclii și candeli în toată casa, și-n biserică. 
Apoi ia Alexandria și citește, în șoaptă... „Zis-a Alexandru către 
Darius împărat: «Te-ai lăudat că mă vei aduce legat la tine, iar 
eu am venit slobod. Și cum ai vrut toate ale mele să fie ale tale, 
așa sânt acum ale mele toate ale tale.>... 


* 


Voievodul a dormit doar două ceasuri: căpitanii și oștenii l-au 
chemat în mijlocul lor. Și-a venit, ca nu cumva, beţi fiind, să se 
încaiere. Mai cu samă că leșii cei mândri și cazacii cei foarte 
îndrăznetți, după ce se-ntrec cu pocalele, intră-n mânie și harțag. 
Însoţit de State Boldur, de Turturea și de Stroe Buzescu, închină 
cupe cu oștenii, pe la fiecare pâlc, varsă vin pe pământ de 
sufletul celor jertfiți; pune la bașcă, în lanţuri, pe cei care, 
bețiviți, turbă și-s gata de omor, apoi îndeamnă la joc și veselie. 
lar când se îngână ziua cu noaptea, intră din nou în iatac, să se 
culce. Două candeli aurite îl străjuiesc cu sâmburii lor de 
odihnitoare lumină. O vreme, ascultă cântecele de chef și de 
tabără ale ostașilor, așa cum răzbat prin ziduri. Cunoaște glasul 


lui Preda Buzescu: cântă despre isprăvile lui Toma Alimoș, 
român din Țara de Jos, așa cum cântaseră, cu toţii, de atâtea ori, 
în tabere, de șase ani încoace. Și parcă-i pare rău că, voievod 
fiind, nu se mai cade să se îmbete și să chiuie după voie și pofta 
inimii... „la, cântecul popei Farcaș; îl zice un ceteraș și-l strigă 
Buzeștii, pentru că-i și cântecul lor, al nostru... «A lăsat toaca 
netocată, leturghia necântată și-a plecat război să bată»...” Il 
pizmuiește și pe Radu Buzescu auzindu-l cum cântă și răcnește 
ca un taur. Parcă n-ar fi trecut de patruzeci de ani. lar Stroe.-i 
ține isonul, cu Maldăr, cu Orăș, cu slujitorii... „Aşti boieri ai mei 
nu gustă viaţa, ci o sorb cu vadra, fără saţ, precum cămila în 
pustie. Beau șuvoiul tot, chiar de-ar plesni, și zic: «Incaltea am 
trăit»... Aude foșnet ușure de pași, dar nu deschide ochii: „O fi 
vântul!?”... Tresare când o mână moale și caldă i se așază pe 
frunte: 

— Tu aici? Cum ai ajuns... 

— Firesc: și Boldur și Turturea sânt oamenii mei... Și mai ales 
tu ești al meu. 

În subţirică rochie străvezie, în lumina caldă, aurie a 
candelelor, Velica-i dumnezeește frumoasă; o frumuseţe în stare 
a îmblânzi leii și a potoli patima cea dezlănţuită a zimbrilor. 
Zâmbește neprihănit și întreabă: 

— Ce sânt eu, măria-ta, de la leatul... 

— Velica-doamna, Mândruţa mea, ochiul și urechea mea aici, 
în Transilvania și pretutindeni unde voi fi. 

— Și inima ta, Mihai. Ori unde vei fi. 

Oboseala i s-a schimbat, ca prin farmec, în bărbătească 
patimă. 


* 
Sânt încă mahmuri după două zile și două nopţi de 
benchetuire; dar, din veștile care curg din toate părţile, Buzeștii 
tot înţeleg cât de mult urăște norodul transilvan pe nemeși. 
Condur Pantelimon, Firea ot Daia, Andrei Boer, Simion Dărămuș, 
Nicolae Viteaz, Fabio Genga și mai ales magnații, toți magnații 
aduc înspăimântate știri despre marea zurbavă stârnită în 
întreaga Transilvanie. Țăranii, și mai ales cei secui, pradă, ard și 
ucid. De la Năsăud vin rudele lui Dumitru cel Mare, peste o sută, 
cu arme, și nu lasă nicio casă ori castel întâlnit în cale fără să-l 
cerce cu jaf și cu foc. 


— Zic că trai slobod nu-i cu putință dacă nu-s stârpiţi nemeșii. 

— Secuii l-au ucis pe lon Beldi și pe fecioru-su, Pavel, pe 
Emeric Lazar, pe Mihai Caraczoni... 

— Vestit căpitani de tunari? 

— Da. Pe unii îi spânzură; pe alții îi pun în furci ori în ţeapă. 
Strigă: Și voi ne chinuiţi și ne schilodiţi cu fierul roșu, de vreo 
două veacuri! 

— In adevăr, câţi iobagi spânzurați am văzut noi... Ți-aduci 
aminte de Simion Dărămuș și Alexandra lui? 

Dar cu cât căpitanii români pătrund mai spre miazănoaptea 
Transilvaniei, cu atât veștile rele sporesc: 

— Au mai pierit și Emeric Best, Francisc Romany, Teke, 
comite de Turda, Ladislau Boronkay și alţii, urmează pomelnicul 
Nicolae Viteaz, căutând să stârnească milă și groază. 

— Voi credeţi că-i bine? întreabă Preda Buzescu. Și așa ne zic 
barbari. 

— Secuii îl socot pe măria-sa măciuca răzbunării. 

Ca să se încredinţeze de adevăr, Stroe Buzescu încalecă și 
iese la marginea orașului, spre Aiud. Intreabă oamenii de rând și 
află că Transilvania se seamănă cu bucurie și nădejde întru 
libertate. Il întâlnește pe State Boldur și pe Turturea. 

— Ce faceţi aici, căpitani? 

— Cinstite stolnice, am auzit că vine... Andrei Bâthory și-l 
întâmpinăm. 

În adevăr, se ivește mulţime mare, vorbind tare și cântând. 

— Cine-i cel din frunte? 

— Mi s-a spus că-i un secui, Blasie Ordog. Poartă în vârful 
suliței capul lui Andrei Báthory, răspunde Dan Buzdugan, sosind, 
în galop, dinspre mulţime. 

Acum Stroe vede bine capul lui Andrei Bâthory înfipt în suliță, 
cu părul galben, năclăit în sânge. Se înfioară și gândește... 
„Asta-i trufașul care ne-a înfruntat? O căpăţână într-un vârf de 
suliță... De ce mă cearcă amețeala, mila și greața? Au n-am 
văzut atâția morți și însumi n-am ucis, în turbarea luptei?...” 

Strigătele ațâță mulţimea ca o drăcească băutură: toți 
huiduiesc, scuipă, râd besmetic și strigă sălbatec împotriva 
nemeșilor, care vin legaţi cu mâinile la spate, mânaţi din urmă 
cu sulițele. Sânt supti la faţă, frânţi de oboseală, cu capetele 
descoperite, cu straiele sfâșiate, cu ciubotele strâmbe, pline de 
noroi. Privesc îngroziţi, milogi, îndobitociți de spaimă. Când îl 


zăresc pe Stroe, unii pleacă mai tare frunţile, alţii împroașcă 
priviri de ură. Îi cunoaște pe Ștefan Kâbosi, cel foarte mândru la 
nunta craiului Sigismund, pe Gáspár Palosi, pe Francisc Gereb, 
pe lon Iffiu; ar vrea să-i ajute cumva, dar nu știe cum, nici poate. 
Mulțimea clocotește amenințătoare. Ungurii, mai ales, urlă fioros 
și cer moartea magnaților. ...„Oameni chinuiţi de alţi oameni”... 
se moaie inima stolnicului Stroe. 

— Decât să-i batjocoriţi, mai bine luaţi-le zilele, cere o 
bătrână. 

— Ba le lăsăm zilele și le luăm averile. 

— Duceţi-i la Mihai-vodă să-i judece! poruncește Stroe 
Buzescu, strânge frâul calului, iese din mulţime și galopează 
mânios și îndurerat până în cetate. 

Voievodul aflase de la Turturea că secuii aduceau capul lui 
Andrei Báthory și arăta foarte nemulţumit: 

— Stroe-i foarte greu; mai greu ca pe câmpul de luptă. Am 
lucrat cu episcopul Dimitrie. Mă sperie îndărătnicia lor. 

— Nişte vipere! strigă banul Mihalcea. Stârpește-le sămânţa, 
măria-ta... 

— Ba mai bine să-i lăsăm în sama ţăranilor setoși de 
răzbunare, povățuiește Radu Buzescu. 

— Răzbunarea mulţimii știi când începe, dar nu știi unde 
sfârșește, Radule. 

— Da: pot să-i închid, pe toţi, și să-i ucid, se frământă 
voievodul. Dar nu mi-i dat cugetul pe asta. l-am înfrânt, ajunge! 

— Am fost viteji, se alătură Stroe părerii voievodului; acum se 
cuvine să fim mărinimoși. 

În vremea asta, străjile opresc mulţimea la poarta cetăţii; 
înlăuntru pătrunde numai Blasie Ordog, nobilii și câteva 
căpetenii dintre secui. Mihai-vodă intră în sala cavalerilor, iar 
Ordog înfățișează capul lui Andrei Báthory, înclinând sulița. 
Privește îndelung chipul vânăt, cu crestătură de secure de- 
asupra ochiului stâng. Face semn, și Ordog scoate capul din 
suliță și-l așază pe tava de aramă, din mijlocul mesei de stejar 
gros, sculptat cu flori mari. Doamna Stanca, însoţită de Nicolae 
Pătrașcu, intră, se oprește, se cutremură de groază și își șterge 
ochii cu năframa. 

— De ce plângi, mamă? întreabă coconul. 

— Așa ţi se poate întâmpla și ţie și măriei-sale... Vorba 
doamnei zguduie pe voievod și pe Stroe Buzescu, mai mult ca 


orice până acum. Chipul voievodului se întunecă, parcă i-ar fi 
trecut un nor prin inimă. Nici când a urcat pe eșafod n-a simţit 
durere, amărăciune și zădărnicie ca acum. Buzele-i rostesc, fără 
voie, cuvinte de grea plângere și amară părere de rău: 

— Săracul popă... 

Și din clipa asta parcă începe a vedea lucrurile cu alţi ochi: 
privirea i se asprește sub umbra unor gânduri grele. Tace 
îndelung, parc-ar asculta picurul lacrimilor de ceară din sfeșnicul 
adus la capul vânăt și însângerat, din tipsia de pe masă. 

— Fără jertfe nu se poate, măria-ta, cearcă Stroe să-i alunge 
îngândurarea mâhnită și să spargă tăcerea devenită apăsătoare. 
lar adevărul este că toată Transilvania ţi se supune, repede și 
fără cârtire. Ci mă întreb: ce facem cu nemeșii? De la Ana Viteaz 
aflai că Zamosins, cronicarul, s-a pitit în turnul de la 
miazănoapte și scrie că vestea înfrângerii de la Șelimbăr a 
străbătut ca fulgerul ţara toată, iar românii, cei mai numeroși, 
precum se știe, se răscoală și se unesc cu fraţii lor veniți din 
Valahia. Plini de încredere că au domn din neamul lor, înșfăcă 
sulițele și arcurile, se adună în cete, ies la drumul mare, ucid 
fugarii, le jefuiesc averile, le distrug casele, adică împrăștie 
urgie și moarte. Așa pier mulţi nemeși. 

— Au n-am voit noi asta? întreabă Radu Buzescu, tot în 
șoaptă. 

Vlădica lon face cruce, îngână un „Dumnezeu să-i ierte” și 
gândește: „Călugării mei, săracii, ei au semănat sămânţa 
slobozeniei.” 

— Ce zici, prea sfinte? întreabă Stroe, simțind că frate-su 
Radu-i de altă părere. 

— Ura-i prea veche și prea mare, boieri dumneavoastră, ca să 
se poată stinge ușor. 

Stroe Buzescu știe că după Șelimbăr, foarte speriați, nemeșii 
au împânzit castelele și pădurile. Ci, văzând că din păduri îi 
vânează țăranii, iar din castele îi scotocesc oștenii voievodului, 
se întorc la Alba lulia și-și încredințează zilele în mâinile noului 
stăpân al ţării. Prin Gáspár Kornis, prin Daniel Zalasdi, prin Ana 
Viteaz ori Zamfira Balint, prin lon Chisăr ori prin Velica-doamna, 
caută să dobândească iertare și să se apropie de voievod. Dar 
cel mai harnic „aducător de nemeși”, cum spune măria-sa, se 
dovedește a fi Marcu-vodă, nepotul domnului. Buzeștii nu l-au 
mai văzut de vreo doi ani. Acum i-a întâmpinat la Făgăraș, cu o 


ceată de doisprezece tineri români și sași, care voiesc a lupta 
alături de voievod. De la Șelimbăr a plecat la ibovnica lui, ludita 
Was, din satul Jinău. Stroe Buzescu înțelege că voievodul l-a 
avut aici ca iscoadă de mare taină. Nici Velica n-a știut de 
dânsul: acum află, se minunează și caută s-o cunoască pe 
ludita. „Să am încă o prietenă printre săsoaice...” 

Și la Preda Buzescu au venit câţiva dintre cunoscuţii de altă 
dată, mai ales femei, cu rugăminţi de împăcare. 

Doamna Stanca vrea să-i ierte pe toţi, dar i se pare că Velica- 
doamna prea-i harnică la această treabă. Intrucâtva și din 
pricina asta se silește să-i facă lui Andrei Báthory o 
înmormântare crăiască: s-o vadă nemeșii că are inimă și pentru 
dânșii. 

Dintre toți nemeșii, cel care se dăruie voievodului cu totul, 
este Ștefan Czâki. Își netezește pletele pană de corb, își 
îndulcește glasul, își încălzește privirea, își ţuguie buzele subțiri, 
ca două panglicuțe ciudat de roze, își pleacă grumazul și nu mai 
contenește cu laudele. Banul Mihalcea nu-l crede. Buzeștii însă, 
și mai ales Preda, încep să pună bază pe dânsul. Stroe o 
întreabă pe Velica, iar ea răspunde: 

— Cheltuiește grețos de multă miere ca să ne facă a-i înghiţi 
și uita amarele-i păcate și patimi. 

Voievodul se încredinţează repede că-i priceput la ocârmuire, 
că are mare trecere în fața nemeșilor și-i sfădit cu Gáspár 
Kornis. 

— Răzmeriţa ne-a fost trebuitoare până la Șelimbăr și până 
am intrat cu cetele în cetăţi. Acum trebuie să înceteze, apasă 
vodă pe cuvinte. Nu pot ocârmui o ţară răzvrătită. Cuvine-se a fi 
uniţi ca să ne apărăm de otomani. Deci poruncesc, tuturor, să se 
potolească! 

Ca să afle mai repede ce se întâmplă și să ia măsuri întru 
liniștirea zurbei, Stroe Buzescu își lasă fraţii să se îngrijească de 
averi și de moșii, iar el, însoţit de Condur și Buzdugan, aleargă 
până la Făgăraș și Mediaș. Se încredinţează că, în adevăr, 
răzmerița ţărănească se întinde ca o apă și ca un părjol 
pustiitor. Află că judele Clujului sfătuiește la nesupunere. Il 
îndeamnă spre asta și generalul Basta. 

— Se vede treaba c-a uitat în ajutorul cui l-a trimis împăratul, 
zice vodă. Mihalcea, mergi și fă rânduială acolo. 

Între timp, Maldăr și Boer scot, cu puterea, nobilii ascunși în 


Gherla și Chioara și le confiscă averile. Astfel, într-o săptămână, 
Mihai-vodă ia în stăpânire toate cetăţile Transilvaniei: pe 
Gheorghe pitarul Borțun, care a ajutat-o de multe ori pe Velica 
să scape de urmăririle Bâthoreștilor, l-a boierit, i-a dat satul 
Sărăzani din comitatul Timiș și l-a pus pârcălab cetăţii Alba lulia; 
pe moldoveanul Petru Orăş l-a trimis staroste la Sighișoara, 
dându-i ajutor pe lacob Costa, fecior de popă din Făgăraș, 
știutor de grai săsesc și luptător viteaz la Șelimbăr, împreună cu 
ceata lui de făgărășeni; Cetatea Făgărașului o încredinţează 
stolnicului Badea Grădișteanu și comisului lani Coșescu, așa 
cum dorește doamna Stanca, s-o ferească de orice primejdie. 
Buzeștii nu știu că Velica-doamna, când măria-sa a întrebat-o, 
cu amănunţime, despre fiecare cetate, s-a împotrivit ca aga 
Leca să fie pârcălab la Gherla și Chioara: „Trei cetăţi alcătuiesc 
cheile puterii în Transilvania: Chioara, Gherla și Făgăraș. Cine le 
are, acela-i stăpân.” „Și?” „De aga Leca mă tem, Mihai.” „Dacă 
ar trăi fraţii tăi, Pătru și Cristofor, pe ei i-aș pune părcălabi acolo. 
Aga Leca s-a dovedit, la Șelimbăr, credincios mie. Il așez pe 
Mihalcea-banul la Cluj. Și-apoi, asta-i și dorinţa Stancăi.” „Nu-i 
bine, măria-ta...” Atât a zis; s-a temut să nu-l supere, că prea se 
amestecă în treburi obștești. De altfel, vodă a urmat: „Uite pe 
cel care ţi-a fost de mult ajutor, ţie și vlădicăi lon, Petru Fecior: îl 
fac staroste peste secui, la Gurghiu cetate.” Apoi, la Cojocna 
puse pe căpitanul Mihai, iar Bistriţa o încredință lui Vasile Mârza, 
căpitan moldovean: „Fii acolo ochii și urechea mea la ușa 
leremiei-vodă.” Pe Stroe Buzescu l-a trimis să ocupe cetatea 
Uioara, unde Bâthoreștii mai aveau două mii de lefegii. A 
galopat până acolo cu cinci sute de călăreţi și a întrebat: 
„Deschideţi și să fim prieteni, ori aduc tunurile?” După o 
jumătate de ceas porţile s-au deschis și cetatea s-a predat. 
Printre cei oploșiţi aici se aflau și lefegii care, în frunte cu 
Walawski s-au zborșit la Gherghița și-au părăsit ţara. „Ei? Vezi 
că tot peste noi ai dat?” „Jur să fiu credincios, până la sfârșitul 
vieții!” „Ai mai jurat strâmb o dată, așa că mai bine ţi-ai căta alt 
stăpân ori te-ai îneca în Mureș.” „Cum? mă lași să plec?” „Da, cu 
o condiţie: să nu mai intri nici într-o oștire care ne face nouă 
război. Inţelegi?” „Jur! De-o mie de ori jur!” „Și dă acatiste la 
Madona din Czestokova...” 

Lui lon Chisăr, feciorul Zamfirei lui Moise-vodă, îi dă în arendă 
dijma din toată Transilvania: „Catastiful obștesc al veniturilor și 


cheltuielilor să-l ţii în românește, să înțeleagă orice boier ori 
căpitan. Te ajută vistierul Barcan.” Doamnei Marinca, văduva lui 
Răzvan-vodă, tot după dorinţa doamnei Stanca, îi dă o moșie în 
episcopia Vadului, acolo unde, de la Ștefan-vodă, stăpânesc 
moldovenii. Apoi, așa cum l-a povăţuit Velica, măria-sa și-a luat 
diac de latinie pe lon lacobini, tânăr foarte învăţat. „Ştie și carte 
românească. A scris istoria războiului lui Sigismund în Țara 
Românească, folosind însemnările din scrisorile lui Pellerdi.” „Și 
a uitat să mă pomenească pe mine?” „De-l iei diac, va să te 
cunoască și să scrie și despre tine, așa cum meriţi.” „Bineee... 
Ce fac cu Fabio Genga?” „Lasă-l în slujbă, deocamdată.” 
„Oricum, gândesc să-l mai ușurez de averi.” „Să nu ţi-l faci 
dușman.” „Îmi este, de mult. Și, măcar că nemeșii se vor 
supăra, poruncesc ca scrisorile, hrisoavele și orice act să se 
scrie românește.” „Da, așa trebuie: să se vadă și pe calea asta 
că-i stăpânirea românilor în ţara lor...” 

Dar când vodă a poruncit să se zidească, îndată, biserică 
românească în cetate, pentru mitropolie, episcopul Naprâgy s-a 
împotrivit. Vodă însă a dat răspuns: „Dacă am intrat eu, să intre 
toți românii în cetate, cu drepturile și obiceele lor. Părinte loane, 
pune meșterii să zidească. Ales că, după câte știu, ai și bani 
strânși...” 

Când Radu Buzescu cere să pârcălăbească el cetăţile Gherla 
și Chioara, cetăţi tari și bogate, măria-sa zice: 

— Tu, comise, pleci la Târgoviște. 

— Ne cam depărtezi de măria-ta. De ce? 

— Dimpotrivă, comise. Sânt la Alba lulia, dar rădăcinile mi-s 
tot în Târgoviște. Deocamdată. 

În goană, l-a trimis pe Orăș să scoată și nemeșii ascunși în 
cetatea Hust. Ci, aflând că se apropie ostașii lui Mihai-vodă, 
aceștia fug la Praga sau la Cracovia. Doar șase cad prinși în 
mâinile românilor. 

În această vânzoleală, cu de la sine îndemn, Preda Buzescu, 
ajutat de Simion Dărămuș, închide mulţi nemeși care nu jură 
supunere voievodului, iar pe fetele lor le cunună cu români. De 
la Hust și de la Cetatea de Piatră, de la Bistriţa, de la Rodna și 
Gurghiu, de la Ciceu și Cetatea de Baltă, căpitanii trimit la Alba 
lulia, lui Stoichiţă vistierul, aurul găsit asupra nobililor ascunși 
acolo. State Boldur aduce o medalie mare de aur curat, cu 
chipul a zece împărați, lucrată cu deosebit meșteșug. 


— O trimit împăratului, hotărăște vodă, după ce o cercetează 
îndelung. Vestiţi că adun dieta, la 20 noiembrie, aici, în Alba 
lulia. 

Ințtelegând de la Turturea încotro bat gândurile voievodului în 
legătură cu nemeșii. Andrei Boer și Simion Dărămuș îl roagă pe 
Stroe Buzescu: 

— Poate prin Velica-doamna îl putem îndupleca să alunge 
nemeșii veniţi aici acum cincizeci de ani, după ce otomanii au 
făcut pașalăc din ţara lor. 

— Bine, căpitanilor, să încerc. 

Deși i-i milă de nobili, totuși se bucură când află că Velica- 
doamna gândește ca Andrei Boer, cu un adaos foarte însemnat 
pentru Buzești, și îndeosebi pentru Radu: 

— Luaţi voi, boierii români, moșiile lor; vi se cuvin de drept și 
de fapt: sânteţi de aici și i-aţi și înfrânt. Sora mea, Zamfira, are 
patru moșii ţinătoare de cetatea Ciceiul: Poiana Blenchii, 
Gâlgăul, Valea Porcului și lliușa. Le moștenim de la Ștefan-vodă 
cel Mare și de la Petru Rareș; ei le-au lăsat zestre bunicii mele, 
doamna Chiajna, iar ea le-a dat mamei. Și de-aici... Radu 
Buzescu are dreptate: să nu vă lăsaţi mai prejos. 

Drept mulţumire. Andrei Boer dăruiește Velicăi o salbă mare, 
foarte scumpă, luată din castelul unui nobil fugit la nemți ori la 
poloni. 


* 


De fapt, de când a aflat că Mihai-vodă a biruit la Șelimbăr, 
generalul Basta e bolnav de ciudă și de inimă rea, mai rău ca de 
colici. Spumegă neputincioasă mânie. Se răstește la căpitani și-i 
spurcă aruncându-le sudălmi. Se plimbă nervos, sunându-și 
pintenii pe podele și pufăind năduf pe nări. Se învârte până-l 
cuprinde cunoscuta-i durere de pântece și se face verde ca 
leușteanul. Se așază în jilţ și cugetă la învăţăturile lui Niccolo 
Machiavelli: ...„Cei care-s lei în războaie, dacă nu-s vulpoi în 
treburile politicești, pier repede”. Și Transilvania, prin viclenie, 
voi scoate-o din gheara acestui valah. Și-o voi avea! Adesea, 
firea, norocul și nebunia, îmbinate la un loc, iscă ambiţii crăiești 
în inimi mici, de rândaș. Suișul lui Mihai-vodă e de sticlă: un 
cutremur şi, prăbușirea! lar eu, Giorgio Basta, rex 
Transilvaniae.” 

Cu toate că la Praga și Viena s-au făcut rugăciuni pentru 


biruinţa de la Șelimbăr, că poetul Fluvio Testus a închinat lui 
Mihai-vodă stihuri cu multă laudă și zeci de tipărituri germane, 
italiene, franceze, spaniole, cehe grăbesc a-i istorisi isprăvile, iar 
norodul din Transilvania îl numește „Machedonul nostru”, mulţi 
gândesc la doborârea lui. 


* 


Acum, când Radu Buzescu și Stoichiţă-vistierul se îngrijesc, 
din poruncă domnească, de înmormântarea lui Andrei Báthory, 
doamna Stanca n-are linişte: vrea să afle amănunte despre 
uciderea lui. Și pentru că nu poate sta de vorbă cu ucigașul, îl 
roagă pe Preda s-o facă. lar el, ca să înţeleagă mai bine spusele 
secuiului, o roagă pe Velica-doamna să-l însoțească în temniţa 
din turnul unde se află închis acel Blasie Ordog. Așa află că, de 
la Șelimbăr, nefericitul cardinal a fugit, însoțit de o ceată de 
nobili: voia să treacă în Moldova pe Valea Tarcăului. Dar secuii i- 
au luat urma și l-au hăituit prin munți și codri. S-a bătut cu ei și 
a scăpat doar cu un singur slujitor. Frânt de oboseală, s-a oprit 
la o stână, lângă satul San Dominic. Acolo l-au ajuns iară 
urmăritorii. _ 

— Și mi-a povestit acel secui zicând: „li dădui o lovitură în 
frunte, cu securea, și sângele îi acoperi vederea. Cu o nouă 
lovitură îl trântii la pământ. Se zbătea, în sânge, când unul 
dintre noi i-a smuls degetul pe care purta un inel cu un diamant 
mare. Apoi i-am tăiat capul și l-am despuiat de orice veșmânt. 
După ce ne-am tocmit care a avut cele mai multe merite în 
prinderea fugarului, eu Blasie Ordog i-am pus capul în vârful 
suliței și l-am adus la Alba lulia. Gândeam la o plată bună și iată- 
mă-s în temniţă...” 

Așezată în jilț, doamna Stanca. Ascultă, înlăcrămată, 
povestirea lui Preda Buzescu și suspină cu durere mare: 

— Gândesc: cine face, face-i-se-va. Și mă tem. 

— Doamnă, noi ne-am bătut cinstit, fățiș, cu un potrivnic. De 
altfel să știi: l-am trimis pe căpitanul Dragoș să caute trupul 
cardinalului. Am pus și un zugrav să-i facă chipul, să-l trimitem 
împăratului, la Praga. S-a găsit trupul nevătămat de fiarele 
sălbatice, iar cioclii l-au îmbrăcat în straie crăiești și, punându-i 
capul la loc, l-au așezat în biserica mică, într-un sicriu îmbrăcat 
în catifea neagră, prinsă cu sute de ţinte de argint. 

Sub povata lui Ştefan Czáki și a lui Kornis, doamna pune să se 


aducă și oasele lui Baltazar Bâthory, cel ucis de Sigismund când 
era crai, și îngropat, pe ascuns, în cetatea Gherlei. Și așa le 
rânduiește amândurora înmormântare crăiască. Sânt faţă toți 
nobilii veniţi la dietă. Czâki, Bodoni, Huszár și Kornis, poartă 
sicriul pe umeri. Alaiul, foarte numeros, se alcătuiește din boierii 
și căpitanii români aflaţi în Alba lulia: în frunte, Mihai-vodă 
însuși, cu doamna Stanca alături, cu luminări mari în mână. In 
drum spre biserică, s-a adunat mult norod, curios să vadă 
nemaivăzutul: cum un biruitor mărinimos își înmormântează, cu 
cinste și slavă, dușmanul biruit. La biserică, zeci de preoţi, în 
cap cu nunțiul Germanico Malaspina și cu episcopul Dimitrie 
Naprâgy, între sute de făclii, pun în mormânt pe cei doi fraţi 
Báthory morți în împrejurări cumplite. 

Înmormântarea crăiască a dușmanului și purtarea omenească 
a românilor pe unii îi uimește, pe alţii îi mânie; unii capătă 
dragoste pentru Mihai-vodă, alţii îl învinuiesc de prefăcătorie. Se 
miră căpitanii Andrei Boer, State Boldur și Simion Dărămuș, iar 
Radu Buzescu mârâie: 

— Prea multă omenie față de cei care ne nesocotesc și ne 
urăsc! Fraţii mei, asta-i o treabă a Velicăi... doamna din afara 
legii, devenită sfetnic și alin. 

— Dimpotrivă, îl încredințează Stroe; e fapta doamnei Stanca. 
Ea iubește jelirile și înmormântările. Bănuielnică fiind, vrea, prin 
asta, să izbească în Velica. 

— S-a înţeles bine cu întunecatul vistier Stoichiţă, care 
murmurând zicea: „Uite-l pe măria-sa cum ţine lumânarea, 
parcă-i la însăși a lui îngropăciune.” 

— Și nu l-ai plesnit peste gură, Radule? 

— Nu, dragă Stroe, că și eu, văzând făclia în mâinile vânjoase 
ale voievodului, m-am întrebat: pe drumul pe care am pornit 
vom avea o feștilă la cap, acolo unde cădea-vom? 

— Fugi, cobe! se trage stolnicul mai în urmă, lângă Sima și 
Velica-doamna, și stă o vreme îngândurat. Velica îl ia la braţ și 
urmează șoapta cu glasul ei mai dulce ca orice sunet de orgă de 
care-i plină biserica: 

— Bănui de ce ești trist. Nu pentru că ne aflăm la o 
înmormântare, ci fiindcă nu înţelegi cumsecădenia măriei-sale. 

— Greu de înţeles. 

— Și eu l-am osândit. Și l-am povăţuit să alunge toată 
nemeșimea. Ci acum îi încuviințez purtarea. Aprins din fire este 


măria-sa, dar inima i-i bună, necuprins de bună. lar într-asta a 
judecat și cu inima. Vrea împăcare și pace. 

— Adevărat. Românii și secuii au ușurat  doborârea 
magnaţilor; dar răzmeriţa lor, foarte bună înainte de Șelimbăr, 
acum se preschimbă în primejdie pentru stăpânirea noastră. 

— Mult mă bucur, Stroe, că-l înţelegi. Bunătatea lui vodă nu-i 
semn de slăbiciune, ci izvorăște din simţul dreptăţii și din sporul 
puterii. Noi românii sântem aici mulţi și de demult, de la daci și 
romani, cum arată cărțile și biserica de la Densuș. Sântem 
rădăcină, tulpină și ramuri. lar dacă de noi se mai sprijină câte-o 
ederă, câte un vâsc ori câte-o jivină, nu-i nimica. Așa-i în toată 
firea acestei lumi. 

— Da: să nu ne mai dușmănim. Sântem pe-acest pământ? Să 
trăim în prietenie și pace și să ne apărăm de cotropitori. Dacă 
lăsăm răscoalele până la nimicirea tuturor nemeșilor, ne lipsim 
de-o putere și deprindere ostășească pe care ţăranii, oricât de 
binevoitori, n-o pot înlocui. 

— Dacă-i dam pe toţi călăului, le luăm, odată cu viaţa, și 
avuţia, stăruie Radu. 

— Pentru faptă ca asta ne-ar osândi toată Evropa. 

— Și Alexandru Machedon a cruțat viața lui Darius, zâmbește 
Sima, Cine pre alții cinstește, pre sine se cinstește. 

— Invățătură popească! se depărtează Radu Buzescu și iese 
din biserică; nu mai îndură nici cumsecădenia lui Stroe, nici 
sunetele jalnice ale orgii. 


* 


— Ai ajuns târziu, Petru Grigorovici, surâde Carlo Magno. 
Curtea și toată Praga au auzit, de trei zile, despre biruința 
voievodului Mihai împotriva cardinalului.  Înfăţișează-te 
împăratului cu steagurile și cu darurile. Dar ce are calul acela de 
nechează așa de tare? 

— A fost armăsarul preferat al cardinalului. 

Și Rudolf-împărat se preocupă mai mult de calul lui Bâthory 
decât de biruinţă și de steaguri: dacă stelele îi ascund o soartă 
asemănătoare cu cea a fostului stăpân? 

— Gloria măriei-tale răsună între munţii Transilvaniei cum 
răsună nechezul acestui armăsar aici, între zidurile Hradcahy- 
ului, îi risipește teama Ticho Brache, astronomul și cititorul în 
stele, după ce stă de vorbă cu Carlo Magno și cu Petru 


Grigorovici, ca să-i fie prorocirea mai adevărată. 

Bucuros că împărăţia a mai dobândit o biruinţă fără a folosi 
spada, Rudolf poruncește să tragă tunurile și să se cânte un Te 
Deum la Sf. Vit. 


* 


Știindu-se urmărit de oamenii banului Mihalcea, lon Rat 
rătăcea în straie schimbate. Se temea de toți și mai ales de 
fratele său, Petru Raț, care, atras de Velica, a trecut de partea 
lui Mihai-vodă. Ar fi vrut să se furișeze spre Moldova; dar 
aștepta răspuns de la Toma Ciomărtan, singurul dintre prietenii 
cardinalului care scăpase de secui și ajunsese la Suceava. Dar 
gazda l-a pârât lui Ștefan Toldi. 

Mihalcea, din porunca voievodului, l-a dat pe seama unui 
călău ungur, mare meșter în muncirea osândiţilor. Luându-l, acel 
călău l-a adus la marginea orașului, l-a despuiat și l-a legat de- 
un stâlp, iar trecătorii l-au scuipat și împroșcat cu noroi. Mulţi 
căpitani și boieri s-au dus, împreună cu ostașii, să-l vadă. Numai 
aga Leca, venit de la Gherla să fie față la dietă, n-a vrut să vadă 
osândirea unui mișel. In schimb, s-a îmbătat cu Stavrinos care 
se laudă c-o să-l pună și pe lon Raț în poema lui. 

— Nu-i așa că Velica-doamna este Elenușa? întreabă 
stihuitorul, clătindu-și gura cu rachiu. 

— Taci, zăludule! mormăie aga Leca. Eu mă bucur că măria-sa 
mă trimite să duc oastea la iernatec în Gherla, Chioara și Rodna. 

Ci printre nemeși osânda lui Raț a izvodit multă spaimă. 


* 


Vestea că Mihai-vodă a cucerit Transilvania, iar cardinalul a 
fost ucis, l-a găsit pe Sigismund Báthory în Danzig, după 
cumpărături: 

— Secuii l-au ucis? Secuii? se bâlbâie în faţa negustorului sas 
care-i aduce știrea. Pe urmă tace și cască gura prostește, iar 
ochii i se bulbucă și încremenesc. Slujitorul crede că-l apucă iar 
ducă-se-pe-pustia și se pregătește să-l sprijine. Dar, nu: tresare, 
strânge pumnii și urlă: L-au ucis?... Așa-i trebuie! Mi-a luat un 
tron și mi-a dat o pălărie de cardinal, pe care nici n-o port... 
Știam că Mihai-vodă-i un mare războinic. Cu ăsta să se măsoare, 
nenorocitul? Cu cel care l-a înfrânt pe Sinan-pașa?... Dar... ia 
stai? Un valah... un valah spurcat să-și bată joc de-un Bâthory? 


Asta-i prea mult!... Prea mult... Adică și pe mine ar fi putut să 
mă... Slujitori, cei mai buni cai, la cea mai bună trăsură! 
Repede!... 

Galopează așa de tare, bate caii și vizitiul, că până la 
Camenița i s-aprind două trăsuri și-i crapă cinci cai. Cere 
grabnică intrare la cancelarul Zamoyski: 

— Ajută-mă, te rog, să iau Transilvania. Să-l răzbun pe Andrei, 
pe vărul meu Andrei care... 

— Mda... Cine mai scoate Transilvania din mâinile valahului? 
suspină leahul. Și-apoi, mai sânt vreo cinci care-o vor. Victoria 
lui Mihai-vodă în Transilvania este foarte primejdioasă: îngăduie 
țăranilor să măcelărească pe nobili și să împartă între ei averile 
răpite. lar molima răzmeriţei se poate întinde până la noi. 


* 


Foarte se miră fra Geremia Valacco aflând că Andrei Báthory, 
cardinal și crai la Transilvania, a fost ucis de ţărani!... „Înaltă 
faţă bisericească și apostolică... Papa a dat secuilor canon o 
sută de ani de post... Nu-mi scrie Stroe... Să fac o epistolă către 
Sima; ea-i mai filotimă și n-o fi tot în tabără.” 


* 


De la Araxi vine știre că la Țarigrad s-a iscat temere mare: nu 
cumva Mihai-vodă, în unire cu arhiducele Maximilian, să atace 
Buda și Timișoara, prin surprindere. Drept aceea, marele vizir a 
trimis ajutoare pașei din acele cetăți. 


* 


Ascultându-l pe nunțiul Malaspina cum povestește, cu 
vioiciune și patimă, despre întâmplările din Transilvania, Basta 
simte că se varsă fierea în el și-l arde și mai tare în pântece. Ca 
să nu ţipe, privește pe fereastră negura deasă și grea de de- 
asupra Cașoviei. 

— Însufleţirea românilor după victorie era neînchipuit de 
mare. În câteva zile, toţi căpitanii au împânzit ţara cu cetele lor. 
Fiecare a știut, dinainte, precis, unde trebuia să se ducă și ce să 
facă. A treia zi după biruinţă, valahul a iscălit actul de reînnoire 
a privilegiilor pentru secui, așa cum le-au avut de la regele 
Mathias Corvinul. În patru zile, un căpitan numit Tudor Maldăr a 
ajuns la Satu Mare și s-a făcut pârcălab. Un Petru Orăș a galopat 


la Hust. Garnizoana, speriată de faima valahului în război, n-a 
luptat: cum i-a văzut pe români a și ridicat steag alb. 

Pentru că Basta tace, intră în vorbă David Ungnad, comisar 
împărătesc pentru Transilvania. E jurist, poartă mustață de 
mușchetar și rotunjeşte cuvintele italienești, ca un toscan. În 
ciuda lui Basta, împărtășește părerea lui Malaspina: valahul e un 
mare general și un dibaci om politic. 

— Un sălbatec! se răstește Basta la musafiri. Spune c-a 
ocupat ţara în numele și pe sama împăratului? Minte! 

— Mi-a arătat mie scrisoarea prin care majestatea-sa... 

— Cum se poate? se învinețește Basta. 

— Domnia-ta ești vinovat, generale, dacă lucrurile au ajuns 
așa. Impăratul va afla că te-ai înțeles cu Andrei Báthory și te vei 
căi. 

— Da? Eu voi opri roirea valahilor în Transilvania! Eu și nu 
altul. 

Și a doua zi, cu șase mii de oșteni, cu zece tunuri și cu mulți 
bani asupra-i părăsește Cașovia și gonește spre Satu Mare. 
David Ungnad îl însoțește. Tudor Maldăr însă nu-l lasă să intre în 
cetate și atunci pune tabăra aproape de Baia Mare. Dar n-apucă 
a se așeza, ca apare Radu Buzescu, cu trei sute de călăreţi și-l 
poftește să plece înapoi: 

— Nu căta a pune străji în orașe ori la cetăţi și nu te atinge de 
un pai din avutul ţării. Aveai poruncă să ne ajuţi și n-ai vrut. 
Acum, nu mai avem nevoie. Intoarce-te la Cașovia domniei-tale. 

Ungnad îl lasă pe Basta să spumege de neputincioasă mânie, 
se desprinde din tabără și vine cu Radu Buzescu la Alba lulia, 
să-l firitisească pe Mihai-vodă. 

— Mă bucur din inimă că-ţi pot spune bun venit la Alba lulia, 
zice voievodul, tocmai azi 13 noiembrie, când împlinesc cinci ani 
de când am început războiul cu otomanii. 

Priceput în treburile politicești, Ungnad știe să înfăţișeze 
meșteșugit scrisorile și darurile de la împărat. După o oră de 
vorbire cu voievodul, înţelege că Malaspina are dreptate: e un 
om mare. Făptura-i bărbătească, mintea ageră, sufletul aprig și 
drept, planurile măreţe, toate îl cuceresc. 

— Măria-ta, se rostește, trebuie să fii guvernator al 
Transilvaniei, în numele împăratului. Măria-ta și nu altul. 

— Cine-ar mai putea fi? 

— Generalul Basta; are șase mii oaste. 


— Pe el nu-l îngrop cu alai crăiesc, mărite sol! schimbă 
voievodul furtuna glasului, cu un hohot de râs. 

Râde și Ungnad, deschis, prietenește. Radu Buzescu îl 
poftește la gazdă, apoi la masă, unde află că marelui sfetnic îi 
place voroava la un pocal de băutură bună. Vin și Preda și Stroe 
Buzescu, banul Mihalcea și Neculai Viteaz, Ștefan Czâki, Petru 
Huszâr cu Ana Viteaz și Barbara Fuzy. lar gazde, prietenoase, 
grijulii - Velica-doamna și Sima-stolniceasa. Văzând cum se 
poartă, auzind ce se discută, gustând bucatele și vinul, Ungnad 
înțelege că la Alba lulia societatea-i asemenea celeia din Praga 
sau din Viena. lar când Velica ia teorba și cântă, Ungnad uită cu 
desăvârșire că Basta și mulţi magnați au pecetluit pe români cu 
porecla „barbari”. 


* 


Și pe când Ungnad afla cum arată oamenii și cetatea Albei 
lulia, Mihai-vodă, prin răpezi olăcari, urmărea mișcările lui Basta. 
Când află că se îndreaptă spre Uioara, ca un fulger se repede 
într-acolo cu cinci mii ostași și douăzeci de tunuri. Il însoțesc, în 
afară de căpitani, Czâki și Kornis. 

După ce întărește străjile cetăţii și-și așază tabăra în ordine 
de bătaie, Mihai-vodă îl cheamă pe Basta la sfat, în cetatea 
Uioarei. 

— Vreau să pun străji în cetăţile Transilvaniei. 

— Am pus eu, generale. Nu purta grijă unei ţări asupra căreia 
n-ai niciun drept. 

Stând mai deoparte, Stroe Buzescu vede cum o dușmănie 
surdă, sălbatecă, necruțătoare furnică făpturile celor doi... „S-au 
ghicit a fi din plămadă diferită, dospind gânduri potrivnice din 
fire”... Pe faţa de șofran a lui Basta se scrie un zâmbet subțirel, 
fățarnic, încreţind oleacă obrazul buget de-o grăsime puhavă, 
bolnavă: nasul, coroiat ca pliscul vulturului, adulmecă mirosul 
omului din față și parcă se încovoaie și mai mult; gura, cu buza 
de jos tare răsfrântă, dă feței generalului un soi de îndărătnicie 
prostească. Poartă mustăţi mari, aduse în răspăr și barbă scurtă, 
ascuţită, după moda spaniolă. Ochii, de-un verde întunecat, 
cenușiu, trist, îi fac căutătura când vicleană, când nemilos de 
aspră. Ager și pripit în mișcări, vorbește tărăgănat, blajin, ca un 
om bun, scărpinându-se în barbă cu unghia degetului mic de la 
mâna stângă. 


— Hulpoi, șoptește State Boldur la urechea lui Stroe. 

— lar al nostru, leu!... răspunde Stroe, bucurându-se 
copilărește că Mihai-vodă-i mai sprinten, mai înalt, mai bărbat, 
mai bine făcut: un neînfricat războinic care scapără din priviri și 
îngheaţă inima potrivnicului, așa după cum înflăcărează sufletul 
prietenilor. În acest moment, ciudat de încordat și de mare, 
sângele cel iute al voievodului se suie la cap, părul și barba 
parcă i se zburlesc, iar ochii împung sălbatec, înspăimântător. 
Ci, întâlnindu-i privirea, Basta se cutremură, se varsă mișelia în 
el, se înverzește la faţă, lasă privirea în jos, tace, rumegă niște 
gânduri oţetite, își amintește că n-au fost schimbate cuvintele 
de bună întâlnire și-o ia de la capăt. Tălmăcind, Fabio Genga, 
fără voie, îi imită și glasul, așa că vorbirea iese ca un fel de 
schimonositură. Basta cere Transilvania. 

— Împăratul mi-a dat-o, măria-ta, încheie mieros până la 
greață, fără a îndrăzni să urce privirea spre voievod. Il măsoară 
doar pieziș și-l iscodește prin cuvinte viclean ticluite. 

— Împăratul? Generale, după porunca împăratului trebuia să 
m-ajuţi în alungarea cardinalului. Te-ai înţeles cu dânsul, ai luat 
bani de la nemeși, iar mie mi-ai trimis vorbă că ești bolnav de 
pântece și nu te poţi mișca. De mai multe ori, de când te știu la 
Cașovia, te-am rugat să mă ajuţi în războiul cu sultanul; dar se 
vede că tot pântecele nu te-a lăsat... Acum însă aflu că... fierea 
te îndeamnă a mă vinde magnaţilor, jucând pe cartea lui 
Sigismund Bâthory, care ieri mi-a și trimis pe prietenul meu 
Andrei Taranowski să mă îndemne a cuceri Moldova, iar lui să-i 
las Transilvania, s-o stăpânească, ajutat de domnia-ta. Pentru 
asemenea schimb are învoirea rigăi Sigismund Vasa și a 
sultanului Murad. Auzi, generale? Voi lua și Moldova, dar fără 
zapis de la sultan!... Deocamdată, domnia-ta, văzând că singur, 
cu prețul vieţii mele, bătui pre magnați cum i-am bătut, te 
tămăduiși și veniși să înhaţi prada, de-a-gata. Ca la praznic! ŢI s- 
o fi lecuit pântecele, generale, dar mintea ţi s-a bolnăvit din cale 
afară de rău... Întoarce-te, deci, la Cașovia, cât mai grabnic, și 
te grijește. Că aici nu-s... Țările de Jos, să le căsăpești, ci 
Transilvania. lar Transilvania e a mea, a poporului meu și-o apăr 
cu spada! 

Stroe Buzescu credea că, după asemenea răspicată vorbire, 
Basta va pleca. Ori va porunci oștirii cu care a venit să atace 
cetatea. Sau va trage spada și se va bate cu Mihai-vodă, în duel. 


Dar, nu: mistuie mânia în sine, trece peste ocară și, având bună 
școală de prefăcătorie la dascălul Machiavelli, intră într-o piele 
de vulpe șireată și urmează vorbirea, parcă nici n-ar fi auzit 
ocara voievodului: 

— Pentru o mai bună împlinire a poruncii împărătești, care îmi 
încredințează mie cârma acestei provincii împărătești, te asigur 
că eu, generalul imperial Basta, recunosc vitejia și meritele 
măriei-tale. Și, ca să pot ocârmui ţara asta împărătească, 
trebuie să pun străji în cetăţile Gherla, Chioara, Uioara și Hust. 

— Genga, au n-ai tălmăcit bine? Am vestit pe împărat că aici îi 
sânt sfetnic și locţiitor. Sânt domn peste aste două ţări române. 
Locul domniei tale-i la Cașovia, generale Basta! Acolo pusu-te-a 
împăratul guvernator. Acolo te cheamă grijile ocârmuirii. 
Grăbește-te! Că, de-ntărzii, te-ntâlnești cu buzduganul meu. 

Basta înțelege, în sfârșit, că Mihai-vodă-i om de cremene. 
Pleacă surâzând. Pe Stroe, însă, îl îngrijorează parșivenia 
surâsului: 

— Om rău, pătimaș, măria-ta; ferește-te de el. 

— Nu te poţi feri de dușman decât înfruntându-l. A doua zi, 
Basta ridică tabăra și pleacă spre miazănoapte. Mihai-vodă îl 
urmărește până la Turda. Așteaptă o zi până când Basta trece 
de Chioara și de Cluj, apoi merge la Târgu Mureș unde, după ce 
rânduiește toate treburile ocârmuirii, cere ţesătorilor de matasă 
să facă steaguri pentru călărași și pedeștri: 

— Un steag măreț face ostașul mai viteaz. Prețul îl trageţi din 
bir. 

Umblând prin ţară, voievodul are prilej să asculte plângerile 
nobililor împotriva iobagilor răzvrătiți. Spun:  „Poruncește 
iobagilor să ne asculte și noi jurăm a te sluji veșnic”. Dar, 
totodată, Dumitru cel Mare, ţărani din Năsăud sau din Făgăraș, 
Simion Dărămuș și chiar Costa Duda, slujitorul Velicăi, îl roagă 
să-i alunge pe nemeși, pe toţi, și să slobozească ţăranii. Întors la 
Alba lulia, e întâmpinat, la intrarea în cetate, de doisprezece 
țărani olteni, în frunte cu Oprea din Cordun. 

— Tu ești părintele lui Bucur, oșteanul care, după ce i s-a rupt 
arma, a plesnit pe nemeși cu opincile peste bot? 

— Eu, măria-ta. Și-am venit să ne faci dreptate, în judecata cu 
Stoichiță-vistierul și cu Radu Buzescu-comisul. 

— Ei, voi vreţi să-mi tai mâna dreaptă și mâna stângă? 

— Măria-ta ești acum mare, cum niciun domn n-a fost: fii și 


înţelept și bun și sloboade-ne din șerbie, așa cum ai slobozit 
țara. Și noi te-om sluji până la mormânt. 

Stroe Buzescu îl urmărește pe voievod cum lasă privirile în jos 
și strânge pumnii. Apoi, cu glas de durere, cum nu l-a mai auzit 
de mult: 

— Mă voi strădui, Oprea, moșnene, să vă fac dreptate. 
Deocamdată, aveţi răbdare, să mă așez în scaun temeinic și să 
înșfac schiptrul cu toată puterea-mi. 


Leul cearcă să-mblânzească tigrii... 


Adunarea obșteasca a Dietei din Transilvania se ţine în sala 
cavalerilor din Cetatea Albei lulia. Au venit aproape toți magnații 
rămași pe pământ transilvan. Bogat îmbrăcați, în mătase și 
blănuri scumpe, cu aurării și spade în teacă bătută în pietre 
preţioase, arată încă destul de speriaţi. Se numără în gând ori în 
șoaptă, socotind câţi au pierit sau care, și pe unde, rătăcesc. 
Boierii români, afară de Stoichiţă-vistierul, s-au îmbrăcat 
cuviincios, mai mult oșteni decât dregători. Preda Buzescu 
urmărește nemeșii cum trag cu ochiul spre paftalele de aur, 
inelele, surguciul cu diamante ale vistierului și gândește: 
„Privesc a pizmă și a viclenie”. Radu Buzescu ar vrea să știe ce 
simt și ce gândesc. „Greu de deslușit”, își zice și mută privirea 
spre Teodosie Rudeanu, parcă l-ar invita să afle el, deși abia ieri 
a sosit de la Târgoviște, anume ca să fie faţă la dietă. Și Stroe 
gândește tot la asta: „Tuturor li-i teamă... Doar Zalasdy și Viteaz 
dacă ne iubesc. A, poate și Sebastian Tököly... Buzeștii au în 
față baroni, conți, cavaleri ai multor ordine, toţi cei care au 
condus războiul împotriva românilor. Stau cam stingheriţi. Se 
cercetează unii pe alţii, bănuitori. Înainte de a intra voievodul, 
Preda și Stroe se învârt printre dânșii, îmbiindu-i cu vorbe 
prietenești. Le amintesc de vizita din 1596, de nunta lui 
Sigismund Báthory și chiar de turnirul de la Homorod, rânduit de 
Gáspár Kornis. Nici Stoichiţă nu stă deoparte. Teodosie vorbește 
latinește cu Bodoni, iar Radu Buzescu românește cu Ștefan 
Czâki și Mihai Kendefy, care-și amintește că strămoșii lui s-au 
numit Cândea. Așa cum se cuvine, mitropolitul lon schimbă 
păreri cu episcopul Naprâgy. La Stroe Buzescu vine Balint, soțul 
Zamfirei, sora Velicăi: știe bine românește și-i mândru pentru 
asta. Işi laudă soţia și povestește ce suflet ales are Velica. La 
intrarea voievodului, toţi se ridică în picioare, se descopăr și se 
înclină, adânc. Naprâgy rostește, în limba latină, un cuvânt de 
salut, apoi arată ce se va discuta în această primă dietă sub 
oblăduirea lui Mihai-voievod. Toţi înalță mâinile, încuviințând. 
Dar Mihai-vodă se înalţă din jilţul voievodal, sprijină dreapta pe 
spătar și, făcând semn tălmaciului să-l ajute, grăiește: 

— Poruncesc ca toate vorbirile și actele să fie purtate și scrise 
în limba română, tălmăcite apoi în latinește și ungurește. Să 
înțelegem toți. 


Asemenea poruncă înspăimântă nemeșii: se frământă, se uită 
unii la alţii cu teamă și tac. După sfeștania slujită de Naprâgy și 
de lon, Ștefan Czâki cuvântează, lăudându-l pe voievod cu atâta 
înfocare că nici magnații nu mai înțeleg dacă-i lingușire ori 
dovada marii credinţe pentru un conducător neobișnuit, de mult 
așteptat: 

— Fiindcă am în mine străvechi sânge românesc, sânt în 
măsură să înțeleg mai bine ca alţii că măria-sa este om mare! 
Mai mare ca lancu Corvin de la Hunedoara! Am fi niște 
nemernici dacă n-am recunoaște-o. Magnaţi! Au n-am avut noi 
oaste puternică? Nu sântem noi cei mai viteji războinici din 
Europa? Și totuși, Mihail-voievod ne-a înfrânt. De ce? Pentru că 
este tot așa de viteaz și de nebiruit în războaie ca Alexandru cel 
Mare. De patru ani îi bate pe turci. Eu l-am văzut la Târgoviște, 
la Dunare: un Hercule, dublat de un Cezar și de un Hanibal. In 
nicio bătălie n-a fost înfrânt. Acolo unde ai lui șovăie, intră ca un 
brav Achile și, cu sabia de arhanghel, spulberă dușmanul. A 
trecut Carpaţii în două zile, și după șapte a bătut o oaste de 
viteji, a prăbușit un tron și a cuprins o ţară. In trecutul nostru, de 
multe ori valahii ne-au cârmuit mai bine și mai glorios decât 
ungurii. Să fim deci cu tot sufletul alături de Mihail-voievod. Să-l 
ajutăm. Să-i întărim oștirea ca, în primăvară, să cucerim 
Constantinopolul! 

Stroe Buzescu nu-și crede urechilor: vorbele nemeșului îi 
vâjâie-n cap ca un crivăţ, când fierbinte, când îngheţat. Preda îl 
prubuluiește a  lingușitor nerușinat: „Lauda  lingușitorului 


desfăimare se cheamă”... Pe urmă își zice: „Mai sânt și 
minuni”... lar State Boldur, căpitan de strajă în spatele 
voievodului, se miră: „... Auzi ce zice... Ceacâru naibii! Cată cu 


un ochi la slănină și cu unul la făină, iar cu limba linge...” 
Voievodul îl înțeapă cu privirea, rece, ca o suliță cu vârf de 
gheaţă. Și, totuși, simte cum, fără voie, i se izvodește un dram 
de încredere pentru acest bărbat falnic, frumos, meșter la 
vorbă, ager la minte, care nu se sfiește a mărturisi că se trage 
din români. Se ridică și face legământ: 

— Voi păstra legile și obiceele ţării, privilegiile, libertăţile și 
daniile nobililor, afară de cele făcute de Bâthorești. Dar, vă 
spun, dintru început: voi ajuta mai ales pe români și pe secui, 
adică oropsiţii de până acum. 

Și, ridicaţi toţi în picioare, magnații fac aspru jurământ de 


ascultare și supunere voievodului Mihai. 

În zilele următoare, nemeșii se leagă a plăti toate dările 
pentru oștire: bani, provizii din făină, orz, ovăz și vite. Hotărăsc 
a se lua de fiecare poartă câte opt saci de grâu și opt de ovăz, 
iar la zece porţi, o vită de tăiat. Săracii vor da câte trei oi. 

— Măria-sa, se ridică iar Czâki, nu trebuie să ducă nicio lipsă: 
nici de hrană nici de bani - nervul războaielor și fără de care 
numai Dumnezeu, cu cetele lui de sfinți și arhangheli, dacă ar 
putea câștiga vreo luptă. Să dăm, căci pentru noi dăm! 

Nobilii încuviințează. Apoi, în zilele următoare, nemeșii se 
împrietenesc cu boierii români ca să prindă a avea și ei câte o 
dorință. Preda Buzescu, cel dintâi, cere să se dea lui Ștefan 
Czâki cetatea Gilău cu satele din jur. Apoi: 

— Zic, măria-ta, să-l faci sfetnic. lar pe Moise Secuiul, 
povăţuiesc să-l numești căpetenie a oștilor din Transilvania și 
să-l dăruiești cu moșiile Teaca. Ştii, eu nu-i iubesc pe nemeși. Ci 
trebuie să le câștigăm inimile. Zalasdi, Bodoni, Huszâr și chiar 
Gáspár Kornis ne vor fi prieteni. Așa am sfătuit și cu Buzeștii. 

— Nu putem trăi în vrăjmășie cu nemeșii, încuviințează și 
Teodosie. 

Și gândul voievodului tot așa merge; și numește sfetnici mari 
pe Naprâgy, Czâki, Kornis, iar pe Mihalcea, ispravnicul cel mare 
al Transilvaniei. Dăruiește lui Gâspâr Bornemiza, moșia Budalea, 
Fipișul Mare din Turda și o casă în Cluj. Lui lon Horvât îi dă 
moșiile Foleștii și Lăpușnic din Hunedoara. Elenei KGrossi, 
prietena Velicăi, satele Olpret și Nireș. lar lui Fabio Genga, care 
primise de la măria-sa aspră și tainică poruncă, îi lasă zece 
moșii. Velica-doamna bagă sama cum cresc de bucurie inimile 
nemeșilor: fețele nu le mai sânt galbene și nici glasul pierit. lar 
Ștefan Czâki, după fiecare punct hotărât în dietă, cere să se 
pună, drept încheiere, vorbele: „Vom sluji măriei-sale ca 
stăpânului nostru milostiv”. 

A cincea zi însă, nemeșii încep a se plânge împotriva șerbilor 
răzvrătiți: 

— Și nu atât românii, cât mai ales secuii și ungurii. 

Stăruie, în frunte cu Gáspár Kornis și cu Czâki, și nu se lasă 
până nu dobândesc hotărârea dietei ca toți șerbii fugiţi să fie 
aduși înapoi, la stăpânii lor. Apoi Bodoni poftește să fie întorși la 
șerbie și cei intrați în oastea voievodului. 

— Pe aceștia nu-i dăm! se împotrivește Stroe Buzescu. 


— Da-da, ai dreptate, îl sprijină Czâki. S-ar dezmădula cetele 
care au dovedit atâta vitejie. Dar poruncește, rogu-te, măria-ta, 
ca iobagul care nu va voi să se întoarcă la stăpânul legiuit să fie 
spânzurat. Și după ce voievodul încuviințează, strigă: Voi sluji 
măriei-tale, ca stăpânului meu milostiv! 

Văzând așa, mitropolitul lon se ridică și se roagă pentru 
preoţii români: să fie scutiţi de orice robotă. 

— Sânt ocârmuitorii duhovnicești ai celor mai numeroși 
lăcuitori ai Transilvaniei, sânt oameni înţelepţi, cu carte, harnici 
slujitori ai legii creștine și au acest drept, ca și ceilalţi preoți. 

Magnatii ascultă, strâng fălcile, îl fulgeră furiș pe mitropolit cu 
privirile, dar numai patru ridică mâna: Czâki, Zalasdi, Tököly și 
Bodoni. Stroe Buzescu apără cererea mitropolitului: e dreaptă și 
cuviincioasă. Preoții români cuvine-se să aibă aceleași drepturi 
ca și clericii celorlalte credinţe. Sânt nu numai cei mai numeroși, 
ci și cei mai dornici de unire întru îndepărtarea primejdiei 
otomane. Transilvania nu poate fi ocârmuită fără ajutorul 
preoţilor români. li răspunde Gáspár Kornis: 

— Asemenea hotărâre, în acest moment, ar încuraja 
razmeriţa țăranilor. 

Și toți magnații încuviinţează. Voievodul se întunecă la faţă, 
dar nu stăruie. 

— Amânăm. Dar pe ţărani nu-i putem potoli nici cu vorbe 
goale, nici cu arme, oricât de ascuţite. Vor dreptate și 
slobozenie, și trebuie să le dobândească. 

Dieta a durat nouă zile. La sfârșit, ca să nu fie învinuit de jaf, 
Mihai-vodă arată dietei ce averi a mai lăsat Andrei Báthory. 
Poruncește să fie scrise toate în condica visteriei. Multora li se 
scurg ochii după vasele, talerele, cupele de aur și argint, 
podoabele pentru cai, platoșele, șeile împodobite cu pietre 
scumpe și diamante, săbiile, pumnalele, hangerele, securile, 
numeroasele veșminte de preț preţuite la 32.000 de florini. 

— Am bani pentru oaste! se bucură voievodul. 

— Adevăr grăiești, măria-ta! se grăbeşte Czâki a încuviința. 
Cred cum cred în Dumnezeu că vei face oaste mare și vei dobori 
Constantinopolul. 

Toţi îl privesc pe acest nobil înalt, bălai, cu ochii mari, verzi și 
încrucișați, cu umeri lăţi, cu mustaţa răsucită și bărbița ca 
fuiorul de mătase. In clipa asta, nici Preda Buzescu nu-l mai 
prepune făţarnic. Ci vede în el stâmpărul durerii și plecarea 


grumazului sub stăpânirea românului. Doar lui Stroe i se pare că 
saltă o geană când vorbește, într-un zvâcnet de viclenie: ...„De 
ce să mă îngrijorez? își zice întru sine. Noi sântem de aici; ei, 
pripășiţi...” 


* 

Ca să-i apropie, să-i împrietenească pe români cu nemeșii, 
vodă poruncește, la sfârșitul dietei, tot în sala cavalerilor, ospăț 
și dănţuire, după obiceele celor două neamuri. Donnele și 
cavalerii unguri vin îmbrăcaţi după moda italiană; boierii români, 
cu straiele lor încărcate cu flori și aur. Buzeștii, toți trei, poartă 
conțășuri și dulame lungi până în pământ, închise la gât cu 
gulere de fir răsfrânte în afară, cusute cu frunze, flori și șerpuiri 
de aur de-o aleasă frumuseţe; sub dulame însă se văd costume 
de mătase, sprintene, elegante ori, la femei, rochii de culori 
calde, după croiala apuseană. Radu Buzescu și banul Mihalcea 
se îngrijesc ca sălile palatului să fie bine luminate. Sima a adus 
chiar cinci harabale cu sloiuri de ceară din prisăcile Olteniei. 
Stăpânește belșugul la bucate și băuturi. Cum Ana Viteaz, Elena 
KGrossi și Zamfira Balint au poftit muzică italiană, Preda 
Buzescu l-a chemat pe Petro Busto, fost muzicant la Sigismund. 
Cei mai în vârstă ospătează, beau și grăiesc de-ale vieții. Bodoni 
se cam ameţește și se ia la harță cu Kornis, dar Mihalcea îi 
împacă, repede, cu o glumă spusă în italieneasca lui hazliu 
pocită, amestecată cu vorbe românești ori armâne. Mulţi își 
amintesc isprăvi din războiul cu otomanii și le povestesc. Lui 
Czâki îi merge gura mai ceva ca meliţa. Laudă toate jupânesele 
și, îndeosebi, pe domniţa Florica. Îi admiră rochia de mătase cu 
flori mari galben-aurii, coafa cusută cu aur, cu două buchetțele 
de flori și cu un penaj prins cu o giuvaerica foarte strălucitoare. 
Găsește că mantila de catifea albastră, tivită cu samur de-a 
lungul piepţilor, e o minune de gust și armonie: 

— Și ce păr bogat i se revarsă pe umeri, și cum îi încadrează 
fața ovală și ochii negri, nasul, drept, fin. Graţie și cochetărie de 
zeiţă! 

— Numai Velica o întrece... zice Kornis, în șoaptă, cu ciudă. Și 
asta pentru că unguroaicele noastre cele frumoase stau ascunse 
de teama... barbarilor. 

Stroe ascultă nemeșimea cum sporovăiește despre castele și 
moșii, despre războiul cu otomanii, despre soliile la Praga. Și tot 


vorovind și șuguind, Mihalcea îi îndeamnă la băut până-i 
amețește bine. Cam la fel fac și Preda, și Radu Buzescu, și 
logofătul Teodosie, și Barcan vistierul, și chiar Stoichiţă. Ca de 
obicei în atari împrejurări, vodă și Stroe se ţin treji. Dănţuiesc cu 
toate donnele din sală. 

— Vezi, Stroe, că și Sima ta știe să se poarte ca o principesă? 
Şi-i face semn s-o joace pe Velica. 

Stroe o poartă în danţ ca pe-o floare de lăcrămioară. 

— Cum poţi fi așa de sprintenă? Nu cumva ai aripi și eu nu le 
văd? 

— Ei, prietene, de când eram copilă și tu mi-ai sărutat mâna, 
la fiecare An Nou am mâncat câte o porumbiță friptă și 
descântată, ca să fiu ușoară ca pasărea cerului... 

Când ostenesc la dant, se trag spre jilțuri să răsufle și să 
hodinească. Velica le ia pe domnița Florica și pe Dorothea 
Hirscher și, împreună, poftesc cavalerii și donnele la jocuri de 
societate: „gajurile”, „vorbele tainice la ureche” și mai ales unul, 
adus acum de la Florenţa, care ispitește pe mulţi cavaleri: - să 
scoată jartiera unei donne fără să-i descopere piciorul. Femeile, 
unele râd, chihotesc, altele se sperie ori se rușinează. Dintre 
toţi, numai Moise Secuiul izbutește, la a doua cercare, să scoată 
jartiera senioritei Isabella Kendy. 

Boieroaicele muntene stau deoparte: râd a nedumerire ori se 
indignează: 

— Deșucheat joc, se oţărăște doamna Stanca. 

Dar vodă le-ndeamnă să nu stea deoparte ca sălbatecile. 

— Urlaţi cu lupii și gâdilaţi-vă cu gâdilitorii... 

Cea dintâi, Sima Buzescu surâde și intră în joc. Sorțul cade pe 
tânărul și frumosul Farcâs Kornis. 

— Signora, acesta-i joc de îndemânare; dar dacă donna nu 
vrea, cavalerul... nu izbutește. 

— N-am văzut nicicând asemenea joc șoltic, ci știu să mă 
stăpânesc. Că am băgat de samă: taina-i să nu râzi. 

În același timp, cade la sor și voievodul, iar partenera, 
culmea, iese Velica-doamna. 

— Vreţi să mă vedeți înfrânt, viclenilor? 

— Da!... Da!... Nul!... Nu!... se bucură magnații și boierii, 
aruncând furișe priviri spre doamna Stanca, s-o vadă cât sufere. 
Se lasă o tăcere ciudată, în care chiftesc hohotele de râs abia 
înăbușite, în vreme ce cele două românce urcă și se așază pe 


taburete, strălucitor de frumoase și asemeni ca două surori. 
Velica stă dreaptă, severă, aproape tristă; pare un tablou de 
Botticelli; rochia albastră îi acopere picioarele, cu pantofi cu tot, 
resfirându-se larg pe masă, jur-împrejur; zuluifii îi tremură ușurel 
pe umeri, ca o ploaie de aur; pieptul tresaltă cu fiecare 
respiraţie; iar mâinile, încântător liniștite, împodobite cu un inel 
mare cu smaragd și cu o brățară liliachie, i se așază în poală ca 
două păsărele albe. 

Nimeni nu se aștepta ca, în câteva clipe, și voievodul și 
tânărul Kornis să arate privitorilor jartierele scoase fără greș. 
Întâi, uimirea. Apoi, bătăi din palme și cereri ca perechile să se 
îmbrățișeze și să se sărute. Stroe Buzescu se bucură nu atât 
pentru biruința Simei, cât pentru că doamna Stanca aplaudă, 
mândră parcă de un soț falnic, care strânge în braţe și sărută 
cea mai frumoasă femeie de aici. 

— Vă mulţumesc, prieteni, grăiește vodă, bucuros. lertare că 
m-am amestecat într-o petrecere hazlie, bună pentru tineri. Noi, 
războinicii, ne desfătăm cu... jocuri mai aspre. Ingăduiţi-mi, deci, 
să plec. 

Și în timp ce vodă, însoţit de doamna Stanca, pleacă, urmat 
de Boldur și de Turturea, ca două umbre, toată nemeșimea se 
înclină adânc, șoptind: „Noapte bună, măria-ta”. 

Ștefan Czâki se alătură, cu un pocal în mână, de Radu și Stroe 
Buzescu și începe o vorbire îndelungă. După ce-l ascultă, 
răbduriu, Stroe șoptește către Velica: 

— Spune lucruri atrăgătoare. Cucerește. Ci cred că românul 
are dreptate când spune: flecarul din gură vorba-ţi fură. Ci nu 
știu ce ascunde sub zâmbet și bunăvoință. 

— Da, zâmbetele sânt capacul pe oala în care clocotește 
mânia. După dietă, l-am întrebat pe voievod cum de îngăduie 
lingușirea unor nemeși. Ştii ce mi-a răspuns? „Întâiul lucru 
învăţat de la un îmblânzitor de lei este să ascult de ei...” 

— Iscusit răspuns, Mândruţa. Dar, oare, inima lui năvalnică, 
vijelioasă putea-va răbda până în clipa potrivită? 

Velica lasă albastra-i privire în jos și șoptește: 

— Eu, Stroe, mă tem de toți. Kornis de mai multe ori a vrut să 
mă piardă. Pe Czâki îl bănui viclean; Ana spune că-i corcitură 
dintre hulpe și șacal. Mă tem chiar de episcopul Naprâgy. 

— Și Sima m-a întrebat: „Cum de are încredere măria-sa în 
năpârca asta?” Să-l prevenim pe vodă. 


— Dar cum facem să nu-l supărăm? Că de intră sub înrâurirea 
magnaţilor, iscusiți și vicleni cum sânt, l-am pierdut. 


* 


A doua zi, mitropolitul lon, faţă fiind și măria-sa și mitropolitul 
Dionisie Rally, toţi boierii și căpitanii, pune piatra de temelie la 
biserica ortodoxă, pe locul viran din preajma palatului voievodal 
și de casa lui Naprâgy. l-a dat hramul sfinţilor arhangheli Mihail 
și Gavril. 

— Să se așeze aici călugări din Țara Românească, din 
Moldova și Transilvania, mai ales dintre cei care ne-au ajutat 
întru lămurirea norodului, hotărăște voievodul. 

Mitropolitului îi dăruie o cârjă de argint cu numele „lon 
arhiepiscop și mitropolit al Albei lulia, al Vadului, al Silvașului, al 
Făgărașului, al Maramureșului și al episcopiilor din Țara 
Ungurească”. ...Tot acum îl întărește pe Serghie de la Tismana, 
arhimandrit la Peri, pe lon Cerna la Vad, iar pe preotul 
Neagoslav din Târgul de Floci, vechi cunoscut al maicii Teofana, 
muma voievodului, îl așază la Sf. Nicolae din Șcheii Brașovului, 
ajutor protopopului Mihail. 

— Pe toţi preoţii români va să vă scutesc de îndatoririle 
iobăgești, vestește vodă, privind roată pe cei de față. 


* 


După asta, soțiile Sima și Preda se duc în vizită la nemeșii cei 
mari, dau și primesc daruri, apoi, în a cincea zi, pleacă la 
Târgoviște. Aici află că boierii sporesc silniciile, cotropesc și 
jefuiesc moșiile moșnenești, cătând să se îmbogăţească repede. 
Asta stârnește murmur surd în ţară. Ba chiar Stoichiţă-vistierul, 
văzând că vodă nu împarte moșiile nemeșilor, trimite slujitori cu 
porunci, din Alba lulia, să birnicească satele din Argeș, 
Dâmboviţa, Buzău, ca apoi să fie silite a se vinde pe bani puţini. 


* 


După despărțirea de Mihai-vodă, generalul Basta trimite o 
ceată de lefegii nemți să ocupe cetatea Hust. Dar căpitanul Vlad 
se apără cu bărbăţie, iar nemții, după ce se bat trei zile pe frig și 
lapoviţă, se întorc la Basta, fără izbândă. Furios, generalul 
cheamă călăreţii de Silezia și pedestrimea de pe hotarul 
Ungariei, tocmindu-le de război. Mihai-vodă răspunde strângând 


lângă sine bună parte din cete: 

— Să-i arătăm ghinărarului ce înseamnă a mânca praznice de- 
a gata. 

Auzind Rudolf-împărat de primejdia unui război pe pământul 
Transilvaniei, trimite repede pe doctorul Bartolomeu Pezzen să 
împace izvodul vrajbei. Pe viscol și ger, în preajma Crăciunului, 
Pezzen aleargă de la tabăra Bastei la Alba lulia. 

— Mare nenorocire, o încăierare între creștini, acum, când 
toată armia marelui vizir Ilbrahim-pașa pândește la hotarele 
noastre. De aceea, împăratul vrea să dea ţara asta lui Basta. 

— Lui Basta? lzbucnește mânia măriei-sale ca o cumplită 
descărcătură de tun: Poate fi împăratul atât de înșelător, de 
călcător al cuvântului dat? Pezzen, vezi ce spui! 

— Măria-ta, Transilvania este moștenirea împăratului prin 
arhiducesa... 

— Doctore Pezzen, am cartea și rugămintea împăratului să-l 
alung pe Andrei Bâthory și să slobod Transilvania, s-o închin 
măriei-sale, cu mine împreună, iară nu s-o dau Bastei, care a 
huzurit la Cașovia când eu îmi puneam ţara în zdruncen, care 
primea bani de la cardinal când eu îl striveam la Șelimbăr! De 
asta crezi că trecut-am munţii cu 30.000, ca să dăruiesc o 
coroană unui viclean? Crezi că mi-am jertfit pe cei mai buni 
oșteni, ca să dau acestui trântor o țâță de supt, ca apoi să ne 
vândă otomanilor? 

— Voința împăratului... 

— Nu-l cred pe împărat atât de josnic! Nu! Domnia-ta îi 
batjocorești numele, când spui c-ar fi poruncit să dau 
Transilvania unui venetic lacom, pătimaș, șiret, poftitor de 
mărire deșartă. 

Aleargă Pezzen la Praga și-n scurt timp se întoarce cu altă 
poruncă: Nicolae Pătrașcu să se logodească, îndată, cu o rudă a 
împăratului Rudolf, iar Mihai-vodă să fie ispravnic al împărăției, 
peste Transilvania. Voievodul ţine sfat cu toţi boierii români și 
unguri și hotărăște: să întărească straja tuturor cetăților și 
orașelor. Să se închine împăratului și să jure credinţă 
creștinătății în lupta cu sultanul. Cei mai aprigi sprijinitori ai 
domnului, după Mihalcea și Stroe Buzescu, se arată Ștefan Czâki 
și Moise Secuiul. 


Căpitanul Vasile Mârza, pârcălab la Bistriţa, trimite știri că 
Zamoyski, cancelarul leah, îndemnat de Sigismund Bâthory, de 
Simion Movilă și de Dan-vistierul, strânge oaste să vină 
împotriva măriei-sale. Zic că asta-i vremea cea mai potrivită. 

Îngrijorat de asta, măria-sa trimite, cu cinci zile înainte de 
Crăciun, pe Nicolae Pătrașcu la Târgoviște. 

— Vei fi domn, fiule, în numele meu. Te sfătuiești cu banul 
Calotă, cu Miroslav mare logofăt și cu boierii numiţi de mine. Te 
însoțește căpitanul Sennyei, cu 6.000 de ostași; îi adaogi cu ai 
lui Șerban-paharnicul și aperi Dunărea de otomani. Stroe 
Buzescu, State Boldur și Petru Orăș vor ţine legătura între noi: 
sânt călăreţi sprinteni și neobosiţi. 

Cu acest prilej vodă află că mulţi boieri vor să se întoarcă la 
Târgoviște: 

— Sânt nemulţumiţi că nu le dai moșii, în Transilvania. 

— Au dreptate, Stroe; dar nu-i încă vremea. Ci am eu grijă. 
Deocamdată, mai trimit peste munţi și pe Sibrik, să păzească la 
Milcov. În sfatul lui Nicolae Pătrașcu mai numesc pe Șerban- 
paharnicul și pe Negrea-spătarul. Cetele muntene le ţin lângă 
mine. Că pohta mea-i acum Moldova. Numai așa putem sta aici, 
tari, pe Carpaţi și la Dunăre. 


* 


Nicolae Pătrașcu călătorește într-un cupeu larg, călduros, 
acoperit cu piele groasă și căptușit cu catifea vișinie prinsă-n 
ținte mari de argint. La Bran însă se dezlănţuie un viscol tare. 
Castelanul îl poftește pe tânărul voievod la un popas până se 
potolește vijelia. Îi pregătește prânz bogat și-i bucuros când află 
că, deși are doar 13 ani, arată isteț și uimitor de învăţat: știe 
matematica și latina, iar italiana o vorbește ca și româna. 

— Unde le-ai învățat, măria-ta? 

— La Târgoviște și la Cluj. 

— Buni dascăli ai avut. 

— Buni... 


* 


Preda Buzescu află că trimiterea tânărului voievod la 
Târgovişte pe-o vreme ca asta, se întemeiază pe știrile trimise 
de Sima, ca și pe cele aduse de State Boldur și de călugării 
mitropolitului lon, călători de taină la Moldova. 


— Auzi, Stroe, că dacă Sigismund Bâthory se căsătorește cu 
una din fiicele lui Zamoyski, acesta îi dă bani și oaste să 
cucerească iar Transilvania. 

— Crede că va avea mai mult noroc... râde Preda. Să nu fie 
nerod: Zamoyski vrea căsătoria, ca și Rudolf, nu cu Sigismund, 
ci cu... Transilvania. Adică să ajungă el stăpân aici, chiar cu 
ajutorul unei fetișcane. Aștia-s oamenii... 

În casă intră State Boldur, însoţit de un bărbat mărunţel, în 
strai verde, de croială leșească, bălai, cu nas borcănat ca o gulie 
zbârcită, cu ochi verzi și mustăţi stufoase. 

— E văr cu leremia-vodă Movilă și dorește să ne fie prieten. 
Numele i-i Simion, iar porecla Golăi. 

— Bucuros, Simioane; dar ţi-i inima curată? 

— Jur pe capul meu și al feciorului meu Cristea, aici față! și 
scoate înainte un flăcău ca de optsprezece ani, voinic, mândru. 
E oștean bun, ca și mine. Vrem să ajutăm la unirea ţărilor 
noastre. Sântem prieteni cu Atanasie Crâmca și ne însoțesc 25 
de trabanţi moldoveni. 

— Bine, se bucură Stroe; vă rânduiesc în cetele de moldoveni 
ale lui Vasile Mârza. 


* 

Țăranii din Loloiești se abat pe la Stănești, să grăiască Simei- 
stolniceasa, înainte de a trece munţii la Alba. 

— Am strâns 40.000 de aspri să răscumpărăm moșia și să fim 
judeciţi, glăsuiește Oprea din Cordun. Mergând acolo, la măria- 
sa, în Alba lulia ne-am gândit că, domn peste două ţări fiind, 
încă mai înţelegător și mai mărinimos cu jăluirile noastre va fi. 
Acolo, în împărătească strălucire, Machedonul nostru ne-o 
scoate din năcaz și ne-o da pământul și slobozenia înapoi. 

— Duceți-vă, oameni buni, ci legaţi-vă cu jurământ, că-i 
trimiteţi oșteni, să-l ajute a întări și uni ţara. 

— Jurăm! Jurăm, jupâneasă Sima! 


* 


Îndată după plecarea doctorului Pezzen, voievodul trimite la 
Praga pe banul Mihalcea și Stoica-vistierul. La 13 ianuarie 1600, 
aceștia se află la Pilsen, punând darurile la picioarele 
împăratului: buzduganul de aur și șapte steaguri de la Andrei 
Báthory. Arată să sfatul boierilor și al magnaților a hotărât ca 


Mihai-vodă să fie voievod Transilvaniei și-l roagă pe împărat să 
încuviinţeze voinţa sfatului. Cer apoi învoire a pedepsi o samă 
de clujeni prea de multe ori răzvrătiți împotriva împărăției. 

— Măria-sa se leagă a merge iar, curajos, împotriva 
otomanilor, la primăvară. Numai să nu-l supere Sigismund 
Báthory la hotarul dinspre Moldova, iar Basta să stea în Cașovia. 

Împăratul ascultă, clipind greoi cu pleoape vinete peste ochii 
bulbucaţi, întreabă pe astrolog cum se-nvârte crugul stelelor, 
apoi cheamă sfatul. După două zile, solii primesc daruri bogate 
și răspuns că maiestatea-sa va trimite în Transilvania comisarii 
săi, prin care va face cunoscut lui Mihai-vodă voinţa sa. 

Deocamdată îl trimite pe Carlo Magno sfetnic pe lângă 
voievod, la Alba lulia, cu 25.000 de florini în scule de aur și 
100.000 bani gata, pentru oaste. 


* 


— Auzi, Radule, Moise Secuiul l-a spânzurat pe Avram Truța, 
pentru că n-a vrut să părăsească pe Andrei Boer și să intre șerb 
pe moșiile lui, precum fusese. 

— Cine-i acest Truţa? 

— Ai uitat? Omul care ne-a adăpostit când eram pribegi în 
Transilvania. Mă duc să-l mustru pe Secuiul. 

Magnatul se încruntă și întreabă răstit: 

— Au nu ești boier, de-mi ceri socoteală pentru un ticălos de 


iobag? 
— Era un om și un oștean! strigă Stroe și-i întoarce spatele, 
furios, gândind la vorba șoptită a Velicăi: ...„Aici putem rămâne 


numai sprijiniți de ţăranii români.” 
— Nu face să superi, pentru un șerb, pe unul din cei mai buni 
generali, râde Preda de frământarea fratelui. 


* 


La nunta tânărului Marcu-vodă, nepotul măriei-sale cu ludita 
Was, au venit în satul Jinău cei mai de samă nemeși, floarea. 
Nun - Mihai vodă. La mese cu mâncăruri belșug, sub puterea 
multor bardace cu vin de Târnave, inimile se-ncălzesc foarte. Și 
se poartă nemeșii cu mult meșteșug de prietenie. Ales Ștefan 
Czâki, că măria-sa îi făgăduiește moșiile luate de la Cristofor 
Kerestury și Wolfgang Banffy, fugiţi în Polonia, la Sigismund 
Báthory. Ci Stroe Buzescu își aude fratele, pe Radu, cârtind: 


— Toate aceste moșii nouă ni se cuveneau. 

Întru dovedirea deplinei credințe, Czâki dezvălui o scrisoare a 
lui Basta către împărat, în care măria-sa era pârât că făţărește 
supunere. Că n-are niciun merit și numai dintr-o nesăţioasă 
ambiţie ori dintr-un noroc nerușinat a ajuns om cu faimă. Mihai- 
vodă pufnește mânie și părere de rău că nu află cale spre inima 
acestui slujitor al împăratului. Aceleași lucruri le-a auzit, cu o zi 
mai înainte, la Velica, iar pe dânsa o vestise Elena Körössi și 
Zamfira Balint, care vizitaseră de Crăciun Curtea din Praga. 
Buzeștii încep să privească pe Czâki cu ochi buni, când află că 
Rudolf-împărat, la rugămintea lui și a lui Gâspâr Kornis, a trimis 
măriei-sale voievodul opt căruțe cu muniții și trei mii de săbii. 
Au rânduit un larg negoț cu vite și oi din Țara Românească și 
Transilvania. lar Carlo Magno spune că, tot la stăruința lor, 
Rudolf l-a recomandat pe Mihai-vodă papei Clement al VIII-lea și 
craiului Filip al Iil-lea al Spaniei, ca pe un al doilea Alexandru cel 
Mare. De altfel toate căpeteniile cele mari din Europa îl firitisesc 
pentru biruinţele împotriva otomanilor și a slugilor lor. Carlo 
Magno și Czâki aduc măriei-sale zeci de publicaţii, de avissi, de 
diarii, de Nevesberichte ori plachete scrise în multe limbi, care-i 
laudă vitejiile și-i răspândesc faima în toată Europa. Stroe 
Buzescu se bucură că voievodul s-a împrietenit cu Carlo Magno, 
om de inimă, luminat, care începe chiar a grăi românește. Dar 
această prietenie sperie pe unii nemeși și chiar pe Radu și Preda 
Buzescu. lar Velica, cea dintâi, înţelege acest lucru. Cel mai 
neîncrezător în prietenia nemeșească e bătrânul Mihalcea. 

— L-am auzit de mai multe ori, spune Stroe: „li avem la 
picioare pe acești trufași: să sfârșim cu ei!” lar fratele meu Radu 
îi cam împărtășește părerea. 

— Foarte cumsecade Radu Buzescu și banul Mihalcea, 
șoptește Ștefan Czâki la urechea voievodului. Oameni dintr-o 
bucată. Și mai ales Stroe-stolnicul. Numai că, iertat să fiu, prea 
să vâră în sufletul unei prea graţioase donne și prea îndelung 
sfătuiesc în taină... Așa spun femeile. Și, știi, ele toate le află... 

Voievodul râde; dar a doua zi, fără vreo pricină anume, îl 
trimite pe Stroe Buzescu la Târgoviște. Și, o vreme, se sfătuiește 
doar cu Dimitrie Naprâgy, mare cancelar, cu Teodosie Rudeanu, 
mare logofăt, cu Moise Secuiul, mare ghinărareș, cu Mihalcea- 
banul, cu Barcan, mare vistiernic, cu Leca, acum mare comis, cu 
Radu Buzescu, mare clucer și cu contele Gáspár Kornis. Pe 


Velica n-o mai întreabă nimic. Czâki se roagă a nu fi pus printre 
sfetnici: 
— Voiesc să rămân în umbră, în umbra măriei-tale... 


* 


În Târgovişte, Stroe Buzescu stă de vorbă cu negustori care 
vin din împărăţia otomană și aduc știri de pe acele meleaguri. Și 
Araxi, armeanca, știricește că sultanul nu pregătește niciun 
război; în schimb, noroadele creștine: grecii, bulgarii, sârbii îl 
așteaptă, cu necurmată nădejde, pe Mihai-vodă. li cântă chiar 
cântarea cea de biruință: „Lăudaţi și preamăriţi pre toţi ostașii, 
iar mai presus de toţi pe Mihail-voievodul, căpetenia oastei 
biruitoare care sfarmă  Bosforul prin virtutea sa și 
binecuvântarea cerului.” Dar citind aceasta în epistola 
armencei, Stroe aude mărturisirea de taină a voievodului: 
„Pohta mea-i acum Moldova”... Şi grăbeşte să adune oști, întru 
muștruluire, în preajma Buzăului. Să fie! lar despre scop știe 
numai Sima și Șerban-paharnicul. 


* 


În iarna asta, când la Alba lulia nemeșii arată credință măriei- 
sale, la castelele lor slujitorii spânzură, în taină, sute și sute de 
șerbi români. Velica știe asta de la Costa Duda și de la Dorothea 
Hirscher. Și, pe sub ascuns, prin oamenii ei, prin State Boldur și 
Andrei Boer, povățuiește ţăranii să nu se întoarcă încă în satele 
lor. Tot pe sub ascuns, Mihalcea îndeamnă să urmeze a-i ucide 
pe nemeși, oriunde-i prind și-apoi să fugă peste munţi ori la 
secui, unde se pot oști în voie. Că Mihai-vodă vrea să-i ajute; 
dar, deocamdată, se împotrivesc nemeșii. 


* 


Petru Grigorovici aduce ştirea că vin doi sfetnici mari, 
împărătești: David Ungnad și Mihai Secuiul: 

— Fereşte-te, măria-ta, că Ungnad e cam otrăvit de pârele și 
minciunile răspândite de nemeșii fugari. Pentru oaste aduce 
doar 55.000 de taleri. 


* 


Dar numai banul Mihalcea află de la Țicalidi, neguțătorul cel 
pistruiat și ghebos, că, uimit de faptele lui Mihai-vodă, banul lani 


a părăsit ostrovul Carpathos, cu mult aur și giuvaericale în sipet, 
a poposit în Istanbul și a cerut intrare la Bab-î-Ali (Înalta Poartă), 
să stea de vorbă cu Safyie, sultana valide. Vrea s-o încarce de 
aur și s-o roage a stărui pe lângă sultan să nu stârnească război 
împotriva ghiaurilor valahi, ci să ţină pacea. Un război împotriva 
lui Mihai-vodă l-ar face pe măritul sultan să piardă epitetul de 
Egri Fatihi (cuceritorul Agriei). 


* 


Aflând că lui Ungnad îi place vânatul de căprioară și vinul de 
Tokay, generalul Basta îi oferă o masă bogată; apoi, împreună 
cu nunțiul Germanico Malaspina, îl dăscălește: 

— Valahul e un barbar ambițios; nu vă lăsaţi păcăliţi de 
amabilităţile lui. 

— L-a insultat pe înalt preasfântul, cerându-i să treacă la 
erezia ortodoxă. 

— Nu ţine sama de obiceiurile ţării și de privilegiile străvechi 
ale nobililor. Îi înlocuiește cu boierii și căpitanii lui. Guvernează 
țara, cum am auzit de la un căpitan, românește, adică barbar. 
Trebuie înlăturat! Și, ca înalți comisari ai maiestăţii-sale, puteți. 
Mai ales că boierii lui, lacomi peste măsură, au și pus mâna pe 
multe moșii. 

— Noi n-avem poruncă să-l scoatem, ridică Mihai Secuiul glas 
împotrivitor; ci numai să-l sfătuim. Atât. 


* 


Măcar că scapără de ger, Mihai-vodă tot primeşte sfetnicii 
imperiali cu mare cinste și cu mult alai. Gáspár Kornis îi 
întâmpină la Satu Mare, iar Buzeștii, cu Moise Secuiul, la Dej. 
Sosesc în Alba lulia la 10 februarie. Călare pe Fulger, vodă, 
înconjurat de capii bisericii, de boierii români și de nemeșii 
unguri, de căpitani și de pâlcuri de oșteni, cu steaguri, trâmbiţe 
și tobe, buciume și fluiere, îi întâmpină în poarta cetăţii și-i 
salută ca pe solii Bunei Vestiri. li îmbie cu găzduirea cea mai 
aleasă și mesele cele mai bogate. In întâiul sfat, Ungnad 
înmânează banii pentru oaste. 

— Puţini, prea puţini! îl mustră vodă. 

— Recunosc că-s prea puţini, surâde prietenește Mihai 
Secuiul. Dar dacă mai ceri, mai capeţi. 

Când Radu Buzescu povestește despre purtările generalului 


Basta, Ungnad îl oprește scurt, tăios: 

— De ce v-aţi însușit prada de război? De ce aţțâțaţi șerbii 
valahi împotriva nemeșimii? 

— Minciuni și închipuiri, înalt sfetnic, se împotrivește Buzescu. 
Tot ce-a luat măria-sa de la Bâthorești e scris în condici și dat 
pentru oştire, pentru dresul cetăților, pentru drumuri, pentru 
solii. Basta, înțeles cu unii nemeși, cearcă să păteze cinstea 
maăriei-sale. 

— Eu de-aceea sânt aici; să aflu adevărul. 

Întâlnirea cu înalții sfetnici, pe care voievodul, a dorit-o 
prietenească, sinceră, deschisă, dintru început a suferit o 
crispare înverșunată, prevestitoare de necazuri. Bănuind că 
măria-sa nu-și va putea frâna mânia, banul Mihalcea, slujind ca 
tălmaci, săvârşeşte ceva cu totul neîngăduit: nu tălmăcește tot. 
Ascunde multe gânduri și vorbe. Preda Buzescu, cel dintâi, ia 
sama; dar Mihalcea îl poftește să tacă: 

— Teama de a nu ne pierde, cu țară cu tot, îl va sili pe 
împărat să ne lase Transilvania, iar pe Basta să-l trimită la 
naiba-n praznic. 

David Ungnad cere învoire să viziteze toate orașele și cetăţile 
mai de seamă, să vadă cum sânt orânduite. Buzeștii se bucură 
de asta; Ștefan Czâki și Moise Secuiul se întristează. Voievodul îl 
trimite, în grabă, pe Stoica-vistier la Praga, cu scrisoare, 
destăinuind uneltirile lui Basta cu Sigismund. 


* 


Dar în timp ce sfetnicii împărătești, însoţiţi de Preda Buzescu 
și de Teodosie Rudeanu, cutreierau ţara, începând cu Sibiul și 
Lipova, la Alba lulia sosește solul polon, Taranowski, cu vestea 
că Zamoyski a chemat dieta să ceară bani pentru oaste. 

— Ci, dacă măria-ta treci de partea noastră, coboară polonul 
glasul, și-l ţintește pe voievod cu privirea, în același ceas, 
ilustrul nostru rege te recunoaște stăpân al Transilvaniei. 

— Și cum, adică, să trec de partea voastră? 

— Pentru bunul mers al tocmelilor, să trimiţi pe Nicolae 
Pătrașcu ostatec la Cracovia. Îl primim în rândul senatorilor și în 
sfatul regelui, între voievozii poloni și lituani. 

Preda Buzescu cată cu ochi luminaţi la acest vechi prieten al 
măriei-sale, amintindu-și că, în 1597, la Târgoviște, a copiat 
cronica scrisă de Teodosie și se lega să trimită lefegii din 


Polonia. Vodă întreabă dacă românii se pot încrede în cuvântul 
cancelarului Zamoyski. 

— Da, măria-ta. Știi că te socot cel mai vrednic general al 
acestor vremi. Și te iubesc mai mult ca pe Zamoyski. Drept 
aceea am înţeles că acum cancelarul are nevoie și te vrea pe 
măria-ta stăpân aici, dar în bun prieteșug cu noi, cu polonii. 

— Mă bucur, ci lasă-mi răgaz câteva zile întru gândire. 

— Măria-ta, eu care bine cunosc cele trei țări române, te văd 
voievodul lor. Cere asta cancelarului. 

— Dacă nu te-aș cunoaște de mult, prietene, iscoadă ţi-aș 
zice. 

— Jur, măria-ta, că vorbesc din inimă. 


* 


După ce văd trei orașe și trei castele, comisarii imperiali se 
conving că Mihai-vodă-i iubit, îndumnezeit de norod și foarte 
temut și urât de unii nemeși. Mihai Secuiul crede că trebuie spus 
împăratului acest adevăr și, tocmai de asta să-i lase neștirbită 
stăpânirea Transilvaniei. Dar Ungnad: 

— Uiţi că noi sântem nobili și că un stăpân peste milioane de 
șerbi fanatizaţi întru libertate e mai primejdios ca un sultan, cu 
toată armia lui de ieniceri și spahii? 


* 


Repede s-a încredințat Mihai-vodă că nu poate fără părerile și 
sfaturile lui Stroe Buzescu. Îl cheamă de la Târgoviște și-l 
întreabă ce crede de propunerea lui Taranowski. 

— Să ne apropiem de poloni, măria-ta. 

Nu-i place răspunsul: prea seamănă cu al Velicăi. Ține să-l 
întrebe și pe Czâki. lar acesta: 

— Bine-ar fi, //ustrissime, dacă Zamoyski n-ar fi un perfid care 
clocește o viperă, pe Sigismund Bâthory. Dar de ce să te 
zorești? Eşti stăpân? Rămâi! Trăiește bine: bucură-te de putere, 
de glorie, de viaţă! 


* 


Pe-o vreme de moină, comisarii imperiali au mai trecut prin 
şapte oraşe. La Sighişoara i-a întâmpinat Mihai-voievod cu 
doamna Stanca și cu domnița Florica. Pârgarii i-au primit cu 
mare bucurie, cu cântece, prapuri și alai de mult norod, venit 


din satele din jur. Ungnad privea șirul celor douăsprezece 
rădvane trase de câte șase cai, căta la mulţimea care-i slăvea 
ca pe împăratul însuși, înţelegea că Basta și nemeșii mint, dar 
tocmai de asta îl supăra. La Făgăraș au stat trei zile. Preda 
Buzescu și banul Mihalcea s-au îngrijit să nu le lipsească nimic, 
și mai cu samă vinul, foarte iubit de sfetnicul împărătesc. Dar, 
cu toată primirea caldă și dulceața vinului, mutra înaltului 
comisar rămâne tot acră și murată. În ziua de 1 martie, pe la 
nouă ceasuri, Mihai-vodă și sfetnicii împărăției intră în Cetatea 
Brașovului. Radu Buzescu și banul Mihalcea rânduiesc primirea 
cu cea mai strălucitoare pompă. Șase mii de călăreţi și pedeștri 
fac alaiul măriei-sale; alte mii se află în tabără la Codlea și 
Prejmer. Soarele sclipește, cald, în luciul armelor, coifurilor și 
alămurilor bine lustruite. Stroe își amintește că Velica i-a vorbit 
de Brașov... „Și tocmai ea lipsește de aici, unde oastea așteaptă 
doar un semn și-o poruncă”. Straiele albe ale românilor adunaţi 
în jurul cetăţii îl fac pe Ungnad să vadă negru. Totuși, nevoit 
este să se arate binevoitor; laudă însă pe sași, nu pe români. Și 
ar fi cerut un Tedeum în biserica mare de sub Tâmpa, dacă n-ar 
fi fost în mâna luteranilor lui Johann Honterus. Oricum, după 
drumul îndelung și greu, se odihnește în casa Hirscher, mănâncă 
și bea cât îi încape-n foaie, se plimbă prin cetate și în jur, intră 
în biserica românească din Șchei, se desfată la balurile 
orânduite de pârgari, ascultând ciripitul săsoaicelor frumoase și, 
în taină, se înfruptă din grațiile lor. Dar Stroe Buzescu se 
întreabă, cu neliniște: „De ce măria-sa amână vorbirea cu 
sfetnicii împărătești?” Și iată că în 9 martie, zi senină și zbicită 
de primăvară, se apropie de Brașov, cu un mic alai, bătrânul 
Huraia-aga, pașa Timișoarei. Radu Buzescu râde în sine... 
„Indrăcit socru am!... A izbit pe Ungnad drept în ochi...” Și se 
alătură, lângă Mihalcea, în urma lui vodă, care a poruncit tuturor 
boierilor, nemeșilor și pârgarilor, să întâmpine solul otoman la 
Codlea. La întâlnire, descalecă și-l îmbrățișează, semn că-i sol 
de pace și prietenie. Intră cu alai în cetate, iar la sfat schimbă 
daruri: o sabie turcească aurită, mai multe pene de erodiu dintre 
cele mai strălucitoare, șapte cai de mare preț și un șoim ales. 
Foarte iscusit în treburile soliei, Huraia-aga nu stăruie întru 
dezlipirea lui Mihai-vodă de împărăţia creștină, ci arată numai că 
măritul padișah îl recunoaște stăpân și peste Transilvania. Cu 
multă bunăvoință, dar foarte răspicat, voievodul îl încredințează 


că stăpânește ţări românești, iar dreptul acesta l-a câștigat cu 
arma. Bătrânul pașă înţelege că are în faţă un bărbat îndrăzneţ 
și hotărât, nutrit cu gânduri foarte mari. Pleacă, făgăduind să 
mai vină întru tocmirea păcii depline, dorite de ambele părți. 

Dar în dietă, Ungnad întreabă cu mult ifos: 

— Nu ţi se pare că l-ai primit pe turc cu prea multă cinste? 

— Orice solie e sfântă. Chiar cea a dușmanului. 

Asemenea răspuns uimește nemeșimea. Numai Viteaz, Tököly 
și un Bornemiza sprijină pe voievod; ceilalţi șovăie, încurcaţi. Se 
dezmeticesc însă repede și se plâng că șerbii le jefuiesc moșiile 
și că ar trebui cuminţiţi. 

— Ca să se cumințească, trebuie să le ușurăm traiul. 

— Nu te atinge, măria-ta, de privilegiile noastre, sar Gáspár 
Kornis și Moise Secuiul. Ne pierzi. 

Cer, de asemeni, ca actele și poruncile să fie scrise în 
maghiară ori latină, nu într-o limbă vorbită numai de șerbi. 

— Adesea, noi nobilii, sântem siliți să chemăm câte un iobag 
să ne tălmăcească scrisorile și poruncile stăpânirii; când, de 
fapt, iobagii n-au dreptul nici a privi spre nobil. 

— Deci, recunoașteţi că ţara-i românească! se ridică Stroe. 
Tocmai domnia-ta, baroane Kornis, te plângi? Acum doisprezece 
ani, la Homorod, și pe mine m-ai suduit pe românește. 

— Am fi nevrednici, dacă nu ne-am apăra privilegiile! 

— Și noi, dacă nu ne-am apăra drepturile! lovește voievodul 
cu palma, puternic, mănunchiul în cruce al spadei. 

Și iese din sfat, lăsând pe nemeși în tulburare și spaimă. Dar, 
îndată ce coboară din Casa Sfatului, pornesc cârtirea: voievodul 
va aţâţa și mai rău iobagii să prade și să ucidă. Farcaș Kornis 
șoptește c-ar fi auzit pe Radu Buzescu poruncind lui Gheorghe 
Raț, pârgarul cetăţii Deva, să-l scoată pe tânărul lon Iffiu din 
închisoare și să-l înece în Mureș. Și alţii se arată harnici în 
stârnirea zvonurilor: 

— Vrea să ucidă toţi magnații, într-o noapte, cum a ucis turcii, 
la București. 

Îndemnat de nemeși, comisarul imperial se arată din ce în ce 
mai supărat, mai jignit: 

— Ne-aţi primit mai rece decât pe păgâni, zice către Radu 
Buzescu. Pentru marea voastră credință și pentru slujbele 
vestite aduse, măritul Rudolf făgăduiește toată bunătatea sa 
împărătească. Dar fiindcă împrejurările și starea Transilvaniei o 


cer, poruncește să vă întoarceţi îndată în Țara Românească și 
să-i păziţi hotarele împotriva necredincioșilor. 

Când aude aceste vorbe, Mihai-vodă scapără de mânie: 

— Nu vrea să mă lase în Transilvania? Crede că m-am bătut 
pentru Basta? Asta-i! Ci se înșală, mișeii... 


* 

A doua zi, în dietă, nemeșii par încă mai neliniștiţi. Și 
comisarii. Intrând, Mihai-voievod se așază în jilț, rotindu-și 
privirea asupra celor de față, și răspunzând cu o înclinare a 
frunţii la plecăciunile dietei, înalţă fruntea umbrită de cușma 
plecată spre stânga, parcă anume ca să poată săgeta cu priviri 
de foc pe cei doi sfetnici împărătești. 

David Ungnad se ridică și, urmat de Mihai Secuiul, întinde 
voievodului cartea împăratului Rudolf. După ce mulțumește, o 
deschide, încet, solemn, și o întinde lui Darahi, s-o tălmăcească. 
După formulele de la început, care mai mult ațâță curiozitatea, 
urmează propoziţiile care tălmăcesc glodurile împărătești. Aici, 
fiece cuvânt pare un glonţ în inima lui vodă și a boierilor din jur. 
Când diacul sfârșește tălmăcirea, voievodul sare în sus, 
împingând jilțul, gata să-l răstoarne. Lovește cu palma dreaptă 
în mănunchiul spadei: 

— Am luat Transilvania punând în joc viaţa mea. Am luat-o și 
am unit-o cu Țara Românească. Am crezut că împăratul nu-mi 
va trimite doar laude deșarte, ci steagul împărătesc și cartea lui 
cu pecetea. 

— Măritul împărat cere să lași Transilvania... 

— Cum? Vreţi să mă alungaţi de-aici ca pe un nerod? Să las 
țara lui Basta? Lui Sigismund? Am luat ţara asta cu spada și n-o 
dau nimănui! Pentru ea și pentru împăratul romanilor am 
primejduit zeci de mii de vieţi: viața mea, a soţiei, a fiului meu și 
a boierilor mei. Am câștigat răsunătoare biruințe, iar împăratul 
îmi trimite, ca răsplată, trei foi de hârtie pline de otravă, rușine 
și ocară? Nu pot lăsa acest sfânt pământ să fie pângărit de 
venetici! Chiar de-ar fi să-mi las capul aici, tot nu plec. Sânt aici, 
și rămân! tună înspăimântător glasul voievodului, iar ferestrele 
zurnăie și încăperea se cutremură ca de trăsnet. 

Comisarii se fac mici, îngălbenesc și tac. Ungnad își vede 
capul desprins de trup și rostogolit pe lespezi. Atât poate 
gândi... „Cu stânga... cu stânga mă ucide”... Ci, voievodul, înalţă 


capul și mai sus, își zburlește barba neagră ca tăciunele, fulgeră 
cu privirile și iese sunând tare din pintenii de argint. Magnatii se 
ridică în picioare și încremenesc așa. Cancelarul Naprâgy, cel 
dintâi, vrea să spună ceva, care putea fi semnul de încheiere a 
dietei. Ci Stroe Buzescu i-o ia înainte, cu hotărâre: 

— Priviţi, seniori, din turnurile cetăţii spre toate zările și vedeţi 
că-s înconjurate de cele trei ţări române care nu mai pot viețui 
una fără cealaltă, cum mădularele desprinse de trup nu pot trăi 
despărțite. Numai făcându-se ele una pot înfrunta vrăjmășia 
morții. 

Vorbirea asta, adâncă, ţâșnită din inimă, zguduie inimi. 
Magnaţii pleacă frunţile și pornesc încet spre ieșire. 


* 


Două zile Mihai-vodă a clocotit de mânie. N-a primit decât pe 
Stroe Buzescu, pe State Boldur și pe Turturea. Dar prin ei și 
împreună cu banul Mihalcea, ștafetari nevăzuți au roit cu 
porunci tainice la Novac, la aga Leca, la Nicolae Pătraşcu la 
Târgoviște și în multe alte locuri, până sus la Bistrița și jos la 
Râmnicul Sărat. Și sute de oameni - oșteni, călugări, negustori, 
iscoade - au trecut munţii și Milcovul, în Moldova, cum trec 
primăvara lăstunii spre alte cuiburi ale nădejdii. In estimp, mult 
jignit de primirea din dietă, David Ungnad scrie împăratului 
Rudolf că a simţit și văzut cu ochii lui că valahul este un tiran, 
lipsit de credință, de onoare, trădător prieteniei. 

A treia zi, Mihai-vodă a chemat comisarii. Părea altul. Calm. 
Cu vorbă blândă. Stroe băgă însă de samă că, în barbă și la 
tâmple, îi luceau multe fire albe. 

— Cinstiţi comisari, mergeţi, rogu-vă, la Praga și spuneţi 
slăvitului împărat că doresc să vină aici arhiducele Maximilian, 
să-i fiu căpitan al oștilor din aceste ţări unite. lar după ce-i voi 
birui pe otomani sa-mi lase toată ţara, cu Oradea și Cașovia, și 
să mă închin măriei-sale împăratul romanilor, ca voievod al 
românilor. 


* 


Galopează Stroe Buzescu spre Prislop, unde stă, de la 8 
martie, Velica: 

— Doisprezece călugări să treacă în Moldova, la Cașin, la 
Pângăraţi, la Bistriţa, la Neamţ, la Moldoviţa, la Putna, la 


Suceviţa. Să se însoţească fiecare cu câte trei și să împânzească 
Moldova, prin sate și târguri, până la Hotin și Soroca. Să vândă 
iconiţe, mătănii și cărţi, Dar mai ales, să vestească venirea 
voievodului mântuitor, să dea dreptate și slobozenie săracilor 
creștini, iară pe tirani și pe păgâni cu spada să-i potopească... 

— Am și trimis, Stroe, surâde Velica, jucându-se cu inelul 
mare, împodobit cu rubine, dăruit de măria-sa, așa cum se joacă 
ori de câte ori o cearcă o bucurie. 

— Să nu uităm ciobanii și neguțătorii. 

— De ei se îngrijesc Mihalcea și Andrei Boer. Știi, Boldur a și 
plecat la Suceava: îi era dor de-ai lui. 

— La toate te gândești, Mândruţa. 

— Și la toţi, începând cu Mihai... lăcrămează și scapă inelul 
jos. 

Stroe îngenunche să-l ridice. În clipa asta, în ușă, se ivește 
Mihai-vodă însuși. Înmărmuresc toţi trei: 

— Măria-ta... aici? se miră Stroe, ridicându-se cu inelul între 
degete. 

Vodă se domolește doar când aude ce cată Stroe aici: 

— Minunea-i că și eu tot pentru asta venii, însoţit numai de 
Turturea: să-l văd pe mitropolit și să sfătuim despre gândurile 
noastre cele de taină. 


* 


Taranowski s-a întors de la Cracovia cu făgăduieli noi: Mihai- 
vodă și Sigismund al Ill-lea Vasa să-și jure credință veşnică; 
Moldova să intre îndată în stăpânirea lui Mihai, domn peste 
ceste trei ţări române, unite pe vecie. Moștenitor să fie Nicolae 
Pătrașcu și urmașii lui din tată în fiu. Movileștii să se 
mulțumească doar cu indigenatul polon. Inchinat regelui 
Sigismund Vasa voievodul să lupte cu sultanul și să alunge 
tătărimea din Buceag, să sloboade cetățile Chilia, Cetatea Albă 
și celelalte cetăţi ce se oglindesc în Nistru. 

— Taranowski, prietene, te îmbrăţișez și primesc! dar cum îl 
înduplecăm pe Zamoyski? Cum? 

Fericit, solul leah pleacă spre ţara lui, prin înserare, în mare 
taină, precum venise. 


* 
Simion și Costea Golăi îl vestesc pe Stroe Buzescu despre 


uneltirile lui leremia-vodă Movilă și adaugă: 

— Gândul unirii ţărilor române îl paște și pe dânsul. Ci vrea s- 
o facă pentru rudele sale: Simion Movilă, domn la Târgoviște, iar 
Toma Ciomărtan, la Alba lulia. 


* 

De la pârcălabii din Bistrița și din secuime vin știri că 
Sigismund Báthory stă gata, cu patruzeci de mii lefegii unguri, 
leşi, tătari și cazaci, să năvălească în Transilvania. Radu 
Buzescu trimite pe lon Muraltus, rudă cu doamna Elisabeta 
Movilă, în mare taină, la Zamoyski și la Báthory cu tocmeli de 
prietenie: 

— Treci pe la Suceava și grăiește leremiei-vodă despre 
căsătoria lui Nicolae Pătrașcu cu una din domniţele lui. 

Plecând, în grabă, lon Muraltus îl află pe Sigismund Bâthory 
tot în Suceava: petrece cu Cotnar și muierlâc într-ales, ca un 
cardinal cuceric. 

— Muraltus, ai părăsit negoţul cu aur și te-ai făcut peţitor? Să 
mi-o dea Mihai pe domniţa Florica de soţie, dacă vrea să-l pun 
căpitanul marei oștiri creștine pe care o adun, cu Zamoyski și cu 
fratele meu de cruce, leremia-vodă. lau iar sub a mea stăpânire 
Dacia, îl apuc pe sultan de barbă și-l moi în Bosfor! 

Trei nemeși fugiţi l-au pârât pe Muraltus c-ar fi nu sol, ci 
iscoadă, iar Nestor Ureche îl închide în Cetatea Neamţului. 


* 


— Aduni, căpitane Vasile, încă o mie de moldoveni, să facem 
trei mii. Îi ţii în preajma cetăţii Bistriţa, bine înzestrați și bine 
pregătiți în străbaterea munţilor pe cai mărunți, pietroși. Și 
cărările prin codri să le învețe bine. Ai înțeles? 

— Înţeles, stolnice Stroe. Se poate să nu înţeleg? 


* 


Ca un vânt rău s-a stârnit zvon prin Alba lulia cum că Mihai- 
vodă s-a înțeles cu sultanul și va să căsăpească toți nemeșii. 
Cică ar fi hotărât chiar ziua, mai cumplită ca a Sfântului 
Bartolomeu din Franţa. Doar rugăminţile fierbinţi ale episcopului 
Naprâgy l-au înduplecat să amâne hotărârea. Dar în scrisorile 
tainice către Rudolf-împărat, Basta spune că „Valahul a ucis, în 
Transilvania, peste o sută cincizeci de nobili”. 


— Am scăpat ţara în mâna unui barbar... se caină arhiducele 
Maximilian, înspăimântând curtea din Praga. 


* 


De la Făgăraş, împreună cu sfetnicii împăratului, Mihai Vodă 
trece la Sibiu; apoi, prin Alba lulia, ajunge la Cluj. In pofida 
zvonurilor, pretutindeni văd bună rânduială, păzită de căpitani 
destoinici și de străjeri vrednici. Petru Orăș, Tudor Maldăr, 
Andrei Boer arată comisarilor imperiali că marea mulţime a 
norodului este mulțumită de domnia lui Mihai-vodă și că numai 
unii nemeși, dușmani ai împăratului, se vaită și pârăsc. Dumitru 
cel Mare, însă, greșește, adăugind: 

— Nemeșii știu că, bizuindu-ne pe ţăranii români, de-o lege și 
de-o limbă cu noi, îi putem oricând lua în cange și așeza în ţapă, 
pe boturi de deal, sus, cum făcut-au 'mnealor cu noi. 

David Ungnad își înseamnă asemenea vorbă și-o vestește, 
aidoma, la Praga. Peste îmbulzeala plângerilor nemeșești, asta 
se așază precum colacul peste pupăză. Zic nemeșii că la Brașov 
oamenii lui Maco au prădat casele și dughenile unor sași, că la 
Cohalm au ucis un preot și au furat douăzeci și trei capete de 
vite de pe imașul satului; că la Feldioara, un căpitan leah a adus 
la corturi cinci fete fecioare, le-a batjocorit și apoi, sătul, le-a dat 
taberei: „Sânt valahe, ci fecioare nu mai sânt. De aseară. Luaţi- 
le!” 

În schimb, Mihai Secuiul, celălalt comisar, scrie că sânt bine 
primiţi pretutindeni, într-o ţară liniștită, ocârmuită de un om 
foarte priceput. Dă drept pildă Clujul, unde judele Andrei 
Stăncel, om gospodar, știe să împace și pe români și pe sași și 
pe unguri. Le-a dat și o masă îmbelșugată cu pește, carne, ţipăi, 
orez, icre de morun, vin de Turda și miere din floare de tei. A 
dăruit doamnei Stanca șapte valuri de pânză, voievodului zece 
coti de tafet, iar mitropolitului lon trei cupe și două potire aurite. 

In toate sfaturile cu comisarii împărătești, Mihai-vodă stăruie 
să-l schimbe pe Basta. Le aduce dovezi găsite la o iscoadă 
leșească, de unde se vede, alb pe negru, că are înţelegeri 
tainice cu nemeșii potrivnici împăratului și cu Sigismund 
Báthory. 

— Mă leg să pun sub ascultarea măriei-sale împăratul toate 
țările de la Marea Neagră, la Salonic și la Buda. Și atâta cer, în 
schimb: bunăvoință și încredere, de la măria-sa și de la 


creștinătate. 


* 


Sebastian Tököly, îl prinde pe Ştefan Petki răspândind printre 
nemeși scrisori de la Sigismund Báthory. În faţa comisarilor, 
Mihai-vodă poruncește să i se taie capul. 

— Acum dumiritu-te-ai, baroane, de ce ţin oastea gata de 
luptă? zice către Gâspâr Kornis. 

Dar toată nemeșimea, în cap cu Ștefan Czâki, vine să-i 
cerșească iertarea. 

— L-a ispitit păcatul și merită aspră pedeapsă, dar viaţa să nu 
i se ia. Te rugăm, cu capul plecat până la pământ. La Preda 
Buzescu vine chiar Erica, nepoata lui Czâki, să-l roage: Petki, 
bun războinic, a săvârșit multe vitejii la Lipova. Dacă-l iartă, 
pururea fi-va slugă credincioasă măriei-sale, până la moarte. Cu 
același scop, episcopul Naprâgy îi atrage de parte-i pe Radu 
Buzescu și pe Stoica-vistierul. 

— Știu, zice măria-sa, că-s făţarnici. Totuși, pe Ștefan Petki îl 
iert. Așa-mi poruncește clipa. Ci pe nimeni altul nu mai iert. 

Peste două ceasuri, măria-sa adună toţi căpitanii și 
poruncește să strângă oastea în preajma Brașovului, în mare 
taină și grabă. 


* 


După vecernia din ajunul sfântului Gheorghe, Velica-doamna 
rămâne, o vreme, în strana nouă din biserica mitropoliei, de 
vorbă cu vlădica lon. O îngrijorează starea sufletească a 
voievodului. Nimeni mai hărțuit și mai chinuit ca dânsul: sfetnicii 
împăratului stăruie să părăsească Transilvania; Sigismund 
Báthory, sprijinit de Zamoyski și de leremia-vodă, e gata să intre 
în Transilvania; otomanii stau la pândă peste Dunăre; nemeșii 
cârtesc și poate, pe sub ascuns, uneltesc cine știe ce nelegiuire; 
împăratul nu-l ajută cu bani, cum a făgăduit. Acum are mai mulţi 
potrivnici ca anul trecut. Zic, totuși: puterea cea peste măsură a 
minţii lui și dreptatea pentru care se zbate găsi-vor vad și ieșire. 
Cred că știu și așa va fi. 


* 


— Stroe stolnice, poruncește măria-sa, pleci la riga Sigismund 
al Poloniei. Il rogi să lepede gândul războiului împotriva noastră, 


îl îmbii cu prietenia mea. Să nu mai creadă pările lui Toma 
Ciomârtan, ori minciunile acre ale lui Dan-vistierul. Să primească 
planul trimis prin Taranowski: vreau să dezrobesc, pentru mine, 
Chilia și Cetatea Albă, porţile Moldovei, iar pentru Polonia 
Oceacovul. Cere-i ca, deocamdată, să-i lase din brațe pe 
leremia-vodă și pe Sigismund Bâthory, cu care am o veche 
socoteală. Fă-ni-l prieten, Stroe, căci nu putem porni singuri 
împotriva tuturor. la-l cu tine și pe Gheorghe Rat. 

Tot după ist sfat pornește și Mihai Torok sol la Țarigrad cu 
scrisori de pace. A treia solie, în cap cu Stoica-vistierul, aleargă 
spre Praga să-l vestească pe Rudolf-împărat, în mare taină, că 
Mihai-vodă va să-l alunge pe leremia-vodă din Moldova, pentru 
că a oploșit toţi fugarii și hiclenii, întărâtă pe leși, pe otomani și 
pe tătari împotriva Transilvaniei, încearcă a murdări numele 
maăriei-sale cu scornituri defăimătoare. 

Înainte de plecare, Stroe Buzescu o roagă pe Velica-doamna a 
călători până la Stănești, s-o vadă pe Sima: 

— Încredinţeaz-o că mă voi îngriji și feri de primejdii. Velica-i 
bucuroasă că prietenul crede în ajutorul și povaţa ei. Zice, 
așezându-i fașa de pe ochi: 

— Să știi că nemeșimea s-a împărțit în două; de-o parte, cei 
veniți de mult în Transilvania, care ne urăsc pentru că sântem 
români, iar pe măria-sa că boierește iobagi, îi primește în oaste 
și le dă curaj în sfada cu nobilimea. De altă parte, nobilii 
adăpostiţi aici din Ungaria, deznădăjduiţi că ţara li-i roabă la 
turci și la nemți; aceștia cred că, luptând cu otomanii, măria-sa 
îi ajută să-și mântuie moșia. De aceea îl înconjoară cu dragoste. 
În fruntea lor e prietenul Sebastian Tököly. Zice: „Niciodată n- 
am câștigat noi victorii mai mari ca atunci când ne-a condus 
loan Corvin de la Hunedoara și n-am avut ţară mai strălucită ca 
pe vremea lui Mateiaș craiul...” 


* 


De câte ori o întâlnesc pe doamna Stanca, Marghit, soția lui 
Czáki și Ilona, fiica lui Kornis, mult îl laudă pe măria-sa: 

— Chip bărbătesc, aspru, dârz, hotărât; râde tare, din inimă, 
fără ascunzișuri. lar privirile i-s ca de foc: pătrund până în inimă 
și ard. Toate sântem îndrăgostite de măria-sa... 

Doamna  Stanca-i osebit de bucuroasă. Dar nobilele 
povestesc, mai departe, despre calul cel alb, dăruit de-o anume 


donna din Alba lulia: 

— Tabloul ei, ca Sfânta Teodora, stă în cancelaria domnească, 
drept în fața măriei-sale, ca o egerie. 

Inima doamnei se zgârcește, împunsă de-un ac înveninat. 


* 


Radu Buzescu află că, așa, dintr-o dată, umblă printre nemeși, 
cu o repeziciune uimitoare, două scrisori defăimătoare: Mihai- 
vodă, trădător al creștinătății. 

— Iscălitura voievodului, arată Gáspár Kornis. 

— Nu crede! se supără Radu Buzescu. Iscălitura seamănă, dar 
cuprinsul - minciună sfruntată. Eu, ca sfetnic de taină, jur că 
nicicând măria-sa n-a târguit cu otomanii, cum scrie în aste 
mișelnice hârtii. 

Mihalcea-banul vrea să-l întrebe pe episcopul Naprâgy, dar 
află că-i bolnav, în castelul său din Gilău. 

— Măria-ta, zidește-l acolo, ca pe niște moaște, șuguiește 
negru. 

— Ce zici de astea, Czâki? întreabă măria-sa, arătând 
scrisorile calpe. 

— Noi te slujim până la moarte, stăpânul nostru milostiv! 

— Czâki, leapădă-te de  lingușire și cumințește haita 
nemeșească! 


* 
Mugurii fagilor de pe Tâmpa crapă și leapădă cojiţe cafenii. 
Viorelele și brândușile albăstresc Țara Bârsei. Trecând peste 
munţi cu crestele albe de nămeţi, berzele zboară lin și rotit, 
întru căutarea cuiburilor din Ţara Bârsei. Mihai-vodă locuiește în 
casa lui Valentin Hirscher din piața Brașovului. Lucrează până 
cântă cocoșii de miezul nopţii. Are în juru-i pe State Boldur și pe 
nelipsitul Turturea. Puţini știu de ce stă aici măria-sa; dar 
nicicând Andrei Boer, Oprea Ricman, Dan Buzdugan, Tudor 
Maldaăr, State Boldur și alţi slujitori vestiți călăreţi, n-au avut mai 
mult de alergat: duc porunci la Alba lulia, Sibiu, Cluj, Bistriţa, 
Târgu Mureș, Gherla și peste munţi, la Târgoviște, la Cozia, la 
Căluiu și în multe alte locuri. Prin acești olăcari, iuți ca vântul, 
poruncile domnești ajung la urechea căpitanilor și a pârgarilor, 
din cetăți ori tabere. 
Radu Buzescu se află la cetele de la Covasna: le învaţă, cu 


mare strășnicie, să umble pe drumuri grele de munte, să treacă 
înălţimi, cu armele și cu mult tarhat în spate. Dă deoparte pe 
oricare arată un cât de mic beteșug ori slăbiciune trupească. La 
fel fac toți căpitanii. 


* 


Aşa cum avea hotărât cu voievodul, Preda Buzescu a mutat 
oastea, peste 10.000, la Buzău, iar aici face stăruitoare pregătiri 
de luptă. Înţelegând ce război se pregătește, căpitanul Maria 
aleargă la Stănești și încredinţează copiii la mâna Cătălinei: 

— Cinstită jupâneasă, dacă lui Dragoș al meu i s-o acri de 
acea secuică nurlie și s-o întoarce, o să-i crească. Dacă nu, 
ocrotește-i domnia-ta. Eu... 

— Dar ai să te întorci și tu, Maria, sănătoasă. 

— La război știi doar când pleci... Și-apoi, nu mai sânt ca 
atunci când îl înfruntam pe Caraiman-pașa. Am treizeci de ani și 
l-am pierdut pe Dragoș în mâni mai rele decât robia la turci. 

— Căpitane Maria, dacă-l chemi cu gând de dragoste, Dragoș 
vine... 


* 


Doamna Stanca îl ajută pe măria-sa, mai mult ca oricând: 

— lată, satele mele din Muntenia: Creţești, Ostra, Plăviceni, 
Seliște mi-au trimis două sute de oșteni și bucate. Au și sosit o 
mie de boi pentru hrana noastră, douăzeci căruţe cu putini de 
miere, păstrămuri și vin. Fetele și nevestele mi-au trimis cămăși 
și mănuși; cojocarii - căciuli, pieptare, cojoace; croitorii— dimii și 
dulame; opincarii - opinci. Știu că aici, în Brașov, sașii toarnă 
tunuri. Eu, cu Marghit Czáki și cu Dorothea Hirscher plătim două 
tunuri. 

Numără carele cu glas tare să audă și Radu Buzescu; ales că, 
despre dânsul, doamna Stanca a auzit c-a început să fie tot mai 
zgârcit. Apoi pleacă la Alba lulia, să strângă lucrurile de preţ și 
să se așeze în cetatea Făgăraș. 


* 


Din porunca lui Zamoyski şi împotriva legii, solia lui Stroe 
Buzescu nu-i primită în Cracovia. Mai grav: îl încătușează și-l 
trimite lui Sigismund Bâthory, la Moldova. Dar, pe drum, într-o 
noapte, Stroe lovește cu cătușa doi slujitori, doborându-i, 


Condur Pantelimon pune la pământ pe un al treilea, iar 
Gheorghe Rat îi alungă pe ceilalți doi, le iau caii și gonesc spre 
răsărit, până la castelul lui Constantin Vasile, cneaz de Ostrog, 
prieten lui Mihai-vodă. Trei zile stau ascunși, sfătuind despre 
soarta lor și a ţării care i-a trimis. Zice cneazul: 

— Noroadele, ca ţarinile: rodesc fapte mari numai când vine 
plugarul durerilor să are și sămănătorii bucuriilor să samene. 

Din castelul lui Constantin Vasile, schimbaţi în neguţători 
bistrițeni, trec în Transilvania și grăbesc, cu desaga goală, spre 
Alba lulia. Mâniat foarte de purtarea cancelarului Zamoyski, 
măria-sa scrie patriarhului din Țarigrad și mitropolitului din Kiev, 
trimite pe Barcan-vistierul sol la marele duce al Moscovei, iar pe 
Andronic-vistier la craiul Suediei, rugându-i să-l mustre pe 
cancelarul polon pentru neomenia lui. Apoi ţine sfat cu căpitanii. 
Împarte porunci scurte, răspicate. La sfârșit, aga Leca are ceva 
de spus măriei-sale, între patru ochi, despre Basta. 

— Spune fățiș. Dacă-i vorba de Basta, toți știm că-i un câine. 
Și rău mă doare că împăratul și fraţii lui, arhiducii, cred 
minciunile lui și nu adevărul nostru. 

— Măria-ta, în aceste momente s-ar cuveni să-l cruți... 

— Să-l cruț? se stârnește, vijelioasă, mânia voievodului. Să 
cruț un tâlhar care-și schimbă stăpânii mai ușor ca pălăriile? 

— Dar scrisorile acelea, mincinoase... îndulcește aga Leca 
vorba cu meșteșug, nu le-a trimis încă împăratului Rudolf. 

— Nu? Bine, aga Leca. Să aștepte; curând i le-oi ţintui în 
frunte. Cu buzduganul! Că și de la el pornesc. 


* 


Deşi măria-sa l-a trimis, fără zăbavă, la Chioara, totuşi aga 
Leca a trecut pe la Făgăraş s-o vadă pe doamna Stanca și s-o 
înştiințeze că vodă pornește iar cu război. Se miră că doamna 
știa și că nu arată împotrivire. _ 

De la Făgăraș, aga Leca a mers întins până la Cașovia. Il află 
pe generalul Basta în pat, bolnav de colici. 

— Deci, strânge oștile în secuime. Se teme, țărănoiul, că vine 
Sigismund Bâthory? Foarte bine. Aștept. In politică-i ca la șah... 
Slujitor! Trei butelii de Tokay! Așa-mi tratez eu colica: bând 
arnăuţește. Pe valah îl vor sfâșia, curând secuii, cum l-au răpus 
pe Andrei Bâthory... Te fac domn în Țara Românească, agă 
Leca... înţelegi? 


* 


La sfârșitul sfatului cu Stroe Buzescu, Simion Golăi și Atanasie 
Crâmca, adaugă: 

— Moldovenii, muntenii și transilvănenii sântem treimea cea 
de o fiinţă. 


Cele opt zile din mai 1600 


În drum spre Oituz, în apropierea Ciucului, Petru Orăș se 
oprește la o stână într-o poiană, să se adăpostească de furtuna 
cu zloată grea. Ciobanii adună mieii, cruzi încă. În ușa șurei se 
ivesc doi ciobani străini, uzi, rebegiţi de frig: cer adăpost în 
ungurește. Dar când văd oșteni, tresar și dau să se retragă. 
Fulgerător, Orăş trage spada. Presupușii ciobani, conjuraţi de 
adevărații ciobani, se dau prinși. Asupra lor găsește cărţi de la 
Sigismund Bâthory. Cu scrisorile în mână, Mihai-vodă se răstește 
la Czâki: 

— Ți-am poruncit să-ți cumințești haita. De ce nu mă asculți? 
Poftim! Fost-au găsite ieri, la Ciuc. 

Czâki privește scrisorile, se miră, se sperie, se mânie și urlă: 

— Pedepsește-i cu moartea, măria-ta! Noi, nemeșii, cei dintâi, 
dorim ca Sigismund Bâthory să fie scurtat de cap: să nu mai 
tulbure aceste țări, așa de bine rânduite de măria-ta. 

— Le trimit împăratului. 

— Trimite-le, i/ustrissime! 


* 


În același ceas, la Cașovia, Basta citește pitac sosit de la 
Transilvania:... „Biserica mitropoliei nu-i mare, dar e originală și 
chiar frumoasă. Românii o privesc ca pe-o minune și 
binecuvântează numele lui Mihai-vodă, ctitorul. Bieţii nemeși 
privesc cu obidă cum se ridică acest neam de sclavi. Toţi 
întreabă: va veni oare vremea să le zdrobim capul ca la șerpi? 
Din ce în ce mai mulți își pun nădejdea în Austria și în domnia- 
ta, ilustre generale Basta.” Deși neiscălit, totuși generalul știe 
bine cine i l-a trimis. 


* 


Prin călugărul dominican Andrei Bobbi, papa Clement al VIII- 
lea răspunde lui Mihai-vodă la scrisoarea din februarie. li laudă 
faptele și-l sfătuiește, dacă vrea să primească ajutor în bani 
pentru oaste, să treacă la credinţa catolică. 

— De ce-mi defaimă credinţa? întreabă măria-sa. De bună 
samă că mult îmi trebuiesc ajutoarele sfinţiei-sale; dar, cu toate 
că nu-s teolog, aș zice că-i mai nimerit să se lepede sfinţia-sa de 
rătăcirile italice, izvoditoare de atâta vrajbă, războaie și urgie 


între creștini, și să se întoarcă la biserica obștească, unind 
întreg  norodul creștin. Numai așa putea-vom scutura 
musulmănimea din spinarea noastră, a tuturora. 


* 


— Am prins pe căpitanul leah Pataki când turna mătrăgună în 
mâncarea măriei-tale, sare Turturea, cu spaimă. L-a plătit 
leremia-vodă să te ucidă cu otravă. 

— Dă-i lui acea mâncare! poruncește vodă lui Radu Buzescu. 

După o jumătate de ceas, căpitanul leah se zbate în chinurile 
morţii. Velica înţelege că vremea-i rea și păgână; nu îngăduie 
nici jăluire, nici pogorâre înlăuntrul inimilor. Ci numai faptă. 


* 


Temându-se de vrajba nemeșilor, banul Mihalcea îl 
povătuieşte pe voievod să trimită la Târgoviște, sub călăuza lui 
Radu Buzescu, treizeci și doi, dintre cei mai de seamă, zălogi pe 
lângă Pătrașcu Vodă. Toţi se sperie: 

— Ne aruncă în prăpăstiile Carpaţilor: 

Printre cei numiţi să plece se află și Ștefan Czâki. 

— Mai bine mă spânzur decât să lipsesc din preajma măriei- 
tale, acum, când pregătești praznic mare. 

— Rămâi în Făgăraș, pe lângă doamna, până te chem. 


* 


În primăvara asta, după sfatul lui Oprea din Cordun, multe 
sate oltene se ridică și pornesc spre Alba lulia, să se judecească, 
adică să se răscumpere, să fie iară slobode. Cei din Loloiești se 
plâng, la picioarele măriei-sale, împotriva vistierului Stoica. Cată 
măria-sa la fața cestor ţărani supti de foame și arşi de vânturi. Il 
știe pe Stoica hrăpăreţ și cu nemilă pentru cei în nevoie; și, fără 
să adune sfatul, scrie carte la Craiova, lui Calotă-vel-ban, să dea 
satului Loloiești lege: doisprezece boieri să jure că Stoica-vistier 
i-a silit a se vinde, cum nu le-a fost voia. A doua zi, vin alţi 
douăzeci de ţărani din Surlarul, sat cumpărat chiar de măria-sa, 
în februarie 1596, pentru un bir de 40.000 de aspri. Aduc cu ei 
80.000 de aspri și-l roagă să-și facă pomană și să le înapoieze 
moșia. Bucuros că țara s-a îmbelșugat, voievodul scrie el însuși 
hrisovul: „lo Mihail voievod dat-am cărţile lor dă moșie că s-a 
răscumpărat dă la mine satul Surlarul și mi-a dat aspri 80.000, 


în Bălgrad. Blăstămat și proclet să fie dă trei sute optsprezece 
oteți și de mine, cine va sparge pomana mea...” 


* 


La 1 mai 1600, voievodul poruncește închiderea granițelor 
spre Moldova, iar oștirea adunată de Preda Buzescu la Buzău să 
pornească spre Milcov. Cheamă, în mare taină, pe banul 
Mihalcea, Lupu Kornis și logofătul Teodosie și le spune: 

— Vă numesc ispravnicii mei în Transilvania; în frunte, banul 
Mihalcea, ispravnic mare. Răspundeţi de ocârmuirea ţării, cu 
capetele domniilor voastre. Am scris împăratului și-am cerut să- 
mi trimită sfetnic pe Bartolomeu Pezzen în locul lui Ungnad. 
Zilnic veţi primi și-mi veţi trimite știri, oriunde voi fi. 


* 


La Prejmăr se ivește în zorii zilei de 2 mai o tabără de 20.000 
de oșteni. Căpitanii vestesc: 

— Pornim împotriva lui Sigismund Báthory, zăludul tulburător 
de pace, oploșit în Moldova. Fi-va pedepsit și leremia Movilă, 
gazda dușmanilor noștri și ucigașul lui Răzvan-vodă. Amândoi 
nuntesc la Tecuci și ne-au poftit și pe noi... 


* 


Pe la ceasurile opt, după ce a întărit straja cetății Făgăraş, 
unde se adăpostește doamna Stanca și domnița Florica, Stroe 
Buzescu sosește la Prejmăr cu Moise Secuiul și cu Ștefan Czáki. 
II bucură, ciudat, îngăimelile și nedumeririle celor doi magnați: 
dar nu poate uita că, la Făgăraș, când cobora din rădvan, 
înaintea doamnei a îngenuncheat o tânără jupâniţă: fata lui 
Antonie Grama, închis în cetatea Brașovului. Se ruga, 
înlăcrămată, s-o ajute întru scoaterea părintelui din temniţă. 
Știind că, o vreme, doamna nu-l va mai vedea pe voievod, Stroe, 
cu de la sine putere, îi cere banului Mihalcea, ispravnicul cel 
mare, să-l slobozească. 

— Lasă-l acolo să mucezească pentru vrajbă cu sașii. 

Stroe simte că i se amărăște cerul gurii, dar n-are nici răgaz, 
nici putere să stăruie. 


* 
Când vodă pune mâna pe frâu să încalece, Boldur vestește că 


a sosit sol de la Zamoyski. 

— Ce vrei? întreabă măria-sa, leșește. 

— llustrul cancelar te somează să nu treci munţii. 

— Prea târziu! l-am trimis sol de prietenie și mi l-a batjocorit. 
Legea mă oprește a fi om cu neoamenii... Căpitani, tot tarhatul 
la căruţe; ostașii poartă asupră-le numai armele. Nu mergem, ci 
zburăm peste munți! 

Stroe Buzescu știe că, la acest ceas al răsăritului, când grosul 
oștirii, în cap cu voievodul însuși, se pregătește a trece muntii 
pe la Oituz, de la Bistriţa pornește Vasile Mârza și Petru Orăș, cu 
6.000, prin Cârlibaba, spre Suceava. ÎI va ajunge din urmă și 
Moise Secuiul cu cetele lui, iar dinspre Focșani, lovește Preda 
Buzescu cu 10.000. 


* 

La Căluiu, Sima și Cătălina, îngrijesc de moșii, trimit merinde 
și bani la Brașov ori Târgoviște, cum vine poruncă de la soți. 

— lar război... Și de noi au uitat, Sima. 

— Să nu-i uităm noi, ci să le însemnăm fapta în cel izvod de 
cronică. 

Preda Buzescu, cu oastea lui, s-a apropiat de Focșani și-a 
trecut Milcovul, fără a slobozi măcar o săgeată și fără a trage 
spada din teacă. 


* 

Sosiți la Târgoviște, nemeșii unguri intră sub privigherea lui 
Șerban-paharnicul, care-i găzduiește în casele boierilor aflaţi în 
război. Radu Buzescu se întoarce și-l ajunge pe voievod la Breţc, 
tocmai când poruncea lui Udrea Băleanu să ocupe pasul Oituz 
cu cetele de călăreţi. Inștiinţată de Andrei Boer, straja 
moldoveană se predă fără cârtire. În 5 mai, întreaga oaste se 
află în vârful munţilor. Cetele lui Radu Buzescu, în frunte, 
deschid drumul la coborâre. Merg parc-ar avea aripi la picioare. 
Carele cu provizii și tunurile rămân mult în urmă. 


* 
Era miezul nopții și nuntașii bine amețiți de băutură, când 
olăcari dinspre Trotuș și Focșani vestesc cu spaimă: 
— Vine Mihai-vodă! Din două părți!... 
— Nu se poate!... tremură Sigismund Bâthory. Oamenii mei 


din Alba lulia m-au vestit că... Să fie ucis aducătorul acestei 
vești mincinoase!... 

Trage spada, răstoarnă masa, calcă farfuriile în picioare, urlă 
și retează capetele câtorva dușmani închipuiţi. Nunta se sparge. 
leremia-vodă ţine sfat, repede, cu Nestor Ureche și cu căpitanii 
poloni. Hotărăsc să iasă, cu oastea, peste Siret. A doua zi, la 
prânz, leremia-vodă cearcă să rânduiască lupta, aproape de 
Bacău, dar aude că Mihai-vodă a trecut oști și prin Dorne și 
înaintează către Suceava. Pe Sigismund îl cuprinde o spaimă 
soră cu moartea: 

— Acest câine năvălește dinspre toate zările!... Nu cumva 
pică și din cer? Doamne, deschide-mi o portiţă să scap! 

Singur viteazul căpitan Andrei Potocki, venind dinspre lași, 
așază oastea în satul Valea Seacă, nu departe de Bacău, și-o 
gătește de luptă. Străjile înaintate se ciocnesc chiar în seara de 
8 mai. Polonii, mai numeroși, mai odihniţi, sparg cetele lui Mihai- 
vodă. Dar Udrea trimite în ajutor un pâlc mare de călăreţi și, 
după două ore de luptă, leșii se risipesc, odată cu ivirea stelelor. 
Lasă peste două sute de morţi. Osteniţi și flămânzi, oștenii lui 
Mihai-vodă ciugulesc frunze de măcriș și frunze fragede de fag, 
la rând cu cărăbușii care mișună în primăvara asta, bonzăind și 
săgetând văzduhul, mai mulţi ca oricând. Ci, cum coboară. 
Amurgul, în tabăra leremiei-vodă pătrund trei călugări și trei 
ciobani și grăiesc în șoaptă: 

— leremia-vodă face un război necugetat, alături de-un 
nebun. Mihai-vodă-i viteaz fără seamăn. Treceţi cu armele de 
partea Viteazului și a dreptăţii. 

În zori, trezit din beţie și îmboldit de nemeșii din juru-i, 
Sigismund ţine morțiș să dea bătălia aici, la marginea Bacăului. 

— Dacă nu-l zdrobim acum, stăruie Sixai, ne încolțesc cei care 
vin dinspre Focșani. lar cei dinspre Dorne, ne pot tăia retragerea 
spre Polonia. 

— Dar nu mă prea bizui pe oșteni, îngaimă leremia-vodă. 

Totuși, pentru că și boierii stăruie, poruncește așezarea 
taberei pentru luptă. Și se bucură văzând că pâlcurile de 
moldoveni sânt cele dintâi gata de bătaie. Mihai-vodă și-a 
rânduit tabăra încă de la răsăritul luceafărului de ziuă; dar nu 
lovește. Așteaptă, deși Stroe și Udrea se arată foarte 
nerăbdători. În clipele când soarele urcă pe geana lumii, surlele 
moldovenești sună atacul. În faţă, cetele de lefegii leși. Dar 


moldovenii, în frunte cu Toma Stroici, călcând bărbătește, trec 
înaintea lor, pun cușmele în vârful lăncilor, fac larmă și strigă, 
bucuroși: 

— Venim la voi, fraţilor!... Trăiască Mihai-vodă!... 

Udrea Băleanu poruncește să li se deschidă calea. State 
Boldur îl primește pe Toma Stroici și-l îmbrățișează. Căpitanii 
pleacă steagurile la picioarele măriei-sale. Lefegiii poloni, foarte 
uimiţi de purtarea moldovenilor, cearcă a se-mpotrivi călăreţilor 
lui Stroe Buzescu, dar sânt daţi peste cap, în mai puţin de un 
ceas. Tudor Maldăr gonește după leremia-vodă și după 
Sigismund. Dar la intrarea în Bacău, Potocki rânduiește repede 
apărarea din dosul caselor, și, în trei ceasuri cât întârzie aici 
măciucașii, cei doi fugari, cu straie schimbate, trec de Roman și 
se îndreaptă spre lași. Acolo, află că Preda Buzescu a ajuns la 
Vaslui. Neavând încotro, își urmează fuga spre miazănoapte. 
Gonind după fugari, oastea lui Mihai-vodă n-are răgaz să aștepte 
carele cu hrană, iar voievodul a poruncit, strașnic, să nu se facă 
nicio stricăciune locuitorilor. Așa că patru zile ostașii se hrănesc 
cu ce găsesc la cei prinși, cu ce le dau moldovenii și, mai ales, 
mănâncă măcriș și grâușor proaspăt, alături de cai. 

— Dac-ar vedea Kornis, ne-ar porecli „oastea lui Măcriș-vodă”, 
râde Maldăr, gonind tot înainte. 

— Va afla că măria-sa a poruncit, și Secuiului și lui Czâki, să 
ne ajungă din urmă cu cetele lor, zâmbește Stroe, strângând 
chimirul ca să mai înșele foamea. 

Ci la Roman locuitorii le ies înainte cu merinde și băutură. 

Într-un han din Târgu Neamţ, înfulecând pastramă și bând un 
pocal de Cotnar cu Tudor Maldăr, cu Gruia Novac și cu starețul 
de la mănăstirea Neamţ, Stroe ascultă vorba unui bătrân din 
Vânătorii Neamţului. 

— Noi credem că Mihai-vodă călărește pe-un cal năzdrăvan, 
calul lui Alisandru Machedonul, Ducipal numit, care o băut apă 
vie dintr-un izvoraș păzit di trei abrașe fete, cu ţâţele ca 
hulubițele, cu mers ușure, legănat, necercate de bărbat. O 
sorghit di trii ori: sorb-sorb-sorb din apa vie și n-o mai murit 
niciodată. Trăiește și azi și umblă prin munții cei mari. Și-i așa di 
puternic, că dacă scutură coama ori bate din cochită, sî 
cutremură pământul. lar Mihai-vodă l-o prins c-o tavă de jăratic. 
Pe alţii, Ducipalul i-o azvârlit în mare. Pe Mihai-vodă îl slujește 
și-l face nebiruit. De asta noi ne închinăm, strigând: Fii bine 


venit, Mihai-vodă, mântuitorule! 

— Spui minuni, moșule, surâde Stroe. Ci eu întreb: cum 
intrăm în Cetatea Neamţului? 

— Pe poartă, cinstite căpitane! cum se intră, cu fală. Eu mărg 
a spune pârcălabului, dacă n-o hi șters putina, să urce 
buciumașii pi zâduri și la turnuri steag alb sî puie. 

În adevăr, peste două ceasuri, un stol, cu Stroe Buzescu în 
frunte, intră în Cetatea cea falnică a Neamţului. Pârcălabul 
Tomșa a fugit spre Suceava, speriat că străjerii i-au strigat în 
față:  „Mihai-vodă-i român viteaz, deprins la izbândă. Ne 
alăturăm lui, să facem o ţară mare, slobodă, a noastră.” 


* 


După socotelile de până acum, peste 15.000 de oşteni 
moldoveni trecut-au în tabăra lui Mihai-vodă, în numai șase zile. 


* 


Prin curieri ageri, Zamoyski sfătuieşte pe leremia Movilă „să 
nu dea lupta, ci să se întărească în Suceava”, până-i vine el în 
ajutor. Dacă nu, să se adăpostească în munți. In adevăr, cum 
intră în cetate, adună străjile și le grăiește, dârz cât poate: 

— Înfruntăm potrivnicul și-l potopim cu săgeți, cu plumbi și 
ghiulele! 

Dar a doua zi, îndată ce zărește straja înaintată a lui Vasile 
Mârza, leremia lasă apărarea cetăţii în sama căpitanului leah 
Trzaska și fuge spre lași. În zori, aflând de fuga lui vodă, straja 
română, îndemnată de Atanasie Crâmca, se răscoală, ucide 
peste patru sute de lefegii leși și deschide porţile să intre Vasile 
Mârza, Petru Orăș și State Boldur, cu cetele lor. 

— Să pregătim intrarea măriei-sale în cetatea lui Ștefan-vodă 
cel Mare! poruncește stolnicul Stroe, sosind în goană. 


* 


Niciunul din Buzești nu știa că Ștefan Czâki scria episcopului 
Naprâgy, cu mare uimire... „Cetatea Sucevei s-a predat fără 
nicio lovitură de tun...” 


* 


Înaintând spre lași, lui Preda Buzescu rău îi părea că n-a putut 
prinde măcar unul din cei doi nuntași din Tecuci. De altfel, se 


încredința că înaintează printr-o ţară fără ocârmuire. În fapt, 
moldovenii îl așteptau pe Mihai-vodă și se mirau doar că n-a 
venit mai de mult să-i slobozească. 


x 


În a opta zi de la trecerea Oituzului, după ce pune străji tari la 
Bacău, Roman și Neamţ, Mihai-vodă intră biruitor în Suceava, 
însoțit de o sută de călăreţi. Scria lui Șerban-paharnicul la 
Târgoviște și la toţi pârgarii și pârcălabii din Transilvania, 
banului Mihalcea și doamnei Stanca:... „Vă înștiinţez ce noroc 
mi-a dat Dumnezeu! Pe leremia Moghilă l-am biruit. Am luat și 
tara Moldovei și-am unit-o cu celelalte. Deci, fiţi bucuroși și 
veseliți-vă!” Când poruncește lui Moise Secuiul să-i prindă pe 
Sigismund Báthory și pe leremia Movilă, acesta se codește: i-s 
caii foarte obosiţi și pe ploaie... Mânios, Mihai-vodă grăbește 
însuși cu multe cete și ajunge la Verbia, pe Jijia, unde Potocki a 
adunat toate pâlcurile risipite și le gătește de luptă. Lovește 
necruţător cu oamenii ceva mai puţin obosiţi ai lui Preda 
Buzescu și ai lui Baba Novac. Scurtă, dar foarte înverșunată, 
bătălia sfârșește cu fuga leșilor. De fapt, leremia Movilă nici n-a 
stat la bătaie. Ci a luat urma lui Sigismund Bâthory care, 
îmbrăcat călugăr, alerga spre Nistru. Se închide în cetatea 
Hotinului, unde putea aștepta ajutorul cel mare al lui Zamoyski. 
Lăsând poruncă localnicilor să strângă morţii la Verbia, Mihai- 
vodă își năpustește oastea spre Hotin. Lângă cetate, la locul 
numit Otani, leremia strânge, în trei zile, cu ajutorul lui 
Zamoyski, vreo 30.000: leși, cazaci și tătari, mari meșteri la 
război. Ca într-un nod, voievodul adună aici cetele intrate în 
Moldova pe cele trei căi și dezlănțuie lupta cu mare furie: un fel 
de Șelimbăr la celălalt capăt de ţară. Însuși măria-sa, cu Stroe 
stolnicul și Udrea Băleanu, cu străjile lor de viteji, cad ca un 
trăsnet în coasta potrivnicului și-l silesc să piară luptând ori să 
dea dosul și să fugă, înecându-se în Nistru. După zece ceasuri 
de bătălie, polonii pierd aproape opt mii, iar Mihai-vodă cam 
două mii. Dintre potrivnici nu scapă decât cei care se închid în 
cetate ori știu să înoate și trec Nistrul la Cameniţa-cetate. Spre 
bucuria lui Stroe Buzescu, Ștefan Czâki s-a bătut ca un viteaz. 
Impreună fac socoteala că, în zece zile, oastea voievodului a 
străbătut peste patru sute de poște, a dat cinci bătălii și a 
cucerit cinci cetăţi. 


— Parc-ar avea aripi la picioare, surâde Stroe. De zece zile n- 
am scos zalele de pe mine și n-am dormit decât pe pământ ud. 
Ci tare mi-i ciudă că ne-au scăpat fugarii. Am fi benchetuit 
împreună. 

Zice un bătrân de pe malul Nistrului: 

— Nu s-a văzut în aist veac al nostru ca o ţară, cum este 
Transilvania, să fie cuprinsă în unsprezece zile, iar Moldova în 
opt. Aflat-am că oștenii noștri n-or vrut să se bată. Ci dacă 
sântem fraţi, cuvine-se ca tăti cele scârbelnice să se uite și cele 
bune și dulci să le ţinem ca minunată podoabă. Că amu o treabă 
fără asămăluire s-o săvârșit: Mihai-vodă singur domn peste trei 
țări române. De aceea pe-aist Mihai-vodă nu l-aș da pe-o lume 
toată. 

— Să batem cetatea, cere Preda Buzescu, c-o fi acolo, măcar 
leremia. 

— E cetate tare; n-o putem sparge fără tunuri mari. 

O bat, totuși, trei zile, până sfârșesc praful de pușcă, dar fără 
izbândă. 

A patra zi, Mihai-vodă lasă pe Baba Novac, cu Udrea Băleanu, 
să ţină Hotinul înconjurat și se întoarce la Suceava, însoțit de 
Radu și Stroe Buzescu cu cetele lor. Pe Preda îl trimite la lași, să 
strângă sfatul domnesc. 


* 


În cetatea Sucevei, Stroe Buzescu aude laude mari despre 
Mihai-vodă; căpitan cum n-a mai fost: groaznic la război, umblă 
ca fulgerul și izbește ca trăsnetul. 

— Curând păgânii fi-vor spulberați din Europa și înecați în 
Bosfor, zice egumenul de la Sfântul Gheorghe, călăuzindu-și 
oaspeții prin încăperile mănăstirii. 

Ci, în clipa asta, dintr-o chilie țâșnește un oștean cu suliță și 
se repede asupra lui Stroe care privea, liniștit, zugrăvelile de pe 
zidul de la miazăzi. Noroc că Dan Buzdugan l-a simţit și l-a 
plesnit peste braț, iar sulița s-a izbit de zid, în trupul lui leseu. 
Luat din scurt, ucigașul mărturisește că-i în slujba lui Sigismund 
Báthory și are poruncă să-l omoare pe Mihai-vodă. 

Radu Buzescu se bucură, cu întristare: 

— Stroe, dă liturghii c-ai scăpat cu viaţă. Și... altădată să nu 
mai semeni cu măria-sa... 

— Mă voi griji... Ci, orbul trebuia să știe că, în oastea 


voievodului, numai eu sânt chior. 


* 


L-a rugat și pe Turturea și pe State Boldur să nu întârzie cu 
trimiterea veștilor, au bune au rele. Totuși de zece zile nicio 
știre. Mâhnită-i foarte și pentru că aici, în Transilvania, banul 
Mihalcea, aga Leca, Stoica-vistierul, lon Chisăr, iau moșiile 
magnaţilor cu anasâna, învrăjbindu-i rău de tot. Ba, mai mult, 
aga Leca s-a înhăitat cu Lupu Kornis, l-au momit și pe banul 
Mihalcea, câtu-i de bătrân, la desfrânate petreceri. Când îi 
atrage luarea aminte, Mihalcea râde cu hohot: 

— Ce facem noi, fleac, pe lângă ce-au făcut ei, doamnă. lar 
dacă nu vom alunga toţi nemeșii pripășiţi în Transilvania, noi 
vom pieri! 

— Bane, uitat-ai că ești ispravnicul unui voievod cinstit și 
drept? îl dojenesc și mitropolitul lon și logofătul Teodosie. 

— O ţară nu se ţine numai cu virtutea, ci și cu vârtutea! 

În noaptea de 13 mai, Velica pătrunde în casa lui Mihalcea din 
cetate. Îl află lucrând cu diacul și cu Fabio Genga; dar în odăile 
alăturate, aga Leca și cu Lupu Kornis se desfată cu băutură și 
muieri despuiate. Strigă la el: 

— Pleacă, îndată, la Chioara! 

— Oho! Te crezi doamnă de-mi poruncești? Și, văzând-o că 
șovăie, schimbă calimera: Mă duc, dacă vii și tu cu mine... 

O clipă, coboară fruntea, umilită. Strânge pumnii, se 
răsucește pe călcâie, înșfacă buzduganul de pe masă și-l lovește 
pe agă în piept, doborându-l. Femeile încremenesc în spaimă și 
uimire. Doar Teleleu, măscăriciul, râde cu hohote mari și 
întreabă pe Mihalcea, venit să vadă ce se petrece: 

— Ispravnicul cel mare al voievodului a început să adulmece 
purpura domnească? 

— Ehei, măscărice, mai bine să trăiesc în purpură și să mor ca 
un câine, în ștreang, decât să trăiesc câinește și să mor în 
purpură... râde Mihalcea, poruncind slujitorilor să-l ridice pe agă 
și să-l așeze pe pat. 

Nemaiputând îndura lipsa veștilor de la măria-sa și sminteala 
unora din cetate, Velica urcă în rădvan și gonește până la Cozia: 
să vorbească maicei Teofana, ca unei mume. Dar n-o află: e 
plecată la Târgoviște, lângă Nicolae Pătrașcu. Stă răzimată cu 
fruntea de braţul stranei și lăcrimează, copleșită de singurătate. 


Cere găzduire starețului, iar în zori se întoarce spre Alba lulia. 
Nu îndrăznește a se duce până la Târgoviște. 

La ieșirea din munţi, întâlnește ceată mare de ţărani: merg la 
Alba lulia, la voievod, pentru dreptate. 

— Auzirăm dă la Oprea din Cordun că măria-sa a slobozit 
rumânii din Surdarul și din Loloiești. 

În inima Velicăi sporește zvârcolirea: ...„Aceștia sânt temelia 
țării și tocmai pe ei îi uităm.” 

— Dar măria-sa nu-i la Alba lulia. A plecat război să bată, 
peste munţi, să alipească și Moldova. 

— Păi, dacă-i așa, om merge și noi acolo, să-l întâlnim. 

La Șelimbăr, le arată locul unde voievodul l-a biruit, astă- 
toamnă, pe Andrei Báthory. Țăranii privesc în jur, tăcuţi; apoi, 
unul câte unul îngenunche, sărută pământul și se roagă. Când 
intră în Sibiu pe poarta dinspre miazăzi, din turnurile cetăţii 
izbucnesc bubuituri de sacalușe. Caii se sperie. După a douăzeci 
și cincea bubuitură, în fiecare baște câte un pristav strigă 
românește, nemţește și ungurește că Mihai-vodă a luat toată 
țara Moldovei și s-a făcut domn a trei țări române. 

Clocotind de bucurie, Velica sare din trăsură, îmbrățișează și 
sărută drumeţul ivit în cale: 

— Mihai vodă, biruitor! 

Se bucură și mai mult când o află pe Dorothea la argintarul 
Göllner și-i spune că Simone Genga i-a arătat raportul lui către 
papa: leremia Movilă era urât de locuitori, pentru că a pus dări 
grele, a ţinut ţara închinată sultanului și s-a înconjurat de lefegii 
leși, care secătuiesc ţara fără milă. 

— Scrie, Simone, că „în Moldavia fu ricevute il Vallaco con 
molto applause.” 


* 


La 19 mai 1600, banul Mihalcea înştiințează comisarii 
imperiali că „Dumnezeu sfântul, după încuviințarea măriei-sale 
împăratul, a dat Moldova lui Mihai-vodă.” Și iscălea: „Mihalcea- 
banul, ispravnicul măriei-sale Mihai-vodă, sfetnicul cel mare.” 
Aflând că Rudolf-împărat a îngăduit lui Mihai-vodă cuprinderea și 
alipirea Moldovei, Ungnad se înfurie, izbește boneta de podele, 
gemând: „Curte lașă!” 


Deodată, peste Nistru și peste Podolia se scarmănă ceţuri 
sure și se stârnesc ploi de cele mari. Baba Novac poruncește 
oștenilor să se așeze în corturi. Golesc târgul și satele din jur, 
luând tot ce găsesc de-ale gurii. Mănâncă și beau, ca să răzbune 
foamea zilelor de mers zi și noapte, de la Brașov până aici. Dar, 
folosind negura și ploaia, leremia Movilă se furișează și trece din 
cetatea Hotinului în Polonia, cu boierii. Grăbea să-l înduplece pe 
Zamoyski a-i trimite oaste multă, să-și redobândească scaunul 
domnesc. 

De la lași, Sigismund Bâthory a gonit până la Cracovia și a 
povestit lui Zamoyski despre drăceasca putere a valahului. lar în 
dieta polonă, adunată ca să dea bani pentru oaste, adaugă: 

— Cuprinde ţările parc-ar culege mere!... Hotarul e fără 
apărare. Vine! Vă ia moșiile și le împarte șerbilor care-l așteaptă 
ca pe Mesia. 

— Iscoadele noastre, se ridică și Zamoyski, spun că valahul și 
căpitanii lui se laudă că, într-o lună, pot ajunge la Cracovia. S-au 
aliat cu ortodocșii lui Constantin din Ostrog și cu Moscova. lar 
Potocki a aflat că se pregătește a trece graniţa prin trei locuri: 
pe la Soroca, Stroe Buzescu. 

— Cel care a fugit cu cătușele la mâini? 

— Acela, pane; vine cu 20.000 de oameni; pe la Cernăuţi, 
Baba Novac cu alţi 20.000; iar voievodul însuși trece pe la Hotin 
cu 40.000. Valahul are bani mulţi de la împăratul Rudolf și a unit 
cele trei țări române ca să ne atace odată cu arhiducele 
Maximilian. Acum cred și eu scrisoarea lui Basta care ne 
înștiințează că acest barbar pregătește să împartă Polonia, 
împreună cu Austria, Suedia și Moscova. 

Vorbirea cancelarului stârnește patimile, vrajba și spaima: 
panii se sfădesc și fug, fără a vota cheltuielile pentru oaste, deși 
Zamoyski umflase mult primejdia, anume ca să obţină bani. 
Căpitanii care au luptat cu oastea lui Mihai-vodă spun că acest 
viteaz neînfricat urmărește nu pe leremia Movilă, cât pe leșii 
care-l găzduiesc pe Sigismund Báthory și se fac slugile lui. De 
altfel, moldovenii au trecut de partea lui Mihai, alungind toți 
boierii prieteni cu leremia Movilă. Înspăimântat de tot ce aude, 
regele polon iscălește o proclamaţie deznădăjduită: ...„E-n joc 
ţara noastră, coroana Poloniei, libertăţile și averile, viaţa 
voastră... De se va întări dușmanul în Moldova, mă tem că toate 
acestea vor pieri... Vă cer vouă, tuturor nobililor, mari și mici, să 


vă strângeţi în cea mai mare grabă la Lublin ca să pornim 
împotriva valahului.” 


* 


Ca să mai domolească temerile care-i chinuie cugetul, 
doamna Stanca o roagă pe Dorothea să comande meșterilor din 
Brașov și Sibiu vase și lucruri scumpe: cinci căni în chip de 
vultur, cinci ca niște corăbii, cu încrustaţii de perle, pahare de 
cleștar încolăcite cu șerpi de aur, bomboniere cu înflorituri de 
diamant, solniţe cizelate și aurite, sfeșnice de argint cu picior de 
alabastru, farfurii pictate, tăvi de argint suflate cu aur. 

Când marele ispravnic Mihalcea vine la Făgăraș cu știrea 
despre isprăvile nemaiauzite săvârșite de măria-sa în Moldova, 
doamna îl ascultă și înmărmurește. Suspină a dojană, ca și cum 
domnescul soț i-ar fi în faţă: 

— Ce nebunie a nebuniilor, Mihai! Mă doare durerea prăbușirii 
tale... Și cade în genunchi în faţa icoanei Răstignitului, plângând 
de bucurie, de mândrie și de teamă. 


* 


Cei mai mulți dintre marii boieri moldoveni, în cap cu Nestor 
Ureche, au fugit cu leremia Movilă și cu Potocki. Spun tuturor că 
Mihai-vodă „e groaznic la războaie, crud, acaparator. Ca și în 
Transilvania, a răzvrătit ţăranii împotriva boierilor.” Aceleași 
lucruri povestesc și pribegii munteni - Dan-vistierul și Vintilă- 
clucerul. Sânt speriaţi, dar nădăjduiesc că tocmai acum, învrăjbit 
cu toată lumea, e mai ușor de înfrânt. Zamoyski, ameninţat 
direct, n-o să mai șovăie: 

— Ne ajută să-l urcăm pe Simion Movilă în scaunul domniei la 
Târgoviște. 


* 


Mihalcea-banul scrie voievodului:  ...„Întrucât sfetnicii 
împărătești, și îndeosebi Ungnad, mișelnic uneltesc cu neameșii 
împotriva măriei-tale, cum adeverește omul nostru Gligore 
Chisăr, i-am arestuit la Cluj și-i ţin închiși acolo, întru putrezirea 
oaselor.” 

Fapta asta stârnește mare vâlvă în toată Transilvania și, ca 
fulgerul, știrea ajunge până la Praga, schimonosită: ...„Valahul a 
ucis comisarii împărătești”. 


Mihai-vodă îl trimite, în galop, pe Radu Buzescu să-l 
dojenească pe Mihalcea și să lase comisarii slobozi. 

— Nu pot! se încăpăţânează Mihalcea. Sânt ispravnicul cel 
mare și-s dator să strivesc trădarea. 

Buzescu se îndurerează și mai mult, când vede că, după ce s- 
au destrăbălat împreună, acum Mihalcea, Lupu Kornis și aga 
Leca sânt sfădiţi între dânșii, iar Teodosie nu-i poate împăca: 
trag în trei părţi parc-ar fi racul, broasca și știuca din poveste. 


* 


Culege cireşe de pe o cracă aplecată spre pământ. Le simte 
lucii și reci în palmă. Le mușcă, înroșindu-și buzele cu zeamă 
dulce. Costa Duda vine în goană și-i întinde un pitac. Velica- 
doamna cunoaște scrisul. Citește, tremurând. Și parcă și 
pământul și cerul și cireșul încep să cânte: „Intrat-am, cu fericire 
în cetatea de scaun de la Suceava și m-am pomăzuit domn a 
trei ţări românești. Visul împlinitu-s-a.” 

Peste două ceasuri, într-o căruţă tare, cu cai buni, îmbrăcată 
țărănește, însoţită doar de Costa și de vizitiu, pornește din 
Cetea la Brașov. Urcând spre Oituz, întâlnește pâlcuri de ţărani: 
merg la Suceava să-l vadă pe Mihai-vodă. li întreabă numele 
satelor de unde vin: Apele Vii, Făurei, Gitca, Vărăști, Slătioara, 
Folești, Gruiul-Gorjului, Micșunești. Și pe când Velica repetă 
numele în gând, să și le întipărească în minte, un ţăran înalt, 
ciolănos și încruntat întreabă pe Costa Duda, aflat cu caii la 
adăpat, în jgheabul unui șipot: 

— Cine-i nevasta din căruță? 

— Soţia unui căpitan de-al lui Mihai-vodă. 

— Mda... mormăie țăranul neîncrezător și se-apropie de 
căruță: Cu domnia-ta ne-am întâlnit, la Șelimbăr, iar la Sibii, 
când se vesti biruinţa lui Mihai-vodă, m-ai sărutat de bucurie. 

— Eu? 

— Nu te mira; te cunosc de pe glas, de pe ochii albaștri și 
părul galben. Și inelul din stânga îl cunosc. Ci atunci fuseși în 
straie boierești, în trăsură cu patru buieștri. Nu cumva ești... 
doamna măriei-sale? Că numai ea s-ar bucura așa de mult. 

— Nu, om bun... 

Privind drumul greu și povârnit, Velica-doamna gândește: ... 
„Acum o lună, pe-aici a urcat oastea măriei-sale. Urcuș, 
povârniș, prăpăstii... Ce putere de însuflețire are dacă zeci de 


mii de oameni îi ascultă cuvântul și-l urmează, fără șovăire?” 

— Și, vasăzică, acum, măria-sa-i domn peste trei ţări? 

— Da, domn mare și puternic care va să-l biruie pe sultan, să 
facă aici pace dreaptă și ţară slobodă. 

— Văd că pricepi bine lucrurile. Ce zici, dacă-l aflăm pe 
voievodul nostru și-l rugăm, ne dezleagă de rumânie? 

— Fără îndoială. Și eu tot pe voievod îl caut... Ci voi lua-o 
înainte. 

La Cetatea Neamţului, plăeșii moldoveni o recunosc și-i 
conăcesc căruţa, împodobind-o cu flori și crenguțe de cireș copt: 
„.„La cai dăm otavă din dumbravă, cu miroznă de Suceavă, 
cosită în Joia verde, obrazul mândrei să dezmierde, cu rouă de 
pe flori, culeasă-n sărbători, de trei fete surori mândre și de-o 
samă...” 


* 
Nemeșii din Transilvania sânt îngrijorați că nu știu nimic de 
cei treizeci și doi trimiși la Târgoviște. În schimb, din Moldova, 
Ștefan Czâki scrie uimit de repeziciunea cu care voievodul și-a 
mânat oștile peste munţi și le-a călăuzit spre victorii 
nemaiauzite:  ...„Pentru vitejia dovedită sub porunca lui, 
voievodul mi-a dăruit moșia Achireș cu cetățile aparținătoare”... 
Lupu Kornis cârtește către Tököly: 
— E primejdios de viteaz: nu-l putem juca după voie... 


* 


Se așază pe iarbă la marginea pădurii dinspre satul Bosanci și 
priveşte o buburuză roşie cu puncte negre, cum stă la soare, 
apoi aleargă, încolo și-ncoace, pe-un fir de păiuș, pe o frunză de 
păpădie și se oprește pe o floare albă de scânteiuţă... „Așa aș 
vrea să mă liniștesc și eu și să mă odihnesc la umbră de floare... 
Fraţii mei par tot mai cuminţiţi; la mine, nebunia vitejiei mai 
dăinuie încă... De mă întreabă Sima cum fu pe-aici, va să 
răspund: așa cum plănuirăm: Preda lovi peste Milcov, Vasile 
Mârza pe la Bistriţa și Dorna-Câmpulung, iar noi, cu grosul 
oștirii, pe la Oituz. Am înfrânt lefegiii leremiei la Târgu Trotuș, la 
Valea Seacă, la Bacău, la Verbia și la Otani, lângă Hotin. Am 
împresurat cetatea, dar încă n-am dobândit-o... Cuvântul lui 
Mihai-vodă-i ascultat din Hotin în Lipova și din Maramureș în 
Giurgiu...”  Odihnită, buburuza zboară spre miazăzi. Stroe 


zâmbește: ...„Așa să scrii tu, Sima, în izvodul tău”. 

În fața podului Cetăţii îl aude pe Preda cum râde de Turturea 
cu vorbe rostite moldovenește: 

— Măi Turturea, tu ești titirez la tătă treaba... ... „Da, e titirez: 
dar oare va fi trimis știri stăpânei lui, Velica?” 

Se ridică și se apropie să-l întrebe. Ci, în clipa asta, dintr-o 
căruţă transilvană, ajunsă aproape de pod, coboară o ţărancă-n 
strai siliștean. ...„Velica”... Și aleargă spre dânsa ca un flăcău 
aprins de dragoste. O îmbrățișează și-o strânge la piept, s-o 
sufoce: 

— Cum ai ajuns până aici? 

— Bine: amintindu-mi c-am mai fost... 

— Dar e război, Velica. 

— Războiul nostru, pentru dreptatea noastră. Când, de pe 
drumul Fălticenilor, am văzut, pe turnul cel mare, steagul alb cu 
vultur verde al măriei-sale, am știut că măria-sa e aici. 

— Aici, Mândruța. 

— Nu cutez a mă înfățișa, de-a dreptul. Gândeam să te caut 
pe tine, pe State Boldur ori pe Turturea. 

— Hai la dânsul!... Odihnește, după prânz. Eu m-am retras 
către marginea pădurii; el, în iatacul lui Ștefan-vodă. 

Măria-sa sta întins, cu ochii deschiși, gândind la plecarea spre 
lași. În întâia clipă nu-și crede ochilor. Se întreabă: „Când mi-a 
fugit gândul spre dânsa?”... Sare drept în picioare: 

— Teamă mi-a fost că n-ai să vii... nu-și ascunde măria-sa 
multumirea și bucuria. 

— Am venit să văd cum arăţi în cetatea străbunicului meu, 
Ștefan-vodă, tu princeps et haeres Magna Valachiae. 

— Magna Valahiae! 

A doua zi, în zori, merg amândoi în trăsură închisă la 
mănăstirea Putna, și-și pleacă frunţile la mormântul lui Ștefan- 
vodă. 


* 


În fața lui Sebastian Tököly, venit şi el la Suceava să se 
plângă împotriva ispravnicului cel mare, Mihai-vodă rostește 
cuvânt încărcat de furie: 

— Banul Mihalcea e-un bătrân nebun! și trimite poruncă 
logofătului Teodosie și lui Gáspár Kornis să plece la Praga cu 
scrisoare despre alipirea Moldovei la coroana lui și să ceară 


iertare pentru sila făcută comisarilor la Cluj. Apoi îl cheamă pe 
Ștefan Czâki și-l trimite grabnic la Alba lulia: 

— Te știu vrednic și credincios mie; ai grijă de buna rânduială 
a Transilvaniei. Potolește pe cei căpiaţi. Fii sfetnic lui Mihalcea, 
până vin eu. 


* 


La Praga, vestea alipirii Moldovei copleșește pe Rudolf: 

— l-am îngăduit, crezând că niciodată n-o să... 

Conrad Engel, hangiul, nu mai scapă de doritorii de știri 
extraordinare, de autori de broșuri, de avvisi și diarii toţi cată 
să afle amănunte de la solii voievodului: cum se poate lua o ţară 
în opt zile, trecând munţi și râuri, și doborând cetăţi tari. Și 
nicicând n-a vândut hangiul mai multă bere: așteptarea 
sporește curiozitatea și setea. 

Solia lui Teodosie logofătul nu-i mai ușoară ca o bătălie. Mulți 
din curtea împărătească îl privesc pe Mihai ca pe un barbar rău 
făcător. Dar scrisoarea trimisă de voievod din Suceava e 
limpede: ...„să-mi lase Transilvania, că am dobândit-o cu sabia, 
cu osteneală mare și cu pierdere a mulţi voinici. Să mi-o lase 
moșie mie și urmașilor mei. Așa poftesc, ca hotarul să cuprindă 
Oradea cu ţinutul Bihorului, și Hustul cu ţinutul Maramureșului. 
Să nu-mi omoare vremea cu târguieli mărunte și sâcâitoare, ci 
să-mi lase drum slobod să mă reped asupra sultanului, să 
cuprind, în cinstea măriei-sale, Timișoara și Belgrad și toate 
cetăţile și țările până la Țarigrad.” Gáspár Kornis îl sprijină pe 
Mihai-vodă cu convingere în faţa lui Rudolf. La fel, Carlo Magno; 
arată că, sfătuit de unii curteni, Bartolomeu Pezzen a intrat în 
Alba lulia cu gând să-l scoată ca pe un trădător, dar că acolo s-a 
încredințat de vitejia și de buna lui credință. Nemeșii l-au 
denigrat, iar împăratul l-a trimis pe Ungnad, om pătimaș și sucit, 
întru totul potrivnic lui Mihai. Auzindu-l ce drept și cutezant 
vorbește, logofătul Teodosie își zice în gând: „Meriţi un castel în 
Transilvania, iubite Carlo Magno, și cinci moșii în Moldova”... 
Îmbunat, Rudolf poruncește scrisori către papa Clement, către 
regele Henric al Franţei și Filip al Spaniei, lăudând mult 
priceperea ostășească și vitejia lui Mihai-vodă, socotindu-l, la fel 
cu noroadele, un al doilea Alexandru. Ci parcă tot n-ar vrea să-i 
lase Transilvania: grăiește mereu de cetatea KGnisberg din 
Silezia, s-o stăpânească voievodul și nimeni să nu i-o poată lua. 


— Tot răul pornește de la unii nemeși și de la generalul Basta, 
îl înștiințează Carlo Magno pe Teodosie, între patru ochi. La 
Cașovia m-a dăscălit despre unele fapte dezmățate ale voastre 
și despre preoţii lui Naprâgy care fierb împotriva voievodului. 

— Știu; sânt furioși că am îndrăznit a zidi biserica mitropoliei 
în cetatea Albei. Ei nu vor să se afle că Transilvania-i ţară 
română. 

— Basta vrea ţara asta pentru dânsul. Se laudă că răscoală 
nemeșimea maghiară și-l izgonește pe voievod cu armele. 
Sfătuiește-l, deci, pe măria-sa să nu intre în Transilvania fără 
oştire bună. lar dacă acum împăratul nu-ţi dă ajutorul în bani, 
vinovat este tot Basta: pârăște că Mihai vrea să-i folosească 
împotriva polonilor, nu a otomanilor. 


* 


Velica s-a sfătuit cu Stroe Buzescu și, însoţită de Costa Duda, 
a coborât călare la Secul, să afle ceva despre Nestor Ureche- 
vornicul. Nu știe de ce, dar nu înţelege Moldova fără prietenia 
lui. Când o vede, jupâneasa Mitrofana se crucește: 

— Cum de m-ai găsit? Ori gândești să mă dai pe mâna 
răufăcătorului? 

— Ferit-a sfântul! Întâi că-i cel mai mare binefăcător. Și-apoi, 
pentru că mi-i de trebuinţă grăirea cu Nestor. 

— S-a pribegit cu leremia-vodă. ` 

Până la miezul nopții sfătuiesc sub lumina candelelor. Işi 
amintesc de nunta de la Tecuci din 1587 și plâng. 

— Ce-ţi face feciorașul? 

— Mi l-a spânzurat Andrei Báthory. 

— Sărmană mumă... Și încă te mai zbaţi pentru împăcare? 

— Da: să-l împac pe preaînţeleptul domniei-tale soț cu Mihai- 
vodă. 

— Nu se mai poate: prea învrăjbitu-s-au duhurile. 

— Datoare sântem a cercare... 

În zori pornesc amândouă în carâtă cu câte doi slujitori. Și, în 
două zile, ajung la Hotin. 

— Domniţelor, vreţi să vă agățaţi de baierele cerului? se 
minunează Baba Novac, văzându-le. Gruia, cere solie! 

A doua zi, spre seară, cu steaguri albe la carâtă, Velica și 
Mitrofana se afla la Ustie, în fața lui leremia Movilă, a fraţilor săi 
Simion și Gheorghe și a lui Nestor Ureche-vornicul. Vorbește 


Velica așa de înfocat, de adevărat și de frumos despre 
împăcare, că parcă și lespezile de piatră ale casei par a se muia 
de înduioșare. Ci leremia Movilă scâncește: 

— Ce vrei, femeie, să pierd domnia? 

— Socoate că aceste trei țări române, unite sub porunca lui 
Mihai-vodă fac o mare putere. A noastră, a tuturor... Averile 
Movileștilor, înțelepciunea lui Nestor Ureche, prietenia cu 
Zamoyski, unite cu vitejia lui, pot săvârși minuni. 

— Măria-ta, nepoata Chiajnei e mai deşteaptă ca noi toți. 

— Te-a înduplecat, vornice Ureche? 

— Acum doisprezece ani, măria-ta, în vremea lui Petru-vodă, 
și eu vedeam unirea aistor ţări, și-o hărăzisem pe Velica 
doamnă a tuturor românilor. 

— Frate, se mânie Simion Movilă, vornicul e vrăjit de femeia 
asta și aiurează. Alungă diavoliţa, măria-ta! lar tu, mitropolite 
Gheorghe, fratele nostru, stropește locul cu aghiazmă. 

— lar unirea vom împlini-o noi, Movileștii! 

— S-ar putea; dar unirea lui Mihai înseamnă neatârnare și 
biruinţă împotriva sultanului. Ori măria-ta ai trei stăpâni: 
sultanul, riga polon și hantătarul. Și-apoi, n-aţi văzut că pe 
Mihai, și în Transilvania și în Moldova, norodul l-a primit ca pe-un 
mântuitor? 

— Da, pentru că-l ațâţă împotriva boierilor! 

— Asta așa-i, încuviințează Ureche. Răzvrătirea norodului ne 
înspăimântă. De aceea noi, boierii, nu-l vrem pe Mihai. 

— În genunchi vă rog! împreună Velica mâinile și înalţă spre 
cei patru bărbaţi ochi încărcaţi de lacrimi. 

— Alungă, frate leremia, iscoada asta! strigă Simion. Nu! Mai 
bine dă-o călăului, s-o vâre în ţeapă, ca pe Răzvan, să stea cu 
ochii la cer, că tot i-s de cicoare. 

— De ce sânteţi așa de cruzi? se împotrivește Mitrofana. Are 
gânduri bune, curate, înalte și ține cu sfinţenie la ele. 

— leremia, grăiește mitropolitul Gheorghe Movilă, care până 
acum tăcuse, ce-o să zică Zamoyski, cancelarul, când afla-va că 
ne potrivim unei muieri năzărelnice? 

— Adevărat... Doamnă, nu mai avem ce vorbi. 

Deși lacrimile curg șiroaie pe obrajii albi ca marmura, Velica 
se ridică dreaptă, mută dojana privirii pe chipul cestor patru 
bărbaţi, de la unul la altul, înclină ușor fruntea, se întoarce și 
pleacă. 


Dincoace de Nistru, în cortul lui Baba Novac, cere voie să se 
odihnească două ceasuri. Apoi cuprinde mâna dreaptă a 
bătrânului general, își sprijină tâmpla de chimirul împodobit cu 
ținte de argint și povestește de ce-a trecut Nistrul. 

— Am cercat, poate, o prostie. Rogu-te să nu afle nimeni. 

— Bine, măria-ta. Ești vitează ca un bărbat, duioasă și 
nevinovată ca o fecioară îndrăgostită. Ci tocmai asta-i și 
fericirea și nenorocirea măriei-tale, Velica-doamna. 


* 


La 27 mai, frații Buzești se află în lași, alături de voievod, la 
primirea aleasă și înflăcărată făcută de norod. Apoi îl ajută la 
buna orânduire a țării. Velica a poruncit meșterului argintar 
Manole o pecete nouă, după desenul închipuit de dânsa, din 
unirea stemelor celor trei ţări române: la mijloc, în scut, un cap 
de zimbru, semnul heraldic al Moldovei; sub zimbru, doi lei față 
în față, sprijiniți pe șapte coline și cu câte o sabie în ghearele 
picioarelor dinainte - stema Transilvaniei; de-asupra, în 
semicerc, un vultur cu aripile întinse și cu o cruce în plisc; în 
stânga lui, soarele, iar în dreapta, luna. Pe laturile stemelor 
Moldovei și a Transilvaniei, un bărbat și o femeie, în picioare, cu 
coroane pe cap. După ce gândește la înțelesul fiecărui semn, 
Stroe Buzescu citește înscrisul de pe margine: „lo Mihail voievod 
al Țării Românești, Transilvaniei și Moldovei”. Și gândește: 
„Frumos, dar trebuie să-i dăm un singur nume: Dacia? România? 
.„.” Voievodul cere și o pecete mică pentru inel, cu aceleași 
însemne. Și poruncește lui Andronic-vistier să pecetluiască 
hrisovul de danie a trei moșii către Mănăstirea Neamţ. 

— Radule, într-o săptămână, curăţim toată Moldova de 
potrivnici. 

A doua zi, măria-sa poruncește lui Baba Novac și lui Vasile 
Mârza să facă o raită la hotar și să alunge otomanii și tătarii din 
Tighina, Cetatea Albă, Chilia și Ismail. După asta, cheamă la 
adunarea cea de obște a ţării toţi boierii și capii meseriașilor, ai 
neguţătorilor și ai ţăranilor și hotărăște: 

— Vroi a scuti de bir pe ţărani și târgoveţi, vreme de șase ani, 
cu îndatorirea de a-mi fi prieteni pe vecie și de a veni la oastea 
mea, să apărăm ţara de orice primejdie. Opresc sub pedeapsa 
cu moartea orice neorânduială ori jaf. 

Adunarea cere domn pe Pătrașcu-vodă, iar măria-sa trimite 


să-l aducă pe Marcu-vodă, fiul lui Petru-vodă Cercel. Pârcălab al 
Sucevei îl pune pe căpitanul lon Captury, care jură: ...„voi fi 
drept și cu credinţă și voi ţine pentru măria-ta cetatea ce mi-ai 
încredințat-o, după priceperea mea, până-mi va sta capul”... 

— Nu-i maghiar și nici nobil, cârtește Czâki. E doar o găsire a 
Velicăi... 

Cercetând prin Atanasie Crâmca, încă din 15 mai, Preda 
Buzescu află că mitropolitul Gheorghe Movilă a luat cu sine și 
episcopii, afară de cel din Huși. 

— Biserica moldoveană a rămas fără cap. Crâmca și Nicodim 
sfătuiți preoţii și călugării să vină fără teamă la sobor, a cerut 
voievodul. Să vadă toți că nu sânt vrăjmaș, ci împlinitor al unirii 
întregului neam român. 

La acest mare sobor vin, în mare grabă, Nectarie, patriarhul 
Ohridei, Filip, patriarhul de Cezareea și Hebron, precum și 
Petronie, mitropolitul de Muncacs. Pe unii îi aduce mitropolitul 
Dionisie Rally; pe alţii i-a trimis mitropolitul Ilon de la Alba lulia. 
Înalţii prelați îl pomăzuiesc pe Mihai domn al Ţării Românești, al 
Transilvaniei și a toată țara Moldovei. Apoi, sinodul alege pe 
Filotei episcop la Roman, iar pe Atanasie Crâmca, la Rădăuţi. 
Dionisie Rally a primit misiunea de a se ocupa de treburile 
mitropoliei. Stavrinos, vistierul cel stihuitor, aflat prin preajmă 
urează: 

— Dascăle prea înţelept, lumina Greciei și sfeșnicul Bulgariei, 
fii slujitorul de credință al mântuitorului creștinătății și 
eliberatorul sfintei Sofia, Mihail-voievodul! 

După încoronare, Mihai-vodă pornește prin ţară. Stroe 
Buzescu îl însoțește la Roman, la Bacău, la Suceava, la Hotin, pe 
care-l ţin încercuit până o capitula prin foame. 

Înainte de a se întoarce la Alba lulia, Velica-doamna cere 
starețului de la Neamţ să treacă în pomelnicul mănăstirii și 
numele lui Mihai-vodă și al lui Nicolae Pătrașcu: 

— Să fie și acesta încă un semn că ne-am unit. 


* 


Dar veștile rele din Transilvania îl silesc pe voievod să 
părăsească Moldova la 27 iunie. Lasă în lași un sfat alcătuit din 
Udrea Băleanu, Andronic-vistierul, Negrea mare spătar și Sava 
mare armaș. Îl însoțește o ceată de patru sute de călăreţi. Preda 
și Stroe se află lângă dânsul. Trece munţii pe la Oituz și 


poposește cinci zile la Brașov. În estimp, Preda pleacă la 
Târgoviște cu porunci. Valentin Hirscher și cu alți fruntași sași îl 
în cinstea biruitorului, protopopul Mihai din Schei arată lui Stroe 
o cărţulie, tipărită de sași, în care pe măria-sa îl poreclesc 
„Mălai-vodă” și îl învinuie de cruzimi și tiranii ca, pe vremuri, 
Vlad Țepeș. Stolnicul se apropie de Dorothea, cu tipăritura în 
mână: 

— Cui slujiţi voi? 

— Măriei-sale, stolnice. Cui altcuiva? Deși noi, ca luterani, ne 
temem mai mult de papă și de principii catolici decât de 
otomani. Te încredințez însă că, astă cărțulie obraznică e treaba 
nemeșilor. 

Cu multă stânjeneală, Stroe o arată și măriei-sale. 

— O știu, voievodul scapără o scânteie de mânie. Ce zici? 

— Armăsarul în galop nu simte înțepătura unui bărzăune. 

— Dar dacă bărzăunii se adună stol? Dojenește-l pe jude. 

Stroe-i foarte încurcat; dar porunca-i poruncă. Se apropie de 
judele Valentin Hirscher și-i dojenește cu glas prietenesc. Ci 
Velica, aflată alături, intră în vorbă: 

— Firește că pe drept, măria-sa s-a supărat: un car de 
minciuni neroade într-o fițuică ticăloasă. Dar cât privește 
porecla s-ar cuveni să-l bucure: în ţara asta sânt nenumărat mai 
mulți opincari mâncători de mălai, adică români, decât nemeși și 
patricieni. Și, bazându-se pe dânșii, măria-sa de-ar putea vări 
cărțulia asta pe gât, și gâtul în ștreang... 

Sărbătoarea începe cu sfeștania soborului de preoți. 
Mitropolitul lon cântă acatist pentru „Mihail voievodul din mila 
lui Dumnezeu principele creștin și ereditar al întregii Ţări 
Românești, domn al Transilvaniei, marele gubernator și domn a 
toată tara Moldovei, înainte mergător și Căpitan al 
creștinătății”... 

Și pe când lumea se veselește în ospăț, voievodul, împreună 
cu căpitanii, împarte oastea de lefegii în toată Transilvania și în 
Țara Românească. Pe secui, sub porunca lui Gheorghe Maco, îi 
așază în Țara Bârsei, pe haiduci la Șinca și Cohalm, pe leși și pe 
cazaci, în scaunele săsești de la Sighișoara și Mediaș, iar cu 
oastea alcătuită mai ales din români, însoţit de Stroe Buzescu, 
State Boldur și Tudor Maldăr intră în Alba lulia. De la Tălmaci l- 
au întâmpinat oltenii și argeșenii în strai de sărbătoare, cu 


lăutari și prapuri. Banul Mihalcea i-a pregătit și aici o sărbătoare 
împărătească. Mii de ţărani, din Apuseni și din Câmpie, din 
Haţeg și din Maramureș, au venit să vadă pe voievodul tuturor 
românilor. Numai doamna Stanca nu s-a urnit din Făgăraș. 
Nemeșele o speriau și-o otrăveau cu zâzaniile: „Velica se ţine 
lipcă după măria-sa” o înștiinţează soţia lui Czâki. Și parcă 
anume mulți nemeși o cinstesc pe Velica și-i trimit daruri: 
căpitanul cetăţii Gurghiu, garoafe involte; Tudoran Boer, vărul 
lui Andrei, căpitan al Cetăţii Rodna veche, îi aduce trandafiri în 
vase de porțelan; meșterii din Deva și din Cluj îi dăruiesc valuri 
de pânză și de mătasă. Baba Novac, Stroe Buzescu, Tudor 
Maldăr, State Boldur par multora oameni deosebiți, vrednici a fi 
puși în cântec. Și zic asta nu numai românii, ungurii, secuii ori 
sașii, ci chiar unii soli veniţi din afară. De pildă, călugărul 
dominican Andrei Bobbi zice către stolnicul Stroe: 

— Scriu sanctităţii-sale papa Clement că, în sfârșit, au apărut 
eroii care vor elibera creștinătatea de teama semilunii. 

— Dacă împăratul Rudolf ar fi mai înţelegător, curând ar avea 
la picioarele sale ţările de la Buda la marea greacă. 

Dar parcă ar fi vrut să-l dezmintă pe stolnic, peste un ceas 
sosește Bartolomeu Pezzen cu știrea că, în urma soliei lui 
Teodosie și Kornis, Rudolf-împărat recunoaște pe Mihai-vodă 
domn peste Transilvania. Nespus de bucuros, voievodul scrie, cu 
mâna-i, pe hârtie albă ca omătul, tălmăcirea acestei 
recunoașteri. lar Stroe îi privește mâna vânjoasă, cu degete 
lungi, puternice, gata să frângă pana. Și nu-i vine a crede ce 
drepte, ascuţite și mașcate ies slovele din pliscul ei subțire, 
moale și firav. Pare ascuţiș de spadă, nu de pană: ...„Eu 
împăratul peste toți împărații zic și tot soborul și toţi judecii zic 
ca domnia-ta ce vei face făcute să fie și cum vei zice să fie zis și 
ce vei pohti, tot să fie pre voia domniei-tale. Ce-ţi va fi voia eu îţi 
voi face”... Când sfârșește, surâde întrebând: 

— Dar Moldova! De ce nu cuvântă nimic despre asta? Au nu 
vede că-i din același trup? Şi după câteva clipe de gândire: 
Chem dieta, aici, în Alba lulia, la 20 iulie. lar până atunci tu, 
stolnice, vezi ce-i pe la Târgoviște și adu-ţi și fraţii aici. 


* 


Din cerdacul culei din Stănești, Sima-stolniceasa priveşte, ca- 
n atâtea rânduri, cum soțul ei se pierde după dealuri, în galopul 


calului; îl însoțesc, ca de obicei, Condur Pantelimon și Dan 
Buzdugan. Privește până i se perdeluiesc, iară, ochii de lacrimi. 
Oftează: ...„A stat cu mine doar o zi și-o noapte”... 

— Anghelina! Adă izvodul și pana, surâde către slujitoarea 
ivită în prag. 

Cu pași de pâslă, împlinește porunca: pune izvodul și călimara 
pe prichici și îngână întrebare: 

— Tristă, stăpână? Ce să mai zic eu? Oprea nu s-a ivit să-mi 
dăruie măcar un ceas... 

— Ai dreptate... Şi începe însemnarea, bucuroasă că și 
cumnata Cătălina se află de față: „Și începu Mihai-vodă a scri și 
a se mărturisi domn peste trei ţări”... Știi, Cătălina, de mult, 
sihastrul Prohor cuvânta ca un înțelept și proroc: „Transilvania și 
Moldova sânt de o fiinţă cu Țara Românească”. Ci, iată, bărbaţii 
noștri le-au topit, într-adevăr, într-o singură fiinţă... 


* 


Acolo, departe, în Roma, Fra Geremia Valacco se plimbă prin 
fața statuilor din Piaţa Navona și vorbește cu scriitorul și retorul 
Girolamo Frachetta, om totdeauna doldora de știri. 

— II laud mult pe acel voievod din neamul tău: în opt zile din 
luna mai, s-a făcut stăpân și peste Moldova. Dacă a fost cândva 
în lume un principe vrednic de glorie pentru multe fapte 
vitejești, acesta este, de bună seamă, Mihai-vodă. 

— O, mult mă bucur!... Buzeștii, prietenii mei, și-au împlinit 
visarea: un singur ocârmuitor peste toţi românii. 

— Socot că, pe drept cuvânt, regii și împărații vor să-l pună în 
fruntea oștilor menite să spulbere puterea sultanului. Unii îl 
numesc, chiar de pe acum, „Luceafărul de la răsărit”. 


„Restitutor Daciae”... 


Pe drum, între Târgoviște și Alba lulia, în trăsură, cei trei fraţi 
Buzești sfătuiesc, povestesc, se bucură și se îngrijorează. Lui 
Preda îi place mult iscălitura și pecetea cu herbul unit: vulturul, 
turnul, bourul. Adaugă însă, cu teamă: 

— În Moldova trebuie să ridicăm oaste multă. Și tare! Leahul 
nu se lasă; va să-i aducă-napoi, repede, pe Movilești. Avem de 
lucru: cetăți de întărit, oști de muștruluit, dări de luat, solii de 
trimis, moşii de îngrijit, negoț de neguțat, nemeși de 
supravegheat, zvonuri de astâmpărat, ambiţii de împlinit ori de 
domolit, vicleni de răpus... Când să mai petrecem? 

— Ne era parcă mai bine în vâltoare, suspină Stroe. Vodă mă 
trimite să fac rânduială în cetăţile dinspre Lipova. Nu mai avem 
răgaz de sfat pe-ndelete. Cei din apus, trândavi; noi, vijelie. 
Altminteri, pierim. 


* 


Îi șiruie sudoarea pe fața-i roșcovană și pare obosit, dar 
vorbește tare, răspicat, să se audă în toată sala cavalerilor, 
înțesată de nemeșime: 

— Eu, Gâspâr Kornis, baron de Homorod, în calitate de 
președinte al dietei, propun ca, înainte de a începe lucrul, să 
proslăvim cu recunoștință, faptele voievodului Mihail, stăpân și 
pe ţara Moldovei. 

Întreaga adunare se ridică în picioare și strigă din răsputeri: 
„Vivat!” Ca de obicei, Ștefan Czâki îi întrece pe toţi: răcnește ca 
pe câmpul de bătaie: 

— Sabia măriei-tale a fulgerat în strălucite victorii! Meriţi 
coroană regală pe frunte! Să ne fii rege, ca Mateiaș! Rex Daciae. 
Vivat! Vivat Mihail restitutor Daciae! 

Ridicată în picioare, întreaga adunare bate din palme. Stroe 
Buzescu se bucură că tocmai magnații, care astă-toamnă abia 
își ascundeau furia, acum cer să le fie rigă. 

— Mulţumesc, conte Czâki, se ridică Mihai-vodă, încruntat; ci 
eu n-am cerut ist tituluș. Dieta, dacă dorește din inimă acest 
lucru, să-l ceară împăratului. Mie-mi ajunge să fiu domn al 
acestor trei ţări române. 

— Împăratul n-a trimis încă ajutorul pentru oaste, glăsuiește 
banul Mihalcea. Ne trebuiesc câte 10.000 de taleri pe lună. 


— Oastea o ţinem pentru liniștea ţării de avăniile și răutăţile 
vecinilor. E sâmburele celeia pe care o gătim împotriva 
sultanului. Pentru asta darea se sporește la 6 florini de fiecare 
poartă. Scutite sânt numai casele stricate de război. 

Cu toate că fețele nobililor se alungesc și se-ngălbenesc, dieta 
încuviințează, fără cârtire, darea cerută de voievod. 

Radu Buzescu cere pedeapsă aspră pentru lefegiii care se 
rânduiesc în bande și pradă ţara, în unire cu unii nemeși. 

— Și căpitanii români să fie supuși legilor ţării, poftește 
Kornis. 

— Și toţi nemeșii să fie gata, armaţi, la porunca voievodului! 
propune Ștefan Czâki, iar dieta încuviinţează. 

— Dorinţa cea mare a măriei-sale este să îmbunătăţească 
soarta țăranilor români, ridică glas Teodosie logofătul. 

Dar aici Bodoni se tânguie precum că boierii români și 
căpitanii momesc ţăranii să părăsească moșiile și să se facă 
oșteni, ori să se mute pe moșiile lor. 

— Nu vă părăsesc de bine, surâde voievodul. Pedepsesc pe 
oricine nu ascultă poruncile mele privind ţăranii români. 
Pedepsesc aspru schingiuitorii ori ucigașii iobagilor. 

— Nicăieri în lume nobilii nu pot fi pedepsiţi pentru că... 

— Bodoni, asta mi-i voința! strigă voievodul. 

Apoi diecii scriu în hotărârile dietei, „așa cum poftește măria- 
sa stăpânul nostru”, ca satele ungurești și săsești să îngăduie 
satelor românești, hotarnice cu ele, pășunat slobod în locurile și 
în hotarul nelucrat. Se împotrivesc Gáspár Kornis și Moise 
Secuiul: asemenea  „slobozenie” aduce mari stricăciuni 
semănăturilor, viilor și fânețelor. Dar dieta încuviințează 
pășunatul slobod pentru cai, boi, junei, porci, afară de oi. Apoi 
mitropolitul lon vine cu o altă dorinţă a măriei-sale: 

— Preoţii români să fie, asemeni preoţilor catolici ori 
reformaţi, scutiţi de slujbele cu care-s încărcaţi iobagii. 

Când vede că dieta încuviinţează cererea mitropolitului lon, 
Bodoni prinde iar a se jelui: 

— Cât ai fost măria-ta în Moldova, dregătorii au făcut plângeri 
mincinoase asupra nemeșilor și le-au luat moșiile, le-a batjocorit 
muierile și fetele. 

— Mișei fără rușine! Trădători și nelegiuiți! îl răpune Mihalcea. 
Tu vorbești de plângeri mincinoase? Tu care... 

Stârnite, învinuirile și sudălmile curg, gârlă, parcă s-ar fi rupt 


un zăgaz. Cu greu izbutește voievodul să domolească sfada. Și, 
ca să-i ţină lângă sine, făgăduiește magnaţilor că va cerceta 
neregulile săvârșite de ispravnici. Cu îndemânare, Ștefan Czâki 
îi apără pe magnați: 

— ...N-au înțeles poruncile măriei-tale, pentru că sânt scrise 
românește. 

— N-au vrut să le înţeleagă! 

Buzeștii se bucură că voievodul strunește nemeșimea. Dar 
totodată simt că, din umbră, cineva hrănește zâzania. Zic că 
Mihai-vodă asmute țărănimea împotriva nemeșimii, lovind 
mortal rânduielile feudale din Transilvania. 

— Învoirea de a pășuna este începutul ștergerii iobăgiei, 
cârtește Bodoni. lar de-i scutim pe popi, curând va trebui să 
recunoaștem românilor drepturi egale cu ungurii, secuii și sașii. 

Dieta, deschisă la 20 iulie 1600, a lucrat cinci zile. 


* 

Înciudat că-i scăpaseră fugarii din Hotin și dorind să 
pedepsească neamul Potocki, ajutorul de seamă al lui leremia 
Movilă, Baba Novac, repede în goană cetele de haiduci în 
Pocuția, unde se adună oști. Pârjolesc moșiile și castelul lui 
Ștefan Potocki. Gruia lui Novac se bucură, auzind că și aici 
ortodocșii îl socot pe Mihai-vodă ocrotitorul norodului. Seara, la 
focuri, mulţi poloni îl laudă pentru vitejia, dărnicia și omenia lui. 
În faţa primejdiei, cancelarul leah, în numele regelui și fără a 
mai întreba dieta, se așeză cu oștile la Nistru, să oprească orice 
năvală peste fluviu. Apoi, când dieta se adună, ţine să zguduie 
cugetul panilor, umflând mult primejdia: 

— Trebuie să recunoaștem priceperea la războaie și vitejia 
Valahului. E îndrăzneţ și a făcut isprăvi uluitoare. E un 
comandant extraordinar, dar e un barbar care răzvrătește șerbii 
împotriva aristocrației. E un ţărănoi! Și mult mă tem că se va 
năpusti asupra noastră, dacă, așa cum se spune în proclamația 
regelui nostru, nu daţi bani pentru oaste. Am aici copiile 
scrisorilor prin care Valahul cere ajutor lui Rudolf să supună 
Polonia. 


* 


Auzind, de la Constantin din Ostrog, că Zamoyski strânge 
oaste mare la Nistru, Mihai-vodă poruncește lui Moise Secuiul să 


plece, repede, cu o mie de lefegii, la Suceava. Buzeștii se miră 
că vodă a ascultat doar sfatul lui Czâki. 

— Kornis pârăște că Secuiul e omul lui Sigismund Báthory. Și 
eu cred, zice Preda cu supărare. 

— A jurat supunere măriei-sale. 

— Teamă mi-i că știe jura și strâmb, frate Stroe. 

— Velica mi-a spus că Ștefan Czâki caută să-l încredinţeze pe 
vodă că noi, Buzeștii, vrem să-l subjugăm poftelor, ambițiilor 
noastre. 

— Ei, nu! Îl tai! se-nfurie Preda. 


* 


În drum spre Prislop, Velica poposește lângă o fântână și 
roagă femeia să-i îngăduie a bea o înghițitură din cofă, întreabă: 

— Ce zici, lele, despre domnia lui Mihai-vodă? 

— Vreme cum n-a mai fost: plâng nemeșii și râd iobagii... 


* 


Dorothea îi spune Velicăi că tot mai mulți nemeși se îndreaptă 
spre miazănoaptea Transilvaniei. Ea însăși bagă samă că 
Teodosie Rudeanu stă mai mult la Făgăraș, pe lângă doamna 
Stanca. 

— Povăţuiesc, măria-ta, să-l trimiţi la Târgoviște, pe lângă 
Nicolae Pătrașcu: se mișcă otomanii la Dunăre și Șerban- 
paharnicul prea-i singur. 

De altfel și lui Radu Buzescu i se pare că vodă lunecă pe-un 
povârniș primejdios. Dragomir din Vâlcănești șoptește la 
urechile aplecate: 

— Sașii îi spun „Mălai-vodă, domnul ţăranilor”. Vorba asta 
umblă pretutindeni și rumânii au înțeles că trebuie să se 
răscumpere. Plec la Târgoviște să-mi apăr moșiile. 

Și tocmai cei care, în primăvară, au fost sprijinitorii rămânerii 
în Transilvania, în cap cu Barcan, acum cer să plece la 
Târgoviște. Stroe și banul Mihalcea îi întâmpină cu dojana: 

— Au nu vedeți că Transilvania este adăpost minunat 
împotriva oricăror dușmani, și pentru noi și pentru copiii copiilor 
noștri? 

— Așa-i, dar ne-o ia împăratul, se teme Stoica-vistierul. 

— N-o dăm! lar dacă avem Lipova și luăm Timișoara... 

Radu Buzescu admiră înflăcărarea fratelui, dar se lasă mușcat 


de îndoială. La stăruința lui Stroe și a Velicăi-doamna, măria-sa 
îl trimite pe Preda Buzescu în Moldova, la Baba Novac: să nu mai 
prade la leși și să afle dacă Moise Secuiul a sosit în Suceava ori, 
așa cum vorbește Dorothea, umblă tainic prin Țara Bârsei. 

— Mi-i teamă că au dreptate cei care-l socot coada de topor a 
lui Sigismund Báthory, se îngrijorează Velica. 


* 


Nu i-a fost greu lui Ștefan Czáki să-i convingă pe Radu și Stroe 
a orândui întreceri între luptători români și unguri: 

— Să vadă și ilustrul restitutor Daciae o petrecere de tabără 
și, mai ales, peste ce oameni strașnici este stăpân, toarnă Czâky 
miere în glas. Va fi o desfătare și pentru doamna Stanca, și 
pentru soțiile noastre, și pentru toți ostașii. 

Radu Buzescu și Andrei Boer aduc jucători și luptători de prin 
sate, români și unguri. Rânduiesc tabără frumoasă pe malul 
Ampoiţei. Simion Dărămuș aleargă la Căluiu și Târgoviște și 
poftește jupânesele la petrecere. Nemeși, boieri, căpitani și 
soțiile lor, toţi îmbrăcaţi sărbătorește, stau pe iarbă la umbra 
copacilor, ascultă alăute vesele și privesc danţuri de tot felul: 
din Oltenia, din Moldova, din Maramureș, din Argeș, din Banat și 
din toată Transilvania. Vin apoi pehlivanii și măscăricii, cu 
giumbușlucurile, poznele și glumele lor. Urmează, după asta, 
întreceri în alergări de cai. Aici, cel dintâi și cel mai neîntrecut, 
se dovedește căpitanul Tudor Maldăr: recunosc cu neascunsă 
admiraţie, toți ungurii. Privind, măria-sa, și doamna Stanca, și 
boierii toți, se veselesc de întrecerea prietenească între cele 
două neamuri, îmbrăcată ţărănește ca de obicei, Velica-doamna 
stă printre oamenii din Cetea. Se bucură însă când aude ţăranii 
zicând: 

— Vodă ne-a îngăduit pășunatul slobod; putem crește și noi 
vite mai multe și mai bune. Merită slavă, pentru că ne așeză și 
pe noi românii în rândul celorlalte neamuri din ţara asta. 

Velica nu ostenește să arate: 

— Aista-i numai începutul. Vor veni lucruri și mai bune. 

— Dacă lăsa-ne-ar pe noi înșine, capăt am pune nemeșugului. 

— Măria-sa va făptui tot ce-i bine pentru români. Ci aveți 
răbdare să-și așeze temeinic domnia. Răzvrătirile și uciderile 
fără noimă sânt spre răul tuturor. 

Doamna Stanca o știe acolo printre ţărani și-ar trebui să se 


bucure. Dar, nu. Aga Leca, urmărit de gânduri încâlcite, izvorâte 
dintr-o drăcească fierbere a sângelui și din niște pofte 
scormonitoare, o pârăște: „Injosește rangul: cine se îmbracă 
țărănește-i ţăran”... Nu iau sama la întreceri, ci gândesc, 
amândoi, cum s-o alunge de acolo și nu află calea. 

Când încep luptele, Stroe Buzescu se bucură că Oprea Ricman 
și Dumitru cel Mare doboară toţi adversarii; le aruncă două 
pungi cu bani, să-și cumpere straie. 

— Straie avem, stolnice! Cumpăr salbă Anghelinei și-o brățară 
ibovnicei, Marușca din Huedin. 

Dar iată că, spre seară, după ce li s-au plătit lefurile și s-au 
îmbătat bine, se încaieră cetele de lefegii cazaci cu cele de 
români. Zurba năucă s-a preschimbat într-o adevărată bătălie 
pe ulițele cetăţii. La un colț, un cazac îl pândește pe banul 
Manta și-l ucide c-o lovitură de spadă. Cu greu îi potolesc, Stroe, 
Maldăr, Oprea Ricman, Andrei Boer, Simion Dărămuș și bătrânul 
Cocea. Voievodul e silit să poruncească spânzurarea a trei 
cazaci și a unui român. Dar printre nemeși pornește însă aprig 
zvon că, sfătuit de Mihalcea, de Radu Buzescu și de ibovnica lui, 
care, anume, ca să sfideze, vine la serbări îmbrăcată ca iobagă, 
Mihai-vodă a hotărât să ucidă toţi nemeșii: 

— Se bizuie pe văcarii de-un sânge cu el. 


* 


Îndată după miezul noptii, îmbrăcat cu lungă mantie neagră și 
cu faţa acoperită cu glugă, Lupu Kornis pătrunde la gazda lui 
Bartolomeu  Pezzen. Când își spune numele, comisarul 
micșorează privirile cu oarecare spaimă și întreabă despre 
pricina vizitei. 

— Am venit numai pentru binele împăratului. Ilustre comisar, 
nu-l crede pe valah! În nouă luni de când mă aflu în juru-i, ca 
harnic slujitor, aflat-am de la sfetnicii lui de taină, că înainte de 
a porni împotriva sultanului, va să ucidă toţi nemeșii. De aceea 
i-a adus și pe cei treizeci de la Târgoviște. Toţi boierii valahi, în 
frunte cu banul Mihalcea, îl îndeamnă la crima asta. Singur Radu 
Buzescu nu-l lasă a săvârși nebunia asta. Dar cât timp îl poate 
opri? Mai ales că ţiitoarea... 

— Nu minţi? 

— Jur pe spada și pe zilele familiei mele că valahul vrea să 
stingă nemeșimea. Nu-i da niciun ban pentru oști. Ferește-te 


mai ales de Velica, primejdioasa-i inspiratoare. 
Și sfatul urmează așa, până răsare Luceafărul de ziuă. 


* 


Olăcari roiesc prin țară, prin sate, târguri și cetăți. Duc 
poruncă strașnică: „Să se strângă oastea la Orăștie!” 


* 


— Stroe, i-am spus măriei-sale că Moise Secuiul se viclenește, 
dar m-a ocărât: „Prea-i bănuiești pe toți!”... 

— Are dreptate vodă, Velica. Secuiul s-a întors de la Suceava 
și vine cu cetele la Orăștie. 

— Blând ești, și din inimă îngăduitor. Cheamă-l, tu, prietene, 
pe Secuiul aici, la Alba, că la Brașov uneltește cu dușmanii. Știe 
și Dorothea. 

Dar, deși avea poruncă să vină într-o întinsoare, generalul 
Moise Secuiul zăbovește două zile la Feldioara, iar de aici trece 
la Sighișoara, să-și vadă soţia și ginerele, pe Lupu Kornis. De la 
Sighișoara se face nevăzut, împreună cu șase căpitani, cu 
familia și cu câţiva prieteni. 


* 


Încă de la alipirea Transilvaniei, Mihai-vodă a așezat în târg la 
Huedin o sută de trabanţi roșii. Printre căpitani se numără și 
uriașul Oprea Rîcman. După întoarcerea din Moldova, s-au cam 
dedat la chefuri și beţii, speriind huedinenii. Cer bucate multe, 
într-ales. Și băutură, mai cu seamă. Din huzur, săvârșesc unele 
șotii. Așa, joi, zi de târg, cu forfotă de neguţători și cumpărători, 
Oprea Ricman pune rămășag pe-o vadră de vin că el singur 
fugărește târgul întreg. Ci, iese în piaţă cu o bâtă în mână, 
suflecă mânecele, scuipă în palme, și începe a lovi în dreapta și- 
n stânga, cu bâta. Stârnește mare zarvă și spaimă. Oamenii lasă 
marfa, carele, vitele și fug mâncând pământul. Răzând și 
batjocorind, zeci de oșteni se reped asupra mărfurilor, la pradă. 

Vestea despre o poznă ca asta zboară în toată Transilvania. 
Românii râd: nemeșii înghit în sec. Dar iată că, duminică, în 
timpul slujbei, când bat clopotele a doua oară, huedinenii ies din 
biserică, scot hârleţe, cazmale și lopeţi din buruieni, de sub 
garduri, și încep să sape o groapă mare în ograda bisericii. La a 
treia bătaie a clopotelor, vreo trei sute de bărbaţi intră la 


gazdele oștenilor, îi prind pe câte unul, îi leagă și-i aduc la 
biserică. Numai doisprezece, în cap cu Oprea Ricman, fug către 
Zam ori Almașul Mare și se adăpostesc în văgăuni. În ograda 
bisericii, huedienii ucid cu securile ori cuţitele, toţi oștenii prinși, 
peste o sută șaizeci, și-i azvărl în groapă, claie peste grămadă. 
Peste unii aruncă ţărnă, deși mai sânt încă vii. 

Velica află, cea dintâi, despre omorul de la Huedin. 

— L-a orânduit preotul, îndemnat de episcopul Naprâgy. 


* 


Unul câte unul, magnații știricesc că nu-și pot aduna cetele la 
Orăștie: n-au nutreţ pentru cai. 

— Să se adune atunci la Sebeș, poruncește voievodul. Dar se 
crucește când află că mulţi nemeși se adună la Turda. 


* 


Cele petrecute la Huedin îl supără pe voievod. ÎI închide pe 
Rîcman în turnul din poarta Sfântului Gheorghe, apoi îl cheamă 
pe Ștefan Czáki, față fiind Radu și Stroe Buzescu. Îl înţeapă cu 
privirea, ascuţit, necruţător și rostește un singur cuvânt: 

— Huedin? 

— Barbarie! se pripește magnatul. Crimă pentru o glumă. 

— Ce mă sfătuiești? 

— Arde târgul și spânzură locuitorii. Toţi! Drept pildă. 

— la oaste, câtă vrei, și pedepsește.-l!... 

Czâki nu se aștepta la atare poruncă, se clatină ameţit. 


* 


Cu toate că Radu și Preda se împotrivesc, Stroe îl vestește pe 
voievod că zeci de ţărani din Țara Românească stau, de-o zi, în 
faţa palatului domnesc: așteaptă scaun de judecată. 

— Să se adune, repede, sfatul! poruncește voievodul. 

In sfat, Stroe se bucură că-i vede cuviincios îmbrăcați și că 
măria-sa îi cunoaște: 

— Tu ești Stan din Făurești; iar tu, Pătru din Novaci. 

— Dreptu-i, măria-ta, răspunde Stan, închinându-se. Ne-am 
vândut boierului Preda Buzescu, cu 20.000 aspri, că eram la 
mare strâmtoare, după jaful lui Sinan. Şi-acu, când măria-ta ești 
crai a toată românimea, ne pârâm cu dregătorul măriei-tale, 
lepădăm asprii înapoi, ca să ne moșnenim precum a fost. 


— Ce zici, Preda Buzescu? întreabă voievodul. 

— Mă încredinţez înțelepciunii măriei-tale. 

— Noi ne plătim datoria, ca slobozi să fim. Și mult trudirăm ca 
să strângem ăști bani: 40.000 aspri. 

— Dar oșteni îmi daţi, moșnenilor? 

— Dacă ne ziseși moșneni, mărite, bucuroși dăm. Numai că, 
deocamdată, n-avem cu ce-i arma. 

— Diece, scrie hrisov, că s-au înfățișat cu pâră înaintea mea și 
au dat la mâna boierului nostru Preda Buzescu asprii și să fie 
slobozi. 

Toţi îngenunche și sărută mâna voievodului: 

— Să trăieşti, măria-ta! Și crai să ne fii întru mulţi ani! Că 
unde pui măria-ta mâna și Dumnezeu vine cu mila. 


* 


Ci, spre uimirea lui Radu Buzescu, a treia zi, după porunca lui 
vodă, când Czáki ajunge la Huedin, găseşte în oraş doar 
doisprezece cerșetori. Toţi locuitorii se ascunseseră în munti. 
Aprinde câteva bordeie de la marginea târgului, iar în Alba lulia 
răspândeşte vestea că a nimicit tot Huedinul. Ci Lupu Kornis se 
bucură în fața lui Bodoni și lui Huszár: 

— Ne trebuia o scânteie. Și-s bucuros că am scăpărat-o cu 
amnarul valahului. Știţi? Românii au vrut să ardă trei târguri 
maghiare și numai datorită lui Czáki s-au mulțumit doar cu 
Huedinul. 

Velica, Nicolae Viteaz, Stroe Buzescu înțeleg că, întâmplarea 
de la Huedin, dintr-o glumă proastă, a ajuns un bobârnac de 
răzmeriță. Speriaţi, o samă de nemeși încarcă avutul și familiile 
în căruţe și se strecoară în Ungaria de sus, sub scutul lui Basta 
ori trec în Polonia. Dar cei mai mulţi se adună, cu cetele, la 
Turda. Velica-doamna, cea dintâi, cutează să arate voievodului 
că-l ameninţă primejdie mare, și-i dă povatță: 

— La Turda cuibărește mișelia și trădarea; intră cu spada-n 
ea, mărite! 

Radu Buzescu stăruie însă, să-l trimită acolo pe Viteaz și pe 
Tököly să-i înduplece a împlini voievodala poruncă de a se 
strânge la Sebeș, nu la Turda. 


* 
În acest început de furtună, Preda Buzescu aduce vești din 


Moldova, de la State Boldur: leșii și tătarii se pregătesc de sârg 
să treacă Nistrul, cu putere multă și cu cei doi fraţi Movilă. Cere 
10.000 de ostași. 

— Nu-i putem trimite decât ţărani, măria-ta, arată Stroe. Îi 
duce Ricman, dacă-l scoţi din temniţă. 

— Scoate-l, nemernicul! Că pozna lui n-a fost poznă, ci 
scânteie. 

— Andrei Boer și Dumitru cel Mare strâng oșteni transilvăneni. 
Sașii fac arme, dar vor bani... 


* 


Mihai-vodă trimite pe Gáspár Kornis și pe Pancratie Sennyei la 
Bartolomeu Pezzen, cu daruri și cu rugămintea de a merge la 
Praga să-l roage pe împărat a trimite cărți craiului Poloniei să 
nu-l lovească în Moldova: 

— Cu puterea ţărilor române, voiesc a face slobode Inăul și 
Timișoara. Apoi, în octombrie, Czâki și Secuiul vor trece pe la 
Belgrad, iar Baba Novac și Buzeștii pe la Giurgiu. lo, cu grosul 
oastei, trec la Vidin și, înmănunchind cele trei oști, în iarnă ajung 
până la Balcani și răscol pe bulgari, pe sârbi și pe greci. 

Dar, peste un ceas, când soarele apunea domol dincolo de 
Zarand, Viteaz aduce știrea că Moise Secuiul a fugit. 

— Oștile ni-s împânzite prin ţară, iar lefegii prea puţini; le-am 
dat drumul că n-avem cu ce-i plăti, se cutremură Stroe. 

Cu asprime, vodă poruncește tuturor căpitanilor și boierilor 
să-și adune cetele. Pe Radu Buzescu îl trimite la Târgoviște, să 
afle ce fac otomanii. Preda pleacă la Suceava, în galopul cel 
mare, să rânduiască apărarea Moldovei. 

La un ceas din noapte, sosește Czâki gâfâind și cere intrare 
grabnică la voievod. Cade în genunchi, cum nu obișnuia: 

— /lustrissime, iertare, dar credinţa nelimitată ce-ţi port, mă 
obligă să-ţi spun: comisarul Pezzen e un mizerabil: uneltește să-l 
aducă pe Basta stăpân în Transilvania. 

— li spânzur pe-amândoi, de crucea bisericii din cetate!... 

— Merită... Dar mai este una și mai rea: Farkâs Kornis 
răscoală tabăra de la Turda, în înţelegere cu Basta. lată două 
scrisori trădătoare: le-am prins cu mare greutate... Și în timp ce 
vodă cercetează ceste scrisori, Czâki îl roagă, tot în genunchi; 
Ucide-l, măria-ta! Ucide-l, până nu se-ntinde molima trădării. 

— Prinde-l și adă-l la mine! poruncește voievodul, furios. 


Peste un ceas, se ivește Gâspâr Kornis cu lacrămi în ochi, și, 
cu deznădejde, arată că fratele său nu-i vinovat. 

— Judecata va hotărî. Am scrisorile-i trădătoare. 

— Nu-l mai poţi judeca, măria-ta. 

— A fugit? Și el? 

— Nu; l-a ucis straja. 

— Nu se poate! Am poruncit să-mi fie adus să-l judec. 

— Eu, fără lingușiri, cred în geniul măriei-tale; dar, de data 
asta ai greșit. Toţi magnații zic: dacă ai ucis fratele unui slujitor 
credincios, cum ai să cruţi pe alţii? 

Foarte îndurerat și îngrijorat, Mihai-vodă trimite după Stroe 
Buzescu și după Mihalcea. Dar niciunul nu se află în Cetate: 
Stroe se întâlnește cu Sima la Prislop, iar Mihalcea umblă după 
mărfuri prin Sibiu cu Țicalidi, neguţătorul ghebos, pistruiat, 
șchiop și grec: trimite o ciurdă de o mie de boi la Viena. 

— Vă prăbușiţi, prorocește Țicalidi. Daţi-mi banii. 

— Cucuvae schiloadă! Sântem mai puternici ca oricând. 

— Cu șapte dușmani în spate? Sânteţi pe drozdie. 

— Taci, păcătosule! Să știi că un pâlc de secui și de români 
din scaunul Odorheiului au tăbărât în Sighișoara și-au ucis doi 
nemeși: Francisc Farcaș și Mihai Szemere. Ne-ajută norodul cel 
de jos să... 

— Aţi stârnit ura nemesimei si nu-i bine. 

— Și pe Barcan-vistierul îl tot aud crămăluindu-se: „N-o să fie 
bine... n-o să fie bine”... Ce naiba v-a apucat? 


* 


De patru zile, de când a venit doamna Stanca la Alba lulia, 
vracii și astrologii, în cap cu lacobus și îndemnați pe sub ascuns 
de Fabio Genga, umblă prin preajma odăilor măriei-sale și 
mârâie, italienește, despre niște semne rele ce s-ar fi arătând pe 
cer. Stroe Buzescu îi ascultă, râde de bâiguielile lor și-i alungă. 
Dar doamna Stanca se teme și-și mustră soțul: 

— Bagă de samă, măria-ta. Semnele spun ceva. Însuși Ștefan 
Czâki știe că, o anume muiere, care se ţine scai de tine, te-a 
vândut dușmanului. Și urmează, grăind mai pătimaș ca bine- 
glăsuitorul Demostene: Nu te supăra! Ci lasă-mă să-mi vărs 
toată obida și să-mi tălmăcesc oropsita-mi dragoste și grijă 
pentru soarta măriei-tale. Ca toate muierile din spița Chiajnei, 
are în ea ceva diavolesc de frumos și de nefericit: e o piază rea. 


Din pricina ei, șederea mea aici - numai umilinţă și caznă. Dacă 
nu-ți întorni inima spre mine și nu cobori la Târgoviște, tu, soțul 
și stăpânul meu, îngăduie-mi într-o mănăstire să mă închid. Că, 
pre cât sânt faptele tale de mari, pe atât inima mea este de 
becisnică, de împovărată cu griji, întrebări și chinuri grele, 
ucigașe. 

Asemenea vorbe rostite din adânc, ard inima voievodului. 

— Stanca, nu cârti în darn. Ai cinste domnească. Ai coconi 
frumoși, împodobiţi cu minte bună. Ai soţ slăvit. 

— Mie domnia-ta îmi trebuiești; nimic alta. Nici averi, nici ţări, 
nici măriri. Ori văd bine: ţi-i capul în mare primejdie. 

— Ai dreptate. Poruncesc să te adăpostești în Făgăraș. 

— Nu plec! Vreau să te apăr de muierea asta răspânditoare 
de nenoroc. 

A doua zi, totuși, pleacă la Cetatea Făgăraș. 


* 


Înspăimântată de zvonurile mișunânde prin cetate, Velica 
intră în cancelaria voievodului, cu privirile-ncărcate de dragoste 
multă: 

— Măria-ta, Czáki-i trădător. Am spus, de mult. 

— Dacă și acest om e trădător, atunci toți sânteți niște mișei. 
Unde-s Buzeștii? Teodosie? Mihalcea? Și tu... tu de ce n-ai venit 
cu probe? Toți, hicleni! 

— Mihai, rogu-te, domolește-ţi furia... se agaţă de dânsul și 
cearcă a-l îmblânzi, ca întâia oară, în cortul din Stoenești. 

— Piei din față-mi, ispito! și-o brâncește pe lespezi. lese, 
încalecă și gonește până la tabără, urmărit doar de Turturea și 
de Dan Buzdugan. 

Sosind la un sfert de oră de pe drumul Prislopului, Stroe o află 
pe Velica leșinată, jos, pe lespezi. Pare că doarme. Doar când o 
ridică în braţe vede că la tâmpla stângă i se prelinge o șuviță de 
sânge. 

— Unde-i... măria-sa? întreabă când se trezește. 

— Nu știu... Ce ţi s-a întâmplat? 

— Am aflat că Ștefan Czâki e, de fapt, capul trădătorilor și, de 
durere, am ameţit și am căzut... Stroe, să-l ajutăm pe măria-sa! 
Altminteri... 


Oamenii lui Basta lucrau cu hărnicie: și la Praga și la Cracovia. 
Îi ajuta și David Ungnad, furios că fusese înlocuit cu Pezzen, 
pârându-l că stă în bun prieteșug cu otomanii. Și nemeșii, 
strânși iar în jurul lui Sigismund Bâthory, pârăsc: „Valahul 
uneltește împreună cu muscalii, cu arhiducele Maximilian şi cu 
regele Suediei, să lovească Polonia dinspre toată zările”. Intru 
dezminţire, Mihai-vodă cearcă să trimită solie la Cracovia; ci 
niciunul din nemeși nu vrea să plece. Se împotrivesc și 
vistiernicii Barcan și Andrei: nu cred că ar avea vreo izbândă. 
Dar azi, când vine știre de la Preda și Udrea Băleanu, că 
Zamoyski e gata să lovească Moldova, Stroe Buzescu hotărăște 
să plece tot el. Mihalcea îl încurajează: 

— Mai mult ca alţii, tu ești cunoscut ca luptător îndrăzneț, și 
polonii, cavaleri mândri fiind, nu se poate să nu-ţi dea cinstea 
cuvenită. Înduplecă-i spre războiul cu otomanii și pacea cu noi. 
De priceperea ta atârnă soarta noastră, a tuturor. 

Pleacă îngrijorat. Aproape de Cluj, din dosul unui pâlc de 
copaci, sar la harţă vreo zece călări, fluturând săbiile. In 
încăierare, unul îl lovește pe Stroe în coastă, cu sulița. Totuși, 
slujitorii: Condur, Buzdugan, Ricman izbutesc să împrăștie 
atacatorii, înainte de a se atinge de căruțele soliei. La Cluj, 
judele Stănicel pune un bărbier sas să-l oblojească pe stolnic și 
ospătează solia cu icre de morun, cu ţipăi, cu salată de 
castraveți, cu fripturi și cu vin. Condur Pantelimon, iscodici ca de 
obicei, a aflat că, acum cinci zile, niște călăreţi au prins doi 
călugări români, i-au chinuit și ucis cu nemilă. 

— Și cine erau? Isaiia de la Cozia și Ifrim de la Tismana. Cică 
răzvrăteau ţăranii împotriva nemeșagului. 

— Te rog, jude Stănicel, cercetează pricina. Eu trebuie să 
grăbesc. A treia zi, Stroe pleacă la drum, călătorește într-o 
trăsură cu coviltir, întins, să i se tămăduiască rana. La Muncacs, 
trag la un han și se culcă, frânţi de osteneală; dar la miezul 
nopţii îi înconjoară un pâlc de lefegii, îi leagă burduf și-i închid 
într-o baște a cetăţii. Nu pot afla nici pentru ce, nici din a cui 
poruncă sânt întemnițați. 


x 
În drum, de la Târgoviște la Alba lulia, Radu Buzescu prinde 


scrisoarea unor sași din Sibiu către secuii din Miercurea Ciucului; 
îi îndeamnă să se lepede de Mihai-vodă, pentru că ...„vrea să 


facă pe valahi stăpâni în ţara asta frumoasă, uitând că numai 
noi sașii, ungurii și secuii alcătuim acea Unio trium nationum. lar 
dacă nu-l veţi părăsi, vom merge cu brașovenii și cu nemeșii 
împotriva voastră, vă vom arde casele și vă vom ucide femeile 
și copiii”. Țăranii români din trei sate făgărășene i se plâng că 
aceiași sași le cer să se întoarcă la supunerea de înainte de 
venirea lui Mihai și să nu mai cuteze a intra cu vitele în imașurile 
săsești ori ungurești, că vor fi uciși până la unul. 

In Alba lulia află, de la Velica-doamna, despre o ispravă a 
căpitanului Maco: beat fiind, a necinstit o fată de preot maghiar. 
Voievodul l-a chemat și l-a ocărât. A răspuns obraznic: „Popii 
sânt niște lifte fără alt merit decât că, uneori, zămislesc fete 
frumoase”... Și, întors în tabără, ca să uite dojana, îmbată o 
ceată de lefegii secui, aduc în cort două fete de nemeși, le 
„dăruie” beţivanilor care, după ce le batjocoresc, le taie țâțele și 
buzele, apoi le silesc să umble așa, goale și mutilate, până la 
Olt, unde le îneacă. Radu Buzescu crede că astea pornesc din 
cruzimea firii secuiului Maco. Velica nu-i dă dreptate: 

— Are îndemn și-nvăţătură de la Czâki. 


* 


Vodă-i îngrijorat de multe, dar mai ales de tăcerea lui Stroe 
Buzescu: nicio știre despre solie. Presimte primejdia și cată să 
se apere. Vizitează cetăţile și taberele, orașele și satele, 
mănăstirile și sfaturile. E pretutindeni. Olăcarii ţin legătură cu 
Suceava și cu Târgoviștea. Își zice „restitutor Daciae” și stăruie, 
cu nebiruita-i putere, în pregătirea războiului la Dunăre și în 
Banat. Dar o tristeţe nelămurită, dureroasă, totuși, îl chinuie. 
Rău îi pare că s-a purtat urât cu Velica și nu află încă o cale s-o 
împace. Când mitropolitul lon îl roagă să îngăduie a îngropa în 
biserica din Cetate oasele lui Aron-vodă, încuviinţează. „Ne-a 
fost prieten.” Auzind despre asta, doamna Stanca poruncește să 
se aducă și oasele lui Danciu, vornicul din Brâncoveni, îngropat 
la Sibiu, acum cinci ani, în vremea Călugărenilor. Mitropolitul lon 
a slujit prohodul cu călugări de la Tismana, Cozia, Vad, Neamţ și 
Putna, pomenind toţi voievozii și oștenii români căzuţi, de 
veacuri, în război cu neprietenii. La slujbă venit-a norod din 
Transilvania, din Oltenia și din Moldova. A îngenuncheat liniștit 
și cuviincios; dar tocmai de aceea episcopul Naprâgy, privind din 
jilțul așezat la fereastră, a simţit că toată fierea i se varsă în 


sânge și ameţește de ciudă. 


* 


Deodată, în tabăra de la Sebeș, se stârnește zvon printre 
lefegiii leși, cazaci și unguri: „Alipiți-vă cetelor lui Czáki: primiți 
lefuri mai mari, iar răniții adăpost și îngrijire în cele mai bune 
cetăţi din Transilvania. Cei vătămaţi fără leac primesc plată pe 
toată viaţa.” 


* 


De fapt, după plecarea lui Stroe Buzescu în solie, Mihai-vodă a 
rămas „singur în groapa cu năpârci”, cum spune Velica-doamna 
către mitropolitul lon. Căpitanii, toţi, în frunte cu Tudor Maldăr, 
cu State Boldur, cu Andrei Boer, se întrec parcă în a aduce 
numai vești rele. Andrei Boer a găsit asupra unei iscoade o 
scrisoare a lui Moise Secuiul către Gheorghe Maco: ...„Te 
firitisesc că te-ai dezlipit, tu și secuii tăi, de acel tiran crud, care 
pregătește moartea tuturor nemeșilor. Te sfătuiesc să aperi 
națiunea secuiască. Părăsește-l și pierde-l cât mai iute, fie prin 
vicleșug, fie prin silă...” 

— N-or fi oare plăzmuiri? se frământă, îngrijorat, mitropolitul 
lon. 

— Și înalt prea sfinţia-ta înclini a crede oamenii mai buni 
decât sânt? se burzuluiește Mihalcea-banul. Întâi, măria-sa a 
clocotit și-a poruncit să fie ucis. Dar au venit Gáspár Kornis, 
TOkOly, Halmagi și-au cerut iertare. Au zis: „Mărinimia și 
bunătatea mai lesne câștigă inima oamenilor”. Și l-a iertat, cu 
toată dojana mea: „Te vei căi, măria-ta”, i-am prorocit. La asta 
TOk6ly a dat răspuns: „Asemenea scrisoare în mâna noastră e 
cea mai aspră pedeapsă pentru Maco, unul din căpitanii în care 
avut-am cea mai mare încredere”. Ce-i de făcut, părinte? 

— Nimic alta, fără numai să armăm ţăranii români. 

— Au și început a-i arma unii căpitani; și asta-i supără foarte 
pe nemeși. Ce zici, logofete Teodosie? 

— Să ne dăm cu pumnii în cap că n-am crezut-o pe Velica- 
doamna, când spunea să nu ne încredem în Ștefan Czâki, cel 
fioros de lingușitor și viclean. Mihalcea, înduplecă-l pe măria-sa 
să-mi îngăduie a mă întoarce la Ruda. Sânt bolnav și m-a 
cuprins un fel de teamă. Nu-s războinic, sânt firoscos. 


* 


Foarte îngrijorat, voievodul poruncește nemeșilor adunați la 
Turda să vină, toţi, la tabăra din Sebeș. Vine doar Gabriel 
Banffy, cu lămurirea: la Turda se găsește nutreţ bun pentru cai. 

— Deci s-au viclenit, bane Mihalcea? strigă voievodul. 
Cheamă capii nemeșimea la Alba lulia, pentru sfat. 

Așteaptă patru zile, dar nu vin decât șapte. 

— Izbește, măria-ta, cu puterea ăst cârd de șacali și 
stârpește-l de pe fața pământului, sfătuiește Mihalcea. 

— Mai cred încă în jurământul lor. Dar dacă nici mâine nu vin, 
îi spulber! trântește măria-sa cu pumnul în masă și ţâșnește 
spre ieșire. Până la grajduri și după ce urcă în șa, gonind spre 
Sebeș, cu Turturea în urmă-i cu încă zece slujitori, gândește la 
Stroe Buzescu și la Velica: ...„Amândoi m-au părăsit?... M-au 
trădat?...” În tabără la Sebeș, uimire: îl întâmpină cu 
închinăciuni Ștefan Czâki și-l roagă fierbinte: 

— Trimite,  măria-ta, oameni de încredere să grăiască 
magnaţilor de la Turda. Să aflăm adevărul despre supărarea lor. 

Pentru că n-are în juru-i niciun boier român, îi trimite pe lon 
Kemeny și pe Ștefan Petki: 

— Vă purtaţi ca și cum nu s-ar fi întâmplat nimic rău. Poftiţi-i 
să se adune la Sebeș, să pornim împotriva Timișoarei. 

Seara, în cortul măriei-sale se înfățișează Toma Literat și lon 
Hos și, frământându-și cușmele în mâini, grăiesc în șoaptă: 

— Judele Stănicel al Clujului s-a încredinţat că Ștefan Czâki e 
în fruntea răzvrătiţilor împotriva măriei-tale. 

— Greu îmi vine a crede, zburlește măria-sa sprâncenele. 

— A avut întâlnire tainică, în hanul lui Wagner din Cluj, cu 
Maco și cu niște oameni ai lui Basta, între care și un valon, 
Jacques Bleuri numit. Adeverim cu capul nostru, se pleacă până 
la pământ cești doi clujeni. 

— Laud fapta voastră, se înseninează un pic măria-sa. Și, de 
mă slujiți cu credință, vă dăruiesc câte trei moșii. Feriţi-vă de 
nemeși: să nu afle că ați grăit cu mine. Turturea, cheamă-i pe 
Mihalcea și pe Czâki. 

Peste un ceas vine Mihalcea, la sfat; Czâki nu-i nicăieri. 

— Trimite pe Nicolae Viteaz însoţit de Tudor Maldăr, la 
Cașovia, să afle ce face Basta. Dar să nu se lase prins în mreaja 
vreunei ucranience, ca Stroe-stolnicul pe care-l bănuiesc în 
brațele vreunei poloneze focoase. El, arhanghelul neprihanei! 


* 


Cu de la sine putere, Velica îl îmbracă pe Andrei Boer și pe 
Costa Duda în strai unguresc și-i trimite la Turda. 

Ajunși în tabăra nemeșilor, aud certuri, sudălmi și suspine. 
Înţeleg că, deocamdată-i doar adunătură de trufași, greu de 
înţeles între dânșii. Își așteaptă căpetenia. Velica uită supărarea 
și cu vestea asta se înfățișează măriei-sale, cu lacrimi în glas: 

— Lovește-i acum, măria-ta! Nu-i cruța... Așa povăţuiește și 
mitropolitul lon. Orice zi de amânare îi face mai puternici. 

— Mulţumesc, Velica-doamna. Așa voi face. Se ridică asupră- 
mi mari primejdii. Și asupra ta; adăpostește-te la Tismana. 

— Trăiesc printre fulgerile și trăsnetele faptelor tale. Nu mă 
goni; lasă-mă în lumina ta, rogu-te! 

— Ci cum s-a zămislit în tine, Velica, atâta îndrăzneală, 
frumuseţe și vrajă? se bucură măria-sa că a găsit iar și are 
aproape suflet iubitor și iubit. Am pregătit haiducii roșii și 
cazacii: îi trăsnesc! Ci trebuie să ţin sama că Zamoyski vrea să 
treacă Nistrul. Că pașa din Timișoara e gata să ne sară în spate. 
Și că nu-i bine să-i pălesc cu fierul, înainte a ști ce vrea 
împăratul Rudolf și ce va să facă Basta. 


* 


Viteaz și Maldăr îl găsesc pe Basta lucrând la cartea lui de 
strategie. Scria câte o filă și aștepta să se usuce cerneala; nu 
arunca nisip pe hârtie, deși o nisiparniţă de aur sta alături. Dă 
câte o sfârlă hârtiei și ascultă spusa solilor. Se miră foarte de 
cutezarea nesăbuită a nemeșilor: 

— Nelegiuiţi! Ipocriţi!... Încredinţaţi-l pe Mihai-vodă că-l ajut 
bucuros. Bineînţeles, de-mi va porunci luminatul împărat. Pot 
veni cu șapte mii ostași și nouă tunuri. Cu cât mai are voievodul, 
răpunem ușor și pe nemeși și pe poloni, dacă vă atacă, precum 
spuneți. 

— Ne atacă! strigă Maldăr. Îi cheamă nemeșimea. 

— Atunci, nu mai aştept porunca împăratului. Căpitani, gătiţi 
tabăra de drum! 


* 


De fapt, pe Gáspár Kornis îl înspăimântă răzvrătirile 
nemeșimii. Părăsește castelul de la Homorod și intră în Făgăraș, 


să grăiască doamnei Stanca. Așezat în jilțul cu acoperământ 
vișiniu, baronul începe vorbirea cu o întrebare: 

— Măriei-tale ţi s-a spus că nobilii maghiari s-au răzvrătit? 

— Nu. Dar oare de ce? Au nu-i măria-sa om cinstit, drept și 
viteaz? 

— Hm... Și unii zic că măria-ta ești potrivnică faptelor 
voievodului. Ci, totuși, am o veste rea și nu cutez a o dezvălui 
voievodului: Stroe Buzescu a rămas la poloni. A vestit Moise 
Secuiul despre asta. 

— Nu se poate! se ridică doamna în picioare. Măria-sa singur? 
.„„ Crede în Buzești ca-n el însuși... Baroane, adună toți magnații 
la Alba lulia la sfat cu voievodul. Te rog! 


* 


În închisoarea din Muncacs, Stroe Buzescu și-a vindecat rana 
din coaste. Trei săptămâni cât a zăcut aici, în nelucrare, s-a tot 
gândit la Petru-vodă Cercel care a izbutit să fugă din cetatea 
Hust, făcându-şi funie din pânza patului. Ci iată că, într-o zi, de 
strajă sta un român din Sighet. l-a vorbit de Mihai-vodă și de 
lupta cu otomanii. 

— Acolo, pierdutu-ţi-ai ochiul? 

— Da. Și ranele de pe obraz. Ajută-mă să scap. 

La schimbarea străjii, după miezul nopţii, găsi ușa fără zăvor. 
Lovi cu pumnii străja nouă, o năuci, o trase în temniţă, îi 
îmbrăcă straiele, o închise în locu-i și, în zori, se strecură din 
cetate cu alţi slujitori. Goni toată ziua și noaptea următoare prin 
păduri, în lungul unui râu, apoi prin mlaștină, până la Hust. Aici 
se înfăţișă arhimandritului Serghie. Uimit de păţaniile stolnicului, 
îl hrănește și-l adăpostește, cinci zile, să se înzdrăvenească. 

— O, căţea, de foame, cu colţi de criţă, mi-a ros pântecele, tot 
timpul. 

De la egumen află că Basta și-a așezat tabăra la Măitin, 
aproape de Satu Mare, că-i gata să atace nemeșii răzvrătiți. A 
șaptea zi, îmbrăcat ca ostaș silezian, pornește spre tabăra 
Bastei. Din vorba cu mercenarii, înțelege că oastea-i orânduită 
împotriva lui Mihai-vodă, nu a nemeșimii. Dorește să zboare 
până la Alba lulia; dar când să iasă din tabără îl înconjoară zece 
călăreți. 


La intrarea în cetatea Albei lulia îl întâmpină nunțiul papal 
Germanico Malaspina di San Severo, Gáspár Kornis, Tököly, 
Bornemiza, logofătul Teodosie, mitropolitul lon și încă vreo 
treizeci de nemeși. Deși ostenit și prăfuit de drum, voievodul îi 
primește cu surâs și bunăvoință. Îi poftește în sala cavalerilor și-i 
întreabă ce gând și ce dorinţă i-a adus aici. 

Lămuresc Kornis și T6k6ly. Măria-sa se încredinţează că 
vorbesc sincer, din inimă, și le răspunde la fel, cu căldură, cu 
durere poftindu-i la cumințenie și înţelepciune. 

— Am ridicat spada pentru dreptatea, libertatea și pacea astei 
țări și a creștinătății întregi. Am câștigat biruințele pe care le 
știți și le cunoaște o lume întreagă. Cu jertfe multe și cu 
primejdii nenumărate am unit norodul din cetatea Carpaţilor. Și 
pe voi, nemeșii, v-am ocrotit, izbăvindu-vă de dihonia, de 
mâncătoriile și întreuciderile care vă macină vlaga. Mi-aţi cerut 
iertare și v-am iertat. Aţi dorit moșii și v-am dat. Aţi vrut să 
liniștesc țărănimea și am liniștit-o. Mi-aţi cerut să am încredere 
în voi și v-am dat inima și viața mea și a lor mei. In taină, câţiva 
dintre magnați m-au sfătuit să lovesc Buda. Jur, aici, în fața 
cestor doi clerici, că slobozind Timișoara și Belgradul, singuri și 
ușor foarte ajungeţi și la Buda, să fiţi iară oameni ai crăiei 
apostolice. Eu sânt oștean al libertăţii noastre și a tuturor; dar 
fiecare în casa lui, pe moșia lui, cu graiul și legea lui. lar aici e 
moșia mea, română! Știu că Ștefan Czâki s-a așezat în fruntea 
răzvrătiţilor. Şi-a călcat jurămintele. Toate! Am dreptul sfânt să-l 
ucid. Feriţi-vă de el și de trădare! 

Malaspina gândește că n-a auzit pe cineva mai elocvent, mai 
dezlânţuit, mai sincer, mai deschis, mai simplu și mai 
convingător. lar Bornemiza îi șoptește la ureche: 

— Un gest al mâinii care a câștigat atâtea bătălii, a doborât 
atâţia otomani, cutremură, zguduie sufletele mai mult ca o mie 
de „perioade” à la Cicero... 

Mișcaţi până în străfunduri, cei de faţă înalță mâinile și jură 
credinţă.  Velica-doamna, privind din dosul unei perdele, 
lăcrămează de bucurie și-o laudă, în gând, pe doamna Stanca: 
...„A avut o idee bună... Măria-sa-i înflăcărat și arde de parcă o 
limbă de foc l-ar jărăgui pe dinlăuntru.” 

Și trei zile iar e sărbătoare în ţară și-n inimi. 


* 


În tabăra de la Turda, mulţi cârtesc împotriva lui Czâki: 
„Cum? omul de credinţă al văcarului, până acum cinci zile, azi 
căpetenia noastră?” „Ba îl laud pentru iscusinţa și îndrăzneala 
cu care a urzit și-a țesut pânza răzvrătirii.” 

— Vrem să scuturăm jugul barbarului, tiranului care a jurat 
pieirea nemeșilor! strigă Czâki. Putem noi, urmașii sfântului 
Ștefan, să ne lăsăm răpuși de văcarii pe care-i ținem sub călcâi 
de patru veacuri? 

— Ce vom face? întreabă lon Zoltai. lobagii sânt mulţi, iar 
Valahul e idolul lor. Un idol viteaz și cumplit. 

— Nu vă spăimântați! Basta-i la Măitin. De astă-iarnă știu că 
ne va ajuta întru surparea tiranului. Patriciatul săsesc e cu noi. 
Moise Secuiul vine cu Sigismund Bâthory, craiul nostru. Știu: unii 
nu-l iubiți. Dar, deocamdată, cu oricine împotriva valahului și a 
ţăranilor lui! 

Cuvântul lui Czâki, scurt, răspicat, rostit cu dușmănoasă 
înflăcărare, îi cucerește pe toți. 


* 


Dar ecoul noului jurământ din sala cavalerilor s-a stins mai 
repede decât credea Velica-doamna. Veștile rele, de foc și 
otravă, furnică iar, mai abraș. Mihai-vodă tot mai nădăjduieşte 
că Basta îi vine în ajutor și adaugă: 

— Oricum, nu trece de Chioara și de Gherla, unde-l am pe aga 
Leca. Nemeșii au căpiat, dar se vor trezi și-și vor vedea 
greșeala. Și-apoi, de-l aduc pe Sigismund, de râs se fac. 

De fapt, măria-sa nu are acum, în juru-i, sfetnici și ajutoare de 
nădejde. Lipsa Buzeștilor se simte. Teodosie-logofătul bâiguie 
vorbe amare, ca prorocii din scriptură: 

— În cugetele oamenilor mișună cele rele și hiclene. 
Dragostea piere, iar pizma și hainia sporesc. Bunătatea-i 
ocărâtă. Trufia-i mai la cinste decât smerenia. Adevărul prigonit. 
Înţelepciunea dispreţuită. Trândavii și proștii, mincinoșii și 
fricoșii, zavistnicii și ucigașii acopăr toată fața pământului... 

Nici Barcan-vistierul nu mai știe cum să-și ascundă frica. Doar 
Stoica-vistier și Mihalcea-banul îi stau alături. 

— Fii fără milă, măria-ta, stăruie Mihalcea. lnăbușă în sânge 
limbile de mătrăgună și flacără ale răscoalei. 

— Mai aştept să văd ce face Basta. Fără ajutorul lui și al lui 
Zamoyski, nemeșii nu pot nimic. 


— De Basta mă tem, deși Viteaz și Maldăr spun că vine la noi. 
Să ridicăm ţăranii, măria-ta! 

— Hm... Dacă află împăratul, nu ne mai trimite ajutoare. 

— Nemţii prea-s hapsâni și prea se iubesc doar pe ei înșiși ca 
să mai vadă și dreptatea altora. 

— Știu, dar răsculând ţăranii, dăm foc ţării. 

— Se poate; dar așa vei domni cu ai tăi, peste ai tăi, doamne. 

— A, dac-ar fi Stroe aici, acum am porni. 

— Și dacă-i mort? Dacă s-a hiclenit? întrebarea lovește ca o 
măciucă de fier. 


* 


La acest ceas, Stroe Buzescu poposea în cetatea Chioara. Afla 
amănunte despre răzvrătirea nemeșilor. A vrut să-i povestească 
agăi Leca despre întemnițarea și fuga de la Muncacs, despre 
vorbirea cu Basta, care a cerut iertare că slujitorii lui nu l-au 
cunoscut, l-a încredințat că vine în ajutorul voievodului, așa cum 
a spus-o și lui Viteaz și Maldăr. Ba i-a slobozit și cei doi slujitori: 
Condur Pantelimon și Dan Buzdugan aflaţi închiși în tabăra lui. 
Dar, dintru început, privirea agăi i s-a părut lăturișă, vicleană și 
a tăcut. De altfel, când a pornit să grăiască oștenilor și 
căpitanilor din cetate, aga Leca a râs și l-a oprit. 

— Buzescule, în clipa asta ești doar un sol pribeag. Și cum tu 
totdeauna m-ai bănuit de viclenie, acum te bănui și eu. Mihai- 
vodă știe că te-ai hiclenit și te-a hărăzit călăului. 

— Agă Leca, ști-voi a mă dezvinovăţi în faţa măriei-sale. Ci 
vezi că sântem ca inorogul încolţit de toate fiarele, și jigăniile, și 
paserile cele cu clont ucigaș. Dacă nemeșii au tăbărât la Turda, 
una din cheile biruinţei se află la brâul tău. Ai înțeles? 

— Da, stolnice... N-avea teamă! Ha-ha-ha! 

— Pârcălabe, cine n-are pricină sau nu știe să râdă, să nu se 
strâmbe; că râsul schimonosit rânjet se numește, iar rânjetul e 
semnul mișeliei. 


* 


Dibuind împrejurările, Gheorghe Maco se apropie de Mediaş 
cu cei 1.500 de secui pe care-i hrănea în Țara Bârsei. Czáki 
trimite repede pe lon Kemeny să-l îmbete cu rachiu și cu vorbe, 
să-i făgăduiască iertare pentru cele săvârșite împotriva 
nemeșilor, să jure că-i vor lăsa toate moșiile dăruite de Mihai- 


vodă dacă vine cu cetele lui la Turda. În același timp, voievodul 
trimite înainte-i pe Pancratie Sennyei, pe Stoica-vistier și pe 
Andrei Boer. Cel dintâi ţine pe Kemeny de vorbă, Stoica plătește 
în grabă simbria pe două luni înainte, iar căpitanul Boer, Oprea 
Rîcman și încă zece oșteni se ațin cu spada. 

— Nu credeți minciunile lui Czâki! rostește vistierul, săltându- 
și gheba. Feriţi-vă de trădare! Măria-sa plătește fiecăruia după 
faptă, după credinţă, după vitejie. 

— Mergem cu Mihai-vodă! strigă mulţi secui. El ne-a scos din 
robie și ne-a dus la biruinţă. Lui i-am jurat credinţă. 

— Ba ne-am săturat de tiranie, urlă alţii. Toată ziulica ne ține- 
n muștru și alergătură... Vrem să slujim nemeșilor. 

— Aţi uitat cum v-a căsăpit Sigismund Bâthory în 1596? 

Mai cu vorba, mai cu punga, mai cu spada, căpitanii lui Mihai 
pornesc spre tabăra de la Sebeș cu 1350 din oștenii lui Maco, 
fără Maco. Pe drum, Andrei Boer zice: 

— Am poruncă tainică să aţâţ țăranii asupra nemeșilor. 

— Nu... Mulţi nemeși trec de partea noastră, fără tărăboi, se 
împotrivește Stoica. Și Maco va veni la noi, acuș. 

— li cunosc bine pe nemeși, vistiere; îl vor cumpăra de istov 
pe bețivul ăsta numit Maco. Cu oamenii din Cluj, Uioara și 
Gherla, noi putem schimba în pulbere tabăra semeţului Czâki. 
lar dacă asmuţim și ţăranii, tocăm nemeșimea precum 
curechiul... 

Hotărârea cruntă din ochii ţăranului ajuns căpitan îl sperie 
atât de mult pe boierul Stoica, încât strigă: 

— Sânteţi sub porunca mea! Hai! și gonește spre Cluj. 

Dar Andrei Boer și Oprea Ricman nu-l urmează. Se întorc la 
Mediaș, unde Maco a vârât lefegii rămași cu el prin crâșme și 
crame: 

— Czâki plătește băutura! 

— Trăiască nemeșimea! strigă unii, răguşiți. 

— Se află mișei care vor să ucidă magnații... 

— Cine-s? Cine-s să-i îngropăm de vii... Trăiască Czâki, Moarte 
Valahului tiran!... 

Asemenea strigăte rănesc inimile lui Boer și Ricman, cu 
netămăduită rană. Șoptesc sfat între dânșii: să cerce a-i cuminţi 
ori să plece? În clipa asta, atras de strigăte, intră în crâșmă 
Stroe Buzescu, însoţit de Condur Pantelimon și de Dan 
Buzdugan. Ametțiţi de băutură, lefegiii nu-i văd. Andrei Boer le 


iese în cale și, din trei vorbe, lămurește: 

— Căpitanul Maco trădează... 

Stroe fulgeră cu ochiul teafăr tot cuprinsul crâșmei, face semn 
lui Oprea Riîcman și lui Andrei Boer să i se alăture. 

— Proștilor! strigă, detunând încăperea. Vă daţi viața și 
cinstea pentru o bardacă de poșircă? Ostași sânteţi ori târfe? Și 
tu, Tamaş?! arată cu degetul un lefegiu bondoc, roșu la faţă. La 
Șelimbăr și la Verbia am făcut minuni. Și acum, trădător? 

O tăcere grea se lasă în toată crâșma. Se aride cum unii își 
înghit balele, iar alţii scapă pocalele din mână, lăsând vinul să 
picure pe podele. Dar un nemeș apare pe ușa dinspre bucătărie. 
Stroe îl cunoaște: contele Ștefan Czâki. Vrea să-l întrebe ce 
caută aici, dar nemeșul i-o ia înainte: 

— Parăsiţi-l pe Valah! E-un tiran! Treceţi de partea nemeșilor. 
Nu mai staţi în rând cu barbarii, veneticii... 

— Noi, venetici? Conte, noi n-am venit de nicăieri. Turcii au 
venit de la miazăzi. Leșii, de la miazănoapte. Germanii, dinspre 
apus. Tătarii, de la răsărit. Voi, maghiarii, de la apus. Noi 
sântem aici, de la zidirea lumii! Ca șesul și ca munţii. Ca iarba și 
ca pădurea. Și v-am adăpostit și pe voi când v-a fost limba 
amară în gură, iar acum... 

— Maco, amuţește glasul acestui chior! urlă Czâki. 

— Conte, te chem la luptă dreaptă. Ești cavaler și refuzul te-ar 
dezonora pe vecie. 

— Ucideţi-l! răcnește Czâki, scos din minți. 

Un slujitor repede sulița spre Stroe. Dar Riîcman ţâșnește și-o 
prinde din zbor. 

Treziţi din beţie, după o clipă de frământ, mulţi secui se ridică 
și se strâng, repede în jurul românilor. 

— Mergem cu voi!... Nu ne-ncârdășim cu lașii și trădătorii!... 

În mai puţin de un sfert de oră, Maco rămâne doar cu treizeci 
și patru de lefegii. Stroe Buzescu ar trebui să fie bucuros: a 
biruit. Dar îndată își dă seama că nu se mai poate bizui pe acești 
lefegii atinși de molima vrajbei și a trădării... „Ce bune erau 
cetele mele de ţărani...” 


Leul în groapa cu șacali 


Încredinţat ca trădarea nemeșilor nu poate fi oprită cu 
mijloace pașnice, Mihai-vodă adună grabnic lângă sine toate 
oștile, chiar pe cele din cetăţile de margine: Inău, Lipova, Lugoj 
și Caransebeș. Scrie la Târgoviște să-i vină și de-acolo oaste. 
Cheamă pe Sava armașul din Moldova, cu cel puțin șase mii. De 
față cu Velica, îl întreabă pe Mihalcea, cu mânie: 

— L-am chemat și pe ginere-tu, pe Radu Buzescu: unde-i? 

— E la moșie, la Șinca. Vine. 

— Să vină! strigă nestăpânindu-și frământul. Și Basta? Ce 
face? A zis că m-ajută: unde-i? Pentru că Mihalcea nu știe ce 
răspuns să dea, voievodul povestește: Visat-am vis urât astă- 
noapte. Parcă dinspre Turda se ridica furtună spăimântătoare. 
Ajunsă de-asupră-mi, se sparse, tunând foarte. Și balaur mare, 
negru se vânzoli în acea furtună. Mă plesni cu coada și mă 
înghiţi. 

Velica lăcrămează mut, cu inima îngheţată, cu ochii mari 
albaștri deschiși spre falnicul chip al măriei-sale. Ar dori să-l 
întrebe de ce Stoichiță-vistierul n-a răsculat ţăranii români, dar 
nu cutează. Singur Mihalcea banul rostește: 

— Nu te potrivi, măria-ta! Ca trăsnetul răpezi-ne-vom asupra 
lor și-i vom spulbera. 

— Bine-i, bătrâne prieten, că-mi întărești inima. Dar n-am oști 
destule. Pricepi? 

— Până le-aduni, se roagă Velica, trimite la Turda pe iezuitul 
George Vasarhelly și pe pastorul lon Ungvari. Sânt predicatori 
buni, credincioși măriei-tale, și știu ce pagubă mare aduce 
vrajba între creștini. Făgăduiește nemeșilor iertare dacă se 
pleacă iar în fața măriei-tale. 


* 


Parcă anume, ca să sporească furia lui Mihai-vodă, vine carte 
de la Praga: Basta a fost întărit cu depline puteri peste 
Transilvania. 

— De ce nu-și ține cuvântul? De ce se schimbă ca vântul? 
Dacă Basta vine să-mi ia stăpânirea, îi las pre nemeși și mă bat 
cu el. 

Velica-doamna se miră însă când Turturea îi spune că această 
carte împărătească a ajuns aici, în Alba lulia, prin osebita grijă a 


agăi Leca, pârcălab la Chioara: ...„De ce nu mai vine să-l vadă 
pe vodă? Nu cumva iar s-a hiclenit?” 

Năvălind în spătărie, voievodul cheamă pe Gáspár Kornis și pe 
Stoica vistier: 

— Plecaţi repede soli la Praga. Arătaţi încă o dată împăratului 
câte slujbe făcui creștinătății și rugaţi-l să mă lase singur stăpân 
în Transilvania. Eu cu Basta - două săbii într-o teacă, nu-i cu 
putinţă. 


* 


Iscoadele trimise de nemeși la Cluj umblă cu bani și cu 
amenințări, să-i atragă pe unguri și pe sași. Dar, cu toate 
rățoielile lui Czáki, clujenii rămân credincioși voievodului. Andrei 
Stănicel și Ștefan Sereș, magistrul orașului, sugrumă în fașă 
orice încercare de răscoală. Doar unul, lon Darabos, cu câţiva 
călăreţi, fuge, strigând: 

— Hai, fraţilor, să ne batem sub steagul lui Basta!... 


* 


Sosesc, în goană nebună, Boldur și Vlad, solii Predei Buzescu, 
din Suceava la Alba lulia, și vestesc că, la 4 septembrie, 
Zamoyski, cu 40.000 mercenari, îmbrăcați numai în fier și 
armați cum nu s-a mai văzut, au trecut Nistrul pe la Coludrubca. 
Aduce trei domni, pentru tustrele țările române: leremia, Simion 
Movilă și Sigismund Báthory. 

— Păianjeni, căârtiţoi ai urzelilor ori zăluzi? crâșcă Radu 
Buzescu. 

— Din sfatul de război al cancelarului Zamoyski, spune State 
Boldur, fac parte vârfurile panilor leşi: Andrei și Ștefan Potocki, 
prinții Poruski și Ruzyski, castelanii din Halicz și Lublin, staroștii 
din Cheln, Camenița și Samogiţia. 

— Neavând cu ce li se împotrivi, adaugă Dragoș, Marcu-vodă, 
Preda Buzescu și Udrea Băleanu au hotărât să strângă cetele 
spre Suceava și Neamţ și să aștepte ajutor de la măria-sa. 

Vestea asta îl izbește pe voievod drept în inimă. Blestemă și 
suduie cumplit; strigă împotriva lui Stroe Buzescu: 

— M-a trădat, mișelul; Mâna mea dreaptă... De-o lună, niciun 
semn, nimic! Poruncesc lui Marcu-vodă să ţină cetăţile Suceava, 
Neamţ și Roman cu cea mai aprigă înverșunare și să aștepte 
ajutor. 


* 


De la Zacheu, duhovnicul lui Baba Novac, venit în urma lui 
State Boldur, Velica înțelege că Buzeștii, stâlpii puterii lui Mihai- 
vodă s-au răzleţit: Preda-i departe, în mare spaimă; Radu s-a 
ascuns - unii zic c-ar fi fost la Făgăraș, la doamna Stanca, iar 
alţii, la Târgoviște, să afle dacă-i adevărat că soţia-sa, Preda, 
trăiește cu un leah, căpitan de lefegii; Stroe, pierdut... „Prietene, 
pe ce cărări rătăcești?” 


* 


L-a trimis pe Andrei Boer cu secuii la Sebeș, iar el, însoțit de 
Condur Pantelimon, a intrat într-un han din Aiud să mănânce 
ceva, înainte de a cobori la Alba lulia. 

De la întâia înghiţitură a simţit miros și gust ciudat, rânced. 
Flămând fiind și dus cu gândurile, nu ţine seama; dar, după 
câteva minute, ameţește, se înăbușă și o sudoare rece-l 
cuprinde ca-ntr-o carapace de gheaţă. Se întinde pe pat, 
gemând: 

— Mă urmărește cineva care nu vrea să ajung la măria-sa. 

O zi și-o noapte se luptă stolnicul Stroe Buzescu cu moartea în 
hanul din Aiud. Cumsecade, săsoaica l-a ajutat să-și spele 
stomacul cu apă caldă și cu ceaiuri de coada șoricelului. Condur 
aleargă la Făgăraș, la doamna Stanca și-o aduce pe Grozava, 
călare. E pungită și zbârcită ca smochina, dar ochii negri 
săgetează și azvâri încă foc și pară. Cere cană cu apă 
neîncepută. Se uită ţintă la Stroe până-l face să deschidă ochii, 
s-o cunoască și să-i surâdă; apoi îl dezbracă gol, ca pe Adam, și 
se miră, ciudat de bucuroasă: 

— Frumos trup ai, stăpâne... 

Il pipăie cu degetele încovoiate ca gheara bufniței, apoi și le 
plimbă, mângâioase peste tot locul, scăpărând din buricele 
degetelor niște scântei izvoditoare de fioruri. Vrăjitoarea, cu 
gingii văduvite de dinţi, cu buze înfundate și nefiresc de subțiri, 
șoptește descântece: 

— Du-te pe pustii și la Stroe să nu mai vii... 

Bolnavului i se pare că și privirea și suflul și plimbarea 
degetelor pe trupu-i stârnesc jar. Parcă s-ar descărca o sută de 
fulgere asupră-i. Parcă toată odaia ar fi un burduf plin cu jărăgai 
și apă clocotită. 


— Fuseși otrăvit cu spânz... Dar ai zidire tare, trup de criţă. Te 
mai descânt cu oglinda, îţi dau o băutură de cicoare, te ung c-o 
alifie și... gata. Leac și noroc să dea Dumnezeu... 


* 


În tabăra de la Sebeș, bătrânul căpitan Cocea primește în 
cortul său pe Baltazar Veress și lon Zoltai și le ascultă povaţa de 
a trece de partea nemeșimii: 

— Veress și Zoltai, vă cunosc de la Călugăreni și de la Giurgiu. 
Atunci eraţi furioși pe Sigismund-craiul că nu lupta hotărât cu 
otomanii. De ce schimbatu-v-aţi la față? 

— Valahul te ţine să lâncezești în tabără, în sărăcie. 

— L-am auzit alaltăieri: „Mai adăstaţi puţin și vă voi duce la o 
nouă biruinţă.” 

— Te duce să lupţi împotriva noastră. Deci, după legile lui 
lustinian, te minte, zice Zoltai. 

— Zău? Dar cine-i, rogu-mă, acest lustinian? 

— Împăratul care a făcut legile cele mari, unde se arată că 
dacă un stăpân tocmește o slugă pentru o treabă și o pune la 
alta, acea slugă are dreptul să rupă învoiala și să-l părăsească. 

— Asta tot lustinian-împărat o spune? 

— Nu, asta o spunem noi care... 

— Voi cei cuprinși, otrăviţi de oarba jiganie a poftelor de 
mărire, au nu știți că-s român? și face semn slujitorului să-i dea 
spada. Se încinge luptă scurtă, acolo în cort. Veress cade cu 
pieptul străpuns. Zoltai izbutește să scape, cu fuga. 


* 


Aflând că iscoadele lui Czâki se strecoară în tabăra de la 
Sebeș și chiar în cetele din cetatea Albei lulia, voievodul îl pune 
pe Turturea să-l pândească pe căpitanul Gavai din straja sa. Și 
aflându-l în legătură cu nemeșimea răzvrătită, îl străpunge cu 
spada. Dar cetele beșliilor se sperie și noaptea fug la Turda. 
Fuge și lon lacobini, diac la măria-sa, lăsând scrisoare Velicăi, 
precum că fi-va ucisă, dacă nu trece la nemeși. 

— Cam multe stucheli de ură, mărită doamnă, suspină Boldur. 
Adăpostește-te la Prislop. 

— Nu-l părăsesc pe măria-sa, Boldure. Treceți la faptă: loviți! 
Loviţi! 


* 


Dintr-o dată, în Alba lulia se află că Basta a ridicat tabăra de 
la Măitin. 

— Încotro? Spre noi? spre nemeși? se întreabă Radu Buzescu 
și banul Mihalcea, îngrijoraţi. Încotro și cu cine? Cei trimiși, după 
dorinţa Velicăi, să predice împăcarea și cuminţirea, n-au fost 
primiţi în tabăra nemeșilor. Czâki se teme să nu clatine credința 
lefegiilor, hrăniţi cu minciuni. 


* 


Mihai-vodă poruncește agăi Leca să fie gata a lovi, neiertat, 
cu cetele din Chioara și Gherla, tabăra nemeșimii și să 
privegheze drumul generalului Basta: dacă vine ca dușman, să-l 
hărțuiască până sosește și măria-sa cu oștirea la Zalău. Gătește 
tabăra și așteaptă. E bucuros c-a venit Radu Buzescu lângă 
dânsul, dar se întristează că trebuie să-i spună: 

— Mă încredinţez că Stroe s-a hainit. 

— Măria-ta, nu-i cu putință! 

— Călăul are poruncă să-i pună capul sub secure! 

Rostește cu atâta mânie osânda, încât și Radu Buzescu își 
cercetează capul, dacă mai e la locu-i. 

În clipa asta intră Turturea cu Condur de mână. 

— Unde ti-i stăpânul? strigă vodă, clocotind. 

Lui Condur i se încleștează fălcile de spaimă. 

— Trăiește... A scăpat din multe. V-a trimis patru ștafete. Eu 
sânt a cincea. Și nu-l lăsai singur decât când l-am văzut iar 
sănătos... 

Și povestește, pe scurt, câte au tras și câte li s-au întâmplat în 
solia la leși. Ci vodă nu se potolește: 

— Nu-l credeam așa de nevolnic! Să nu-l mai văd în ochi. 

— Măria-ta, generalul Basta se apropie de Cluj. 

— Eşti nebun? Leca are poruncă să-l oprească la Zalău. 

— Aga Leca s-a hiclenit, măria-ta. Stolnicul Stroe... 

— Nu se poate! Vine împreună cu Basta să m-ajute împotriva 
nemeșilor răzvrătiți. Acum un ceas mi-a trimis știre. 


* 
Bolnav încă și foarte slăbit, Stroe Buzescu se înfățișează întâi 


Velicăi-doamna și mitropolitului lon: 
— Vodă m-a sortit călăului. Merit: n-am izbutit să-i îndeplinesc 


porunca. Leahul e cheia și lăcata. Dacă-l înduplecam, răzmerița 
nemeșimii se risipea ca pleava la vânt. 

Nu sfârșește Stroe povestea pățaniilor de la Muncacs încoace, 
că intră Dorothea cu vestea că, astă-noapte, s-au răzvrătit sașii 
din Sibiu și Brașov. Au uitat tot binele ce l-au avut de la Mihai- 
vodă. Se zvonește că l-ar fi vârât în ţeapă, în piaţa cetăţii pe 
Gheorghe, fratele banului Mihalcea: 

— Brașovenii au pus tabără la Prejmer și aţin calea cetelor 
care grăbesc spre Alba lulia: pe unele le prind, iar pe altele le 
mână spre Turda. 

Pe Stroe, fiecare veste îl ameţește ca o lovitură de buzdugan 
în frunte și parcă-i pare rău că n-a pierit de otravă: 

— Îndrăcit a lucrat Czâki... lar noi, orbi! 


* 


După două zile de marş, la 13 septembrie, Basta intră în Cluj. 
Mulți secui din scaunul Mureșului trec în tabăra lui, ispitiți de 
făgăduiala lefilor mari. Aga Leca îl vestește pe voievod că-i gata 
să sară în spatele Bastei, dacă se însoțește cu tabăra nemeșilor. 

Auzind că Sava-armașul vine pe la Oituz cu șase mii de 
moldoveni, sașii din Brașov se închid, repede, în cetate. Molipsiţi 
parcă de molima răzmeriţei, sașii din Bistriţa îl ucid pe căpitanul 
Vlad și trimit trei sute de pedestrași spre Turda. Petru Orăș însă, 
cu patru sute de moldoveni, rămâne stăpân pe cetate. 


* 


— Unde-ai fost? urlă voievodul la Stroe, sărind în picioare și 
izbind cu pumnul în masă, cutremurând clădirea și înfiorând 
cugetele. 

— Am pornit în solie, am nimerit în temniţă, în cușca mișeilor, 
în cupa cu otravă, în gheara morții. N-am împlinit porunca 
măriei-tale. Întâia poruncă neîmplinită. 

— Turturea, ţi-am poruncit să-l dai gâdelui! 

— Nu puteam pieri, înainte de a-ţi spune că și Basta e un 
mișel. 

Privirile voievodului se îmblânzesc; îl măsoară din ochi și-l află 
slăbit, galben la faţă, îmbătrânit. Ochiul beteag, fără obișnuita-i 
fașă neagră, pare o gaură adâncă în cap. Se apropie, îl înșfacă 
de umeri cu putere, surâde dureros și-l îmbrățișează strâns: 

— M-ai lăsat singur în groapa cu șacali... Și-acum ai venit cu... 


biserica și cu dragostea lângă tine, să te iert? Hm... De bine ce- 
ai venit, aleargă la Chioara și, împreună cu aga Leca, loviți 
nemeșimea, din spate, fără milă! 

— Măria-ta, mă tem de Leca. 

— Nu se poate!... Velica, dă-i o nouă fașă la ochi. Altminteri, 
în loc să plece spre miazănoapte, la Chioara, fuge spre miazăzi, 
la Stănești. 

Șaga dovedea că vodă s-a îmbunat. 

— Să-mi povestești, de-a măruntul, totul, când vom avea o 
clipă de răgaz. Ridicaţi tabăra de la Sebeș. Porniţi spre Mediaș. 
Faceți muștru din mers. Că nu se știe nici ziua, nici ceasul, nici 
unde, nici cu cine va să dăm bătălia, căpitani! 


* 


După o zi de odihnă la Cluj, generalul Basta își împinge oastea 
până la Turda și face tabără dincolo de podul peste Arieș. In 
seara de 15 septembrie, Czâki, cu mare alai, îi iese în 
întâmpinare. Îl învinuie pe Mihai-vodă că a ucis nemeși, că unui 
tânăr de neam bun el însuși i-a tăiat gâtul, cu cuțitul. Basta 
crede sau îi convine să creadă; și cere italianului care se află 
alături să scoată, a doua zi, un „awvis”, la Cluj, cu asemenea 
nerușinate născociri. 

— Te asigur, generale, că nemeșii te vor guvernator al ţării, în 
numele împăratului. Ai ceea ce italienii numesc virtu. Nu te- 
nfurii niciodată; îţi păstrezi sângele rece în orice împrejurare. 
Ești cel mai iscusit tălmaci al războiului, se umflă contele în 
cuvinte, iar Basta îl privește cu ochi sticloși și reci ca de șarpe. 


* 


După miezul nopţii, Stroe se întoarce la Alba lulia și cere a 
grăi voievodului, neapărat. 

— Aga Leca s-a hiclenit, înclină fruntea, frânt de durere. Basta 
s-a întâlnit cu Czáki la Turda. 

— Se vede că așa trebuia să se întâmple. Turturea, adă aici 
pe Pancratie Sennyei, Radu Buzescu, Ştefan Bodoni, banul 
Mihalcea și Neculai Viteaz. 

Vin cu toţii, în mai puţin de un ceas. Le vorbește calm și 
hotărât. 

— Sânteţi oamenii mei cu credinţă. Aveţi grijă de treburile 
țării și ale cetăţii. Plec să întâmpin răzvrătiţii. Nu mi-i voia; dar 


armele vor hotărî. Cred în dreptatea mea și-a acestui popor. 
Cred în unirea românească săvârșită de mine. 

Face semn lui Radu Buzescu să se apropie și-i șoptește: 

— Tu ai grijă de doamna Stanca și de Florica. Inţelegi? 


* 


La 16 septembrie, Mihai-vodă aşază tabăra la vale de Aiud, în 
câmpia de la Tinod. În aceeași zi, Basta pleacă din Turda și se 
oprește aproape de Uioara. 

— Vrea să dea lupta grabnic, înainte de a-mi sosi toată 
oștirea, chibzuiește voievodul și ocupă tăpșanul ușor de apărat 
de la Mirăslău, aici unde Mureșul cotește printre dealuri, lăsând 
doar un loc strâmt de trecere. În faţă, un pârâu cu râpi adânci, 
cu un singur pod. În stânga, păduri și dealuri greu de trecut. În 
dreapta, lunca deasă și apa Mureșului. 

— Aici săpaţi șanțuri și faceți întărituri de pământ și copaci, 
poruncește voievodului căpitanilor. Ne apărăm până vor sosi 
ajutoarele din Țara Românească și Moldova. 

Cu povaţa lui Stroe Buzescu, Tudor Maldăr și Andrei Boer, 
rânduiesc tunurile: să bată, până departe, drumul pe unde 
bănuie că vor veni Basta și Czâki. Ci Stroe Buzescu tresare: 

— Măria-ta, dacă-l înduplec, totuși, pe aga Leca să lovească 
din spate, cu cetele Chioarei? 

— Cearcă, stolnice, deși cumsecădenia ta azi amiroase a 
prostie. 

Într-o jumătate de ceas, Stroe, însoţit de nedespărțitu-i 
Condur Pantelimon se furișa, pe drumuri tainice, spre Chioara. 


* 


Bun strateg, Basta înțelege repede că dacă Valahul se 
întărește între dealurile Mirăslăului, nu-l mai poate scoate. De 
aceea îl îndeamnă pe Czâki să înceapă hărţuirea, cu avangarda. 
Dar cetele lui Mihai-vodă se bat bine: pe la ceasurile nouă, Czâki 
însuși ar fi căzut prins în mâinile lui Simion Dărămuș, dacă Basta 
nu-i trimitea, în mare galop, două pâlcuri de sulițași și 
mușchetari nemți, să-l scoată din împresurare. Văzându-se 
copleșiți, leşii și transilvănenii, cu Dărămuș, aprind satul 
Mirăslău din patru părţi și se retrag dincoace de pârâu. In 
retragere, întâlnesc o ceată de husari și-i măcelăresc până la 
unul, sub privirile nevolnice ale lui Basta. 


Poruncește sfat tainic cu italianul Tomaso Cauriolo și cu 
căpitanii nemeși, pe dealul de lângă Mureș, să iscodească mai 
bine tabăra voievodului. Și ca s-o descopere în tot cuprinsul ei, 
poruncește cetelor de valoni ale lui lacob Beauri, să hărățească, 
iar tunarilor să tragă. Folosind îndrăzneala prea mare a câtorva 
secui, Beauri izbutește să prindă patru dintre ei și-i chinuie până 
află tot ce știu despre numărul ostașilor, despre gândurile 
voievodului și, mai ales că așteaptă oști numeroase din Țara 
Românească și Moldova. Totuși, Basta nu dă atacul. 

Astfel, ziua de 17 septembrie se scurge în așteptare și pândă. 
Mihai-vodă-i tare neliniștit: ...„De ce l-am lăsat pe Stroe Buzescu 
să plece? Acum aș fi avut cui spune de ce nu vreau, de fel nu 
vreau să dau bătălia asta...” 


* 


În Chioara, Stroe trage de-a dreptul la odăile lui Leca: 

— Măria-sa ţi-a poruncit să-l izbeşti pe Basta dinspre 
miazănoapte. Ce ai de gând? 

— Au n-are încredere în mine, de te-a trimes pe tine? 

— A auzit c-ai luat calea vicleniei. 

— Eu? Stroe, tu mă bănui și când mă jur?... Mai bine poftește 
în ospătărie, să-mbucăm ceva, prietenește. 

— Nu-i vreme! 

— Totu-i pregătit; aştept doar clipa. Și porunca! 

— Clipa-i asta. Acum! Porunca eu o aduc. 

— Noaptea nu pornesc... Hai să ciocnim o cupă de vin de 
Lechinţa. O grozăvie!... Și după ce Stroe se așază la masă, în 
ospătărie: Ştii cum mi l-a înfățișat, într-o zi, Moise Secuiul pe 
Basta? Om pătat de toate păcatele și omorurile: lacom, 
mincinos, sperjur, înfumurat, calpuzan, jefuitor de biserici, 
sperietoare a călugăriţelor, făţarnic, crud cu obraz de blândeţă, 
eretic și incestuos. L-am cercetat și eu, cu luare aminte: pare 
foarte cumsecade. Dar nu știe să râdă. Ha-Ha! Rânjește doar, ca 
șacalii călcaţi pe coadă. 

— Dacă-i așa, atunci se cheamă fiară, pocitanie, nu om. 

— Dar știi, stolnice? se răsucește aga Leca spre oaspete, după 
ce soarbe cupa până în fund; mie-mi place om ca Basta. Pe tine 
te îngrozește, pe mine mă vrăjește. 

Bate din palme. Se ivesc patru arnăuți: îl înșfacă pe Stroe, îi 
răsucesc mâinile la spate și-l târăsc pe trepte până jos, în 


temniță, în ciuda urletelor și a zbaterii. 


* 


La miezul nopții, Mihai-vodă trimite pe Petru Armeanul sol la 
Basta, să-i spună că acest foc se aprinde nu din vreo greșeală a 
măriei-sale, ci din neastâmpărul, ticăloșia și răutatea a doi-trei 
nemeși. De vreme ce măria-sa e credincios împăratului, ce cată 
el, Basta, cu lefegiii împărătești, în tabăra răsculaților? A greșit 
drumul? 

— ÎI poftesc alături de mine; să batem Timişoara, să gonim 
otomanii din Europa! Să facem faptă creștinească, de faimă 
pentru noi și pentru împăratul. Dacă nu-ţi izbutește împăcarea, 
amăgește-l până sosesc cetele de sârbi cu Deli Marcu și Radu 
Buzescu care adună făgărășenii și vine spre noi. 

Oarecum liniștit, măria-sa întinde mantia pe pământ și se 
culcă. O bucată de vreme privirile-i rătăcesc printre stele. Nu 
știe când a aţipit, nici cât a dormit. O bubuitură de tun îl saltă 
drept în picioare. A doua. A treia. 

— Ce se întâmplă? Vezi, Turturea! 

Slujitorul aduce știrea de la tunari că un oștean a adus 
porunca măriei-sale, să tragă asupra taberei răzvrătiţilor. 

— Tocmai acum când solul nostru s-a dus cu vorbă de 
împăcare? Să înceteze focul! Să fie prinsă acea coadă de 
topor... 

Și până la ziuă voievodul se bate cu neostoite gânduri. Se 
întoarce, odată cu zorii, și Petru Grigorovici; 

— N-ar vrea război, dar numai după-amiază dacă poate da 
răspuns, după ce se sfătuiește cu Czâki. Mi-a poruncit să-ţi spun 
că împăratul l-a numit gubernator al Transilvaniei. Că are și 
steagul și pecetea. Deci să nu mai cerci nimica. Nemeșii mi-au 
vorbit încă și mai obraznic, măria-ta. 

— Tâlharii! și mânia fierbe în el ca-ntr-un cazan acoperit. Să 
tragă tunurile! Să sune trâmbiţele de bătaie! 

În câteva clipe cerul se umple de fum și flacără. Tunarii nemti 
și unguri răspund. Dar niciuna din tabere nu iese la luptă. 
inconjurat de cinci căpitani italieni și valoni, Basta 
demonstrează lui Czâki că nu trebuie dată bătălia aici: 

— Tabăra valahului e așezată prea bine și întărită cu 
meșteșug mare: nu-i poate face nimic nicio oaste de zece ori 
mai mare ca a noastră. Numai printr-o stratagemă îl biruim. 


— Și care-i stratagema? întreabă Baltazar Bornemiza. 

— Rupem tabăra și ne retragem până după deal. 

— Pe ce te bizui, generale, când propui... fuga? 

— Pe firea aprinsă a valahului. Nu va răbda să ne vadă 
plecând, fără a ne urmări. Ura și înflăcărarea-l vor pierde. 

— Nu reuşim! se împotrivește Maco. Valahul e aprig: ne- 
ajunge din urmă și ne izbește înainte de a ne opri. 

— Stelele ni-s prielnice, mârâie Basta. Luna, care-n astrologie 
închipuie poporul, se află în casa morții, iar Saturn și Marte se 
întovărășesc cu Venus, în templul desfătărilor... 

Ci drept în clipa asta o ghiulea scurmă pământul la zece pași 
de sfatul căpitanilor, împroșcându-i cu ţărnă și silindu-i să se 
împrăștie în grabă. Basta socoate întâmplarea asta drept o 
minune: „Până trece râpa din faţă, eu ajung departe”... 

După un ceas, din tabăra lui, de pe un dâmb, Mihai-vodă vede 
cum, în bună rânduială, oastea potrivnică pornește pe drumul 
Turdei, pe care venise. Întreabă, cu îngrijorare mare: 

— Acela-i steagul împărătesc, căpitane Andrei Boer? 

— Da, măria-ta: vulturul cu două capete. 

— Mi l-a furat, nelegiuitul! Mie mi l-a trimis împăratul. Și el, ca 
și Sigismund... Lume de tâlhari și mincinoși... Ce face? 

— Fuge, măria-ta, răspunde căpitanul Tamaş. 

— Au nu știe că-l ajung și la Cașovia? și sare pe cal, parc-ar 
avea aripi. Vă strivesc, vipere! Urmărirea!... 

Însuși îndeamnă, zorește vârând parcă foc și furtună în fiecare 
oștean. Pornesc întâi o parte din călăreţii cazaci. Dar 
mușchetarii, lăsaţi în urmă de Basta, trag focuri dese și opresc 
înaintarea. Oastea voievodului se adăpostește în râpă; dar 
deasupra iese greu și pe malul celălalt se orânduiește anevoie, 
din pricina focului mușchetarilor. E aproape amiază când îi are 
pe toţi, în ordine, pe locul unde înnoptase Basta și nemeșimea. 
Lovind prin surprindere, Cocea îl prinde pe Baltazar Bornemiza 
și-l trimite măriei-sale. 

— De ce fug, mișeii? întreabă voievodul cu îngrijorare. 

— Nu fug, aleg loc bun pentru bătălie, se semețește nemeșul. 

Resfiraţi pe câmpul larg, oștenii lui Mihai-vodă se cred 
biruitori. Ci inima măriei-sale se zbate între ghimpii îndoielilor. 
Aleargă în frunte. Face semne mari să se adune. Flutură barda. 
Răcnește porunci. Gonește spre dreapta, spre stânga, punând 
rânduială. Rămâne în urmă și îndeamnă să gonească mai tare, 


să ţină rândurile strânse. Dar, nu: merge greu. Se cunoaște că 
sânt oșteni de strânsură, prea puţin deprinși cu războiul. Se 
îngaimă. Se zăpăcesc. Șovăie... „Nici căpitani buni n-am. Unde-s 
Buzeștii? Băleanu? Novac?... Maldăr, săracul, dă cu latul spadei 
în ei și...” Dar nici voievodul nu-i în toate apele lui: „Acolo-i 
steagul împăratului, steagul trimis mie... Cu cine lupt? La 
Călugăreni loveam abraș... Noroc că Basta, câinele, fuge... Il 
ajung... Mai am două mii de pași... mai puţin...” 

Dar, deodată, de după deal, vede grosul taberii lui Basta 
oprită, rânduită, zid de suliţi, gata de bătaie... „Ai, m-a prins în 
neorânduială...” Strunește calul. La fel și Turturea. Nu poate 
porunci atacul, până nu așază pâlcurile. Umbra bucuriei i se 
poticnește în spaimă: 

— M-a înșelat, câinele!... scrâșnește și urcă în galop nebun 
dealul în stânga. În vârf se oprește. Privește. Simte că n-are 
liniștea pentru judecarea rece, limpede a împrejurărilor: vede că 
nu face ceea ce trebuie, ci ceea ce îl silește potrivnicul și-l 
împinge mânia, setea de a se răfui cât mai repede și mai crunt, 
cu viclenia... „Unde-i Stroe? De ce l-am lăsat să...” 

— Căpitane Andrei Barsai, voi să mai cerc o dată împăcarea. 
Mi-i inima grea: să vărs sânge creștin. 

— Târziu, măria-ta. Puneţi platoșa. Ne lovește dușmanul. 

— Minciuna-i mai tare ca adevărul? 

— Datoria noastră-i să credem în izbândă, măria-ta! strigă 
State Boldur, intrând între căpitani. 

— Tu, aici, moldave?! și, o clipă, inima i se umple de lumină. 
Urmează-mi sfatul. Firea locului ne silește să așezăm oastea pe 
o singură linie: să ne ferim de dealuri și de râpa Mureșului. Apoi, 
descalecă și cu vârful spadei însamnă în ţărână chipul cum să se 
așeze cetele: în aripa dreaptă, cazacii, archebuzierii călări și 
lăncierii români, începând de la cotul acela al țărmului. Barcsai 
să te ferești de a fi azvârlit în Mureș. Îl învălui pe dușman 
înaintând printre copacii luncii. Să-mi aduci pe Czâki și călăreţii 
lui, prinși. Uite.-l: luptă în partea asta. 

Încredinţează conducerea dreptei lui Gheorghe Budai și Petre 
Odobașa, cu rămășițele călărimii și cu pedestrimea. La mijloc, 
Cocea și Tamaş, iar el, cu boierii, cu Andrei Boer, cu Maldăr și cu 
Dărămuș, pretutindeni unde va fi nevoie. Rămâne în spate, 
prisos, doar Gheorghe Farcaș, cu trei mii de călăreţi săcui și cei 
două mii de țărani armaţi cu mușchetele trimise de împărat. Dar 


socotind acum, încă o dată, oastea scoasă din șanțuri, din 
tabăra întărită, se înspăimântă de slăbiciunea și puţinătatea ei. 
Petru Orăș, în fruntea moldovenilor aduși de State Boldur, i se 
pare mai de nădejde. Ceilalţi nu știu să lupte în rânduri strânse 
ca nemţii și valonii lui Basta. 

Artileria potrivnicului începe să tragă iar. Tunurile voievodului 
răspund: meșterul italian Vincenzo din Padova izbutește să facă 
pagubă nemeșilor, chiar de la întâile ghiulele. Pornind atacul, 
dreapta se ţine bine; înaintează peste cinci sute de pași. Dar 
înțelegând că pierde războiul dacă dreapta, ajutată de artilerie, 
nu poate fi oprită repede, Basta trimite o ceată de mușchetari 
să ocolească dealul și să lovească din spate. Andrei Barcsai se 
apără dârz. Basta mai trimite împotrivă-i și pe Melchior 
Rotawitz, cu reiterii lui. După o luptă scurtă și foarte 
sângeroasă, lăncierii lui Mihai se trag înapoi. Pe neașteptate, 
prin fumul des, mușchetarii năvălesc din spate, pun stăpânire 
pe artilerie și-o întorc împotriva oștirii voievodului. Din clipa asta 
Czâki poate lovi nestingherit aripa stângă. Voievodul însuși 
cearcă o năvală întru despresurarea tunurilor, dar pierde zeci de 
luptători, fără izbândă: tunurile seceră în rândurile românilor cu 
înspăimântătoare hărnicie. 

Dinspre Mirăslău s-arată cete de ostași gonind nebunește: 
Baba Novac cu cinci sute de haiduci. Dintr-un semn al 
voievodului, bătrânul căpitan înţelege că trebuie să lovească 
aripa dreaptă. Urlă cumplit, ca să-și îmbărbăteze flăcăii și-l 
oprește pe Czâki, ca la Șelimbăr. 

De pe înălțimea de unde ocârmuiește, Basta vede tot câmpul 
de luptă ca-n palmă. Frica îl înghimpă în pântece, dureros; dar 
nu se lasă. Trimite valonii lui lacob Beauri. Și lupta durează așa, 
sălbatic de crudă, mai bine de un ceas, când, întrebând 
astrologul, Basta hotărăște izbirea cea din urmă, drept în 
mijlocul taberei române. Bătălia se preface într-o furtună 
fioroasă. În fruntea luptătorilor, cu Boldur și Turturea în preajmă, 
voievodul răstoarnă armăsari, doboară archebuzieri, spintecă 
pedestrași, până își frânge securea în zalele unui cuirasat negru. 
Totuși, ca nealtădată, n-are spor. Vede greșelile dușmanului; 
dar, ca-ntr-un vis urât, nu le poate folosi. La fel căpitanii: doar 
Baba Novac duce luptă spornică: ajunge în mijlocul taberei 
nemeșești și, o clipă, dacă ar avea un sprijin cât de mic, Czâki ar 
fi prins. Ci acest sprijin nu se ivește de nicăieri. Toate celelalte 


șiruri, bușite mereu de lefegiii nemeșimii, se clatină. Mulţi pier. 
Mulţi cad prinși. Voievodul parcă nu mai este în luptă, ci în 
vijelie. Visarea cea urâtă se sluțește mereu. Oștenii se bat 
acum, nu ca să câștige victoria, ci ca să-și mântuie viața din 
acest măcel barbar. State Boldur aude nemeșii cum aţâţă 
luptătorii numindu-l pe măria-sa „Sugător de sânge - Sangui, 
sugam!” în latinește, ungurește, nemțește. Catafracţii negri ai 
Bastei ucid și răniții: ucid cu sete. Mihai-vodă vede că mulți 
dintre ai lui: Barcsai, Tamaș, Maldăr, Orăș stau în vipia bătăliei 
nu din curaj, ci din deznădejde: n-au unde se adăposti: sânt 
copleșiți. Cei dintâi, cazacii lui Cocea, covârșiţi de puterea 
dușmanului, se azvâri în Mureș. Mulţi se îneacă dar tuturor li se 
pare că moartea-i mai ușoară așa. Cei din aripa dreaptă se iau 
după cazaci. Numai mijlocul taberei, unde luptă Mihai-vodă 
însuși și capătul dreptei, unde urlă Baba Novac și haiducii lui se 
mai ţin încă o vreme, până când toți cei care pot înota trec 
dincolo de apă. Cu vorba sau cu spada smulsă de la un nemeș, 
ajutat doar de State Boldur, de Orăș și de Turturea, stăruie în 
luptă; întoarce fugarii la luptă. Dar ungurii din oștirea lui încep 
să treacă la nemeși, rărind și mai mult rândurile. Cei din cetele 
lui Maco le strigă: 

— Nu mai luptaţi în tabăra sugătorului de sânge! 

Măria-sa cată spre cei câţiva căpitani care luptă în juru-i, la 
cetele risipite ca de-o vântoasă și poruncește cu glas frânt: 

— Adunați steagurile aici, în jurul meu!... Așa!... Fluturaţi-le 
sus, să le vadă și mișeii care fug. Trâmbiţașii... 

Și, încă un ceas, înfrânţii înfruntă nemeșimea. Basta vede 
steagul voievodului din damast alb, cu vultur de aur pe-o 
creangă verde și poruncește lui lacob Beauri să i-l aducă. 
Năvala, tot mai fioroasă, împresoară cetele din jurul voievodului. 

— Măria-ta, ne-a înconjurat dușmanul! strigă Boldur. 

— Să pierim aici! se opintește voievodul lovind, furios, în 
dreapta și-n stânga. Dar împresurarea se strânge; toți se bat cu 
deznădejde. State Boldur, în frunte, sparge rândurile dușmane. 
Dar trei suliți îl împung în coaste și-n spate și-l doboară; cade 
spumegând de-nvolburarea mâniei și-a durerii. Pe măria-sa îl 
cuprinde o ciudată spaimă: parcă i-ar fi tăiat mâna dreaptă. 
Blastămă și strigă: 

— Steagul meu! smulge pânza de pe lance și-o vâră sub 
platoșă, în sân. Dă pinteni calului și deschide drum printre 


valonii Bastei, printre nemeși: Orăș și Turturea îl apără din 
laturi. Czâki însuși se repede să-l prindă. Când, în sfârșit, îl crede 
împresurat de istov, dinspre stânga, cinci luptători în straie 
țărănești, cu spade grele, lovesc în cetașii nemeșilor și ușurează 
ieșirea voievodului, parcă i-ar deschide o portiță. O clipă, 
trecând în goană, lui Mihai i se pare că-l vede pe Stroe Buzescu 
îmbrăcat ţărănește. Cată în urmă, dar nu mai vede decât 
luptători feluriţi care ţin piept călărimii valone. 

La malul Mureșului, vodă privește o clipă trupurile oștenilor 
morţi, duse de apă la vale. Cei din jur îi fac semn să intre în apă: 
lacob Beauri, cu valonii, la două-trei sute de pași. Dă pinteni și 
intră în valuri. Calul înoată repede, pufăind ca zece foaie de 
fierar și forăind, parcă l-ar urmări o haită de lupi. Il scoate la 
malul celălalt. Aici cade în genunchi, sleit de puteri, tușind și 
împroșcând stropi mari de apă. Mihai-vodă descalecă, îi scoate 
frâul, îi îmbrățișează grumazul, îl sărută și-l lasă slobod. | se 
pare, în clipa asta, că Fulger, armăsarul alb dăruit de Velica, 
plânge. 

Dincolo, pe celălalt mal, valonii urlă și spumegă: văd cum 
voievodul își prinde steagul de-o suliță, îl înalţă, iar oștenii se 
strâng în juru-i: câteva sute, apoi o mie, două mii, trei mii... ud 
până la piele, călărește în frunte, pe-un cal roib. Poruncește lui 
Maldăr să adune călăreţii, iar lui Andrei Boer, pedestrașii. Și, sub 
ocârmuirea lui Baba Novac, să-i ducă la Făgăraș. 

Cu doisprezece călăreţi, pornește în galop spre Alba lulia. 
Vântul nopţii îi usucă straiele și-i arde inima. În urmă, mai la 
vale, trece și luptătorul în strai țărănesc; înoată voinicește - 
calul i-a căzut în luptă. De pe ist mal privește încruntat în urmă 
și vede doar mișelie, trădare, jurăminţi călcate, dragoste 
fățărită. Își apucă spada cu amândouă mâinile, o frânge în 
genunchi și-o aruncă în apa Mureșului. Işi scoate ciubotele și 
varsă apa din ele. Le încalță la loc. Și când ridică ochii, în jur 
șase lefegii secui și trei moldoveni, îl cunosc, îl ajută să se ridice 
și-i dau un cal. Durerea i se alină, dar pânza lacrimilor nu-l lasă 
să vadă toată grozăvia înfrângerii. Își așază fașa neagră pe 
ochiul beteag, și gândurile i se rânduiesc pe alt făgaș.:... „Infrânţi 
aici, la Mirăslău, dar numai după ce am arătat că românii pot fi 
înmănunchiaţi sub aceeași ocârmuire. Nu-i așa, Sima? Măria-sa 
galopează spre Alba, unde i se află inima. Ci se va întoarce la 
Făgăraș, unde-și are familia. Și la Brașov, unde putem aduna iar 


oastea. Eu trebuie să aduc, întru apărare, toate cetele oltene...” 
Ivit ca din senin, Dan Buzdugan îi ţine calul: 
— Încalecă, stăpâne!... Colo te-așteaptă Baba Novac cu 
rămășiţa oștirii, să faceți rânduială. Am pierdut o bătălie, nu 
războiul. 


Aici începe sfârșitul cel dureros 


În după-amiaza zilei de 18 septembrie, când Mihai-vodă se 
bătea la Mirăslău, în Praga, Carlo Magno îl convingea pe Rudolf- 
împărat să-l recunoască guvernator al Transilvaniei pe viaţă. 


* 


Când Dorothea Hirscher îi aduce vestea înfrângerii, Velica se 
prăbușește pe lespezi, ca lovită de-un fulger negru. Prietena o 
ridică în jilţ și-i așază părul ca aurul. 

— Am vegheat în genunchi, toate aceste zile și nopţi. Dar... 

Sprijină fruntea pe pieptul prietenei și plânge, amar, lacrimi 
de foc. Pe voievod îl întâmpină însă cu zâmbet trist, cald și 
blând. 

— Ci, rogu-te, nu te mâhni. Temeiul ţi-i dreptatea și adevărul 
unui neam întreg. Asta îţi dă putere de zeu. 

Îl ajută să strângă hrisoavele și averile. Să le încuie în cufere 
și să le trimită, parte la Cozia, parte la Făgăraș. 

— Czâki zorește spre Alba lulia. La Mureș se mai aţin Novac, 
Radu Buzescu și, cred, chiar Stroe, care a scăpat, după cât îmi 
spune Condur, cumpărând straja lui Leca din Chioara. 

— Leca, nemernicul!... De el mi-i mai teamă ca de Basta. 

— Adăpostește-te la Tismana, Velica. Dușmanii... 

— Îi cunosc. M-am luptat adesea cu dânșii. Și-apoi, tu te- 
ntorci, Mihai, curând. Te-ntorci biruitor, ca acum un an. Eu te- 
aștept... 


* 


Șase zile cetele Novacului și ale Buzeștilor împiedică 
nemeșimea lui Czâki să ajungă la Alba lulia. In a șaptea intră și 
măcelăresc mulţi din oamenii lui Mihai-vodă; un fecior al lui 
Barcan-vistierul, soția și pruncul lui Andrei Boer, zeci de slujitori 
și chiar mulţi neguţători care arătaseră dragoste pentru români. 
Nu-s iertaţi nici răniții. Nici bolnavii din bolniţă. Și, odată 
dezlănţuită, furia sporește mereu. Noaptea, pradă și ard biserica 
mitropoliei din cetate; apoi o dărâmă cu târnăcoapele: Naprâgy 
și Czâki lovesc înșiși, izbesc cu cazmalele și strigă blesteme. 
Dezgroapă oasele lui Aron-vodă și ale lui Danciu din Brâncoveni, 
le pângăresc și le azvârl în haznale. 


* 


Așezat în cetatea Făgăraș, Mihai-vodă le aude pe toate și se 
încrâncenă. De la Suceava, Preda Buzescu trimite știrea că 
Zamoyski a ocolit cetatea și s-a îndreptat spre lași, să-l 
înscăuneze pe leremia Movilă. De la Hârlău a desprins un trup 
de oaste, ca la douăsprezece mii, sub povaţa lui Moise Secuiul și 
a lui Andrei Potocki, să treacă munţii pe la Rodna și Bistriţa, să-l 
așeze crai pe Sigismund Báthory, la Alba lulia; el coboară spre 
miazăzi, să-l facă pe Simion Movilă domn la Târgoviște. La sfatul 
rânduit în cetatea Făgăraș, Baba Novac întreabă, cu dojană: 

— De ce te-ai luptat cu ei, măria-ta? De ce te-ai pripit? De ce- 
ai risipit atâta vitejie și nu m-ai așteptat? 

— Mustră-mă, Novace, și jăluie-mă. Dar fui biruit de nenorocul 
meu, nu de priceperea și tăria armelor lui Basta. 

— Dușmanul vrea pieirea măriei-tale. De aceea lasă mie și lui 
Stroe Buzescu grija strângerii oștilor, iar măria-ta, pe la Bran, 
treci în Țara Românească. Făgărașul nu-i destul de tare ca să-i 
poţi înfrunta aici pe nemeși și pe Basta. Dacă n-am murit la 
Mirăslău, nădăjduiesc a te sluji până la cel din urmă al meu 
suspin. 

Olăcar, acoperit de pulbere și nădușeală, vestește că 
Zamoyski e la Trotuș, gata să treacă pe la Oituz. 

— Și dacă Basta și Czâki vin dinspre Alba lulia, sântem 
încolţiți din două părţi, se frânge glasul lui Radu Buzescu. Aflai 
că secuii trecuți la Basta, după bătălia de la Mirăslău, Czâki i-a 
prins dormind fără veghe, nearmați și i-a tăiat în bucăţi, până la 
unul: aproape două mii. 

— Și Basta ce-a zis? întreabă Stroe Buzescu. 

— Se teme de trufia lui Czâki, lămurește Nicolae Viteaz; are 
oaste mai multă și se semeţțește foarte: a biruit nebiruitul ostaș 
al vremii. De altfel, lucrurile s-au încurcat rău pentru Basta: 
Moise Secuiul îl aduce pe Sigismund, așa că nu-i, cum se credea, 
stăpân pe Transilvania. 

Și Pancratie Sennyei știe că nemeșii ucid orice valah, iobag ori 
boier, care a avut legătură cu „faraonul valah”. Pe Gheorghe Rat 
l-au omorât la Aiud. 

— lar mie mi-au ucis soția, se înclină Sennyei, frânt. 

— Și eu am vești proaste, se ridică Radu Buzescu. Sașii din 
Sibiu mi-au lovit cetele, în puterea nopţii, și mi-au nimicit 
optsprezece oameni. De asta n-am putut ajunge la Mirăslău. 


Acum, o parte din ostași i-am adus cu mine; ceilalţi s-au întors 
pe la Olt, cu poruncă să intre iar în Transilvania, pe la Bran. 

— Să nu deznădăjduim, măria-ta și cinstiţi boieri, ridică glas 
Stroe Buzescu. Infrânţi sânt doar cei care pierd nădejdea. Cele 
mai multe cetăţi transilvane sânt în mâinile noastre. Bistriţa o 
apără moldovenii lui Mârza. Petru Fecior, cu secuii, stă la 
Gurghiu. Căpitanul lon s-a desprins de aga Leca și apără 
Cojocna. Deva, Lipova, Lugojul și tot Banatul este al nostru. La 
Uioara sânt străjile banului Mihalcea. Toată partea de miazăzi a 
Transilvaniei este sub a noastră oblăduire. Mergem să-l 
răpunem pe leah și ne întoarcem împotriva nemeșimii. 

— Gândesc la fel, se alătură și Sebastian Tököly. Până atunci, 
Basta, sfădit cu Czâki, ne va cere ajutor... 

După ce voievodul dă toate poruncile pentru adunarea taberii 
la Râșnov, toţi se ridică să plece la locul poruncit. În acel 
moment, intră alt olăcar: 

— Ştire de la Preda Buzescu: a înfrânt un puternic grup de 
leși, în apropiere de Trotuș. Zamoyski va pierde patru-cinci zile 
până va porni iar la drum. Inaintează cu teamă. 

— Deci, se poate birui! strigă Stroe. Ei, uite-l pe Stoica-vistier, 
măria-ta! Unde-i Kornis? 

— A rămas la Alba lulia, cu nemeșii. Aduc scrisoare de la 
împărat: măria-ta ești gubernator. Pe viaţă, măria-ta! 

— S-o văd! Și, după ce privește pecetea și iscălitura: Basta, 
ticălosule, cum de nu te-nghite pământul? 


* 


După un drum greu, cu multe hărțuieli, zece mii din oamenii 
lui Nicolae Pătrașcu-vodă și Radu Buzescu ajung la Făgăraș, în 
aceeași zi cu Preda Buzescu care, după ce s-a încredinţat că 
Zamoyski s-a îndreptat spre Focșani, a ţâșnit în Țara Bârsei, pe 
la Oituz. Întâlnirea între fraţii Buzești a fost cutremurătoare. Dar, 
după îmbrățișările fierbinţi, înlăcrămate, după ce povestesc prin 
câte au trecut, Radu se întreabă dacă nu-i mai nimerit să treacă 
munţii și să-și vadă de casele lor. 

— Eşti obosit, frate, ci nu te pripi. 

— Pe vodă l-a părăsit norocul. 

— Și vrei să-l părăsim și noi? întreabă Stroe. Am cules 
bucuriile biruinţelor și-acum, la cel dintâi necaz, să ne lepădăm 
de el ca luda? E rușinos, fraţilor. 


— Nu rușinea, ci teama că ne trăsnește cu buzduganul în 
frunte. 

În tabăra de la Râșnov au venit și mulţi lefegii, moldoveni, 
secui, cazaci. Doar leșii cată drumul spre Zamoyski. 

Velica vestește că discordia dintre Basta și Czâki sporește. De 
altfel s-au și despărțit: cel dintâi a rămas la Alba lulia, al doilea 
s-a tras la Sibiu. 

Înfricoșat de cele întâmplate și mai ales de cruzimile 
nemeșilor, mitropolitul lon s-a adăpostit, împreună cu o samă de 
prieteni și cu Velica-doamna, la Prislop. Îl străjuiesc câteva sute 
de ţărani români, din Haţeg și Sibiu. 

Cu îngăduinţța lui vodă, Mihalcea îl trimite pe Sebastian Tököly 
să cerce pacea cu Basta ori cu Czâky: 

— Amândoi, în felul lor, își căiesc fapta. 

După o zi și-o noapte, TOk6ly se întoarce de la Basta: 

— Incheie pace, dacă voievodul își zălogește familia. Gândind 
la zbuciumata doamnă Stanca, Stroe Buzescu suspină: ...„Ea, 
care totdeauna a stat împotriva războiului, acum... Mi se pare o 
nelegiuire...” Mihalcea, dimpotrivă: 

— Pentru o doamnă nu poate fi prilej mai nimerit ca să-și 
arate dragostea. Mă duc să grăiesc cu dânsa. 

O găsește în iatacul ei, plânsă și mânioasă: 

— Bătrân smintit! Mă vâri în gura fiarei, ca să-ţi scapi pielea? 

Ocara nu-l atinge pe banul Mihalcea. Știe că Stanca nu-i 
Chiajna, să-i pună grumazul sub satâr. Intră în iatacul 
voievodului, îl ajută să ticluiască scrisori către căpitanii sortiți să 
strângă și să muștruluiască oșteni. 

— Măria-ta, Zamoyski se apropie de Focșani; nu-l biruim dacă 
n-avem pace cu Basta. Atrăgându-l de partea noastră, îl 
desprindem cu totul de magnați, de care, acum, se teme mai 
mult ca de orice. Chezașă fiind, doamna Stanca împlinește o 
datorinţă sfântă. 

— leși afară! 

Dar, peste un ceas, Mihalcea se înfățișează cu vistierul 
Barcan, Radu Buzescu, logofătul Teodosie, Nicolae Viteaz, și 
Sebastian Tököly: stăruie, toţi, pentru împăcare. Voievodul 
cheamă diecii și poruncește scrisori către Basta și Czâki: cere 
pace și ajutor împotriva lui Zamoyski, omul sultanului. Dă 
chezașă familia și întreaga avere aflată în cetatea Făgăraș. 
Cetatea însă să-i rămână lui, adăpost de orice primejdie. 


Iscălește, și-adaugă apăsat, cu pana muiată în cerneala mâniei: 
. „păntru tocmeala ce-au făcut tara să dau fămeea”... 
— Diece, arde pana asta! Săvârșii cu ea faptă urâtă... Pentru 
cea mai cinstită și mai omenească dorinţă, pentru dreptatea 
unui popor, mi-am zălogit doamna și coconii unor ticăloși. 


* 


Și pe Stroe Buzescu îl cearcă dureri amare, ci nu se lasă 
răpus. Cu Maldăr, cu Dărămuș, cu Andrei Boer adună oșteni și-i 
pregătește pentru luptă. Velica îi trimite știrea că nemeșii au 
pus capul voievodului la preţ: o moșie cu cinci sute de iobagi 
celui care-l aduce viu sau mort. Și îl roagă să întărească straja în 
jurul măriei-sale... „Am și împlinit astă dorință; ci durerea 
pierderii lui State Boldur nu se va tămădui nicicând.” 


* 


A treia zi, se întorc trimișii la Basta: generalul e bucuros de 
pace, dacă voievodul face nou jurământ de credinţă către 
împărat. Cei trei soli: Sebastian T6k6ly, Nicolae Viteaz și Preda 
Buzescu, jură ei pentru voievod. 

Ștefan Czâki nu-l primește pe lon Szelestei: poruncește să fie 
pus în fiare și întemnițat. Pentru că strigă că-i solul lui Mihai- 
vodă, că are scrisori de pace, slujitorii îl biciuie, îi zdrobesc 
mâinile și picioarele. 

Cruzimile nemeșești umplu Transilvania. Naprâgy proscrie toți 
călugării români. Prinde opt și-i jupoaie de vii în piaţa orașelor 
Sibiu și Sebeș. 

— Ce căsăpire năroadă! strigă Stroe Buzescu și trimite pe 
Simion Dărămuș să orânduiască apărarea Prislopului, iar 
Mihalcea poruncește căpitanilor din Bistriţa, Rodna, Cluj, Uioara, 
Dej să ocrotească românii de năpasta nemeșimii. 

Ci, a patra zi, Basta cere încă patru boieri ostateci: vistierul 
Stoica, Udrea Băleanu, Radu Buzescu și Sava armașul. 

— Tâlharul! Va să ne lipsească oștirea de trei căpitani. 

— Ne lasă, în schimb, cetățile Gurghiu, Jeciu și Făgăraș. 

Privindu-l pe vodă cum șovăie în faţa hârtiei către Basta, 
Stroe Buzescu își deapănă în gând nedumirite stihuri de psalm: 
...„Din vasul cel cu amară băutură beau... Ci nimeni nu va putea 
zice c-am fost nevrednici. Jerfit-am tot, pentru gândul cel mare. 
lar Sima, de-ar fi aici, dreptate ne-ar da.” 


La o jumătate de ceas după asta, Stroe îl află pe voievod iar 
harnic și neîntrecut în treburi de orânduire îndrăzneață și 
fulgerătoare. Într-o zi rânduiește toată tabăra de la Râșnov. Și 
se bucură că are 16.000 de oșteni: 

— ÎI lovesc pe Zamoyski la Teleajen! 


* 


Vestea despre înfrângerea de la Mirăslău a ajuns la Căluiu a 
patra zi, spre seară. A adus-o Oprea Rîcman. Cătălina lucra, 
împreună cu Sima, la alesul merelor. Au îngenuncheat, acolo, 
lângă movila aurie, și au plâns. Din foișor le vede musafirul, 
Matei al Mirelor, învăţat teolog și prieten de la Țarigrad. Coboară 
și, aflând pricina jelirii, rostește: 

— Spun tuturor împăraţilor și domnilor: decât arme și oști, 
mai bine faceţi case pentru săraci, drumuri pentru neguțători, 
bolniţe pentru bolnavi și schilozi, punți și fântâni pentru călători, 
școli pentru neștiutorii de slovă... 

— Multă dreptate ai, cinstite oaspete, își șterge Sima ochii 
mari, luminoși și-și mușcă buzele rumene ca vișina. Ci mai întâi 
cuvine-se să stârpim răul și nedreptatea care chinuie încă 
omenirea. Cătălina, va să ne gătim iar de război. Anghelina, 
cheam-o pe Anca lui Maldăr: rânduim apărarea caselor, noi, 
muierile. Și asta, ca s-avem ţară slobodă, iar lumea să poată 
preface în faptă, gândurile înalte ale musafirului nostru. 


* 
Slujitorii lui Czáki îl prind pe mitropolitul lon în Haţeg și-l 
pornesc, într-o căruţă cu strajă tare, spre Alba lulia, să-l ucidă. 
Dar cete de țărani, vestiți de Velica, le ies în cale la râul Strei, 
alungă străjerii și-l călăuzesc pe mitropolit până la Prislop. 
Furioși că n-au izbutit să prindă capul bisericii, nemeșii jupoaie 
de vii doi călugări și-i atârnă de crăci, pe drumul de la Săliște la 
Prislop. Ci ţăranii nu se înspăimântă: îngroapă călugării cu 
prohod mare și pradă castelul nemeșului din Orlea. 


* 


Prin Radu Buzescu, Basta îl vestește pe voievod că nu poate 
da cetăţile făgăduite: nu-l lasă nemeșii. lar Făgărașul - și-a 
amintit - este al Mariei Cristina. Doamna Stanca se va adăposti 
la Gilău. În schimb, făgăduiește două mii de lefegii să-l ajute în 


înfruntarea cu Zamoyski. 


* 


De-o săptămână, Dorothea Hirscher o caută pe Velica și n-o 
află. Ci azi, intrând în ograda bisericii Sf. Nicolae din Șchei, îl 
zărește pe Costa Duda. 

— Se află aici, împreună cu soața mea, Păuna; ne ocrotește 
protopopul Mihail. lar lumea știe că-i cumnată-mea, Petruţa. 

— Se zvoni că Buzeștii l-ar fi părăsit pe voievod, îi șoptește 
Dorothea după ce-o îmbrățișează. Velica îngenunche pe iarba 
rouată. Priveşte muntele Tâmpa, aurit de lucirile asfinţitului. Și, 
o clipă, parcă-i atunci când Stroe i-a stat alături: 

— Știi, Dorothea, aici, acum zece ani, a fost vremea 
jurămintelor. Începe oare vremea lepădărilor? 


* 


Mihai-vodă trece cu oastea spre pasul Buzăului, să iasă 
înaintea lui Zamoyski. Sașii au închis cetatea Brașovului. De pe 
ziduri, străjile privesc dușmănos. Când Stroe Buzescu cere să 
deschidă poarta, să intre și să cumpere arme, căpitanul străjii îi 
strigă: 

— Nici unui român nu i-i îngăduit a pătrunde în cetate. 

După câteva minute se ivește o ceată de secui și se plâng că 
nu le dă voie să-și ia spadele și scuturile adăpostite în baștea 
fierarilor. Sfătuiește, scurt, cu căpitanul Tamaş: 

— Am câţiva meșteri la căţărat pe ziduri. 

În clipa asta, de la fereastra de mijloc a turnului, s-aude glas 
ostenit și tulbure, greu de suferință: 

— Buzescule, la noapte, sașii vor să vă lovească... 

Stroe ridică fruntea: un cap albit, o barbă încâlcită. Și doi ochi 
holbaţi, speriați. 

— E jupân Antonie Grama, îl cunoaște Dan Buzdugan. Numele 
acesta înţeapă ca un ac inima lui Stroe: ...„Cât l-am urgisit și l- 
am uitat aici, iar el încă ne vrea binele...” 

— Tamaș, lovește baștea! 

Într-un sfert de ceas, secuii sânt sus pe creneluri. Straja 
prinsă ori alungată. Stroe și Dan sparg ușa temniţei, îl iau în 
spinare pe bătrânul Grama, îl pogoară de pe zid cu funia și-l 
înfățișează măriei-sale, întru dezvinovăţire: 

— N-am vrut pieirea sașilor ori a ungurilor, ferească sfântul. 


Toate fost-au uneltiri și limbi viclene, ca să-mi ia turmele, 
precum luatu-mi-le-au. 


* 


Îndată după miezul nopţii, vreo cinci-șase sute de sași, bine 
armați, lovesc cu mare putere tabăra voievodului. Stroe 
Buzescu, cu cetele lui și ale lui Maldăr, îi răpun și-i silesc să se 
ascundă în cetate. De la cei prinși înțelege că Ștefan Czâki îi 
îndeamnă la răscoală, că pe Valentin Hirscher l-au scos din sfat 
și-l ţin în casă, pedepsit pentru închinare lui Mihai-vodă. 


* 


În zori, la șipotul din marginea Prejmerului, Stroe Buzescu 
descalecă, își răcorește faţa cu apă rece și se usucă la vântul 
toamnei. Deodată i se arată două femei siliștene și un cioban... 
„Parc-ar fi Duda”, gândește Stroe și iese în faţă. 

— Prietene, nu arăta că mă cunoști, șoptește una din femei. 

— Velica!... Dar cum pot să nu te-mbrățișez? 

— Merg în urma voastră și n-aş vrea să mă afle careva. 
Nemeșii mă caută de zor. 

— Adăpostește-te la Stănești, Mândruţa. Te călăuzește Gruia 
Novacului. 

— Mulţumesc, Stroe; nu lipsi oastea de-un căpitan. Mă 
descurc eu cu românii mei de-aici. La Stănești, nu vă pot fi de 
niciun folos; aici, da. Căci eu cred, ca-n lumina soarelui cred, că 
vă întoarceţi să mă dezrobiţi. Roagă-l pe măria-sa să înapoieze 
avutul lui Antonie Grama: ne-a ajutat cu bani la mitropolie. O 
trage deoparte, la adăpostul calului, să nu-l vadă nimeni, o 
îmbrățișează și-o sărută cu durere dar și cu patimă. Velica 
înțelege și surâde, gândind: ...„Mult îi samănă, Doamne”... 
Plânge mut, cu lacrimi șiroaie. Stroe s-aruncă în șa, cu ochii în 
lumina ochilor Velicăi. Dinspre corturi vine voievodul călare, 
însoţit de Turturea și de Gruia Novacului. Velica își usucă ochii 
cu mâneca, face semn lui Stroe și-i șoptește, surâzând sfâșietor 
de trist: 

— Nu-i spune... Mi-ajunge că-l văd. Biruinţă! 

Dând pinteni armăsarului, stolnicul îl întâmpină pe măria-sa 
și, în galop, trec spre capul oștirii, gata de marș. Grăbesc să 
ajungă la munţi. Urcă pe unde coborât-au acum un an și o lună. 
Se lasă neguri și pornește o ploaie rece. Trec totuși, repede, cu 


două popasuri, în valea Buzăului și fac tabăra la Gura 
Teleajenului. Aici, Stroe află știri despre tăria oștilor lui 
Zamoyski și se cutremură. Voievodul însă crede în victorie. Abia 
acum are răgaz să-i spună despre întâlnirea cu Velica, la 
Prejmer. 

— Te-a rugat să-l despăgubești pe Antonie Grama. 

— M-a mai rugat odată, în Alba lulia, și-am uitat. 

Fruntea voievodului se-ntunecă tare; ochii scapără scântei și 
fulgere. Ci, cu glas domol, cheamă diacul: 

— Drăghici, scrie hrisov: „Să se dea lui Antonie Grama și fiilor 
lui satele Budenii din Câlniște, Hărăștii și Curtea. Când am intrat 
domnia-mea în Transilvania m-am mâniat pe Antonie Grama, cu 
mare urgie, pentru o ceartă ce a avut cu domnia-mea între 
acele limbi viclene și l-am închis în turnul cetăţii Brașov și l-am 
prădat și i-am luat avutul, hainele și lucrurile scumpe și banii și 
l-am adus la sărăcie. Dar apoi mi-am luat sama și am găsit că l- 
am prădat pe nedrept, că a fost om cu dreptate și m-am temut 
de blăstămul lui și al fiilor lui și m-am gândit să-i întorc paguba 
și prada. Și neavând de unde să le întorc, căci le-am împărţit și 
le-am risipit, deci aflându-mă domnia-mea acum cu oștile la 
Gura Teleajenului, ca să dau război cu leșii, cu tătarii și cu turcii, 
dăruit-am și miluit-am pe Antonie Grama cu aceste sate, ca să-i 
plătesc paguba și să nu sufăr blăstămul lui, nici fiul domniei- 
mele  Nicolae-voievod... Și de va da bunul Dumnezeu să 
zdrobesc pre vrăjmașii mei sub picioarele mele, îi voi face atunci 
și hrisov...” Iscălește, pune pecetea cea mică de inel și pornește 
aprig la treabă, împarte porunci întru întărirea taberei și 
priveghează împlinirea lor. lar peste un ceas: 

— Basta scrie că l-a înduplecat pe Moise Secuiul să-l 
părăsească pe Sigismund și să vină la noi. Ce zici? 

— Mă tem de amândoi, măria-ta: una spun și alta fac. 

După ce iscoadele îi aduc știri bogate despre numărul și 
puterea  potrivnicului, la 12 octombrie, de aici din valea 
Teleajenului, Mihai-vodă scrie din nou comisarilor împărătești și 
lui Basta; le arată că se află în împrejurări grele, lovit și de 
poloni și de otomani. Că Zamoyski are oaste numeroasă, 
îmbrăcată numai în fier și zale. Că primejdia-i mare, nu numai 
pentru dânsul, ci și pentru toată creștinătatea. Cere, stăruitor, 
două mii de pedeștri și cinci sute de călăreți. Apoi cheamă 
căpitanii la sfat; 


— Îndată după miezul nopţii, Baba Novac te strecori, cu 
avangarda, pe valea Năenilor, deschisă spre mijlocul taberei 
leșești. Izbești, în zori, când toţi dorm încă. Făptuiești mare 
vălmășeală. Eu, cu grosul oștirii, lovesc dinspre miazănoapte, la 
semnul tău. 


* 


În lumina lăptoasă a zorilor de toamnă, haiducii Novacului văd 
străjile polonilor: numai în fier, cu pardoși peste platoșe, și se 
sperie. Caii lor, mari și mai puternici ca taurii, pasc prin preajmă. 

— Nu vă lăsaţi cuprinși de teamă, cuvântează bătrânul Novac. 
Amintiţi-vă de câte ori i-am biruit pe leși, noi cei puţini, pe ei, 
mulții. Amintiţi-vă biruinţele fulgerătoare dobândite în Moldova. 
Hrăniţi-vă cu nezdruncinată nădejde în biruință. Viaţa, ţara și 
faima strălucitului nostru voievod atârnă de credinţa și bărbăţia 
noastră de azi! 

Și, năpustindu-se, furtună, prind tabăra dormind. Săvârșesc 
mare vălmășag. Dar, dezmeticiţi, leşii mult mai numeroși, îi 
împresoară pe haiduci, îi îngrămădesc în valea îngustă și, 
tăbărând câte trei-patru pe unul, îi măcelăresc mai mult de 
jumătate. Grosul oștirii dă război mare pentru vadul râului 
Teleajen, până apune soarele. Insuși Mihai-vodă, ca un leu, în 
fruntea bătăliei, ţine locul doar cu douăzeci de voinici, răpunând 
sute de leși și de tătari. Numai când se năpustește grosul 
husarilor îmbrăcați în oţel, se trage înapoi și poruncește să se 
strângă oastea în tabăra din spatele muntelui Ceptura. Frânt de 
osteneală, Baba Novac azvârle spada din ușa cortului: 

— De ce ne-a părăsit norocul, măria-ta? 

— Să ne hodinim. Mâine-i doborâm. Vine și Secuiul: a trecut 
muntele cu cinci mii, trimis de Basta, în semn de împăcare. 

Adorm, la focuri, pe pământul argintat de brumă. A doua zi, 
13 octombrie, în zori, Mihai-vodă dezlănţuie lupta, lovind grosul 
oastei polone. Din întâia clipă, căpitanii se bat și ațâță lupta cu 
mânie mare. Cetele lui Stroe și Preda Buzescu se clatină însă, 
când intră în luptă și cavaleria leahă, ales că artileria lui 
Zamoyski ţintește în plin. În trei locuri, pedestrimea polonă 
izbutește să-i scoată pe români din șanțuri. Dar acolo lovește 
voievodul cu cetele lui și-i împrăștie. Îndârjirea războiului crește 
odată cu urcușul soarelui pe cer. În aripa stângă, leșii ostenesc 
și se îndărăptează, lăsând câmpul încărcat de morți și răniţi. 


Chiar husarii cei nebiruiţi se prăbușesc de pe cai sub izbirile 
pedestrimei române. lar jos, îmbrăcaţi în ocale de fier, rămân în 
nemișcare. Puţinii măciucari ce-i mai are Tudor Maldăr, ca și 
bardișele lui Simion Dărămuș fac minuni la husari, cu 
sprinteneala lor. Stroe Buzescu lucrează în tovărășie cu Dan 
Buzdugan și cu Oprea Ricman: trage husarii cu cangea jos, iar 
cei doi îi pălesc cu buzduganele. 

Soarele asfinţește în zarea roșie ca o gură de iad. Românii nu 
vor să curme lupta până nu răstoarnă tabăra leșească și nu-l 
pun pe Zamoyski pe fugă. In sinea lor se leagă să se bată chiar 
toată noaptea, gonind după fugari. Baba Novac iese iar în capul 
haiducilor. Biruinţa-i aproape. O simt, o aud, o văd. Toţi îl 
așteaptă pe Secuiul: e aproape și, din clipă în clipă, va să intre 
în bătălie. Ci, deodată, în spatele românilor detună cinci tunuri. 
Lui Stroe, întâi, i se pare o nălucire. Nu crede nici când vede 
cetele Secuiului lovind, în năvală mare, spatele taberii române. 
Işi cearcă legătura de la ochiul beteag, își freacă ochiul teafăr și 
tot nu se dumirește. Căpitanii leși înțeleg că le-a venit 
izbăvitorul și, cu spadele, cu buzduganele opresc fuga cetelor 
lor. Lupta mai durează, zăludă, aproape un ceas. Suduind și 
blăstămând groaznic, voievodul descleștează oastea din 
încăierarea cu leșii și tătarii și-l trimite pe Preda Buzescu să 
apere spatele. Doi prizonieri unguri mărturisesc că Moise Secuiul 
are poruncă să-l prindă pe voievod și să-l dea lui Sigismund 
Bâthory, să-l pedepsească pentru moartea cardinalului Andrei. 
Mânia voievodului răbufnește ca o detunătură de bombardă. 
Tremură, își mușcă buzele, sângerându-le. Dar nu poate decât 
să tune ocări, sudalme și blăsteme. 

— Viclenia îmi fură o biruinţă gata câștigată. 

Lupta încetează. Noaptea se lasă, cu ceaţă deasă pe văi. Prin 
amurg, căpitanii leși încheagă iar șirurile destrămate. Folosind 
întunericul, voievodul scoate oastea din împresurare, o 
strecoară printre dealuri, spre apus, și se afundă în munti. 

Pe Stroe Buzescu zorii îl află la Vălenii de Munte. Aici îl 
întâlnește pe Radu Buzescu: Basta l-a trimis, în goană, să-l 
vestească pe măria-sa că, de fapt, Secuiul e înţeles cu Zamoyski 
și cu Simion Movilă, să se prefacă prieten și să izbească din 
spate. Cere iertare, dacă și el, Basta, a crezut cuvântul lui Czâki, 
care l-a amăgit iarăși cu o prietenie făţarnică. 

Mihai-vodă-i vânăt de mânie, dar nu deznădăjduit. Îl oprește 


pe Radu Buzescu în tabără și-l trimite, pe la Bran, pe Teodosie 
Rudeanu să-l întovărășească pe Nicolae Pătrașcu și pe 
mitropolitul Dionisie Rally la Alba lulia, la Basta și la comisarii 
imperiali: să le istorisească luptele de la Teleajen și să le ceară, 
foarte stăruitor, 5.000 husari, 2.000 de călăreţi și 3.000 lăncieri. 
Stroe Buzescu se îndârjește a crede că, ajutați de codri și de 
locuri râpoase, îl vor răpune pe Zamoyski; dar Preda, și mai cu 
samă Radu, nu mai cred în biruinţă: 

— Dacă la Teleajen ne-a lovit Secuiul, la Câmpulung ori la 
Curtea de Argeș, ne poate lovi Czâki, cu toată nemeșimea lui. 


* 


La 17 octombrie 1600, călătorind cu o curte în opt trăsuri 
trase de câte șase cai, a măriei-sale cu coviltir roșu, din piele 
scumpă, prinsă în ţinte de argint și aur, doamna Stanca s-a 
întâlnit cu Nicolae Pătraşcu la Braşov, iar de aici s-a îndreptat 
spre tabăra nemeșilor. În cortul lui Czáki, tânărul voievod 
vorbeşte răspicat: 

— Te rog, signor Czâki, a mă trimite ostatec la curtea 
împăratului, cum este tocmeala cu părintele meu, Mihai-vodă. 

— Da; dar, deocamdată, mergeţi la Făgăraș. 

— La Praga, nu la Făgăraș! strigă doamna Stanca. 

— Drumurile sânt nesigure, măria-ta. Să mai așteptăm. După 
cinci zile de stat la Făgăraș, pe doamna Stanca, împreună cu 
domniţa Florica și Nicolae Pătrașcu o încarcă în trăsuri proaste 
și, sub pază, o închid în cetatea Gilău. Pe drum văd sute de 
țărani români spânzurați de nemeși și se îngrozesc: ...„Sântem 
prizonieri în ghearele unor șacali, nu ostateci...” 


* 


Cancelarul Zamoyski nu cutează a-l urmări pe Mihai-vodă în 
munți, unde drumurile sânt grele și primejdiile foarte mari. 
Gândeşte să treacă de-a dreptul la Târgoviște, să-l așeze pe 
Simion Movilă în scaun domnesc. Dar nu înaintează nici trei mii 
de pași că un căpitan îl vestește cu spaimă: 

— Valahii, la mai puţin de două mile! 

La Bucov, între Teleajen și Cricov, Mihai-vodă și-a pus tabăra 
într-un loc înconjurat de trei părți de munţi înalţi, bine 
împăduriţi; de asemeni, în faţă, spre Teleajen, o apără un codru 
des. Aici se poate ajunge doar pe două căi: una prin mocirlă și 


râpi, unde ușor se pot înămoli husarii cei grei ai hatmanului, și 
alta printr-o limbă de pădure, în umbra căreia Mihai-vodă și-a 
așezat cetele ușoare, cu menirea de a sări în spatele 
dușmanului silindu-l la luptă pe margini de râpi și de mlaștini. 
Acest loc l-au ales Buzeștii, împreună cu Șerban-paharnicul, 
venit ieri de la Târgoviște cu o mie oșteni. Faţă la așezarea 
taberei se află și Dragomir din Vâlcănești, cumnatul măriei-sale. 
Tace, nedumerit de priceperea și încrederea în biruinţă cu care 
se hrănesc Buzeștii și căpitanii voievodului. Tabăra toată s-a 
împrejmuit cu șanțuri late și adânci. Minunat de această 
măiestrită așezare în coasta drumului spre Târgoviște, 
Zamoyoki poruncește și taberei lui să se așeze aici, să-și sape 
șanțuri și băști. lar joi 19 octombrie, după-amiază, trimite pe 
pan Andrei Wiczkowsky sol la tabăra voievodului. Mihai-vodă îl 
primește în cort, în picioare. 

— Încredinţează-te, măria-ta, graţiei regelui Sigismund şi 
mărinimiei cancelarului și hatmanului nostru lan Zamoyski și te 
vor cinsti după merit. Dau ca pildă primirea făcută arhiducelui 
Maximilian, căzut în mâinile noastre în lupta de la Bicin. 

— Nu-s om să trăiesc din mila cuiva și cred în bărbăţia 
oștenilor mei. Și-apoi, nu vi-i rușine să vorbiţi de graţie și 
mărinimie, când în tabăra voastră se oploșesc doi înlocuitori ai 
mei? Pan Andrei, nu ești sol de pace, ci iscoadă. 

Furios de atare răspuns, Zamoyski poruncește tunurilor să 
bată pădurea unde bănuie că se ascund românii. Trei ceasuri fac 
huet, împroașcă fum, frâng crăci și răscolesc pământ; dar niciun 
oștean român nu iese la luptă. Spre mirarea căpitanilor români, 
în puterea nopţii, Zamoyski mută tunurile și o parte din cetele 
de husari la cel de-al doilea vad, din jos. lar un sol aduce lui 
Radu Buzescu o știre cumplită: o mare armie otomană a ocupat 
Bucureștii și vine, galop, încoace. 

— lar sântem încercuiți, se teme Buzescu. 


* 


Dimineața-i cețoasă și tulbure. În tabăra lui Zamoyski, 
Sigismund Báthory își rânduiește de zor călăreții: 

— Vreau să-l ucid pe Valah! Cu mâna mea! 

Dar când hatmanul îl poftește să deschidă drum spre tabăra 
română, nu primește: 

— Eu voi lupta singur cu Valahul; numai așa răzbunarea îmi 


alină arșiţa din suflet... 

Și rămâne privitor ca și Simion Movilă. Nestor Ureche trage cu 
coada ochiului și-i vede înfricoșați: ...„Cu cine-l schimbăm noi pe 
leul cel viteaz al Răsăritului?! Ce-or să mai râdă foștii mei 
prieteni, Buzeștii, dacă ne-om mai întâlni vreodată...” 

Spre marea uimire a Buzeștilor și a măriei-sale, pe la ceasurile 
zece, oastea polonă lovește din toate părțile deodată. Bătălia se 
încinge viforoasă, crâncenă. Nedeprinși a lupta cu cavaleria grea 
polonă, speriaţi de armurile ei de nepătruns și de înfățișarea de 
vulturi urieși, călări pe cai, lefegiii secui se clatină. Degeaba, 
căpitanii și vodă însuși stă cu barda și buzduganul printre ei. 
După mai puţin de două ceasuri de luptă, se risipesc și lasă 
latura stângă descoperită. Alte pâlcuri de husari se năpustesc, 
ca din senin, spre mijlocul taberei române. Stroe sare cu cetele 
lui și le ține piept, mai bine de un ceas. Dar îndată se vestește 
că la vadul de jos artileria și pedestrimea polonă, sprijinită de 
sulițași tătari, a scos din șanțuri cetele de moldoveni și de olteni 
ale lui Radu Buzescu. În zădar Mihai-vodă îndeamnă cu vorba, 
cu spada, cu fapta. Tabăra se frânge, năprasnic, împinsă de 
poloni. Când poruncește lefegiilor leși să lovească, aproape 
jumătate din ei trec la Zamoyski. Stroe și Maldăr, înspăimântați 
și furioși, îi scot din luptă și vâră cetele lor și ale lui Şerban- 
paharnicul. Radu Buzescu, Baba Novac, Preda Buzescu, în 
preajma măriei-sale, luptă ca oșteni de rând și izbutesc să mai 
țină tabăra încă patru ceasuri, deși s-a lăsat negura și o ploaie 
rece a coborât din munte. 

De la locul lui, hatmanul Zamoyski urmărește desfășurarea 
bătăliei. În jur, generali și cei doi profitori: Simion Movilă și 
Sigismund Bâthory, îmbrăcaţi în zale, se miră și se îngrijorează. 
Zamoyski dă porunci și, din când în când, exclamă: 

— Strașnici luptători! Cu ăștia aș cuceri lumea. Și ce pricepere 
în alegerea locului... Mă întreb: cum conduce și luptă în același 
timp?! Dacă husarii înaintează trei sute de pași, gata... Gata! L- 
am învins... Lefegiii poloni trec la noi... Moise Secuiul, ce zici? 
Aceia sânt secui?... Strașnici! Valahul e înfrânt... Înfrânt! 

— Spiritul lui Andrei Báthory îmi poruncește să-l răzbun!... și, 
urmat de Emeric Sixai, Sigismund Bâthory se avântă în luptă. 

Rotește spada, flutură steagul, răcnește și aleargă năuc. 
Nedumiriţi, polonii îi deschid cale spre tabăra română. Dar când 
ajunge în faţa lui Mihai-vodă și-l vede cum izbește cu barda în 


dreapta și în stânga, sprijinit de Tudor Maldăr și de Oprea 
Rîcman, uriașul, gura îi rămâne căscată, strâmbă, fără glas, ca o 
trompetă fără muștiuc. Trei poloni și Sixai sar să-l apere cu 
armele și trupurile lor. Și dacă nu l-ar fi întors din luptă, ca la 
Giurgiu, ar fi plătit cu capul clipa de nesăbuită cutezanţă. Oprea, 
atât apucă: să-i smulgă steagul și să-l arate voievodului: ...„Al 
lui Sigismund! Că nu l-am văzut, la vreme, Doamne...” 

Bătălia durează încă multă vreme, pe ploaie, prin ceață și fum 
de multe tunuri. Oastea lui Zamoyski e tot mai copleșitoare. O 
parte din secui, sfătuiți de Tamaş, se strecoară prin pădure și 
părăsesc tabăra, iar cazacii se alipesc cazacilor lui Zamoyski. 
Stroe Buzescu înțelege că și aici a lucrat, cu mare osârdie, 
trădarea și mișelia. Cu slujitorii lui, se apropie de voievod și-l 
scoate din luptă. 

— Măria-ta, strânge-ne pe toţi câți am mai rămas, să spargem 
încercuirea. In ist loc blăstămat s-a încuibat hiclenirea. L-am 
văzut și pe... Dragomir din Vâlcănești, alături de Dan-vistierul. 

— Deci, el a trădat taina orânduirii taberei de la Bucov, nu l-ar 
mai răbda pământul!... Dar nu mă las: ieșim de-aici, ne- 
ntovărășim cu cetele care vin pe la Bran și cu ce mai putem 
aduna din Oltenia și-l lovim iar pe Zamoyski. 

După o jumătate de ceas, umăr la umăr, strânși toţi ca un zid, 
izbesc cu deznădăjduită putere spre vadul de jos, sparg șirurile 
polone, răstoarnă peste cap hoarda tătară, ţin cu putere laturile 
și scot din împresurare până la cel din urmă oștean. Nu rămân 
decât morţii și câteva zeci de răniţi cu răni prea grele. Văzând 
că și de-aici voievodul își salvează oastea, Zamoyski urlă și 
spumegă, trimite în luptă toate prisoasele și scapă cuvinte de 
ocară către Simion Movilă: 

— Dacă nu-l prindem aici, degeaba te urc în scaun! Leul ăsta 
furios te dă jos ca pe-o momâie. 

Stroe Buzescu și Tudor Maldăr cu ai lor ţin latura stângă, Radu 
și Preda Buzescu cea dreaptă; voievodul, în frunte, cu Oprea 
Ricman, cu Turturea, cu Sebastian Tököly pătrund printre 
dușmani, ca o pană; în urmă, Baba Novac cu Gruia Novac și cu 
haiducii, păzesc spatele, îndemnând pe toți să se retragă repede 
și să se ţină strâns. De la locu-i de ocârmuire, hatmanul 
Zamoyski se minunează, privind prin luminișul despicat printre 
nouri, și parcă se-mbolnăvește de limbariţă: 

— Nu, n-am văzut și nici n-am să mai văd atâta măestrie în 


ocârmuirea unei retrageri. Genial! Făcea să pornesc acest război 
numai ca să privesc minune ca asta... Și uite soarele, în cele din 
urmă raze, îi luminează calea. Uite-l, pan Andrei Potocki, cum 
se-ntoarce, din când în când, și luptă și pe laturi, până-l ajung și 
ceilalți... Cine-s cei din stânga? 

— Stroe Buzescu, se grăbește Dan-vistierul să răspundă. 

— Cel închis la... Imi pare rău c-am vrut să-l ucid... Și-acel 
care ţine ariergarda? 

— Nu-l cunosc... se îngaimă Dan-vistierul. 

— II cunosc eu: e Baba Novac. Nu-i așa, logofete Ureche? 

— Da, el este, încredinţează Nestor Ureche. 

— Hm... mă întreb, pan vestiere Dan, de ce te-ai despărțit de 
asemenea viteji? Cum de i-ai trădat? 

— Ca să prilejuiesc domniei-tale biruinţa asta împotriva unor 
viteji ca aceia... 

— Frumos răspuns, lingușitorule. Ci biruință ar fi fost dacă-i 
prindeam în vârșa asta. Dar așa... Şi zici că acel Dragomir, care 
ne-a dezvăluit orânduirea taberei, este cumnatul Valahului? 
Hm... Dacă aș fi cavalerul fără frică și fără prihană s-ar cuveni 
să-l spânzur de copacul de colo... Priviţi, iluștrii mei pani, cum 
luptă Valahul și ai lui... Eroi! Se lasă noaptea și nu-l mai putem 
urmări. 

La douăzeci de pași mai încolo, Sigismund Bâthory se chinuie 
să-și scoată platoșa: îl sugușă și niciun leah nu-l bagă în samă. 
Se întinde pe iarba udă și cere să-i pună, la inimă și la cap, 
cârpă muiată în apă rece. Îl întreabă pe Emeric Sixai, cu teamă 
și cu nădejde: 

— L-au prins pe Mihai-vodă? 

— Nu. A scăpat. 

— Norocul lui e că rău mă doare capul. Altminteri... 


* 
La ceasul amurgului, când oastea lui Mihai-vodă, frântă de 
oboseală și împovărată de durerea înfrângerii, trece de Ploiești, 
olăcari ţărani vestesc că Hasan-pașa pradă Gherghița. 
— Deci nu putem opri la Târgoviște, suspină Stroe Buzescu; 
ne lovesc din două părți. 


x 
La Căluiu, Sima primea ştirea că paşa din Vidin a trecut 


Dunărea cu câteva mii de ieniceri și pradă Craiova: 
— Anghelina, cheamă slujitorii!... 


* 


Și în ziua luptei de la Bucov, Camera Aulică a marelui împărat 
Rudolf al imperiului romano-german s-a preocupat tot de 
vânzarea boilor: scria lui Mihai-vodă cerându-i socoteala banilor. 
Că, între timp, vitele s-au mai ieftenit și deci s-ar cuveni să mai 
trimită la Viena încă patruzeci de boi grași în contul banilor 
trimiși. 


* 


Abia în casa din Târgșor, unde s-au oprit pentru un dram de 
hodină, cei trei Buzești bagă de samă că de zece zile nu și-au 
mai scos ciubotele din picioare, cămășile pe ei s-au tăiat de 
sudoare și nespălare. Fac haz de năcaz: 

— Tu, Stroe, obișnuiai să te scalzi în Olt, în Jiu, în... 

— Adevărat, Radule, dar acum hoitul meu n-a mai văzut apă 
de când am trecut Mureșul, înot, după Mirăslău. 

— Fraţilor, când ne retrăgeam, l-am zărit pe Ureche. 

— Și eu pe Dan-vistierul. Zic că ei sânt salvarea noastră. 

— Cum adică? Ce gânduri vă pasc? 

— Negre. L-am trimis pe Orăș să-l întâlnească pe Nestor 
Ureche, să-l roage să nu prade ţara și să... 

— Mă-mpotrivesc! strigă Stroe. Trei îl fac pe om, om; cinstea, 
prietenia și dragostea. 

— De ce să nimicim ţara, pentru un om părăsit de noroc? 

Petru Orăș se întoarce de la tabăra lui Zamoyski cu vestea că 
Nestor Ureche e bucuros să-i primească pe Buzești în slujba lui 
Simion Movilă. 

— Va stărui să intraţi în sfat, ca dregători de samă. 


* 


La 21 octombrie 1600, dieta nemeșilor răsplătește pe Czâki 
cu moșii și laude pentru mari merite politice și războinice: îi dă 
toate averile luate de la oamenii lui Mihai-vodă, români, 
maghiari sau sași. Apoi hotărăște ca niciun preot ori călugăr 
român din Tara Românească și din Moldova să nu mai intre în 
Transilvania. Cei prinși să fie jupuiţi de vii și trași în ţeapă, prin 
șezut. 


— Așa ar trebui să facem și cu ciobanii! strigă Czâki. 
— Atunci, ar trebui să jupuim și neguţătorii și ţăranii, zice 
Gáspár Kornis; toţi l-au așteptat pe Valah, ca jidovii pe Mesia. 


* 


Furioși că, în două rânduri, voievodul a izbutit să le scape din 
mâni, panii leși se tem de vreo capcană și îl sfătuiesc pe 
Zamoyski să rămână trei zile la Bucov; să se odihnească și să 
trimită pâlcuri în cercetare, până se întâlnesc cu otomanii ajunși 
la Gherghița. 

— Marele hatman îl laudă pe Valah; dar văd că fuge din calea 
noastră ca un cerb fricos, cată Potocki să risipească teama. 

— Ehei, pane, înalță sprânceana Taranowski, să te văd ce leu 
viteaz te-ai numi, dacă dinspre toate zările te-ar încolţi 
dușmanii: Basta, Czâki, Moise Secuiul, noi, leremia Movilă, hanul 
tătar și pașa de la Rusciuc. lar trădarea ar pătrunde până în 
propria-ţi familie. Și, pe de-asupra, mercenarii te-ar părăsi, cum 
îl părăsesc pe dânsul... 

— Nu ţi se pare că-l lauzi prea mult, anume ca să ne cobori pe 
noi? 

— Nu; unui pan polon i-ar fi rușine să se bată cu un fricos... 


* 


Taranowski avea dreptate: aproape toată oastea în leafă a 
voievodului se risipea. Și totuși, în apropiere de Târgoviște, silit 
este să lupte aprig cu o puternică oaste otomană, ivită ca din 
senin. În bătălia asta piere Calotă-banul Buzoianu, venit cu două 
sute de ostași în ajutorul măriei-sale. Stroe și Maldăr îi gonesc 
până departe, în apropiere de tabăra lui Zamoyski, smulgându- 
le o parte din pradă. Cum ajunge în cetatea de scaun, Mihai- 
vodă scrie iar împăratului și lui Basta, povestind cum și de cea 
pierdut războiul la Bucov și încheie: ...„Dacă-mi daţi bani și 
oștire, eu vă dau bucuros viaţa, ca să salvez ţara românilor și să 
apărăm Europa creștină.” 

Dar Zamoyski, împreună cu otomanii, se apropie de 
Târgoviște, prădând și arzând satele ca pe vremea lui Sinan- 
pașa. Voievodul și căpitanii lui se trag spre apus, păzind drumul 
Branului, de unde le mai vin ceva ajutoare. Vremea-i tot mai 
rea: ploaie, zloată, frig, drumuri desfundate. 


* 


Cancelarul hatman Zamoyski intră în Târgovişte ca un 
împărat într-o cetate cucerită cu multe jertfe. Il așază pe Simion 
Movilă domn peste o jumătate de țară. Dragomir din Vâlcănești 
și Nestor Ureche adună câţiva boieri potrivnici lui Mihai și 
Buzeștilor. Dan-vistierul, acum logofăt, se arăta în sfat trufaș ca 
un biruitor. Dar mulți boieri se uită la el cu teamă ori cu greață. 

După trei zile de odihnă și petrecere, Zamoyski se înţelege cu 
Hasan-pașa să-l urmărească și să-l izgonească de istov pe Mihai- 
vodă, lasă pentru paza noului domn o strajă de trei mii de lefegii 
sub comanda lui Andrei Potocki și se trage spre casă. Nu vrea 
să-l apuce iarna aici: să nu cumva să piardă laurii gloriei 
câștigate. la cu sine pe Sigismund Bâthory și pe Moise Secuiul, 
amândoi furioși că nu sânt ajutaţi să pună stăpânire pe 
Transilvania. Trebuie să mai aștepte până la primăvară. 

— Nici n-a scos sabia din teacă și, uite-l domn! Il pizmuiesc pe 
Simion Movilă. Ai aur, ai putere și... rude poloneze. 


* 


După ce-au așezat tabăra la Râmnicul Vâlcea, Buzeștii s-au 
tras spre casele de la Căluiu și Stănești. Vremea-i slută: cu ploi 
și zloată. Aflat-au că Simion Movilă a rămas cu câteva mii de leși 
și cazaci, așa că până-n primăvară, nu-i poate urmări. 

— Văd că ai întărit casa întru apărare, ca la năvala lui Sinan, o 
laudă Stroe pe Sima. 

— Primejdia-i mai mare ca atunci. Că și Oltenia de miazăzi 
prădată-i de pașa Vidinului, care-l aduce domn pe Radu Mihnea. 
lar la Craiova se ridică feluriți poftitori de putere și de măriri. Pe 
Nestor Ureche, cică l-ar fi pus ban al Craiovei. Vor să strângă 
oaste de țară și să răscoale ţăranii de pe moșiile noastre. 

— Sima, căpitan de femei oltene, avem la Râmnic șapte mii 
oșteni de strânsură, pe care-i pregătim pentru bătaie. Udrea 
Băleanu a fugit din zălogirea Bastei și strânge oșteni în Loviștea. 

Afară prinde a ninge cu fulgi mari cât fluturii albi. 

— Stroe al meu, știi ce mi-a spus Cătălina, azi dimineaţă? Că 
Radu și Preda vor să treacă la Simion Movilă. 

— Fraţilor mei le-a încolţit în cap, mai de mult, mișele gânduri. 
Ci iată-i că vin, ca niște Moși Crăciuni. 

Abia s-au scuturat de omăt și s-au așezat în jilțuri, că Stroe i-a 
și întrebat: 


— Ce planuri v-aţi făcut, fraţilor? încotro o luăm? 

— Păi, dacă steaua lui Mihai-vodă apune, am trimis iar pe 
Orăș la Nestor Ureche, acum banul Craiovei, surâde Radu. 

— Cum? răcnește Stroe și, fără vrere, trage jungherul de la 
brâu. Fără să-l întrebaţi pe vodă? 

— Ce-ar mai putea spune? E înfrânt? Gata! 

— Fraţilor, pentru credința în dreptatea noastră, eu am mai 
ucis un frate... Juraţi că-l vom sluji pe Mihai-vodă până la 
mormânt! Altfel, aveţi soarta lui Radu Calomfirescu. 

— Căpitane, îl ia Preda în piept, vrei să fii de trei ori Cain? 

— Dacă vă hicleniţi, nevoit sânt. 

— Potolește-te! Să stăm de vorbă, pe-ndelete. 

— Ne batem în Oltenia, în cetățile transilvane, unde mai avem 
oaste și atâția căpitani viteji. Ne batem până murim! 

— Și mai este și împăratul Rudolf, capul creștinătății. 

— Praful și pulberea să se aleagă de neamul nostru, al 
Buzeștilor, dacă ni se cuibărește gângania hiclenirii în inimi. 

— Dar dacă va trebui să ne prefacem? 

— Noi, fraţilor, nu putem fi altceva decât slujitorii înaltului 
gând de libertate și unire. Îngenuncheaţi și sărutaţi icoana. 

Toţi cei șase de neam buzesc, după aprigă sfadă, zguduiţi 
până-n străfundul cugetelor, jură credinţă lui Mihai-vodă, până 
la mormânt. După câteva minute de încruntată tăcere, Radu 
surâde, înduplecat, cuminţit și senin: 

— Stroe ăsta ne stăpânește pe toți: prin Sima, prin Velica, prin 
Cătălina, prin Mihai-vodă și prin el însuși. Adică, de fapt, prin 
bunătatea lui nătângă... 


* 


Ca să nu mai șovăie, Mihai-vodă îl pune pe Preda Buzescu ban 
al Craiovei. O săptămână, pe-o vreme haină, toţi Buzeștii 
cutreieră satele, ajutaţi de Oprea Ricman, de Tudor Maldăr, de 
Dan Buzdugan și strâng ostași. „Așa-i c-aţi ajuns Drăgăuș la 
căuș?” cârtesc ţăranii; dar vin, peste două mii, armaţi cu furci, 
coase, topoare, măciuci și suliţi pârlite la flacără, ca-n 1595. Și 
soțiile Buzeștilor izbutesc să trimită peste cinci sute de flăcăi 
spre tabăra de la Râmnicul Vâlcea. lar Sima înseamnă în izvod, 
să se știe: ...„Și din nou adunat-a Mihai-vodă oastea, cu multă 
greutate și nevoie”... 

Dar în 25 noiembrie, lefegiii lui Simion Movilă cu Andrei 


Potocki în frunte, lovesc, în apropiere de Curtea de Argeș, 
oștirea pe care Udrea Băleanu o strânge și-o pregătește în astă 
parte a ţării. Lupta se desfășoară cu mânie și furie ucigașă. Leșii 
ucid, căsăpesc cu o plăcere bolnavă, smintită, râzând că armele 
românilor sânt proaste, vechi, și nici a le mânui nu prea știu. 
Tudor Maldăr, trimis de voievod în ajutor, sosește târziu și se 
întoarce fără a se mai prinde în luptă. Când află că bătrânul 
Mihalcea a rămas în mâinile leșilor, Mihai-vodă foarte se 
întristează. 

Văzându-l așa de frânt în cugetul lui, Stroe Buzescu îl poftește 
la plimbare, până la Ostrovul Călimăneștilor, la chilioara maicei 
Teofana. Aici sfătuiesc toţi trei și hotărăsc ca măria-sa însuși, cu 
un mic alai, să plece la Praga, să stea de vorbă cu împăratul. 

— Eu merg cu măria-ta. În ţară, rămân fraţii mei. 

— Și dacă mă vând? 

— Am jurat, toţi, în faţa icoanelor, măria-ta. 

O aripă de bucurie șterge ceața oboselii și a durerii de pe 
chipul voievodului. Se vede că în inimă-i arde încă flacăra 
nădejdii. Trimite pe Deli Marcu cu două mii de oșteni spre 
Craiova, să-i scoată pe otomani de acolo, cât mai repede, ca să 
nu se întâlnească, peste Oltenia, cu oastea lui Potocki, care vrea 
să-l așeze ban al Craiovei pe Nestor Ureche. 


* 


În Transilvania, aga Leca se ține de coada lui Basta, când în 
Alba lulia, când în tabără la Sebeș, când la Făgăraș. Îi aduce 
leacuri pentru boala de stomac, îl laudă peste poate și așteaptă 
să audă că-l plătește pentru că, în ceasul luptei de la Mirăslău, 
nu i-a sărit în spate, cum i-a cerut voievodul prin Stroe Buzescu. 
Merge, cu gândurile lui pe ulița Argintarilor și zărește o 
silișteancă bălăioară, care se ferește în spatele unui bărbat 
voinic, îmbrăcat cioban. 

— Velica... tu? Credeam că te-ai ascuns în Oltenia. 

— Nu știu ce mă oprește să nu te scuip, mișelule! 

— Frica te oprește. Căci acum nu mai scapi. 

Dar în clipa asta ciobanul îl și înșfacă de guler și-i pune 
jungherul sub ţâţa stângă. 

— Costa, nu! se repede Velica și-i oprește mâna. 

Aga Leca se clatină și-și apasă, cu palma, rana. Se sprijină de 
zid, palid, ca mort. Velica îl ia de braţ și-l vâră în curtea casei, îl 


așază pe-o treaptă a scării și-i desface straiul. Rana-i mică; 
sângele însă șuruie negru, vâscos. Îl duce în casă, îl așază pe-un 
jilț, îi pansează rana și-i grăiește, surâzând; 

— Nu mori din asta, agă Leca. De-o bucată de vreme, văd 
cum ţi se chircesc degetele pe banul galben al trădării și mă 
întreb: ajunge să-ţi plătești vămile văzduhului, ori te prăbușești 
de-a dreptul în gheena? 

Aga Leca nu răspunde. Deși avea doi slujitori în urmă, niciunul 
n-a avut când sări să-l apere de-un cuțit aprig. Și, cu fașa pusă 
de femeia asta sângele lui aprins s-a potolit și s-a întors înapoi 
spre inimă. Trăiește. Graţia și măreţia, blândeţea și bunătatea 
Velicăi coboară asupră-i ca o misterioasă vrajă. Și firea lui aspră, 
rea, chinuitor de pizmăreaţă parcă se odihnește privind mâinile 
ei cu degete lungi, gingașe, mângâioase. 

— Agă Leca, de mai multe ori ai vrut să mă ucizi. Dar știu că 
n-ai făcut-o din ură. Ci din dragoste și gelozie. Eu, ţi-am stârnit 
setea asta. Este? 

— Ce bine-mi citești în inimă... 

— Și acum poţi să mă ucizi. Sau să mă pârăști lui Czâki. 

— Nu, n-am să fac asta, pentru că tot mai trag nădejde c-ai 
să-mi fii soaţă. Ce zici? 

— Gândești bine și mă cruţi, cum cruţi potirul din care 
primești împărtășania. Căci și tu, agă Leca, te-mpărtășești, 
câteodată. Nu? 

— Așa-i... laca, jur că te iau sub ocrotirea mea și-a lui Basta. 

— Dar poate Scaraoţchi cel bătrân să mă apere de iad? 

— Pentru mine, poate. Căci, acum, lui... Scaraoțchi slujesc. 


* 


Ajuns la Craiova, Deli Marcu se lasă păcălit de otomani, strâns 
între Jiu și un pâlc de pădure, înfrânt, rănit în luptă și prins, iar 
oștenii împrăștiați. Vestea sosește la Căluiu în amurg. Cătălina 
se teme că pașa va răpezi spahiii încoace și cheamă ţăranii sub 
zidurile mănăstirii. Trimite știre Simei și lui Preda pe care-l știa 
la Stănești ori, pe undeva, pe la Râmnic, în preajma măriei-sale. 
În adevăr, olăcarul îi află la sfat și hodină de iarnă, în casa 
întărită și apărată de „cetele Simei”, cum îi place lui Stroe să le 
numească. 

— Am greșit trimițându-l pe Deli Marcu, se mustră Radu. Ne 
risipim puterile, și neprietenii ne toacă bucată cu bucată. 


Până seara ajung la Cozia și, la porunca voievodului, Radu și 
Stroe stau, cu o parte din oaste, la Olt și în Loviștea, iar Preda 
Buzescu, ca mare ban, cu toţi oștenii pe care-i poate strânge în 
pripă se îndreaptă spre Craiova. Pașa Vidinului îi iese în cale în 
lunca Jiului, cu patru mii de ieniceri. Bătălia-i furtunoasă, 
crâncenă, scurtă, pe viscol mare, cum fusese la Șerpătești, în 
1595, cu tătarii. Otomanii, înfrânți se împrăștie care spre 
Calafat, care spre Turnu Măgurele. Preda Buzescu îi urmărește 
până la Dunăre, le smulge șapte steaguri și le trimite măriei- 
sale, iar el se așază ban în Craiova. Când vede steagurile 
voievodul suspină: 

— Noi, zămisliţi am fost să ne batem cu otomanii, nu cu alţii. 
De bobotează, la Ruda, în casă la Teodosie-logofăt ținem sfat. 
larna asta trebuie folosită cât mai bine. 


* 

Lui Dragomir din Vâlcănești, Simion Movilă îi făgăduiește o 
dregătorie, dacă aduce măcar o mie dintre lefegiii aflaţi încă sub 
povaţa lui Mihai-vodă. Incearcă, dar nu izbutește să păcălească 
decât vreo sută. Auzind, măria-sa mult se amărăște: „Stanca, 
Stanca, ce frate ţi-a mai dat Dumnezeu... Și ce năpastă pe capul 
meu.” Ca să-i fie mai ușor, îl trimite pe Turturea în Transilvania 
s-o caute pe Velica-doamna. O găsește ușor, chiar în casa ei din 
Alba lulia. 

— Deci, nu m-a uitat! E sănătos? Mai nădăjduiește în biruinţă? 
Ce fac Buzeștii? Pe Sima ai văzut-o? 

Turturea răspunde la toate, pe rând. 

— Măria-sa te poftește la Tismana. 

— Sânt fericită, dar nu pot veni. Sânt prizoniera agăi Leca. Ci, 
cât trăiesc, îl slujesc pe măria-sa. Și-l aştept. Îl aştept, Turturea! 

Și după ce-i spune tot ce știe despre cearta dintre Basta și 
Czâki, despre oastea pe care o strânge Andrei Boer, despre 
ceilalți căpitani care ţin cetăţile în numele măriei-sale, îl 
călăuzește până la ușă. 


* 


Toate Buzeștele slujesc masa măriei-sale și-a căpitanilor. 
Vodă vrea bucate din mâna Simei: când o vede i se alină parcă 
un dor tainic și repede i se aprinde iară, mai usturător. Aseară s- 
a întors Turturea și tot ce i-a povestit l-a bucurat și l-a pus pe 


gânduri: ...„Aga Leca, nelegiuitul!”... Ciocnește pocale de 
Drăgășani cu mesenii și se gătește de sfat. Are totul rânduit, și 
ce trebuie să spună și ce trebuie să facă fiecare dregător și 
fiecare căpitan. 

— Așa cum m-am sfătuit cu unii dintre voi, boieri și căpitani, 
plec însumi la Rudolf-împărat. Las ţara în sama lui Șerban- 
paharnicul și a Buzeștilor. Udrea Băleanu să ţină Loviștea și să 
se întindă cât mai mult spre Târgoviște și București. Toţi cei 
care aveţi inimă pentru mine, strângeţi oaste cât puteţi de 
multă, în poieni și sub poala munţilor, ca acum șapte ani. Nu 
lăsaţi lui Simion Movilă nicio clipă de tihnă și fiţi gata. Oblicind 
știre de la mine, daţi năvală: întâi spre Târgoviște, apoi spre 
Alba lulia. Luaţi sama la semnul meu. Și nu vă hicleniţi. 
Dumnezeu ne-ajute, iubiții mei, să ne deschidem iară căile 
biruinţei. Tu, Teodosie, mare logofăt, mergi cu mine: voi avea 
nevoie de sfatul și de latineasca ta. la și izvodul cronicii pe care- 
o scrii. Înţelegi? 

— Prea bine, măria-ta. 

Pentru drum, voievodul împrumută 77.000 aspri de la Preda 
Buzescu, dând ca dobândă satul domnesc Izbiceni. Pe Tudor 
Maldăr îl trimite să cerceteze ce prieteni credincioși au mai 
rămas în Transilvania: se vor întâlni la Beiuș. Baba Novac și 
Gruia trec în Banat, să oblăduiască cetățile de acolo, după ce 
orânduiesc apărarea Hațegului. Din Deva să trimită știre 
căpitanului Alexa din Beiuș, să deschidă drum măriei-sale, prin 
Oradea: 

— Călătoresc la împăratul Rudolf, nu ca un surghiunit, ci ca un 
domn la un izvor al dreptăţii. 

După ce sfătuiește cu fraţii săi și cu Sima, Stroe Buzescu 
hotărăște să plece cu măria-sa. Soţia îi coase la șa trei sferturi 
din pungile de aur pe care le are. S-a deprins: nu se teme de 
singurătate. Și-apoi, curţile de la Stănești și Căluiu au ziduri tari, 
hrană, pe un an. 

— Până atunci, vă-ntoarceţi voi cu bine... 


Drum lung, cu și mai lungi așteptări 


Trecerea celor o sută douăzeci de viteji, cu zece harabale 
încărcate cu arme, straie și averi, e mult ușurată de cetele lui 
Baba Novac și ale lui Andrei Boer care stăpânesc Lipova, Inăul și 
Haţegul. Nemeșii nu se apropie. Basta nu cutează. Întâlnindu-se 
cu Baba Novac, Mihai vodă îl roagă: 

— Fii stâlp puterii mele în Transilvania. 

Numai straja din Deva, închinată lui Czâki, îndreaptă tunurile 
asupra suitei voievodului, tocmai când trecea Mureșul, 
înecându-i patru slujitori. Dincolo de râu, îl aștepta Andrei Boer 
și Sigismund Rakoczy, cu cinci sute de călăreţi și-i apără calea 
până la Beiuș. 

Vestea trecerii lui Mihai-vodă se răspândește ca fulgerul, în 
toată Transilvania. Czâki poruncește cetelor de mercenari să-l 
lovească, să-l prindă, să-l ucidă. Dar nimeni nu-i face niciun rău, 
dimpotrivă: la Baia de Criș românii îl primesc cu pâine și sare și-i 
urează să se întoarcă repede, sănătos. 

De la Mureș, Stroe Buzescu se abate pe la Prislop, întâlnește, 
pe la jumătatea drumului, o ţărancă în cojoc, mânjită pe faţă cu 
cărbune, călare, întovărășită de un păstor: 

— Stai, Stroe! strigă ţăranca, silindu-l să strângă frâul. 

— Velica?! Tu? De ce n-ai venit la Căluiu? La Tismana? Mă faci 
să cred și eu că ești în adevăr o piază rea. 

— Stroe, Stroe... îmi primejduiesc zilele pentru voi și... piază 
rea! De când Turturea și Gruia Novacului m-au vestit că Mihai 
trece spre Praga, uite așa hălăduiesc prin ţară. L-am înduplecat 
pe Alexa de la Beiuș să vă trimită, întru întâmpinare, cinci sute 
de oșteni, să vă ajute a trece pe la Oradea, chiar dacă starostele 
vi-i potrivnic. Am dat bani lui Andrei Boer și Rakoczy să strângă 
oaste în Haţeg... 

Copitele cailor bat zăpada drumului, pudruind-o. În inima 
stolnicului se  zvârcolește  vâjgărăul durerilor, Velica îl 
înştiințează că dieta magnaților a poruncit ca ziua de 18 
septembrie să fie sărbătorită ca o zi a mântuirii. Czáki a înhățat 
toate moșiile stăpânite de români și a subjugat iar pe secui. Dar 
între nemeși discordia-i mare: unii, în cap cu Gáspár Kornis, cer 
ca Transilvania să fie închinată lui Rudolf-împărat; alții, în frunte 
cu Moise Secuiul și cei doi Huszár, îl vor crai pe Sigismund. 
Czâki, după ce s-a prefăcut a juca pe cartea lui Basta, acum 


uneltește să ajungă el stăpânul Transilvaniei; pentru asta 
cumpără cugetele unor nemeși nehotărâți și îl sapă pe Basta, la 
Praga, cu lopeţi de aur. 

— Deci, pe pământul ţării noastre, se dă mare război între 
ambiţie, răutate, viclenie și trădare. 

— Așa-i. Deocamdată, Czâki ţine toată tabăra sub arme, iar lui 
Basta îi cere să-și trimită oștile la iernat, în Ungaria de Sus. Cu 
bani și ameninţări, caută să scoată din cetăţi căpitanii și oștenii 
credincioși măriei-sale. Eu trăiesc aici sub groaza că, în orice 
clipă, aga Leca mă poate ucide sau da pe mâna ucigașilor. Mă 
strădui, împreună cu mitropolitul lon, cu Ana Viteaz, cu Daniel 
Zalasdi și cu Dorothea Hirscher, să atrag ori să ţin de partea 
măriei-sale pe Pancratie Sennyei, pe Bodoni, pe Francisc Alardi. 
Asta-i. Drum bun, Stroe! Inima mea-i cu voi. 

Dă pinteni calului și zvâcnește pe-un drumeag, la stânga. 
Uluit, Stroe nu știe ce-i cu el. Cravașează armăsarul, galopează, 
o ajunge, i se alătură, o prinde de mijloc cu dreapta, cu stânga 
strunește frâiele cailor, o apropie de obrazul lui, o sărută, 
sorbindu-i buzele și rugându-se: 

— lertare... lertare... lertare... Hai și tu la Praga! 

— Te-am mânjit de funingine. Spune-i lui Mihai că mult doresc 
să-l văd. Ci nu se poate: l-aș încurca. Acolo trebuie să fie slobod 
și fără pată. 

In trap ușor, Velica se pierdea în codrii Beiușului, tot așa de 
neașteptat pe cât se ivise. După un pătrar de ceas, descalecă 
într-o poiană, dă frâul calului la mâna lui Costa Duda, și se 
întinde pe omătul pufos și rece, cu faţa spre cerul luminos din 
care fulguie tot mai des. Stă așa, neclintită, câteva minute. Și, 
deodată, în pântece simte o zvâcnire: mugurul de viaţă nouă 
cere lumină. Dă să chiuie de bucurie; dar nu poate decât să 
plângă amar. Amar și dureros de fericită: ...„Mihai, nu mai sânt 
ibovnica din afara legii: sânt muma pruncului tău”... Fulgii mari 
și reci se topesc în fântâna fierbinte a lacrimilor, sporindu-le. 
Căci fulgii și ploaia sânt sărutul și lacrimile cerului pe obrazul 


pământului. 
Tot câteva minute a stat și Stroe împietrit în locul despărțirii. 
Gândeşte: ...„Nu-i aievea; e doar știma acestor locuri...” I 


ajunge pe voievod la Beiuș. Îi povestește tot ce-a auzit de la 
Velica, fără ai pomeni numele. Căpitanul Alexa știe că Basta l-a 
schingiuit pe Sava-armașul, să spună unde a ascuns măria-sa 


aurul și lucrurile scumpe. 

— De ce ne urăsc și ne urmăresc cu atâta mânie? 

— Stroe, surâde măria-sa, așezându-se la masă, după ce și-a 
spălat faţa cu apă rece, să mai alunge osteneala drumului, voi 
știți că eu sânt vulturul din capul șirului și am lăsat o sămânță 
pe ogorul inimilor române. Nu-i meritul meu că sămânţa asta 
rodește în suflete. E vrednicia cugetelor dornice de unire și de 
trai slobod, în ţară slobodă. Asta-i pricina urii. 


* 


Vestea că Mihai-vodă a trecut spre Praga îi înfurie cumplit pe 
Basta și Czâki. Și, în bună înţelegere, pradă averile aflate în 
Făgăraș, iar doamnei Stanca și coconilor, închiși la Gilău, le 
impun viaţă aspră și umilitoare. 


* 


Voievodul urmează calea cu grabă, fără popasuri. De voie, de 
nevoie, starostele Oradei îl primește bine și-l găzduiește o 
noapte. De aici, la 12 decembrie, măria-sa scrie generalului 
conte Ferrante Gonzaga, noul comandant al oștilor împărătești 
din Ungaria de Sus, scrie lui Rudolf și arhiducelui Mathias: cere 
să fie primit și ascultat, întru dobândirea dreptăţii. Pe-un ger 
aspru, la 15, ajunge la cetatea Tokay. După o încăierare scurtă 
cu oamenii căpitanului, românii pun mâna pe poduri și trec Tisa. 
La Cașovia, Gonzaga îl primește cu prietenie. Însă, durere: află 
că, în sărbătorile crăciunului, Rudolf-impărat se roagă, 
cercetează stelele și nu primește pe nimeni. Ca să nu piardă 
vremea, voievodul pornește spre Viena, însoţit de episcopul 
Szuhây, care i-a fost gazdă la Cașovia. Ci la ieșirea din cetate, îl 
întâmpină patru ţărani din Cetea: îi aduc o căruţă cu păstrămuri, 
trandafiri, slănină, dulciuri, pâini și vin de Târnave. 

— Le-a trimis Velica-doamna, să-și amintească măria-ta de 
Crăciunul anului trecut. 

Turturea le primește, măcar că voievodul parcă nici n-ar auzi. 
Face doar semn lui Stroe să ia răvașul din mâna ţăranilor și să-l 
citească. 

— Măria-ta, îţi trimite tot aurul și toate giuvaerurile; păstrează 
doar... 

Vodă smulge scrisoarea și citește singur: ...„Folosește-le; le 
dărui din toată inima și numai din marea dorinţă de a te vedea 


iar biruitor. Eu te aștept. Ci vină, mai curând...” 

— Ce să cred, Stroe? 

— Nu ţi-am spus, măria-ta, că am întâlnit-o în Apuseni. 

Și, alăturându-și calul de al voievodului, o înfățișează pe 
Velica, așa cum o vede el: un fel de soră a Simei și una din 
fiinţele care cred, neclintit, în steaua lui Mihai voievod. 

Gerul se înteţește. În a doua noapte le fură din han căruţa cu 
șubele. Și, negăsind altele de cumpărat, oștenii zgribulesc de 
frig numai în conţășe. Abia la 2 ianuarie intră în Viena cu un alai 
de optzeci de călăreţi și șaisprezece trăsuri, harabale și căruțe. 
Arhiducele Mathias, cu cinste, îi ia sub a sa ocrotire și-i 
găzduiește la „Zum Guldin Hirscher” - La Cerbul de Aur, han 
mare, cu trei caturi, împodobit cu multă lucrătură în fier. Gerul 
s-a mai muiat. Vienezii curăţă, cu lopeţi de lemn, strada Graben 
și leapădă zăpada în Dunăre. Fiind zile de sărbătoare, oameni 
veseli și binevoitori îi înconjoară, îi cercetează, dovedind că au 
auzit de isprăvile lor la Dunărea de Jos. Îi miră îmbrăcămintea și, 
mai ales, armele argintate și bătute cu sidef și pietre scumpe 
Arhiducele Mathias le dă bani nemţțești și merinde: pâine, carne, 
păsări, vin și ovăz pentru cai. Barcan-vistier îi arătă lui Stroe 
Buzescu, minunându-se de grija nemților de a socoti totul până 
într-o para și a-l pune să iscălească precum că s-au mâncat și 
băut, la masa de bun sosit, toate, până la firimitură și picătură: 
120 pfunzi de untură, 9 pfunzi de brânză de Olanda, 12 claponi 
îngrășaţi, curcani, iepuri, 4 viței, un bou, pește din cămara curţii 
împărătești și 18 vedre jumătate de vin. În a treia zi, chiar la 
hanul „Cerbul de Aur”, pârgarul cetăţii rânduiește, în cinstea 
arhiducelui și a oaspeţilor români, o întrecere de luptă și o 
serbare cu cântece și jocuri. Se desfată toţi, cu voie bună, dar 
mai cu samă le plac șipotele și fântânile ţâșnitoare care 
împroașcă vin alb și roșu, să bea tot natul. Oștenii voievodului, 
cu Maldăr și cu Oprea Rîcman în cap, se amestecă în forfota 
mulțimii, beau cât pot, îmbrățișează și sărută nemţoaicele cele 
voinice, bălăi și desfătăreţe nevoie mare; apoi, spre bucuria 
privitorilor, dănțuiesc cu ele danțuri de-ale lor, ca până la urmă 
să le-nvârtă într-o horă românească, strigată și cântată de ei, de 
răsună tot hanul și toată uliţa Graben, până la Stefansdom. 

— Se cunoaște că v-aţi bătut cu otomanii! admiră nemţii, dar 
mai ales nemţoaicele. 

Îndată după bobotează, Rudolf-împărat trimite pe sfetnicul 


său de taină Carlo Magno, să-l întâmpine pe Mihai-vodă și să-l 
întovărășească până la Praga. 

Dar cu toate că zorise foarte până aici, voievodul român a 
ajuns, totuși, în urma defăimătorilor. Și mult mai ușor au pătruns 
la împărat cârcota, minciuna și clevetirea decât dreptatea și 
adevărul. N-au ţinut sama că în zilele și nopţile acelea nu primea 
pe nimeni, ci se ruga și cerceta stelele. Ba, la 5 ianuarie, dieta 
nemeșilor strânsă la Alba lulia trimite solie înaltă la Praga, cu 
scrisori pline de cele mai ticăloase învinuiri și mai scârnave ocări 
despre Mihai-vodă: ...„Cel mai turbat dintre păgâni”... Cereau să 
fie prins, legat și dat pe mâna lor, să-l judece și să-l 
pedepsească precum s-or pricepe mai bine și le va fi voia. 
Această solie și aceste scrisori sosiră în aceeași zi cu rapoartele 
pline de minciuni ale lui David Ungnad. Fiind la Cașovia, certat 
cu Basta, foarte bolnav de ficat și încă mai coclit la suflet, aflând 
despre trecerea voievodului prin acest oraș abia după ce 
plecase furios, deci, că nici nu l-a băgat în samă, scrise 
împăratului despre Mihai, ocărându-l ca pe un făţarnic, sperjur și 
imoral, ațâțător al ţărănimii transilvane la răscoală, pustiitor de 
ţară, masluitor al diplomei de libertate a secuilor și alte 
asemenea scorneli. 

— llustre Carlo Magno, preamăritul împărat poate alege grâul 
de neghină și adevărul de minciună, zice Stroe. Hrăpăreţii și 
mișeii năpustitu-s-au asupră-ne cu sabia, cu hula, cu sudalma. Și 
nu cred că un nelegiuit ca Ștefan Czâki, poate avea mai mare 
cinste decât noi veniți aici cu inima deschisă, să ne apărăm 
dreptatea. 

— Dar ce veţi spune despre războiul cu Basta? 

— N-am stârnit noi acel război, ci el! Noi ne-am apărat. Și l-am 
pierdut, pentru că spada noastră deprinsă este a bea doar 
sânge păgân. lar când ne-am văzut în fața oștirii creștine și a 
steagului împărătesc, pe care, de fapt, Basta îl furase și-l 
așezase, prin vicleșug, de-asupra taberii lui, noi ne-am mâhnit 
foarte și n-am mai putut lovi cu vârtoșia obișnuită. 

Când primește știrea că împăratul îi cere să rămână în Viena 
până vor pleca din Praga solii nemeșimii, voievodul clocotește 
de mânie: 

— Să nu vă încăieraţi pe ulițele orașului, lămurește Carlo 
Magno. 

— Dar de ce ne umilește primindu-i înaintea noastră? Au nu 


așteptăm de două săptămâni? De ce? 

Sfetnicul împărătesc n-are alt răspuns decât: 

— Mă duc la Praga să grăbesc audiența. Știu că dreptatea 
voastră-i ca untdelemnul cel sfânt: iese, va trebui să iasă la față. 


* 


La Sfântul lon, în mănăstirea Cozia, Sima-stolniceasa, după ce 
a umblat, în taină, printre boieroaicele din Târgovişte, aduce 
ştirea că, la plecare, lan Zamoyski a cerut lui Simion Movilă, în 
numele regelui Poloniei, să-i prindă pe Buzești, pe banul 
Mihalcea, pe Udrea Băleanu, pe Șerban-paharnicul și să-i 
trimită, în cătușe, la Cracovia. Pe Tudor Maldăr și pe Petru Osăș 
să caute a-i cumpăra cu bani: sânt căpitani iscusiţi și le-ar sta 
bine în oștirea Movilescului. Dintre toţi, numai pe banul Mihalcea 
l-au putut prinde, până acum. 

— M-am dus, în taină, și la Nestor Ureche. S-a purtat bine cu 
mine. l-am povestit că Mihai-vodă a plecat la împăratul Rudolf 
să-și ceară dreptatea. Mi-a spus: „In vremea asta, dreptatea-i în 
vârful spadei.” M-a rugat să mijlocesc o întâlnire între Dragomir 
din Vâlcănești și Radu Buzescu. Și mi-a mai spus că, 
răzgândindu-se, Zamoyski i-a scris lui Simion Movilă să se 
poarte bine cu boierii: să cate, pe toate căile, să și-i facă 
prieteni, să nu mai ţină oști în munţi și prin casele întărite ori 
prin cetăţi și mănăstiri ca Tismana, Cozia ori Căluiu. 

Maica Teofana se lipsește cu mare dragoste de această 
femeie, pe cât de frumoasă pe atât de bărbătoasă și de 
pricepută în treburi politicești; o pune-n cumpănă cu doamna 
Stanca și lăcrămează; își amintește de Velica și simte o săgeată 
în inimă. 

— Maică Teofana, zic c-ar fi mai bine, așa cum povăţuiește și 
paharnicul Șerban, caimacam domniei, să te adăpostești la 
Tismana. E mai ferită și mai bine apărată. 

— Sima, oamenii lui Simion Movilă, români ca și noi, nu pot fi 
mai haini ca musulmanii ori tătarii. 

— Știu eu?... 

— Un boier mare ce-și zice vel ban al Craiovei dorește a grăi 
cuvioșiei-tale, vestește călugărul de strajă. 

Amândouă femeile saltă în picioare, mirate și speriate. Maica 
Teofana deschide gura să spună că nu-l primește; dar, dând la o 
parte pe călugăr, intră Nestor Ureche însuși, copleșind chilia cu 


făptura-i naltă, voinică, plină de vigoare; surâde prietenos, 
clipește șiret din ochii mari, căprui, oleacă pieziși și se pleacă 
plin de cuviinţă: 

— lertare, cuvioasă maică și doamnă, dar n-am răgaz. Sânt 
sol, fără arme și fără strajă. Și mult mă bucur că o aflu aici și pe 
Sima-stolniceasa, care m-a vizitat, în taină, la Târgoviște. 
Doresc, doamnă și maică Teofana, sănătate și voie bună. 

— Mulţumesc! Dar ce fel de voie bună, când te-ai ridicat 
împotriva drag fiului meu Mihai? 

— Așa-i; ci aici sânt sol al împăcării. Peste Olt, am cinci sute 
de lefegii leși care, dacă nu mă întorc în două ceasuri, lovesc 
mănăstirea cu tunurile. 

— Halal solie, prietene Nestor Ureche!... suspină Sima. Când, 
împreună cu Velica, te-am vizitat la Secu... 

— Rogu-te, fii ca atunci, stolniceasă Sima, și mijlocește-mi o 
întâlnire cu Preda Buzescu. Am biruit și, mărinimoși fiind, vrem 
împăcare. Toţi vrem unirea între români; ci numai calea ne 
deosebește. Anul trecut biruise calea voastră. Acum... 

Radu și Preda Buzescu primesc întâlnirea, în casa lor din 
Drăgășani.  Sfătuiesc îndelung. Cuvântul  meșteșugit al 
moldoveanului răscolește cugetele. Ci Buzeștii nu se lasă 
înduplecați: 

— Noi sântem juraţi lui Mihai-vodă, zice Radu. Și-apoi, gândul 
nostru, Nestor Ureche, cuprinde unirea tustrelelor țări române și 
slobozirea lor din jug otoman. Pe când voi: haraci sultanului și- 
nchinare rigăi polon. Când știm că la poarta curții domnești din 
Târgoviște se află strajă tătară, turbăm de furie. 

— Păstrez și împlinesc dregătoria de mare ban, dată de Mihai- 
vodă. Războiul nu s-a sfârșit. Și noi credem că vom birui. 

După acest cuvânt al Predei Buzescu, Nestor Ureche se ridică, 
se înclină și pleacă. Se cunoaște după pași că inima i-i grea. Dar 
și Buzeștii sânt zdruncinaţi în cugetul lor. 

— Mai bine să ne împăcăm cu Simion Movilă... cârmește 
Radu. Domnii sânt ca apele: vin și trec. Țara rămâne. 

Preda nu știe ce să mai zică; clatină din cap, ameţit: 

— Acum opt luni ocârmuiam eu Moldova; azi, Nestor Ureche, 
mare ban... Poate așa trebuie să fie. 

Ci, ca un făcut, intră jupâneasa Preda, cu un bărbat 
transilvănean de mână; e fericită ca-n al nouălea cer: 

— Radule, tata trăiește! E-n Transilvania... 


De la bărbatul transilvan, adică omul Velicăi-doamna, Costa 
Duda, aud că Banul Mihalcea cere cinci harabale de miere, 
ceară, nuci cojite, blăni de jder și pastramă de căprior, ca să 
pornească la Praga, ca negustor și să-l întâlnească pe măria-sa, 
să-i fie de-ajutor în treburi bănești. Costa Duda povestește că 
între Czâki și Basta a izbucnit sfadă mare. Că, plecând să se 
plângă împăratului, pe David Ungnad l-a apucat boala de ficat și 
a murit, la Cașovia. Basta și-a trimis oastea la iernat în Ungaria 
de Sus și a rămas singur în viesparul magnaţilor. 

— Deci, orice viclenie are nașă o viclenie mai nerușinată. 

În două zile pregătesc marfa, o încarcă în harabale și-o 
pornesc, cu hârtii și dresuri în lege, sub povata lui Costa Duda, 
să ajungă la Cașovia, la generalul Gonzaga, așa cum a povățuit 
Velica. 

După asta Buzeștii, cu o ceată de cincizeci de oșteni, grăbesc 
spre Căluiu. Află mănăstirea înconjurată de-un pâlc de ieniceri. 
Se năpustesc asupră-le, prind șapte, iar ceilalţi se risipesc, în 
goană nebună, spre Caracal și spre Dunăre. Intre zidurile 
mănăstirii o găsesc pe Cătălina cu femeile, călugării și slujitorii, 
pe ziduri, întru apărare, cu sulițele, săbiile și arcurile. 

— Ți-aduci aminte, Radule, că, venind de la Cozia dascălului 
Prohor, tot așa a trebuit să ne batem cu acângiii? 


* 
Mulți lefegii de-ai lui Basta, uniți cu cei fugiți de la Mihai-vodă, 
hoinăresc hojna prin Transilvania: pradă, batjocoresc, se-mbată, 
ucid. Mai ales valonii lui lacob Beauri, acei neobişnuit de buni 
luptători, dar cu năravuri pidosnice și, între toți, cei mai 
blăstămati și mai îndrăciți răufăcători, sperie lumea. Trecând 
prin Braşov, cu zece oameni de-ai lui, întâlneşte o 
înmormântare. „Cine-i?” întreabă. Rudele răspund: „Dorothea 
Hirscher, nepoata judelui”. „Frumoasă săsoaică! Și trupeșă!... 
Daţi bijuteriile încoace... De ce a murit?... A, de inimă rea... 
Păcat...” Apoi cu săbiile își deschid drum prin mulţimea îngrozită 
și se pierd în codrii Codlei, ca tâlharii. Asemenea fapte sodomice 
îngrozesc cugetele. Ele se adaugă la foametea mare, la 
prădăciunile săvârșite de oamenii nemeșilor, mai ales asupra 
românilor. Basta vrea să tocmească rânduiala și liniștea, dar nu 
mai poate. Foarte harnici în clevetiri și răspânditori de zvonuri, 
nemeșii pun în sama lui și a lui Mihai-vodă întreg prăpădul țării. 


— Aţi auzit? întreabă Moise Secuiul. A pregătit călăi valahi și 
funii pentru fiecare magnat: cum îl prinde, în laţ! 

— Basta a fost bun numai ca să-l răpunem pe acel valah 
barbar, zice Czâki; acum trebuie să ne descotorosim de el, ca de 
râie. 


* 


Ninge molcom și bogat peste Viena. De la „Cerbul de Aur”, 
din odaia voievodului, Stroe Buzescu priveşte oraşul dormitând 
în fumegare ușoară, străjuit de turnul uriaș al domului Sf. 
Ștefan. Tot privind hârjoana și cernerea fulgilor nu mai vede 
lumea cea aievea, ci lanţul faptelor și al întâmplărilor viscolite 
peste anii lui, până l-au adus în acest trist surghiun și-ndelungă 
așteptare. Știrile din ţară - prizărite și sărace. Fraţii tac. Baba 
Novac a trimis doar un olăcar. Noroc că Petru Grigorovici, scăpat 
din mâinile lui Basta, a sosit cu o desagă mărișoară de vești ... 
„Ei, când era Velica la Alba lulia, toate le aflam, parc-am fi fost 
acolo”... 

Măria-sa vorbește tot mai puţin: sfătuiește mai mult cu 
Teodosie-logofătul, și cu Petru Grigorovici. De altfel, de când a 
plecat Carlo Magno, nimeni nu-i mai vizitează: în jurul lor s-a 
făcut gol și pustiu. Doar Tudor Maldăr, Ricman, Turturea și alți 
câţiva petrec prin crâșme, cântă și se desfată cu fete vieneze. 

— Măria-sa, rupe Stroe păianjenul tăcerii, stând eu de vorbă 
cu câţiva nemți, am înţeles că unele știri despre noi n-au ajuns 
până aici, din pricina lui Sigismund-craiul. Apoi, din pricina 
Bastei. 

— Ai dreptate, Stroe: ori n-au ajuns ori au ajuns strâmbe. 

— Trebuie să arătăm împăratului Rudolf că noi de bună voie 
ne-am îmbiat a lupta pentru creștinătate. Să vădim tot ce-am 
făcut pentru împărăție, cu primejdia vieţii și a ţării noastre, până 
ajunserăm aici să aflăm dreptatea, la porţi închise. 

Voievodul zâmbește, cheamă pe Teodosie-logofătul și pe 
Grigorovici-armeanul, poftindu-i a citi: 

— Cronica bărbătească și totuși înduioșătoare a isprăvilor 
românești de șapte ani încoace, pentru principii Evropei, cum 
vrea stolnicul. 

Teodosie Rudeanu tușește întru dregerea glasului, dar nu ca 
să citească el, ci ca să-l roage pe măria-sa: 

— Ai glas puternic și mlădios, și le zici din inimă. 


Voievodul surâde, ia hârtiile, le prefiră, le așază în faţă și 
începe blând dar hotărât, cronica domniei lui, ticluită cu ajutorul 
lui Rudeanu și Grigorovici. Pe Stroe îl mișcă, îl înfioară noianul 
de amintiri stârnite de povestirea voievodului: 

— „după ce făcu podul, veni Sinan-pașa în Țara 
Românească și tăbări la satul Călugăreni. Atunci, îndată ce mi 
se aduse vestea plecai, inimos, să-l întâlnesc cu puţinii oșteni 
ce-i aveam. Și mă învolburai cu otomanii într-o bătălie care ţinu 
toată ziua. Am făcut mare pagubă neprietenilor, spre rușinea lui 
Sinan-pașa, căci în ziua aceea însuși el, marele seraschier, se 
prăvăli de pe cal într-o mlaștină foarte întinsă, de unde cu greu 
fu scos. Și în acea luptă fost-au uciși patru pașale, șapte 
sangeaci. lar noi am câștigat cincisprezece tunuri și un steag 
verde al prorocului Mohamed, foarte prețuit de musulmani, pe 
care l-am trimis măriei-sale împăratului. Nu știu dacă 
Sigismund-craiul l-a lăsat să treacă...” 

Stroe ascultă și înfiorarea îi crește; gândește la Sima care ţine 
un izvod al faptelor acestei vremi, neuitând să scrie mai ales 
despre Buzeștii ei. 

— „Și, cu ajutorul lui Dumnezeu a fost aceea o ispravă prea 
frumoasă și vrednică de pomenire. Că deși îmi uciseră calul sub 
mine și primii rană în spate, câștigai totuși biruinţa, pricinuind 
dușmanului mult omor; Caraiman-pașa fost-a ucis împreună cu 
mulţi căpitani de samă, iar Hafiz-pașa, și Hasan-pașa, și Saturgi- 
pașa cu anevoinţă se mântuiră, fugind...” 

Apoi Târgoviștea, Giurgiul, Nicopolea, Vidinul... 

„.„iar eu, în această luptă, am primit de la un turc o lovitură 
de suliță sub piept, pe care am scos-o și am rupt-o cu mâinile 
mele... Dar iată că, în vreme ce eu mă îndeletniceam cu aceste 
fapte, niște trădători din Transilvania se folosiră de o 
înșelăciune, trimețându-mi scrisori în care spuneau că Oradea a 
fost luată de otomani și că eu să mă întorc, cât mai repede, în 
Țara Românească, să nu-i mai bat pe cei musulmani la 
miazăziua Dunării. N-am bănuit înșelăciunea, ci am dat crezare 
acestor vești și-am trecut Dunărea, în ţara mea, deși puteam 
pricinui sultanului mari pagube până la Balcani și chiar 
dincolo”... 

II dor, parcă, îmbierile de pace cercate de Andrei Báthory: 

— „Şi i-am răspuns, că am jurat credinţă maăriei-sale, 
prealuminatului împărat al romanilor și, deci, fi-voi cu creștinii 


până la moarte. Că nu pot face pace cu otomanii, ci mai curând 
voi să mor vărsându-mi sângele în slujba creștinătății... Și așa 
am luat Transilvania, în numele lui Dumnezeu și al măriei-sale 
împăratul... am plecat cu oastea mea să intru în Moldova. Am 
intrat și am bătut-o de-a lungul, să întâlnesc potrivnicul, iar când 
îl găsii, îl snopii în bătaie și-l alungai din ţară... In același timp, l- 
am trimis pe acel sperjur și nelegiuit Czâki, să orânduiască 
poporul și nobilimea în Transilvania, pentru că voiam să plec și 
la Timișoara, căci mă înţelesesem cu pașa Timișoarei ca, de 
îndată ce voi ajunge cu oștirea sub ziduri, să predea cetatea”... 

Apoi acele zile de mare zbucium, când voievodul vroia să 
orânduiască ţara unită a românilor, iar nemeșimea s-a răzvrătit 
și-a semănat vrajbă pe pământ transilvan. Ba l-au momit și pe 
generalul Basta cu făgăduieli mincinoase, până s-a ajuns la 
arme. Și, Doamne, cum s-au purtat după bătălie... 

— ...„lar după ce mă alungară, vreo 2.000 de secui, ascunși în 
niște colibe, fură chemaţi cu jurământ de credinţă și, ieșind, 
după ce-i despuiară, fură tăiaţi toţi, în bucăţi, nelăsând nici 
măcar unul în viață. Pe urmă venit-au la Alba lulia, unde pe toți 
italienii, grecii, românii, sârbii cu familiile lor, pe toţi îi trecură 
prin ascuţișul săbiei... Acum, ajuns la acest sfârșit, pierzând tot 
ce câștigasem din zilele tinereţii până la bătrâneţe: și ţări și 
averi și soţie și copii. Și dacă le-aș fi pierdut din pricina 
dușmanilor, sau mi-ar fi fost luate de dușmani, nu m-ar durea 
atâta cât mă doare, că toate aceste rele și încă multe altele fost- 
au făptuite de aceia de la care nădăjduiam și așteptam ajutor și 
razim...” 

Ninge molcom peste Viena. Ci sfârșind citirea, voievodul 
rămâne tăcut și trist. Simte că toți cei de față se întreabă în 
sinea lor: va înțelege împăratul cât dureros, adevăr și câtă 
suferinţă închid aceste șiruri? Ci Stroe zice: 

— Acum batem la uși ferecate. Dar nimeni nu va uita că am 
fost la Călugăreni și la Șelimbăr, la Alba lulia și la Suceava. Că 
pretutindeni românii ne-au primit cu pâine și sare. Că măria-ta 
ai pus pecete și-ai iscălit: domn a trei ţări române... 

Straja intră napristan, vestind cu glas sugrumat: 

— Banul Mihalcea! A venit... 

Sar toţi în picioare, miraţi ca de-o nălucire. Se îmbrățișează și 
parcă tot nu-și cred ochilor și mâinilor. 

— Cum ai scăpat, bătrâne? 


— Cu greu, măria-ta; dar iată-mă iar... în chip de neguţător de 
pastramă... Și a doua oară tot acel ghebos și afurisit de Țicalidi 
a mituit straja care mă ducea spre Polonia, sortit călăului. M-am 
strecurat până la Cluj, apoi până la Alba lulia. Velica-doamna, cu 
Duda, slujitorul ei, mi-au adus din Oltenia o caravană de 
harabale cu marfă și hârtii ca să trec vămile. 

Și, așezându-se într-un jilt, descarcă tolba cu vești: cele mai 
multe cetăţi din Transilvania se ţin încă în slujba voievodului 
Mihai. Baba Novac a întărit, cu oșteni, cetăţile din Banat, iar 
acum vine spre Alba lulia, chemat de Basta să-l ajute cu haiducii 
lui, împotriva nemeșimii. 

— Pe-acolo se spune că împăratul nu se lipsește de Basta și 
că umblă să te împace și pe măria-ta cu lifta asta spurcată. De 
la Țicalidi aflai că lui Deli Marcu i-au tăiat capul, la Țarigrad. Prin 
satele Transilvaniei și chiar prin Moldova umblă iar ciobani și 
călugări, cu mare fereală, și grăiesc de întoarcerea măriei-tale. 
In Lancrăm, unde m-au găzduit niște prieteni de-ai mei, citii o 
poruncă a lui Czâki către lefegii lui: „Aflu că Valahul iarăși și-a 
trimis preoţii și păstorii lui prin toate satele locuite de neamul 
lui, ceea ce îmi dă de bănuit”... și celelalte. 

Măria-sa zâmbește binevoitor, dar prea trist: 

— Să ne grăbim, deci! Teodosie și tu, armene, tălmăciţi în 
latinește și italienește astă povestire ce-i zice și memoriu. lar tu, 
Stroe, pregătește-te s-o duci la Florenţa, la granduca. Mai învaţă 
ceva vorbe talienești. Că eu, de când mucezesc la Viena, am 
învăţat binișor, după câte mă... lingușește Armeanul... 

De a doua zi, Mihalcea ia pe sama-i grija hranei, a plăţilor și a 
găsirii unor noi izvoare de parale. Merge la negustori de-ai lui la 
care știa că măria-sa are de primit 42.000 de flori pentru 
turmele de vite vândute anul trecut unui negustor vienez. 

Abia la 17 ianuarie, voievodul îl poate vedea a doua oară pe 
arhiducele Mathias și stăruie cu tărie: 

— Să mă judece luminatul împărat pentru faptele mele. Să 
mă osândească de-s vinovat; iar de nu, să mă ajute să iau iară 
ocârmuirea celor trei țări române, pierdute doar din greșeala 
unui general împărătesc. lar până atunci, îl rog pe împărat să 
poruncească lui Basta să-mi adăpostească familia la Cașovia. 
Nemeșii sânt niște ucigași și mă tem... 

Arhiducele rostește multe cuvinte de alinare, dar la treabă nu 
se înhamă. Așteaptă ca strălucitu-i frate să binevoiască a sfârși 


odihna sărbătorilor. 


* 


Se crezuse Basta biruitorul „leului de la răsărit” și stăpânul 
Transilvaniei, dar nu era decât un condottiere singur, la voia 
vicleană a lui Ștefan Czáki. Lovise pe cel nevinovat și-acum, 
după trei luni, trebuia să-și cunoască greșeala și prostia. Prin 
oamenii lui de la Curtea imperială, urmărea tratativele lui Mihai- 
vodă cu Rudolf. Cu de la sine putere, vestește căpitanii cetăților 
că se va împăca, prin mijlocirea împăratului, foarte curând, cu 
voievodul și deci să asculte de poruncile lui și să reziste 
împotriva nemeșilor. Trimite pe aga Leca la Baba Novac să-i 
spună că-l recunoaște pârcălab la Lipova, Inău și Caransebeș. 
Deși putinţa împăcării între Basta și Mihai-vodă îl îngrijorează 
foarte pe aga Leca, deocamdată, n-are încotro, îi împlinește 
porunca: nu lasă pe nemeși în Gherla și Chioara. Și, de câte ori 
știe câte ceva de samă, o vestește pe Velica, deși bănuie că ea, 
la rându-i, trimite știrile lui Mihai-vodă. Sau tocmai de aceea. 

Simţind că Basta primește ajutorul împăratului, Czâki pripește 
lucrurile. Apare la Cluj să pregătească venirea lui Sigismund 
Báthory și-l pârăște dietei pe Baba Novac, că uneltește cu pașa 
Timișoarei. Și, aflând că tocmai venea la Cluj, poftit de Basta, 
însoţit doar de treizeci de haiduci și de duhovnicul său Zaheu, 
pune o ceată mare de mercenari să-l atace pe dealul Feleacului. 
Se luptă strașnic bătrânul; dar, rănit la braţul drept, e prins, 
legat împreună cu Zaheu și închis în turnul croitorilor. 

In același timp, Czâki zăvorăște pe Gáspár Kornis și pe 
Pancratie Sennyei în cetatea Gurghiului, iar pe Ștefan Bodoni și 
Petru Huszár, în Deva. În faţa lui Basta, se dezvinovăţește: 

— Unelteau împreună cu ibovnica Valahului. Și-apoi, au 
înlesnit intrarea barbarului în Transilvania. lar trădarea lui 
Huszâr și Bodoni cine n-o cunoaște? L-au ajutat pe Valah să 
treacă spre Viena, să ne pârască luminatului împărat. 

— Ești un mincinos și un tâlhar! răbufnește Basta. 

— Dacă te-nfurii, generale, te-nchid și pe tine! 

Peste trei ceasuri, din balconul casei sale, în fața unei mulţimi 
adunată de slujitorii lui, Czâki proclamă pe Sigismund Bâthory, 
pentru a treia oară, principe al Transilvaniei. De la fereastră, din 
partea cealaltă a pieţei Clujului, Basta privește nevolnic, iar 
strigătele gloatelor plătite de nobili îl pălmuiesc și-i sporesc 


nemăsurat arsurile din pântece. 


* 


Măcar că semnele sarcinii se vădesc tot mai mult, Velica- 
doamna umblă, fără astâmpăr, prin Transilvania. Se bucură că 
Ștefan Czâki a arestat nemeși fruntași și că l-a proclamat crai pe 
Sigismund: asta însamnă că Mihai-vodă a avut dreptate, și 
Rudolf împărat silit este să i-o recunoască mai repede. Se 
bucură că i-a înduplecat pe Neculai Sennyei și Bartolomeu 
Samogy să scrie lui Mihai-vodă, la „Cerbul de Aur”, în Viena, ca 
prieteni. 

Dar, în Lancrăm, sora sa Zamfira o vestește că Baba Novac, 
atras într-o cursă mișelească, se află la Cluj, în mâna lui Czâki. 

— Dau oricât numai să scot din primejdie bătrânul căpitan, 
mâna dreaptă a voievodului, aici, în Transilvania. 

La 5 februarie, pe un ger aspru, în sanie încojocită ca o băciţă, 
însoţită de Costa Duda și de Andrei Boer, ajunge la Cluj. Vede 
mulțime mare adunată și, intrând în gloată, se trezește împinsă 
și înghesuită cu vorbe de ocară, spre piaţă. 

— Hai, valahilor! Să vedeți cum crapă unul de-al vostru. 

Andrei Boer cearcă să scape, dar mulţimea îi înconjoară ca o 
mocirlă. Lângă zidul bisericii Sfântul Mihail îl zăresc pe Baba 
Novac legat în lanţuri, alături de preotul Zacheu. Amândoi înalți, 
mândri, cu bărbi stufoase, albe, cu capul descoperit, goi până la 
brâu, cu zvârci de bici pe spinare, pe piept și pe faţă. 

— Am sosit târziu, Andrei... 

— De-o vreme, pierdem mereu căruța. 

În mijlocul pieţei, câţiva ţigani aţâţau rugul înalt de doi 
stânjeni. Sute de nemeși privesc din balcoane și de la ferestre. 
Slujitorii, mii, urcați pe acoperișuri, cată cu lăcomie spre rugul 
cu flacără mare și fuioare de fum. Răsucindu-și privirea în jur, 
Velica îl zărește pe generalul Basta, la o fereastră, galben ca 
sloiul de ceară; stă mut și speriat. L-a cedat pe Novac lui Czâki, 
cu un scop: Valahul să nu fie mai puternic decât el în 
Transilvania. Rugul și tortura nu-l impresionează: ...„Ehei, câte 
de astea am văzut și însumi am poruncit la Amsterdam, la 
Rotterdam, la...” Duhoarea grea, înecăcioasă se răspândește în 
toată piaţa. La ferestre și în balcoane nemeșimea chihotește de 
plăcere. Numai Czâki se miră că mulţimea nu mai urlă. A 
cuprins-o un fel de încremenire. Deodată zărește, pe străzile 


dinspre Mănăștur, zeci de bărbaţi cu căciuli negre, cojoace albe, 
flocoase, pe umeri, și topoare în mâini... „Cum au pătruns în 
cetate?” Și, cu spaimă, poruncește căpitanului străjilor să-i 
proprească în vârfuri de suliți. 

Velica își acoperă ochii să nu mai vadă cum se umflă și 
pocnesc ochii osândiţilor și cum braţele care au ţinut arme și 
cruci se cârjoesc în fierbinţeala flăcărilor, parcă scârbite c-ar fi 
mângâiat vreodată obraze omenești. Se clatină și cade, moale, 
fără vlagă. Andrei Boer o ridică repede, să nu bage samă cei din 
jur. 

Toată piaţa Clujului se umple de fum, de duhoare de carne 
arsă și de crimă. Supărat că gloata nu urlă de bucurie Czâki, 
poruncește ca osândiţii să fie scoși din rug și trași în țeapă, 
afară din cetate, lângă baștea croitorilor, spre Feleac: 

— Să fie, acolo, spaimă pentru valahi și hrană pentru corbi. 

Mulțimea s-a retras, mută și îngrijorată. Și urlătorii tocmiţi au 
amuţit; merg spre Someș, să capete mâncarea făgăduită. Dar 
nu află decât străji care se hărățesc cu ţăranii din Mănăștur: pe 
apa Someșului plutesc sute de pâini și bucăţi mari de slănină. 

Velica și Andrei Boer ies din cetate și se strecoară, pe lângă 
ziduri, până în cimitir. lau două capete de lumânări de la un 
mormânt și coboară spre locul noii osânde. Străjerii nu-i lasă să 
se apropie: ci se roagă: 

— Să pun câte o făclioară, creștinilor, oamenilor... 

— Eşti fiica lui? 

— Nu; un fel de nepoată... 

Și cum straja ferește sulița, cu pași mici, pe vârfuri, Velica se 
apropie și așază lumânările aprinse, în zăpada bătătorită, lângă 
lemnul alb al țepușelor pe care se scurg șiroaie de sânge negru, 
vâscos, amestecat cu scrum. Îngenunche și stă așa, cu mâinile 
împreunate; ar vrea să se roage, dar nu poate. Il vede pe Baba 
Novac la intrarea în Alba lulia, în preajma voievodului... Și 
altădată, la o masă: ce mai râde bătrânul haiduc... lar Mihai- 
vodă îi ţine hangul. Asemenea năluciri îi ard sufletul și-i scot 
lacrimi de jar. Atrași de miros, un stol de corbi se rotesc, în jur, 
croncănind înfiorător, parcă și-ar fi cerut dreptul la pradă. Apoi, 
câţiva mai îndrăzneţi, năpădesc lacomi. 

Amurgul se lasă înfiorător de trist. Velica plânge zguduit. 
Straja face semn lui Andrei Boer s-o ridice. Căpitanul o ia în 
brațe și-o scoate spre drumul Feleacului. Prin despicătura 


cojocului îi vede pântecele rotund și se cutremură de-un 
simțământ ciudat, între bucurie și milă: ...„Te pomenești că duc 
în braţe mugur de cocon domnesc”... Nu îndrăznește să întrebe, 
dar grăbeşte să găsească o gazdă. 

— Lasă, măria-ta: lumea o să afle că Mihai-vodă a pășit cu 
lumânarea în mână în urma sicriului lui Andrei Bâthory. Și n-o să 
uite... 


* 


În condica socotelilor pârcălabului Clujului, diacul scrie: 
„1601, februarie 3: am dat țiganilor, pentru că au batjocorit, au 
schingiuit și au tras în țapă pe Baba Novac și pe preot, florini 7, 
dinari 50... Am plătit lui Luca Acsi, pentru că a cioplit țăpi pentru 
Baba Novac, florini 12...” 


* 


Radu, Preda Buzescu, Băleanu și Șerban-paharnicul petrec 
această iarnă sub arme, ca-n 1595. Lipsesc doar Stroe, Maldăr și 
Mihai-vodă. Li-i greu cu pregătirea oștilor, dar și mai greu li-i să 
țină boierii în credința pentru voievodul călător la împărat. 
Destui se lasă ademeniţi de Nestor Ureche, mult mai priceput și 
mai harnic în treburile domniei decât Simion Movilă. Zic, așa 
cum e obiceiul acestei ţări și cum înșiși Buzeștii au înclinat a 
zice: „Domnii pot să treacă; ţara să rămână.” Printre cei momiţi 
se află și bătrânul vornic Dumitru și Miriște logofăt, după care 
Buzeștilor le pare rău. 

— Ştii ce mi-a răspuns, Radule, bătrânul Miriște? „Dacă 
Dragomir, cumnatul, l-a părăsit, eu să fiu mai breaz și să umblu 
după năluci?” 

In acel moment, intră Cătălina cu călugării Isaiia și Teofil; vin 
din Transilvania și povestesc cum l-au ars pe rug pe Baba Novac 
și pe duhovnicul lui. Fiorii reci ai groazei cutremură făptura 
tuturor celor de faţă. Se apropie de vatra unde ard trei bucăţi 
mari de fag și tac, înghițind năduf. Într-un târziu, când îngheţul 
morţii li se mai moaie în inimi: 

— Haiduc viteaz, unde și cum ţi-a fost moartea să mori... 

— Striveai, cu un pumn, cinci potrivnici... 

— A răbdat mucenicește, cu ochii spre cer, adaugă Isaiia. 

— Și pe Sava-armașul și pe lon Szelestei îi chinuie mai rău ca 
pe ucigași, în temniţă la Făgăraș, urmează Teofil. lar despre 


familia măriei-sale știm doară că-i închisă la Gilău. 

— Sânt zălogi, adică soli la Basta și la Czâki! se miră Şerban- 
paharnicul. Unde-i legea? Unde-i omenia? 

În sobă, jarul s-acoperă cu spuză sură; în odaie, stăruie 
tăcerea. Într-un târziu, călugării dau semn de plecare: 

— Mergem în Moldova, la Neamţ și la Putna, să vestim că vine 
iar Mihai-vodă al nostru. 


* 


Nemaiputând trândăvi întru aşteptare, Mihalcea-banul pleacă 
la Praga. Dar cum sfetnicii împăratului îl hulesc cu nume de 
barbar, pornește, pe ascuns, în Transilvania, așa cum s-a sfătuit 
cu măria-sa, să-l aștepte acolo, precum îl așteaptă Buzeștii în 
Oltenia. 


* 


Însoțit de Dan Buzdugan, Stroe Buzescu trece pe drumul 
Triestului, să înmâneze lui Granduca di Toscana memoriul lui 
Mihai-vodă. A trimis, printr-un negustor neamţ, scrisoare la 
Roma, lui Fra Geremia, să vină la. Florenţa. 

De la Padova, merge în urma unui mare convoi al ducelui 
d'Este, care călătorește însoţit de o suită uriașă: călăreți armati, 
paji, scutieri în straie felurit și viu colorate, dieci, bucătari, 
brutari, majordomi, potcovari, argintari, măscărici, duhovnici 
așezați într-un paraclis pe roate, copii mici legănaţi în săhăidace 
pe catări, fete de casă, fii și fiice din flori - toţi acei care se 
numesc i familiari și se leagă de făptura și casa principelui. 
Urmează un cârd de măgari care poartă /e bolze, - adică niște 
lăzi mari de piele, pline cu argintărie, - colivii cu șoimi pentru 
vânătoare, corturi zise /e camere, cufere cu straie și cu alte 
multe calabalăcuri. După asta se înșiruie paji cu caii și asinii de 
schimb. Donnele călătoresc călări pe catări, în șei de catifea din 
mătasă neagră, cu fireturi de aur, cu scări aurite și-i îndemnă cu 
bice de mătase. Rochiile lungi, largi, înfoiate, acopăr aproape 
întreg trupul măgarilor. Se uită mai ales cu mirare la pălăriile 
mari de paie sau de postav viu colorate și împodobite cu pene 
de păun, de graur ori de struţ. Numai că în apropiere de 
Florența se stârnește, așa, ca din senin, o vântoasă, iar Dan 
Buzdugan și Condur Pantelimon au avut ce galopa după vreo 
zece pălării, rostogolite pe câmpia Arnului. Când începe burniţa, 


toţi îmbracă glugi zise // cappuccio, și pelerine sau i/ mantello, 
de croială spaniolă. 

Stroe intră în vorbă cu un paj, vrând să afle țelul călătoriei: 
drumeţesc așa, pentru desfătare: să vadă ce s-a mai construit la 
Florenţa, să petreacă la baluri, să uimească lumea cu bogăţia și 
luxul seniorului d'Este, să peţească niște fete bogate, să 
cumpere lucruri scumpe, să împlinească o juruinţă de închinare 
la o icoană făcătoare de minuni din mănăstirea San Marco. 
Laudă pe ambițiosul principe d'Este: călătorește și iarna; ceilalţi, 
numai pe vreme caldă. 

— Noroc că acest februarie e primăvăratec, iar tâlharii n-au 
ieșit încă la drumul mare; în schimb, multe poduri sânt stricate. 
Dar domnia-ta, de unde vii și-ncotro călătorești, așa simplu, cu o 
dăsăguţă la oblânc? 

— Din Țara Românească, la Florenţa. 

— Unde-i ţara asta? 

— La Dunărea de Jos, acolo unde zăgăzuim otomanii să nu 
dea peste voi și să vă curme plimbările și desfătarea... 

— Da-da... am auzit eu de un valah care... 

La Florenţa trage de-a dreptul la Palazzo ducale. Fra Geremia 
îl aștepta în piaţă. Se îmbrățișează, cu mare bucurie și mirare: 

— Și tu ai început să albești, Stroe? 

— În biruinţe și-n înfrângeri, frate călugărașule. Ci tu încă mai 
slab îmi pari. Câte minuni ai mai făcut? 

— Lasă asta... Ce-ți fac fraţii? Calomfirescu? 

— Fraţii, sănătoși. Apără ţara cât noi umblăm să ne dobândim 
dreptatea. Calomfirescu, sub glie. 

— De sabie păgână? 

— Nu, de spada mea... Roagă-te pentru mine, păcătosul. 

După vreo două ceasuri de povestire, cu mânie, lacrimi ori 
bucurie, în faţa unui pocal cu vin, din care Fra Geremia n-a 
gustat nici picătură, și-au împărtășit gândurile, unindu-și-le, ca 
niște izvoare într-un râu de suferinţe. 

Norocul lui Stroe este că granduca îl primește în aceeași zi. 
Avându-l pe Fra Geremia tălmaci, lămurește repede și bine 
pricina  soliei. Granduca-i om tânăr, apropiat, fără _ifose. 
Făgăduiește ajutor în bani și oaste celui care, în 1595, a înfrânt 
pe Sinan-pașa. lar Stroe, fericit, pune genunchiul la pământ, îi 
mulțumește și-i înmânează memoriul. După asta, trei zile, 
cercetează minunile florentine, începând cu Domul. 


* 


Vestea morții lui Baba Novac pricinuiește mare durere lui 
Mihai-vodă. 

— Ticăloșii! Îmi tăiară mâna cu care stăpâneam Transilvania... 

Carlo Magno îl vestește că foștii sfetnici, episcopul Naprâgy și 
Bocskai, îl înnegresc cu drăcească stăruinţă, zăgăzuindu-i calea 
spre Praga. Cumpără cugetele cu pungi de aur și cer mereu: 
„Tiranul să fie pus în lanţuri și trimis nemeșimii, să-l judece, ca 
pe Novac...” 

— Grea bătălie dăm, ca să vedem faţa împăratului... Caut 
dreptatea, iar ei vor a mă răpune cu vicleșugul. 

— Semănăm, măria-ta, cu bondarii prinși într-o nevăzută și 
încâlcită pânză de paing, se tânguie Teodosie Rudeanu. Pe față, 
toţi ne dau dreptate și ne făgăduiesc ajutor; în taină, ascultă 
solii nemeșilor. 

— Și ce oști am fi putut pregăti în iarna asta... suspină Maldăr. 
Pierdem o vreme foarte prețioasă, pe care dușmanii o folosesc 
împotriva noastră, cu mare osârdie și dobândă. 

Întoarcerea lui Stroe Buzescu din solia florentină mai 
încălzește o țâră nădejdile. Pentru că au prea puţini bani, se dau 
pe lângă grecii lui Stavrinos, vistierul cel stihuitor, venit și el la 
Viena. Stroe, Maldăr și Petru Orăș petrec pe lângă grecoaice 
bogate, dezmierdându-le. Teodosie cârtește mereu: 

— Noi ne cheltuim și cea din urmă para pentru creștinătate, 
iar curtea împărătească prășește vulturi și fazani ca să-i vadă 
întreucizându-se, dă baluri și bencheturi. Așteptarea asta fără 
noimă mă silește să cred că aici, în mlaștina asta aurită, se 
stinge steaua măriei-sale. 

— Taci, logofete, nu cobi! strigă Stroe. Am răvaș din 
Transilvania, de la Bartolomeu Samogy din Beiuș și de la... 
altcineva, precum că mișelul Czâki l-a arestat pe Basta și cinci 
nemeși prieteni împăratului. l-a batjocorit ca pe niște tâlhari, 
apoi i-a scos cu mare horbotă din Cluj. De spaimă, s-au 
adăpostit în cetatea Gherlei, la aga Leca. Ci, știindu-l pe acesta 
om fără credință, s-au tras în tabăra de la Satu Mare. După ce l- 
au folosit, nemeșii îl leapădă pe Basta ca pe o otreapă. Și acum, 
sătul de mișelia nemeșilor, îl roagă pe împărat să-l împace cu 
Mihai-vodă. 

Asemenea știri umplu de nădejde inimile pribegilor: strigătul 


Bastei va scoate pe nemți din nepăsare. Ci vodă se caină către 
Stroe că a cercat, încă din ianuarie, prin Samogy și Rakoczy, să- 
și scoată familia din zălogire, dar n-au izbutit. În Gilău, viaţa i-i 
ameninţată în fiece clipă. 

— Îngăduie-mi și mie să încerc a o scoate. 

— Du-te Stroe, sânt la marginea răbdării. 

Porneşte cu slujitorul lui, cu Tudor Maldăr și cu Oprea Ricman, 
cu îndreptări de lefegii leși. Merg mai mult noaptea. Ocolesc 
cetăţile și târgurile, culeg știri de la negustori și de la popi. La 
Cetea află de la Zamfira Balint că, tocmai acum, familia 
voievodului este mutată de la Gilău la Cluj. Două zile și două 
nopți așteaptă la vadul Someșului, până se ivesc trei trăsuri bine 
străjuite de douăzeci și cinci de mercenari nemți. Numărându-i, 
Stroe și-a și făcut socoteala. S-au repezit ca jderii și, dintr-o 
izbire, au pus stăpânire pe toate trăsurile. Dar o află doar pe 
domniţa Florica, însoţită de o fată de casă; în celelalte trăsuri, 
numai bagaje. Maldăr o urcă pe domniţă în șa și, însoțit de Dan 
Buzdugan, gonește spre Beiuș, în vreme ce Stroe și cu ceilalţi 
leagă de copaci, departe în luncă, toţi străjerii, iau caii, iar 
trăsurile le aruncă într-o râpă. Abia la Beiuș domniţa Florica, 
purtată în șa, în braţele lui Maldăr, se dumirește ce i s-a 
întâmplat. Și s-ar bucura mult dac-ar ști unde-i este muma și 
fratele, între timp, Stroe află că doamna Stanca era în Cluj, în 
grija pârcălabului Stănicel, care se mai apăra într-o parte a 
cetății, cu vreo șase sute de ostași. Dan Buzdugan se strecoară 
până la dânsa și-o înștiinţează despre răpirea domniţei. În întâia 
clipă se bucură, dar apoi se răzgândește: 

— Întâi să știu că domniţa Florica a ajuns la părintele ei. Şi- 
apoi... 

Insoţit numai de Ricman, Stroe îl caută pe mitropolitul lon și 
pe Velica, la Prislop. Află că banul Mihalcea umblă iar prin 
Transilvania ca neguţător grec, sfătuiește căpitanii și pârcălabii 
să-l aștepte pe Mihai-vodă, strânge ostași și bani și cât poate, 
prin prietenii săi, vâră zâzanie între nemeși. Află că, povăţuit de 
Velica, Andrei Boer a luat cârma haiducilor Novacului, să nu se 
risipească până la venirea măriei sale. La despărţire, văzându-i 
mijlocul mai plinuţ, cutează a întreba, în șoaptă: 

— Mândruţa, ţi s-a rotunjit boiul? 

— Da, Stroe: am prunc, în felul lui... În mai, să fiţi aici, la 
botez... Numai tu și Sima mi-aţi înţeles inima. Dar taină, taină 


mare, Stroe. Și iertare că, trei-patru luni, n-am să mai pot fi de 
folos. Vă va ajuta sora mea Zamfira și Ana Viteaz. 

— Și Dorothea? 

— O, sărmana... au otrăvit-o dușmanii. Ți-oi povesti, cândva 
cum a fost. Dieta a trimis pe Bogati și Vaida în Moldova, să-l 
aducă pe Sigismund Bâthory; dar polonii nu-l lasă, ca să nu-l 
supere prea tare pe împăratul Rudolf. 

— Nu mai scapă odată lumea de acest neisprăvit? 

Îmbracă strai ciobănesc, îşi scoate fașa de la ochi și trece 
munţii pe cărările tainice ale surghiunului din tinerețe. La 
Stănești, sosește la miezul nopții: 

— Întâia oară m-am temut pentru viaţa ta, lăcrămează Sima. 

Povestesc despre cele întâmplate pe-aici, de când nu s-au mai 
văzut, de jafurile lefegiilor leși și tătari. Cum se luminează de 
ziuă, pe vreme de moină, Stroe zorește până la Craiova: își află 
fraţii la sfat cu Udrea Băleanu și cu Negrea-spătarul. 

— Am pus țara în zurbavă: ţăranii se răzvrătesc. Ca să-i 
liniștească, și să facă bani, Nestor Ureche cheamă satele să se 
răscumpere din rumânie. Noi avem cetele gata. Veniţi! 


* 


— Mâine zici, Carlo Magno? izbește vodă cu pumnul în masă. 
Eu și-n clipa asta aș țâşni spre Praga! Am pierdut trei luni în 
nelucrare, vad dând dușmanilor să se întărească și să mă 
dumice de viu! 

Alături, domniţa Florica îngălbenește și lăcrămează; mânia 
măriei-sale o sperie, dar o și bucură. 

— Basta a scris despre toată mișelia nemeșească, adaugă 
sfetnicul împăratului, ca să-i potolească mânia. Cere 10.000 
pedeștri și 2.000 călăreţi, să cucerească iar Transilvania. 

— S-o cucerească? De ce? Eu vreau s-o unesc cu celelalte 
două țări române. Eu, și nu Basta! Că dacă nu se amesteca 
acest ticălos, pe nemeși îi cuminţeam eu și ţineam toată ţara 
mea, de la Nistru la Oradea, ţară creștină, închinată împăratului 
creștin. 

— Ai dreptate, //ustrissime. Măritul împărat cunoaște greșelile 
lui Basta și, mai ales, viclenia nemeșilor. Steaua măriei-tale, 
întunecată o clipă, se aprinde iară, mai luminoasă. 


* 


Deși-i noapte, ploaie și noroi, olăcari tainici pleacă spre 
Cașovia, Cluj, Beiuș, Alba lulia, Craiova, Brașov, Prislop, să 
vestească venirea măriei-sale. Fiecare olăcar are și porunci 
anume: banul Mihalcea să se grijească de oștirile din cetăţi și să 
le aducă în calea măriei-sale, spre miazănoaptea ţării; Buzeștii 
să se ridice împotriva domniei așezată silnic în Târgoviște; 
mitropolitul lon și arhimandritul Serghie de la Hust să trimită 
oamenii lui în Moldova și să vestească și acolo venirea 
voievodului, înfrăţitor de țări române. 


* 


Stroe Buzescu îl întâlnește pe Mihai-vodă în orașul Brno și 
urmează, împreună, drumul spre Praga. Se bucură că aducerea 
domniţei Florica are asupra măriei-sale o înrâurire fericită. 

— Fapta ta umplutu-mi-a inima de încredere: aflai că mai sânt 
prieteni, gata a se jertfi pentru mine. 

— Am speriat foarte pe nemeși. Mai ales că, știi măria-ta cine, 
anume ca să-i înfricoșeze și mai tare, a stârnit zvonul c-a fost 
răpită din porunca împăratului, cu un gând s-o facă 
împărăteasă. 

— La multe se gândește femeia asta... 

— Oricum, Czâki a oftat: „Încă un potrivnic la Praga”... 

— Da; și a trimis, de bună samă, noi uneltitori... 

In depărtare, prin ceața subţire, se lămuresc turlele ascuţite 
ale bisericilor din Praga și ale palatelor de pe dealul Hradcany. 
Vântul suflă puternic dinspre miazăzi, topind nămeţii. Cei 
treizeci și cinci de cetași ai voievodului Mihai înaintează grăbiţi, 
ca spre limanul izbăvirii. Soli numeroși le ies întru întâmpinare 
și-i conduc, cu multă cinste și grijă, pe străzi cu ziduri înalte, 
sure, înghesuite, până la gazda rânduită. Înfățișarea lui Mihai- 
vodă și a soţilor săi impresionează foarte praghezii. De mult nu 
văzuseră pe-aici oameni cu chip așa de măreț și de bărbătesc. 
Ba Stroe, cu fașa la ochi, le amintesc de eroul lor lan Ziska, iar 
asta parcă-i bucură și mai mult. 

Dar dacă Mihai-vodă voia să se înfățișeze împăratului chiar 
din ceasul sosirii, oamenilor curții le trebuie o săptămână ca să 
pregătească întâlnirea. lar în ziua de 1 martie 1601, când urcau 
treptele palatului împărătesc, Stroe oftează: 

— Greu este a vedea mult dorita față a împăratului... 

Alaiul, mic dar impunător: voievodul îi are alături pe Stroe 


Buzescu, pe Tudor Maldăr; urmează Petru Armeanul, Teodosie 
Rudeanu și Barcan-vistierul. Toţi poartă spade argintate, cușme 
cu surguciuri din pene de cocor, cu giuvaeruri din argint aurit, 
cu pietre mari de rubin și safir. Strai din postav scump, cu 
brandemburguri din fir de aur, cu nasturi de argint și de aur, cu 
cizme de căprioară, roșii și negre, cu pinteni de argint în chip de 
vultur cu aripi deschise și plisc căscat. Oșteni, căpitani și 
generali împărătești, foarte bogat îmbrăcaţi, îi întâmpină și le 
înfățișează armele. 

Când pătrund în Sala Cavalerilor, orbitor de împodobită, 
Rudolf-împărat se ridică din jilț, coboară și-i întâmpină la 
mijlocul sălii. Și el mult se miră de înfățișarea chipeșă, mândră, 
frumoasă a măriei-sale; îl cuprinde chiar o undă de ciudă. Stroe 
Buzescu privește omul acesta mic, sfrijit, cu capul mare și 
tuguiat, cu ochii bulbucaţi și totuși adormiți, rătăciţi în pungi de 
grăsime, cu urechi groase și blegi, cu obraji bugeţi, cu bărbie 
mult împinsă înainte, ca un gurgui de opincă, și cu musteaţă 
mare, pleoștită, cu buza de jos groasă, lepădată a lehamete, cu 
păr rar, cu mâini mici, albe, străvezii. Dar, deodată, ochii dedaţi 
rătăcirilor printre stele scăpără, parc-ar fi descoperit un nou 
luceafăr. Și vorbirea începe prietenoasă: 

— Ai zodie de stăpân. Dacă-ţi cunoșteam mai de mult steaua 
și chipul, nu se întâmplau multe din cele întâmplate. 

Se așază în jilț, își poftește oaspeţii să stea și ei, își potrivește 
la gât Cordonul Lânei de Aur și începe sfatul, cu mulţi sfetnici în 
jur. 

Mihai-vodă cere îngăduinţa de a povesti pricina pentru care 
se află aici. Vorbește cu înfocare, pune tot sufletul lui vijelios, 
încât chiar când Petru Grigorovici, tălmaciul, se mai poticnește, 
împăratul și sfetnicii din jur tot înţeleg. 

— N-am cruțat nici bani, nici osteneală, nici sânge, nici viața 
mea n-am cruțat-o. Ci am dus războiul, vreme de șapte ani, 
aproape singur, cu toate că n-am nici cetăţi, nici orașe întărite 
unde să mă pot apăra. Puteam rămâne închinat sultanului, ca și 
înaintașii mei. Ci eu n-am pregetat să vin alături de creștinătate, 
cu toată puterea mea și alor mei, dornic să-mi eliberez ţara și 
norodul și să-mi dobândesc nume bun în lume. Am unit cele trei 
țări române: pot ridica oricând 200.000 de ostași în lupta cu 
sultanul. Logofătul meu va înfățișa dovezi despre faptele mele: 
scrisori, cărți, foi și hărți tipărite, despre biruinţele mele. 


Grăirea, deschisă și înflăcărată, cucerește inimile sfetnicilor și 
a împăratului însuși. Încuviințează tot ce-i cere voievodului: 
bani, oaste, arme. Poruncește serbări și ospeţe în cinstea lui. 

— Și când mă gândesc că strălucita stea a acestui bărbat se 
împiedică, în calea-i de becisnica și zăluda cometă a 
Băthoreștilor, spune astronomul Ticho Brahe care, totdeauna, în 
ceasuri însemnate, se află în preajma lui Rudolf-împărat. 

Mulți sfetnici și dregători, care până acum nici nu auziseră de 
Mihai-vodă, acum se-ntrec să-l întâmpine cu vorbe de laudă. 
Gravorul împărătesc Sadeler roagă pe măria-sa să-i îngăduie a-i 
săpa chipul în aramă: 

— M-a fermecat personalitatea măriei-tale: gravă, măreaţă, 
plină de înțelesuri, bărbătește, frumoasă. 

Când portretul e gata, încrustează în juru-i aceste cuvinte în 
latinește, pe care logofătul Teodosie le tălmăcește lui Stroe: 
„Mihail, voievodul Țării Românești, strălucit în noroc ca și în 
nenoroc și deopotrivă de virtuos în amândouă. Într-atât 
cinstește numele lui Hristos, maiestatea împăratului, republica 
creștină și unirea bisericii sub marele pontif, încât nu-și cruță 
nici viața pentru binele obștesc, chiar dacă s-ar împotrivi toate 
puterile iadului, purcede înainte, fără frică, iar prin faptele sale 
întrece toate plăsmuirile poetilor.” 

Dar, peste trei zile, când să se hotărască asupra stăpânirii în 
Transilvania, sfetnicii împăratului încep să șovăie, să se bâlbâie. 
Îi încurcă iscoadele nemeșilor și oamenii lui Basta. lar împăratul, 
după ce făcuse impresia că s-a întors cu inima spre voievod, 
devine iar nehotărât. Vorbește și se preocupă mai mult de 
netulburatul mers al unor stele, descoperite de curând de 
astronomul Kepler cu ochiana sa și însemnate în catastiful 
numit, de pe acum, „Tablele rudolfiene”. Zice că multe lucruri se 
îndreaptă mai ușor prin îndelungă amânare decât prin hotărări 
pripite. Admiratorii din primele zile acum pleacă iar urechea la 
intrigile oamenilor lui Czâki. Carlo Magno și Stroe se zbat să 
câștige prieteni. Chiar domniţa Florica grăiește, cu alese vorbe 
și cu glas fermecător, despre ţara românilor și despre dorinţa lor 
de a trăi slobozi, în rând cu popoarele cele vrednice ale Europei. 
Astfel Don Guillen de San Clemente, ambasadorul craiului Filip 
III al Spaniei, devine sprijinitor aprig al lui Mihai-vodă. Prin el, 
maăria-sa trimite memoriul său și la Madrid. 

Când i se cere să se împace cu Basta și, împreună, să alunge 


nemeșimea din Transilvania, voievodul se mânie: 

— Frate cu călăul meu? Nu pot! 

Văzând împotrivirea, sfetnicii împăratului iar amână 
hotărârea. Bani dau cu ţârâita. Și, ca să nu li se urască 
românilor cu totul așteptând, îi poftesc la petreceri și baluri. La 
două vine și împăratul, invitând-o pe domnița Florica să stea 
lângă dânsul. Zice: 

— Are ceva cu totul neobișnuit în privire: ceva plăcut și 
misterios. lar după ce se-ndulcește cu trei cupe de vin 
italienesc, adaugă: Deși urăsc căsătoria, totuși parc-aș vrea să 
mă însor cu domnița asta valahă... Unii răuvoitori zic că sânt 
foarte bogat, puternic și învăţat: cunosc cerul chiar mai bine 
decât pământul, sânt gata a descoperi cum se preface plumbul 
în aur, citesc soarta oamenilor în stele și zodiac, dar la femei n- 
am noroc. Aceștia mint, voievoade. Să-ţi arăt colecţia mea de 
portrete ale prinţeselor care m-au iubit și m-au vrut soţ. Aducetți- 
mi Sipetul cu portrete... Așa... Asta-i Margareta de Flandra. 
Frumoasă, nu? N-am luat-o soaţă: s-a împotrivit Alfa din Orion. 
Ceastălaltă, Maria de Valios; îmi plăcea grozav, dar Algoor a zis 
„nu”. Asta-i Sofia, principesă rusoaică: stelele n-au fost 
împotrivă, dar prea era albă ca laptele... Acum cerul îmi scoate 
în cale cea mai gingașă și mai proaspătă dintre fiicele Evei. Ce 
zici, Kepler: Stelele-mi sânt prielnice? 

— Stelele nu se împotrivesc inimii unui mare împărat. 

Lui Stroe Buzescu nu-i place lingușirea astronomului: 
amiroase a bătaie de joc. Și, deodată un fior de spaimă îi 
zguduie  făptura: ...„Seamănă cu nemernicul Sigismund 
Bâthory”... Dar, ca să înveșnicească această întâlnire, Rudolf 
poruncește lui Frans Francken Il, cel mai vestit pictor de la 
curte, să facă un tablou cu chipul oaspeţilor români, tablou în 
care să prindă și ceva din bogăţia și strălucirea dinastiei 
Habsburg. Chipul măreț al voievodului, originalitatea 
veșmintelor și frumuseţea domniței Florica, îl cuceresc pe Frans 
Francken și se și apucă de lucru, cu tot atelierul lui. Incă mai de 
mult zugrăvise o samă din comorile de aur și argint ale 
împărăției, pe care Rudolf le arată cu schiptrul. Hotărăște ca 
Mihai-vodă să fie așezat în mijlocul tabloului, între însoțitorii săi, 
iar împăratul să-i arate sculele de aur și argint: vase, talere, 
cupe, salbe, brățări, toate foarte strălucitoare, parcă anume ca 
să se măsoare cu înfățișarea puternică și bărbată a voievodului, 


și cu frumusețea fără prihană a domniei Florică, îmbrăcată în 
rochie lungă de taftă roșie, cu tunică albastră. Stroe, Maldăr. 
Barcan, Teodosie au pozat, cu toţii, pe rând. Dă acestui tablou 
nume din istoria cea veche: „Cresus arată bogățiile lui Solon.” 

— Bun nume, râde Teodosie; ales că tot ce avem noi nu 
preţuiește nici cât pintenii lui Rudolf-Cresus. 

— Ei, de-am vinde aceste scumpătăţi, ce de bani pentru 
oaste... suspină Maldăr. 

Apoi iar mese, petreceri și-ndelungă pierdere de vreme. 
Voievodul fierbea de mânie și se înăbușea în viaţa asta lâncedă. 
Noroc că olăcari îi veneau zilnic din ţară: Mihalcea a găsit bani la 
Țicalidi, la boierii și nemeșii prieteni, la sași, și angajează lefegii, 
iar Andrei Boer, Stănicel și Simion Dărămuș îi pregătește, într- 
ascuns. Din Craiova, cei doi Buzești îi cer să zorească venirea. 

In a doua zi a paștelui catolic, Mihai-vodă și suita sânt poftiţi 
la masa împărătească. Prilej pentru Stroe Buzescu și Teodosie- 
logofătul se prindă vorbă cu Carlo Magno și cu alți sfetnici și să 
stăruie pentru grăbirea hotărârii celei mari: bani ca să strângă 
oaste și să se întoarcă în ţară cât mai degrabă. Cu don Guillen 
de San Clemente, ambasadorul Spaniei, Stroe grăiește despre 
papa Clement VIII Aldobrandin. Zice spaniolul: 

— Ţine balanţa între Franţa și Austria. A sporit pământurile 
bisericii cu ducatul de Ferrara. L-a împăcat pe Henric al IV-lea al 
Franţei cu catolicii. 

Carlo Magno se arată bucuros că regele Spaniei nu mai este 
atât de zelos întru ale credinţei, ca înaintașul său. 

— Și la noi, zice don Guillen, mulţi preoţi ziua cântă ca greierii 
în strană, ca să-i credem aproape de Dumnezeu, iar noaptea se 
desfrânează cu cele mai ticăloase curtezane. 

In noaptea asta petrecerea durează mult, așa că, împovăraţi 
de mâncare și băutură, voievodul și domniţa Florica rămân să 
doarmă în Hradcany. Gazda măriei-sale fiind mai aproape, pe 
malul Vltavei, Stroe, Maldăr și Teodosie-logofătul, cam ametit de 
băutură, se culcă în paturile lor, lăsând deschise ușile odăilor 
măriei-sale. Toropiţi de căldură, adorm repede. Un slujitor încuie 
bine ușile, de-afară, să nu li se întâmple vreo prădăciune. Și nu 
se mai trezesc până la prânz, când vine voievodul să lucreze. 
Bate în uși, dar nu mișcă nimeni. Când Turturea doboară ușa, o 
duhoare rea, înăbușitoare îl izbește în față, ameţindu-l. Dă 
înapoi. Slujitorii se reped, sparg ferestrele, scot afară, târâș, pe 


Maldăr, pe Stroe, pe Teodosie și trei oșteni care mai suflau încă; 
doi, adormiţi lângă sobă zac cu spume la gură, morți. Cercetând, 
Barcan-vistierul găsește sobele înfundate, iar ferestrele și ușile 
bine căptușite. Abia spre seară cei leșinaţi își vin în fire; dar 
greata, ameţeala și învinețeala de pe faţă nu le trece nici în a 
treia zi. 

— Tot mână de nemeș, cârtește Stroe. Trebuie să plecăm de- 
aici, repede! 


* 


Întârzierea lui Sigismund Báthory îl îngrijora foarte pe Ștefan 
Czáki. Trimite sol la Zamoyski, să întrebe de-l sprijină au ba în 
dobândirea tronului din Alba lulia. Cancelarul însă face politică 
înaltă: recunoștea dreptul la tron al lui Sigismund, dar declară 
că nu-l poate ajuta fățiș: împăratul Rudolf l-ar învinui că-i uzurpă 
politica în Transilvania. Când iscoadele din Praga l-au vestit că 
Rudolf s-a hotărât să-l împace pe Mihai-vodă cu Basta și-i 
trimite, pe amândoi, împotriva lui, Czâki se sperie de-a binelea. 
Trimite o ceată de trei sute de călăreţi sub povaţa lui Ștefan 
Toldi, prin Suceava, la Botoșani, unde sta Sigismund, să-l 
răpească și să-l aducă în Transilvania. Ajung fără greutate în 
Botoșani. Înconjoară casa. Îl scot pe fereastră. Și, în goană 
nebună, spre munţi. Neînţelegând ce se petrecea cu el, 
Sigismund rostește o singură întrebare: 

— De ce vreţi să mă omorâţi, tâlharilor? 

Trec munţii prin pasul Tihuţa și în Prundul Bărgăului, locuitorii 
îi fac alai, din porunca lui Czâki. 

— Sânt iarăși crai? se dumirește, văzând prosternarea 
mulţimii. 

La Bistriţa, îl întâmpină Moise Secuiul cu oștire multă. Stă aici 
trei zile, până se liniștește și-i sosesc straie luxoase, arme și cai 
buni. Czâki îl așteaptă în Cluj. 


* 


Spre nenorocul românilor, Rudolf nu se preocupă acum atât 
de oștile și banii pe care va să-i dea lui Mihai-vodă, cât de 
căsătoria cu domnița Florica. Se mărturisește mumei sale: ar 
vrea să se însoare c-o fecioară tânără, sănătoasă, să-i nască 
urmași geniali. Bătrâna nu spune nimic: cârmește doar nasul 
mare și coroiat. Dar astă împărătească dorinţă iscă o adevărată 


spaimă printre curtenii prieteni nemeșilor. În sinea-i, Mihai-vodă 
se bucură că fiică-sa ar putea dobândi nume mare: dar știe că 
habsburgii nu vor îngădui o mezalianţă. În schimb, domniţa 
Florica-i tare nefericită și-l ocărăște pe Stroe: 

— De asta m-ai adus aici, stolnice? Să mă vinzi unui 
solomonar rătăcit printre stele? Nu-mi trebuie împărăție... Și 
zilnic ajută pe măria-sa, pe Stroe ori Teodosie la înrăbojatul 
oștilor, la scris pitace către feluriţi căpitani și chiar le coase 
nasturii și le îngrijește îmbrăcămintea. Spune ades: 

— Dorul de casă, de mama, de frate, mă sacă la inimă. Tu, 
stolnice, te duci la hanul lui Conrad Engel și-ţi îneci dorul în vin, 
cu Maldăr ori cu Oprea Ricman. După ce vă-mbătaţi un pic, 
cântaţi și-apoi... plângeţi. Vin cu voi: și eu știu să cânt și să 
plâng... Ori te simţi prea bine-aici printre cehoaice? 

— Răspund, domniţă, în moldoveneasca lui Orăș: mă simt ca- 
n pestelca Maicii Domnului, când taie tocmagi pentru drăguțul ei 
prunc. Dar ea uită că-i stau în poală și mă toarnă în ceaun, să 
clocotesc, odată cu tocmagii... 

Auzind de la Turturea că domniţa Florica a intrat, cu Stroe, 
Maldăr și Orăș în han la Engel, măria-sa grăbeşte într-acolo. 
Căpitanii îl primesc cu voie bună, ca să amâne dojana: 

— Nu ne mustra, măria-ta: bând, aducem ţara mai aproape. 

Înduioșat, voievodul se așază la masă și cere o cană de bere. 
Orăș își amintește de Araxi și oftează din rărunchi. 

— Lasă, Petre, că, în curând... în curând o vezi. 

Stroe povestește despre Sima și despre Cătălina, cum au 
rânduit apărarea caselor din Stănești și Căluiu. Florica își 
amintește despre cuibul lor din Târgoviște ori din cetatea 
Făgărașului. Și așa, cu încetul, hanul lui Engel se schimbă într-o 
corabie care-i poartă, lin și ușurel, spre ţara lor cea românească. 
Stroe și Maldăr cântă: „jiule, Jieţul meu, când o să te mai văd 
eu?”... Orăș murmură, suspinat: „Bistriţă, apă-vioară, dor de 
tine mă omoară”... Dacă n-ar fi faţă domniţa Florica, Stroe ar 
aminti măriei-sale de un cântec plâns cu glas vrăjit: „Mureș, 
Mureș apă lină, nu mă du-n ţară străină”... Dar tocmai când le 
sânt inimile mai moi și mai calde de aduceri aminte, niște lefegii 
de la mesele din cealaltă parte a crâșmei, sar, strigă sudălmi, 
amenință cu spadele și cer să nu mai mormăie cântece atât de 
barbare. Și, dintr-o dată, toţi cinci: voievodul, Stroe, Orăș, 
Maldăr și Turturea sar ca fulgeraţi, de pe scaune și încrucișează 


spadele cu acei obraznici. Se încinge o luptă sălbatecă. Sub 
ocrotirea măriei-sale, domniţa Florica se adăpostește în odăița 
hangiului, care se roagă, strigând: 

— Încetaţi!... Încetaţi că mă nenorociţi!... 

Dar lefegiii sânt mulți, ametțiţi de băutură și furioși. Pe Orăș îl 
rănesc la braţ. Lui Stroe îi smulg spada cu o lovitură de scaun 
peste mână. Vodă doboară doi dintre atacatori; la al treilea, 
spada i se izbește de perete și se rupe. Se apără cu scaunul, 
până înșfacă o nouă sabie de la un lefegiu căzut jos. Lupta 
durează aproape jumătate de ceas. Pereţii sânt scrijelați de 
arme; paharele, cupele, bardacele, zob: berea, vinul curg pe 
podele, belșug. Când înțelege că nu-i poate astâmpăra cu 
spada, Stroe azvârle un scaun în capul potrivnicilor. Așa face și 
Maldăr și Orăș. Și, în câteva minute, sfarmă toate scaunele și 
mesele, ferestrele și oglinzile, rafturile, sticlele și sfeșnicele. 
Hanul tot se golește, răvășit, ca după potop. La spartul târgului, 
se ivește și Oprea Ricman, cu zece slujitori. Atacatorii fug, 
trăgând după ei pe cei răniţi. Ajutată de Teodosie Rudeanu, 
domniţa Florica ajunge la gazdă, la adăpost. Logofătul cearcă o 
umbră de dojană: nu trebuia să intre în han. 

— M-am cam speriat, logofete, dar mi-a și plăcut. 

A doua zi dimineaţa, voievodul cheamă hangiul, îl roagă să 
înţeleagă împrejurările și să ierte supărarea. Poruncește lui 
Barcan să plătească toată stricăciunea: 

— Am o singură dorință: să însemni pe mobilă că a fost plătită 
de mine, în locul celeia fărâmate de oamenii mei. 

Pe la prânz, unsprezece din cei care s-au năpustit asupra 
românilor vin să se scrie lefegii în oastea voievodului: 

— Ne-am încredinţat că ne vei duce la mari biruinţi. 

Așa, Stroe află că n-au atacat din senin, ci au fost puși. 


* 


Intrarea lui Sigismund Báthory în Transilvania înspăimântă 
curtea din Praga. Însuși Rudolf îl roagă pe Mihai-vodă să se 
împace mai repede și să se alieze cu Basta ca, împreună, să-i 
răpună pe nemeși. Stăruie și arhiducele Maximilian și Carlo 
Magno și Dionisie Rally, sosit anume aici. După aspră și 
dureroasă sfadă cu sine însuși, Mihai-vodă își calcă pe inimă și 
primește a se înfrăţi cu cel care-l prăbușise în nenorocire și 
umilință. Mitropolitul Rally pleacă în Silezia, la castelul 


Kynsburg, să primească pe doamna Stanca și pe Nicolae 
Pătrașcu, ca apoi, la sfârșitul războiului, toată familia 
voievodului să fie primită la curtea împărătească. Și alţi ștafetari 
sprinteni roiesc spre Transilvania și Țara Românească. 


* 


Pe mulți nemeși îi năucește vestea că Mihai-voievod pornește, 
împreună cu Basta, împotriva lor. Aga Leca stă cuminte la 
Chioara, cu arnăuţii lui, hotărât să aștepte: ...„Dacă biruie Mihai- 
vodă, mă iartă și a treia oară... l-am ocrotit ţiitoarea. Dacă biruie 
nemeșii, Czáki știe c-am trădat”... i 

Căpitanii credincioși voievodului își întețesc lucrul. Imbrăcată 
pădureancă, însoţită de Dumitru cel Mare, de Ana Viteaz și de 
slujitorii ei, Costa Duda și Mihu Vale, Velica pătrunde în secuime, 
îl caută pe lon Tamaș și îndeamnă satele să se strângă și să fie 
gata a lupta iar pentru Mihai-vodă: 

— Nu uitaţi că Ștefan Czâki a ucis două mii de secui. 

Nemeșii strâng tabără la Aiud și Oșorhei, iar Andrei Boer, 
împreună cu loan Raț și cu Vasile Mârza, oblăduitori ai haiducilor 
dau bătălie grea la marginea Aiudului, alungă lefegiii nemeșilor; 
dar rănit în luptă, Andrei Boer moare, în drum spre Haţeg. Velica 
și mitropolitul lon îl înmormântează, în cimitirul din Săliște. 
Îndurerată și pentru pierderea acestui vrednic ostaș și neștiind 
unde s-ar putea adăposti mai bine, acum când i se apropie 
sorocul, grăbește să treacă munţii, la Stănești. Aici, împreună cu 
Sima și Cătălina jelesc, ca trei surori, moartea căpitanului 
Andrei. 

— Văd că nu mă-ntrebi de ce-s așa de plină-n boiul meu, zice 
Velica, înlăcrămată. Ci te rog a mă primi să nasc în casa ta. 
Altundeva, mă tem. Și numai tu poţi înțelege cât mi-am dorit 
prunc în felul lui. 

— Bine-ai făcut, venind la mine, tu cugetul și inima lui, a 
viteazului. Ci eu îți samăn ca o geamănă. Și, de n-aş fi fost 
stearpă, umpleam ograda de prunci. 


* 


„Vădit lucru, își zice Stroe Buzescu, Rudolf-împărat este unul 
din căutătorii de viteji credincioși, vrednici a săvârși, în numele 
lui, isprăvi mari. Iscodește jertfitori întru sporirea faimei și 
lărgirea graniţelor împărăției. Și s-a încredinţat că, în această 


treabă, Mihai-vodă este om nepretţuit. Îmi pare că dragostea lui 
pentru domnița Florica crește, dar tot atât de mult, dacă nu 
chiar mai mult, sporește și împotrivirea celor din jur...” 

Văzând că nu mai pot împiedica împăcarea dintre Basta și 
Mihai-vodă, iscoadele nemeșimii își adună toate puterile în a 
zădărnici căsătoria împăratului cu domniţa Florica. Fiecare fapt 
al voievodului și al domniţei e cercetat, tălmăcit și răstălmăcit. 
Și, ca să fie încredinţaţi că vor izbuti, cumpără cu bani grei pe 
astrologul curții, să destăinuie măriei-sale că valaha e născută 
în zodia săgetătorului: năpastă, nu zodie. Impăratul însuși 
cercetează cerul și se întristează: 

— Mie mi-i rânduit nenoroc la femei: o știu de mult... 


* 


Îndată ce ajunge la Cluj, Sigismund Báthory cheamă pe paşa 
Timişoarei, se face „frate de cruce” cu el și jură credință 
sultanului. Toţi nemeșii cei mari sânt de față, când își crestează 
vâna de la mână și-și sorb sânge unul altuia. In cinstea pașei și 
a celei de-a treia întronări, Sigismund poruncește serbări mari. 
Dă mâncare, băutură și bani calicimii și robilor, scoate din 
închisoare și iartă mulţi făptuitori de rele. Și atât se firitisește 
Sigismund și se sărută cu pașa, încât Moise Secuiul, singurul 
nemeș rămas treaz la acel ospăț, zice: 

— Nu mai știu dacă musulmanul s-a creștinat ori craiul s-a 
musulmănit. 

Czâki, afumat de băutură, se laudă peste poate: 

— Să vină valahul, să-l tai bucăţele!... lar pe ilustrul general 
Basta l-am făcut sluga mea și-l pun să-mi lustruiască ciuboatele. 


* 


Odată cu mâzga primăverii, Radu și Preda Buzescu și-au 
adunat cetele în preajma Târgului Jiului. Vestesc pe țărani și pe 
boierii prieteni că Mihai-vodă se întoarce cu gânduri tot așa de 
măreţe. Oastea de țară sporește văzând cu ochii: se adună sub 
poala pădurilor, gata a porni să-l alunge pe Simion Movilă cu 
leșii, cazacii și tătarii lui. 


* 


De la 3 la 4 aprilie, pe-o vreme caldă, primăvăratecă, Mihai- 
vodă, cu o parte din suita sa, călătoreşte de la Praga la Viena. 


Domnița Florica rămâne în Praga, cu Petru Grigorovici și cu 
Teodosie Rudeanu, să stea pe lângă curte, cum dorea împăratul. 

După sfat cu arhiducele Mathias, asupra amănuntelor 
expediției în Transilvania, voievodul primește o sută de mii de 
taleri pentru oaste și dă din nou sfoară în ţară că strânge lefegii, 
să-i ducă la mari izbânzi împotriva otomanilor. Loc de adunare, 
la Cașovia, la generalul Ferrante Gonzaga, în a cărui însărcinare 
sta și datoria de a fi faţă la întâlnirea lui Mihai cu Basta. 


* 


Cu iuțeala-i de totdeauna, Maldăr galopează până în Stănești, 
unde-l află pe Radu Buzescu: 

— Până la mijlocul verii, voievodul e aici. Treceți la răzmeriță! 

Cu greu ajunge la ascunzătoarea lui Udrea Băleanu și a lui 
Șerban-paharnicul, din preajma Rucărului. Cunosc locul doar 
câțiva slujitori și trei femei care le aduc hrană și albituri. Între 
ele, și Maria lui Dragoș. Vestea adusă de Tudor Maldăr îi 
însuflețește foarte, pe toţi. Frig în faţa colibei un berbece gras, 
beau câte o ploscă de Drăgășani și, la focul cu lobde mari de 
fag, hotărăsc, încă o dată cum să-l lovească pe Simion Movilă; 
apoi, cu inima întărită de nădejdi mari cântă încetișor, ales popa 
Farcaș preschimbat iară, ca și Maria, în căpitan de oaste. Zice 
cântece de vitejie, cu glasul lui răscolitor și parcă nicicând mai 
mult ca acum, nu-l iubiră pe Mihai-vodă și nu-l așteptară, ca pe 
un izbăvitor. 


* 


Trimis sol la riga Poloniei, Dan, logofătul lui Simion Movilă, 
scrie că doamnele Marghita și Elisabeta, adăpostite la Hotin, 
sânt bolnave și foarte speriate: ajuns-a și la ele știrea că vine iar 
Mihai-vodă. La 14 aprilie, regele leah a poruncit să se dreagă 
zidurile Cracoviei, că s-ar putea, după ce se înțelege cu Basta, 
să atace Polonia. 


* 


Cât a stat în Praga, Mihai-vodă a înțeles că, pe cât ochii 
slăvitului împărat văd de adânc în depărtările cele fără hotar ale 
cerului, pre atât sânt de orbi în socotelile cele pământești. De 
altfel, de aceeaşi orbire sufăr cei mai mulți din sfetnicii săi: se 
țin mai mult de netrebnice lingușiri, șușotiri și intrigi, decât a 


bine sfătui împărătescul tron. Dacă ar fi găsit aici oameni 
vrednici, acătării, pricepuţi la politică și la războaie, acum, în 
această primăvară fără ploi, ar fi fost la Brașov, gata să treacă 
iar în Moldova. Dar așa... Mâzgă și nămol, nu bărbaţi 
ocârmuitori. 

In Praga, domniţa Florica tânjește după ţară precum cicoarea 
după soare. De aceea cere dezlegare să plece și ea la Cașovia, 
la părintele său. Rudolf o învoiește cu mare părere de rău. 


* 


Cu toate că destui boieri, ca de pildă Pană-vistierul Filipescu 
ori Dumitru-vornicul, Dragomir din Vâlcănești și alții mai mititei 
trecuseră de partea lui, cu toate că venise cu pribegi ca Dan, 
acum vel-logofăt și Vintilă-clucerul, cu toate că se sprijinea pe 
multa pricepere a lui Nestor Ureche, totuși Simion Movilă sta 
domn doar prin puterea lefegiilor leși, ai lui lan și Andrei Potocki. 
Ureche n-a îndrăznit să ajungă niciodată până la Craiova să-și 
împlinească dregătoria de mare ban. lenache-spătarul era un 
fricos, iar Gheorghina-paharnicul, un mișel, slugă a pașei din 
Silistra. Simion Movilă a cerut de multe ori lui lan Potocki să 
lupte cu boierii credincioși lui Mihai-vodă. Dar cavalerul polon n- 
a cutezat să se avânte pe drumurile înguste din munți și păduri, 
unde se ascund cetele Buzeștilor, ale lui Șerban-paharnicul și 
ale lui Udrea Băleanu. Când aude însă că Mihai-vodă e la 
Cașovia, cu oști multe, Potocki cumpără, cu zece pungi de 
galbeni împrumutate de la Țicalidi, doi slujitori ai lui Băleanu. Și 
prin ei prinde, în chiliile mănăstirii Curtea de Argeș, pe când se 
aflau la sfat de taină, pe toți boierii credincioși lui Mihai. Cei doi 
Buzești și Tudor Maldăr, luptându-se cu lefegiii poloni, scapă în 
ţara Loviștei. Dar Udrea Băleanu, Negrea-spătarul și Stoichiţă- 
postelnicul își pierd viaţa sub securea călăului. Despre astă 
dureroasă faptă călugărul diac la mănăstirea Panaghia, ctitoria 
lui Udrea Băleanu, scrie: „Deci, atunci văzând că piere, Udrea 
Băleanu ne-a chemat pe noi călugării de la sfânta mănăstire și 
ne-a învățat cum să-l îngropăm după tăierea capului. Și a dat 
mănăstirii satele Lupșanul, Lunga, Culcata, Mărăcești, Filfoiești 
și Racoviţa toată, cu rumânii și cu tot venitul ce va fi într-acele 
sate să fie mănăstirii și lui pomană, în vecie, și soţiei sale Mușa, 
pe care n-a mai putut-o vedea. Și a murit la Paști, în 17 aprilie, 
aflând de năprasnica pieire a soțului său. lar noi călugării am 


plâns cu mult amar și am întărit această scumpă dăruire cu mari 
blăstăme și înfricoșate jurăminte, am pecetluit și am iscălit în 
grabă, că venea gâdele să-i taie capul...” 

La porunca lui vodă, Gherghina-paharnicul a dus frumosul cap 
al lui Udrea Băleanu la Țarigrad, mărturie a supunerii și prilej 
nou de a cere ajutor împotriva lui Mihai-vodă. 

Buzeștii s-au retras în Râmnicul Vâlcea și, în ciuda unei 
pierderi așa de mari, hotărăsc să înceapă războiul împotriva 
„moldo-polono-turcului Simion Movilă”, cum îi zic ei. 


* 


Sima stolniceasa scrie în izvod, plângând: „...De cinci ani 
românii nu mai văzură otomanii săvârșind tot felul de răime ce 
se poate gândi, ca în primăvara asta. Pradă tot ce găsesc, silă 
fecioarelor și femeilor făcând și călugărițele din trei mănăstiri, 
rușinându-le. Adică sparie lumea cu tot soiul de spurcăciuni, ca 
înainte de domnia lui Mihai-vodă. Robesc sute și sute de bărbați 
și femei și le vând ca nescari dobitoace”... Se duce în iatacul 
unde Velica s-a tras, precum cerboaica, în poiana depărtată, să- 
și nască puiul cel de taină, să jelească și să se bucure împreună. 


* 


La 11 mai 1601, generalul împărătesc Ferrante Gonzaga, cu 
strălucit și măreț alai, primește pe Mihai-vodă în Cașovia-cetate. 
Nu lipsesc nici nemeșii prieteni cu împăratul și cu voievodul: 
căpitanul Sigismund Rakoczy, Daniel Zalasdi, Nicolae Viteaz, 
Sebastian Tököly. Voievodul descalecă sprinten, strânge mâna 
lui Gonzaga și grăiește bun găsit, în limba italiană. Privindu-l pe 
general, Stroe Buzescu se bucură: i se pare o fire deschisă, 
prietenoasă. Poartă barbă scurtă, iar nasul proeminent i se 
zgârcește ciudat când rostește unele cuvinte. În cetate, în jilţuri 
largi din lemn de stejar, vorbesc îndelung despre oști și război. 
Voievodul îl cucerește prin pricepere, îndrăzneală și sinceritate. 

Stroe Buzescu se teme însă de clipa când se va ivi Basta: s-ar 
putea să izbucnească mânios. Ci, iscusit cunoscător al 
oamenilor, Basta se ivește abia peste o săptămână, la 18 mai, 
după ce furia lui Mihai-vodă s-a mai domolit. 

Când îl are în față, voievodul încleștează pumnii, fălcile și 
rămâne mut: Basta, în schimb, deapănă repede vorbe 
lingușitoare, dar îndreptate către gazdă, ca și cum Mihai-vodă n- 


ar fi faţă. 

— Lucrez bucuros cu măria-sa numai dacă, din partea măriei- 
sale, nu se ivește vreo lipsă, zice, cerșind, din priviri, ajutor lui 
Gonzaga. 

— Generale! strigă voievodul. Nu vorbi de lipsurile mele, ci de 
ale tale. Tu să-ţi pui patimile-n frâu. Și ura, dacă vrei să-mi 
liniștesc mânia. 

— Dorinţa împăratului este să vă împăcaţi, se așază Gonzaga 
între dânșii. Uitaţi trecutul; uitaţi-l cu desăvârșire. Gândiţi numai 
la slujba mare și nobilă ce vi s-a încredințat: ajutați împărăţia și 
creștinătatea. 

— Eu jur să mă supun poruncii preamăritului împărat, spune 
Basta cu multă miere în glas, și întinde dreapta, ușor șovăitoare, 
către voievod; acesta îl ţine cu mâna întinsă, anume să i se 
vadă tremurul, îl ţintește cu privirea, crunt, săgetător, 
împroașcă o văpaie de ură și mânie, apoi i-o cuprinde puternic, 
bărbătește, sincer, sgâlțâindu-l și silindu-l să-și dea de gol 
slăbiciunea. Și din clipa asta simte că nu-l mai urăște. 

— Sânt iute la mânie, generale; ci sânt gata să uit mișelia, 
chiar când e cumplită, precum cea săvârșită împotrivă-mi. Să 
fim prieteni! Și Dumnezeu ne-ajute, după inima noastră. 

Ferrante Gonzaga pune mâinile pe umărul amândurora, 
poftindu-i, încă o dată, să se lege prin jurământ. Stolnicul Stroe 
se străduiește a scociori în cugetul lui Basta, să afle măcar o 
umbră din cele ce-i mișunau prin cap, în clipele când rostește 
jurământul prieteniei. Ci chipul, sloi de ceară sleită pe vecie, stă 
înghețat într-un surâs subțire și misterios. Fruntea înțepenită. 
Obrajii, ca de mort. Ochii, sleiţi de orice vlagă ori gând. Pe chipul 
voievodului, dimpotrivă, Stroe citește durerea de a întinde mâna 
omului pe care l-a urât de moarte. A primit împăcarea, dar 
înfruntă greu brâncitura de scârbă și greață care-l cearcă. Și 
vorbele-i despre oșteni, despre lefegiii silezieni, despre călăreţii 
împlatoșaţi, despre catafracți și haiduci, despre valoni, despre 
tabăra de la Măitin, despre olăcarii și pitacele răspândite în 
toată ţara, curg blânde, cumpănite, înțelepte, cuminţi. Din 
privirile și vorba măriei-sale, Stroe soarbe căldură și încredere. 
Dar își amintește o pildă a sihastrului Prohor: „Doi dulăi s-au 
flocăit pentru o halcă de carne până a venit o hulpe și le-a 
șterpelit-o. Văzând că nu mai au pricină întru sfâșiere, dulăii și- 
au lins unul altuia rănile”... Dar dacă aici e-un dulău și-un șacal? 


La hotarul dintre viată și moarte 


„E în adevăr tragică numai 
căderea aceluia ce s-a ridicat 
singur.” 

N. IORGA 


20 mai 1601. Sima sta în cerdac și așteaptă. Socotea că va 
auzi gemete, strigăte de durere; dar, nimic. Gândește.:... „A 
pierdut sorocul... Copilul Mirăslăului nu vrea să vină? Știe că-n 
lume-i multă, prea multă durere?...” 

Soarele-i sus și căldura se așterne, blândă, peste iarbă, 
frunze, case și peste dealurile din jurul Stăneștilor: ...„Mă duc să 
văd cum s-a semănat cânepa și inul”... Ci, deodată, ușa se 
deschide cu scârțâit de ţâţână neunsă și, bucuroasă foarte, 
Anghelina-i înfățișează prunc înbodolit în crișmă albă: 

— Gata! Uite ce flăcău a zămislit... 

— Mihai să-l numești, Velica! și aleargă la dânsa, îngenunche 
în fața patului și-o sărută. Cu buzele arse, surâde: 

— Ce zici? Fi-voi destul de sănătoasă să ies întru întâmpinarea 
părintelui și să i-l înfăţișez, ca pe darul cel mai de preţ al vieții 
mele? 


* 


Un hreamăt obștesc s-a trezit în toată Transilvania, parcă s-ar 
fi răsculat tot norodul. Pe multe poteci și drumuri dosnice, curg 
oșteni spre tabăra de la Măitin. Secuii și bănățenii, mulți 
făgărășeni și hunedoreni, au înșfăcat iar armele. De asemeni, 
din Țara Românească vin vești de război. Nemeșii cei mari se 
înspăimântă. Ștefan Czâki înţelege că acum pe Mihai-vodă nu-l 
mai poate scoate din inima împăratului decât cu viclenia și 
defăimarea. Întru aceasta ticluiește, în mare taină, două scrisori, 
ca din partea voievodului către marele vizir Ibrahim-pașa. In ele, 
îl pune pe Mihai să-și arate dorinţa de supunere faţă de sultan și 
să ceară ajutor pentru cucerirea Transilvaniei. Făgăduiește 
zălogirea familiei, dacă o scoate din mâinile nemeșilor. Il 
ponegrește în fel și chip pe Rudolf-împărat și pe sfetnicii lui: 
slabi, bicisnici, moleșiţi, trândavi și tonţi. 

— Asemenea epitete le-am auzit și eu rostind, asigură Fabio 
Genga, chemat să tălmăcească scrisoarea în slavonă. 


— Da? Cu atât mai bine. Și despre împărat să scrie că-i un 
prost robit tâmpeniilor născocite de astrologi. 

Pecetluiesc scrisoarea cu pecetea pe care Genga o avea de 
mult la dânsul și măsluiesc iscălitura. Mituiesc doi lefegii cazaci 
să jure că Mihai-vodă i-a trimis cu scrisori la Istanbul și în Țara 
Românească, la Udrea Băleanu. Scrisoarea presupusă către 
Băleanu o încheie cu vorbele: „Rog pe Dumnezeu să mă scape 
de aici și să mă ajute să ajung iar în fruntea Transilvaniei, a 
Moldovei și Ţării Românești, ca să mă pun sub aripa ocrotitoare 
a sultanului, a cărui strălucire se revarsă peste tot rostogolul 
pământului.” Mai fac trei copii și trimet una lui Basta, alta lui 
Gonzaga, castelanul Cașoviei și alta la Praga. Insoţite de o 
scrisoare iscălită de Sigismund Bâthory, încărcată de patimă și 
minciună: ...„De aici (adică din scrisorile măsluite) toţi să vadă, 
cât de nedemn favorizează (imperialii) pe un trădător care a 
fost, este și va fi, față de unul care a fost, este și vrea să fie 
devotat și fidel servitor al măriei-sale, cum am fost, sânt și 
vreau să fiu eu. Sigismundus rex. et comes Siculorum, rudă a 
măriei-sale împăratul.” 


* 


Uciderea celor trei boieri silește pe Șerban-paharnicul și pe 
Buzești să grăbească ridicarea la luptă. Cu peste 12.000 oaste 
de țară, se apropie pe trei căi de Târgoviște. Inspăimântat, 
Simion Movilă fuge la Buzău, unde așteaptă să-i vină ajutoare de 
la pașa Silistrei, de la hantătar, de la leşi și de la frate-su, 
leremia-vodă. Buzeștii îl lovesc cu toată puterea, înainte de a-și 
orândui tabăra, îi spulberă cetele și-l aruncă peste Milcov. 
Aflând, leremia Movilă scrie regelui polon că boierii munteni, în 
înțelegere cu Mihai-vodă, s-au răsculat, „împreună cu toată 
tara”, împotriva fratelui său care silit a fost să se retragă. Nestor 
Ureche a simţit, încă o dată, că Buzeștii sânt buni ocârmuitori de 
oaste. 


* 


În trăsură, cu pruncul în brațe, Velica-doamna se însoțește cu 
Sima și pornește spre Transilvania. Biruinţa Buzeștilor și ivirea 
voievodului la Satu Mare au spart iar hotarul încropit de Czâki la 
Carpaţi. Opresc la Călimănești, trec în Ostrov și, în amurg, pe 
cărări răcoroase, săgetate de scăpărările licuricilor, ca o 


împroșcare de sute și mii de steluțe mișcătoare, printre plopi 
înalţi și bătrâni, ajung la bisericuţă și intră să se roage, la 
vecernie. Ci, cunoscându-le, maica Teofana mult se minunează: 

— Voi, umblaţi singure, printr-o ţară atât de tulburată? 

Velica îngenunche și-i înfățișează pruncul: 

— L-am botezat Mihai... 

Cutremurată de-o neașteptată bucurie, maica Teofana ia 
pruncul și-l strânge la sân, lăcrămând: 

— Așa am fost și eu, Velica, nora mea cea nenuntită... 

Toate trei îngenunche, se roagă și plâng, acolo, în bisericuţa 
luminată doar de-o candelă, sus, în sfeșnicul heruvicului. Apoi 
ies și urcă în pridvorul chiliei. Tac mult, în liniștea serii. Murmură 
Oltul cântece și dureri asemeni cântecelor și durerilor zise și 
îndurate de oameni. 

— Vine iar izbăvitorul, zice Sima. Să-i așternem inimile 
noastre, flori în cale. lar coconul, taina noastră, a Buzeștilor; că 
de se află, pierdut este. 


* 


În mai puţin de-o lună, Mihai-vodă și-a strâns oastea sub 
același steag alb cu vultur de aur pe-o creangă verde. Pe lângă 
români, îl ajută Ludovic Rakoczy și Sebastian T5k6ly. Spre 
marea bucurie a lui Petru Orăș, se strâng mulți români 
transilvăneni și moldoveni, trimiși de Velica, de mitropolitul lon 
și de oamenii lor. Și încă o dată se vădește marele har de 
orânduitor al voievodului. Din păcate, bună parte din lefegiii 
adunaţi la Cașovia sânt vântură lume, oameni fără căpătăi, 
atrași de faima lui Mihai-vodă, de dorinţa de a se îmbogăţi și de 
a dobândi și ei faimă. Pe câmpia de la Măitin, în ziua de 9 iulie, 
oastea voievodului se întâlnește cu a lui Basta. Fac alaiuri 
măreţe, ca să spulbere zvonurile împrăștiate de nemeși precum 
că între cei doi conducători n-ar fi decât neîmblânzită dușmănie. 
Printre cetele Bastei, Stroe întâlnește arnăuţi de-ai agăi Leca; 
spun că oblăitorul lor apără Chioara de nemeșime. Simion 
Dărămuș a venit cu haiducii Novacului: 

— Dumitru cel Mare și Stanicei s-au tras în Apuseni: așteaptă 
apropierea noastră, să ni se alăture. 

Despre potrivnici află că Ștefan Czâki își strânge oastea la 
Gherla: a împodobit-o cu multe steaguri scumpe, numai aur și 
argint, încredinţat că puterea luptătorilor se înzecește sub un 


steag scump. Pașa a desprins o oaste mărișoară din tabăra de la 
Ersek și-a trimis-o spre Cluj. 

— Trebuie să dăm bătălia înainte de a sosi ajutorul otoman, 
povățuiește Stroe Buzescu, după ce vestește pe voievod că, în 
tabăra nemeșească, se află mulţi secui, leși și moldoveni sub 
povața lui Bucioc-spătarul, cu steagul lui leremia Movilă. 


* 


Buzeștii se străduiesc să respingă năbuirea cetelor otomane, 
pornite din cetățile de la Dunăre. Ajuns la Tecuci, Simion Movilă 
strânge nouă oaste alcătuită din leși și tătari. Așa că nu pot încă 
trimite oști spre Mihai-vodă. 


* 


Într-o scrisoare latinească, voievodul roagă pe Rudolf- 
împăratul să nu creadă pe nemeșii calomniatori și își arată încă 
o dată, devotamentul pentru creștinătate, cu „dovezi mai 
strălucitoare ca lumina soarelui la amiază: argumentis ipsa 
meridiana luce ilustrioribus”. 


* 


Deşi are oaste mai numeroasă, craiul Sigismund nu vrea, 
totuși, să dea războiul acum: „Îndrăcitul valah” îl îngrozește. 

— Ușor îi vom înfrânge! se laudă Czâki. lar spurcatele lor 
stârvuri le ardem pe rug în piaţa Clujului. Nu... Pe Basta nu-l 
ardem; ne poate ajuta la încheierea păcii cu Rudolf. 

Și repede trimite sol pe Eustațiu Gyulaffy la dânsul, să spună 
că nemeșii nu s-au ridicat împotriva împăratului, ci numai 
împotriva valahului. 

— Nimeni nu-i așa de nebun, încât să mai creadă în cuvântul 
unor oameni fără obraz, se răstește Basta la sol. 

Răspunsul îl doare mult pe Sigismund Bâthory și-l ocărăște pe 
Czâki că s-a umilit trimițând solie. Și, ca să dreagă oarecum 
lucrurile, face dintr-un boţ de ceară muiat la soare, chipul lui 
Mihai și-i înţeapă inima cu un ac, șoptind descântec: „Te ucid în 
luptă”... Și se bucură nespus când vede că din inima lui Mihai 
iese sânge. 

Tot fără știrea lui Sigismund, Czâki îl mai trimite o dată pe 
Eustațiu Gyulaffy la Basta să-l ispitească, în mare taină, cu 
propunerea de a-l ucide pe Mihai; nemeșii s-ar învoi, bucuroși, 


să-l aibă guvernator, îndepărtându-l pe Sigismund. Deși nu 
arată, solia asta gâdilă trufia lui Basta: 

— Sânt slujitorul împăratului; el mi-a poruncit să-l ajut pe 
valah, iar eu dator sânt să-i împlinesc porunca. 

Stroe află că la cortul lui Basta nemeșii se înghesuie ca 
viespile la urdiniș; îl înștiințează pe voievod, adăugind: 

— De la acești oameni ne putem aștepta la orice. 

Neizbânda soliei tainice îl înfurie rău pe Czâki: 

— Dacă Basta vrea război, îl va avea! strigă și poruncește, 
taberei să purceadă spre Șimlău. Să-i zdrobim repede, până nu- 
și strâng toate oștile! Noi avem 30.000, ei doar 18.000. 

Dar pe drum izbucnește cearta între Czâki și Secuiul: se 
învinuie unul pe altul că au lăsat armia otomană, trimisă de la 
Ersek, să se întoarcă înapoi. 


* 


Stroe se bucură că un olăcar aduce ştire de la Simion 
Dărămuș: a adunat, în satele făgărășene, o mie și două sute de 
oșteni: stau gata, cu caii înșeuaţi și cu armele ascuţite, să sară 
la luptă, îndată ce vor auzi porunca măriei-sale. 


* 


Dar tocmai când Şerban-paharnicul pregătea Târgoviștea 
pentru primirea lui Mihai-vodă, la 24 iulie 1601, oastea de tătari 
și poloni a lui Simion Movilă dă năvală până la vadul Râmnicului 
și se încaieră cu straja de două mii de oameni, ocârmuită de 
Preda Buzescu. La 26 iulie, lângă Buzău, din greșeală, Preda 
Buzescu se lasă copleșit de numărul mare al dușmanilor. Și așa, 
nevoiți sânt să părăsească Târgoviștea și să se tragă iară spre 
Oltenia. Tătarii jefuiesc ţara și iau în robie chiar boieroaice, 
precum Neaga, soția vornicului Mitrea. 


* 


Pe drum, Basta bagă de samă că oastea voievodului e mai 
numeroasă, mai disciplinată, mai bine îmbrăcată și armată și că 
sporește mereu, cu secui, cazaci și mai ales cu români din Oaș și 
Maramureș. Cearcă să-i atragă pe Rakoczy și pe TOkOly, dar nu 
izbutește. Și invidia îi scurmă în inimă tot mai adânc. lar când, la 
1 august, banul Mihalcea îi aduce opt sute de oșteni, pe care-i 
ținuse ascunși în Munţii Apuseni, Basta s-a îngălbenit de ciudă. 


Mai ales că veneau cu o biruință pe steaguri: La Beiuș au 
împrăștiat cetele otomane chemate de Czâki. 

Joi 2 august, tabăra lui Mihai și a Bastei se află pe câmpul de 
la Guruslău, față în faţă cu tabăra lui Sigismund, Czâki și 
Secuiul. Căldura-i cumplită; oamenii fierb în sudoarea strânsă 
sub coifuri și paloșe. Și caii sânt năuci; numai spumă sub șei, 
valtrapi și tafturi. 

Pe Sigismund îl chinuie durerea de cap, din pricina căldurii, și 
zace într-o toropeală nevolnică. Ca să-l învioreze, Czâki îi trimite 
burdufuri cu apă rece și pe cititorul în stele lacobus, care, în 
înserare, îi arată cu degetul pe cer: 

— Priveşte, i/ustrissime: steaua măriei-tale întunecă pe-a 
valahului și a lui Basta. Nu pierde prilejul! 

Și Basta-i neliniștit: nemeșii și-au așezat artileria pe colina din 
faţă. 

— De ce n-ai trimes, la vreme, cazacii, s-o cuprindă? întreabă 
mustrător. 

— Nu-i de folos. 

— Sânt vechi cercetător al războaielor și... 

— Și n-ai aflat că tunurile nu pot trage peste dealul pe care 
stăm? Cheamă căpitanul de tunari să spună și el. lar după ce 
căpitanul îi dă dreptate: Corabia cu doi cârmaci se scufundă: 
deci bătălia asta o cârmuiesc eu! 

Suferind de sete, ostașii se înghesuie la fântâni și sacale. Dar, 
într-un sfert de oră, Mihalcea, Maldăr, Rakoczy și Orăș fac 
rânduială și fiecare capătă apă și hrană bună. Noaptea învăluie 
pământul într-o undă de răcoare. Inainte de a se porunci odihna, 
lacob Beauri stârnește câteva ciocniri mărunte cu tabăra 
nemeșească, prinde trei lefegii și un steag. După ce află lucruri 
noi despre oastea lui Sigismund, Stroe îl ajută pe măria-sa la 
tocmirea taberei. Basta e rânduit sus pe colină, cu 3.000 de 
călăreți silezieni și valoni, cu reiterii lui Mihai Secuiul, căpitan de 
Satumare și cu încă 3.000 de pedeștri și șase tunuri. Tabăra din 
vale, alcătuită din cetele de români, haiduci, secui, husari, cu 
opt tunuri stă sub porunca nemijlocită a lui Mihai-vodă. După ce 
fiecare ceată își ocupă locul în laturile taberii, s-aștern la 
pământ și cată hodină sub bolta uriașă, ghintuită cu miliarde de 
stele. Numai Stroe, Rakoczy, Maldăr, TOkoly, Orăș și banul 
Mihalcea se adună în cortul voievodului la sfat. 

Luna, Crai Nou, apune în zarea din spatele taberei. Liniștea și 


răcoarea pogoară ca un alin. Oamenii care peste câteva ceasuri 
se vor întreucide ca fiarele, acum cată hodină, asemeni celor 
mai pașnice făpturi din lume. Mulţi, prea mulți își dorm, în 
noaptea asta, somnul de pe urmă; alţii însă nu pot aţipi, de grijă, 
de teamă. După ce sfârșește sfatul de război, Mihai-vodă scoate 
cizmele și se culcă. Stroe mai trece pe la cete să-și vadă ostașii 
cum s-au așezat și cum dorm. 

— Dacă  biruim acum, stolnice, zice Dărămuș, curățim 
Transilvania de nemeși. 

— Da, Simioane... Uite, nici Basta nu doarme. 

— Și-a chemat cititorii în stele și se sfătuiește cu ei, spune un 
oștean, de loc de prin Oaș. 


* 


În aceste zile de august fierbinte, Zamoyski și Movileștii, 
hantătarul și sultanul căutau să-și unească puterile întru 
întâmpinarea cutezătorului valah, ivit iară să le-ncurce socotelile 
în acest colț de lume. Așteptau cu nerăbdare sfârșitul războiului, 
încredințați că Sigismund Báthory va birui; altminteri, cum zicea 
cancelarul Zamoyski, „vom fi siliți să purtăm război greu toată 
iarna.” 


* 


Odată cu zorii, taberele prind a forfoti și a-și tocmi șirurile 
pentru bătaie. Când soarele-i de-o suliță sus, vestind o zi foarte 
fierbinte, Sigismund Bâthory poruncește slobozirea tunurilor. 
Strigă, furnicat de semeţie: 

— Ce puternic și măreț zguduie cerul cincizeci de tunuri!... 
Pulbere-i fac, și-i amestec cu pământul! 

Cele dintâi lovituri, parcă le-ar fi suflat un vânt nevăzut, trec 
peste tabăra voievodului. Toţi nemeșii se miră; dar se- 
nspăimântă când văd că tunurile adversarului nimeresc în plin, 
farmă multe tunuri și ucid mulţi tunari. Căldura cuprinde 
văzduhul. Coifurile și platoșele încep să ardă ca tingirile puse pe 
vatră. 

— lacobus mi-a șoptit, azi dimineaţă că, pe neașteptate, s-a 
ivit o planetă necunoscută sub puterea căreia nu-i bine să dăm 
bătălia, șovăie Czâki. 

Tunarii își fac umbră acoperindu-și capetele cu frunzare și 
brustur. Basta se strecoară la umbră, sub un copac, și se 


zvârcolește de usturimea care-i arde măruntaiele. Stăruie pe 
lângă voievod să amâne lupta pentru mâine. Văzând că nici 
potrivnicii nu încep ei bătălia, Sigismund bănuie că și astrologii 
lui Basta au văzut planeta neprielnică victoriei. Poruncește 
desfacerea liniilor de bătaie, să nu crape oștenii de căldură. Cei 
de pe colină coboară în vale, mai la răcoare. Leapădă armele și 
zalele, întind corturile și se dedau odihnei pașnice. 

— Ce zici, bane? întreabă Stroe Buzescu pe Mihalcea, privind 
din locul său liniștirea taberii vrăjmașe. Nu i-am bate mai ușor, 
așa, lepădaţi de griji, cum sânt acum? 

— Hai la măria-sa! 

Soarele se apropie de crucea amiezii. Arșiţa-i potopitoare. Cu 
sprâncenele încruntate, cu ochii văpaie voievodul privește 
tabăra nemeșească. Nu arată, dar e cum nu se poate mai 
bucuros că Stroe gândește aidoma cu dânsul. Trimite pe 
Rakoczy la Basta să-i vestească semnul năpustirii în bătălie. 

— Nu mă lasă astrologii, se codește generalul, cerând cârpe 
reci la cap și calde la pântece. 

Abia după o jumătate de oră de stăruinţă și ciondăneală, și 
numai după ce Stroe îl silește cu spada pe astrolog să spună că 
de la ceasurile zece, Venus, planeta dragostei, a intrat sub 
puterea planetei Marte, proteguitoarea războinicilor, Basta 
hotărăște: 

— Merg, dar numai pe răspunderea voievodului. 

— Atunci și biruinţa tot numai a lui va să fie. 

Înfuriat și speriat, leapădă cârpele, încalecă și cere să înalțe 
steagul. Câţiva călăreți fulgeră cuprinsul. Trâmbiţțașii sună, 
puternic, clocotitor, între dealuri. Tabăra se ridică toată, odată, 
și se năpustește ca un val uriaș, cu strigăte mari, să zăpăcească 
dușmanii prinși în neorânduială, în faţa bombelor și a gloanţelor, 
a sulițelor și a spadelor. Oamenii nemeșilor greu își află 
căpitanul și steagul. Doar cetele lui Moise Secuiul se azvârl în 
bătaie, în bună rânduială, împotriva haiducilor români. Apoi 
călărimea nemeșească iese din umbră și lovește furioasă. 
Rândurile din față ale Bastei prind a se rări și clătina. Cavalerii 
maghiari nu-și desmint faima: luptă strașnic. Noroc că Mihai- 
vodă vede și poruncește mușchetarilor să deschidă foc în coasta 
Secuiului. Plumbii întâmpină galopul cailor, rostogolindu-i și 
preschimbându-i într-un adevărat zid de carne în calea celor ce 
vin din urmă. 


La a treia descărcătură de muschete și tunuri, cavaleria 
nemeșă se resfiră, înjumătăţită; în urmă zac, de-a valma, cai, 
oameni, arme, scuturi, coifuri. Dar Moise Secuiul știe să 
folosească însușirile luptătorilor și să lupte el însuși, ca un viteaz 
mare. Sare, deci, în fruntea a lor săi, îi îmbărbătează și-i 
cârmește din nou spre atac. Intre timp, aripa dreaptă 
comandată de Czâki își vine în fire: se rânduiește de bătaie și 
înaintează, bizuindu-se pe superioritatea numărului. Ura îi 
îndârjește, le înzecește puterile. Pentru cetele lui Basta, bătălia 
devine tot mai grea. Și ar fi îndărăptat, dacă oștirea lui Mihai n- 
ar fi înfruntat primejdia cu hotărâre. Voievodul e pretutindeni, cu 
sfatul, cu porunca ori cu spada. Ci, după un ceas de bătaie, 
oamenii lui Basta cată calea retragerii din vălmășag. Ca să 
lovească mai bine, mușchetarii schimbă locul. În clipa asta, o 
ceată nemeșească pătrunde adânc în rândurile lui Basta și-i 
primejduiesc viaţa. Stroe Buzescu, de la locul lui, vede 
nenorocirea, înfige pintenii în pântecele calului și, din câteva 
salturi, urmat de Dan Buzdugan și Oprea Ricman, se-nșurubează 
în mijlocul nemeșimii. După dânșii, încă vreo douăzeci catafracţi 
negri. Doboară fără cruţare și-l scot pe Basta din încercuire. Cei 
din jur se-mbărbătează și se bat până dau nemeșii peste cap. 
Șirurile se-ntregesc iară. Pășesc înainte, spre colină. Căldura-i 
copleșitoare, mai ales pentru nemeșime. Abia acum Basta bagă 
de samă că oamenii voievodului luptă fără căști și fară platoșe. 
Și, sprinteni, lovind tot în coaste, lovesc cu ochii la dușman și cu 
urechea la voievod care, când e în frunte și se bate ca un 
paraleu dezlănţuit, când, în urmă, răsucește cetele ca pionii la 
șah, lovind unde-i nevoia mai mare. Se simte ușor, puternic, 
neînfricat și împinge toate cetele asupra taberei lui Czâki, cu 
inimă și braț de uriaș. La porunca lui, Tudor Maldăr cu o sută de 
călăreţi, intră într-o spărtură din șirurile Secuiului, ocolește și 
sare asupra tunurilor nemeșești, înainte de a le așeza, pe colină, 
în noul loc de tragere. Din partea cealaltă vine Rakoczy și lacob 
Beauri, cu nebunii lui valoni. Stroe-i ţintește pe nemeși în față. 
Vede steagul roșu, cu bourul Moldovei și-l cunoaște pe vornicul 
Bucioc: 

— Vino la noi, vorniceee! strigă, prelung. Să facem iar ţara 
mare! M-auzi, vorniceee!... 

N-aude răspunsul vornicului; dar o samă de oșteni moldoveni 
trec de partea lui, cu steag cu tot, cum trecuseră la Bacău ori la 


Verbia. Într-un ceas și jumătate, patruzeci de tunuri ungurești 
cad în mâinile ostașilor voievodului. Smulg multe steaguri de la 
mâna mercenarilor leși. Petru Orăș prinde o clipă potrivită și 
aduce steagul Moldovei la picioarele voievodului. Deși cetele lui 
Czâki prind a se retrage în neorânduială, totuși Moise Secuiul 
mai izbește o dată: are sub a lui poruncă peste șase mii de 
călăreţi, din cei mai neînfricaţi. Lupta devine cumplită: parcă toți 
s-ar fi înverșunat în dobândirea morţii. Cad nenumărați, de 
ambe părțile. Basta izbutește să ţină colina; mai ales lacob 
Beauri, cu valonii lui, se bate fioros de sălbatec. Dar numărul 
mare al oastei nemeșești începe să copleșească. Când vede că 
jos, în vale, în spatele aripei care lupta cu Mihai-vodă, Czâki și 
Secuiul pun iar rânduială în cete și izbesc drept în faţă, Basta se 
crede înfrânt. Se și trage mai înapoi. Cu limpezimea și iuțeala 
minţii lui, Mihai-vodă vede și înţelege primejdia. Poruncește 
tunurilor să bată valea, să sperie și să doboare călărimea 
nemeșă. Ologiţi din față și din coaste, izbiţi de săgeți, suliţi și 
glonţ de arhebuză, mercenarii lui Ștefan Czâki se bat crâncen. 
Răcnetele și sudălmile, izbirile și vaietele nu mai au frâu. Toată 
valea pare un cazan uriaș, unde trâmbiţele sună vrăjmaș, iar 
oamenii, cuprinși de-o drăcească nebunie, se sfâșie, se taie, se 
nimicesc și se prăbușesc în aburii veninoși ai urii și ai spaimei. 
Steagurile cad, unul după altul, în mâinile ostașilor lui Mihai- 
vodă, care atacă vijelios și învăluie tabăra vrăjmașului. 

Pierzând steagul cetașii, nemeșii se zăpăcesc și se dau 
spaimei și fugii. Cel dintâi, Sigismund Bâthory, galben și pierit la 
față, înţelege dezastrul și, fără a se mai sfătui cu Czâki, dă 
pinteni și fuge, însoţit de câţiva slujitori. In urmă-i, lupta 
continuă tot mai fără nădejde pentru nemeșag, până amurgește 
bine. Cel din urmă se retrage Moise Secuiul. Fugarii lasă 
bagajele, leapădă armele și steagurile, coifurile, scuturile, zalele 
și chiar caii. 

— Să nu-i Slăbim, măria-ta! strigă Stroe și, cu cetele lui 
Maldăr, ale lui Petru Orăș și Rakoczy, pornește în aprigă și 
vijelioasă urmărire. Mulţi se lasă prinși; alţii se risipesc și se 
ascund prin tufișuri, prin râpi, prin semănături, prin păduri, prin 
sate. Unii se bat până cad și mor, cu ochii spre secera lunii din 
asfinţit; alţii cată să-și cruțe zilele cerșind îndurare de la 
mărinimia  biruitorilor. Dacă până acum Stroe a admirat 
îndrăzneala în luptă a lui Beauri și a valonilor, acum i se pare 


mult prea fiară, flămândă de omor. Goana și vânătoarea de 
oameni, de bagaje, de arme și de steaguri încetează doar când 
întunericul se face ca pâsla, iar trâmbiţele voievodului și ale 
Bastei slăvesc spre cer glas de mare izbândă. Multe cete 
îngenunche, cu Stroe, cu Maldăr, cu Orăș, cu Rakoczy și înalță 
scurtă rugă spre stele: ...„Biruirăm, noi cei puţini, trufia celor 
mulți”... Apoi, când trâmbiţele tac, câmpia Guruslăului se umple 
de gemetele sfâșietoare ale răniților: cer, zadarnic, apă și ajutor, 
în felurite graiuri și din multă durere. Fumul tunurilor coboară 
tot mai jos, înălbăstrind văzduhul, și topindu-se cu rouă pe arme 
și pe iarba pătată de sânge. 

Stroe aleargă la Basta să-l firitisească pentru biruință. Drept 
mulțămită, generalul îl strânge în brațe și-l sărută: un sărut 
rece, parcă i-ar fi bătut ace de gheaţă în obraz. 

Târziu, după miezul nopţii, numărătoarea arată că nemeșii 
lăsat-au pe câmpul de luptă peste unsprezece mii de morți și o 
sută zece steaguri, peste patruzeci de tunuri de aramă și multe 
podoabe de aur, argint, pietre scumpe. Cu un fel de mâhnită 
bucurie, Stroe Buzescu privește în sclipărul stelelor steagurile 
zdrenţuite ...„Acesta-i al lui Sigismund Báthory, ăstălalt al lui 
Czâki, al brașovenilor, al lui leremia Movilă...” Azvârle chivăra, 
descinge spada, iar Dan Buzdugan îl ajută să-și scoată platoșa, 
se întinde pe iarbă, între Maldăr și Orăș, și se dă odihnei. 
Gândește îndelung la cei pierduţi și la ce vor fi făcând fraţii săi, 
acum, acolo la miazăziua Carpaţilor. 

— Nu știu de ce, prieteni, biruinţa asta îmi lasă o amărăciune 
în suflet și-mi vine să zic: după o înfrângere, nimic mai dureros 
ca o victorie... 

— Lupta asta, asemeni celeia de la Șelimbăr: Transilvania e a 
noastră! Și dacă fraţii domniei-tale lucrează bine, în septembrie 
ne întâlnim iară la Suceava. 

— Așa gândesc și eu, Maldăre. 

Se trezesc în zori, acoperiţi de rouă. Stroe privește vulturii 
rotitori pe bolta albă ca laptele: ...„Ei plutesc ușori, în înalturi, 
iar noi ne târâm împovăraţi de ticăloșie, răutate, ură și omor, 
parcă anume ca să le dăm lor hrană.” La amiază, voievodul 
poruncește rugă pentru cei jertfiți și acoperiţi cu pământ. Rugile 
le cântă preoţii din Zalău. Ca să înțeleagă și Basta, Mihai-vodă 
ridică spada cu mănunchiul în sus și strigă: 

— Pro Republica Christiana et pro Magna Valachia! 


* 


La același ceas, Ştefan Czáki îl întâlnește pe Sigismund 
Báthory în casa unui nemeș, dincolo de Dej, și ţin sfat scurt: 

— Eu nu-s cardinalul Andrei: nu fug! 

Dar Czâki simte, vede, aude cum Transilvania toată se umple 
de faima „viteazului de la Guruslău”. E furios că norodul cel 
român se bucură ca de lumina soarelui, și-i gata să înceapă iar 
răfuiala cu nemeșugul. Cată totuși să întărească inima prinţului, 
grăind: 

— Valahul și Basta se dușmănesc de moarte și se vor încăiera 
chiar pe prada dobândită de la noi. Basta-i singur: mercenarii lui 
vin la noi, dacă-i plătim bine. Valahul însă are ţăranii cu dânsul 
și-i răscoală împotriva noastră. El e primejdia cea mare. 

Când află că Mihai și Basta au pornit spre miazăzi, cârmesc 
repede către Bistriţa, să treacă în Moldova. Numai Moise 
Secuiul, cu rămășițele oastei, coboară spre Alba lulia, gândind 
să aștepte, acolo sau la Lipova, ajutorul pașei de la Timișoara. 

Ludovic Rakoczy aduce știrea că mulţi nobili s-au închis în 
cetatea Gurghiului, iar sașii din Cluj vin pocăiţi să se închine cu 
daruri, biruitorilor. Se plâng că oamenii lui Sigismund, trecând 
prin cetate, i-au jefuit și maltratat. 

Dar vestea cea mare vine de la Velica-doamna: Buzeștii au 
pornit: deschid calea măriei-sale. 

— Mergem la Târgoviște prin Suceava și lași! strigă Orăș. 
Prindem, ca-ntr-o vârșă, toate slugile lui Zamoyski... 

Vestea asta umple tabăra de horile bucuriei. Haiducii pun 
cușmele-n suliți și vin la cortul măriei-sale, cu cântece și strigăte 
voioase. Li se adaugă catafracţii. Peste șase sute de moldoveni 
se întorc din drum și cer intrare în tabăra măriei-sale; vor un 
voievod iscusit, neînfricat, cu gânduri înalte de libertate. De la 
Chioara se înfățișează cea mai mare parte a străjii, cu pitac de 
la aga Leca: așteaptă să-l întâmpine pe măria-sa cu braţele 
deschise și cu daruri, ca pe-un stăpân. 

— Ticălosul! scrâșnește Stroe. Gândește că-l apără Basta? 

De la Cluj apare și Stânicel cu peste o sută de oameni. Olăcari 
sosiți dinspre Beiuș și Făgăraș, vestesc că Transilvania toată-i a 
măriei-sale. Basta se simte dat deoparte. Dar nu se lasă: vine la 
cortul lui Mihai-vodă și cere să trimită, în numele lui, toate 
steagurile capturate de la dușman. 


— Le-am trimis eu, generale, apasă măria-sa, calm. 

— Cum se poate? Cu ce drept? 

— Dacă strigi, nici prada n-o împart cu tine. Că, în timpul 
luptei atât ai făcut: te-ai ţinut de burtă. 

Sfada se oprește aici; Basta trimite spre Praga pe Tomaso 
Cauriollo, cu steagurile, câte se aflau la cortul lui. lar Mihai-vodă, 
în cartea trimisă cu Petru Grigorovici, odată cu steagurile, scria: 
...„Cu ajutorul lui Dumnezeu, la 3 ale lunii, au atacat dușmanii, 
iar noi i-am bătut și le-am luat toate tunurile și steagurile. Și rog 
pe măria-ta să nu asculţi minciunile răuvoitorilor și să crezi, așa 
cum adeverește întreaga tabără, că eu și ai mei am fost brațul, 
mintea și inima acestei victorii. Rog pe măria-ta să-mi trimiţi 
grabnic ajutoare, așa cum ai făgăduit, să-mi pot dobândi 
întreaga ţară, prădată de dușmani că n-au mai rămas decât 
munţii și apele.” 

Basta se retrage în cort. Tese intrigi, în gând. Și, ca paingul, 
face venin. Vorbește doar cu Ștefan Bodoni, aflat prizonier la 
cortul lui. Vorbirea asta-i mai alină un pic usturimile din pântece. 
Zice nemeșul: 

— Niciun nobil nu îngăduie stăpânirea unui voievod de-o lege 
cu șerbii. Vezi, generale, că beat de fericire fiind Valahul, 
seamănă cocoșului; când cântă, închide ochii... 


* 


A treia zi după bătălie, în marginea orașului Zalău, Banul 
Mihalcea rânduiește mare banchet pentru întreaga oaste, cu 
fripturi la țiglă și butoaie multe de vin, să se sature tot oșteanul. 
Măria-sa bea mai mult ca de obicei. E trist și îndurerat. Nu-i 
împăcat cu purtarea lui Basta, care nu vine la petrecere, ci 
rămâne în cortul lui: joacă șah cu Bodoni... „Ne trădează iară cu 
nemeșii?” se întreabă Stroe. Și, fiindcă-l îndeamnă voievodul, 
bea și el, pe întrecute, până se îmbată amândoi. Treji rămân 
doar Turturea și Dan Buzdugan. Ci, spre ziuă, când toţi dorm ca 
butucii, se aprind trei case, începând cu cea în care ar fi trebuit 
să se odihnească voievodul, dacă nu ar fi rămas la corturi. Abia 
scăpat din flăcări, Mihalcea poruncește ostașilor: 

— Prădaţi și ardeţi întreg orașul! 

— Nu, bane! se împotrivește Stroe. Orășenii sânt români și 
ne-au apărat. Alţii trebuie pedepsiți. 

— Stroe are dreptate, zice voievodul. Apoi adaugă: Stolnice, 


ești cel mai iute de picioare: aleargă la Cașovia și ad-o pe 
domniţa Florica. Eu mă îndrept spre Cluj. 


* 


În retragerea lor spre Moldova, pe Sigismund Báthory, Czâki și 
Bucioc îi hărțuiesc oamenii lui Vasile Mârza, ascunși în munti, 
după pierderea Rodnei. Încă treizeci și doi din moldovenii lui 
Bucioc rămân la căpitanul Vasile și, împreună, intră în cetatea 
Rodnei și-o străjuiesc, în numele lui Mihai-vodă. 

La Stănești, vestea biruinței de la Guruslău ajunge în amurg, 
printr-un călugăr de la Cozia. Sima îngenunche și îngână: 

— Stroe... Stroe al meu... 


* 


Auzind cum voievodul poruncește pârgarilor din Cluj să lase 
deschise porțile cetății și cum îi pune să jure că, întru răsplătirea 
necredinţei, siliți sânt să hrănească toată oastea pe socoteala 
lor, oricât va sta aici, în marginea orașului, pizma seacă 
măruntaiele bolnave ale lui Basta: „Valahul mă dă cu totul 
deoparte”... Nu-i place nici când scoate toţi românii închiși în 
turnurile cetăţii Clujului. Și nici când merge în piaţă, împreună 
cu căpitanii, cu cete îmbrăcate măreț, cu arme bine lustruite, 
face rugă de pomenire și înalţă steag mare și scump pe locul 
unde a fost ars pe rug Baba Novac și preotul Zaheu. Neștiind 
cum să se poarte mai bine, pârgarii se tămăduiesc de 
cunoscuta-le zgârcenie și dau, din belșug, pâine, carne, vin, 
pește sărat, pentru toată tabăra, și miere din trestie, pentru 
căpitani. Pe sub ascuns, însă, strecoară pe câte unul în locuinţa 
lui Basta și se tânguie: ...„Oștile valahului pradă satele și 
târgurile... Vrea să stingă nemeșimea de pe aceste meleaguri. 
Tabăra lui sporește mereu cu iobagi valahi, cu plebe. Dacă 
Buzeștii i-au alungat pe poloni din Târgoviște, de ce-i mai 
trebuie atâta oaste?... Oamenii lui mânjesc faima domniei-tale 
cu mârșave ponegriri... Se laudă că numai el a câștigat războiul! 
„„.” Basta îi ascultă tăcut și surâde acru. Se îmbracă în cele mai 
strălucite straie, cu toată aurăria pe el. Și vine la cortul lui Mihai. 
Vorbește rece, sec: 

— Nu mai lăsa blăstămaţii ăștia să prade! Sântem într-o 
tara... 

— Nu cerca să-mi poruncești! Sântem într-o ţară acaparată de 


niște mișei și râvnită de alţii, și mai mișei. Voievod, aici, sânt eu. 
Eu, și nimeni altul! 

— La Cașovia, ne-am învoit ca Transilvania... 

— Generale, cât o să mai îndur obrăznicia, pizma și trufia ta? 
Afară din casa mea! Din ţara mea! 

Îi înconjoară banul Mihalcea și Rakoczy, le domolesc mânia și- 
i roagă să ţină jurământul și sfatul împăratului. 

— Teodosie, citește scrisoarea sosită, în clipa asta, de la 
Praga! 

— Împăratul te-a recunoscut, măria-ta, gubernator peste 
Transilvania, iar după săvârșirea măriei-tale, stăpânirea să fie 
pre fecior, fir pe firul neamului măriei-tale. 

Venise Basta cu gândul să stârnească firea iute la mânie a 
voievodului și să-l împingă la fapte necugetate. Scrisoarea de la 
Praga îl silește însă să se tragă înapoi, ca melcul vânăt, în 
căsulia-i cu otravă. 


* 


La miazăziua munților, cei doi Buzești și Şerban-paharnicul 
pășesc cu oastea spre Târgoviște, unde Simion cearcă să se 
înscăuneze din nou. Pe drumuri ferite, Nestor Ureche trimite 
crainic la Sima-stolniceasa să se întâlnească iar, în taină, la 
Câmpulung, în chilia starețului mănăstirii Sfânta Troiță: 

— Să ne împăcăm: Mihai-vodă să stăpânească Transilvania, 
leremia Movilă, Moldova și Simion, Țara Românească. 

— De ce-aţi ucis pe Udrea Băleanu? Pe Negrea?... 

— Greșeală mare... Dar dacă biruie Mihai-vodă, mă închin lui 
și-l slujesc întru domnia Moldovei. 

— Grăit-ai pe măsura înţelepciunii domniei-tale. Mihai-vodă a 
biruit pe nemeși. Vine încoace cu toată puterea. 


* 


În Cluj, Basta primeşte de la Praga scrisorile ticluite de Czáki 
către Ibrahim-paşa, în numele lui Mihai-vodă. Sfetnicii 
împăratului se întreabă: ...„Dacă-s adevărate? Basta să-l 
urmărească pe valah pas cu pas”. Vrând cu orice preț să-l 
zădărească, Basta arată lui vodă scrisorile. 

— E ticluită ca din Cașovia, la 1 mai, iar eu ajunsei acolo abia 
la 11 mai. Și cum să trimit carte trădătoare unor căpitani, 
despre care bine știam, încă din aprilie, c-au fost uciși de Simion 


Movilă? Numai un mișel mă poate crede atât de ticălos, răcnește 
voievodul, încât să trădez singurul sprijinitor! 

Basta pare că-și moaie cerbicea. Tace. Acasă însă cheamă 
căpitanii cei mai credincioși și-i vestește că Mihai-vodă trădează: 
are copiile scrisorilor către Ilbrahim-pașa. 

De la Praga vin avvisi, cărțulii cu chipul voievodului și scene 
din luptă, lucrate în xilografie. Ele sporesc și mai mult faima 
ostășească a lui Mihai-vodă. Cauriollo îl vestește pe Basta că 
Rudolf a trimis voievodului încă o scrisoare foarte măgulitoare: 

— Se spune că la Praga, Viena și Cașovia, mulțimea se adună 
în faţa bisericilor ori în piață și povestesc faptele valahului. Își 
amintesc multe din faptele săvârșite de opt ani încoace. Chiar 
femeile, în plimbările lor, tot despre el vorbesc, numindu-l 
„Luceafărul creștinătății”. De asemeni,  neguţătorii, în 
iarmaroace, citesc Avvisi, Neuesberichte și află despre apropiata 
lui campanie împotriva sultanului. Toţi nădăjduiesc că în curând 
vor aduce mirodenii din India și mătase din China, folosind 
drumul pe uscat. 

— Și despre mine ce spun? 

— Numele valahului l-a întunecat pe al domniei-tale. 

Basta nu mai poate asculta: colicii îi sfâșie maţele cu dinţi de 
vidră, otrăviţi. 


* 


În Chioara, aga Leca se zbate ca apa de maluri. Greu se 
hotărăște să plece, pe furiș, la tabăra lui Basta. Dar când să iasă 
din cetate, îl întâmpină banul Mihalcea cu două sute de oșteni. 
Se-ntoarce și încuie porţile. Geaba strigă Mihalcea să deschidă. 
Geaba înconjoară cetatea. Nu răspunde. Banul lasă cetatea și se 
întoarce la Cluj. 


* 


Fără a se mai sfătui cu Basta, Mihai trimite cea mai mare 
parte din oaste, cu Maldăr, Orăș și Rakoczy, spre Aiud și Alba 
lulia, în urmărirea lui Moise Secuiul. Spre secui îl îndreaptă, în 
goană, pe Gheorghe Raț și Vasile Mârza.. Din Banat vine știre că 
Gheorghe Barbu și Gruia Novacului ţin străji în toate cetăţile 
Banatului și pornesc împotriva nemeșimii oploșite în Deva și 
Alba lulia. Mulţi ţărani au luat topoarele și pornesc împotriva 
castelelor. 


— Ne potopește prostimea valahă, se caină Bodoni la urechea 
lui Basta. Pustiirea întrece orice închipuire. Salvează ţara de 
pârjol, generale! 

Bănuind că Mihai-vodă vrea să treacă în Țara Românească, 
Basta îi cere să-l urmărească pe Sigismund, despre care nemeșii 
spun că strânge oaste, să vină iară cu război. Și-i cere anume 
asta, ca să refuze și să aibă ce pâri la Praga. Din porunca 
voievodului, Petru Orăș eliberează pe Gáspár Kornis și Pancratie 
Sennyei din cetatea Gurghiu, unde-i închisese Czâki. 

— De ce i-ai eliberat? se mânie Basta. 

— Mi-s prieteni. Și mie și împăratului. Lui îi dau socoteala, nu 
ţie. 

Tot mai înverșunat, Basta cheamă pârgarii Clujului și le 
poruncește să nu mai dea hrană oștirii voievodului: 

— Grijiţi numai de oastea mea, oastea împăratului! 

— Veţi vedea voi, clujenilor, cine-i adevăratul stăpân al ţării, 
înfruntă banul Mihalcea pe pârgarul Luca Franzner. 

Basta își frecă mâinile, bucuros c-a mai găsit un clenci de 
sfadă. Apoi poruncește scrisoare tainică la Praga, minţind: 
„Voievodul vrea să mă scoată din Transilvania, cu ajutorul lui 
Ibrahim-pașa”. Și, din clipa asta, împerechind viclenia cu 
cruzimea, lovește pieziș și mișelnic. 


* 


Dumitru cel Mare și lon Tamaş trimit știri că Sigismund 
Báthory s-a ascuns în Moldova. Așa că, după rânduirea 
Transilvaniei, Mihai-vodă va să treacă munţii să-l prindă ori să-l 
alunge și să ajungă la Târgoviște, venind de peste Milcov. Când 
mută tabăra la Turda, pe tepșanul de la miazăzi, la Cristiș, Basta 
și-o așază și el pe malul Arieșului ...„Să nu-mi scape”... În întâia 
noapte, în cortu-i, pe Stroe îl frământă ciudată neliniște. Nu 
poate dormi: se ocărăște pre sine că pierde vremea în darn. Nu 
înţelege de ce voievodul stă trist, tărăgănează și nu ţâșnește, 
valvârtej, spre Făgăraș, spre Alba lulia, spre Suceava, spre 
Târgoviște... La amiază, îndată după ce slujitorii au împlântat 
boldul cel mare și steagul măreț în vârf, din lunca Arieșului s-a 
ivit un cerb. „Bujorel!... Uite-l pe Bujorel!” a strigat măria-sa și a 
poruncit ostașilor să nu-l sperie. Toţi îl privesc cum se apropie 
de cort, amiroase pământul și pânza, scutură din cap, parcă s-ar 
dojeni pe sine că nu mai cunoaște pe nimeni, afară de voievod 


și de Stroe Buzescu, apoi pornește grăbit spre miazăzi. Când 
măria-sa îl cheamă, se oprește, întoarce capul și clatină 
coarnele, ca niște ramuri bătute de vânt. Apoi, după o clipă de 
șovăire, pornește la trap, tușind, parc-ar chema pe cineva. 
Slujitorii și oștenii cată cu uimire, să-i înţeleagă dorința. Dar 
când ajunge la marginea lăstărișului din luncă, o săgeată, 
țâșnită din stânga taberei, i se înfige adânc în trup. Mai calcă 
trei pași și cade-n bot, sângerând pământul. După semnele 
crestate pe coarne, măria-sa se încredințează că-i cerbul dăruit 
de Velica, după bătălia de la Giurgiu. 

— Mi l-a adus State Boldur... Îţi amintești, Stroe? 

Pe chipul voievodului, melancolia se schimbă în îngrijorare. 


* 


Sosit la două ceasuri de noapte, cu trei cete de haiduci și de 
ţărani, banul Mihalcea dă foc orașului Turda: 

— Plătiţi, tâlharilor! Că l-aţi adăpostit pe Czâki... 

Vodă se supără foarte; ci Basta se bucură: ...„Banul l-a vârât 
în belea: îl vor uñî și sașii”... Trimite silezienii să ajute la 
stingerea focului, iar lui Mihai-vodă îi scrie mustrare aspră: ...„N- 
am cucerit ţara pe sama împăratului, ca s-o arză și s-o strice 
oamenii cei nebuni ai măriei-tale”. 

— Spune stăpânului tău, încruntă voievodul sprânceana către 
lacob Beauri, aducătorul pitacului, să-și ţină dojana pentru sine. 
Și să nu se mai prăpădească de mila împăratului, că are el 
destule ţări, bogate și întinse, și nu va sărăci fără Transilvania. 
Arzând Turda, ai mei au plătit o mișelie. 

După asta, îl trimite pe Stroe Buzescu cu trei sute de călăreţi 
să scoată familia de la Gilău și s-o așeze la Făgăraș. 

— Grăbește! Eu merg la Alba să grijesc cetatea. 

Cu voia voievodului o ia și pe domniţa Florica, dornică să-și 
vadă, mai repede, muma și fratele. 


* 


Mergând pe drumul Gurghiului, cu o sută de călăreți, Tudor 
Maldăr întâlneşte o ceată de lefegii de-ai lui Moise Secuiul: duc 
sub pază două trăsuri. Cere să oprească și să arate ce au în 
trăsuri. Pentru că răspund în batjocoră, Maldăr dezlănţuie harta; 
cad șapte morți și trei răniți, de ambe părțile. Simţindu-se mai 
slabi, lefegiii Secuiului o împung la fugă. În trăsuri, Maldăr află 


pe Pancratie Sennyei și pe Gáspár Kornis, junghiaţi. Speriat, îi 
urcă într-o singură trăsură și-i trimite la Turda, în goana cea mai 
mare. După câteva ceasuri, Basta află și-l trimite pe Beauri să 
ceară voievodului vinovații: 

— ...Să-i pedepsească: au ucis doi nobili, prieteni împăratului. 

— Eu ocârmuiesc, judec și pedepsesc aici! Generalul să se 
întoarcă la Cașovia; îl așteaptă Ferrante Gonzaga. Eu plec spre 
Alba lulia, să mă întâlnesc cu ajutoarele ce-mi vin din Țara 
Românească. 

— Măria-ta, se apropie lacob Beauri, nu vrei să mă iei și pe 
mine, cu valonii mei? 

— Bucuros! Dar întâi să te vindeci de nebuneli. 


* 


Speriați foarte de moartea lui Kornis, câțiva nemeși se 
strecoară în cortul Bastei și-l ocărăsc pe Mihai-vodă cu vorbe 
murdare. 

In clipa asta intră Marcu-vodă să-i spună că, ieri, Beauri cu 
ceata lui, a batjocorit cadavrul unei tinere românce. Basta 
privește, rece, la spaima și mânia tânărului voievod; pe buze i 
se zugrăvește zâmbet viclean și rău: 

— Nărăvit... sodomie... Dar ce să-i fac? E viteaz... Să vină 
totuși la mine, împreună cu Mortague, să-i pedepsesc. 

Când se ivesc cei doi căpitani le spune doar: 

— Nelegiuiţilor! Strângeţi două roate de valoni și observaţi-i 
dacă mai știu atacul de noapte. 

— Lovim încotrova? 

— Așteaptă porunca mea, câine limbut! Și ieșiți din cort cu 
capetele plecate și triști, ca și cum v-aș fi pocnit cu câte 
douăzeci de buzdugane în spate. 

Apoi, o jumătate de ceas, sfătuiește cu lon Battista Pezzen, 
solul împăratului: îl înduplecă să plece la Praga cu scrisori, în 
care-l învinovăţește pe Mihai-vodă că nenorocește Transilvania 
și cere să-l numească pe dânsul guvernator. Trimite la cortul 
voievodului pe Marcu-vodă să poftească la adunarea căpitanilor 
și a lui Pezzen, să se dezvinovățească pentru cuvintele grele 
rostite împotriva împăratului. 

— Dobitocul! răcnește Mihai-vodă. Crede în minciunile și 
zăzaniile nemeșilor, în vreme ce otomanii strâng armie la 
Timișoara și la Giurgiu, iar Sigismund Bâthory s-a întâlnit la 


mănăstirea Neamţului cu oamenii lui Zamoyski. N-am de ce mă 
dezvinovăţi. lar dacă avea-voi ceva de dat sama, voi face-o în 
fața împăratului, nu a simbriașului său. 


* 


Pe drum, în șa, Stroe gândește la tabăra de pe Câmpia Turzii 
și la măria-sa: 

...„Nu trebuia să-l las singur... Ei, să nu-mi fac griji: îl are pe 
Mihalcea, mai dibaci și mai șiret ca toţi.” 


* 


În ziua de 8 august 1601, bătrânul episcop Ştefan Szuháy, 
prefectul Camerii ungare, trimite măriei-sale o frumoasă 
scrisoare, rugându-l să nu fie prea aspru cu nemeșii. 

— De ce le-or fi, tuturor, așa de dragi nemeșii? întreabă vodă 
pe banul Mihalcea. Apoi: Poruncesc taberei să se pregătească 
de plecare. Mâine, spre Alba lulia. 

După ce-l ajută pe voievod să pună totul în bună rânduială, 
Mihalcea poftește să joace zaruri cu Stavrinos-vistierul și 
stihuitorul care primise de la Basta trei bardace mari de Tokay. 
Mihai-vodă rămâne să mai lucreze în cortul său: poruncește lui 
Petru Orăș să gonească spre Brașov, să-l întâlnească pe Tudor 
Maldăr și, împreună, să aţină calea soției lui Czâki, despre care 
a primit vești că fuge spre Moldova, cu multe averi. 

— Turturea, alergi la Abrud... 

— Măria-ta, sânt jurat să... 

— Nu-mi nesocoti porunca! Uite ici - și scoate din tașca de 
piele, - scrisori: zeci! Toate adeveresc că norodul mă iubește, iar 
creștinătatea dorește a o sluji cu credinţă. Mă cheamă grecii, 
bulgarii, sârbii, arnăuţii, venețienii, polonezii... Toţi se bucură de 
izbânda mea și mă așteaptă. Noroadele mă cinstesc zicându-mi 
„Luceafărul de la Răsărit”. Du-te... Îmi ești frate de cruce, nu? 

Turturea pleacă, gândind să nu lipsească mai mult de trei zile. 

Soarele asfințește sub zarea zimțuită de munți. Ci, ieșind în 
ușa cortului, să privegheze plecarea slujitorului, voievodul abia 
acum bagă samă că a plouat și că, peste perdeaua de nouri, 
albastră pe jumătatea dinspre răsărit, se arcuiește curcubeul, ca 
un semn al deschiderii cerurilor. Priveşte o clipă, apoi 
poruncește: 

— Turturea, să plece mai degrabă Oprea Ricman! Tu rămâi. 


Dinspre Aiud sosește acum, odată cu amurgul, Ludovic 
Rakoczy: aduce vestea că Buzeștii, luptând cu Simion Movilă, îl 
răpun de istov. Și în toată noaptea asta, deși inima i-i grea din 
nelămurite pricini, vodă lucrează cu diecii și cu catastifarii, 
poruncind scrisori și răvașe, socotind oamenii și armele, 
împărțind cetele, hotărând cine și cu câte străji să ocupe toate 
cetăţile transilvane, ca să nu le mai piardă nicicând. 

— Ce zici, Rakoczy, să-l trimit pe Sebastian Tököly la Chioara, 
să-l scoată pe aga Leca de acolo? 

— Trimite-l, măria-ta. Și spânzură-l. 

— S-o facă TOk6ly... Ori Basta. Merită. 


* 


Călăreţii valoni și nemti, în cap cu lacob Beauri, ocolesc de 
câteva ori tabăra, în galop, trec prin Arieș; se prefac a lovi un 
duşman închipuit, venit dinspre Cluj; apoi se opresc sub dâmbul 
din fața câmpiei unde-i așezată tabăra voievodului, pe-un loc cu 
iarbă grasă, și lasă caii la păscut, pentru noapte. 

În ambele tabere somnul se întinde, liniștit și adânc. 


* 


Pentru că nu poate dormi, Basta îl poftește pe Marcu-vodă la 
joc de cărți, până răsare Găinușa de Ziuă. Joacă împreună cu un 
cititor în stele neamt, care, de câte ori sfârșește un joc, iese 
afară și cercetează cerul pe care se plimbă, încet, câţiva nori 
argintaţi de lună. Basta prefiră cărţile printre degete, le întinde 
pe gheridonul dintre dânsul și Marcu, cu ochii micșoraţi, ca 
motanii la lumină, și cu gândul aiurea. 

— Generale, hai să ne culcăm. 

— Mai stăm... În noaptea asta, nu vreau să fiu singur. L-aș fi 
chemat și pe Rakoczy, dar cică-i plecat. Nici Stroe Buzescu nu-i 
în tabără, nici Maldăr poznașul. Auzi? plouă. Culcă-te aici. 

După ce adoarme Marcu-vodă, Basta iese în ușa cortului, 
privește cerul cu „lacrimile sfântului Laurențiu”, acea 
împroșcare de stele, pornită dintr-o margine a Căii Robilor. Intră 
în cort și se-ntinde în pat: sub pleoape îl înţeapă scânteierea 
stelelor căzătoare. Când zarea se albește în apa zorilor, trage de 
sfoară și ridică, încet, steagul din vârful boldului cel mare al 
cortului. Îl aude fâlfâind ușor într-o abia simțită adiere de vânt. 
lacob Beauri asta aștepta: „Semnul”. 


* 


Cu pana în mână, voievodul stă pe taburetul turcesc, la masa 
scundă, cu o samă de hârtii în faţă. Teodosie și Tököly i-au 
lucrat hrisoave despre eliberarea secuilor și a tuturor ţăranilor 
de pe moșiile nemeșilor răzvrătiți, despre dreptul preoţilor, 
negustorilor și meșteșugarilor români de a se așeza în toate 
orașele. Opaiţul, agăţat de stâlpul cel mare, păleşte în lumina 
revărsată din geana zorilor de august. 

— Turturea, adă-mi-l aici pe Marcu-vodă, poruncește măria- 
sa, lepădând pana și întinzându-se pe pat, obosit, răvășit, 
neliniștit. Vezi, joacă zaruri ori cărţi cu Basta... 

Slujitorul mustăcește ca un motan supărat, își atârnă spada și 
pleacă. Ludovic Rakoczy iese după dânsul, să-și limpezească 
ochii în lumina de aur a zorilor. Gândește: ...„Ce dimineaţă 
frumoasă, după ploaia de aseară”... Deodată, tropot de cal. 

— Cine-i? întreabă Mihai-vodă, foarte mirat. 

— lacob Beauri, valonul... 

Abia termină Rakoczy răspunsul, că Beauri a și pătruns în cort 
și-a căzut în genunchi la picioarele voievodului. Vorbește cu 
sufletul la gură: 

— Măria-ta... știu, pleci Făgăraș. Primește, împreună cu 
trăsniţii mei, slujba la măria-ta. Basta rău, tiran, prost căpitan... 
Primește, i/ustrissime, valoni trăsniți!... 

— Vii cu inimă curată? se ridică voievodul în picioare. 

— Capul, sub talpa la măria-ta. Slujesc măria-ta și împăratul. 
O zi două, toată tabăra de la Basta vine la măria-ta. 

— Nu cred, dar... Ridică-te! 

Rotind privirea prin cort, Beauri vede zalele voievodului jos, 
pe covor, la capul patului; spada în cui, pe stâlp. De spada asta 
valonul se teme mai tare ca de moarte. Ci, în acest timp, cele 
două roate de valoni și nemți înconjoară, pe cinci rânduri, cortul 
voievodului, cu săbiile, lăncile și sâneţile gata de luptă. 

— Bine aţi venit, prieteni! îi întâmpină voievodul, în ușa 
cortului, cu faţa luminată de bucurie. 

Dar, în loc de răspuns își închinare, doi valoni se reped, la 
Rakoczy, îl înțeapă-n săbii și-i astupă gura. 

— Dă-te prins! urlă lacob Beauri, întinzând spada. 

— Ba! se răsucește vodă spre cort, să înșface paloșul, cu 
stânga. 


Dar, în clipa asta Mortagne îl izbește, din răsputeri, icnind, cu 
sulița, străpungându-i pieptul. Cum voievodul nu cade, ci se mai 
zbate s-ajungă la spadă, un alt valon îl lovește cu spada în 
coastă, prăbușindu-l, zvârcolit, în lac de sânge. Se răsucește, 
geme, strigă semet: 

— Tâlharilor! 

Beauri smulge spada voievodului din cui și, cu o lovitură 
năprasnică, îi desprinde capul de trup. Câteva clipe, năuc de 
fericire, Beauri nu știe ce să mai facă; dar, îndată, privirea 
încremenită a voievodului, dureroasa încruntare a frumosului 
chip îl sperie și dă să fugă. 

— L-am ucis! urlă Mortagne, înfigând sulița în gâtul din care 
șiroiește sângele și urcându-l sus. Încercuiţi tabăra! Răpuneţi pe 
toți cei care i se arată credincioși! 

Trei sau patru îl leagă pe Rakoczy. Alţii pătrund în cort, 
răscolesc, fură tot ce-i de preț. La ușa cortului, Beauri și 
Mortagne, cu capul voievodului în suliță, îi vămuiește. 

Totul s-a săvârșit uimitor de repede. Din tabăra voievodului, 
cuprinsă încă de somn, doar câţiva oșteni sar cu armele. 

Sosind în clipele astea, Petru Orăș cearcă să rânduiască lupta 
și să despresoare cortul voievodului. Dar un glonț de sâneaţă îl 
doboară de pe cal, în iarba rourată. 

Basta se ivește, îndată, la marginea taberii, cu multe cete și 
desăvârșește împresurarea. Pe chip îi adie o undă rumenă și un 
rânjet de bucurie șacalină. Vede capul din vârful suliței și o 
dulceaţă sălbatică îi alină usturimea din măruntaie. Poruncește 
să fie prinși toţi căpitanii voievodului și aduși la dânsul. 

Trezit din somn de oamenii lui Basta, Mihalcea taie cu spada 
pânza cortului, fuge și se ascunde în moara de pe Arieș. 
Stavrinos s-a lăsat prins. 

Pristavi strigă tare că Mihai-vodă a fost ucis din porunca 
împăratului: vindea țara sultanului. 

— Viteazul vitejilor nu poate fi un trădător! 

— Basta zice c-a fost! 

— Nelegiuitul! se iscă sfadă și harţă între ostași. Pier 
șaisprezece din oamenii voievodului, între care și lon din Săliște, 
fost căpitan al Aradului. Temându-se de încăierarea celor două 
tabere, Basta, Mortagne, Beauri, intră printre corturi cu spadele: 

— Potoliţi-vă, smintiţilor!  Ascultaţi pricina morții acestui 
trădător, și-apoi... Urcaţi-mă pe scuturi, poruncește Basta, iar 


când e sus, strigă tare: Liniștiţi-vă! Puneţi săbiile în teacă. 
Valahul se purta mai rău ca un musulman. Văile și câmpiile 
întregii Dacii înoată în sângele celor torturați și omorâţi de el. Și 
toate le făcea, tiranul, fățărând credinţă către împărat. Nu! Nu l- 
am ucis noi. Ci, pe drept, l-au pierdut îngâmfarea și cruzimea lui 
cea nemăsurată. Am aici scrisorile lui pline de perfidie și de 
trădare. Tăcere!... Crainice, dă citire, să afle toţi nemaiauzitele-i 
crime... Trăda cu marele vizir, cu tătarii, cu Zamoyski. Dacă nu 
spălam fărădelegea cu sângele-i mișelnic, răutatea lui avea să 
stoarcă lacrimi amare Germaniei întregi! A fost pedepsit din 
înaltă poruncă: voința împăratului și dreptatea au grăit prin 
sabia mea! 

Și așa, sus, pe scuturi, măreț, îl rotesc prin tabără, înconjurat 
de căpitani care urlă de bucurie și amenință cumplit. Armele 
zăngănesc, coifurile strălucesc în razele soarelui ridicat pe 
prispa zării, uimit parcă de-atâta clocot și ură. Câteva tunuri bat, 
zguduind văzduhul. Lefegiii voievodului șovăie; cei care cearcă 
să scoată săbiile sânt căsăpiţi pe loc. 


* 


În dimineaţa zilei de 9 august 1601, Stroe Buzescu călărește 
falnic, alături de trăsura doamnei Stanca. E bucuros că Moise 
Secuiul s-a tras spre secuime, nepricinuind niciun rău cetății 
Făgărașului. Dar la Ocna Mureșului îl întâmpină Tudor Maldăr, 
gonind, spre miazăzi, cu capul descoperit, cu pletele-n vânt, cu 
sabia scoasă și cu semnele groazei întipărite pe chip: 

— L-au ucis pe măria-sa! strigă, zărindu-l pe Stroe. 

— Ucis?! îngălbenește stolnicul. Cine-a cutezat? 

— Basta! Nu știu cum s-a-ntâmplat... suspină, ștergându-și 
nădușeala și lacrimile de pe faţă. Când sosii de la Bistriţa... 
măcel!... 

Toţi încremenesc. Numai lacrimile ţâșnesc fără voie. Cu greu, 
Maldar povestește că a cercat să-i scoată trupul dintre ucigași și 
pângăritori, dar l-au gonit valonii și nemţii până la Mureș. 

— Ce facem, Tudore? 

— Duceţi-ne în Țara Românească! se roagă doamna Stanca, 
înfricoșată, deznădăjduită! 

Toţi găsesc porunca doamnei, legiuită. 

— Și măria-sa, voievodul? ridică fruntea domniţa Florica. 
Poate rămâne nerăzbunat, când încă mai sânt spade? 


— Ai dreptate, domniţă! se încurajează Stroe. Maldăre, 
întovărășește trăsurile doamnei înapoi, la Făgăraș. Eu, cu Dan și 
cu trei oșteni, gonesc spre Turda. Trebuie să găsesc acolo pe 
Mihalcea, pe Orăș, pe Rakoczy... 

Și ţâșnește spre miazănoapte. Trăsurile doamnei cotesc 
îndărăt. La întâia biserică întâlnită în cale, doamna cere oprire: 

— Să ne rugăm... pentru acest om al neastâmpărului și al 
neobișnuitului, că ne-a zdruncinat, ne-a pritocit, pe noi și ţara, 
cum zdruncină furtuna caierele nourilor, și nimica nu s-a ales din 
biată viaţa noastră... 

Gonind spre miazănoapte, Stroe Buzescu întâlnește ostași 
răzleţi: români, haiduci, secui fugiţi din tabără. Îi povăţuiește să 
treacă Mureșul și să se strângă în cete. 

— Nu vă lăsaţi hăituiţi și nu vă risipiţi. Tocmiţi tabără la 
Făgăraș și așteptaţi-mă! Să-l răzbunăm pe Mihai-vodă... 


* 

Văzând că moara-i înconjurată, jur împrejur, și zeci de suliți se 
îndreaptă asupră-i, Mihalcea aruncă spada și se dă prins. 

— Duceţi-mă la Basta. Am a-i spune o vorbă. 

— Ai fost sfetnicul cel mai apropiat al voievodului, surâde 
Basta, când îl vede cu straiele-n neorânduială, cu barba și părul, 
răvășite; mărturisește-i gândurile tainice și te iert. Nu-i așa că 
era înțeles cu Ibrahim-pașa și... 

— Nu-i adevărat! 

— Mărturisești ori te pun în ștreang, în numele împăratului. 

— Ce? n-are altă grijă decât să mă spânzure pe mine? 

— Nu râde, moșnege! spumegă Basta. Impăratul Rudolf... 

— L-am văzut și eu: un slăbănog care dă măciuca puterii unui 
câine ca tine. Împărat e acela care grăiește printr-o gură 
spurcată ca a ta? Ucigașule! 

Scos din fire, Basta poruncește să-i smulgă unghiile și barba; 
dar bătrânul tot nu tace: 

— Mă căiesc că nu l-am convins pe vodă să vă taie pe toţi! 

— Ardetți-l cu fierul înroșit! 

Sub tortură, Mihalcea urlă, scrâșnește, suduie și blestemă. 
Furios, călăul îi pune fierul roșu pe gură; dar cât mai poate 
mișca ochii, împroașcă văpăi de mânie: 

— Am zis cândva: mai bine să trăiesc în purpură și să mor 
spânzurat ca un câine, decât să trăiesc ca un câine și să mor în 


purpură... murmură, sub ștreang. 

In cort, Basta, vânăt la faţă, poruncește lui Spontoni să scrie 
că acest sfetnic de taină și îndrumător al valahului a mărturisit 
despre legăturile lor cu otomanii. ...„El însuși s-a recunoscut 
autor al scrisorilor de trădare.” Adaugă, la urmă, că a îndrăznit 
să batjocorească persoana sacră a împăratului. După asta, îi 
cheamă pe aga Leca, golesc împreună o bardacă de vin, 
poruncește să i se aducă tinere călugărițe de la biserica 
ursulinelor din Cluj și, apoi, printre sughițuri și mângâieri de 
trupuri albe, fecioare, poruncește: 

— Pleci, imediat. Lămurești sfatul, hâc, Valahiei, că totul s-a 
săvârșit din porunca împăratului, spre binele creștinătății... Ceri 
să te aleagă domn. Eu îţi scot, hâc, învoirea de la luminatul 
împărat. După ce te așezi, hâc, în scaun, treci cu oastea 
valahilor în Moldova și-l alungi pe Sigismund... 

Mai beau câte o bardacă, în cinstea bunului împărat, și aga 
Leca, însoţit de o sută de călăreţi ușori, ia drumul Branului. 
Liniștit și mulțumit, Basta rânjește în barbă: ...„Luceafărul 
Răsăritului!... Mare astrolog sânt, dacă l-am stins...” 


* 


La malul Arieșului, Stroe Buzescu îi întâlnește pe Rakoczy și 
pe Turturea. 

— Basta a pus preț pe capetele noastre. Pe voievod l-au 
despuiat de îmbrăcăminte, au tăiat șurinci din pielea-i de pe 
spate, ca amintire și talisman. Capul i l-au pus pe hoitul unui cal 
mort. 

— Așa au cerut nemeșii. Acum împart bani și atrag de partea 
lor lefegiii noștri. 

— Trebuie să-l scoatem din gheara pângăritorilor, zice Stroe 
și, deși-i ametțit de durere, înfiripă repede un plan: cu încă opt 
români se îmbracă haiduci și cer să rămână la Basta. Văd 
stârvul calului și capul voievodului, dar se prefac nepăsători. 
Află că oștenii moldoveni l-au găsit pe Orăș rănit de glonţ, l-au 
luat în cortul lor și-l îngrijesc în taină. Se aciuiază într-un cort cu 
moldovenii. 

— Voi cei care ne-aţi întâmpinat cu cușmele-n vârf de suliță, 
acolo la Suceava, ajutaţi-mă să-l scot pe Orăș de-aici. 

— Venim noi cu dânsul, spre Alba lulia. 

La un ceas după apusul lunii, Stroe, cu încă zece moldoveni, 


tăbărăsc asupra străjii, o leagă, doi duc trupul voievodului în 
vale, în luncă, iar Stroe ia capul, îl învelește într-o basma și-l 
ascunde în traista de merinde a lui Turturea. Sub un arin, sapă 
groapa cu spadele și cu unghiile, așază trupul și-l acopăr cu 
pământ răcoros ca un balsam. Stroe gândește: ...„Nu știu, 
mișeii, că sângele lui a sfinţit acest pământ. Și sfinţenia asta în 
veci de veci nu se șterge...” 

Cearcă să-l îngroape și pe Mihalcea, despre care moldovenii 
știau că fusese aruncat într-o groapă cu pietre, să-l sfâșie câinii. 
Dar în tabără s-a iscat tărăboi și nu mai pot intra. Pornesc, în 
goană, spre miazăzi. În satul Aluniș, în faţa unei case cu 
mușcate, se întâlnesc cu Velica-doamna, călăuzită și apărată de 
Oprea Ricman. Dacă Stroe n-ar avea fașa neagră pe ochiul 
stâng, nu l-ar recunoaște, atât e de schimbat la faţă. Se prind în 
braţe să nu se prăbușească; când rostește: 

— L-au ucis pe măria-sa... Capul e aici... 

Mută, Velica-doamna desface încet pânza însângerată, ca de 
pe-o rană. Priveşte, o vreme, cu ochii răvășiţi de groază. Ar vrea 
să urle, să smulgă arborii, să spargă cerul. Dar poate doar să 
plângă mut, zguduit. Cu o putere nebănuită, sfâșie mânecile și 
piepţii rochiei de mătasă aurie, subţire și moale, și înfașă capul, 
în giulgiu, ca pe moaște. 

— Să-l îngropăm la Dealu, șoptește Stroe. Cine-l duce? 

— Eu... aici, în traistă, zice Turturea. 

Velica-doamna, Turturea și Costa Duda, călătoresc împreună 
până la Prislop. Intră de-a dreptul în biserică. Când vine 
mitropolitul lon, îi povestește, limpede și stăpânit, tot ce auzise 
de la Stroe. Pleoapele, buzele, și barba mitropolitului tremurau 
de mânie, durere și groază. 

— Dumnezeu a vrut... zice, închinându-se. Fie numele lui... 

— Nu, nu Dumnezeu, părinte! Nemeșii, diavolii! L-au folosit la 
Călugăreni, împăunându-se cu faptele lui. L-au trădat la 
Mirăslău. L-au măcelărit la Turda... 

Mitropolitul Prohor așază capul pe-o tipsie de argint, îl 
acopere cu o năframă și aprinde o lumânare, șoptind rugă și 
dojană: 

— Viaţa ta, slăvite, pentru noi, o revărsare de lumină. De ce s- 
a stins? De ce? 

Îngenunche și stau așa, împietriţi, cât timp mitropolitul și toţi 
călugării cântă rugi de prohod. 


* 


În acele zile, Radu și Preda Buzescu, împreună cu Şerban- 
paharnicul, dau grele lupte cu leşii și tătarii lui Simion Movilă și-l 
gonesc, a doua oară, din ţară. 


* 


În Alba lulia, Stroe Buzescu adună oștenii răzleți, îi rânduiește 
în cete și-i îndreaptă spre Râmnicul Vâlcea și spre Bran. Il lăsă 
pe Sebastian Tököly și pe Nicolae Viteaz să grijească de liniștea 
cetății. 

— Dacă Moise Secuiul s-a întărit în secuime, iar Bectez-pașa 
vine dinspre Timișoara, noi n-avem cu ce-i înfrunta. Trec deci 
munţii la miazăzi, să mă întorc împreună cu fraţii mei... 


* 


De la Alba lulia, Stroe Buzescu coboară la Sibiu. Ana Viteaz îi 
arată că sașii i-au și ticluit, în latinește, un epitaf batjocoritor. 

— Totuși, Ana, acești oameni se hrănesc din sucul dulce al 
pământului nostru și se îngrașă din sudoarea ţăranilor români... 

La Tălmaci, află că în toată Transilvania răzbunările nemeșilor 
sânt cumplite. Spânzurătorile se ridică iar la răscrucea 
drumurilor. Cu cinci sute de haiduci, coboară pe Olt, spre Cozia. 
Aici, vestea uciderii voievodului o adusese Tudor Maldăr. Se 
adunaseră toţi Buzeștii, cu soțiile lor, în mănăstire, așteptându-l 
pe Stroe. Din întâmplare, în ogradă îl întâmpină Sima. Și, 
cuprinzându-l în brațe, întreabă: 

— Unde-i?... 

— N-a sosit... Turturea? Să-l fi dus la Prislop? 

Nu intră în chilii. 

— Sima, mă duc întru întâmpinare. 

Dar nu știe încotro să apuce. Trece Oltul și urcă pe Muntele 
Cozia, pe cărări de ciobani. Soarele se stinge în asfinţit, ca o 
feștilă înăbușită sub bolovanii uriași ai munţilor. Fiece stâncă, 
fiece brad cădelnițează abur subţire, străveziu. Liniştea, prelinsă 
din piscuri, se sleiește în văi. Ponoarele lăcrămează rouă. Ajuns 
la chilia sihastrului Prohor, Stroe Buzescu lasă calul slobod să 
pască iarbă, se așază pe un colț de stâncă, își cuprinde tâmplele 
în palme și stă așa mult, mult, căutând să se mai ostoiască. 
Apasă încă mai adânc spinul mustrărilor de cuget: ...„Ce-am 


făcut în patruzeci de ani?... Măria-sa și-a sângerat fruntea de 
treptele prea înaltului tron al tuturor românilor. Dar eu?... Viaţa-i 
asemenea muntelui: urcă și coboară. În culme, scurtă vreme 
stă. Repede, prăpăstios de repede, coboară... Ici, trei copilandri 
se bat pentru o felie de pâine unsă cu miere ori pentru un măr... 
Colo, o vânătoare de urși... Dincolo, o luptă cu otomanii, pentru 
o fată furată... Ici, Țarigradul cu zbatere pentru domnie nouă... 
Apoi, războaie... războaie... Cu ce ne-am ales?... N-am putut 
alina măcar suferinţa femeilor care ne-au iubit atâta... Eh! Eu, 
care-am slăvit doar fapta, ajuns-am un jeluitor? De m-ar vedea 
Preda, ar râde, cu hohote... Și totuși, unde-or fi anii? Se zidiră 
din zile, din nopţi și din fapte, cum se zidiră munţii din stânci. Și 
când ţintiră prea sus se surpară. Cel mai de seamă voievod a 
pierit din neînțelegerea noastră cu norodul. O, necredincioasă și 
lunecoasă lume, cum te-arăţi întâi dulce și-ndată cumplit de 
amară te faci!...” 

— Ei, ai venit, Stroe al meu? Înseamnă că... s-a sfârșit... 

— Intr-un fel, da, sihastre. Ci, pierind cum a pierit, Mihai-vodă 
ajuns-a chip de curată, desăvârșită și înaltă cântare bărbată ieri, 
înlăcrimată azi, înflăcărătoare mâine. 

II urcă în șa și, până la Olt, îi povestește despre omorul de la 
Turda. In amurg, ajung la poarta mănăstirii. 


* 


În vreme ce Turturea așază capul voievodului pe-o năsălie, în 
biserică, iar călugării își încep prohodirea, Sima o duce pe Velica 
în chilia ei, o îmbracă în sutană de călugăriţă și-o lasă în strană, 
în pronaos, în umbră, să plângă-n voie. În strana de alături, 
Sima ascultă rugile și se uită la capul celui mai viteaz, mai 
înțelept, mai iubitor, mai frumos bărbat din lume. Și, lăcrămând, 
gândește cum va să scrie în izvod: ...„rămas-a creștinătatea și 
mai vârtos noi, românii, săraci de dânsul... Fiind între noi, ne 
simţeam îndrăznetți și bogaţi în nădejdi. Că era ajutor creștinilor 
și sta ca un zid pentru toţi, cât făcuse pe musulmani să tremure 
de frica lui. lar diavolul ce nu vra binele creștinilor a intrat în 
inima Bastei, iar acesta, cu meșteșugurile lui cele viclene, l-a 
dat năprasnicei morţi. Pentru aceasta cade-se să blastămăm toți 
românii pre Basta, că a ascultat pre neameșii cei haini...” 

Când prohodirea sfârșește, Sima și Cătălina o însoțesc pe 
maica Teofana până la chilie; Velica rămâne în umbră, în strana 


ei; o călugăriţă oarecare: nimeni n-o bagă samă. Ci îl aude pe 
Radu Buzescu mustrându-se pe sine: 

— A noastră-i vina: îl lăsarăm prea singur între străini. 

— Și ce soartă!... zice Stroe. Să treci munţii în fruntea unei 
oști uriașe, iar înapoi să-ţi vină doar capul în traista unui slujitor. 

— Când ne-om ști stăpâni, neclintiţi pe ţară, fraţilor, se leagă 
Radu, duc eu acest cap de martir la Mănăstirea Dealu. 

Sima se întoarce în biserică, o ia pe Velica ușor de braţ, să n-o 
vadă cumnaţii și, ieșind din biserică, îi fuge gândul la izvod: ... 
„ȘI așa s-a plătit lui Mihai-vodă pentru slujbele ce a făcut 
nemților...” 

— Doresc s-ajung în Ostrovul Călimăneștilor, la schit, spune 
Velica. 

— Te însoțesc, Mândruţa, se dăruie Sima. 

In chilia strâmtă, cu mireasmă de busuioc și crăiță, povestesc 
până răsare soarele. De fapt, au privegheat la capul martirului. 
Ci, privind-o în lumină, Sima se cutremură: 

— Sub broboada neagră, părul ţi-i alb ca neaua. 

Stă ascunsă în Ostrov încă șase zile, până află că Buzeștii au 
plecat la tabăra de la Cârstienești. Își ia rămas bun de la Sima și 
trece munţii la Sibiu. Ar vrea să se ducă la Brad, să-și ia pruncul, 
dar nu mai poate: e istovită. lar Ana Viteaz o vestește că aga 
Leca a împânzit zeci de oameni prin ţară și-o caută de zor. Și 
Moise Secuiul vrea s-o prindă... „EI, ucis; eu, iară hăituită”... Îl 
trimite pe Costa să-i ia feciorașul și să-l încredințeze Zamfirei: 
să-l crească ea. Tocmește o trăsură și, așa, călugăriţă cum este, 
urcă la Prislop. Prin Săliște, aude doină, ca un bocet: „Codrul se 
leagănă și plânge, / Mihai-vodă zace-n sânge”... Pătrunde în 
chilia ei, îmbracă strai de ţărancă, ia pumnalul cu mâner de 
argint, dăruit cândva de losica, să-l folosească împotriva lui 
Sigismund-craiul, iese în cerdac, se așază în jilţ și așteaptă 
înserarea. Coboară, gândind: „Știu că săvârșesc păcat de 
neiertat; ci altă cale n-am”... Roagă fratele de strajă să-i 
deschidă poarta. Se furișează în pădure, la fagul unde a văzut 
întâia oară bărbatul însoţit de doi cerbi blânzi. Și i se pare, ca 
atunci, c-o pătrunde o nepământeană și sfântă durere și fericire. 
Roua îi răcorește picioarele, iar buzele șoptesc frânturi de 
psalmi: ...„Câte dureri mi-ai dăruit tu, viaţă, pentru un dram de 
fericire... Neţărmurit am iubit pacea și nevoită am fost să trăiesc 
numai printre războinici...” Se sprijină de tulpina fagului; îi 


mângâie coaja, ca atunci, când l-a auzit pe el: „Te-aș bea dintr-o 
bărdăcuţă cu apă, jupâniţă dragă”... Repede trage junghierul din 
bârneţe, îi așază vârful sub sânul stâng și apasă tare, strângând 
tulpina fagului în braţe. Durerea o prăbușește. Nu strigă. Ci doar 
suspină, ușor. Se răsucește cu faţa spre cer și surâde bărbatului, 
apărut de neștire, însoțit de doi cerbi... 


Șoimii s-au prăbușit; dar zborul? 


Două inimi au tresăltat de mare bucurie când au aflat că 
Mihai-vodă a fost ucis: a lui Sigismund Bâthory și a lui Simion 
Movilă. Inimi mici, oțetite de pizmă și răutate. Burzuluiţi, 
nemeșii înțeleg că Basta le-a împlinit o dorinţă și se dezlănţuie 
cu nemaipomenită mânie împotriva iobagilor români, dar și 
împotriva lui Basta. De la Trotuș, Sigismund Bâthory scrie 
secuilor făgăduindu-le vechile libertăţi, iar iscoadele lui prind să 
roiască iar prin ţară. În câteva zile Basta se încredinţează că, 
fără Mihai-vodă, nu poate stăpâni Transilvania. Primejdiile se 
ridică, nemăsurat de mari: dinspre răsărit, Sigismund, dinspre 
miazăzi, Moise Secuiul, dinspre apus, otomanii. Corabia puterii 
lui se buciumă, neajutorată, în furtuna stârnită de propria-i 
mână, în darn ucigașă. Abia acum înțelege ce însemna numele 
lui Mihai-vodă pentru aceste locuri. Așteaptă să vină aga Leca, 
sol întărit cu o scrisoare către boierii din Țara Românească. Pe 
lacob Beauri îl slăvește ca pe unul din cei mai îndrăzneți căpitani 
și-l trimite pârcălab la cetatea Făgăraș, să ţină sub priveghere 
familia lui Mihai-vodă și să nu lase pe români a se întări în 
această cetate. 


* 


La Cârstienești, s-au adunat toți boierii mai de seamă: 
Teodosie Rudeanu, Șerban-paharnicul, Stoichiţă din Strâmba, 
cei trei frați Buzești. Oştirea așteaptă, în tabără, hotărârile 
sfatului. Grăiește logofătul Teodosie: 

— Ne-a strâns aici nevoia, înfrângerea și strivitoarea durere 
că pierdurăm domn cum n-a mai fost. Cuvine-se să alegem alt 
ocârmuitor. L-am pune pe Nicolae Pătrașcu; dar, întâi, prea-i 
tânăr și vremile-s viforoase, și-al doilea, nici se află aici. Precum 
știți doamna Stanca, domniţa Florica și coconul s-au dăpostit la 
Făgăraș cetate. 

— Zic să ne fie domn Stroe Buzescu, glăsuiește Stoichiţă, iar 
căpitanii luptători, dintru început, sub Mihai-vodă, îl sprijină. 

— Nu! Cinstea-i prea mare. Mă copleșește. 

— Te ajutăm noi! Mihai-vodă te iubea. 

— Și eu pe el. Dar aș fi ca o umbră în scaunul unde, ca un 
luceafăr, a strălucit el. 

— Ci ţara trebuie scoasă din primejdie, stăruie Teodosie. 


— Zic că acum e vremea să ridicăm domn nu pe cel mai 
războinic dintre noi, ci pe cel mai înțelept. Spada singură nu 
poate frânge viclenia și ura dușmanului. De aceea să-l alegem 
pe Șerban-paharnic, nepotul lui Neagoe-vodă Basarab. Cu el 
vom razbuna pe cel care, și din ale noastre greșale, l-au istovit 
dușmanii. Șerban să fie porunca: noi, împlinirea poruncii. 

După acest sfat al Radului Buzescu, boierii și căpitanii se uită 
împrejur, apoi grăbesc cu glasurile: 

— Să ne fie Șerban domn! Chiar Mihai-vodă l-a lăsat locțiitor. 

Și hotărăsc ca noul voievod să se numească Radu-vodă 
Șerban. Ci, la sfârșitul sfatului, sosește sol de la generalul Basta. 
Toţi se miră, iar mirarea se schimbă în uimire când, se ivește 
aga Leca. 

— Mișelule!... Trădătorule!... La moarte!... sar boierii cu 
sudalme. Greu îi potolește Radu-vodă Șerban: 

— Solia sfântă este, chiar când o întruchipează aga Leca și 
vine de la unul ca Basta. Cinstind-o, pe noi ne cinstim. 

In faţa sfatului, Teodosie tălmăcește scrisoarea adusă de 
Leca: vestește că Sigismund Báthory trece munții la Brașov, că 
orașele Sighișoara, Bistriţa, Mediaș și Cluj i s-au închinat, și de 
aceea Basta cere ajutor, încheind: ...„Eu nu sânt dușman al 
românilor, ci numai trufia lui Mihai-vodă n-am putut-o îngădui. 
Cum acuma este ceas de mare primejdie, aveţi nevoie de un 
domn viteaz. De aceea eu stărui să-l alegeţi pe Stroe Buzescu. 
El știe să lupte cu nemeșii, cu polonii, cu tătarii și cu otomanii, 
și-i cunoscut și împăratului ca un creștin viteaz și ca un prieten 
bun...” 

— Incă mai mult mă firitisesc că nu primii a fi domn, 
glăsuiește stolnicul. Basta, om fără rușine, crede că prin mine, 
izbuti-va să dreagă ce a stricat, ucizându-ne voievodul? 

— Cum? Stroe?... Domn?... se bâlbâie Leca, lăsându-se pe 
scaun, moale cu răsuflarea tăiată. 

— Te întrebi, Leca, de ce nu te dăm călăului? 

— Nu... nimic. Ci altfel grăisem eu cu... Uite ce scrisoare m-a 
pus s-aduc, nelegiuitul!... boscorodește în sinea-i. Apoi, venindu- 
și în fire: Eu nu mai plec înapoi la Basta. 

— Bine: tot va să te pedepsim, pe tine vinovatul cel mare de 
tot răul îndurat de la Mirăslău încoace, zice Preda. 

Pleacă, deznădăjduit; dar dincolo de Bran, zece din oamenii 
Buzeștilor, în frunte cu Oprea Ricman, prefăcuţi în hoţi, îl prind, 


îl bat crunt, îi iau caii, trăsura și slujitorii, îl leagă de-un copac, 
gol-goluț, numai cu zilele: că zilele solilor nu se iau. 


* 


Ca să dovedească tuturor că doar cu Mihai-vodă s-a răfuit, 
Basta se poartă blând cu doamna Stanca și Nicolae Pătrașcu; 
„Biete victime ale tulburătorului valah”. Dar să iasă din Făgăraş 
nu le îngăduie, chipurile, ca să nu li se primejduiască viața. 


* 


Închis într-un turn din cetatea Bistriței, Stavrinos-vistierul 
capătă hârtie mituind paznicul și scrie noaptea, la lumina 
stelelor, în stihuri grecești, „Povestea prea frumoasă despre 
Mihai-voievod, cum domni în Țara Românească, cum tăie pre 
otomanii așezați aici, cum luptă la Dunăre, în Transilvania, în 
Moldova, cum în urmă, din pizmă, fu ucis fără luptă...” Și ochii i 
se umezesc cu fiecare stih: ...„Toţi - otomani, tătari, leși, nemeși 
- ca peștii în faţa lui tremurau... Să cânte liturghia în sfânta 
Sofia nădăjduia și fără preget lucra să unească biserica Romei și 
a Constantinopolei, din amândouă una puternică făcând... Dar 
tâlharii îl omorâră când sabia lui cea ageră nu-i era la îndemână. 
Despuiat, fără cămașă, trupul îi rămase în sânge tăvălit. Și pieri 
fără lege al creștinătății nebiruit erou. Cade-se dar să-l plângeţi, 
voi bogății și săracii lumii, voi pietre, lemne, arbori și râuri, toţi 
și toate cade-se a vărsa de lacrimi șiroaie, fierbinţi...” 


* 


Cu oști, îndeosebi tătărești și otomane, sprijinit de nemeșime, 
Sigismund Bâthory înaintează până la Turda, silindu-l pe Basta 
să se retragă la Dej și să întărească orașul. În același timp, o 
mare oaste de otomani și tătari, sub povata lui leti Calga-han, 
năvălesc în Țara Românească și se bate cu oastea lui Radu-vodă 
Șerban la Pitești. Copleșiţi de mulţimea și cruzimea dușmanilor, 
românii se retrag peste Olt. Aici, pierzând nădejdea, mulţi boieri 
și ţărani nu vor să mai lupte: 

— Sântem prea mici, prea singuri și prea ne încolţiră toţi, din 
toate părțile. 

Cu multă osteneală și caznă, uneori trebuind chiar să spună 
că Mihai-vodă trăiește ascuns în munţi, Buzeștii izbutesc să 
strângă și să tocmească iar cetele, să hărțuiască tătărimea și s- 


o împiedice a pustii ţara de istov. Până și măscăriciul Teleleu, 
înțelegând primejdia, hotărăște, cum zice, „a se shimonosi în 
om ca toţi oamenii”; nu mai stăpânea Mihai-vodă, cel „atât de 
înţelept că nu mă dădea gădelui nici pentru nebunia cu care-l 
desfătam, nici pentru înţelepciunea cu care-l supăram”, și 
încredințat că: 

— Radu vodă-Șerban e atât de cuminte, încât lângă dânsul și 
nebunia se schimbă în înţelepciune, iar măscăricii în oameni de 
treabă, și atât. De aceea lepăd cocoașa cea de împrumut și intru 
în rândul luptătorilor: sânt oșteanul Tudor Teleleu. 


* 


Amenințat de nemeșime, Basta cere ajutor împăratului 
Rudolf; dar arhiducele Maximilian îl amână. De aceea trimite pe 
Ciro Spontoni sol la noul domn al Țării Românești, să-l ajute 
împotriva nemeșimii. Aceasta-i și dorința măritului împărat 
Rudolf. 

— Dar, signor Spontoni, se ridică Stroe Buzescu, s-a 
încredințat Basta c-a săvârșit greșeală și crimă de neiertat? 

— N-am cădere să dau răspuns la asemenea întrebare. Aflaţi 
însă că o foarte pompoasă solie otomană a adus, la Brașov, 
sabie, sceptru și caftan, de domnie lui Sigismund Bâthory. 

— Asta o știm, se împotrivește Radu Buzescu. Și tocmai de 
aceea ni-i încă mai greu să ne unim cu Basta. 

— Trebuie, dacă nu vreți să pierim și noi și voi. 

— Pentru moșie, pentru norod și pentru legea noastră, 
voievodul și fraţii mei se pot uni cu Basta. Ci eu, care-am văzut 
capul viteazului așezat pe-un stârv de cal, nu pot! se ferește 
Stroe cu groază, într-o parte. 

În acele împrejurări grele, de izbeliște, Buzeștii cutreieră țara 
prin ploile și noroaiele toamnei, să adune oști, măcar că Radu, 
obosit, se lehemetuise de umblet și zbucium. Radu-vodă Șerban 
stăruie ca Preda să rămână în Oltenia cu o parte din gloate, să 
cârmuiască ţara, de la Căluiu ori de la Craiova, iar ceilalţi să 
meargă în tabăra împărătească din Transilvania și să rânduiască 
iară război împotriva sultanului, a hanului și, a oamenilor lor: 
Sigismund Bâthory și Simion Movilă. 

În toamna anului 1601, Transilvania avea doi stăpâni: la 
miazăzi, nemeșii cu Sigismund; la miazănoapte, Basta, închis în 
Dej și așteptând ajutor de la Praga și de la Târgoviște. Unii 


sfetnici ai împăratului, ca de pildă Carlo Magno, îl ţineau anume 
în umilință și-n ameninţare, doar o înţelege greșeala săvârșită, 
ucizându-l pe Mihai. Doamna Stanca, domniţa Florica și Nicolae 
Pătrașcu, cu puţini slujitori ocârmuiţi de Simion Dărămuș, se 
apărau în Făgăraș. Aga Leca, paing la pândă, sta încă în 
Chioara. După multe greutăţi și lupte cu nemeșii, Radu-vodă 
Șerban, cu Buzeștii și cu patru mii oaste străbat calea de la Bran 
la Dej. 

Întâlnirea cu Basta - rece ca gheaţa și aproape dușmană: 

— Apropierea dintre noi au  poruncit-o împrejurările 
nenorocoase, dojenește Radu Buzescu. 

Stroe se ferește a da ochii cu ucigașul. 

— Îmi cunosc vina, se căiește Basta, ci stărui ca stolnicul 
Stroe să plece la Praga, să dobândească ajutor. E cel mai 
credincios şi mai  destoinic dintre dregători, cunoscut 
împăratului. El crede, mai mult ca oricine că, bine întărite cu oști 
și cetăţi, aceste trei țări române sânt cea mai nebiruită citadelă 
în calea otomanilor. 

— Ehei, strigă Radu Buzescu, de când spunem noi asta!... 

Așa că, la 6 noiembrie 1601, însoţit de Ludovic Rakoczy, 
Stroe-i iară călător spre Praga. La Cașovia se întâlnește cu 
prietenul Sebastian Tököly: 

— Mult vă iubiţi voi ţara, dacă primiţi a lupta pentru ea alături 
de călăul lui Mihai-vodă. 

— Nevoia i-a silit pe români a se înfrăţi, uneori, și cu dracul... 
ca să treacă puntea. 

La Praga, intră iară în viesparul urzelilor nemeșești din jurul 
împăratului. Chiar Carlo Magno se arată mult mai preocupat de 
lucrurile de preţ găsite la Mihai-vodă și cerute de împărat: 
Cresus cel nesătul. Stroe îl roagă a spune lui Rudolf-împărat că 
trebuie să trimită grabnic ostași nu lui Basta, ci lui Radu-vodă 
Șerban: că numai el poate alunga pe Sigismund și otomanii 
cuibăriţi în Transilvania, poate scoate familia răposatului 
voievod din mâinile nemeșilor și ţine ţările române, unite, în 
prieteșug cu creștinătatea. Pentru asta mai trebuie să dea 
castelul leciu de pe Mureș lui vodă Radu Șerban, iar Buzeștilor 
castelele Aghireș și Buia. Dar Carlo Magno grăiește, cu 
nevinovăție, ca și cum n-ar auzi spusele stolnicului: 

— Sigismund Bâthory ar fi om bun, dacă n-ar fi nestatornic. 
De aceea căta-voi a grăi cu iezuiţii și cred că, deși a primit 


„athname” de la sultan, dacă i se făgăduiește iară pălăria de 
cardinal și ducatele Oppeln și Ratibor, lasă totul și... 

— Prietene, cât te-au plătit nemeșii, de nu mai vezi nebunia 
acestui încurcă-lume? se mânie Stroe și-l caută pe arhiducele 
Maximilian, care-l primește repede și cu multă cinste, ascultă 
istorisirea despre moartea voievodului și se jeluie: 

— Nu are și n-a avut împărăţia om ca acela... Dacă n-ar fi 
vremurile atât de tulburi, l-am spânzura pe Basta. 

Dar se apropie Crăciunul și de grăit cu împăratul tot nu 
ajunge a grăi: ca și înainte cu un an, nu poate trece zăgazul 
intrigilor și al părilor nemeșești. lar Maximilian, unul din fariseii 
care au pregătit cumplita moarte a Viteazului. 


* 


Așa de puternic stăruie chipul lui Mihai-vodă în inima și în 
închipuirea norodului român, grec și bulgar, încât, la începutul 
anului 1602, Ghiuseldi Mohamed, pașa de Rusciuc, crede că-i 
încă viu și luptă, de la Timișoara până la Brăila, nimicind toate 
cetele pe care le trimetea în ajutorul lui Simion Movilă și a lui 
Sigismund. Nici nu bănuie că treaba asta o săvârșește doar 
Preda Buzescu și căpitanii lui, în cap cu Petru Orăș. 


* 


Ali-pașa din Vidin, aduce iară domn pe Radu Mihnea, în vreme 
ce Ghiuseldi Mohamed de la Rusciuc îl sprijină mai departe pe 
Simion Movilă. Auzind, Radu-vodă Şerban vine cu oastea de 
peste munți și-l bate, într-o zi viscoloasă. 

— Petrecere de iarnă, zice Preda Buzescu, și împreună cu 
Marcu-vodă înaintează spre Calafat, îl poftește pe Radu Mihnea 
la vânătoare, îl răpește și-l duce, în grabă mare, la Râmnicul 
Vâlcea. 

— Te facem domn, dacă-l îndupleci pe Ali-pașa să ne-ajute 
împotriva lui Simion Movilă și a lui Sigismund Báthory. 

Tânărul poftitor de domnie n-are încotro: primește. Dar Ali- 
pașa se lasă cumpărat de poloni, și-i dă ajutor de ieniceri și 
spahii lui Simion Movilă, să lupte împotriva Buzeștilor și să se 
facă domn. 


* 
În Transilvania, văzând că nu primește ajutor de la Praga, 


Basta se întâlnește cu Czâki și, umilindu-se, cată să-l convingă a 
se lepăda de Sigismund Bâthory și a împărţi Transilvania cu 
dânsul. 

Abia la sfârșitul lunii februarie 1602, Rudolf-împărat îl 
primește pe Stroe Buzescu. Arată și el multă mirare și părere de 
rău de moartea lui Mihai-vodă și adaugă, surâzând filosofic: 

— De altfel, când a plecat din Praga, astrologii mi-au spus că, 
în august, o nebuloasă avea să-i întunece steaua. Poruncesc 
visteriei să dea lui Basta bani pentru oaste. 

— Dar nu pentru Basta venit-am eu aici, mărite împărat, ci 
pentru voievodul român, Radu Șerban, și pentru noi cei care 
luptăm întru apărarea dreptăţii și a libertăţii noroadelor oropsite 
și jefuite de otomani, tătari... 

— Omul meu este generalul Basta. Pe voi, valahii, vă primesc 
ca ajutoarele lui în Transilvania. 

Stroe Buzescu a trebuit să plece strivind mânie-n măsele. 


* 


La 24 februarie, cetatea Bistriţei a deschis porțile în fața 
cetelor de români care luptau sub porunca lui Vasile Mârza. Scos 
dintre zidurile mucede ale închisorii, vistierul Stavrinos a pornit 
în lume să ducă povestea în stihuri grecești despre vitejiile lui 
Mihai-vodă, scrisă la „lumina stelelor”. 


* 


lezuiții, îndemnați de Carlo Magno, l-au înduplecat pe 
Sigismund Báthory să-şi schimbe iară - a câtea oară? - 
gândurile: încheie pace cu Basta, primește ducatele Oppeln și 
Ratibor, o leafă de 40.000 de fiorini și se popește din nou. Moise 
Secuiul turbă de mânie; îl părăsește pe Ștefan Czâki, își strânge 
cetele și jură să nu mai lupte decât pentru folosul și gloria-i 
proprie: 

— Mă vreau principe al Transilvaniei! 


* 


v 


Carlo Magno socoate că plecarea lui Sigismund din 
Transilvania e o biruință a lui. Dar Stroe arată că nemeșii nu vor 
primi suzeranitatea împăratului: tulburători ai păcii cum sânt vor 
ridica alt principe, dintre dânșii. În adevăr, trec doar trei zile, și 
vine vestea că Moise Secuiul a strâns oaste și-a pus stăpânire 


pe o parte a Transilvaniei. Asta îl silește pe Rudolf-împărat să 
făgăduiască, grabnic, bani și arme lui Radu-vodă Șerban. Dar 
ameninţaţi de tătari și de otomani, de leși și de cazacii în slujba 
lui Simion Movilă, Radu-vodă Șerban și Radu Buzescu, trec iară, 
în plină iarnă, cu oastea la Făgăraș. 

Ca nu cumva împăratul să se răzgândească, Stroe aleargă la 
Viena, la arhiducele Mathias, ia banii și armele, adună cu 
ajutorul lui Rakoczy și Tököly două mii de lefegii, mulţi dintre cei 
care luptaseră la Guruslău. 


* 


Se desprimăvărase bine. Drumurile se zbiciseră și plaiurile se 
acopereau cu iarbă fragedă. Indată după sosirea lui Stroe, cu 
ajutoare, Radu-vodă Șerban trece munţii pe la Olt. Are 15.000 
de oșteni, din care 3.000 călăreţi catafracţi, sub comanda 
căpitanului Boulet. Dar Ludovic Rakoczy, conducătorul 
avangardei, pândit de tătari, e lovit pe neașteptate și, cu toată 
vitejia-i, pierde unsprezece steaguri și peste două mii de 
oameni. Văzând că au oști mai puţine decât Simion Movilă, 
Buzeștii și Radu-vodă Șerban, se așază la Năieni, loc strâmt, 
între coline, unde drumul spre Transilvania are doar lărgimea 
unui car. Se întăresc în șanțuri și fac strașnice legături de căruțe 
și harabale. 

— Aici putem sta până mai strângem oaste de țară. 

— Rog pe măria-ta să îngăduie lui Boulet a trece, cu o mie de 
archebuzieri, pe sub poala pădurii din dreapta, să se apropie, 
nebăgat în samă, până la o milă de tabăra dușmană, 
povățuiește Stroe, după câtva timp de gândire și de privire 
asupra locului. De acolo, la un semn, să izbească din coastă; iar 
noi, de-aici, din faţă. 

Radu Buzescu și căpitanul Boulet găsesc planul bun. lar 
noaptea, archebuzierii împlinesc porunca. In zori, spre marea 
mirare a lui Radu-vodă Șerban, aflat sus pe colina din mijlocul 
taberii, gata să poruncească trâmbiţelor să sune și steagurilor 
să se înalțe pentru atac, deodată, prin strâmtoarea din stânga, 
pătrund tătarii și încep, furioși, harțagul. Dar se izbesc de 
întărituri și se trag înapoi, azvârlind ocară și batjocoră asupra 
românilor întăriți cu șanțuri și palisade. Archebuzierii lovesc 
necruțători; tătarii se înghesuie în strâmtoare, se bulucesc unii 
peste alţii, se calcă în copite. Așa că tătarii căzuţi în luptă devin 


o adevărată nadă întinsă de Geezer-pașa. După mai bine de un 
ceas de strădanie, când vede venind grosul tătărimii și cetele 
cele multe ale leșilor, Radu-vodă Șerban poruncește ridicarea 
taberei și retragerea în Transilvania. lInfrânt, cu oastea 
flămândă, hălăduiește spre cetatea Bistriţei. Dar pe drum, în 
apropiere de Târgu Mureș, îl lovește Moise Secuiul, îi jefuiește 
tabăra și-i ucide peste opt sute de oameni. Boulet, ajutat de 
Tudor Maldăr cu călăreţii lui, pedepsește orașul Târgu Mureș 
pentru ajutorul dat lui Moise Secuiul. Înţelegând că la Bistriţa le 
va fi încă mai greu să-și orânduiască oștirea, Buzeștii îl sfătuiesc 
pe vodă să se îndrepte spre Beiuș: 

— Acolo sântem mai aproape de împărat, avem mai multă 
pâine pentru oaste și loc unde s-o muștruluim, să nu mai 
pierdem războaiele din pricina nesupunerii. 

La Beiuș, între vechi prieteni, Buzeștii, cu Maldăr, cu 
Sebastian TOk6ly se îngrijesc de oaste, cu mare osârdie, 
încredințaţi că numai potolind jafurile și neorânduiala pot 
stăpâni Transilvania și Țara Românească. Radu-vodă Șerban 
primește scrisoare de la leremia Movilă, îndemnându-l să 
lovească hoarda tătarilor care, chemată în slujba fratelui Simion, 
s-a nărăvit și jefuiește cumplit Moldova, sub cuvânt că n-a fost 
plătită după cuviinţă. Zice Radu Buzescu: 

— Acum va fi înţeles și Nestor Ureche că noi avem dreptate. 

— Ne lipsește el, omul, ca să ocârmuim iar, cu putere, ţara 
unită, răspunde Stroe Buzescu, fără a se gândi că-l supără pe 
voievod. În epistola sosită de la arhiducele Maximilian se scrie: 
...„Pentru uciderea lui Mihai-vodă, a cărui adevărată pricină ne 
este încă necunoscută, nu ne supărăm pe George Basta”... Cu 
greu și cu greață îndur minciunile istor oameni mărunți în locuri 
înalte. Încă de la Praga am înţeles că mulţi sfetnici împărătești 
văzură în fapta lui Mihai-vodă o primejdie, iar în pieirea lui o 
mântuire. Și iaca unirea dintre un nehotărât, un molâu și un 
ambițios poticni un mare viteaz și surpă o zidire măreaţă. Ci noi 
nu punem sabia în teacă, până nu-l răzbunăm. 

În vara aceluiaș an 1602, Basta îl înfrânge pe Moise Secuiul, la 
Teiuș, și se face stăpân pe o bună parte din Transilvania. In atari 
împrejurări, cei doi Buzești și voievodul lor, cu o oaste de 
25.000, trec Apusenii și fac tabere la Codlea, Feldioara și Sf. 
Petru. De aici, cu cinci mii, Radu Buzescu trece pe valea Oltului, 
să-l ajute pe Preda în stăpânirea Olteniei și să ridice oaste de 


țară la Loviștea, în Argeș și Câmpulung. Radu-vodă Șerban își 
mută tabăra lângă Brașov, din jos de moara de hărtie, iar de aici 
trece munţii pe valea Buzăului. Încolţit dinspre apus și dinspre 
răsărit, Simion Movilă porunci tătarilor să lovească pe Buzești, 
iar lui lan Potocki să iasă în calea lui Radu-vodă Șerban. Stroe 
Buzescu spulberă repede cetele tătare; Tudor Maldăr înfrânge 
cu mare ușurință cetele leșești întâlnite la Teleajen. Intre timp, 
Potocki se îmbolnăvește și zace în casa din Ploiești. Speriat, 
Simion Movilă fuge în Moldova. Andrei Potocki, trimis de leremia 
Movilă în ajutorul fratelui, numai cât aude că Buzeștii sânt gata 
să lovească Moldova, își ia fratele bolnav și face cale-ntoarsă. 
Preda Buzescu îi urmărește până la Tecuci, cu gând să-l prindă 
pe Simion și să-l închidă în vreun schit, în munți, să scape lumea 
de el. Dar fugarul a ajuns la lași, sub pulpana fratelui și a leșilor. 
Se întoarce Preda, curăţind locurile de turci, de tătari și de 
tâlhari. Vede că ţara-i sărăcită foarte și-n mare risipă: multe sate 
arse, locuitorii bejeniţi, prea multe averi părăduite. Toţi sânt 
sătui de războaie și pârjoluri. 

— Ci trebuie să ne mulţumim, deocamdată, cu Țara 
Românească, stăruie Radu-vodă Șerban. N-avem încotro. 

La Târgoviște, îl ung pe Radu-vodă Șerban domn, cu multă 
pompă. Apoi Radu Buzescu aduce capul lui Mihai-vodă de la 
Cozia. La Mănăstirea Dealu, pune meșter pietrar să încrusteze 
pe lespede de marmoră slovă de-aducere aminte: „Aici zace 
cinstitul și răposatul capul creștinului Mihai marele voievod ce 
au fost domn Țării Românești și Ardealului și Moldovei. Cinstitul 
trup zace în câmpia Turdei. Și când l-au ucis nemţii au fost 7109 
luna lui august 8 zile. Această piatră o au pus jupân Radu 
Buzescu și jupâneasa sa Preda.” Și ţara îi face înmormântare cu 
mare sobor, cu numeros alai și cu multă jale și lacrimi multe. 


* 


A trecut mai bine de un an de când Buzeștii nu-și mai 
văzuseră gospodăriile și soțiile. Drept aceea, Sima îi pofti la 
Căluiu și petrecură o săptămână, cu belșug de hrană și băutură, 
cu cântece de lăutari și veselie, cu dezrobiri de ţigani și cu 
daruri către ţărani și mănăstiri. Totul, în grija și oblăduirea Simei 
și a Cătălinei. Se gândesc de multe ori la doamna Stanca și 
plănuiesc cum s-o aducă aici, în Oltenia, la moșiile ei. Sima își 
amintește de Velica și cere starețului să facă rugă pentru prea 


bunul și prea chinuitul ei suflet. 

— Velica a fost sora ta geamănă întru însușirile cele sufletești, 
cumnată Sima, zice Preda Buzescu. Amândouă ați avut o inimă 
cât Negoiul de mare, în care nu încape însă nicio picătură de 
venin. Ci doar roua bunătății. 

Insănătoșindu-se, lan Potocki a venit la Simion Movilă, la 
Târgu Frumos. Și plătit cu daruri scumpe, îndemnat de amarnica 
doamnă Marghita, s-a înduplecat să-l mai ajute, încă o dată, în 
cercarea de a apuca scaunul domnesc de la Târgoviște. Deși se 
sperie aflând că Marcu-vodă a strâns, în Transilvania, 10.000 de 
ostași, să lovească pe la Oituz, iar Buzeștii pe la Milcov, totuși 
doamna Elisabeta a lui leremia Movilă s-a împotrivit cu 
înverșunare; nu vrea să mai cheltuiască nicio para pentru un 
cumnat păgubos și nevolnic. Furios, Simion Movilă cerșește 
ajutorul lui Gazi Ghirai, hantătar: pustiitori fără lege, tătarii 
crâmleni își iau singuri și înzecită plată, prădând și robind. 

— Te fac domn și în Transilvania! se laudă leti Calga-han! 

Auzind despre asta, Stroe Buzescu se miră: 

— A, cum nu s-a încredințat Simion Movilă că tătarii sânt, 
pentru prieteni, mai răi decât pentru dușmani? 


* 


De la Giurgiu, neguțătorul Țicalidi vine cu vestea că pașa 
Rusciucului se pregătește iar să-l aducă domn pe Radu Mihnea. 
Stroe Buzescu se însoțește cu Simion Dărămuș și pornește spre 
Dunăre. Pe drum li se alătură și Maria lui Dragomir: 

— Acum copiii mi-s mărișori; și cât vremile-s primejduite, nu 
uit că am fost căpitanul lui Mihai-vodă. 

La Giurgiu, o întâlnește Țicalidi și-i cere iar să-l primească soț. 

— Cum îţi închipui, c-aș putea? 

— Atunci... și, cu o mișcare ușoară din degetul arătător al 
stângii face către arnăuţii din stânga și din dreapta Măriei, semn 
ucigaș: cu două lovituri de spadă în spate o doboară. 

— Așa! Niţi mie, niţi nimănui. 

Văzând asemenea ucidere, Firea Gărgăun, cel hâtru cândva, 
își pierde cumpătul și-l pocnește pe Țicalidi cu barda drept în 
moalele capului, ca pe un lup turbat. 

— Piei, arătanie nelegiuită și mucedă de pofte! 

Zbaterea morţii acestui neguţător pistruiat și ghebos e mai 
urâtă ca la orice lighioană. Sângele negru și năcleios se-ncheagă 


repede, parcă nici pământul pe care atâta aur a strâns, nu l-ar 
primi. 

Abia are răgaz Stroe, un ceas, să îngroape căpităneasa că 
venea pașa Silistrei cu cete multe. Sare la luptă, deși are doar 
cinci sute de oșteni și cu ce a mai putut aduna Dărămuș, din 
oraș și din jur. În bătălie pierde alţi șaizeci și doi de oșteni. Dar 
nu se lasă până nu-l azvârle în Dunăre pe pașa Silistrei. 

La Târgoviște, întâlnindu-și fraţii la sfat cu Teodosie Rudeanu, 
Stroe vorbește cu neobișnuită îngrijorare: 

— Fraţilor, moartea Mariei m-a săgetat drept în inimă. Și m-a 
slăbit. Rândurile ni se tot răresc. Rămas-am doar câţiva. 

— Și-o să ne potolim toţi, surâde trist Teodosie, cum se 
ostoiește Dunărea la marea cea mare a noianurilor de 
potrivnicii, ce nici sub vrerea, nici sub puterea noastră nu mai 
sânt. 


* 


Ci, prinzând limbă că vine hantătarul Gazi Ghirai, de la Crâm, 
cu 40.000 călăreți și 13.000 pedeștri, iar sar la bătaie: 

— Auzii că au iatagane și lănci otrăvite, pricinuitoare de 
netămăduite rane, adaugă Dan Buzdugan care pricepe ceva 
tătară. 

Oricum, de la Călugăreni nu mai întâmpinaseră o armie atât 
de numeroasă. Sfatul de război hotărăște să pună tabăra la 
Teișani, între dealuri, și codri. Și pentru că au mai puţin de 
15.000 de ostași, întăresc zdravăn cu șanțuri, copaci răsturnaţi 
și-nțăpoșațţi. Deși Stroe se împotrivește, voievodul cere și 
ajutorul lui Basta. Dar, ocupat cu dieta de la Mediaș, îl trimite 
doar pe contele Tommaso Cauriollo. Radu-vodă Șerban îl 
primește cu cinste; ilustrul conte strâmbă însă din nas când 
vede șanțurile prelungite până la colinele împădurite care 
apărau laturile de cavaleria tătară. lar când ajunge în spatele 
taberii, la trecătoarea de trei sute de pași, închisă cu șanț și, 
păzită de 3.000 de secui și o mie de lăncieri de Transilvania ai 
lui Marcu-vodă, se rostește cu semetție de atoateștiutor: 

— Foarte prost așezată! 

Cum nici vodă, nici Buzeștii nu zic nimic, Cauriollo urmează: 

— E prea... lăbărţată. Nu-i legată. Șanţțurile-s prea mici. 

— Ne-am rânduit după a noastră pricepere. 

— Eu am învăţătură din cărțile generalului Basta. 


— Pentru noi, Mihai-vodă-i meșterul cel mare: iar locul acesta 
el însuși l-a ales, cândva, zâmbește Stroe. Și-apoi, noi știm că 
tătărimea nu cutează a sări peste șanțuri, iar tunuri nu au. In 
schimb, cele patru balimezuri ale noastre pot păzi bine valea. 
Am lăsat anume câmpia din faţă ca să hărăţim, cu avangarda de 
valoni, apropierea dușmanului și să-i facem cât mai multă 
pagubă. 

Auzind lămuririle, contele Tommaso Cauriollo scade ceva din 
trufie. Dar, când află că vodă are numai opt mii pedeștri și șase 
mii călări, se sperie: 

— Cum o să biruim patruzeci și cinci de mii? 

— Cu vrednicia noastră și cu încrederea domniei-tale, 
zâmbește vodă. 

— Peste putinţă! Trebuie, cum sfătuiește Basta, să faceți 
pace. Să arătaţi lui Movilă că nu-i creștinește să te-ntovărășești 
cu cei mai sălbatici dintre păgâni și... 

— Povaţa-i bună, râde Stroe, numai că potrivnicul n-o ascultă. 

Solii trimiși nu se mai întorc. lar a treia zi, luni 13 septembrie, 
dis-de-dimineaţă, străjile de pe drumul Târgoviștei înalță 
steagul, vestind tabăra că tătarii s-au strecurat pe valea Drajnei. 
De pe colina unde urcă în galop, Stroe și Cauriollo văd 
încăierarea între avangărzi și se bucură că tătarii sânt răzbiţi și 
fug răcnind: „Allah!... Allah!” ca să vestească grosul hoardei, 
aflat după dealuri. Se și ivește, îndată, ca un val năprasnic, 
negru-roșcat. Valonii nu se prind în luptă, ci doar hărățesc și se 
trag spre tabără. Căpitanii strigă oștenilor să nu iasă din șanțuri 
și întărituri: să folosească numai arcurile, arbaletele, 
muschetele, sulițele și tunurile. Ci mulţi lefegii nu vor să asculte: 

— Nouă ne trebuie pradă!... În șanțuri găsim doar râme! 

— Săgeţi și gloanţe! poruncește Radu Buzescu. 

Tătarii se opresc; într-o clipă, arcașii lor întunecă soarele. 
După cinci ropoturi, cu urlete îngrozitoare, rotind buzdugane 
ghintuite  și-ncovoiate iatagane, se năpustesc de-a dreptul 
asupra taberei. Stroe vede limpede că-i povăţuiește leti Calga- 
han, cumplitul: ...„De la Șerpătești nu ne-am mai întâlnit în 
luptă. Ci acum șase ani ne-am preumblat prin Târgoviște, 
prietenește...” Năvala tătară se poticnește în fața ariciului de 
suliți, săgeți, glonţuri, ghiulele și copaci înțeposați. Clocotesc 
văile, codrii și dealurile de zăngănit de arme și larmă. Văzând că 
românii nu ies la atac, leti Calga-han scoate în faţă cetele din 


Bugeac care știu românește și, după obiceiul lor, se proptesc în 
şei și răcnesc batjocori, ocări, sudălmi și alte scârbavnice vorbe, 
ameninţă cu iataganele, vântură buzduganele și urlă sălbatic: 

— Ticăloși!... Muieri fricoase! Mișei... Babe cufurite!... 

Nesocotind poruncile, câteva cete ies din șanțuri: 

— V-arătăm noi vouă, procleţilor!... Căpcăunilor!... Scârnăvia 
diavolului!... 

Lupta se încinge cumplită, sângeroasă. Țipetele, tropotele, 
urletele, pușcăturile asurzesc. Vodă însuși aleargă în toate 
părţile și îndeamnă: 

— Nu părăsiți întăriturile! Staţi cu vitejie și credinţă! 

Maldăr și Orăș, ieșiţi dincolo de șanțuri, îi resping de câteva 
ori pe tătari până la colină, pricinuindu-le mari pagube, dar nu-i 
pot prinde. Numărul și iuţeala nebună a năvalei copleșește. De 
trei ori colina intră în stăpânirea românilor și iar o pierd. Contele 
Cauriollo vede că ostașii își înfrânează tot mai greu mânia și 
setea de răzbunare. Chiar căpitanul său Attilio Vimercati iese din 
șanțuri, cu patru sute de haiduci și se prinde la harţă cu 
crâmlenii, în câmp deschis. Sufere mari pierderi și nu izbutește 
să se retragă decât când tunurile, ascunse în pădure, prind a 
bate tătărimea. 

Bătălia durează, cruntă, până la ceasurile patru după-amiază. 
Ca să câștige biruinţa înainte de căderea nopţii, hanul Gazi 
Ghirai orânduiește douăzeci de cete, pe câte zece rânduri 
strânse și le trimite tot sub porunca lui leti Calga-han, ca un 
tăvălug, să pună stăpânire pe dealul din mijlocul taberei 
române. Descumpăniţi de furia loviturii, secuii și românii dau 
îndărăt. În goana sirepilor, tătarii pătrund în tabără. Clipa-i 
osebit de grea. Mântuirea vine de la Tommaso Cauriollo și Stroe 
Buzescu care sar, cu călăreţii, din două părţi, le taie calea, 
închid tabăra și prind peste o mie de tătari. De trei ori mai 
opintește leti Calga-han cu horboră mare, cu chiote și urlete din 
rărunchii sălbatici, să rupă iară apărarea, dar de trei ori e- 
ndărăptat cu pierderi mari. Tătarii își calcă-n copite propriii răniţi 
și morţi, stivuiţi în fața taberei române. Ci acum Petru Orăș 
primește nouă rană la umărul drept, iar oșteanul Tudor Teleleu 
are parte de-o săgeată tătară care-i străbate gâtul. Cu gura 
plină de sânge, șoptește: 

— Vitejia nu-i o glumă; deși, de multe ori, gluma mi-a fost din 
vitejie... 


Fiindcă deznădejdea cuprinde tabăra și devine păgubitoare, 
voievodul și Buzeștii se bucură foarte că se lasă întunericul și 
lupta se potolește. În vremea nopţii, grijesc răniții și îngroapă 
morţii, dreg întăriturile surpate. Pe Tudor Teleleu îl așază sub un 
tei cu frunză de aur: ...„A mântuit, cândva, viaţa lui Mihai- 
vodă... Ne-a desfătat, de-atâtea ori, cu vorbirea-i isteaţă. Şi- 
apoi, s-ar putea să-mi fie chiar cumnat...” 


* 


Marți, în zori, lupta începe încă mai înverșunată. Românilor nu 
li-i îngăduit nici acum să iasă din tabără. Mulțimea și îndârjirea 
tătarilor sporesc mereu. Ocările lor, tot mai spurcate și mai 
grozave, în mai multe graiuri: 

— Mișei! lepuroi de pârloagă!... Fricoși!... Cârtiţoi! Huo! Stafii 
la gura mormintelor, nu ostași!... 

În vinele românilor, sângele fierbe de mânie și rușine. 

— Câinilor!... Căpcăunilor! răspunde câte unul, cercând să 
iasă din tabără; dar căpitanii îl trag înapoi: 

— Nu fi prost!... Ochește cu arcul! Inţeapă-i cu sulița! Dă cu 
arbaleta! 

Nesocotiţii care sar dincolo de șanțuri, repede sânt doborâți. 
Toţi văd primejdia, dar sudălmile îi ustură mai rău ca rănile. 

— Mai bine pierdem o luptă, zic cu mâhnire și cu lacrimi în 
ochi, decât să lăsăm niște sălbatici să ne spurce obrazul, să ne 
păteze cinstea. 

Din porunca lui vodă, căpitanii încătușează în lanţuri pe cei 
mai furioși. Tătarii aud și râd și mai tare: 

— V-a priponit, că vă ţâţăie fundul de frică... Nu-i nimeni 
dintre voi în stare să spele rușinea cu care vă-mproșcăm? 

Tătărimea roiește în faţa șanţurilor, aruncă suliți, săgeți și 
ocări, primesc suliţi, săgeți și glonţuri, cad mulţi de rană ori de 
moarte; ci românilor n-aduc altă pagubă, fără numai 
împroșcarea sudălmilor, până peste marginea răbdării. 

— Ce năpastă se năpustește asupra capului nostru, se tânguie 
Radu Buzescu. Și nimica nu putem... Ne arde focul și n-avem 
apa răzbunării. 

Hărțuiala asta durează până la chindie. Oștenii cer, cu glas 
mare, să iasă la harță în câmp slobod: nu mai pot îndura 
umilirile: Unii chiar părăsesc tabăra, prin spate, pierzându-se în 
păduri. Văzând cum crește primejdia, Stroe Buzescu se- 


nfăţișează voievodului: 

— Măria-ta, ies să lupt, singur, cu cel mai viteaz dintre tătari. 
Ocările astea numai cu sânge se spală. 

— Stroe, nu vreau să te pierd! 

— Tătarii au iataganele otrăvite. Vezi cum se obrintesc rănile? 

— Știu, frate Radule; dar dacă ieșim cu toată tabăra la luptă 
deschisă, mulţimea potrivnicilor ne copleșește. Și, înfrânți acum, 
nu ne mai putem ridica niciodată. 

— Dar dacă iese la luptă tocmai leti Calga-han? 

— Mă bat: pentru lege și moșie. 

Și fără a mai aștepta încuviinţare, dă pinteni calului, fulgeră 
printre luptători, zboară peste șanțuri și peste căruţe, străpunge 
cu spada trei nogai iviți în cale, se înalță în șa, își smulge 
mâneca de la cămașă, o înfige în spadă, o ridică spre cer și 
tună: 

— Vreau să mă bat cu cel mai viteaz dintre tătari! 

Zărindu-i fașa de pe ochiul stâng, câţiva mârzaci se-ndeamnă 
a râde: 

— După ce că-i chior, se mai crede și viteaz! 

— l-o fi sărit un ochi din faţă la ceafă, să vadă pe unde fuge! 

Dar Stroe alege pe ocărâtori cu vârful spadei și-i însamnă cu 
semnul crucii pe obraji. Când unii cearcă să-l lovească din 
coaste se apără cu scutul, doboară încă doi nechibzuiţi și înalță 
în vârf de spadă și cealaltă mânecă, semn alb de pace. Speriaţi, 
uimiţi, tătarii lărgesc golul din jurul lui. În câteva minute, bătălia 
încetează pe toată întinderea. Românii îl privesc pe Stroe cu 
multă îngrijorare; tătarii cu dispreţ. Și, dintr-o dată, printre 
șirurile tătare, se ivește leti Calga-han însuși: 

— Ghiaur netrebnic, te iau în vârful iataganului, ca pe-un 
șoarece! 

— leti Calga-han, venii ca un om de cinste, să lupt cu un 
viteaz cinstit: care dintre noi va învinge, aceluia să fie biruinţa 
întregii bătălii, și care va fi înfrânt, înfrângerea să fie pentru 
toată tabăra lui. Să socoată că a pierdut războiul și să plece din 
tara asta. 

Tătarul ascultă, înălțându-se, urieș, în scările de aur, deasupra 
șeii bogat împodobită cu argint și pietre preţioase; razele 
soarelui îi lucesc în platoșă parc-ar fi de foc. Zice, cu glas gros: 

— Dă-mi zălog un boier, că va fi așa; eu îţi trimit un mârzac. 

După o clipă de gândire, Stroe cheamă pe Tudor Maldăr: 


— Aflata-i stolnice, că-mi plac tătăroaicele? Tătăroaicele, nu 
spânzurătorile tătărești. 

Și, râzând, sare peste șanțuri, lăsându-i pe vodă, pe Buzești și 
pe toți românii în mare îngrijorare și neliniște. Când căpitanul e 
primit între tătari, iar mârzacul între români, Stroe întinde 
spada, semn că-i gata de luptă. Aria din faţa celor două tabere 
se lărgește mult. leti Calga-han se repede cu calul spre Stroe, 
să-l doboare, dar acesta cotește spre stânga, se întinde pe 
coama calului, se-ntoarce repede și izbește în coasta hanului, 
care, uimitor de ager, pune buza scutului rotund în calea 
loviturii și atacă a doua oară, năprasnic, drept în faţă. Stroe îi 
stăvilește izbirea în scut. Se clatină în șa; nu mai atacă; 
așteaptă și a treia lovitură ca să-i prindă meșteșugul și să-i 
cerce puterea. Se încredințează că-i negândit de puternic, de 
îndemânatec, de ager. Și toţi tătarii îl îmbărbătează cu 
îndemnuri, cu strigăte, cu laude. Lui Stroe îi vâjâie urechile de 
cumplita larmă, dar nu vede nimic alta decât ochii, mâna și 
iataganul potrivnicului. De a treia lovitură se apără greu: 
scuturile se izbesc și armele își ating mănunchiurile, iar 
luptătorii își simt răsuflarea de foc. Hoarda râde batjocoritor. leti 
Calga-han răcnește tot mai cumplit, parc-ar vrea să surpe 
baierele cerului, cu glasu-i. Mulţi tătari se urcă pe crupele cailor 
să vadă mai bine cum cumnatul hanului răpune un ghiaur 
semetţ. În tabăra românilor stăruie grea, încordată, tăcerea. Mii 
de pumni și fălci, încleștate. Mii de priviri în așteptare. Atât. Dar 
lupta durează. Contele Cauriollo ar vrea să-l mustre pe Radu 
Buzescu că și-a lăsat fratele să se înfrunte cu un uriaș, dar îl 
vede întunecat și tace. Chibzuiește pe unde-ar fi mai bine de 
fugit. Dar, la a cincea și a șasea lovitură, Stroe se apără cu 
meșteșug, silindu-l pe han să izbească în gol, descumpănit. Și 
cum românul începe un înșelător joc, când în șa, când tupilat la 
pântecele calului, tătarii se neliniștesc și urlă încă mai tare, 
urcând larma până-n tăriile cerului. Unii par a se lămuri că 
ghiaurul e un luptător vânjos și dibaci, de a cărui faimă parc-au 
mai auzit: 

— Am luptat cu el, într-o iarnă... Uite rana asta, de la spada 
lui mi se trage, zice, cu mândrie, un tătar mai bătrân. 

Soarele scapătă spre asfinţit, spoind cu aramă codrul și 
dealurile; iar înfruntarea durează. Când vede că spada i s-a 
știrbit în scutul potrivnicului, Stroe Buzescu grăbește lupta: 


trece la atac. Dar tătarul se știe biruitor și nu-i pasă. Numai când 
primește o împunsătură zdravănă în coastă urlă, se repede la 
Stroe și-i spârcuie obrazul stâng cu vârful iataganului. Stolnicul 
simte doar o dâră usturătoare. Aude tătărimea urlând de 
bucurie, iar pe români îi gâcește înmărmurind de istov, cu 
pumnii încleștaţi pe mănunchiuri de spadă, cu răsuflările oprite, 
cu inimile îngheţate. Deodată, saltă în șa și, fulgerător, scrie o 
cruce mare pe fruntea hantătarului. Urletele amândurora 
țăndăresc timpanele și săgetează inimile. Rotindu-se în șa, spre 
dreapta, se ferește de cea mai cumplită lovitură a tătarului, 
păcălindu.-l. Se ridică, negândit de repede, și mai izbește o dată 
cu scutul în scutul dușmanului, năucindu-l și sfărâmând scuturile 
amândouă. În clipa asta de șovăire, spada lui Stroe Buzescu, 
iute și năprasnică, se înfige în pântecele tătarului. Simţind o 
ciudată  descumpănire, calul cabrează și azvârle trupul 
stăpânului în stânga, pe pământul răscolit de copite. Stroe se 
înalță drept în scări și zvâcnește spre cer spada cruntă de 
sânge. Mii de inimi tresar ciudat de tare: unele de negrăită 
bucurie, altele înțepate de bruscă durere. 

Se lasă întâi o liniște grea. 

Apoi, un chiot clocotitor izbucnește în tabăra românilor. Când 
li se dezgheaţă simţirea, tătarii se feresc mult înapoi, înghițind 
ghimpoase și mari noduri de uimire și spaimă. Calul lui leti 
Calga-han galopează, lepădând valtrapi de catifea și mătase, și 
pierzându-se printre cetele burzuluite ale crâmlenilor. Biruitorul 
rămâne singur pe toată aria din faţa taberei, mai privește o dată 
spre hoitul aflat în zvârcolirea cea de pe urmă, coboară spada, 
pleacă fruntea și privește sângele cum îi picură din obraz pe 
zale, pe coama calului, parc-ar vrea să se amestece cu al 
tătarului. Zeci și zeci de români sar din șanțuri, prind calul lui 
Stroe de frâu și-l poartă, în triumf, până la colina unde așteaptă 
voievodul și ceilalţi Buzești. Tunată din gură în gură de pristav și 
de ceaur, sosește repede, porunca marelui han Gazi Ghirai: ... 
„Să fie răzbunată moartea celui mai viteaz dintre mârzaci! Lupta 
singulară n-a fost cu voia hanului.” Și-n amurg, fierbând de 
mânie, tătărimea își adună toate puterile și izbește iară tabăra 
română. Ci inima luptătorilor alta-i acum: tătarii, deznădăjduiți, 
românii, întăriţi de mândrie și mari nădejdi. În zadar mulţimea 
lui hantătar lovește de trei ori cu armele și cu pieptul cailor în 
zidul sulițelor. Tot de-atâtea ori îndărăptează, sămănând locul 


cu sute și sute de morţi și schilozi, întunericul curmă lupta, 
lăsând valea să scâncească de răcnetele și gemetele răniților. 

Văzând că tătarii nu-și ţin cuvântul și mai luptă încă, Preda 
privește, cu îngrijorare, rana din obrazul lui Stroe: 

— Dacă hanul a luptat cu un iatagan otrăvit? 

— Mai bine să pătimesc, asemeni lui Mihai-vodă, decât să 
piară atâţia oșteni, iar noi să fim vinovaţi de ăst noian de rușine, 
durere și moarte. 


x 


Întru acest ceas, sus pe muntele Cozia, sihastrul Prohor 
gândește la Stroe și se trezește rostind: 

— Nu vei mai putea veni să-mi acoperi ciolanele cu ţărnă... Ci, 
de mă dumică viermii, au corbii tot una-i: și ei sânt pieritori. 


x 


La Teișani, în noaptea asta, Gazi Ghirai-han poruncește 
îmbălsămarea trupului lui leti Calga-han; apoi, în zori, îl urcă 
într-o haraba mare și, cu cinci sute de călăreţi, îl pornește la 
Bacciserai cetate; îl duc și pe Tudor Maldăr, rob. Apoi se 
năpustește, cu mare mânie, împotriva lui Simion Movilă: 

— Mi-am pierdut șapte mii din cei mai buni nogai și n-am ucis 
nici șaptezeci de ghiauri. Tu ești vinovat de moartea viteazului 
meu leti Calga-han. Din pricina ta, ticăloase, nu mai pot da 
ajutor marelui vizir Hasan-pașa, care mă așteaptă în Ungaria. Și 
aur nu mai ai să mă despăgubești, calic nevolnic! 

Degeaba cearcă Simion Movilă să se dezvinovățească; Gazi 
Ghirai poruncește să fie pus în fiare și legat, câtu-i de bătrân, 
sub pântecele calului, și purtat așa tot drumul. La prânz, tătarii 
pornesc spre miazăzi, gonind, să nu-i ajungă Radu-vodă Șerban 
din urmă; în următoarea dimineaţă sânt la Dunăre, în faţa 
Silistrei. 

În tabăra românilor bucuria-i mare. Petru Orăș a ochit carele 
cu averi ale crâmlenilor, iar noaptea, împreună cu Simion 
Dărămuș, cu Preda Buzescu și cu italianul Attili Vimercati, lovesc 
tătărimea în retragere și-o ușurează de multe bogății. 

— Trec la Silistra și alerg la Țarigrad, să-mi iau logodnica, pe 
Araxi, zice Petru Orăș către Preda: 

— Du-te, căpitane, că de-acu ridica-se-vor alţii să lupte. Noi... 

Radu Buzescu și Dan Buzdugan, ajutaţi de-un bărbier meșter 


îngrijesc rana din obrazul stolnicului Stroe. | se umflă fața, dar 
nu se dă odihnei până nu vede pământul românesc curăţat de 
lifte nedorite. Văzând așa, Radu poruncește: 

— Dane, ad-o pe Sima, aici, galop! 


* 


De la Teișani, Stroe Buzescu a mers în alaiul domnitorului 
până la Târgoviște. Pe drum, obrinteala a sporit: îl doare mai 
ales ochiul scurs, parcă i l-ar fi scos a doua oară. Când vine, 
Sima îl află umflat și obrintit tare. Îi surâde, ca să-l încurajeze, 
dar lacrimi mari îi curg pe obraz. 

— Plângi pentru că m-a sluţit și n-o să mai plac muierilor? Nu 
te-ngrijora: pe latura stângă eram slut de mult. 

— Hai la Brașov, la un vraci neamt. 

— Dar n-am să pot: slăbesc și ameţesc. 

— Pe brațe te duc! In mare grabă. 

Doctorul brașovean cearcă, în fel și chip; dar, cu toate 
leacurile pe care le crede prielnice nu poate alina nici suferința 
nici opri otrăvirea trupului. Și luptă vajnicul stolnic trei 
săptămâni cu moartea. Ştie de mult că veninul de năpârcă n-are 
leac: ci își îmbărbătează soţia: 

— Sima-Simina, iartă că iară te las singură. Și de data asta, 
pentru totdeauna... Îngăduie-mi să te privesc. Nu plânge... Știu 
că s-ar fi cuvenit să stau mai mult lângă tine; dar, sortit am fost 
să mă zbat, să alerg și să mă războiesc pentru moșie. Zice la 
carte că dramul vieţii în cumpăna morții ni se spânzură. Ori eu 
mă lupt cu moartea și o înfrunt de când mă știu... Să mă îngropi 
la Stănești, Sima; știi tu de ce. 

Vântul toamnei despletește deznădejdi ca pâlcuri de frunze 
galbene peste lume. O durere mândră se încrustează, în clipa 
asta, pe chipul Simei. 

Deși fraţii vor să-l așeze în cripta de la Căluiu, ea îl duce la 
Stănești și-l pune în groapă, după cuviință, cu mult norod de 
pretutindeni, cu alai ca și domnesc, și cu multă jale: ...„Stroe al 
meu, a venit acasă și nu mai pleacă”... Apoi cheamă meșter 
cioplitor să-i scrie cu dalta lespedea mormântului. 

— Să mi-l închipui, meștere, răpunând pe hantătar. Așa l-am 
cunoscut: luptând. Și cum m-a scos pe mine din robie tătară, tot 
așa a cercat să scoată și ţara. 

Naltă, cernită, mândră, tăcută, stă ceasuri și ceasuri și 


privește cum se desprinde din piatră leti Calga-han, cu căciulă 
de pâslă, cu mustăţi strașnice, cu torbă de săgeți în spate, cu 
iatagan și laţ de prins robi. Se prăbușește străpuns de spada lui 
Stroe, sculptat cu mantia fluturând în vânt, cu cușma pe-o parte, 
cu calul bine înșeuat. Chipul sculptat nu samănă cu al 
frumosului ei soț, ci doar cu fapta lui. 

Și, așezându-se în genunchi, ticluiește epitaful, spunându-l 
slovă cu slovă cioplitorului, să înveșnicească în piatră adevărate 
strigăte peste veac, așa cum i se rup și-i ţâșnesc din inima 
sfâșiată de cea mai usturătoare durere: durerea pierderii 
bărbatului iubit: „Stroe al meu”... „În numele Tatălui, al Fiului și 
al Sfântului Duh, amin. Această piatră pe groapa jupânului Stroe 
Buzescu, ce a fost stolnic la Mihai-vodă și a fost și la toate 
războaiele dimpreună cu domnul său, ca o slugă credincioasă 
domnului său. Și la războiul dintâi dobândi rană la mâna stângă 
de turci. Și la războiul de la Giurgiu, când se loviră cu hanul, se 
răni la ochiul stâng de săgeată...” Gândurile-i aleargă înainte, 
grăbite, lăsând mult în urmă dalta meșterului cioplitor: ...„s-a 
bătut cu tătarii la Șerpătești, Hulubești, Putinei, Stănești... Fu 
ales sol la Aron-vodă de la ţara Moldovei, merse cu daruri 
bogate la nunta craiului Sigismund și în goană se întoarse să 
lupte la Călugăreni, la Târgoviște și Giurgiu. Săvârși minuni de 
vitejie în lupta de la Vidin, unde, împreună cu Preda, mântui 
viața voievodului. Se bătu la Șelimbăr. Intră mândru, cu Mihai- 
vodă, în Alba lulia. Tinu piept multor pizmuiri și uneltiri 
nemeșești, trecu munţii și luptă pentru unirea Moldovei. Fu 
închis la Muncacs, de unde...” Ar vrea să scrie pe această 
lespede toată bogata cronică a faptelor lui Stroe, săvârșite în 
patruzeci de ani. Cum încăpuseră atâtea isprăvi într-o viață de 
om? Că piatra nu le-ncape și dalta cioplitorului a ostenit: ...„Și a 
slujit Stroe la Mihai-vodă până pieri în Transilvania. Deci se 
sculară boierii ţării cu Buzeștii, ridicară pe Radu-vodă, iar 
Simion-voievod cu turci, tătari, cazaci, leşi mulți fără samă... de 
se loviră la gura Teleajenului, la Teișani, în luna septembrie 14 
zile ani 7110, luni dimineaţă până seara și făcură năvală marţi 
dimineaţa de trei ori, de toate părţile. lar jupânul Stroe atâta 
nevoie pe creștini văzând, stătu împotriva tătarilor de se lovi cu 
cumnatul hanului și-l junghie pe tătar. Și din acel război se răni 
la obraz și peste trei săptămâni se tâmplă moarte, în luna 
octombrie 2 zile, leat 7110. Și nu fu pe voia câinelui de tătar. 


LU 


Dumnezeu să-l ierte...” Cu fiece slovă săpată, tot gândul și 
sufletul Simei se așterne, prinos, la picioarele soţului, trecut la 
loc de hodină, înainte de a fi istovit tot zapisul vieţii între vămile 
văzduhului carpatin. lar pe marginea lespedei de mormânt, jur 
împrejur, ca o nesfârșit de dragă și credincioasă îmbrăţișare, 
cioplitorul încrustează: ...„Scris-am eu, jupâneasa Sima a 
stolnicului Stroe. Dacă voi muri, să mă îngropaţi lângă 
dumnealui aici...” 

Cad cele din urmă frunze galbene din teii ţintirimului și peste 
morminte se aștern. În văzduhul înalt, liniștit și senin, un șoim 
sur șuieră săgetând cuprinsul, de la apus la răsărit și de la 
miazăzi la miazănoapte. Lângă pridvorul bisericii, Sima ridică 
ochii spre cer și, o vreme, urmărește zborul șoimului. În 
săgetările lui pe limpezimea cerului citește scrisa faptelor 
săvârșite de Buzeștii ei: ...„Dintre toţi, Stroe a fost cel bun. Și 
bunătatea-i izvora dintr-un prea plin al inimii, din marea lui 
dragoste de oameni. A stat neclintit în umbra unui om mare și 
drept: știa că în viaţă nimica nu-i bun dacă nu-i și drept”... 

lar când pasărea sură se pierde-n nevăzut, Sima zice s-audă 
lumea din jur, aflată de-asupra ori sub pământ: 

— Șoimii prăbușitu-s-au; ci zborul a rămas. 


* 


Dar oare ce s-a întâmplat cu ceilalți bărbați sau femei a căror 
viață a prisosit peste numărul mare al acestor file? Să răspund: 
doamna Stanca a murit de ciumă, în 1603, iar nepotul său, 
Balea-spătarul, a așezat-o în gropnița bisericii din Râmnicul 
Vâlcea. Puțin înainte de a se îmbolnăvi, s-a întâlnit, întâia oară 
de la uciderea lui Mihai-vodă, cu maica Teofana. A zis doamna: 
„Cum am păţit noi, să nu paţă nime de ruda noastră. Dară 
milostivia-ta, maică, cum ai petrecut?” „Fui de plângere și 
suspine ziua și noaptea”... 

Maica Teofana a mai trăit cinci ani, după săvârșirea drag fiului 
său Mihai; a fost înmormântată în tinda de la Cozia, lângă 
Mircea Bătrânul, iară domniţa Florica și Nicolae Pătrașcu i-au 
pus piatra pe mormânt, ca dragi nepoți ce erau. 

Domnița Florica s-a întors la Târgoviște, odată cu doamna 
Stanca. S-a căsătorit cu Preda, fiul lui Papa, logofătul de la 
Greci, pe care oamenii l-au poreclit apoi Preda Floricorul. 

Beteag de mult zdruncen, dar de pofta domniei nelecuit, 


Simion Movilă s-a răscumpărat, cu bani grei, plătiţi în bună parte 
de fratele său leremia-vodă. În 1606, murind leremia, a domnit 
în Moldova un an. A murit la 24 septembrie 1607, zice-se, 
otrăvit. Pomana asta ar fi făcut-o cumnată-sa, Elisabeta- 
doamna, zorită să-și vadă coconii voievozi. 

Sigismund Bâthory a răposat la Praga, în 1613, ros de ambiţii 
nestatornice și sleit de desfrânare. A fost înmormântat în cripta 
familiei Czernin. 

O vreme, lui George Basta i-a mers bine: a ajuns locotenent- 
general al Sfântului Imperiu Romano-German, guvernator 
general al Ungariei, general al bisericii catolice. Se închipuia 


chiar „Rex Daciae”. Într-o cărţulie a cercat să se 
dezvinovăţească pentru uciderea lui Mihai-vodă, dar nimeni nu l- 
a crezut. Până la urmă, veninul invidiei și al răutăţii i s-a 


mosorât în pântece, apoi i-a ieșit vânăt în faţă, ca o pecete a 
nelegiuirii. După multe înfrângeri, a pierit, în 1607. Nimeni nu-i 
mai știe mormântul. Poporul român, neputând suferi 
nerăzbunată crima de la Turda, crede că Basta încă și-a luat 
plata de la împăratul nemţesc: cică l-ar fi belit de foale și l-ar fi 
purtat așa pe ulițele cele mari ale Vienei. Moise Secuiul, care s-a 
vrut și el crai al Transilvaniei, și-a aflat moartea în lupta de la 
Moara de hârtie de lângă Brașov, în 1603, cu oștile lui Radu- 
vodă Șerban. Capul i-a fost înfipt în una din porțile Brașovului. 

La 1608, Radu clucerul Buzescu s-a îmbolnăvit de-o boală 
grea și s-a făcut diata, din care înțelegem că, după moartea lui 
Stroe, s-a simţit și el bătrân și-a prins a grăi ca un călugăr: ... 
„Cine-și satură maţele lui și cugetă doar cum își va mulţumi 
trupul lui... și nu-și va da din averea lui săracilor și bisericilor, în 
veci acela este sluga dracului... Drept aceea, fraţilor, nu 
lăcomireţi hainelor și aurului ce vă faceţi cale largă și curată 
spre cer, cu milostenii, cum zice însuși Dumnezeu: că unde-i 
este avuţia voastră, acolo este și inima voastră”... S-a stins din 
viață la 18 ianuarie 1610 și a fost îngropat la Căluiu. 

Tot la Căluiu, pe o lespede de marmoră sculptată cu grijă, 
frumos împodobită, scrie: „Să se știe că această piatră pe 
groapa Predei Buzescu ce au fost mare ban în Craiova și ctitorul 
sfintei mănăstiri și grea boală au bolit patru și jumătate ani și s- 
au pristăvit în luna decembrie în 7 zile, în zilele bunului domn 
creștin Radu-voievod, cursul anilor 1610.” Puțin înainte de a 
închide ochii, a zis către Cătălina: „laca, vezi? ne stingem și noi 


cei nebuni de vitejie...” 

După căderea lui Mihai-vodă și a tuturor celor care i-au 
îmbrăcat gândurile-i nalte, vlădica lon de la Prislop s-a tras în 
munţii Silvașului, și-a săpat chilie în stâncă și s-a făcut sihastru. 
Numai la sfârșitul lui august cobora la Prislop și făcea rugă la 
mormântul Velicăi-doamna, acolo, sub fagul de pe malul 
pârâului. Despre dânsul, Petru Movilă, înțeleptul mitropolit al 
Kievului, zicea că a fost „bărbat smerit, binefăcător și sfânt.” 

La 5 martie 1625, la Neapole și-a plătit datoria și Fra Geremia 
Valacco; la înmormântare au venit nobili și prinți. Se spunea că 
purtase treizeci și cinci de ani aceeași haină și că pe mulţi a 
ajutat cu sfaturi înțelepte și cu faceri de bine. 

Dus în robie de Gazi Ghirai-hanul, Tudor Maldăr a stat 
aproape un an la Bacciserai. Tânăr, falnic, frumos cum rar se 
află, îndrăzneț și dibaci, a știut să scape fără răscumpărare, 
luând-o cu sine și pe Silun, fata lui leti Calga-han, cel biruit de 
Stroe. Cula de la Măldărești era o biată colibă pe lângă palatele 
din Bacciserai. Dar Silun se știa singura soață a unui bărbat 
falnic, nu a suta cadână a cine știe cărui hantătar, și, privind 
plaiurile oltene, se îmbăta de văzduhul slobod și de bucuria 
alergărilor slobode, prin păduri și poiene și era fericită. Copiii lor, 
șapte la număr, n-au mai fost așa de frumoși. Oricum, unul, 
loniță, se spunea că moștenise de la tătăroaică dorul de goană 
nebună, fără frâu și fără opreliște. Niciun armăsar nu-l putea 
duce așa de iute cât râvnea. li plăcea s-audă duduind pământul 
sub copitele calului, în urmă-i să se vârtejească praful până la 
cer, iar pana-i de la căciulă să șuiere ca vijelia. Indată ce i se 
părea că armăsarul obosește și moaie pasul, descăleca din 
goană și-l junghia. Apoi încăleca altul și mereu altul, până se 
ostoia în el setea goanei năprasnice, rămasă în sânge de la leti 
Calga-han ori de la cine știe ce străbun venit din fund de Asie, 
prin nesfârșite pustietăţi. Pentru acele apucături, lumea l-a 
poreclit loniță Maldăr-Turbatu. 

Sima-stolniceasa a plecat cea din urmă din lumea asta, după 
ce a văzut pe toţi neastâmpăraţii acelei vremi, pe toți nebunii de 
vitejie domoliţi și trași la hodină, în mormânt. Vremurile se 
schimbau și-n ea creștea un dor, o sete, o mândrie de a păstra 
amintirea și averea rămasă de la Buzești. N-a devenit necuprins 
de rea, cum a zis; ci aspră și dreaptă. Avea mare grijă pentru 
gospodărie. Pe la 1630 scria: „Din boierii cei vechi numai eu am 


ramas...” Adesea era chemată la judecăţi, ca martoră, și cum 
spunea ea, așa hotăra și judecata. În fiecare 8 august și 2 
octombrie aprindea câte o lumânare la mănăstirea Dealu și la 
Stănești. 

Când a văzut că nu mai poate îngriji prisaca, sihastrul Prohor 
a dăruit-o mănăstirii Cozia; și-a luat capra și-a urcat în munte. L- 
a durut foarte moartea Buzeștilor și, ales, a lui Stroe. Trăind 
până la nouăzeci și patru de ani în pustietatea Coziei, a uitat 
multe. Dar a văzut de-acolo, de departe, câte ceva din marea și 
multa prefacere a lumii. A slăbit. Carnea i s-a uscat pe oase. 
Barba i-a crescut și s-a lungit mai jos de brâu. Și-n cea din urmă 
a lui primăvară, cum sta nemișcat și aproape nu mai sufla, un 
roi de albine s-a adăpostit în fuiorul bărbii încâlcite. lar când a 
murit, acolo pe prichiciul peșterii, spre soare, albinele i-au 
apărat stârvul de lăcomia hultanilor. Și cum carne nu mai avea, 
oasele repede s-au albit, în primăvara următoare, Sima l-a aflat, 
a luat roiul, cu barbă cu tot și l-a așezat, mai jos, în scorbura 
unui fag bătrân. lar oasele le-a îngropat în ţintirimul mănăstirii 
Cozia, sub un tei bătrân. Și cât a mai trăit a împodobit și 
mormântul lui cu busuioc, condurași și iarbă albă. 

Cum n-a avut copii și i-a jinduit totdeauna, Sima-stolniceasa s- 
a numit muma a douăzeci și patru de băieţi și fete înfiaţi de la 
țărani săraci. Aștepta mereu să izvorască din sânul poporului alți 
viteji, care să desăvârșească începătura Buzeștilor și a lui Mihai- 
vodă. A fost îngropată lângă soţul ei în bisericuţa Stăneștilor. Pe 
vitejii cei noi n-a apucat să-i vadă: au cam întârziat. A așteptat, 
totuși, cu îndârjită vrere. Așa cum a așteptat tot norodul român 
ieșirea din nevoi, umilinţi și dureri: a muncit, a nădăjduit, a 
cântat și a plâns pentru dreptate și lumină. lar în noianul 
veacurilor de așteptare, lacrima Simei, ca și a poporului, a 
picurat ca alinător mărgăritar de rouă. 


SFÂRŞIT 


